(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΒ΄

Τετάρτη, 26 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν εύζωνες της Προεδρικής Φρουράς, συνοδευόμενοι από τρεις αξιωματικούς και τον διοικητή του τάγματος, Αντισυνταγματάρχη Πεζικού, Καρμίρη Ηλία, σελ.   
3. Έκφραση συλλυπητηρίων στις οικογένειες των δύο ηρώων αξιωματικών της Πολεμικής Αεροπορίας, χειριστών του πυροσβεστικού αεροσκάφους, του Σμηναγού Χρήστου Μουλά και του Ανθυποσμηναγού Περικλή Στεφανίδη, οι οποίοι έπεσαν χθες στην Κάρυστο, εν ώρα καθήκοντος, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις». , σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Κύρωση α) της από 12.6.2023 πράξης νομοθετικού περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης e-ΕΦΚΑ και β) της από 5.7.2023 πράξης νομοθετικού περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των κέντρων υγείας και το πολυδύναμων περιφερειακών ιατρείων των νησιωτικών και ορεινών περιοχών της χώρας και άλλες επείγουσες διατάξεις», σελ.   
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της «Ελληνικής Λύσης - Κυριάκος Βελόπουλος» και οι βουλευτές του κόμματός του κατέθεσαν σήμερα 26.7.2023 πρόταση νόμου με τίτλο «Εφαρμοστικός νόμος του Συντάγματος για την κατάθεση προτάσεων νόμων από Έλληνες πολίτες στην Επικράτεια και στο εξωτερικό», σελ.   
   
ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α, σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Έκφραση συλλυπητηρίων στις οικογένειες των δύο ηρώων αξιωματικών της Πολεμικής Αεροπορίας, χειριστών του πυροσβεστικού αεροσκάφους, του Σμηναγού Χρήστου Μουλά και του Ανθυποσμηναγού Περικλή Στεφανίδη, οι οποίοι έπεσαν χθες στην Κάρυστο, εν ώρα καθήκοντος  
 ΑΚΤΥΠΗΣ Δ. , σελ.   
 ΑΝΔΡΙΑΝΟΣ Ι. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΓΕΩΡΓΑΝΤΑΣ Γ. , σελ.   
 ΓΙΟΓΙΑΚΑΣ Β. , σελ.   
 ΓΚΙΚΑΣ Σ. , σελ.   
 ΖΑΧΑΡΑΚΗ Σ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΑΤΣΩΤΗΣ Χ. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΤΑΣ Α. , σελ.   
 ΜΑΛΑΜΑ Κ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΗΤΣΟΤΑΚΗΣ Κ. , σελ.   
 ΜΙΧΑΗΛΙΔΗΣ Σ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΡΑΣ Α. , σελ.   
 ΝΑΤΣΙΟΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΪΩΑΝΝΟΥ Α. , σελ.   
 ΠΕΤΡΑΛΙΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΥΛΟΥ Π. , σελ.   
 ΡΟΥΝΤΑΣ Γ. , σελ.   
 ΣΚΟΝΔΡΑ Α. , σελ.   
 ΣΤΑΡΑΚΑ Χ. , σελ.   
 ΣΤΙΓΚΑΣ Β. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΦΕΡΧΑΤ Ο. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
Β. Επί διαδικαστικού θέματος:  
 ΑΝΔΡΙΑΝΟΣ Ι. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΓΕΡΟΒΑΣΙΛΗ Ό. , σελ.   
 ΓΕΡΟΥΛΑΝΟΣ Π. , σελ.   
 ΓΕΩΡΓΑΝΤΑΣ Γ. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΟΚΚΑΛΗΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΟΥΡΑΣ Α. , σελ.   
 ΠΑΠΠΑΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΥΛΟΥ Π. , σελ.   
 ΣΤΙΓΚΑΣ Β. , σελ.   
 ΤΑΣΟΥΛΑΣ Κ. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
  
Γ. Επί προσωπικού θέματος:  
 ΜΑΜΟΥΛΑΚΗΣ Χ. , σελ.   
 ΣΤΙΓΚΑΣ Β. , σελ.   
  
Δ. Επί του σχεδίου νόμου του Υπουργείου Οικονομικών:  
 ΑΚΤΥΠΗΣ Δ. , σελ.   
 ΑΝΔΡΙΑΝΟΣ Ι. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΡΙΔΗΣ Μ. (Μάκης Βορίδης) , σελ.   
 ΒΡΟΥΤΣΗΣ Ι. , σελ.   
 ΓΕΡΟΥΛΑΝΟΣ Π. , σελ.   
 ΓΙΟΓΙΑΚΑΣ Β. , σελ.   
 ΓΚΙΚΑΣ Σ. , σελ.   
 ΔΟΥΔΩΝΗΣ Π. , σελ.   
 ΖΑΧΑΡΑΚΗ Σ. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΑΤΣΩΤΗΣ Χ. , σελ.   
 ΚΕΛΛΑΣ Χ. , σελ.   
 ΚΕΡΑΜΕΩΣ Ν. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΤΕΝΑ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΤΑΣ Α. , σελ.   
 ΜΑΛΑΜΑ Κ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΗΤΣΟΤΑΚΗΣ Κ. , σελ.   
 ΜΙΧΑΗΛΙΔΗΣ Σ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΝΟΤΟΠΟΥΛΟΥ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΠΠΑΣ Ν. , σελ.   
 ΠΟΥΛΟΥ Π. , σελ.   
 ΡΟΥΝΤΑΣ Γ. , σελ.   
 ΣΚΟΝΔΡΑ Α. , σελ.   
 ΣΚΡΕΚΑΣ Κ. , σελ.   
 ΣΠΑΝΑΚΗΣ Β. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΣΤΙΓΚΑΣ Β. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΤΣΟΚΑΝΗΣ Χ. , σελ.   
 ΦΑΜΕΛΛΟΣ Σ. , σελ.   
 ΦΕΡΧΑΤ Ο. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΗΣ Π. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
Ε. ΠΑΡΕΜΒΑΣΕΙΣ:  
 ΚΩΝΣΤΑΝΤΙΝΙΔΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΒ΄

Τετάρτη 26 Ιουλίου 2023

Αθήνα, σήμερα στις 26 Ιουλίου 2023, ημέρα Τετάρτη και ώρα 10.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση, μία συνεδρίαση που ξεκινά κάτω από τη σκιά της τραγικής απώλειας των δύο πιλότων της Πολεμικής μας Αεροπορίας που έπεσαν την ώρα του καθήκοντος. Οι σκέψεις μας είναι στις οικογένειες και στα αγαπημένα τους πρόσωπα.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-7-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΑ΄ συνεδριάσεώς του, της Τρίτης 25 Ιουλίου 2023, σε ό,τι αφορά την ψήφιση στο σύνολο του σχεδίου νόμου: «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι ένας εύζωνες της Προεδρικής Φρουράς, συνοδευόμενοι από τρεις αξιωματικούς και τον Διοικητή του Τάγματος, Αντισυνταγματάρχη Πεζικού Καρμίρη Ηλία.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις».

Η Διάσκεψη των Προέδρων αποφάσισε στη συνεδρίασή της στις 19 Ιουλίου του 2023 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Τον λόγο έχει ο εισηγητής της Νέας Δημοκρατίας κ. Ξενοφών Μπαραλιάκος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, πριν ξεκινήσω την εισήγησή μου θέλω να εκφράσω τη θλίψη μου και τα θερμά μου συλλυπητήρια στις οικογένειες των δύο ηρώων αξιωματικών της Πολεμικής Αεροπορίας, χειριστών του πυροσβεστικού αεροσκάφους, του Σμηναγού Χρήστου Μουλά και του Ανθυποσμηναγού Περικλή Στεφανίδη, οι οποίοι έπεσαν χθες στην Κάρυστο, εν ώρα καθήκοντος, για να προστατεύσουν την πατρίδα μας από την καταστροφή που συντελείται τις τελευταίες μέρες σε όλη την ελληνική επικράτεια λόγω του ασυγκράτητου μένους των πυρκαγιών.

Επίσης, θέλω να πω ένα μεγάλο ευχαριστώ προς τους πυροσβέστες μας και τους χειριστές των εναέριων μέσων, τους άνδρες και τις γυναίκες των Ενόπλων Δυνάμεων και των Σωμάτων Ασφαλείας και φυσικά όλους τους εθελοντές που δίνουν πραγματική μάχη με τις φλόγες στην πρώτη γραμμή και σε όλους όσους συμβάλλουν από κάθε πόστο στην αντιμετώπιση της πύρινης λαίλαπας κατά των συνεπειών της. Αξίζουν τη βαθιά μας ευγνωμοσύνη.

Προχωρώντας, τώρα, επί της ημερήσιας διάταξης, θέλω αρχικά να ευχαριστήσω θερμά την ηγεσία του Υπουργείου Οικονομικών για την ιδιαίτερη τιμή να εισηγούμαι σήμερα το εμβληματικό νομοσχέδιο με τίτλο: «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις», το οποίο φέρει τη δυναμική της αλλαγής και της πραγματικής προόδου, η οποία είναι άμεσα συνυφασμένη με το πνεύμα της Κυβέρνησης της Νέας Δημοκρατίας και το όραμα του Πρωθυπουργού Κυριάκου Μητσοτάκη. Είναι ένα νομοσχέδιο ζωτικής σημασίας που αφορά το μέλλον της χώρας μας και την ευημερία των πολιτών μας, ενσωματώνοντας μέτρα που αποτελούν το 50% των προεκλογικών δεσμεύσεων της Νέας Δημοκρατίας τα οποία υλοποιούνται άμεσα, από τον πρώτο κιόλας μήνα της κυβερνητικής θητείας.

Το νομοσχέδιο περιλαμβάνει ουσιαστικά μέτρα που στοχεύουν στην ενίσχυση του εισοδήματος των πολιτών με συνολικό ύψος παρεμβάσεων 1,1 δισεκατομμυρίου ευρώ ετησίως, δηλαδή 4,4 δισεκατομμύρια ευρώ σε βάθος τετραετίας και επιπλέον όφελος 385 εκατομμύρια ευρώ με μέτρα που θα εφαρμοστούν από φέτος.

Αυτά τα μέτρα εστιάζουν στην ενίσχυση των μισθωτών των δημοσίων και ιδιωτικών υπαλλήλων, των συνταξιούχων, των νέων, των ιδιοκτητών ακινήτων, αλλά και συνολικά των ελληνικών οικογενειών. Με αυτές τις παρεμβάσεις προβλέπεται αύξηση του αφορολόγητου, μείωση φόρων και εισοδηματικές ενισχύσεις. Θα μπορούσε κανείς να ισχυριστεί, βλέποντας το περιεχόμενο των υπό συζήτηση διατάξεων, ότι αναμένεται να επωφεληθεί με σημαντική αύξηση στο μηνιαίο και ετήσιο πραγματικό εισόδημά του, άμεσα και έμμεσα, το σύνολο της ελληνικής κοινωνίας.

Μάλιστα σε ό,τι αφορά τους δημοσίους υπαλλήλους, στους οποίους, κυρίως, απευθύνονται αυτές οι αυξήσεις, μιλάμε για τις πρώτες που γίνονται μετά από δεκατέσσερα χρόνια, αφού εκείνοι είναι οι πρώτοι οι οποίοι είχαν εγκλωβιστεί στη μέγγενη των μέτρων δημοσιονομικής λιτότητας και σήκωσαν πάνω τους πολύ μεγάλο βάρος της δεκαετούς οικονομικής κρίσης που έπληξε τη χώρα μας.

Στόχος μας είναι η ασφαλής μετάβαση από την Ελλάδα της κρίσης και της υπερχρέωσης, στην Ελλάδα της ευημερίας, της ασφάλειας και των ίσων ευκαιριών για όλους. Η πάγια πολιτική μας στρατηγική εστιάζεται στην ενίσχυση των εισοδημάτων για όλους τους πολίτες, εξασφαλίζοντας τη δημοσιονομική σταθερότητα της χώρας και προστατεύοντας το μέλλον των παιδιών μας.

Επιτρέψτε μου σε αυτό το σημείο να υπογραμμίσω την ξεκάθαρη αξιακή διαφορά μας από τις δυνάμεις της Αντιπολίτευσης. Είμαστε υπεύθυνοι και ειλικρινείς αντιμετωπίζοντας την πραγματικότητα με εργατικότητα και ρεαλισμό. Επιλέγουμε την πορεία της οικονομικής ανάκαμψης, την άμεση αποπληρωμή των χρεών της χώρας και τη μείωση του δημοσίου χρέους ως το τέλος της τετραετίας. Με αξιοπιστία και συνέπεια προσφέρουμε στους πολίτες μια βιώσιμη και προοδευτική κοινωνία. Ενάντια σε όσους προσφέρουν λαϊκισμό, άνευ ορίου, υποσχέσεις και ανούσια υποστηρίγματα, εμείς προτιμούμε να παρουσιάζουμε την αλήθεια και να είμαστε υπεύθυνοι προς την κοινωνία.

Ο στόχος μας είναι ξεκάθαρος: Να ενισχύσουμε τα εισοδήματα των πολιτών χωρίς να ανατρέψουμε την οικονομική ισορροπία της χώρας. Οι δράσεις μας είναι καλά σχεδιασμένες και στοχευμένες με σκοπό να οδηγήσουν την Ελλάδα σε μια καλύτερη ευημερούσα κατεύθυνση.

Κυρίες και κύριοι συνάδελφοι, θέλω να σταθώ επιγραμματικά στα κύρια σημεία του νομοσχεδίου και να καταδείξω έτσι πως το περιεχόμενό του έχει μόνο θετικά και ωφέλιμα μέτρα για την κοινωνία.

Εκκινώντας την ανάλυση του νομοσχεδίου, στο Α΄ Μέρος του συναντάμε μέτρα για την ενίσχυση του επιπέδου αξιοπρεπούς διαβίωσης των συνταξιούχων ειδικών κατηγοριών, οι οποίοι εξακολουθούν να υπάγονται στην αρμοδιότητα του Γενικού Λογιστηρίου του Κράτους και λόγω της αναπροσαρμογής συντάξεων, κατόπιν της θέσπισης του ενιαίου μισθολογίου, θα δουν στην πλειοψηφία τους τη σύνταξή τους να αυξάνεται. Οι ειδικές κατηγορίες συνταξιούχων, στις οποίες απευθύνεται η συγκεκριμένη ρύθμιση, είναι κυρίως θύματα τρομοκρατίας ή παθόντες από βίαιο συμβάν, όσοι δικαιούνται σύνταξη λόγω ανικανότητας ή λόγω θανάτου που προήλθε πρόδηλα και αναμφισβήτητα εξαιτίας της υπηρεσίας, όσοι εκ των ανωτέρω ανήκουν στην κατηγορία των νέων ασφαλισμένων, δηλαδή έχουν ασφαλιστεί σε οποιονδήποτε οργανισμό κύριας ασφάλισης μετά την 1η Ιανουαρίου του 1993 και εμπίπτουν στην αρμοδιότητα του Γενικού Λογιστηρίου του Κράτους και όσοι δικαιούνται πολεμική σύνταξη, σύμφωνα με τις διατάξεις του προεδρικού διατάγματος 168 του 2007. Πρόκειται, δηλαδή, για συντάξεις που απονέμονται από την πολιτεία για ειδικούς λόγους.

Παράλληλα, αυξάνεται η σύνταξη των αναπήρων οπλιτών, των λογοτεχνών και καλλιτεχνών από την 1η Ιανουαρίου του 2023, αλλά και όσων ασφαλίστηκαν για πρώτη φορά μετά την 1η Ιανουαρίου του 1993 και υπάγονται στην αρμοδιότητα του Γενικού Λογιστηρίου του Κράτους κατά 7,75% για να υφίστανται μια δίκαιη και ίση μεταχείριση προς τους συνταξιούχους του e-ΕΦΚΑ, ενώ επικαιροποιείται και ο τρόπος που υπολογίζεται η προσαύξηση για τα εξάμηνα πτητικά, καταδυτικά, αλεξιπτωτιστή και υποβρυχίου καταστροφέα, καθώς και των επιδομάτων νόσου και ανικανότητας, λαμβάνοντας υπ’ όψιν τις διατάξεις του νέου μισθολογικού ν.4472/2017.

Στη συνέχεια περνάμε στο σημαντικότερο, ίσως, κομμάτι του νομοσχεδίου που αφορά στις αυξήσεις που θα δουν άμεσα οι δημόσιοι υπάλληλοι και οι ειδικότερες προβλέψεις για τα στελέχη των Ενόπλων Δυνάμεων και των Σωμάτων Ασφαλείας, αλλά και καθηγητές πανεπιστημίων και ερευνητές. Και λέω πως είναι ίσως το σημαντικότερο κομμάτι του νομοσχεδίου, καθώς καλύπτει μια μεγάλη κατηγορία Ελλήνων πολιτών, ανθρώπους της μεσαίας τάξης, τους οποίους εντός και εκτός αυτής της Αιθούσης γνωρίζουν όλοι πολύ καλά πώς τους μεταχειρίστηκε η κυβέρνηση του ΣΥΡΙΖΑ με τις φορολογικές αφαιμάξεις και την οικονομική ισοπέδωση.

Προβλέπεται, λοιπόν, στο παρόν νομοσχέδιο η οριζόντια αύξηση κατά 70 ευρώ στις αποδοχές όλων των δημοσίων υπαλλήλων, ανεξαρτήτου επιπέδου εκπαίδευσης, ετών προϋπηρεσίας και οικογενειακής κατάστασης από 1-1-2024, αλλά και ειδική πρόβλεψη για τους δημοσίους υπαλλήλους που κατέχουν θέσεις ευθύνης, καθώς και όσων είναι γονείς με επιπλέον ενίσχυση του εισοδήματός τους κατά 30%, με επίδομα θέσης, αλλά και κατά 50 ευρώ τον μήνα οικογενειακή παροχή για κάθε παιδί.

Για τα στελέχη των Ενόπλων Δυνάμεων και των Σωμάτων Ασφαλείας ισχύουν όλα τα παραπάνω και επιπλέον είκοσι εννέα χιλιάδες διακόσια στελέχη θα δουν αύξηση κατά 30% των επιδομάτων παραμεθορίου και εκατόν δώδεκα χιλιάδες στελέχη, έγγαμα ή με παιδιά, θα δουν αύξηση κατά 15 ευρώ των επιδομάτων ιδιαιτέρων συνθηκών εργασίας.

Σε ό,τι αφορά τα μέλη ΔΕΠ, δηλαδή καθηγητές πανεπιστημίου και ερευνητές, ισχύουν όσα ισχύουν σχετικά με τις οριζόντιες αυξήσεις όλων των δημοσίων υπαλλήλων και του επιδόματος παιδιού, ενώ θα δουν αναδρομικές μεσοσταθμικές αυξήσεις έως και 10% με αναπροσαρμογή του μισθολογίου τους, που θα ισχύσουν αναδρομικά από 7 Οκτωβρίου του 2022, σύμφωνα με τις αποφάσεις του Συμβουλίου της Επικρατείας -μέτρο που αφορά δωδεκάμισι χιλιάδες δικαιούχους- ενώ επιπλέον θεσπίζεται επίδομα βιβλιοθήκης της τάξεως των 100 έως 200 ευρώ το μήνα, ανάλογα με την εκπαιδευτική βαθμίδα, μία συνολική αύξηση των αποδοχών τους που ξεπερνά το 16,8% χωρίς να συνυπολογιστεί και το όφελος από την αύξηση του αφορολόγητου κατά 1.000 ευρώ για κάθε παιδί.

Πέραν των παραπάνω, επιτρέψτε μου να σταθώ επιγραμματικά σε ορισμένες σημαντικές διατάξεις του νομοσχεδίου οι οποίες συνεχίζουν στην πάγια λογική, της στοχευμένης στήριξης της ελληνικής κοινωνίας και της ουσιαστικής ενσωμάτωσης σε διαφορετικά νομοθετήματα κάθε φορά, της φράσης «δίπλα σε κάθε πολίτη».

Προβλέπεται, λοιπόν, η παράταση του Market Pass μέχρι τον Οκτώβριο του 2023, ο διπλασιασμός του ύψους της χρηματοδότησης της ΔΥΠΑ κατά 375 εκατομμύρια ευρώ για το πρόγραμμα «Σπίτι μου» με τη δέσμευση του αρχικού ποσού χρηματοδότησης, δηλαδή το συνολικό πρόγραμμα «Σπίτι μου»- φτάνει στα 750.000.000 ευρώ, η παράταση της πρωτοβουλίας «καλάθι του νοικοκυριού» μέχρι τέλος Δεκεμβρίου του 2023, η εφάπαξ καταβολή του Youth Pass για τον Σεπτέμβριο για διακόσιους χιλιάδες νέους ηλικίας δεκαοκτώ και δεκαεννέα ετών ύψους 150 ευρώ σε ψηφιακή χρεωστική κάρτα για δραστηριότητα στους τομείς του πολιτισμού, του τουρισμού και των μεταφορών, η μείωση κατά 10% του ΕΝΦΙΑ για τις κατοικίες που ασφαλίζονται για σεισμό, πυρκαγιά και πλημμύρες και μάλιστα το επιτελείο του Υπουργείου επέδειξε άμεσα αντανακλαστικά για να προλάβει τυχόν αρρυθμίες της αγοράς και θέσπισε δικλίδες που θα διασφαλίσουν την ορθή εφαρμογή του μέτρου, όπως για παράδειγμα ότι η ασφάλιση πρέπει να καλύπτει το σύνολο του κόστους ανακατασκευής του ακινήτου το οποίο δεν μπορεί να είναι χαμηλότερο των χιλίων ευρώ ανά τετραγωνικό μέτρο.

Τίθεται πλαφόν 3% στις αυξήσεις των ενοικίων που καταβάλλει το δημόσιο για τη στέγαση των υπηρεσιών του. Προβλέπεται η απονομή ανώτερου μισθολογικού κλιμακίου σε έμμισθους δικηγόρους του δημοσίου που έχουν ολοκληρώσει μεταπτυχιακές και διδακτορικές σπουδές, όπως ισχύει και για τους λοιπούς δημοσίους υπαλλήλους. Διευκολύνεται η ολοκλήρωση συντήρησης και υποστήριξης των υποβρυχίων του Πολεμικού Ναυτικού στα ναυπηγεία Σκαραμαγκά με μικρή παράταση των συμβάσεων του προσωπικού που απασχολείται εκεί. Προβλέπεται επίσης η μόνιμη απαλλαγή από τη συμμετοχή στη δαπάνη αγοράς φαρμάκων διακοσίων χιλιάδων πρώην δικαιούχων του ΕΚΑΣ, η παρεμπόδιση της αθέμιτης κερδοφορίας των επιχειρήσεων σε αγαθά και υπηρεσίες πρώτης ανάγκης, η διεύρυνση του Προγράμματος της Δημόσιας Υπηρεσίας Απασχόλησης για ανέργους άνω των πενήντα πέντε ετών και ο συμπληρωματικός προϋπολογισμός ύψους 700 εκατομμυρίων ευρώ.

Κλείνοντας, δεν θα μπορούσα να παραλείψω ένα ιδιαίτερο σημείο αυτού του νομοσχεδίου το οποίο δεν αποτελεί κάποια παροχή, αλλά μια ουσιαστική διασφάλιση της αξιοπιστίας απέναντι στους Έλληνες πολίτες. Στο παρόν νομοσχέδιο εμπεριέχεται και η διάταξη που αφορά την αξιολόγηση του δημοσιονομικού αντίκτυπου των προγραμμάτων των κομμάτων, κάτι το οποίο φυσικά δεν έχει υποχρεωτικό χαρακτήρα, αλλά αυτός που λέει την αλήθεια δεν έχει κανέναν λόγο να την αποφύγει. Θέτουμε έτσι ένα οριστικό τέλος στα προεκλογικά πυροτεχνήματα άνευ περιεχομένου και τις λαϊκίστικες φανφάρες που προέρχονται από κάθε κατεύθυνση. Βάζουμε ένα εμπόδιο λογικής απέναντι σε όσους προσπαθούν να παραπλανήσουν τους πολίτες με ψευδείς και ανεκπλήρωτες υποσχέσεις και να υφαρπάξουν ανέντιμα την ψήφο τους. Στο εξής κάθε πρόταση και δέσμευση που βγαίνει από τα χείλη των πολιτικών Αρχηγών και των κομματικών στελεχών οφείλει να είναι κοστολογημένη και άμεσα ελεγχόμενη με δημοσιοποιημένα στοιχεία από τον ελληνικό λαό.

Κυρίες και κύριοι συνάδελφοι, η Νέα Δημοκρατία προσήλθε στον κοινοβουλευτικό διάλογο της δεύτερης τετραετίας της διακυβέρνησής της πολύ καλά προετοιμασμένη και σαφής. Αξίζουν συγχαρητήρια τόσο στον Υπουργό όσο και στους Υφυπουργός Οικονομικών που μέσα σε ένα τόσο σύντομο χρονικό διάστημα από τη συγκρότηση του ελληνικού Κοινοβουλίου σε Σώμα έφεραν άμεσα το υπό συζήτηση νομοσχέδιο προς ψήφιση στη Βουλή, δίνοντας το στίγμα της οικονομικής πολιτικής που θα εφαρμόσει η Κυβέρνηση της Νέας Δημοκρατίας και του Κυριάκου Μητσοτάκη, μιας πολιτικής απόλυτα ευθυγραμμισμένες με τις ιδεολογικές μας αρχές.

Κλείνω κρατώντας από το παρόν νομοσχέδιο έξι λέξεις που υπάρχουν στον τίτλο του: Ενίσχυση, εισόδημα, μισθωτοί, νέοι, οικογένεια, εργασία. «Ενίσχυση», γιατί ήρθαμε να ενισχύσουμε, να στηρίξουμε και να αποκαταστήσουμε τις κοινωνικές αδικίες και τις οικονομικές στρεβλώσεις ετών, «εισόδημα», διότι αποτελεί την αναγκαία συνθήκη για να βελτιωθεί η καθημερινότητα και η ζωή όλων των πολιτών, «μισθωτοί», διότι υπήρξαν διαχρονικά οι μεγάλοι αδικημένοι και παραγκωνισμένοι της ελληνικής πραγματικότητας, παρά το γεγονός ότι οι μεν ιδιωτικοί υπάλληλοι σήκωσαν στις πλάτες τους την ιδιωτική οικονομία, οι δε δημόσιοι υπάλληλοι είναι οι στυλοβάτες της δημόσιας διοίκησης και του ελληνικού κράτους, «νέοι», γιατί αυτοί είναι το μέλλον μας, «οικογένεια», γιατί είναι εκείνη που διασφαλίζει το παρελθόν, το παρόν και το μέλλον της πατρίδας μας, «εργασία», γιατί εκτός ότι μας προσφέρει τα οικονομικά μέσα με τα οποία μπορούμε να ικανοποιήσουμε τις βιοτικές μας ανάγκες, ανταποκρίνεται σε μια βασική επιταγή της ανθρώπινης φύσης, τη δημιουργικότητα.

Αυτοί είμαστε, αυτές είναι οι αρχές μας, αυτά πράττουμε και θα συνεχίσουμε καθ’ όλη τη διάρκεια της δεύτερης τετραετίας έως ότου υλοποιήσουμε και την τελευταία προεκλογική μας δέσμευση, έως ότου ψηφίσουμε και την τελευταία αναγκαία μεταρρύθμιση υπέρ των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπαραλιάκο.

Τον λόγο έχει ο εισηγητής από τον ΣΥΡΙΖΑ - Προοδευτική Συμμαχία, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Χρήστος Μουλάς, τριάντα τεσσάρων ετών, Σμηναγός, Περικλής Στεφανίδης, είκοσι επτά ετών, Ανθυποσμηναγός. Έπεσαν στο καθήκον, στην προσπάθεια να σώσουν ζωές και περιουσίες. Αθάνατοι.

Κυρίες και κύριοι συνάδελφοι, προτού προχωρήσω στην εισήγηση όσον αφορά το νομοσχέδιο που σήμερα θα συζητήσουμε σε επίπεδο Ολομέλειας για την ενίσχυση του εισοδήματος μισθωτών νέων και της οικογένειας, επιτρέψτε μου -και κύριε Χατζηδάκη προσωπικά- να σχολιάσω κάτι το οποίο δεν σας κρύβω ότι μας εξέπληξε αρνητικά. Δεν είναι άλλο από την τροπολογία, τη χθεσινή, χθεσινοβραδινή τροπολογία που κατατέθηκε εκ μέρους του Υπουργείου Οικονομικών, η οποία γεννά πολλά ερωτήματα. Γιατί αυτό;

Κατ’ αρχάς δεν το λες και αριστεία να φέρεις μια τροπολογία η οποία είναι με ετερόκλητα άρθρα -και θα αναλύσουμε περαιτέρω και διεξοδικά τι εννοούμε- λίγες ώρες πριν συζητηθεί στην Ολομέλεια, οριακά εμπρόθεσμη και εν πάση περιπτώσει το κρίσιμο και το σημαντικό είναι ότι εισέρχεται με έναν τρόπο έντεχνο, επίπλαστο και συνάμα πονηρό. Και γιατί το λέω αυτό; Διότι ενώ προτάσσεται ως πρώτο άρθρο το ζήτημα της ένταξης της ΕΥΔΑΠ και ΕΥΑΘ στο Υπουργείο Οικονομικών, που μάλιστα είναι μια τροπολογία που ο ΣΥΡΙΖΑ κατέθεσε εγκαίρως εδώ και πολύ καιρό και γνωρίζετε την αφόρητη πίεση που δέχεστε ακόμα και από το Συμβούλιο Συμμόρφωσης, το Συμβουλίου της Επικρατείας και από το ίδιο το Σ.τ.Ε., τι κάνετε; Βάζετε τα άρθρα 3, 4, 5, θετικά άρθρα, τα οποία αφορούν τις πυρόπληκτες περιοχές. Αλλά η ειδοποιός διαφορά είναι στο άρθρο 2. Τι συμβαίνει, κυρίες και κύριοι συνάδελφοι, στο άρθρο 2; Η μεγαλύτερη υποδομή της χώρας, η πύλη εισόδου της χώρας, ο Διεθνής Αερολιμένας Αθηνών, το γνωστό ΔΑΑ, μπαίνει σε μια διαδικασία εκποίησης μετοχών. Δηλαδή, τι; Το ελληνικό δημόσιο, όπως γνωρίζετε, κατέχει 30% το Υπερταμείο, δηλαδή το ελληνικό δημόσιο και 25% το ΤΑΙΠΕΔ. Είμαστε οι κύριοι -και πολύ καλώς- παρ’ όλη την πίεση που δεχτήκαμε τα μνημονιακά χρόνια, διατηρηθεί ο δημόσιος έλεγχος μιας ευαίσθητης εθνικά υποδομής για τη χώρα, η οποία πλην των άλλων και ισχυρή οικονομική παράμετρος που βοηθάει τα δημόσια έσοδα.

Μια αναφορά, κυρίες και κύριοι συνάδελφοι, για το 2019, την τελευταία χρόνια προ COVID. Ακούστε τα στοιχεία, γιατί τα μαθηματικά είναι αμείλικτα και πεισματάρικα: 504 εκατομμύρια ευρώ μεικτά έσοδα, μισό δισεκατομμύριο ευρώ μόνο σε μια χρονιά το ΔΑΑ, EBITDA 337 εκατομμύρια ευρώ, καθαρά κέρδη 247 εκατομμύρια και έχουμε 55% το ελληνικό δημόσιο, οι Έλληνες πολίτες συμμετοχή. Και τι κάνει ο κ. Χατζηδάκης; Φέρνει σε τροπολογία -αυτή είναι η αριστεία της Νέας Δημοκρατίας- ένα τόσο κομβικό ζήτημα, που βεβαίως μπορεί να συζητηθεί. Αλλά είναι δυνατό να το ενσωματώνει εμβόλιμα σε μια μεταμεσονύκτια τροπολογία;

Έτσι βλέπετε εσείς την καλή, χρηστή και θετική νομοθέτηση; Αυτό είναι το επιτελικό κράτος που πρεσβεύετε και υποστηρίζετε; Και αναφέρομαι και στους Βουλευτές της Συμπολίτευσης. Ο Υπουργός πήρε την απόφασή του. Το γνωρίζετε αυτό; Γνωρίζετε τις διατάξεις οι οποίες υπάρχουν; Και ελπίζω βέβαια να εξηγήσει ο κ. Χατζηδάκης τους λόγους που του επέβαλαν ή τέλος πάντων θεώρησε προτεραιότητα να το φέρει ως τροπολογία και όχι ως ένα διακριτό νομοσχέδιο, να συζητηθεί στο ελληνικό Κοινοβούλιο, να τοποθετηθούν οι Βουλευτές με την άνεση χρόνου, αφού αναλύσουν ενδελεχώς τις διατάξεις, θεατές και αθέατες, που διέπουν το εν λόγω άρθρο ή νομοσχέδιο αργότερα.

Το λέω αυτό, διότι είναι πολύ σημαντικό να γνωρίζουμε και τον τρόπο που νομοθετούμε. Και εμείς ως Αξιωματική Αντιπολίτευση, υπεύθυνη δύναμη, καλούμαστε και εκπληρούμε αυτόν τον ρόλο. Αυτόν τον ρόλο μας ανέθεσαν οι Έλληνες πολίτες, αυτόν τον ρόλο θα συνεχίσουμε να υπηρετούμε.

Δεν θέλω να υπεισέλθω περαιτέρω. Θα έχουμε την ευκαιρία σήμερα στη συζήτηση. Περιμένω να ακούσω σιωπών τις απαντήσεις του κ. Χατζηδάκη, αλλά δεν σας κρύβω ότι εκπλήσσομαι και μου δημιουργεί αλγεινή εντύπωση ο τρόπος με τον οποίο το φέρνει. Το φέρνει εμβόλιμα προφανώς για να πιέσει την Αντιπολίτευση, Μείζονα και Ελάσσονα, να ψηφίσουν την τροπολογία, επειδή έχει τη θετική προμετωπίδα της ΕΥΑΘ.

Και μιας και το λέω αυτό σύρεται η Κυβέρνηση και το φέρνει -το είπα και προηγουμένως- γιατί είναι μια διαδικασία μακρόχρονη. Η πώληση που σχεδιαζόταν από το 2014, πάγωσε λόγω του δημοψηφίσματος στη Θεσσαλονίκη και των αποφάσεων του Σ.τ.Ε. εκείνης της εποχής και σταμάτησε εντελώς από την κυβέρνηση του ΣΥΡΙΖΑ. Μιλάω για την ιδιωτικοποίηση του νερού. Επίσης η μεταφορά των μετοχών των ΕΥΔΑΠ και ΕΥΑΘ στο Υπερταμείο έγινε με ισχυρή δικλείδα ασφαλείας το περίφημο άρθρο 2 του ν.4425/2016 για τις δεσμεύσεις που προκύπτουν από το Σύνταγμα και υποχρεώσεις συμμόρφωσης στις δικαστικές αποφάσεις.

Η υποκρισία της Κυβέρνησης Μητσοτάκη δεν κρύβεται. Εξάλλου, πρόκειται για την ίδια Κυβέρνηση που προσπάθησε, πράγματι πολύ, να παραχωρήσει τη λειτουργία του εξωτερικού υδροδοτικού συστήματος της Αττικής σε ιδιώτες. Μιλάμε για φράγματα και ταμιευτήρες, όπως του Ευήνου, του Μόρνου, του Μαραθώνα, της λίμνης Υλίκης, γεωτρήσεις Πάρνηθας και βοιωτικού κάμπου, τα υδραγωγεία, τα δίκτυα μεταφοράς και πολλά άλλα. Και πάλι το Συμβούλιο της Επικρατείας τη σταμάτησε.

Εισέρχομαι τώρα στο νομοσχέδιο. Για να αξιολογήσουμε τον σημερινό νόμο βέβαια, θα πρέπει να τον εντάξουμε στο ευρύτερο οικονομικό και δημοσιονομικό περιβάλλον. Η Νέα Δημοκρατία έχει εκτοξεύσει στα 60 δισεκατομμύρια το δημόσιο χρέος σε μια τετραετία για να χρηματοδοτήσει φοροαπαλλαγές σε ευκατάστατες κοινωνικές ομάδες, ολιγοπωλιακούς ομίλους και εξοπλιστικά προγράμματα. Η Νέα Δημοκρατία έχει λειτουργήσει σε ένα πρωτόγνωρο περιβάλλον δημοσιονομικής χαλαρότητας και αφθονίας επενδυτικών πόρων, κυρίως ελέω του ταμείου ανθεκτικότητας και ανάκαμψης, του γνωστού RRF. Τους πόρους αυτούς τους έχει κατασπαταλήσει στην εξόφθαλμη χρηματοδότηση μεμονωμένων ομίλων και όχι στη χρηματοδότηση των μικρομεσαίων επιχειρήσεων που φωνάζουμε τόσα χρόνια, δύο και τρία χρόνια τώρα, του κοινωνικού κράτους, αλλά και της πολιτικής προστασίας. Χαρακτηριστικό παράδειγμα η αβελτηρία στην απορροφητικότητα των περίφημων προγραμμάτων ύψους 2 δισεκατομμυρίων, που το RRF, το Ταμείο Ανθεκτικότητας και Ανάκαμψης έχει εγκρίνει για τη χώρα μας. Ακόμα δεν υπάρχει κανένας πόρος που να απορροφήθηκε για τα θέματα πολιτικής προστασίας. Και η Νέα Δημοκρατία ενώ είχε τόσο μεγάλες ευελιξίες στον τρόπο με τον οποίο διαχειρίζεται τα δημόσια οικονομικά, έχει αφήσει εδώ και τρία χρόνια τον πληθωρισμό ανεξέλεγκτο να ροκανίζει τα εισοδήματα των πολιτών, των αγροτών και των μικρομεσαίων επιχειρήσεων. Έχουμε, όμως, και ένα πρόσφατο δελτίο Τύπου, αποκαλυπτικό, του Υπουργείου Οικονομικών που αναφέρει ότι τα πρωτογενή πλεονάσματα -ακούστε, κυρίες και κύριοι συνάδελφοι- το πρώτο πεντάμηνο του 2023 ανήλθαν σε ύψος 2,3 δισεκατομμυρίων, ενώ αναμένετο το έλλειμμα 1,4 δισεκατομμύριο. Δηλαδή τι έχουμε; Έχουμε μια υπέρβαση, μια επιπρόσθετη δηλαδή αύξηση, ύψους 3,7 δισεκατομμυρίων ευρώ, σχεδόν 4 δισεκατομμύρια. Με αυτά, λοιπόν, τα χρυσά άλλα αιματοβαμμένα πλεονάσματα, η Κυβέρνηση χρηματοδοτεί τις έκτακτες παροχές Youth Pass, Travel Pass, Market Pass χωρίς, όμως, να έχει συζητηθεί εδώ, στη Βουλή, στο ελληνικό Κοινοβούλιο ένα στρατηγικό πλαίσιο, ένα στρατηγικό σχέδιο για το πώς μπορούν να αξιοποιηθούν αυτοί οι πόροι που προήλθαν λόγω της υπέρβασης του προϋπολογισμού. Αυτό είναι κομβικό στοιχείο που πάλι και αυτό δεν το λες «αριστεία», δηλαδή κατά το δοκούν και αλά καρτ να διανέμεις πόρους ή να δίνεις πόρους σε κάποιες κατευθύνσεις με το σταγονόμετρο, αφού έχεις υφαρπάξει περιουσίες μέσω του έμμεσου φόρου που είναι ο πιο άδικος φόρος γιατί πλήττει τα χαμηλά και μεσαία στρώματα.

Τώρα αυτή η υπέρβαση θα μπορούσε βέβαια -αυτό λέμε εμείς- να χρησιμοποιηθεί, να αξιοποιηθεί με άλλους τρόπους και δυνατότητες. Τα αναδρομικά των συνταξιούχων, η ιστορική εκκρεμότητα της ελληνικής πολιτείας, το οποίο μάλιστα είναι μια πράξη ευθύνης που οφείλουμε να το κάνουμε. Γιατί δεν προχωράτε σε αυτό; Τα αναδρομικά σε εργαζόμενους, όπως για παράδειγμα τους ακαδημαϊκούς -θα συζητήσουμε και διάφορες διατάξεις που διέπουν τα μέλη ΔΕΠ-, την αύξηση του ακατάσχετου που αν μη τι άλλο είναι σε πάρα πολύ χαμηλά επίπεδα και μπορεί να δοθεί μια δυνατότητα να πάρουμε έναν αέρα, να ανασάνει λίγο ο ελεύθερος επαγγελματίας και η μικρομεσαία επιχείρηση ή θα μπορούσε να μειώσει τους έμμεσους φόρους όπως εδώ και δύο χρόνια πιέζουμε συνεχώς και με κάθε δυνατό τρόπο.

Τι μας λέει η Κυβέρνηση και αρνείται πεισματικά τη μείωση του φόρου προστιθέμενης αξίας; Δύο επιχειρήματα έχει η Κυβέρνηση. Το πρώτο ότι δήθεν στις αγορές που εφαρμόστηκε η μείωση του ΦΠΑ δεν μετακυλίθηκε και στις τιμές των προϊόντων και το δεύτερο επιχείρημα ότι ο πληθωρισμός είναι παροδικό φαινόμενο το οποίο δεν έχει νόημα να αντιμετωπίζεται με διαρθρωτικά μέτρα, αλλά μόνο με παροδικές, στοχευμένες και σημειακές ενισχύσεις.

Ο σημερινός, όμως, νόμος είναι ακριβώς, είναι η επιτομή, είναι η απόδειξη της αποτυχίας της οικονομικής πολιτικής. Γιατί ακριβώς αυτό κάνει. Δίνει πόρους κατά το δοκούν, οπότε λοιπόν σαν να αποδέχεται ότι η μείωση του ΦΠΑ θα ήταν πραγματικά η ολιστική και οριζόντια λύση.

Η Νέα Δημοκρατία σήμερα λέει ψέματα, όταν παρουσιάζει τις σημερινές αυξήσεις στους μισθούς των δημοσίων υπαλλήλων ως ενίσχυση των εισοδημάτων τους. Γιατί λέει ψέματα; Προσέξτε. Ενώ οι αυξήσεις στα καθαρά οριζόντια για όλους τους δημοσίους υπαλλήλους είναι 5%, μόνο ο περσινός πληθωρισμός κινείτο στα επίπεδα του 7,6%. Άρα έχοντας αποδομηθεί η αγοραστική δύναμη του Έλληνα πολίτη και του δημοσίου λειτουργού, δημοσίου υπαλλήλου κατ’ επέκταση, έρχεται και δίνει ουσιαστικά ένα ημίμετρο σε αυτή την κατεύθυνση. Άρα είναι αποδοχή της αποτυχίας. Αυτή είναι και η απόδειξη αν δούμε τον πίνακα της EUROSTAT, δυστυχώς η χώρα μας και οι Έλληνες πολίτες πιο συγκεκριμένα βρίσκονται σε επίπεδο αγοραστικής δύναμης στην προτελευταία θέση.

Αυξήσεις 30% στα επιδόματα θέσεων ευθύνης. Πρόσεξε τώρα τι γίνεται εδώ. Οξύνεται έτι περαιτέρω η ανισότητα. Ό,τι συμβαίνει στην κοινωνία και το βιώνουμε τα τελευταία χρόνια, όξυνση ανισοτήτων κοινωνικών, οικονομικών, το ίδιο και στον θύλακα, εντός θύλακα του ευρύτερου δημοσίου τομέα. Γιατί; Διότι παίρνει 30% αυξήσεις στα επιδόματα θέσεων ευθύνης που επί της παρούσης ορίζονται μέσα από το σύστημα της γαλάζιας ευνοιοκρατίας. Χωρίς αξιοκρατία ορίζονται οι διευθυντές κατά το δοκούν όσοι είναι αρεστοί Υπουργών και κυβερνητικών αξιωματούχων και αφού οριστούν με τον επίπλαστο, παράτυπο αν μη τι άλλο πολιτικά τρόπο, έχουν και αύξηση 30%, την ώρα που ο απλός δημόσιος υπάλληλος που αποτελεί τη συντριπτική πλειονότητα των δημοσίων λειτουργών κατά 80% μπορεί οριακά παίρνει την αύξηση του 5%. Ο καθαρός είναι 43 ευρώ, 70 ευρώ μεικτές αποδοχές μηνιαίως, 43 - 45 ευρώ τον μήνα. Αυτή είναι η αύξηση που πρεσβεύουν.

Ο σημερινός νόμος, λοιπόν, είναι μια πληγή στη λογική του ενιαίου μισθολογίου, καθώς δίνει ελάχιστα στους πολλούς και διατηρεί ανορθολογικά ρετιρέ που περιέγραψα προηγουμένως, όπως για παράδειγμα χαρακτηριστικό βέβαια είναι οι προϊστάμενοι της ΑΑΔΕ. Ενώ δεν καλύπτετε ούτε καν τις υποχρεώσεις της πολιτείας που πηγάζουν από τις αποφάσεις του Συμβουλίου της Επικρατείας όπως στην περίπτωση των ακαδημαϊκών δασκάλων.

Άρα το νομοσχέδιο είναι μια δέσμη από ημίμετρα που υποδύονται ανεπιτυχώς ότι αντιμετωπίζουν τη σοβούσα αναμφίβολα πληθωριστική κρίση.

Ημίμετρα οι αυξήσεις, ημίμετρα το Market Pass, ημίμετρο το Youth Pass. Οι κοινωνικές ανισότητες, όμως, κυρίες και κύριοι συνάδελφοι, δεν αντιμετωπίζονται με ημίμετρα.

Όπως επίσης, το νομοσχέδιο συνεχίζει μια λογική ημίμετρων σε σχέση με τα εισοδήματα των πολιτών. Έτσι το νομοσχέδιο σπεύδει στις υπόλοιπες διατάξεις να συνεχίσει και τη λογική της εύνοιας αλλά μόνο για τους λίγους. Το πρόγραμμα «Σπίτι μου», εκτός του ότι βάζει περιοριστικούς όρους που αποκλείουν επί της ουσίας τους μη κατέχοντες περιουσία νέους συμπολίτες μας προς όφελος των τραπεζών ήταν εξαρχής σχεδιασμένο για ελάχιστους μόνο δικαιούχους. Και το λέω αυτό γιατί όπως γνωρίζετε πέντε χιλιάδες ήταν οι αρχικές θέσεις που θα εγκρίνοντο, αυξήθηκαν κατά πέντε χιλιάδες, αλλά οι αρχικές αιτήσεις ήταν είκοσι μία χιλιάδες. Δηλαδή είχαμε απόκλιση πάνω από 400%. Προφανώς δεν καλύπτουν τις ανάγκες που υπάρχουν.

Η διάταξη για τη μείωση του ΕΝΦΙΑ αφορά ελάχιστους εύπορους ιδιοκτήτες και σε καμμία περίπτωση δεν στοχεύει στις περιοχές και στο είδος των ακινήτων που είναι ευάλωτα από πιθανές φυσικές καταστροφές.

Η διάταξη ειδικά για τον ΕΝΦΙΑ επιδοτεί εξόφθαλμα τις ασφαλιστικές εταιρείες και αυτό είναι το λάθος μήνυμα που εκπέμπεται δι’ αυτής της διατάξεως, δι’ αυτού του νόμου στην ελληνική κοινωνία. Και γιατί είναι το λάθος μήνυμα; Γιατί λέγοντας ότι για την αντιμετώπιση της κλιματικής αλλαγής η απάντηση είναι η ατομική ευθύνη, η ατομική ασφάλιση, όταν το κράτος συνταγματικά είναι υποχρεωμένο να προστατεύσει τις περιουσίες των Ελλήνων πολιτών, αναμφίβολα αυτό συνιστά ένα λάθος μήνυμα.

Τέλος, η διάταξη για τα ναυπηγεία Σκαραμαγκά αποτελεί επικύρωση από την Κυβέρνηση της μη τήρησης των συμφωνηθέντων με τον ιδιώτη επενδυτή. Η λογική της συμφωνίας ήταν ότι τα ναυπηγεία θα καταστούν ανταγωνιστικά και όχι εξαρτημένα από τις συμβάσεις με το ελληνικό δημόσιο και ότι ο επενδυτής θα ήταν υποχρεωμένος να προσλάβει τους εργαζομένους και να κάνει επενδύσεις. Προφανώς, όλοι θα συμφωνήσουμε ότι πρέπει να δώσουμε ζωή και να αναβιώσουμε την αμυντική τρίαινα της χώρας: Σκαραμαγκάς - Σύρος - Ελευσίνα.

Εμείς ως κυβέρνηση ΣΥΡΙΖΑ το κάναμε στη Σύρο και προχωρήσαμε με συναίνεση στην Ελευσίνα, αλλά πάντοτε να κρατηθούν και να τηρηθούν οι νόρμες και οι κανόνες και οι υποχρεώσεις του ιδιώτη. Διότι δεν μπορούμε να συνεχίζουμε να συνεργαζόμαστε σε κρατικοδίαιτα μοντέλα. Και εδώ τι έχουμε; Εδώ έχουμε μια πολιτεία να βάζει πλάτη στον ιδιώτη που έχει αναλάβει τον Σκαραμαγκά. Αυτό είναι το λάθος και αυτή είναι ακριβώς η λάθος πλευρά που ισχύει για την Κυβέρνηση στο ζήτημα αυτό. Εμείς δεν λέμε όχι στο να αναβιώσουν τέτοιες υποδομές -το αντίθετο- και να υπάρχουν θέσεις εργασίας, να μη χαθεί ούτε μία, αλλά να ενισχυθούν. Όμως, όχι με το να πληρώνει ο Έλληνας πολίτης υποχρεώσεις του αναδόχου του, του ιδιώτη επενδυτή. Αυτή είναι η διαφορά μας. Φυσικά και θέλουμε να πληρωθούν και να μη χάσουν τις δουλειές τους. Όμως, δεν μπορούμε απλά να αποδεχόμαστε τη μη εκπλήρωση των βασικών θεμελιωδών υποχρεώσεων του επενδυτή.

Κυρίες και κύριοι συνάδελφοι, εν κατακλείδι, ο ΣΥΡΙΖΑ - Προοδευτική Συμμαχία υπερψηφίζει επί της αρχής το νομοσχέδιο, αλλά καταδικάζει τη λογική της ασκούμενης δημοσιονομικής και οικονομικής πολιτικής της Κυβέρνησης της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μαμουλάκη.

Τον λόγο έχει τώρα ο ειδικός αγορητής από το ΠΑΣΟΚ - Κίνημα Αλλαγής κ. Πάρις Κουκουλόπουλος.

Πολύχρονος. Να ζήσετε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Είμαι υποχρεωμένος κι εγώ να δηλώσω πόσο συγκλονισμένοι είμαστε από τη τραγική απώλεια των δύο ένστολων ηρώων, που πραγματικά έπεσαν στο καθήκον. Για να μειώσουν τραγικές συνέπειες, θυσίασαν τη ζωή τους. Πραγματικά αξίζει να συνεχίσουμε την προσπάθεια τιμώντας τη μνήμη τους, όπως ειπώθηκε χθες στη Βουλή. Νομίζω ότι η Βουλή των Ελλήνων ενώνει τη φωνή της με όλον τον ελληνικό λαό που είναι συγκλονισμένος από το γεγονός.

Κυρίες και κύριοι συνάδελφοι, είναι το πρώτο νομοσχέδιο αυτής της κοινοβουλευτικής περιόδου περί την οικονομία και τα οικονομικά και εκ των πραγμάτων είναι επιβεβλημένο να πούμε κάποια πράγματα που έχουν σχέση με το πλαίσιο γενικότερα. Από την πλευρά μας θεωρούμε πως είναι δυο φορές επιβεβλημένο γιατί με βάση αυτό το πλαίσιο θα πορευθούμε τα επόμενα χρόνια και γιατί από το πλαίσιο αυτό, όπως αναγκαστικά θα το θέσω με τίτλους, θα πηγάζει και η αντιπολιτευτική μας θέση και στάση η οποία θα είναι στιβαρή, αξιόπιστη αλλά και παραγωγική καθώς θα αναδεικνύει τη δική μας πρόταση.

Ξεκινώντας, λοιπόν, κυρίες και κύριοι συνάδελφοι, θέλω να τονίσω ότι η εποχή μας -εδώ και πολλά χρόνια, δεν είναι χθεσινό αυτό- προσδιορίζεται ολοένα και περισσότερο από δύο κορυφαία ζητήματα: Την κλιματική αλλαγή και τις ανισότητες. Η πολιτική ατζέντα, ο δημόσιος χώρος κυριαρχείται ολοένα και περισσότερο σχεδόν αποκλειστικά από αυτά τα δύο θέματα. Από την κλιματική αλλαγή και τις ανισότητες πηγάζουν σειρά ζητημάτων και προβλημάτων που αντιμετωπίζουμε σε όλον τον κόσμο και με ιδιαίτερη ένταση στον αναπτυγμένο κόσμο. Αναφέρομαι στις ανισότητες και στην πίεση που ασκούν στη φιλελεύθερη δημοκρατία η οποία αμφισβητείται, ενισχύοντας τα άκρα και την αποχή γιατί αδυνατεί να απαντήσει στις ανισότητες, και σχετίζεται άμεσα με πολλά ζητήματα που έχουν κεντρικό χαρακτήρα, όπως για παράδειγμα το μεταναστευτικό.

Η Ελλάδα μας, βέβαια, η χώρα μας, δεν αποτελεί εξαίρεση σε αυτόν τον κανόνα. Και στη χώρα μας οι ανισότητες είναι παρούσες και η κλιματική αλλαγή είναι παρούσα και νομίζω ότι δεν χρειάζονται αποδείξεις επ’ αυτού. Τις βιώνουμε καθημερινά και στα δύο μέτωπα. Πράγματι, τα επόμενα πολλά χρόνια εκεί θα κριθούν όλες οι πολιτικές δυνάμεις, στο αν μπορούμε να δώσουμε πειστικές και ολοκληρωμένες απαντήσεις σε αυτά τα δύο κυρίαρχα μέτωπα, τις ανισότητες και την κλιματική αλλαγή.

Η Ελλάδα, όπως είπα, δεν αποτελεί εξαίρεση. Τουναντίον, αντιμετωπίζει και ένα τρίτο κορυφαίο εθνικό ζήτημα που είναι το δημογραφικό. Πρόκειται για ένα πρόβλημα που συνιστά εθνική απειλή το οποίο εξίσου με τα δύο γενικότερα θέματα που ανέφερα πανευρωπαϊκού και παγκόσμιου ενδιαφέροντος, την κλιματική αλλαγή και τις ανισότητες, έχουν κατεπείγουσα ανάγκη ολοκληρωμένης αντίληψης και στρατηγικού σχεδίου για να τις αντιμετωπίσει κανείς. Δεν είμαστε, λοιπόν, εξαίρεση, ίσα-ίσα που έχουμε και ένα επιπλέον πρόβλημα ως χώρα.

Κάνω αυτή την εισαγωγή γιατί ακριβώς σε αυτά τα τρία κρίσιμα μέτωπα, στα οποία κρινόμαστε ήδη και θα κρινόμαστε ξαναλέω, με απόλυτη πίστη σε αυτό που λέω από το Βήμα της Βουλής, τα επόμενα πολλά χρόνια, η Κυβέρνηση της Νέας Δημοκρατίας, που συνεχίζει μετά από τις εκλογές επί τέσσερα ολόκληρα χρόνια ως Κυβέρνηση με άνετη πλειοψηφία στη Βουλή, απέφυγε επιμελώς να δώσει οποιουδήποτε χαρακτήρα ολοκληρωμένη απάντηση σε αυτά τα θέματα.

Βρήκε καταφύγιο στη δημοσιονομική χαλάρωση που προκλήθηκε από την πανδημία και στη συνέχεια από την ανάγκη ενίσχυσης των εισοδημάτων λόγω της ενεργειακής κρίσης και το ονόμασε αυτό κεντρώα πολιτική. Υπάρχει απουσία ολοκληρωμένου σχεδίου σε οποιοδήποτε από τα τρία αυτά ζητήματα, κλιματική αλλαγή, ανισότητες, δημογραφικό. Δεν υπάρχει υποψία καν ολοκληρωμένου σχεδίου.

Αντίθετα, περίσσεψαν επιδοματικές πολιτικές, οριζόντιες πολιτικές, αποσπασματικές προσεγγίσεις, μικρά πράγματα τα οποία προσπαθούν να ονοματιστούν ως μεγάλα με επικοινωνιακή υποστήριξη, αλλά πλήρης αδυναμία αντιμετώπισης σε στρατηγική βάση αυτών των ζητημάτων τα οποία δεν είναι μόνο ότι κυριαρχούν στην ατζέντα, αλλά προσδιορίζουν ήδη τη ζωή μας και θα την προσδιορίζουν ολοένα και περισσότερο τα πολλά επόμενα χρόνια όλων, αλλά κυρίως της νέας γενιάς που είναι ο μεγάλος χαμένος των αλλεπάλληλων κρίσεων εδώ και δέκα - δώδεκα χρόνια στην πατρίδα μας.

Το ίδιο συνεχίζει με το παρόν νομοσχέδιο, το πρώτο νομοσχέδιο που είναι σαν δείγμα γραφής της νέας τετραετίας: Οριζόντια και αποσπασματικά μέτρα, συνέχιση της επιδοματικής λογικής. Μια από τα ίδια. Και μόνον αυτός ο λόγος, κυρίες και κύριοι συνάδελφοι, είναι απολύτως επαρκής για εμάς για να καταψηφίσουμε επί της αρχής το νομοσχέδιο. Αρκεί και μόνο αυτός ο λόγος, πόσο μάλλον που δεν υπάρχουν οι συνθήκες δημοσιονομικής χαλάρωσης που επέτρεπαν όλα αυτά στα οποία αναφέρθηκα ακροθιγώς νωρίτερα.

Η Κυβέρνηση απάντησε στην κριτική που ασκήσαμε και στην επιτροπή, διά του Υπουργού κ. Χατζηδάκη, με το γνωστό ότι είναι το 50% του προεκλογικού προγράμματος. Το επανέλαβε και ο εισηγητής της Πλειοψηφίας σήμερα. Θέλω να κάνω ένα σχόλιο χωρίς καμμία μαξιμαλιστική διάθεση. Είναι πολύ λίγο. Δηλαδή αυτές οι δαπάνες είναι οι απαντήσεις σε προβλήματα που θα δούμε τέσσερα ολόκληρα χρόνια; Αυτό είναι το 50% του προγράμματος;

Μας εξηγήθηκε, μάλιστα, στην επιτροπή, κυρίες και κύριοι συνάδελφοι, ότι κάπου 4,4 δισεκατομμύρια και άλλα τόσα θα ακολουθήσουν το επόμενο διάστημα και κάπου εκεί κλείνουν οι προεκλογικές δεσμεύσεις της Κυβέρνησης. Είναι πολύ λίγο. Και προσέξτε, η Κυβέρνηση, διά του Υπουργού, μας είπε το δόγμα τους: «Εμείς λέμε λίγα για να τα κάνουμε όλα».

Αυτό το «λέμε λίγα και κάνουμε πολλά» μου θύμισε, κύριε Υπουργέ, το «σεμνά και ταπεινά» που υπήρχε προ δεκαπέντε ετών. Ελπίζω να μην έχει αυτή η περίοδος την κατάληξη του σεμνά και ταπεινά γιατί θυμόμαστε όλοι πως εξελίχθηκε εκείνη η περίοδος, κυρίως στο δημοσιονομικό επίπεδο, από την πολλή σεμνότητα και την ταπεινότητα.

Αντικειμενικά ότι είναι λίγα είναι λίγα. Αποδείχθηκε και αναδείχθηκε στην διαδικασία ακρόασης φορέων. Το ζήτημα όμως, κυρίες και κύριοι συνάδελφοι, είναι γιατί είναι λίγα. Αυτό είναι το κεντρικό ερώτημα. Μπορούσαν να είναι περισσότερα; Και όχι θεωρητικά, πρακτικά. Ναι, εμείς απαντάμε ότι μπορούσαν και έπρεπε να είναι περισσότερα.

Είναι λίγα, κυρίες και κύριοι συνάδελφοι, γιατί η Κυβέρνηση σπατάλησε άπειρο δημοσιονομικό χώρο τα προηγούμενα χρόνια πρώτα απ’ όλα χαρίζοντας εκατοντάδες εκατομμύρια στις μεταβιβάσεις ακινήτων με το δώρο που έγινε στους κατόχους μεγάλων περιουσιών. Εκατοντάδες εκατομμύρια χαρίστηκαν και αφαιρέθηκαν βέβαια από το δημοσιονομικό χώρο.

Ομοίως δεν υπήρχε ούτε ένα ευρώ στον κρατικό προϋπολογισμό από τη φορολόγηση των ουρανοκατέβατων κερδών, για τα ποια έγινε λόγος σε όλη την Ευρώπη. Ο Πρωθυπουργός μίλησε για 90% φορολόγηση και φορολόγηση δεν έχουμε δει μέχρι τώρα. Δεν πίεσε κανένας τον Πρωθυπουργό να μιλήσει για φορολόγηση 90% των υπερκερδών. Ο ίδιος πιεζόμενος στο ότι δεν είχε παρουσιάσει ακόμα μέτρα στήριξης των νοικοκυριών στο ηλεκτρικό ρεύμα και πιεζόμενος από μία αφόρητη κατάσταση μίλησε για 90% φορολόγηση υπερκερδών. Τα κέρδη εξαφανίστηκαν, άρα κατέστη άνευ αντικειμένου και το 90%.

Περιόρισε τον δημοσιονομικό χώρο η Κυβέρνηση, καθώς μία από τις δύο ή τρεις μεγαλύτερες παγκοσμίως δημοσιονομική επέκταση ως ποσοστό του ΑΕΠ τον καιρό της πανδημίας είχε μηδενικό αναπτυξιακό αποτέλεσμα. Έφτασαν να δίνουν λεφτά ακόμη και στα Airbnb. Άλλο μια ενεργή επιχείρηση με προσωπικό, που καλώς στηρίχτηκε και άλλο ένα Airbnb, το οποίο μένει άδειο για μια χρονιά. Τι έγινε δηλαδή;

Σήμερα το πρωί διάβασα σε έναν μικρό απολογισμό ότι φέτος το Airbnb το ελληνικό έχει πάει πάνω από τον μέσο ευρωπαϊκό όρο. Αυτές οι επενδύσεις έτσι είναι. Τι νόημα έχει να πηγαίνει στα Airbnb η επιστρεπτέα προκαταβολή; Είναι ένα ακραίο παράδειγμα σπατάλης πραγματικά και βέβαια δεν υπήρξε κανένα πρακτικό μέτρο στήριξης της παραγωγής από τον πρωτογενή τομέα μέχρι τη βιοτεχνία και τη βιομηχανία, κυρίως στην περίοδο της ενεργειακής κρίσης από όπου προκύπτουν και καλά αμειβόμενες θέσεις εργασίας και να φέρει τον κρατικό προϋπολογισμό σε υγιή βάση. Αυτός, λοιπόν, είναι ο δεύτερος λόγος για τον οποίο καταψηφίζουμε επί της αρχής το νομοσχέδιο, γιατί ακριβώς η Κυβέρνηση με δικές της επιλογές και ευθύνη έχει περιορίσει το δημοσιονομικό χώρο, γι’ αυτό και φέρνει ένα πρόγραμμα πολύ μικρό, το οποίο προσπαθεί να το εξηγήσει με ρητορικές περί σεμνότητας και ταπεινότητας, όπως είπα.

Ο τρίτος βασικός λόγος που καταψηφίζουμε, κυρίες και κύριοι συνάδελφοι, είναι η ακρίβεια. Δεν καταψηφίζουμε την ακρίβεια. Δεν εννοώ ότι η Νέα Δημοκρατία την ψηφίζει, μην παρεξηγηθώ. Δεν εννοώ αυτό. Τι θα πει Market Pass παράταση για άλλους δύο ή τρεις μήνες και αν το ψηφίζετε ή όχι, όταν πολιτικές από το καλάθι του σουπερμάρκετ μέχρι όλα τα μέτρα που έχουν ληφθεί από την Κυβέρνηση δεν απέδωσαν τίποτα; Δεν υπάρχει κανένας αποτελεσματικός έλεγχος και στα είδη διατροφής ο τιμάριθμος έχει φύγει σε ανεξέλεγκτα επίπεδα. Σε προϊόντα ιδίως από τη ζάχαρη μέχρι φρούτα και νωπά προϊόντα έχει πάρει χαρακτήρα τραγικό πραγματικά η εξέλιξη των τιμών.

Και βέβαια το Market Pass δεν σώζει κανέναν και τίποτα. Είναι μια αποτυχία παταγώδης στην πολιτική που υπήρξε τα τελευταία δύο χρόνια, όπου η κυβέρνηση στάθηκε ανίκανη να αντιμετωπίσει το κύμα της ακρίβειας και απόδειξη αυτού είναι βέβαια το Market Pass, το οποίο φέρνει. Η ακρίβεια θέλει μια ολοκληρωμένη αντίληψη, ένα ολοκληρωμένο σχέδιο να καταλάβει η αγορά ότι υπάρχει διάθεση απόφασης σοβαρού ελέγχου. Τότε πραγματικά θα δείτε ότι θα προσαρμόζεται μόνη της. Δεν είναι το βάρος στα πρόστιμα που πολλές φορές ζητάμε όλοι να πέσουν πρόστιμα. Εάν καταλάβει η αγορά ότι η πολιτεία έχει την απόφαση και τον τρόπο να ελέγξει αποτελεσματικά, τότε τα φαινόμενα της κερδοσκοπίας προφανώς θα αρχίσουν να περιορίζονται. Αυτός, λοιπόν, είναι ο τρίτος λόγος για τον οποίο πρέπει να καταψηφιστεί το νομοσχέδιο.

Τέταρτος λόγος. Για εμάς, κυρίες και κύριοι συνάδελφοι, είναι όπως είπα στην αρχή, ότι σε όλα σχεδόν τα άρθρα έχουμε μία πρόκληση να αναδείξουμε τη δική μας ολοκληρωμένη αντιπρόταση, τη δική μας πρόταση, από την πλευρά του ΠΑΣΟΚ. Όταν διαβάζουμε για ΕΚΑΣ και για φάρμακα εμείς επαναφέρουμε -και θα το κάνουμε κάθε μέρα στη Βουλή, σε κάθε νομοσχέδιο- την πρότασή μας που κοστίζει 620 εκατομμύρια ευρώ και βάζει τέλος στις συντάξεις των 400 ευρώ, δίνοντας μια ενίσχυση που αγγίζει τα 200 ευρώ τον μήνα σε τριακόσιους εβδομήντα με τριακόσιους ογδόντα χιλιάδες δικαιούχους.

Όταν ακούμε αναφορές σε προσωπική διαφορά θα θυμίζουμε τι έλεγε ο κ. Μητσοτάκης το 2019. Την έχουμε κοστολογήσει, μάλιστα κάθε χρόνο πέφτει η δαπάνη για τον κρατικό προϋπολογισμό και λέμε καταργείστε εδώ και τώρα την προσωπική διαφορά, γιατί κρατάμε «κλειδωμένους» δώδεκα χρόνια ένα εκατομμύριο συνταξιούχους.

Κάθε φορά που θα ακούμε για «το Σπίτι μου» θα χαιρόμαστε αν οι πέντε χιλιάδες έγιναν δέκα και οι δέκα έγιναν είκοσι αύριο, αλλά από την άλλη θα επαναφέρουμε δυναμικά την πρότασή μας, που δεν είναι βέβαια αυτή που προσπάθησε διαστρεβλώνοντας, δυστυχώς, ο Πρωθυπουργός να ειρωνευτεί στις προγραμματικές δηλώσεις.

Εμείς μιλάμε για ένα πρόγραμμα που έχει βάθος χρόνου -δεν γίνεται σε μια μέρα- το οποίο έχει αναπτυξιακό αποτέλεσμα, γιατί αφορά και κατασκευές και ανακατασκευές υφιστάμενων διαμερισμάτων και αθροίζεται σε δεκάδες χιλιάδες κατοικίες και είναι μια ολοκληρωμένη προσπάθεια να απαντήσουμε σε αυτό το σκέλος στο δημογραφικό. Προφανώς, δεν απαντάμε μόνο με αυτή την πρόταση στο δημογραφικό, αλλά και με μια σειρά άλλες προτάσεις.

Κλείνω, κυρίες και κύριοι συνάδελφοι, με το περίφημο ζήτημα της κοστολόγησης προγραμμάτων. Προφανώς και δεν έχουμε καμμία διαφωνία επ’ αυτού. Μία διαφωνία έχουμε, κύριε Υπουργέ, και παρακαλώ να τη σημειώσετε και θέλουμε ένα σχόλιο σε αυτό. Εμείς είχαμε προτείνει προεκλογικά, όταν ακούστηκε, υπήρξε αυτός ο διάλογος -δεν αποφύγαμε και τότε ούτε το είπαμε προεκλογικά να πάρουμε θέση- προσέξτε, όμως, είπαμε τότε ότι αυτή η κοστολόγηση προγραμμάτων να πάει στο Γραφείο Προϋπολογισμού της Βουλής και όχι στο Δημοσιονομικό Συμβούλιο που λέτε. Ναι, μεν από το Δημοσιονομικό Συμβούλιο συμφωνούμε ότι έχει όλα εκείνα τα μέσα για να αποτιμήσει τις μακροπρόθεσμες δημοσιονομικές επιπτώσεις -συμφωνούμε σε αυτό- όμως στερείται αρμοδιότητας στάθμισης της ευρύτερης κοινωνικής ωφέλειας ή του κοινωνικού κόστους αντίστοιχα, αρμοδιότητα που την έχει το Γραφείο Προϋπολογισμού της Βουλής. Αξιολογήστε το αυτό το θέμα και να το συζητήσουμε για να καταλήξουμε κάπου συναινετικά.

Δεν έχει κανένας μας αντίρρηση να κοστολογούνται τα προγράμματα. Ωστόσο όταν πρόκειται περί κοστολόγησης ο λόγος, θέλω να βάλω μία διάσταση. Η εξαγγελία του Πρωθυπουργού στις 23 Ιανουαρίου του 2023, πριν δηλαδή από έξι μήνες ακριβώς, περί νέου ενιαίου μισθολογίου κοστολογήθηκε από κανέναν; Αυτό είναι το νέο ενιαίο μισθολόγιο που ήρθε τώρα με μία οριζόντια αύξηση 70 ευρώ έως 45 καθαρά -όσο είναι, εν πάση περιπτώσει- που έχει οριζόντιο χαρακτήρα και καθόλου δεν συνιστά προσέγγιση νέου μισθολογίου; Δηλαδή, αυτά ποιος τα κοστολογεί;

Σας θυμίζω κάτι παλαιότερο που ξέρετε και εσείς, κύριε Υπουργέ, και εγώ καλά και το ξέρει και ο κ. Φάμελλος, γιατί τότε είχε τα ενεργειακά θέματα, σήμερα είναι ο επικεφαλής του ΣΥΡΙΖΑ. Η απόκρυψη του προγράμματός σας για την απολιγνιτοποίηση που έχει βυθίσει σε μια ύφεση πρωτοφανή μια ολόκληρη περιφέρεια, τη Δυτική Μακεδονία απεκρύβη εντελώς το 2019. Παρουσιάστηκε ένα μήνα μετά τις εκλογές και έχει τρομερές συνέπειες για μια περιοχή τριακοσίων χιλιάδων κατοίκων. Αυτό ποιος το κοστολογεί;

Το λέω αυτό για να εξηγούμαστε ότι τα προγράμματα να κοστολογούνται και είπαμε και συγκεκριμένα από πού. Όμως, νομίζω, εάν θέλουμε πραγματικά να γίνουμε χρήσιμοι στους πολίτες και να αποκαταστήσουμε το κύρος των δημοκρατικών θεσμών, για να ενισχύσουμε τη συμμετοχή των πολιτών στις διαδικασίες, για να απαντήσουμε πειστικά στη λαθεμένη αντίληψη πως όλοι είναι ίδιοι, πρέπει να έχουμε μια άλλη προσέγγιση, να λέμε τα πράγματα με το όνομά τους, να μιλάμε τη γλώσσα της αλήθειας και εμείς από τη μεριά μας αυτή την απόφαση έχουμε να κάνουμε ξεκινώντας από σήμερα και από χθες, βέβαια όπου, παρ’ όλες τις τεκμηριωμένες αντιρρήσεις μας, ψηφίσαμε το άνοιγμα της διαδικασίας για τους απόδημους. Σήμερα καταψηφίζουμε επί της αρχής και είμαστε εδώ για να δούμε τα μέτρα ενίσχυσης.

Θα εξηγήσουμε άρθρο - άρθρο ποια ακριβώς είναι η στάση μας. Σας εξήγησα, νομίζω, όσο μπορούσα πιο ολοκληρωμένα στο πλαίσιο του χρόνου, για ποιον λόγο καταψηφίζουμε. Είμαστε εδώ για να αναδείξουμε τη δική μας πρόταση που έχει ως κεντρική αποστολή της την αντιμετώπιση των τριών ζητημάτων στα οποία αναφέρθηκα -δημογραφικό, κλιματική αλλαγή, ανισότητες- με πολλαπλές προτάσεις και με μία ολοκληρωμένη πολιτική λογική την οποία θα αναπτύσσουμε κάθε μέρα, κάθε εβδομάδα, κάθε μήνα, κάθε χρόνο στη Βουλή των Ελλήνων και όχι μόνο εδώ, βέβαια.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Η τραγωδία με τις πολυήμερες πυρκαγιές, ένατη μέρα σήμερα αν δεν κάνω λάθος, στη Ρόδο, στην Εύβοια, στην Κέρκυρα και αλλού, έχει κάνει στάχτη κυριολεκτικά το κυβερνητικό αφήγημα περί δήθεν προστασίας της ανθρώπινης ζωής και του περιβάλλοντος. Θρηνούμε ήδη τους δύο πιλότους του Καναντέρ που κατέπεσε στην Κάρυστο, ενώ ήρθε και η επιβεβαίωση του θανάτου του σαράντα ενός χρόνων κτηνοτρόφου που αγνοούνταν.

Από τη θέση μας ως Κομμουνιστικό Κόμμα Ελλάδας, εκφράζουμε τη βαθιά θλίψη, τα θερμά μας συλλυπητήρια στις οικογένειες των δύο πιλότων που βρήκαν τραγικό θάνατο στη γεμάτη από αυταπάρνηση και αυτοθυσία προσπάθειά τους για την κατάσβεση των πυρκαγιών, καθώς και στην οικογένεια του άτυχου κτηνοτρόφου. Ζητάμε την πλήρη διερεύνηση των αιτιών.

Είναι άδικοι θάνατοι παιδιών του λαού μας στο καθήκον απάνω, που με τραγικό τρόπο φέρνουν στο προσκήνιο τις εγκληματικές ευθύνες της Κυβέρνησης και διαχρονικά όλων των κυβερνήσεων για την παντελή έλλειψη ολοκληρωμένου σχεδίου αντιμετώπισης πυρκαγιών, πλημμυρών, σεισμών, με έλλειψη υποδομών, επίγειων και εναέριων μέσων. Κατά τα άλλα, το μόνιμο αφήγημα, το μόνιμο μότο των μελών της Κυβέρνησης: «Εκκενώστε! Τρεχάτε για να σωθείτε!» και όλα εξαντλούνται στο «112».

Έρχομαι στο νομοσχέδιο που συζητάμε. Η Κυβέρνηση με το παρόν νομοσχέδιο δείχνει το ίδιο αποκρουστικό αντιλαϊκό της πρόσωπο που αποτυπώνεται και στον παραπλανητικό τίτλο: «Ενίσχυση του εισοδήματος των μισθωτών, των νέων, της οικογένειας και της εργασίας». Είναι ένα νομοσχέδιο αντιδραστικό για το οποίο ΣΥΡΙΖΑ δίνει τη συγκατάθεσή του επί της αρχής και να δούμε τι έπεται στην πορεία.

Πριν μπω στην ουσία του νομοσχεδίου, θα έλεγα ότι είναι τόση η ενίσχυση του εισοδήματος που για μία ακόμη φορά στην υπουργική τροπολογία, στο άρθρο 7, για επείγοντα μέτρα για την προστασία στις πυρόπληκτες περιοχές λαμβάνεται μέριμνα για τους εργοδότες, αλλά καμμιά αναφορά δεν γίνεται για τους αυτοαπασχολούμενους επαγγελματίες που δεν έχουν προσωπικό ή απασχολούν ελάχιστα άτομα και στηρίζονται καθαρά στην προσωπική τους εργασία. Το ίδιο είχε γίνει και στην πανδημία. Το ίδιο και σε παρόμοιες περιπτώσεις πυρκαγιών πλημμυρών και ούτω καθεξής.

Εμείς απαιτούμε: Την άμεση στήριξη με προτεραιότητα σε όσους έχουν εισόδημα μέχρι 12.000 ευρώ με πλήρη αποζημίωση στο 100% για την κάλυψη όλων των καταστροφών σε υποδομές και σε εργαλεία εργασίας και ούτω καθεξής. Επίδομα ειδικού σκοπού στο ύψος του βασικού μισθού. Πλήρη κάλυψη στο 100% των εισφορών ατομικής ασφάλισης. Αναστολή των τρεχουσών ρυθμίσεων σε εφορία, τράπεζες, ασφαλιστικά ταμεία τουλάχιστον για έξι μήνες ή όσο χρειαστεί. Άμεση απαλλαγή από το τέλος επιτηδεύματος για την τρέχουσα χρονιά.

Οι συνταξιοδοτικές, μισθολογικές και φορολογικές διατάξεις που προβλέπει το νομοσχέδιο για συνταξιούχους, δημόσιους υπαλλήλους, πανεπιστημιακούς ΔΕΠ, ερευνητές, καλλιτέχνες, λογοτέχνες, στελέχη των Ενόπλων Δυνάμεων, καθώς και τα μέτρα για την ενίσχυση του πραγματικού εισοδήματος και την περαιτέρω στήριξη των πολιτών, όπως παραπλανητικά αναφέρει το σχέδιο νόμου, δεν είναι τίποτε άλλο παρά η κοροϊδία του αιώνα. Όλες αυτές οι ψευτοπαροχές, τις οποίες διαφημίζει η Κυβέρνηση ως μέτρα προς όφελος της κοινωνίας, κάνοντας το μαύρο άσπρο στην κυριολεξία, αποτελούν το 50% των οικονομικών εξαγγελιών της Κυβέρνησης για όλη την τετραετία -και κοκορεύεται γι’ αυτό- και ένα νομοσχέδιο πλήρως ενταγμένο στο μεσοπρόθεσμο, για να μην μείνει καμμία αμφιβολία για το πόσο κοστολογημένο είναι, με τους δημοσιονομικούς περιορισμούς και την επιστροφή στη σφιχτή δημοσιονομική πολιτική για το επόμενο διάστημα, με ματωμένα πλεονάσματα της τάξης των 4 δισεκατομμυρίων ευρώ το χρόνο, με βάση και το νέο Σύμφωνο Σταθερότητας της Ευρωπαϊκής Ένωσης.

Η διάταξη που εισάγει η Κυβέρνηση για την αξιολόγηση των προγραμμάτων των πολιτικών κομμάτων από το Δημοσιονομικό Συμβούλιο έχει ένα και μόνο στόχο: να ελέγχονται, να καθορίζονται και να κοστολογούνται με κριτήριο τις δημοσιονομικές ανάγκες, δηλαδή να είναι γραμμένα με τις πένες των επιχειρηματικών ομίλων, του Συνδέσμου Ελλήνων Βιομηχάνων, της Τράπεζας της Ελλάδος, της Κομισιόν, του ΝΑΤΟ και απολύτως προσαρμοσμένα στις απαιτήσεις τους, στις ανάγκες τους. Θα πρέπει να είναι απόλυτα εναρμονισμένα με τη λεγόμενη επενδυτική βαθμίδα, που θα εξασφαλίζει φθηνό χρήμα για τους επιχειρηματικούς ομίλους με εχέγγυο τα δεκάδες αντιλαϊκά προαπαιτούμενα και τον λογαριασμό, φυσικά, στον ίδιο τον λαό.

Κοστολογήστε, λοιπόν, εσείς τα κέρδη και τις ζημιές για λογαριασμό των λίγων και εμείς θα κοστολογούμε με τις ανάγκες του λαού μας για μισθό και σύνταξη στο ύψος των πραγματικών αναγκών, για μόρφωση, υγεία, πολιτισμό, αθλητισμό για όλο τον λαό, για μέτρα πρόληψης και προστασίας της ανθρώπινης ζωής από πυρκαγιές, πλημμύρες, χιονοπτώσεις, σεισμούς, εργοδοτικά ή άλλα εγκλήματα στους χώρους δουλειάς. Είναι αβυσσαλέο το χάσμα μεταξύ μας.

Κοστολογημένο για το «ξήλωμα» της κοινωνικής ασφάλισης και τη μετατροπή της σε ατομική υπόθεση είναι και το κατάπτυστο άρθρο 61 που απαλλάσσει κράτος και εργοδοσία. Οι διατάξεις του λειτουργούν σαν λαγός, βασισμένες στην πολιτική της ενεργούς γήρανσης, ανοίγοντας κι επίσημα τον δρόμο για δουλειά μέχρι και τα εβδομήντα τέσσερα έτη.

Εντάσσει ανέργους ηλικίας πενήντα πέντε έως εξήντα επτά ετών στα προγράμματα της δημόσιας υπηρεσίας απασχόλησης, στον πρώην ΟΑΕΔ, με το πρόσχημα ότι δεν έχουν συμπληρώσει τον απαιτούμενο συντάξιμο χρόνο για θεμελίωση συνταξιοδοτικού δικαιώματος. Και συνεχίζει: «Με την ίδια απόφαση δύνανται να καθορίζονται οι προϋποθέσεις υπό τις οποίες είναι δυνατή η εφαρμογή του παρόντος σε ανέργους ηλικίας άνω των εξήντα επτά ετών και έως εβδομήντα τεσσάρων ετών». Δεν ακούστηκε κουβέντα! Κουβέντα από όλους σας, όχι μόνο από την Κυβέρνηση, αλλά και από τα υπόλοιπα κόμματα. Είναι τι είναι αυτά τα γνωστά προγράμματα άγριας εκμετάλλευσης των ανέργων οι οποίοι μετά από χρόνια ανεργίας επιστρατεύονται για να μπαλώνουν τρύπες με τρεις και εξήντα σε διάφορες υπηρεσίες δήμων, υπουργείων και όπου αλλού.

Όλο και περισσότεροι, φυσικά, θα πέφτουν στα νύχια αυτής της διάταξης του άρθρου 61. Απόδειξη είναι ότι οι επτά χιλιάδες απολύσεις την μέρα που καταγράφει η ΕΡΓΑΝΗ για το 2022, δεν μπορούν να κατοχυρώσουν κανένα δικαίωμα ούτε στην ασφάλιση, ούτε στη σύνταξη, ούτε στη σταθερή δουλειά με συλλογικές συμβάσεις εργασίας.

Σήμερα ο πλούτος που παράγεται από τους ίδιους τους εργαζόμενους, δεν συνιστά δουλειά μέχρι τα βαθιά γεράματα, ούτε στα εβδομήντα τέσσερα, ούτε στα εξήντα επτά. Φτάνει και περισσεύει για γενική μείωση των ορίων ηλικίας συνταξιοδότησης για να έχουν αξιοπρεπή ζωή και σύνταξη, στα εξήντα οι άντρες και στα πενήντα πέντε οι γυναίκες, χωρίς όρους και προϋποθέσεις.

Εμείς, λοιπόν, λέμε: Καμμία ανοχή στη δουλειά μέχρι τον θάνατο! Γι’ αυτό και καλούμε την Κυβέρνηση να αποσύρει την άθλια διάταξη που οδηγεί τα γηρατειά απευθείας στο γραφείο τελετών, αφαιρώντας το πολύτιμο δικαίωμα της σύνταξης.

Καλούμε τους εργαζόμενους, τους συνταξιούχους σε συναγερμό, να πάρουν την υπόθεση στα χέρια τους, να ακυρώσουν τα σχέδια της Κυβέρνησης, της Ευρωπαϊκής Ένωσης και του κεφαλαίου.

Η κοροϊδία βέβαια της Κυβέρνησης συνεχίζεται και με τις διατάξεις του νομοσχεδίου για την αναπροσαρμογή των συντάξεων, τις οποίες παρουσιάζει ως αύξηση, ενώ κινούνται στην ίδια λογική του αντεργατικού νόμου Κατρούγκαλου, τον οποίο επεκτείνει η Νέα Δημοκρατία αντί να καταργήσει, όπως μας έλεγε πριν από τέσσερα και πλέον χρόνια. Είναι το αποτέλεσμα των διαδοχικών αντιασφαλιστικών νόμων που αποτελούν πρόκληση για κάθε σημερινό και αυριανό συνταξιούχο.

Η αιτιολογική έκθεση από μόνη της ξεσκεπάζει την ψεύτικη προπαγάνδα της Κυβέρνησης περί αύξησης των συντάξεων. Αναφέρει ρητά ότι το ποσό της σύνταξης των αναπροσαρμοζόμενων συντάξεων που θα υφίσταντο μείωση παραμένει το ίδιο με αυτό που οι δικαιούχοι ελάμβαναν πριν από την προαναφερόμενη αναπροσαρμογή. Ακόμα και η όποια αύξηση, στην πράξη, σημαίνει μείωση των συντάξεων με την υπέρμετρη άμεση και έμμεση φορολογία, τις κρατήσεις υπέρ του ΕΦΚΑ και με διάφορους άλλους τρόπους που θα τα παίρνει το κράτος από τους συνταξιούχους.

Όσο δε για τις λεγόμενες τιμητικές συντάξεις καλλιτεχνών, λογοτεχνών, αυτές επί της ουσίας τις αποψιλώνουν. Δεν μπορούν με τίποτα να αναπληρώσουν την έλλειψη συντάξεων γήρατος για διάφορους κλάδους καλλιτεχνών και λογοτεχνών. Απλά, πετάει σαν δόλωμα αυτά τα λίγα ψίχουλα για να περάσει τα όσα αντιδραστικά θεσμοθετεί.

Όλες οι κυβερνήσεις αποδείχθηκαν συνεταιράκια στη διάλυση της κοινωνικής ασφάλισης. Τσάκισαν τις συντάξεις οδηγώντας ακόμα και σε μειώσεις 30% και 40%. Εξανέμισαν την προβλεπόμενη δαπάνη από τον κρατικό προϋπολογισμό, νομιμοποίησαν την κλοπή δισεκατομμυρίων ευρώ από τα αποθεματικά των ταμείων.

Οι εργαζόμενοι εν ενεργεία και οι συνταξιούχοι δεν πρέπει να διαλέξουν ανάμεσα στη Σκύλλα και τη Χάρυβδη ούτε αυξήσεις στις εισφορές χωρίς αντίκρισμα, ούτε τις σημερινές συντάξεις πείνας. Η άμεση απαίτηση όλων των συνταξιούχων είναι να καταργηθούν όλοι αυτοί οι αντιασφαλιστικοί νόμοι: ο νόμος Κατρούγκαλου, να είναι δημόσιο, υποχρεωτικό το σύστημα κοινωνικής ασφάλισης, στη βάση των σύγχρονων πραγματικών αναγκών, με πλήρη αποκατάσταση των απωλειών, αυξήσεις σε συντάξεις και προνοιακά επιδόματα, επαναφορά της δέκατης τρίτης και δέκατης τέταρτης σύνταξης με πλήρη σύνταξη στα τριάντα έτη εργασίας, θεμελίωση συνταξιοδοτικού δικαιώματος στα εξήντα έτη για τους άνδρες και στα πενήντα πέντε για τις γυναίκες, στη βάση των ασφαλιστικών εισφορών που έχουν καταβληθεί, να επιστραφούν τα κλεμμένα αποθεματικά. Αυτά είναι τα αιτήματα που στηρίζει σε όλους τους τόνους το Κομμουνιστικό Κόμμα Ελλάδας.

Δεύτερη κατηγορία είναι οι ειδικές μισθολογικές ρυθμίσεις για τα μέλη ΔΕΠ του ειδικού εκπαιδευτικού προσωπικού και εργαστηριακού διδακτικού προσωπικού των ΑΕΙ και τους εντεταλμένους διδάσκοντες, όπου αυξάνει την ψαλίδα μεταξύ αμοιβών διδακτικού ερευνητικού προσωπικού και ερευνητών σε ερευνητικά κέντρα, ενώ θα έπρεπε να εξισωθούν οι αμοιβές τους. Διατηρεί την απαράδεκτη διάκριση μεταξύ μελών ΔΕΠ, της ΑΣΠΑΙΤΕ και των λοιπών ΑΕΙ, ενώ θα έπρεπε να καταργηθεί. Διατηρεί και ενισχύει την κατηγοριοποίηση μεταξύ των εργαζομένων.

Τρίτη κατηγορία οι λεγόμενες «αυξήσεις», αυξήσεις - κοροϊδία, στο δημόσιο για το 2024 που ισοδυναμούν με μειώσεις και ψίχουλα. Το μισθολόγιο των δημοσίων υπαλλήλων που προτείνει δεν είναι ούτε ενιαίο ούτε νέο. Δεν είναι ενιαίο, διότι δεν παίρνουν όλοι οι εργαζόμενοι στο δημόσιο τα ίδια. Δεν παίρνει τα ίδια ο υπάλληλος σε ένα Υπουργείο με τον προϊστάμενο της διεύθυνσής του, ούτε επίσης ο μουσικός σε ένα ωδείο που πληρώνεται για κάποιες ώρες από το αντίτιμο που δίνουν οι γονείς, ή μια σχολική καθαρίστρια που πληρώνεται από τα χρήματα των σχολικών επιτροπών.

Ίσα ίσα, η διαφοροποίηση μεγαλώνει, οι αποστάσεις γίνονται μεγαλύτερες. Δεκατρία χρόνια τώρα οι εργαζόμενοι έχουν κυριολεκτικά ματώσει από τις περικοπές από 20% έως και 55% που επέβαλαν εναλλάξ όλες μαζί ανεξαιρέτως οι κυβερνήσεις Νέας Δημοκρατίας, ΣΥΡΙΖΑ και ΠΑΣΟΚ. Καταργήθηκαν τα δώρα Χριστουγέννων, Πάσχα και τα επιδόματα αδείας δέκατου τρίτου και δέκατου τέταρτου μισθού. Με το μισθολόγιο του ΣΥΡΙΖΑ το 2015 όλοι οι δημόσιοι υπάλληλοι τοποθετήθηκαν σε χαμηλότερο κλιμάκιο από ό,τι βρίσκονταν πιο πριν. Ουσιαστικά, κλάπηκε ένα μισθολογικό κλιμάκιο του ’16 και του ’17. Καταργήθηκαν μια σειρά επιδόματα και επιβλήθηκαν μια σειρά εισφορές και φόροι, ΕΝΦΙΑ, εισφορά αλληλεγγύης, φόρος φυσικών προσώπων. Θεσμοθετήθηκε η λεγόμενη «προσωπική διαφορά» έτσι ώστε να παγώσουν επί της ουσίας οι όποιες πενιχρές αυξήσεις.

Με λίγα λόγια, το παρόν σχέδιο νόμου ενσωματώνει όλες τις περικοπές των τριών μνημονίων. Κινείται με το απαραβίαστο όριο των δημοσιονομικών αντοχών, το στόχο των πρωτογενών πλεονασμάτων και τη σταθερή υπεράσπιση των κερδών των επιχειρηματικών ομίλων.

Η Κυβέρνηση παρουσιάζει το μαύρο άσπρο, μιλώντας για στήριξη του μισθού των δημοσίων υπαλλήλων, ενώ αποδεικνύεται ότι η αύξηση που διαφημίζει είναι από 40 ευρώ έως λίγο πιο πάνω από τα 50 ευρώ καθαρά για έναν εργαζόμενο στο δημόσιο και 15 ευρώ καθαρά για κάθε παιδί ή αλλιώς 1,8 ευρώ ή μισό ευρώ για κάθε παιδί την ημέρα -όσο κοστίζει δηλαδή ένας καφές, αν και έχει πάρει αύξηση και ο καφές-, με την προϋπόθεση ότι έχει παιδιά. Μιλάμε για αυξήσεις που κινούνται μεσοσταθμικά από 4,5% έως 6,9%, όταν μόνο το 2022 -με βάση τα στοιχεία του ΟΟΣΑ- είχαμε πραγματική μείωση του πραγματικού μισθού κατά 7,4%, ενώ ο πληθωρισμός το 2022 ήταν στο 9,6% και το πρώτο εξάμηνο του 2023 βρίσκεται πάνω από το 7%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Κυβέρνηση είναι φανερό ότι επιχειρεί με τους τρόπους αυτούς να μετεξελίξει τη δημόσια διοίκηση σε εργαλείο εφαρμογής όλων των αντιλαϊκών μέτρων υπέρ του κεφαλαίου. Μάλιστα, συνειδητά συνδέει τους μισθούς με τη στοχοθεσία και την αντιδραστική αξιολόγηση με την προοπτική χορήγησης κινήτρων επίτευξης στόχων, τα γνωστά μπόνους, στους υπαλλήλους των υπηρεσιών που πετυχαίνουν σε πολύ μεγάλο βαθμό τους ποσοτικοποιημένους στόχους που βάζουν κάθε φορά τα στελέχη υπηρεσιών.

Επιπρόσθετα, διατηρεί το αφορολόγητο στα 8.636 ευρώ για τον εργαζόμενο χωρίς παιδιά που αφορά το 50% των δημοσίων υπαλλήλων. Αυτό σημαίνει ότι από τα 600 ευρώ που θα λάβουν τα 170 ευρώ θα τα επιστρέψει πίσω στην εφορία.

Το ΚΚΕ απευθύνεται στους δημοσίους υπαλλήλους, σε όλο τον λαό και τους λέει ότι η επίθεση στα εργασιακά, ασφαλιστικά δικαιώματα σε όλους τους εργαζόμενους πρέπει να αποκρουστεί και πρέπει να αποκρουστεί με ένα ισχυρό, ταξικό, πανεργατικό, παλλαϊκό κίνημα. Εκεί στοχεύει το πανεργατικό μέτωπο με το συντονισμό δράσης και αγώνα εκατοντάδων σωματείων, εργατικών κέντρων, ομοσπονδιών, χιλιάδων εργαζομένων.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω σε λίγο, για ένα λεπτό δώστε μου τη δυνατότητα.

Μία πέμπτη και τελευταία κατηγορία μέτρων, προκλητικά και προσβλητικά προς την εργατική τάξη, τα λαϊκά στρώματα, σε αυτούς που παράγουν τον πλούτο και τη νέα γενιά, είναι τα μέτρα στήριξης της κοινωνίας όπως τα λέει, δηλαδή την παράταση του «καλαθιού καπαμά», του Market Pass -άντε μέχρι τον Οκτώβρη- ενός εφάπαξ βοηθήματος, δηλαδή 20 ευρώ το μήνα, την προσβολή και κοροϊδία του Youth Pass, ενός εφάπαξ χαρτζιλικιού 150 ευρώ, την ώρα που η Κυβέρνηση φορτώνει ένα βουνό εμπόδια στη μόρφωση των παιδιών, στην αναψυχή, στον πολιτισμό, τη μείωση του ΕΝΦΙΑ κατά 10% μόνο για τα σπίτια που ασφαλίζονται για φυσικές καταστροφές, αλλά με την προϋπόθεση να πέσουν τα λαϊκά νοικοκυριά στα νύχια των ασφαλιστικών εταιρειών, βάζοντας πάλι οι εργαζόμενοι το χέρι στην τσέπη, την απαλλαγή των πρώην δικαιούχων ΕΚΑΣ από τη συμμετοχή τους στη φαρμακευτική δαπάνη ως αντιστάθμισμα στο κόψιμο του ΕΚΑΣ στους χαμηλόμισθους χαμηλοσυνταξιούχους -μία από τις πιο βάρβαρες διατάξεις του νόμου Κατρούγκαλου- αντί να το επιστρέψει, που αυτό έπρεπε να γίνει. Η Κυβέρνηση δηλαδή βαφτίζει τα ψίχουλα «μέτρα στήριξης της κοινωνίας», την ώρα που η ακρίβεια πραγματικά τσακίζει το λαϊκό εισόδημα.

Εν κατακλείδι, τα μέτρα που περιλαμβάνει το νομοσχέδιο δεν αναπληρώνουν τις απώλειες, δεν καλύπτουν ούτε στο ελάχιστο τις πραγματικές μειώσεις των μισθών των τελευταίων χρόνων, δεν ισοφαρίζουν τη λεηλασία από τις εισφορές, τους άμεσους και έμμεσους φόρους και τα κάθε λογής μνημονιακά χαράτσια. Όχι μόνο δεν αναιρούν τη συνολική αντιλαϊκή πολιτική, όχι μόνο δεν φτάνουν να καλύψουν καλά-καλά τις απώλειες του λαού μας, πόσω μάλλον τις ανάγκες του, αλλά στην πραγματικότητα έρχονται να προωθήσουν παραπέρα μια σειρά από αντιδραστικούς στόχους.

Με βάση όλα τα παραπάνω, το Κομμουνιστικό Κόμμα Ελλάδας καταψηφίζει το νομοσχέδιο επί της αρχής.

Ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο ειδικός αγορητής από τους Σπαρτιάτες, κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε.

Αγαπητοί συνάδελφοι, ζήσαμε ένα τραγικό δυστύχημα εχθές με την απώλεια των δύο πιλότων μας που βρήκαν τον θάνατο εν ώρα καθήκοντος. Οι σκέψεις μας είναι στις οικογένειες τους και ιδιαίτερα στο αγέννητο παιδί του ενός πιλότου μας. Δεν είναι ώρα για να αναζητήσουμε τώρα τις ευθύνες, αλλά να είστε σίγουροι ότι σύντομα θα ζητήσουμε την πλήρη διερεύνηση των αιτίων και αν υπάρχουν υπεύθυνοι γι’ αυτή την τραγωδία, με πρώτο υπεύθυνο την Κυβέρνηση των πεπαλαιωμένων Καναντέρ που δεν έχει προβεί σε αγορά νέων μέσων αεροπυρόσβεσης και ζητάμε το τριήμερο πένθος στις Ένοπλες Δυνάμεις να γίνει εθνικό πένθος.

Έχουμε αναρωτηθεί τι θέλουν οι νέοι μας; Ας τους ρωτήσουμε. Προχθές είχα μία κουβέντα με μία νεαρή κοπέλα και μιλώντας μαζί της έμαθε ότι είμαι Βουλευτής και μου λέει: «Θα μπορούσα να σας μεταφέρω κάποιες σκέψεις να τις μεταφέρετε μέσα στη Βουλή;». Της λέω ότι αυτή είναι η δουλειά των Ελλήνων Βουλευτών, να δουλεύουμε για τον ελληνικό λαό, να εξυπηρετούμε και να μαχόμαστε για τα δικά του συμφέροντα. Μου λέει: «Σπούδασα μετά κόπων και βασάνων, οι γονείς μου έκαναν θυσίες, έχω όνειρα και δεν μπορώ να τα πραγματοποιήσω. Εργάζομαι σε κακοπληρωμένες δουλειές του ποδαριού και όχι σε δουλειά όπου έχω σπουδάσει. Με 700 - 800 ευρώ μισθό, πώς να ανοίξω τα φτερά μου; Πώς μπορώ να δημιουργήσω τη δική μου οικογένεια, να φύγω από το πατρικό μου; Γιατί δεν έχω τη δυνατότητα -και συνεχίζω να μένω με τους γονείς μου- πραγματικά για να μπορέσω να πραγματοποιήσω τη δική μου οικογένεια». Αυτά θέλει η νεολαία μας και έχουμε χρέος και ευθύνη να τους ακούσουμε.

Αλήθεια πιστεύετε ότι ο ελληνικός λαός αυτό που θέλει είναι να ζει από επιδόματα και pass; Ο Έλληνας θέλει πίσω την αξιοπρέπειά του. Θέλει ένα κράτος με σοβαρότητα, συνέπεια που θα προστατεύει και θα πράττει για την ευημερία του έθνους. Θα περίμενα από την Κυβέρνηση ένα σχέδιο, που θα είχε σαν σκοπό την παραγωγική ανασυγκρότηση της χώρας μας. Ένα σχέδιο να αναγεννηθεί ο πρωτογενής τομέας, να ξαναποκτήσουμε την αυτάρκεια μας, να ισορροπήσουμε το εμπορικό μας ισοζύγιο και γιατί όχι να αυξήσουμε τις εξαγωγές μας. Θα περίμενα την ουσιαστική στήριξη στη βιομηχανία μας και τη μεταποίηση. Θα περίμενα να ξαναδώ να ανοίγουν τα ναυπηγεία μας, να ανοίξουν διαλυτήρια πλοίων όταν έχουμε το μεγαλύτερο εμπορικό στόλο παγκοσμίως σε ελληνικά χέρια, να ανεβάσουμε το ΑΕΠ μας, να μας εμπιστευθούν πάλι οι αγορές. Και αντί αυτού βλέπουμε μια κακή αντιγραφή αριστερού επιδοματικού μοντέλου με παροχολογίες και φτηνά επικοινωνιακά τρικ που δεν λύνουν σε καμμία των περιπτώσεων τις παθογένειες της ελληνικής οικονομίας.

Αλήθεια πιστεύετε ότι με το επικοινωνιακό τρικ του Food Pass θα ταΐσετε τον κόσμο; Ένα κιλό φέτα και ένα κιλό κιμάς κοστίζει 30 ευρώ. Ποιον ειλικρινά κοροϊδεύετε; Αφήσατε χωρίς ελέγχους την αγορά, αφού εσκεμμένα δεν στελεχώσατε ούτε τους ελεγκτικούς μηχανισμούς και οι συντεχνίες αλωνίζουν ελεύθερα, ανεβάζοντας τις τιμές σε εξωφρενικά ύψη για τον μέσο Έλληνα, για να θησαυρίζουν σε βάρος του κάποιες συντεχνίες. Μόλις πρόσφατα αποκαλύφθηκε η απάτη από κάποιες μεγάλες εταιρείες για παραπλανητική έκπτωση στα προϊόντα. Εσείς το δημιουργήσατε, επιδοτώντας την αγορά με voucher.

Εάν κόπτεστε για την Εύβοια με το Evia Pass, έπρεπε να φροντίσετε να μην έχει συμβεί τέτοια τεράστιας έκτασης καταστροφή. Αλλά τελικά τίποτα δεν αφήσατε όρθιο με το επιτελικό σας κράτος. Καίγεται όλη η χώρα κάθε χρόνο και απλώς είμαστε στο ίδιο έργο θεατές. Το καλοκαίρι καιγόμαστε, το φθινόπωρο πνιγόμαστε και τον χειμώνα είμαστε αποκλεισμένοι από τα χιόνια.

Οι νέες μόδες για κλιματική αλλαγή, όχι δεν είναι μόδα. Δεν υπάρχει κλιματική αλλαγή έτσι όπως την προσδιορίζετε. Δεν υπάρχει επιτελικό κράτος. Και αλήθεια αφού κόπτεστε για την Εύβοια, γιατί δεν κάνατε έργα υποδομής, όπως τον οδικό άξονα Ιστιαία - Κάρυστο και Χαλκίδα - Κύμη. Αξιοποιήστε το λιμάνι της Κύμης για εμπορικό και τουριστικό, βγάζοντας και κάνοντας αποσυμφόρηση του Πειραιά και τα οχηματαγωγά μαζί με τα εμπορικά μας πλοία να πηγαίνουν εκεί πέρα. Με έναν αυτοκινητόδρομο από την Κύμη στη Χαλκίδα που ενώνεται με το υπόλοιπο εθνικό δίκτυο, ξέρετε τι μπορούμε να καταφέρουμε; Να ρίξουμε τον χρόνο και το κόστος για τους επιβάτες που πάνε στο βόρειο και κεντρικό Αιγαίο και να κάνουμε αποσυμφόρηση στον Πειραιά.

Επανέρχομαι τώρα σε δύο θέματα που έκανα εκτενή αναφορά στην επιτροπή και αναφέρομαι στους τρίτεκνους, πολύτεκνους και στους υπερπολύτεκνους. Ενώ μιλάμε για το μείζον εθνικό θέμα της υπογεννητικότητας, πώς τελικά θα την αντιμετωπίσουμε; Εμείς οι Σπαρτιάτες, οι Έλληνες εθνικιστές, απαιτούμε να γεννηθούν ελληνόπουλα. Εσείς τι απαιτείτε; Να έρθει ακόμα ένας Χασάν, ένας Αχμέτ; Και λέτε ότι ενισχύετε αυτές τις οικογένειες.

Οι αριθμοί όμως είναι αμείλικτοι. Δείτε τους πίνακες. Παρακαλώ, το καταθέτω στα Πρακτικά.

(Στο σημείο αυτό ο Βουλευτής, κ. Αθανάσιος Χαλκιάς, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και εδώ πέρα στα Πρακτικά, στους πίνακες θα δείτε ότι δεν ισχύει η αρχή της αναλογικότητας. Να ενισχύσουμε τις οικογένειες που αιμοδοτούν το έθνος μας και χρήζουν την αμέριστη συμπαράσταση μας. Εσείς κάνετε ακριβώς το αντίθετο. Όσα περισσότερα παιδιά έχει μία οικογένεια, τόσο μειώνεται το κατά κεφαλήν εισόδημα ανά άτομο αντί να αυξάνεται. Αυτή είναι η προστασία σας. Είναι ντροπή και θα πρέπει να αλλάξει. Πρέπει να έχουν προτεραιότητα όλες οι τρίτεκνες, πολύτεκνες και υπερπολύτεκνες οικογένειες. Και αναφέρομαι στο Market Pass.

Και σε αυτόν τον πίνακα είναι πατέρας και μάνα μαζί με τέκνα. Όταν λέω ένα τέκνο, εννοώ τριμελής οικογένεια. Ένα τέκνο λοιπόν στο Market Pass έχει ανώτατο εισοδηματικό όριο τα 24.000 ευρώ. Το κατά κεφαλήν εισόδημα ανά μέλος είναι 8.000 ευρώ και ποσό επιδότησης 42. Πάμε λοιπόν σε μια οικογένεια που έχει έξι παιδιά. Εισοδηματικό κριτήριο είναι τα 49.000 ευρώ. Έξι παιδιά και δύο οι γονείς είναι οκτώ άτομα, να φάνε, να ζήσουν με αυτές τις τιμές, ενδεχομένως να νοικιάζουν σπίτι με ανώτατο όριο τα 49.000 ευρώ. Προσέξτε, το κατά κεφαλήν εισόδημα ανά μέλος είναι 6.125 και το ποσό επιδότησης 100.

Πάμε στο Α21. Αριθμός τέκνων ένα, ανώτατο εισοδηματικό όριο για να το πάρει κάποιος τα 22.500 ευρώ. Το κατά κεφαλήν εισόδημα είναι 7.500 ευρώ, ποσό επιδότησης μηνιαίο ανώτατο τα 28 ευρώ. Πάμε, λοιπόν, σε μία οικογένεια πάλι με οκτώ παιδιά, ανώτατο εισοδηματικό όριο 52.500. Το κατά κεφαλήν εισόδημα ανά μέλος είναι 5.250 ευρώ από 7.500 που είναι με ένα τέκνο με ποσό επιδότησης 392. Για ποια αναλογικότητα μιλάμε και για ποια στήριξη απέναντι στους αιμοδότες του έθνους, τις τρίτεκνες, πολύτεκνες και υπερπολύτεκνες οικογένειες;

Σας ρώτησα κύριε Υπουργέ, κύριε Θεοχάρη, μέσα στην επιτροπή αν θα γίνει τελικά η αναδρομική επιστροφή του Market Pass στις υπερπολύτεκνες οικογένειες, που σε παράβαση κάθε έννοιας λογικής δεν πήραν το πρώτο εξάμηνο επιδότησης από το έβδομο παιδί και πάνω; Τι θα πράξετε σε αυτό; Να πείτε εδώ μπροστά στην ολομέλεια που μας βλέπει όλος ο ελληνικός λαός. Το Market Pass πήραν 3,4 εκατομμύρια νοικοκυριά και μόνο τριακόσιες οικογένειες υπερπολύτεκνες δεν το πήραν το πρώτο εξάμηνο. Η άποψή μας είναι ότι πρέπει να δράξετε της ευκαιρίας και να προβείτε άμεσα σε αναθεώρηση.

Πάω σε ένα θέμα που καίει πάρα πολύ κόσμο. Στις 29-1-2010 η Τράπεζα της Ελλάδος εγγυήθηκε τα ελληνικά κρατικά ομόλογα. Στις 12-3-2012 έγινε το PSI, το κούρεμα στα ελληνικά ομόλογα σε ταμεία, μικρομολογιούχους με υπογραφή του κ. Παπαδήμου και του κ. Βενιζέλου. Δεκαπέντε άτομα νοικοκυραίοι, αυτούς που χαρακτηρίζαμε εθνικούς αποταμιευτές, εθνικούς ευεργέτες, εθνικούς αιμοδότες, που εμπιστεύθηκαν το ελληνικό δημόσιο, τους οδηγήσατε στη μεγαλύτερη ληστεία κόπων και μόχθων μια ζωής.

Και έχουν οδηγηθεί δεκαεπτά άτομα στην αυτοκτονία. Τους κοροϊδέψατε με τα ψέματά σας. Υφαρπάξατε τις ψήφους τους πολλές φορές. Αυτόν τον κόσμο που σας ψήφιζε μέχρι τώρα, τώρα υποστηρίζει τους Έλληνες εθνικιστές. Αλήθεια θα τους χαρακτηρίσετε και αυτούς φασίστες και ναζί; Το ευαγγέλιο της δημοκρατίας είναι η εμπιστοσύνη στο κράτος και τη δικαιοσύνη. Ποια εμπιστοσύνη μπορεί να έχει ο λαός απέναντι στο κράτος μετά τέτοιων ενεργειών; Οι Έλληνες εθνικιστές που θα σταθούμε δίπλα σε κάθε Έλληνα και κάθε Ελληνίδα, είμαστε η φωνή του στο ελληνικό Κοινοβούλιο και ζητούμε την αποκατάσταση των ομολογιούχων και όποιος φέρει, επαναλαμβάνω, όποιος φέρει τέτοιο προς ψήφιση νομοσχέδιο, εμείς θα το στηρίξουμε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς αλλά και για την τήρηση του χρόνου.

Τον λόγο έχει ο ειδικός αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα θέλαμε με τη σειρά μας να εκφράσουμε τα θερμά συλλυπητήριά μας στις οικογένειες των δύο πιλότων μας, που έχασαν τη ζωή τους κατά τη διάρκεια τέλεσης των καθηκόντων τους. Εμείς προτείνουμε να κηρυχθεί ένα τριήμερο εθνικό πένθος για τους πιλότους μας, κάτι που θα αναλύσει αργότερα, πολύ καλύτερα, ο Πρόεδρος της Ελληνικής Λύσης.

Ειδικά όσον αφορά στις πυρκαγιές που συνεχίζουν να μαίνονται, το να ισχυρίζεται η Κυβέρνηση πως είναι υπεύθυνη μόνο η κλιματική αλλαγή, όταν τα μέτρα πρόληψης που έχει πάρει είναι ελάχιστα, αποτελεί, δυστυχώς, μία ξεκάθαρη ανευθυνότητα, κάτι που δεν είναι απλά θλιβερό, αλλά κυριολεκτικά εξοργιστικό.

Στο νομοσχέδιο τώρα, όπως αναφέραμε στις επιτροπές, είναι ασφαλώς μια τραγωδία στο ξεκίνημα της νέας Κυβέρνησης, με μέτρα στήριξης των Ελλήνων που υπολείπονται κατά πολύ των προεκλογικών της δεσμεύσεων. Είναι στα 4,4 δισεκατομμύρια συνολικά για την επόμενη τετραετία, όταν από την υπερφορολόγηση των πολιτών, μέσω της διατήρησης των ίδιων φορολογικών συντελεστών στις αυξημένες τιμές, το δημόσιο εισέπραξε πάνω από πέντε δισεκατομμύρια μόνο το 2022, τονίζω, μόνο το 2022! Είναι, δηλαδή, πολύ περισσότερα από όσα δίνει στην επόμενη τετραετία.

Είναι απαράδεκτο, όταν οι πολίτες υφίστανται μια τριπλή ληστεία, λόγω του πληθωρισμού, από τη μείωση της αγοραστικής αξίας των εισοδημάτων τους, από τους υπερβολικούς φόρους και από τη «δήμευση» των αποταμιεύσεών τους εκ μέρους των τραπεζών με κριτήριο τα σχεδόν μηδενικά επιτόκια καταθέσεων. Είναι ακόμη πιο απαράδεκτο, με την ακρίβεια, ειδικά στα τρόφιμα, να είναι εκτός ελέγχου, πάνω από 25% σε σχέση με το 2021.

Καταλαβαίνει, αλήθεια, η Κυβέρνηση τι σημαίνει αυτό για τους συνταξιούχους και για τους φτωχότερους, για όλους αυτούς που καταναλώνουν ένα μεγάλο ποσοστό των εισοδημάτων τους σε είδη πρώτης ανάγκης; Και τι να περιμένει, βέβαια, κανείς από μία Κυβέρνηση που, αντί να παράγει πλούτο, παράγει μόνο ελλείμματα και χρέη, που προσπαθεί και αυτή με τη σειρά της να καλύψει με την υπερφορολόγηση, μοιράζοντας ένα μικρό μόνο μέρος της φορολογικής επιδρομής;

Όσον αφορά στην επιδοματική πολιτική, ποτέ δεν συμφωνήσαμε και ποτέ δεν θα συμφωνήσουμε. Αξιοπρεπείς και σωστά αμειβόμενες θέσεις εργασίας χρειάζονται οι πολίτες, όχι τη συνήθη ψηφοθηρική ελεημοσύνη.

Αξίζει δε να αναφερθούμε ξανά εδώ στην επιστολή της Πανελλαδικής Ομοσπονδίας Ενώσεων Στρατιωτικών, που τα λέει όλα για το νομοσχέδιο, στην οποία αναφέρονται τα εξής: Παρουσιάζονται ως αύξηση χρήματα που είναι δικά μας, δεδουλευμένα μας, που έπρεπε να μας έχουν καταβληθεί και δεν συμβαίνει, που μας έχουν περικοπεί. Δεν είναι αυξήσεις. Τη στιγμή που παρατείνεται η χορήγηση διαφόρων οικονομικών ενισχύσεων με εισοδηματικά κριτήρια όπως τα Market Pass, από τα οποία, όμως, μεγάλο μέρος των στρατιωτικών αποκλείεται, αντί να ληφθούν τα σωστά μέτρα ενίσχυσης των εισοδημάτων, για μία ακόμη φορά θεσμοθετείται κάτι που ούτε καν ως φιλοδώρημα δεν ευσταθεί.

Αυτό, όμως, έγινε -συμπληρώνουμε εμείς- και με τα αναδρομικά των αντισυνταγματικών μειώσεων των συντάξεων, τα οποία ακόμη δεν έχουν καταβληθεί, ενώ η τρόικα στις αξιολογήσεις της προσπαθεί να τα περιορίσει. Σε κάθε περίπτωση, οι όποιες προτεινόμενες παροχές και αυξήσεις δεν ανταποκρίνονται σε καμμία περίπτωση στην ακρίβεια της εποχής, αν και δεν θα είμαστε αρνητικοί στο νομοσχέδιο, όπως δεν είμαστε σε κανένα που ωφελεί, έστω και ελάχιστα, τους πολίτες.

Συνεχίζοντας στην επιτροπή αναφερθήκαμε με λεπτομέρεια στις προγραμματικές δηλώσεις του Υπουργού Οικονομικών, τεκμηριώνοντας πως ήταν έωλες, αφού όλοι οι δείκτες της οικονομίας μας είναι βυθισμένοι στο βαθύ κόκκινο. Αποδείξαμε, δηλαδή, πως η προηγούμενη κυβέρνηση της Νέας Δημοκρατίας άφησε κυριολεκτικά «καμένη γη», εκτός από καμένα δάση και μια κατακαμένη Αττική, μια εντελώς ανοχύρωτη οικονομία απέναντι σε μια νέα διεθνή κρίση που ασφαλώς θα ξεσπάσει κάποια στιγμή.

Δεν θα επαναληφθούμε εδώ λέγοντας μόνο ότι η οικονομία μας, η κάθε οικονομία λειτουργεί όπως η παλίρροια, όπου με την άνοδο των νερών, με την πλημμυρίδα, που μοιάζει με την ανάπτυξη κρύβονται όλα της τα προβλήματα. Με την κάθοδο, όμως, με την άμπωτη που ταιριάζει στην ύφεση, και η οποία, ανά τακτά χρονικά διαστήματα είναι νομοτελειακή, εμφανίζεται η γύμνια της. Οπότε, όταν δεν λαμβάνονται έγκαιρα μέτρα, η χώρα χρεοκοπεί.

Κάτι τέτοιο συνέβη άλλωστε το 2010, θυμίζοντας πως τα χρόνια πριν το 2008 είχαμε ξανά ανάπτυξη, πολύ υψηλότερη από σήμερα, όπως θα καταθέσουμε στα Πρακτικά, η οποία, όμως, στηριζόταν επίσης στην κατανάλωση με δανεικά, σε ένα λανθασμένο οικονομικό μοντέλο και σε ένα άδικο φορολογικό σύστημα. Από τότε δεν έχει αλλάξει, δυστυχώς, τίποτα.

Σε σχέση με τη δήθεν βαριά βιομηχανία του τουρισμού, υπενθυμίσαμε πως το 2002 η Ελλάδα είχε δεκατρία εκατομμύρια τουρίστες και ο κάθε τουρίστας άφηνε στη χώρα μας, ξόδευε, κατά μέσον όρο 680 δολάρια, ενώ εάν λάβουμε υπ’ όψιν μας τον πληθωρισμό η Ελλάδα εισέπραξε το 2002 -τονίζουμε το 2002, πριν είκοσι χρόνια δηλαδή!- περί τα 18 δισεκατομμύρια δολάρια, περισσότερα, δηλαδή, από όσα εισέπραξε το 2022 από τριάντα εκατομμύρια τουρίστες, από υπερδιπλάσιους δηλαδή.

Προφανώς μπορεί να καταλάβει κανείς τι επιβάρυνση έχει αυτή η εξέλιξη για τις υποδομές της χώρας μας. Τι σημαίνει για την κερδοφορία των τουριστικών μας μονάδων, που η συντριπτική τους πλειοψηφία λειτουργεί στο κόκκινο, δηλαδή με ζημίες.

Στο νομοσχέδιο τώρα όσον αφορά τις κύριες διατάξεις και παροχές του το Α΄ Μέρος είναι εισαγωγικό, ενώ στο Β΄ Μέρος περιλαμβάνονται οι αυξήσεις σε συντάξεις υπαλλήλων και στρατιωτικών, όπως επίσης επιδομάτων. Στο Γ΄ Μέρος έχουμε τις αυξήσεις μισθών στο δημόσιο ύψους μόλις 556 εκατομμύριων κατά το Γενικό Λογιστήριο του Κράτους στο άρθρο 20, οι οποίες, όμως, είναι πολύ χαμηλότερες από τον σωρευτικό πληθωρισμό, πολύ περισσότερο όσον αφορά τα τρόφιμα, που είμαστε πλέον πρόσφατα ξανά πρωταθλητές Ευρώπης στην ακρίβεια. Πήραμε και εδώ την πρώτη θέση, όπως σε πολλά άλλα, παντού όσον αφορά την ακρίβεια. Υπάρχουν επίσης διάφορα επιδόματα γεγονός που σημαίνει ότι η χώρα μας επιστρέφει ξανά στη λογική των επιδομάτων που είχε κατακριθεί από την τρόικα προ μνημονίων.

Στο Δ΄ Μέρος ακολουθούν οι ενισχύσεις πολιτών ύψους 281 εκατομμύριων για το 2023. Είναι 30 εκατομμύρια επιπλέον για τη χρεωστική κάρτα νέων στο άρθρο 47 και 251 εκατομμύρια για διάφορα στο άρθρο 46. Επιπλέον, έχουμε φοροελαφρύνσεις από το 2024 για οικογένειες με παιδιά στο άρθρο 43 ύψους 156 εκατομμυρίων. Επίσης για τον ΕΝΦΙΑ 2024 έως 2027 με το άρθρο 44 έχουμε δαπάνες 26 εκατομμυρίων το 2024 για έναν δήθεν προσωρινό και απαράδεκτο φόρο δηλαδή, όπως είναι ο ΕΝΦΙΑ, που δυστυχώς δεν έχει ακόμη καταργηθεί. Επίσης υπάρχει η απαλλαγή από τη φαρμακευτική δαπάνη με το άρθρο 46.

Όλα αυτά, ενώ προωθείται η αύξηση της φορολογικής βάσης κατά τις αξιολογήσεις της τρόικα, που εμείς διαβάζουμε και πρέπει όλοι να διαβάζουν, αφού από εκεί που κατευθύνεται η οικονομία μας, δηλαδή της φοροεπιδρομής των πολλών με τη δικαιολογία της φοροδιαφυγής χωρίς δυστυχώς να εφαρμόζεται η δική μας πρόταση για το νέο σύστημα εσόδων-εξόδων και με έναν οριζόντιο φόρο flat tax ύψους 15%. Συμπεριλαμβάνεται, δε, ένας συμπληρωματικός προϋπολογισμός, όπως συνήθιζε όλα αυτά τα χρόνια η κυβέρνηση, ύψους 700 εκατομμυρίων με το άρθρο 50, προφανώς για μελλοντικές απροσδιόριστες παροχές.

Στο Ε΄ Μέρος υπάρχουν διατάξεις για τη στήριξη της ανάπτυξης, της διόγκωσης, καλύτερα, της οικονομίας-φούσκας, που υπάρχει αυτή τη στιγμή στη χώρα μας, και της οικογένειας. Περιλαμβάνεται η περιστολή της αθέμιτης κερδοφορίας στο άρθρο 54 χωρίς, όμως, ποσοτικοποίηση από το Γενικό Λογιστήριο, ενώ το άρθρο 55 αναφέρεται στα καλάθια, με τα οποία στην ουσία στηρίζεται ο αθέμιτος ανταγωνισμός των σουπερμάρκετ στα μικρά καταστήματα.

Η αναφορά στην ενίσχυση του τουρισμού στη βόρεια Εύβοια είναι, μεν, θετική, αλλά θα πρέπει να στηριχθεί, γενικότερα, η οικονομία του νησιού με κέντρο βάρους την παραγωγή, που προσφέρει αξιοπρεπείς και σωστά αμειβόμενες θέσεις εργασίας.

Όσον αφορά στις διατάξεις για την ενίσχυση της οικογένειας είναι μάλλον ψευδεπίγραφες, αφού,, πιθανότατα αποσκοπούν στη στήριξη του παρωχημένου μοντέλου του real estate και της οικοδομής της Μεταπολίτευσης. Ειδικότερα παρέχεται με το άρθρο 59 επιδότηση 375 εκατομμυρίων για το πρόγραμμα «Σπίτι μου» κάτι που θυμίζει τις διαφημίσεις των τραπεζών τη δεκαετία του 2000, τα αποτελέσματα των οποίων ήταν η μετέπειτα υπερχρέωση των νοικοκυριών, τα μνημόνια και οι πλειστηριασμοί των σπιτιών τους. Δυστυχώς, δε, το άρθρο στηρίζει έμμεσα τις τράπεζες με τα στεγαστικά και βέβαια τα fund, τα κοράκια, τα οποία πρέπει να «ξεφορτώσουν» τα σπίτια των πλειστηριασμών σε ένα διεθνές αβέβαιο οικονομικό περιβάλλον, που απειλεί σε πολύ μεγάλο βαθμό σήμερα τα ακίνητα. Οφείλουμε να τονίσουμε, πάντως, εδώ πως ήδη τα 2 δισεκατομμύρια από τα 18,7 δισεκατομμύρια κόκκινα δάνεια, που πουλήθηκαν με εγγύηση του δημοσίου έχουν κοκκινίσει ξανά με τις τράπεζες να απαιτούν να τα πληρώσει το κράτος, δηλαδή όλοι εμείς.

Σε ορισμένα μόνον άρθρα τώρα, στο 21, είναι, ασφαλώς, θετική η αύξηση της στήριξης των οικογενειών. Εμείς, όμως, ως Ελληνική Λύση έχουμε προτείνει μεγαλύτερη, έτσι ώστε να στηριχθεί ουσιαστικά και όχι τυπικά το δημογραφικό. Δηλαδή, με βάση το πρόγραμμά μας επίδομα 150 ευρώ μηνιαία για το πρώτο παιδί, 170 για το δεύτερο, 190 για το τρίτο και 210 για κάθε επόμενο, θεωρώντας πως αυτή η δαπάνη θα πρέπει να προηγηθεί οποιασδήποτε άλλης.

Συνεχίζοντας με το άρθρο 48 αφορά στην πολυσυζητημένη ποσοτικοποίηση των προγραμμάτων των κομμάτων, που αναλαμβάνει κατά το άρθρο το δημοσιονομικό συμβούλιο, κάτι που θεωρούμε ως μία ενδιαφέρουσα και χρήσιμη πρόταση, η οποία -αν μη τι άλλο- θα μπορούσε να εκπαιδεύσει τα πολιτικά κόμματα και γενικότερα το πολιτικό προσωπικό. Εντούτοις είναι περίεργο πως η παρούσα Κυβέρνηση φέρνει τη συγκεκριμένη διάταξη, όταν η ίδια δεν κοστολογεί πολλά νομοσχέδια, όπως το σημερινό, εκεί που αναφέρει το Γενικό Λογιστήριο ότι πολλές διατάξεις εξαρτώνται από πραγματικά γεγονότα χωρίς να έχει κανένα κόστος. Το άκρον άωτο, δε, της ανευθυνότητας είναι η ακοστολόγητη απολιγνιτοποίηση δήθεν στο όνομα της κλιματικής αλλαγής, όπως επίσης του Χρηματιστηρίου Ενέργειας του κ. Χατζηδάκη με τα καταστροφικά αποτελέσματα για την άνοδο των τιμών, όταν ο κύριος Υπουργός τότε εγγυόταν πως οι τιμές θα μειωθούν με το Χρηματιστήριο.

Είναι, επίσης, προβληματικό το ότι η κοστολόγηση αναλαμβάνεται από μία ανεξάρτητη αρχή τα μέλη της οποίας διορίζονται εμμέσως βέβαια -πλην σαφώς- από την εκάστοτε κυβέρνηση. Εκτός αυτού το θέμα της κοστολόγησης είναι, μεν, πολύ ενδιαφέρον, αλλά αμφίσημο, όσον αφορά στην επιστημονική πλευρά, αλλά και την πολιτική. Προκύπτουν, δε, διάφορα ερωτήματα για τη διαδικασία κοστολόγησης που θέσαμε στην επιτροπή και δεν απαντήθηκαν, όπως τα εξής: Πρώτον, ποια είναι η μεθοδολογία, που θα ακολουθήσει το Δημοσιονομικό Συμβούλιο; Δεν αναφέρεται πουθενά, ενώ έχει, προφανώς, μεγάλη σημασία, όπως για παράδειγμα όσον αφορά στις μελλοντικές προβλέψεις εσόδων - εξόδων, την προεξόφληση των χρηματοροών κ.λπ.. Δεύτερον, θα υπάρχουν παρατηρητές και συμμετοχή απ’ όλα τα κόμματα στη διαδικασία ή θα εξαρτάται από διορισμούς του Μαξίμου; Τρίτον, θα υπάρχει προθεσμία κατάθεσης των προγραμμάτων, για παράδειγμα πέντε μήνες πριν τις εκλογές, έτσι ώστε να μη γίνεται τελευταία στιγμή χωρίς να υπάρχει χρόνος για λεπτομερή ανάλυση; Πώς θα κατατίθενται εμπρόθεσμα, εάν θα γίνονται οι εκλογές πρόωρα; Τέταρτον και πολύ σπουδαίο, θα υπάρχουν συνέπειες, όταν τα κόμματα δεν εφαρμόζουν το νόμο και το πρόγραμμά τους ή δεν δικαιολογούν αποκλίσεις; Αυτό είναι πάρα πολύ σημαντικό. Θα υπάρχουν συνέπειες ή απλά θα είναι στον αέρα; Πέμπτον, θα προηγηθεί λογιστικός έλεγχος των οικονομικών, έτσι ώστε να μην μπορούν να ισχυριστούν τα κόμματα ότι παρέλαβαν καμένη γη και άδηλες δαπάνες, δηλαδή δαπάνες που δεν είναι καταχωρημένες;

Σημειώνεται εδώ ότι δεν έχουν αποτιμηθεί καν οι συμμετοχές του Υπερταμείου και τα πάγια του δημοσίου, μέχρι στιγμής καμμία αποτίμηση, ενώ δεν έχει εφαρμοστεί γενικό λογιστικό σχέδιο. Έχουμε δώσει όσα έχουμε στο Υπερταμείο χωρίς να έχει αποτιμηθεί καν η αξία τους.

Και έκτον, γιατί γίνεται σύγκριση με το μεσοπρόθεσμο, το οποίο μπορεί να μην έχει υπερψηφίσει το συγκεκριμένο κόμμα, καθώς, επίσης, με τις προβλέψεις της Ευρωπαϊκής Ένωσης; Μήπως θα πρέπει να ζητείται έγκριση από την Ευρωπαϊκή Ένωση σε περίπτωση που υπάρχει διάσταση μαζί της; Αποικία χρέους είμαστε άλλωστε, κάτι τέτοιο πρέπει να υπάρχει.

Εμείς πάντως στηρίζουμε αυτή την προοπτική. Εάν δεν δοθούν, όμως, ικανοποιητικές διευκρινίσεις, η παρούσα διάταξη θα μείνει κενό νόμου, μία ρύθμιση πυροτέχνημα για προεκλογική εκμετάλλευση ενδεχομένως, επίσης, για κομματική εργαλειοποίηση, εάν η επιτροπή εξαρτάται από την εκάστοτε κυβέρνηση.

Στο άρθρο 53, τώρα, δίνεται μία ακόμη φοροαπαλλαγή για τους έχοντες και κατέχοντες, εν προκειμένω στους κατόχους κρατικών ομολόγων, όπως είναι κυρίως οι τράπεζες. Προφανώς εμείς το συγκεκριμένο άρθρο θα το καταψηφίσουμε. Το δώρο αυτό εντάσσεται στην προεκλογική απάτη περί μείωσης των φόρων, ενώ προφανώς με μια τέτοια προνομιακή μεταχείριση οι αγορές σπεύδουν να αγοράσουν ομόλογα. Εκτός αυτού οι φοροαπαλλαγές δίνονται και σε νομικά πρόσωπα που είναι φορολογικοί κάτοικοι αλλοδαπής χωρίς να διατηρούν στην Ελλάδα μόνιμη εγκατάσταση, δηλαδή σε offshore. Είναι ένα δώρο ύψους 7 εκατομμυρίων ευρώ, το οποίο θα καλύπτει τα μπόνους των golden boys των τραπεζών, που πλέον μοιράζονται αφειδώς παρά το ότι οι τράπεζες έχουν κοστίσει στους Έλληνες πάνω από 50 δισεκατομμύρια.

Με το άρθρο 54 συνεχίζεται η κοροϊδία περί πάταξης της αισχροκέρδειας, αφού η επικέντρωση είναι στο μικτό κέρδος παρά το ότι έχουμε τεκμηριώσει επανειλημμένα ότι είναι παραπλανητικό, ειδικά λόγω των τριγωνικών συναλλαγών μέσω offshore. Μεταξύ άλλων, αναφερόμαστε στη Lidl, όλοι το γνωρίζουμε, με τα πολλαπλά ΑΦΜ.

Θα χρειαστώ ένα λεπτό ακόμα, κύριε Πρόεδρε, και δεν θα δευτερολογήσω.

Στο άρθρο 57 είναι θλιβερό το ότι οι Έλληνες εφοπλιστές με μεγάλα επενδυτικά προγράμματα διεθνώς συμμετέχουν κατά ένα τρισεκατομμύριο στο αμερικανικό ΑΕΠ, ένα τεράστιο ποσόν, δεν δραστηριοποιούνται στη χώρα, ενώ συζητείται η μετατροπή του Σκαραμαγκά σε FSRU.

Εκτός αυτού είναι απογοητευτικό το ότι ανακινείται η απόκτηση των απορριφθέντων αμερικανικών LCF αντί να δρομολογηθεί η ναυπήγηση κορβετών. Η Ελλάδα δεν χρειάζεται άλλη οπισθοδρόμηση και εξάρτηση από συμμάχους που δεν στηρίζουν τα δικαιώματά μας στο Αιγαίο και στην ΑΟΖ την ίδια στιγμή που η Τουρκία έχει σημαντική εγχώρια βιομηχανία, ενώ στην Ελλάδα τα ναυπηγεία και η ΕΛΒΟ είναι αδρανή με την ΕΑΒ και την ΕΑΣ να έχουν προβλήματα και με την «ΠΥΡΚΑΛ» Υμηττού να γίνεται πάρκο.

Τέλος, αναρωτηθήκαμε εάν με το άρθρο 61 προωθείται έμμεσα και σταδιακά η αύξηση του ορίου συνταξιοδότησης, κάτι που αρνήθηκε ο Υπουργός, ελπίζοντας να μην πρόκειται για ένα ακόμη κυβερνητικό ψέμα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ο Βουλευτής Επικρατείας κ. Ευάγγελος Αποστολάκης αιτείται άδειας απουσίας στο εξωτερικό για προσωπικούς λόγους από 2 έως 29 Αυγούστου 2023. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Τον λόγο τώρα έχει ο ειδικός αγορητής από τη Νίκη κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι μέρες αυτές είναι ημέρες πένθους και θλίψης. Άλλοι δύο ήρωες, ο σμηναγός Χρήστος Μουλάς τριάντα έξι ετών και ο ανθυποσμηναγός Περικλής Στεφανίδης είκοσι επτά ετών έπεσαν εν ώρα καθήκοντος, τιμώντας τον όρκο τιμής τον οποίο έδωσαν προς την πατρίδα Ελλάδα, προς τη δημοκρατία και προς την κοινωνία. Αιωνία η μνήμη στους ήρωες αυτούς, που με πενιχρά μέσα υπερέβαλαν εαυτόν για να επιτελέσουν το καθήκον τους. Θα τους ευγνωμονούμε πάντα και στην καρδιά και στην ψυχή μας θα είναι αθάνατοι. Ομοίως ευγνωμονούμε και τις οικογένειές τους καθώς και όλους, είτε ένστολους είτε εθελοντές, οι οποίοι προσφέρουν ηρωικά τις υπηρεσίες τους στην προστασία της κοινωνίας και της πατρίδος.

Σε αυτό το σημείο η Νίκη θα ήθελε να επισημάνει κάποια πολύ προβληματικά σημεία του εν λόγω νομοσχεδίου. Το άρθρο 21 περιλαμβάνει παροχή οικονομικής ενίσχυσης μιας τάξεως των 55 έως 70 ευρώ, που σε καμμία περίπτωση δεν μπορεί να θεωρηθεί ως μία ουσιαστική στήριξη της ελληνικής οικογένειας και ως μέσο αντιμετώπισης του εθνικού μείζονος ζητήματος της υπογεννητικότητας. Το άρθρο 22 το οποίο προωθεί μια ρύθμιση αναπροσαρμογής επιδόματος σε άτομα τα οποία κατέχουν θέση ευθύνης στις υπηρεσίες τους χωρίς όμως να προβλέπεται σχετική αξιολόγηση επίτευξης στόχων.

Τα άρθρα 34 έως 38 αφορούν στις αυξήσεις μισθών των μελών του Ινστιτούτου Εκπαιδευτικής Πολιτικής καθώς και του Παιδαγωγικού Ινστιτούτου. Θεωρούμε ότι θα έπρεπε πριν τη χορήγηση των αυξήσεων αυτών να επαναξιολογηθεί συνολικά η ουσιαστική συνεισφορά ή όχι των εν λόγω φορέων στην παιδεία μας.

Το άρθρο 43 θεωρούμε ότι είναι ανούσιο και αλυσιτελές διότι δεν μπορεί μια οικογένεια με πέντε παιδιά να έχει μία επιπλέον μείωση φόρου της τάξεως των 130 ευρώ σε σχέση με μία οικογένεια που διαθέτει ένα μόνο παιδί. Είναι αδήριτη ανάγκη, κατά τη γνώμη μας, να τροποποιηθεί η διάταξη και να μειωθεί γενναία η φορολογία της πολύτεκνης οικογένειας και συγχρόνως να δοθούν κίνητρα τέτοιας υφής για την ενίσχυση της τεκνογονίας.

Το άρθρο 44 θεωρούμε ότι δίνει μια ανεπαρκή ελάφρυνση των φορολογουμένων μέσω της μείωσης του ΕΝΦΙΑ κατά 10% με την προϋπόθεση της ασφαλιστικής κάλυψης της κατοικίας τους από έκτακτα φυσικά φαινόμενα. Το οικονομικό βάρος από τη σχέση μεταξύ επιβάρυνσης κόστους ασφαλιστηρίου συμβολαίου και οφέλους από τη μείωση του φόρου είναι εντελώς δυσανάλογο για τον πολίτη. Επιπλέον δε η προτεινόμενη διάταξη ορίζει ότι η έκπτωση θα χορηγηθεί εάν η ασφάλιση περιλαμβάνει το 100% της αξίας του ακινήτου, όπως αυτή προκύπτει με την εκδοθείσα από το προηγούμενο έτος πράξη διοικητικού προσδιορισμού του φόρου. Όμως ο υπολογισμός της αξίας του ακινήτου με το σύστημα του αντικειμενικού προσδιορισμού γίνεται με βάση την τιμή ζώνης κάθε περιοχής, η οποία προσδιορίζεται από πιστοποιημένους εκτιμητές στο πεδίο των ακινήτων. Ο κάθε λοιπόν εκτιμητής, εφαρμόζοντας τη σχετική απόφαση του Υπουργείου Οικονομικών, προσδιορίζει την τιμή ζώνης ή την τιμή αναφοράς κάθε περιοχής συνυπολογίζοντας και την αξία της γης που αντιστοιχεί σε κάθε οριζόντια ιδιοκτησία. Επομένως λοιπόν, εάν ψηφιστεί ως έχει η προτεινόμενη διάταξη, είναι σίγουρο ότι θα προκύψουν δυσανάλογες ασφαλιστικές αξίες και μεγάλα ασφαλιστικά κόστη σε σχέση με την ωφέλεια από την προωθούμενη έκπτωση του ΕΝΦΙΑ.

Σε σχέση με το άρθρο 46 θεωρούμε ότι είναι ανεπαρκές διότι πρέπει να υπάρξει αφ’ ενός μεν μια παράταση χορήγησής του τουλάχιστον έως τον Δεκέμβριο και φυσικά να επανεξεταστεί η περαιτέρω χορήγησή του με τα νέα οικονομικά δεδομένα του 2024. Επιπλέον δεν μπορούμε να συμφωνήσουμε με τη μείωση του ποσού επιδότησης στο 80% σε όσους πολίτες επιλέγουν η κατάθεση του Market Pass να γίνει σε τραπεζικό λογαριασμό. Επιπροσθέτως ο αποκλεισμός των πολιτών που με βάση τις φορολογικές δηλώσεις δηλώνουν φιλοξενούμενοι είναι παράλογος. Υπάρχουν γονείς μεγάλης ηλικίας οι οποίοι φιλοξενούνται από τα παιδιά τους και συνυπολογίζονται στον οικονομικό προϋπολογισμό της οικογένειας. Για ποιο λόγο να αποκλείονται από το βοήθημα αυτό αυτοί οι άνθρωποι; Πρόκειται για μία αδικαιολόγητη διάκριση εις βάρος τους.

Το άρθρο 47 επίσης θεωρούμε ότι είναι απαράδεκτο διότι σε ένα κράτος το οποίο εγνωσμένα ευρίσκεται σε μία δύσκολη οικονομική κατάσταση και με τους νέους να είναι οι βασικοί χρήστες των νέων τεχνολογιών ο σκοπός του μέτρου αυτού θεωρούμε ότι είναι απολύτως ψηφοθηρικός. Συγκεκριμένα το Youth Pass, αν χορηγηθεί έτσι όπως προτείνει το εν λόγω άρθρο, δηλαδή οριζόντια, απλά ανακυκλώνει, ανατροφοδοτεί και τελικά καθιερώνει τη παρασιτική οικονομία, καθιστώντας τους νέους συγχρόνως οικονομικά ανενεργούς χωρίς να τους στηρίζει ουσιαστικά και να τους δίνει αληθινές ευκαιρίες συμμετοχής στην πραγματική οικονομική δραστηριότητα και ανάπτυξη.

Η Νίκη προτείνει αντί του μέτρου αυτού μια γενναία μείωση των κομίστρων στα μέσα μαζικής μεταφοράς, που κυρίως χρησιμοποιούν οι νέοι, τη διάθεση δωρεάν εισιτηρίων σε χώρους πολιτισμού και μουσείων, αλλά και την πραγματική προσπάθεια ενσωμάτωσης των νέων στην αγορά εργασίας. Η επιδοματική πολιτική για τους νέους και γενικά η επιδοματική πολιτική δεν είναι λύση, είναι ένα πρόχειρο μπάλωμα.

Στο άρθρο 51 θεωρούμε ότι είναι άδικο το ελληνικό δημόσιο να θέτει όριο αύξησης στο 3% των μισθωμάτων που καταβάλλει σε τρίτους την ίδια στιγμή κατά την οποία ο μέσος Έλληνας πολίτης αντιμετωπίζει πολύ μεγάλα οικονομικά προβλήματα ένεκα των πάσης φύσεως αυξήσεων. Πρόκειται για ένα μέτρο το οποίο ευνοεί μόνο τις μισθώσεις του δημοσίου αντί να ευνοεί και τον απλό δοκιμαζόμενο λαό.

Στο άρθρο 53 παράγραφος 2 μπορεί μεν η ψηφιακή μετάβαση να εξελίσσεται με ταχύτατους ρυθμούς που όλοι διαπιστώνουμε όμως η ελληνική κοινωνία στο σύνολό της βρίσκεται ακόμη σε μία περίοδο εξοικείωσης και εκμάθησης των ηλεκτρονικών υπηρεσιών με αποτέλεσμα να υπάρχουν πλείστες όσες αστοχίες και λάθη από την χρήση τους. Στο πλαίσιο, λοιπόν, της τροποποίησης του σχετικού άρθρου προτείνουμε ως Νίκη μια ανάλογη τροποποίηση για το ζήτημα της ηλεκτρονικής κοινοποίησης, ώστε να θεωρείται ολοκληρωμένη μόνο εάν ο φορολογούμενος επιβεβαιώσει με ισχυρή μέθοδο αυθεντικοποίησης των στοιχείων του, ότι δηλαδή πράγματι ο ίδιος έλαβε γνώση των δυσμενών για αυτόν συνεπειών μιας ελεγκτικής διαδικασίας. Δεν είναι λίγες εκείνες οι περιπτώσεις κατά τις οποίες ο φορολογούμενος λαμβάνει ηλεκτρονικές κοινοποιήσεις οι οποίες όμως καταχωρούνται στα ανεπιθύμητα μηνύματα της ηλεκτρονικής αλληλογραφίας. Το αποτέλεσμα είναι να μην αντιλαμβάνεται ότι δέχεται κάποια σημαντική ενημέρωση και ως εκ τούτου να υφίσταται πολύ σοβαρές συνέπειες χωρίς δική του υπαιτιότητα.

Ακολούθως το άρθρο 54 θεωρούμε ότι δεν απαντά ουσιαστικά στις αγωνίες και στο δικαίωμα του πολίτη να ζει με αξιοπρέπεια. Θα ήταν προφανώς αποτελεσματικότερη η εφαρμογή αυστηρών, όντως αυστηρών όμως, διοικητικών μέτρων σε εκείνες τις επιχειρήσεις οι οποίες αισχροκερδούν κατ’ επανάληψιν εις βάρος του πολίτη.

Στο άρθρο 55, παράγραφος 4, πιστεύουμε ότι η προκείμενη ρύθμιση δεν είναι αρκετή. Για τον λόγο αυτό προτείνουμε ο έλεγχος της αθέμιτης κερδοφορίας και οι έλεγχοι των τιμών να φτάνουν μέχρι και τους προμηθευτές, private labels.

Τέλος, αναφορικά με την τροπολογία που κατατέθηκε μόλις τις τελευταίες ώρες, φυσικά δεν μπορούμε να δεχθούμε εμβόλιμες παραγράφους σε ένα φορολογικό νομοσχέδιο, οι οποίες εξυπηρετούν άλλα συμφέροντα. Ούτως η άλλως, είμαστε αντίθετοι στη δημιουργία του Υπερταμείου και σε κάθε περίπτωση θα επιδιώξουμε την κατάργησή του.

Έχουμε μπροστά μας ένα συνολικό νομοσχέδιο, το οποίο δίνει λίγα καλά, δηλαδή, επιδοματικά ψίχουλα και αυξήσεις, κάτω του πληθωρισμού στον απλό λαό και μάλιστα, όπως προβλέπεται, όχι για πολύ μεγάλο χρονικό διάστημα. Συγχρόνως, από την άλλη πλευρά περιλαμβάνει πολλά προβληματικά σημεία, χωρίς να στηρίζει την οικογένεια, την τεκνογονία και αντιθέτως, να διευρύνει την κοινωνική ανισότητα, να απαξιώνει την εγχώρια παραγωγή και απασχόληση και να συντηρεί τις άδικες σπατάλες του δημοσίου.

Κυρίες και κύριοι συνάδελφοι, η πάγια θέση της Νίκης, είναι πως θα υποστηρίζουμε κάθε νομοθέτημα, το οποίο θα ωφελεί επί της ουσίας και θα ανακουφίζει τον ελληνικό λαό. Σε οτιδήποτε άλλο, πέραν από τις ανωτέρω αρχές, θα είμαστε αντίθετοι. Ως εκ τούτου, καταψηφίζουμε επί της αρχής το νομοσχέδιο αυτό.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κ. Ρούντα.

Τον λόγο έχει τώρα ο ειδικός αγορητής από την Πλεύση Ελευθερίας κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ.

Επιτρέψτε μου να εκφράσω τη συντριβή μου, για την απώλεια των δύο στελεχών μας πάνω στο καθήκον, του σμηναγού Χρήστου Μουλά και του ανθυποσμηναγού Περικλή Στεφανίδη. Εκφράζω τα πιο θερμά μου συλλυπητήρια στις οικογένειές τους και ελπίζω να είναι ελαφρύ το χώμα που θα τους σκεπάσει και κυρίως να είναι οι τελευταίοι που πέφτουν πάνω στο καθήκον!

Αξιότιμο Προεδρείο, αξιότιμα μέλη της Κυβέρνησης, αξιότιμες και αξιότιμοι κύριοι Βουλευτές, δεν μπορώ να μην ξεκινήσω την ομιλία μου, αναφερόμενος σε ένα πάρα πολύ σημαντικό διαδικαστικό πρόβλημα, το οποίο θέτει σημαντικά εμπόδια στην κοινοβουλευτική λειτουργία. Υπάρχουν αντικρουόμενα, σε χρονικό επίπεδο καθήκοντα, με την παράλληλη λειτουργία της Ολομέλειας, και επιτροπών. Σήμερα συμβαίνει αυτό, χθες συνέβη ξανά αυτό και εύχομαι να μην συμβεί μετά τις διακοπές του καλοκαιριού.

Αυτό, όπως γνωρίζετε, αντιβαίνει τον Κανονισμό της Βουλής, δημιουργούνται σημαντικά προβλήματα για τις μικρότερες Κοινοβουλευτικές Ομάδες και μιλάω ειδικά και για την Πλεύση Ελευθερίας και παρακαλώ να ληφθεί σοβαρά υπ’ όψιν, να συζητηθεί στη Διάσκεψη των Προέδρων και να αποφευχθεί στο μέλλον, παράκληση δηλαδή, για την τήρηση απλώς του Κανονισμού.

Επίσης, θλίβομαι που πρέπει να θίξω και ένα δεύτερο διαδικαστικό ζήτημα και αυτό αφορά -και δεν είναι καθόλου δευτερεύουσας σημασίας- τους χρόνους, που διατίθενται για τη συζήτηση των σχεδίων νόμου και για τους χρόνους τους οποίους δίδονται στις Διαρκείς Επιτροπές για να συζητήσουν. Υπάρχει μια βιασύνη, υπάρχει σύμπτυξη των χρόνων, ένα νομοσχέδιο τόσο πυκνό και με τόσες πολλές πληροφορίες σαν αυτό που ήρθε από το Υπουργείο Οικονομικών, με πάρα πολλά άρθρα, στην πράξη καθιστά απαγορευτική, την ουσιαστική επεξεργασία στον πολύ λίγο χρόνο που διατέθηκε. Δεν επιτρέπει, δηλαδή, την ουσιαστική διαβούλευση με τον τρόπο που θα έπρεπε και ο οποίος θα έπρεπε να αποτελεί βασικό στοιχείο της λειτουργίας στο ελληνικό Κοινοβούλιο. Αναρωτιέμαι, μάλιστα, πόσοι από τους Βουλευτές της κοινοβουλευτικής παράταξης, πρόλαβαν να το διαβάσουν και να το μελετήσουν ενδελεχώς.

Σε κάθε περίπτωση, είμαστε αντίθετοι με το να δημιουργούνται τέτοιου τύπου αυτοματισμοί, οι οποίοι θα οδηγήσουν αργά ή γρήγορα σε λάθη και σε κακή νομοθετική πρακτική, εκτός αν αυτή είναι η στόχευση της Κυβέρνησης.

Θεωρούμε στην Πλεύση Ελευθερίας πως δεν είναι σωστό ούτε πρέπει η Κυβέρνηση, να βασίζεται στην κυβερνητική πλειοψηφία που διαθέτει, αντίθετα θα έπρεπε να συμβάλλει στην πλέον εύρυθμη λειτουργία του Κοινοβουλίου και του κοινοβουλευτικού έργου, δίδοντας τους χρόνους που χρειάζονται για τη συζήτηση πολύ σημαντικών σχεδίων νόμου.

Εξίσου ενοχλητική είναι και η εισαγωγή κάποιων τροπολογιών χθες το βράδυ, για την οποία όλοι ενημερωθήκαμε σήμερα το πρωί επισήμως.

Κύριε Υπουργέ, κυρίες και κύριοι της Κυβέρνησης, αυτά γιατί δεν ήρθαν στην επιτροπή που είχαμε αυτές τις μέρες προς συζήτηση; Γιατί δεν μας τα αναφέρατε, έστω προφορικά, ότι προτίθεστε κάτι τέτοιο να το εισαγάγετε; Σαν να θέλατε να αποκρύψετε. Δεν είναι κάτι το οποίο μας βρίσκει σύμφωνους και το οποίο θέλουμε να το ξαναδούμε στο μέλλον.

Έρχομαι στα περιεχόμενα του προτεινόμενου σχεδίου νόμου. Η Πλεύση Ελευθερίας στηρίζει και θα στηρίζει όλα εκείνα που έστω και πλημμελώς, έστω και λίγο, έστω και αργά ή μερικώς άστοχα προσφέρουν κάποια ανακούφιση στην οικονομικά ρημαζόμενη ελληνική κοινωνία. Αντίθετα, όμως, μας δεν θα στηρίζει προτάσεις, άρθρα, τα οποία όχι μόνο δεν εξυπηρετούν την ευημερία της ελληνικής κοινωνίας, αλλά μπορεί και σε αρκετές περιπτώσεις να είναι κάπως «γκρίζα».

Αντίστοιχος προβληματισμός υπήρχε και κατά την ακρόαση των φορέων στην αντίστοιχη επιτροπή, όταν οι περισσότεροι, αν όχι όλοι, είχαν την επωδό, ναι μεν, αλλά¨». Δηλαδή, υπάρχουν σημεία στο προς εισαγωγή σχέδιο νόμου, τα οποία είναι θετικά. Από την άλλη, όμως, για τους περισσότερους από τους φορείς που τοποθετήθηκαν, δεν είναι αρκετά. Δεν καλύπτουν τις ανάγκες που έχουν θέσει κατά καιρούς και οι οποίες σε πάρα πολλές περιπτώσεις έχουν δικαιωθεί μέσα από δικαστικές αποφάσεις και μπορώ να σας πω, έχοντας και την εμπειρία από την πανεπιστημιακή μου ιδιότητα, ότι κι εκεί υπάρχουν πάρα πολλές στρεβλώσεις, κύριε Υπουργέ και θα έπρεπε, τουλάχιστον, τα επιδόματα, όπως το επίδομα βιβλιοθήκης, το οποίο τόσο πολύ διαφημίστηκε, να ενσωματωθεί στο βασικό μισθό. Και είμαι βέβαιος ότι και σε πάρα πολλές άλλες κατηγορίες και σε πάρα πολλούς άλλους κλάδους υπάρχουν αντίστοιχα επιδόματα, τα οποία δίνονται ως αντίδωρο, αντί για πραγματική αύξηση στο μισθό και τα οποία, όπως γνωρίζετε, δεν έχουν το αποτέλεσμα και δεν επιφέρουν το αποτέλεσμα που θα έπρεπε στην τελική σύνταξη.

Αναφέρθηκε, επίσης, από πάρα πολλούς Βουλευτές της κοινοβουλευτικής πλειοψηφίας, στη διάρκεια της επιτροπής και από τον ειδικό αγορητή η μέριμνα που έχει ληφθεί στην αύξηση των οικογενειακών παροχών. Επειδή τυχαίνει να είμαι τρίτεκνος, να σας πω ότι τα ποσά που προτείνονται δεν έχουν καμμία αντιστοίχηση με την πραγματικότητα και με τα πραγματικά κόστη. Δεν καλύπτουν, δηλαδή, ούτε ένα μικρό κομμάτι από τα αληθινά έξοδα που έχει κάποιος με τρία παιδιά, όταν μάλιστα θέλουμε να παρέχουμε τα κίνητρα για να αυξηθεί ο πληθυσμός στη χώρα, για να μπορέσει να υπάρξει διόρθωση της ανεστραμμένης ηλικιακής πυραμίδας που ξέρουμε ότι επιβαρύνει τη δημογραφία της χώρας μας. Και σε αυτό το πλαίσιο είναι πραγματικά εντυπωσιακό που η καινούργια -σε εισαγωγικά θα βάλω τη λέξη- «πρόνοια» για 70, 120 και 170 ευρώ για το πρώτο, δεύτερο και τρίτο παιδί αντίστοιχα, ακολουθείται μετά το τέταρτο παιδί μόνο με 70 ευρώ. Δηλαδή, το να έχει κάποιος πέντε παιδιά, του κοστίζει μόνο 70 ευρώ παραπάνω από ό,τι αν είχε τέσσερα;

Είμαι βέβαιος ότι δεν το είδατε προσεκτικά, για να πω ένα μόνο από τα παραδείγματα που φαίνεται ότι έχουν έτσι μια βιασύνη και προτείνω να επαναξιολογηθεί.

Αντίστοιχος προβληματισμός προκύπτει και με τη στόχευση στο να μπορούν οι συνταξιούχοι να εργάζονται. Για κάποιους από αυτούς, ενδεχομένως, να είναι επιλογή, αλλά για τους περισσότερους είναι ανάγκη, η οποία προκύπτει από την χαμηλή σύνταξη που λαμβάνουν και την οποία θα έπρεπε να βρούμε τρόπους να τη διορθώσουμε πραγματικά με διαφορετικές προσεγγίσεις στο σχέδιο νόμου που φέρατε και όχι με το να τους οδηγούμε να εργάζονται. Αυτό επιφέρει, μάλιστα, και ένα ακόμα σημαντικό πρόβλημα, ότι συντηρούνται στην αγορά εργασίας άνθρωποι που θα έπρεπε να απολαμβάνουν μιας δίκαιης και υψηλής σύνταξης, με βάση την εργασιακή τους εμπειρία και ταυτόχρονα καταλαμβάνουν θέσεις από νεότερο εργασιακό δυναμικό, μη επιτρέποντας την περαιτέρω μείωση της ανεργίας.

Σε ό,τι αφορά το επίδομα θέσης ευθύνης, υπό προϋποθέσεις κάτι τέτοιο θα μπορούσε να είναι θετικό, αν, όμως, υπήρχε η μέριμνα -και το είπα χθες στον κ. Θεοχάρη- να δίδεται μόνο μετά από κρίση και όχι όταν έχει προκύψει θέση ευθύνης από απλό ορισμό ή τοποθέτηση. Αυτό, δηλαδή, αποτελεί σημαντική στρέβλωση της πραγματικής θέσης που συμπεριλαμβάνεται στη θέση ευθύνης.

Τώρα, σε ό,τι αφορά κάποια άλλα στοιχεία, θα τα πάρω ανά μέρος. Στο Μέρος Β΄ και στο Μέρος Γ΄ για αυτά δεν έχουμε ιδιαίτερες παρατηρήσεις. Όλοι οι φορείς που τοποθετήθηκαν έχουν συμφωνήσει ότι οι διατάξεις κατ’ αρχήν κρίνονται μάλλον θετικές. Αφορούν αυξήσεις και επιδόματα. Δεν είναι στο επίπεδο που θα θέλαμε και στο επίπεδο που χρειάζεται η ελληνική κοινωνία. Δεν ανταποκρίνονται δηλαδή σε καμμία περίπτωση στην αύξηση του κόστους της ζωής και δεν ανακουφίζουν παρά ελάχιστα τους πολίτες, αν αναλογιστεί μάλιστα κάποιος από πότε έχουν να προκύψουν αντίστοιχες αυξήσεις και ποια είναι η σωρευτική αύξηση του πληθωρισμού τα τελευταία χρόνια.

Σε ό,τι αφορά το Κεφάλαιο Δ΄ και συγκεκριμένα το άρθρο 44 για τη μείωση του ΕΝΦΙΑ επί ασφαλισμένων οικοδομών, υπήρξε χθες μια τοποθέτηση στην επιτροπή, που άφησε υπονοούμενα για την πιθανότητα -αργότερα- καθολικότητα αυτής της διάταξης. Δεν είναι σαφές τι προοιωνίζεται. Δεν είναι καθόλου σαφές τι δρόμους ανοίγει και δεν θα μπορέσουμε να συναινέσουμε σε υποχώρηση του πλαισίου πολιτικής προστασίας και των υποχρεώσεων ενός κράτους πρόνοιας.

Θέλω επίσης να τονίσω ότι κρατικές ενισχύσεις για τις θεομηνίες και τις φυσικές καταστροφές, σε ό,τι αφορά το Ενωσιακό Δίκαιο και τη διοικητική πρακτική επιτρέπονται, και δεν θα έπρεπε να ενεργοποιούνται διαφορετικοί τρόποι για να μην αναλαμβάνει το κράτος τις ευθύνες του.

Στο άρθρο 46 σε ό,τι αφορά το Market Pass και τα υπόλοιπα Pass που κατά καιρούς έχουν εισαχθεί ή πρόκειται να εισαχθούν, θα σας πω ότι αφορούν τον Αύγουστο, Σεπτέμβριο, Οκτώβριο του 2023. Μετά; Τι θα γίνει μετά; Ξαφνικά η ακρίβεια θα εξαφανιστεί; Θα πέσει ο δείκτης τιμών του καταναλωτή;

Δεν ξέρω κατά πόσο μπορεί κάποιος να συσχετίσει τους μήνες που έχουν επιλεγεί με το διάστημα στο οποίο έχουν προγραμματιστεί να διεξαχθούν οι δημοτικές και περιφερειακές εκλογές. Ελπίζω να είναι απλή σύμπτωση.

Αντίστοιχα παραπλανητική και ίσως και υποκριτική τακτική φαίνεται ότι υπάρχει και στο Youth Pass, όπου ενώ αναφέρεται ότι ο σκοπός είναι «η επίτευξη, η ενθάρρυνση και η εισαγωγή των νέων σε πολιτικές και τουριστικές δραστηριότητες» -και θα περίμενε κάποιος να διαβάσει αν μη τι άλλο προτάσεις για δράσεις κατάρτισης, για ενασχόλησή τους με τους αντίστοιχους κλάδους της οικονομίας- τελικά, φαίνεται ότι είναι μόνο μια διάταξη που φέρνει ένα δώρο, έχει παροχικό χαρακτήρα και δεν έχει καμμία στόχευση. Δεν είμαστε αρνητικοί, αλλά δεν είναι ο τρόπος με τον οποίο θα έπρεπε να ξοδεύονται τα χρήματα και να γίνεται η κυβερνητική πολιτική.

Δεν θα πάρω ένα - ένα τα άρθρα. Θα αναφέρω κάποια ενδεικτικά. Το άρθρο 52 σε ό,τι αφορά την επέκταση της απαλλαγής των τόκων κρατικών ομολόγων και εντόκων γραμματίων, δεν ξέρω αυτό ποιους αφορά και τι πραγματικό θετικό αντίκτυπο έχει για την ελληνική κοινωνία. Νομίζω σχεδόν κανένα, δεδομένου ότι προβλέπεται ότι αντίστοιχη φοροαπαλλαγή θα δίδεται και σε όσους δεν έχουν τη φορολογική έδρα τους στην Ελλάδα.

Στο Μέρος Ε΄ και στο Κεφάλαιο Α΄ στις διατάξεις που αναφέρουν -λέω επί λέξει- «ενίσχυση της ανάπτυξης για τη βόρεια Εύβοια», εμείς δεν βλέπουμε κανένα μέτρο, που πραγματικά να στοχεύει στην ενίσχυση της ανάπτυξης. Υπάρχουν μέτρα που είναι αναγκαία, μέτρα που οδηγούν σε στήριξη, μέτρα που έχουν κοινωνικό χαρακτήρα, όχι όμως ανάπτυξης. Όλα αυτά βέβαια είναι προσωρινά και λίγα.

Αντίστοιχο προβληματισμό δημιουργεί και το άρθρο 57 με την ολοκλήρωση των εργασιών σε υποβρύχια του Πολεμικού Ναυτικού. Εδώ θέλω να θίξω ένα θέμα που το έθεσα τις προηγούμενες μέρες σε κάποια από τις διαρκείς επιτροπές που συμμετέχω, πως θεωρούμε ότι αυτό δεν είναι προς συζήτηση ή δεν θα έπρεπε να έχει συζητηθεί στη συγκεκριμένη διαρκή επιτροπή και θα έπρεπε να πάει στην αρμόδια. Επίσης, με τον τρόπο και την πρόνοια που εισάγεται εδώ, δημιουργείται και συντηρείται ένα καθεστώς προσωρινότητας για τους εργαζόμενους, το οποίο δεν μας βρίσκει σύμφωνους.

Τέλος, σε ό,τι αφορά την πρόνοια μέχρι 31-12-2023 να υπάρχει περιορισμός στο μεικτό περιθώριο κέρδους, αναρωτιόμαστε -θεωρώ δικαίως- το εξής: Και μετά; Από 1-1-2024 τι θα γίνει, θα βελτιωθούν οι τιμές αυτόματα; Θα έπρεπε να υπάρχουν πιο σαφείς διατάξεις, θα έπρεπε να υπάρχουν πιο καλές μέριμνες.

Επίσης, πρέπει να ληφθεί υπ’ όψη το γεγονός ότι πουθενά δεν υπάρχει κομμάτι που να περιλαμβάνει συμμετοχή της αρμόδιας Επιτροπής Ανταγωνισμού, η οποία από τον κανονισμό 1 του 2003 έχει διευρυμένες αρμοδιότητες και θα μπορούσε να επιτελέσει σημαντικό ρόλο σε όλη αυτή τη διαδικασία.

Σε κάθε περίπτωση, επειδή αναφέρθηκα στις τροπολογίες που εισήχθησαν χθες το βράδυ και είμαστε κάθετα αντίθετοι με τον τρόπο εισαγωγής, όταν μάλιστα δεν έχουν συζητηθεί στις Διαρκείς Επιτροπές, θα τονίσω ότι το άρθρο 1 που αφορά τον δημόσιο χαρακτήρα του νερού για την ΕΥΑΘ και την ΕΥΔΑΠ σαφώς και μας βρίσκει σύμφωνους.

Είναι κάτι που η Επικεφαλής της Πλεύσης Ελευθερίας και πολλοί από εμάς πάρα πολλά χρόνια, έχουμε τονίσει και έχουμε δώσει μάχες για να επιτευχθεί, όπως και κάποια άλλα άρθρα που αναφέρονται σε τροπολογίες σχετικά με τους πυρόπληκτους.

Σε κάθε περίπτωση, όμως, θέλουμε να μην υπάρχουν τέτοιες τροπολογίες της τελευταίας στιγμής, να ενημερωνόμαστε και να τηρείται ο Κανονισμός και σε ό,τι αφορά τη μη παράλληλη λειτουργία της Ολομέλειας και των επιτροπών.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Χουρδάκη.

Τώρα τον λόγο έχει ζητήσει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Δεν θα αναφερθώ στα τετριμμένα, πόσο συγκλονισμένη είναι η Ελληνική Βουλή, πόσο στενοχωρημένοι είναι οι Βουλευτές και οι Υπουργοί, πόσο στεναχωρηθήκαμε που τα δύο παιδιά μας, τα δύο Ελληνόπουλα, αλλά και ο κτηνοτρόφος -μην ξεχνάμε και τον άνθρωπο που απανθρακώθηκε- έχασαν τη ζωή τους.

Θα πω κάτι πιο σοβαρό απ’ αυτό. Πού είναι η πολιτική ευθύνη; Αναζητάτε πολιτική ευθύνη από το πολιτικό προσωπικό της χώρας και υπεύθυνη στάση. Και ρωτώ τον κ. Χατζηδάκη. Ο Πρωθυπουργός χτες είπε ότι έχουμε πόλεμο με τις φωτιές. Πόλεμο κανονικό! Ποιοι είναι οι «στρατιώτες», κύριε Υπουργέ; Οι πιλότοι μας, οι πυροσβέστες, αλλά και οι πολίτες. Ωραία!

Εν ώρα καθήκοντος δύο πολεμιστές της φωτιάς, οι πιλότοι μας, έχασαν τη ζωή τους. Δεν έπρεπε να έχουμε τριήμερο εθνικό πένθος για την απώλεια αυτή; Πού είναι η ευθύνη και η ενσυναίσθηση που πρέπει να διακατέχει μια κυβέρνηση;

(Χειροκροτήματα από την πτέρυγα της Ελληνικής Λύσης)

Σε άλλες περιπτώσεις είχαμε εθνικό πένθος. Θεωρούμε υποχρέωση, έστω και αργά, η Κυβέρνηση και ο Πρωθυπουργός να κηρύξουν έστω και τώρα εθνικό πένθος για τα δύο αυτά παλικάρια, τα νεαρά παιδιά, τους πολεμιστές.

(Χειροκροτήματα από την πτέρυγα της Ελληνικής Λύσης)

Είναι το λιγότερο που μπορεί να κάνει μια υπεύθυνη κυβέρνηση. Το λιγότερο!

Εδώ θα πω το εξής. Απαιτούμε από την ελληνική Κυβέρνηση πολλές φορές τα αυτονόητα. Όμως -επειδή μιλάμε για πυρκαγιές-, βγαίνει ο Πρωθυπουργός της χώρας και δηλώνει: «Έχουμε τη δυνατότητα να μετατρέψουμε την Ελλάδα σε “μπαταρία” της νοτιοανατολικής Ευρώπης». «Μπαταρία»! Και εγώ θα συνεχίσω και θα πω ότι κάπως έτσι τυχαία μπαίνουν οι ανεμογεννήτριες στα βουνά και η αδήριτη ανάγκη να γίνουν ίσιωμα, διότι πολύ απλά δεν περνούν οι ανεμογεννήτριες σε δάση.

Απλά είναι τα πράγματα, σαν να τους δίνεις το μπετόνι με τη βενζίνη και λες ότι «πήγαινε και κάψε το». Θα γίνουμε η «μπαταρία» εμείς. Η «μπαταρία»! Μια Ελλάδα που έχει τεράστια αποθέματα φυσικού αερίου και πετρελαίου, κύριε Υπουργέ, και για τα οποία ουδέποτε καμμία κυβέρνηση έκανε κάτι από το 1974. Για πρώτη φορά το 1972 η επταετία τα ξεκίνησε κι ακόμα έχουμε στον Πρίνο τη γεώτρηση της επταετίας. Δεν έκανε καμμία κυβέρνηση τίποτα.

Σε λίγο σας έχω μια είδηση σοκ, η οποία θα ανατρέψει όλα τα «παραμύθια» περί αιολικής ενέργειας, φωτοβολταϊκών, σε μια χώρα που μπορεί να έχει πετρέλαιο και φυσικό αέριο, και στην οποία και εσείς και εσείς και εσείς δεν κάνατε τίποτα για να κάνουμε εξόρυξη.

Ακούστε πώς αυτοδιαψεύδονται οι ίδιοι οι Υπουργοί μεταξύ τους. Στο «CNN» στις 20 Ιουλίου του 2023 ο κ. Σκυλακάκης είπε: «Τα δάση δεν έχουν διαχείριση για δεκαετίες. Να τα δώσουμε σε ιδιώτες». Και βγαίνετε το πρωί στον «ΣΚΑΪ» εσείς και το διαψεύδετε. Σήμερα στον «ΣΚΑΪ» σας είδα ο ίδιος, με τα μάτια μου

Έτσι είναι κ. Χατζηδάκη, στενοχωριέστε. Ο ένας Υπουργός λέει να τα δώσουμε σε ιδιώτες -κύριοι συνάδελφοι, κανείς δεν το πήρε χαμπάρι, φαντάζομαι. Δεν πειράζει. Έτσι είναι η Βουλή- και αναγκάζεται και βγαίνει ο Υπουργός το πρωί και διαψεύδει τον Σκυλακάκη και λέει: Τι είναι αυτά; Αυτά είναι ανοησίες! Δηλαδή, ο Υπουργός θεωρεί ανόητο και ανοησίες τα όσα είπε ο Σκυλακάκης. Στο «CNN» τα είπε ο Σκυλακάκης.

Πόσο υπεύθυνη είναι αυτή η στάση της Κυβέρνησης; Πετάει τη μια ανοησία στον «αέρα» ο ένας, τη μαζεύει ο άλλος. Αυτό δεν είναι Κυβέρνηση. Δεν θα την χαρακτηρίσω, την προσπερνάω. Χαρακτηρίστε εσείς τον Υπουργό που έχετε.

Πάμε στην ελληνική Πολεμική Αεροπορία. Τα αεροσκάφη Καναντέρ 215 τα αγοράσαμε στην επταετία, τα παραγγείλαμε το 1972-1973 και αρχίσαμε να τα παραλαμβάνουμε τον Δεκέμβριο του 1975.

Θα πω και κάτι ακόμα, μια μικρή παρένθεση, κύριε Χατζηδάκη. Και βγαίνουν οι ανοητολογούντες και λένε διάφορα. Βαρβιτσιώτης, Υπουργός της Κυβέρνησης, άλλη ανόητη δήλωση -πραγματικά απορώ- «Τα αιολικά πάρκα προστατεύουν τα δάση». Ο Χριστός, η Παναγία, όλοι οι άγιοι μαζί, να δώσουν μυαλό σε αυτούς τους τύπους που κάνουν δηλώσεις ό,τι τους κατέβει. Τα αιολικά πάρκα προστατεύουν τα δάση; Πού το έχετε δει αυτό εσείς; Ποιος τα προστατεύει; Από τι;

Πάμε λοιπόν στα εναέρια μέσα. Πήρατε και μεταγραφή τον Στυλιανίδη, τον φέρατε εδώ με δάφνες, τον βάλαμε και σε ένα άρμα -ξέρω γω- γκρεμίσαμε και τα τείχη όπως στην αρχαία Ελλάδα οι Ολυμπιονίκες, πέρασε ο Στυλιανίδης θα μας σώσει, δεν θα καούν τα δάση. Θα σας πω για τον κ. Στυλιανίδη σε λίγο.

Η μοναδική χώρα στην Ευρώπη, κύριε Υπουργέ, που μοιράζεται 70% - 30% τα ποσά για την πυροπροστασία είναι η Ελλάδα. Δίνει 70% στην καταστολή και 30% στην πρόληψη. Πού έχετε δει εσείς το 30% να είναι στην πρόληψη και το 70% στην καταστολή; Να σας πω γιατί γίνεται; Θα σας το πω εγώ. Για να κάνει 90 εκατομμύρια απευθείας αναθέσεις η Περιφέρεια Αττικής σε υδροφόρες. Γιατί άμα τα δίνεις στην καταστολή, τα δίνεις εκτάκτως τα λεφτά και σε έκτακτη ανάγκη δεν υπάρχει διαγωνισμός, ενώ αν κάνεις ένα οργανωμένο σχέδιο πρόληψης, οι εργολάβοι φίλοι μας με τα βυτιοφόρα, με τις υδροφόρες, δεν θα κονομήσουν χρήμα.

Αυτή είναι η πραγματικότητα, την οποία δυστυχώς την αντιμετωπίζουμε καθημερινά. Η Ελλάδα έδωσε από το 2003 μέχρι σήμερα 600 εκατομμύρια σε leasing εκμισθώσεις αεροσκαφών. Θα αγοράζαμε δεκάδες Καναντέρ δικά μας, γιατί τώρα λένε ότι δεν υπάρχει γραμμή παραγωγής. Και εδώ είναι η μισή αλήθεια, σε λίγο θα σας πω την αλήθεια ολόκληρη. Άρα, λοιπόν, δεν θέλετε να αγοράσετε αεροσκάφη, για να δίνετε leasing γιατί υπάρχουν -μάλλον, λέω εγώ, δεν πιστεύω ότι κάποιος παίρνει μίζες εδώ- κάποια παράθυρα για κάποιους αεριτζήδες που πουλάνε τα οπλικά συστήματα ή τα νοικιάζουν για να βγάζουν παραπάνω χρήματα. Δεν υπάρχει άλλη δικαιολογία. Αν μου βρείτε άλλη δικαιολογία, να τη συζητήσουμε. Με 600 εκατομμύρια ευρώ παίρναμε δεκάδες Καναντέρ καινούργια, όχι τα 515 αλλά τα 415. Γιατί δεν το κάνατε;

Πάμε στον κ. Στυλιανίδη τώρα. Ο κ. Στυλιανίδης στις 21 Οκτωβρίου του 2021 στο Φόρουμ των Δελφών «θα αγοραστούν τα λεγόμενα Early Warning Systems, θα αγοραστούν ειδικά drones, αυτά θα παρακολουθούν τα ευάλωτα σημεία και ο στόχος είναι κάποια στιγμή, αφού έχουμε το σύνολο των τεχνολογικών μέσων, με ειδικούς επιστήμονες, να σβήνουμε τις πυρκαγιές». Μάλιστα. Ακούστε τώρα.

Αυτός είναι ο κ. Στυλιανίδης πάνω σε ένα Καναντέρ, κύριε Υπουργέ μου -και καλά κάνει ο άνθρωπος, στο Καναντέρ επάνω είναι- και λέει: «Το μεγαλύτερο πρόγραμμα προστασίας στην Ελλάδα παρουσίασε ο Χρήστος Στυλιανίδης». Πότε; Στις 16 Μαρτίου του 2022. Πριν από ένα χρόνο και τρεις μήνες παρουσίασε ο Στυλιανίδης το «ΑΙΓΙΣ» 1,7 δισεκατομμύριο ευρώ. Και ακούω χθες τον Πρωθυπουργό να λέει ότι «τώρα ξεκινάει το πρόγραμμα, τώρα θα το οργανώσουμε». Αφού κάηκε και πέρσι η Ελλάδα και φέτος καίγεται η Ελλάδα. Θα αφήσετε καμένη Ελλάδα πίσω σας. Είστε ανίκανοι για να κάνετε τα αυτονόητα! 1,7 δισεκατομμύριο ευρώ και χάνουμε και ανθρώπινες ζωές.

Πείτε μου πού είναι τα λεφτά; Πού είναι τα λεφτά; Να σας πω εγώ: Σε ντουβάρια. Αλλάξατε απλά το κτήριο. Τι κάνατε; Ξέρετε, 30 εκατομμύρια με 50 εκατομμύρια ευρώ, κύριε Χατζηδάκη, έφυγαν από ένα κτήριο και πήγαν σε ένα άλλο κτήριο. Αυτό είναι το πρόγραμμα «ΑΙΓΙΣ».

Ντρέπομαι, πραγματικά, για όλα αυτά που κάνετε γιατί ευθύνη πολιτική δεν αναλαμβάνετε ποτέ. Και μιλάει ο Πρωθυπουργός για πατριωτισμό της ευθύνης. Δεν είστε πατριώτες της ευθύνης, είστε πατριώτες της ανευθυνότητας. Αυτό είστε: Πατριώτες της ανευθυνότητας. Ενάμιση χρόνο και δεν κάνατε τίποτα για το πρόγραμμα «ΑΙΓΙΣ» με 1,7 δισεκατομμύριο ευρώ.

Πραγματικά απορώ. Δεν έχουν συναίσθηση του τι λένε. Ο κύριος Πρωθυπουργός πήγε να επιθεωρήσει τα Καναντέρ και τι λέει; Γνωρίζουμε ότι τα αεροπλάνα αυτά είναι παλιά και παρουσιάζουν βλάβες -πριν πέσει το αεροπλάνο πήγε ο Πρωθυπουργός της χώρας και αποδέχθηκε ότι τα αεροπλάνα αυτά παρουσιάζουν βλάβες, on camera το είπε! Σαν να τους λέει ότι αυτό που σου δίνω εσένα, το όπλο σου, είναι το φέρετρο σου, είναι η κηδεία σου. Προσπερνώ το ότι χαμογελούσε. Μετά από λίγες μέρες, δύο παλικάρια έπεσαν, σκοτώθηκαν και εθνικό πένθος δεν κάναμε ακόμα.

Ρωτώ τον Έλληνα Πρωθυπουργό και τον Υπουργό -γιατί έχουμε παιδιά όλοι μας- το παιδί του ο Πρωθυπουργός θα το έβαζε πάνω σε ένα αεροπλάνο το οποίο έχει βλάβες; Όχι. Γιατί βάζει τα παιδιά των Ελλήνων, λοιπόν, να πετούν με αεροπλάνα που έχουν βλάβες. Για πείτε μου. Και το παραδέχεται και το αποδέχεται ο ίδιος.

Εδώ, κύριε Χατζηδάκη, θα σας γίνουμε κακοί, κακοί, για να κάνουμε καλούς εσάς, γιατί μια καλή αντιπολίτευση μπορεί να κάνει και μια καλή κυβέρνηση. Και θα είμαστε η καλή, εθνική, πατριωτική, λαϊκή, κοινωνική αντιπολίτευση. Θα διορθώνουμε τα λάθη σας. Δεν γίνεται αλλιώς.

(Χειροκροτήματα από την πτέρυγα της Ελληνικής Λύσης)

Άλλο πρόβλημα: Η συντήρηση των Καναντέρ, κύριε Χατζηδάκη γινόταν στην ΕΑΒ επί δεκαετίες. Ξαφνικά φεύγει και πάει σε μια γαλλική εταιρεία. Γιατί; Τα χέρια τα ελληνικά της ΕΑΒ, της ΕΑΣ, της ΕΛΒΟ, αυτών των εταιρειών, τα ελληνικά χέρια, δεν είναι καλά χέρια; Γιατί να τα πάρουν οι Γάλλοι, ας πούμε; Εμείς πρέπει να συντηρούμε τα αεροσκάφη. Ο συνάδελφος ο Έλληνας, στον συνάδελφο τον Έλληνα. Αυτός ο μηχανικός που θα βιδώσει τον κινητήρα, να ξέρει ο πιλότος τον Γιώργο το μηχανικό, για να ξέρουν τι πρόβλημα υπάρχει.

Καταστρέψατε την ελληνική αμυντική βιομηχανία, την ΕΑΣ, την ΕΛΒΟ. Γιατί; Τώρα, λοιπόν, την τραγωδία του Πρωθυπουργού θα τη δείξω σε μια εικόνα, κύριε Χατζηδάκη. Ζητώ συγγνώμη, αλλά θα το κάνω. Αυτό, κύριε Χατζηδάκη, είναι ένα 215. Ξέρετε που το έχουμε; Σε ένα μουσείο στη Γερμανία, σε ένα μουσείο αεροσκαφών, το Καναντέρ 215. Σε μουσεία τα έχουν για να πηγαίνουν τα παιδιά του δημοτικού και του γυμνασίου να βλέπουν τα αεροπλάνα αυτά. Είναι μουσειακό είδος. Το καταλαβαίνουμε; Το λέω με αγωνία. Πετάνε οι άνθρωποί μας με μουσειακά αεροπλάνα και παίρνουν 1.300 ευρώ με το ζόρι.

Διορθώστε τα επιτέλους! Κυβερνάτε τέσσερα χρόνια και πριν κυβερνούσατε τριάντα. Διορθώσετε τα αυτά, είναι λάθη. Από τον Μάρτη του 2021 μας κοροϊδεύατε ότι θα κάνετε το πρόγραμμα «ΑΙΓΙΣ» και δεν το κάνατε ποτέ. Γιατί;

Και, κύριε Παππά, λέει και το παραμύθι ο κύριος Υπουργός, «Έχει κλείσει η γραμμή παραγωγής». Έκλεισε πριν ένα, ενάμισι χρόνο. Δεν μπορούσαν πριν τέσσερα χρόνια να παραγγείλουμε; Όμως, 600 εκατομμύρια leasing για να νοικιάσουμε ελικόπτερα κι άλλα σκάφη, ξέρατε.

Πάμε τώρα και στην ουσία. Υπάρχει η πρόταση μας. Εδώ ήταν ο κ. Χαρδαλιάς -τέλη του 2021, αν δεν κάνω λάθος- και επεσήμανα τα US-2, τα γιαπωνέζικα. Του είπα «πάρε αυτά». Τώρα βγαίνει στην κυκλοφορία το νέο πυροσβεστικό της Γαλλίας το Airbus Α4200. Κάντε παραγγελίες τώρα, μπας και προλάβουμε για την επόμενη χρονιά. Δεν θα μείνει τίποτα όρθιο σας λέμε.

Το χειρότερο από όλα θα το πω τώρα. Δεν θα μιλήσω για τις ανεμογεννήτριες, θα πω, όμως, ότι συμπτωματικά όπου κάηκαν δάση φύτρωσαν αντί για δάση ανεμογεννήτριες. Είναι σύμπτωση. Αλλά, ακόμα και στα δάση που δεν φύτρωσαν ανεμογεννήτριες, στα δάση που κάνουμε αναδασώσεις, πάλι λάθος αναδασώσεις κάνουμε.

Έχω τον Σύλλογο Δασολόγων - Δασοπόνων οι οποίοι λένε ότι κακώς φυτεύουμε και τώρα πεύκα. Είναι λάθος, γιατί είναι ουσιαστικά ό,τι χειρότερο το δάσος με το πεύκο. Με τη ρητίνη, με τις βελόνες, με όλα αυτά είναι μια κινητή βόμβα. Βρείτε τρόπο να αλλάξετε με το δασαρχείο, με τη Δασική Υπηρεσία, με τους δασοπόνους - δασολόγους να φυτέψουμε άλλου είδους δέντρα.

Επίσης, θα πω το εξής, γιατί είναι σημαντικά όλα αυτά. Πραγματικά είμαι σε δύσκολη κατάσταση, διότι το ένα το παλικάρι έμενε κοντά στο σπίτι μου και θα γίνει η κηδεία στη Θεσσαλονίκη. Τι πιστεύω εγώ; Για εμάς, κύριε Χατζηδάκη, μία είναι η λύση και θα σας τη δείξω τώρα -όλοι κοροϊδεύατε, αλλά ήρθε η ώρα- από τον διεθνή Τύπο, αλλά και από ελληνικό Τύπο. Σας το διαβάζω αυτούσιο: ««EXON MOBIL», κοίτασμα μαμούθ με φυσικό αέριο χρυσάφι στην Κρήτη». «Κοίτασμα μαμούθ με φυσικό αέριο - χρυσάφι νότια της Κρήτης.

Αυτός που είναι εδώ πάνω, από το 2007 φώναζε για τους υδρογονάνθρακες, έλεγε για τα πετρέλαια, έλεγε για το φυσικό αέριο. Δεν θα πω ότι τα έγραφα και στα βιβλία μου ως συγγραφέας, το προσπερνώ αυτό. Όμως, πραγματικά, εμείς το φωνάζουμε. Γιατί δεν ακούει ο Έλληνας Πρωθυπουργός; Γιατί δεν θέλει να κάνει γεωτρήσεις; Γιατί εδώ και τέσσερα χρόνια τις έχει παγώσει; Τρισεκατομμύρια ευρώ πλούτου που πρέπει να μοιραστούν ανάμεσα στους Έλληνες είναι αυτό. Αυτό είναι λεφτά ελληνικά.

(Χειροκροτήματα από την πτέρυγα της Ελληνικής Λύσης)

Και δεν είναι μόνον αυτό, διότι σου χαμηλώνει και το κόστος παραγωγής, κύριε Χατζηδάκη. Να το θυμάστε αυτό, διότι είσαστε Υπουργός σε ένα Υπουργείο κομβικό.

Πάμε τώρα στα υπόλοιπα. Για να μιλήσουμε λίγο, κύριε Υπουργέ, για αυτό εδώ. Διεθνής Τύπος. Σας το διαβάζω αυτούσιο, γιατί εγώ θα μιλάω με επιχειρήματα, κύριε Χατζηδάκη. «Πρωταθλητές οι Έλληνες εφοπλιστές στη μεταφορά ρωσικών καυσίμων, παρά το εμπάργκο». Το παραδίδω στα Πρακτικά. Είναι διεθνές δημοσίευμα, επαναλαμβάνω, από το «BLOOMBERG», για την ξεφτίλα της Ελλάδος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι δυστυχώς, κύριε Χατζηδάκη, -για εσάς «ευτυχώς» είναι- οι φίλοι σας οι καναλάρχες έχουν και δεξαμενόπλοια. Οι φίλοι σας οι καναλάρχες, που βρίζουν κάθε μέρα την Ελληνική Λύση και την έχουν δακτυλοδεικτούμενη, είναι αυτοί που μεταφέρουν από τη Ρωσία φυσικό αέριο και πετρέλαιο λαθραία, παρά τις κυρώσεις. Και δεν είναι λαθραία, κύριε Παππά. Ξέρετε γιατί; Γιατί η Κυβέρνηση του κ. Χατζηδάκη, ως Ελλάδα η χώρα μας, το μοναδικό βέτο που έθεσε η Νέα Δημοκρατία στην Ευρωπαϊκή Ένωση δεν ήταν για τα Σκόπια, δεν ήταν για την Αλβανία, δεν ήταν για την Τουρκία, ήταν για τους εφοπλιστές τους φίλους τους. Βέτο στις κυρώσεις εναντίον των εφοπλιστών για τη Ρωσία. Αυτοί είναι οι κύριοι της Νέας Δημοκρατίας, οι πατριώτες. Βέτο μόνο για εφοπλιστές έβαλαν, όχι για την Τουρκία που προσβάλλει την ελληνική ιστορία, όχι για τα Σκόπια, για την Αλβανία. Όχι, ποτέ! Μόνο για εφοπλιστές! Άρα, ο ελληνικός λαός και η ιστορία του στις καλένδες και οι εφοπλιστές στα ώπα - ώπα. Απλά είναι τα πράγματα. Και αν πάμε στον Λακωνικό Κόλπο στα επτά ναυτικά μίλια από το Γύθειο, θα δούμε κάτι μεγάλα δεξαμενόπλοια να μεταφέρουν το πετρέλαιο από το ένα στο άλλο και το κάνουν με χαρτιά ψεύτικα ευρωπαϊκό. Αυτή είναι η Νέα Δημοκρατία. Προστατεύει τους ολιγάρχες, τους καπιταλιστές, τους εφοπλιστές, τους πλουσίους και χτυπά τα πλατιά λαϊκά στρώματα. Αυτό είναι η πραγματικότητα και πρέπει να τους κυνηγούν οι ερινύες.

(Χειροκροτήματα από την πτέρυγα της Ελληνικής Λύσης)

Εμείς, λοιπόν, για το νομοσχέδιό σας δεν είμαστε από αυτούς που θα πούμε «όχι». Αλλά θα σας πω κάτι, έχουμε άλλη φιλοσοφία, κύριε Χατζηδάκη. Λέτε στον Έλληνα: «Αν είστε εξήντα επτά χρόνων, μπορείς να εργαστείς άλλα δέκα χρόνια». Τον πατέρα σας, κύριε Χατζηδάκη, θα τον βάλετε ή τον πατέρα μου να πάει να δουλέψει στα εβδομήντα επτά, εβδομήντα οκτώ; Όχι, ποτέ. Γιατί τον πατέρα του φτωχού, που δεν συμπλήρωσε κάποια ένσημα, θα τον βάλετε να δουλέψει με τα εβδομήντα δύο, εβδομήντα τρία, εβδομήντα τέσσερα, εβδομήντα πέντε, εβδομήντα έξι, εβδομήντα επτά, εβδομήντα οκτώ, ογδόντα, ογδόντα δύο;

Εμείς τα υπερήφανα γηρατειά, τα θέλουμε υπερήφανα, τα θέλουμε στα εξήντα επτά στη σύνταξη το πολύ, να παίρνουν καλή σύνταξη και μπορούμε να το κάνουμε. Γιατί θα κάνουμε αυτό που έκανε η Νορβηγία, κύριε Χατζηδάκη. Σύνδεσε την εξόρυξη των υδρογονανθράκων με τα ασφαλιστικά ταμεία και εκεί η σύνταξη είναι τρεις, τέσσερις και πέντε χιλιάδες ευρώ τον μήνα. Απλά είναι τα πράγματα. Εμείς, όμως, έχουμε και τη γνώση και την τεχνοκρατική αντίληψη. Διότι φέραμε μια συγκεκριμένη πρόταση την οποία ποτέ δεν άκουσαν και δεν θα την ακούσουν ποτέ.

Τα χειρότερα έρχονται, το λέω. Φοβάμαι ότι τα χειρότερα έρχονται από εδώ και στο εξής. Η Ελλάδα τέταρτη φτωχότερη χώρα στην Ευρώπη. EUROSTAT: «Πάνω από 30% των Ελλήνων δεν μπορούν να φάνε ένα διήμερο γεύμα κρέας ή ψάρι ή αντίστοιχη χορτοφαγία». Δηλαδή, έρχονται εδώ και μας λένε ότι όλα πάνε καλά, την ώρα που δημιουργούν συνεχώς χρέος.

Θα δώσω ένα παράδειγμα, στον κ. Χατζηδάκη, ο οποίος ακούει. Είναι ο μοναδικός από τους Υπουργούς -για να τα λέω όλα, παρά ότι διαφωνώ πολιτικά μαζί του- που κάθεται και ακούει όσους μιλάνε και αυτό είναι προς τιμήν του, από τους λίγους. Στις 17-1-2023 το ελληνικό δημόσιο δανείστηκε από τις αγορές 3,5 δισεκατομμύρια ευρώ. Το κρατικό ομόλογο διάρκειας ήταν με επιτόκιο 4,4%, δηλαδή το δημόσιο θα πληρώνει κάθε χρόνο τόκους 154 εκατομμύρια ευρώ. Σε δέκα χρόνια θα καταβάλλουμε 1,5 δισεκατομμύριο ευρώ για τόκους. Το λέω έτσι απλά για να καταλάβετε τι κάνουν. Δανείζονται, μεταφέρουν, δανείζονται, μεταφέρουν το χρέος, το μεταφέρουν, δανείζονται ξανά για να πληρώσουν χρέος, δανείζονται ξανά για να πληρώσουν τόκους. Αυτό είναι φαύλος κύκλος, είναι σπιράλ. Οδηγεί μαθηματικά στα τάρταρα τους Έλληνες. Πρέπει να αλλάξετε φιλοσοφία, πρέπει να αλλάξετε γραμμή. Γιατί με τη δική σας φιλοσοφία ποιοι κερδίζουν; Οι φίλοι σας, οι ολιγάρχες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Να σας δώσω ένα παράδειγμα. Στα σουπερμάρκετ οι πωλήσεις σε όγκο το πεντάμηνο ήταν στο συν 0,4%. Οι πωλήσεις σε αξία ήταν 9,5% επάνω στο πεντάμηνο. Ποια εταιρεία κερδίζει 9,5%: Επειδή έχω εταιρείας, δεν έχω τόσα κέρδη, κύριε Χατζηδάκη. Χασούρα έχω. Από πρόπερσι χασούρα έχουν οι εταιρείες μου. Αυτοί πώς κερδίζουν; Να σας πω εγώ. Δεν ελέγχει κανένας την ακρίβεια, την αισχροκέρδεια και αφήνετε τις βιομηχανίες τροφίμων να κάνουν πάρτι κανονικό. Δεν είναι μόνο τα σουπερμάρκετ. Είναι και οι βιομηχανίες τροφίμων. Είχαμε κάνει μια πρόταση εδώ ως Ελληνική Λύση το 2022, κύριε Χατζηδάκη, να στηρίξουμε ελληνικές εταιρείες για να δημιουργηθούν βιομηχανίες τροφίμων, που είναι το μέλλον. Ούτε αυτό ακούσατε. Μα δεν ακούτε τίποτα πια και όταν λέω τίποτα, τίποτα. Ποιοι κερδίζουν; Οι ολιγάρχες. Τριετία 2020-2022, Νέα Δημοκρατία, η Ελλάδα πρώτη στην Ευρωζώνη στα επιχειρηματικά κέρδη. Αυξήθηκαν κατά 16%. Στο 11% ο μέσος όρος της ευρωπαϊκής ζώνης. Είμαστε τελευταίοι σε μισθούς εργαζομένων που αυξήθηκαν 3%.

Ακούστε, κύριε Χατζηδάκη, το επαναφέρουμε για ακόμη μία φορά. Ακόμη και ο ΣΕΤΕ που είναι Νέα Δημοκρατία, ο δικός σας ΣΕΤΕ, μιλάει για αίτημα ενιαίο ΦΠΑ 11% σε τουρισμό και διαμονή. Σας λέμε, 15% οριζόντιο φόρο, έσοδα - έξοδα, για να χτυπηθεί και η φοροδιαφυγή και η φοροαποφυγή, όλα να τελειώσουν με μία απλή επιλογή.

(Χειροκροτήματα από την πτέρυγα της Ελληνικής Λύσης)

Γιατί δεν το κάνετε; Θα το πω εδώ και ας το ακούσει ο ελληνικός λαός. Δεν το κάνει η Κυβέρνηση -ξέρει ότι είναι το σωστό μέτρο-, γιατί πρέπει να κερδίζουν οι λαθρέμποροι πετρελαίου και οι λαθρέμποροι τσιγάρων -γιατί αυτοί κερδίζουν περισσότερο, παρά ο Έλληνας πολίτης-, γιατί δεν πληρώνουν ποτέ ΦΠΑ και ειδικό φόρο. Αυτή είναι η αλήθεια και τα λέω έτσι, μήπως και ξυπνήσουν κάποιοι.

Πάμε και στα ερωτήματα που θέτω στην Κυβέρνηση και στον Πρωθυπουργό. Εκείνη η επένδυση της «MICROSOFT» με 1,5 δισεκατομμύριο ευρώ περίπου -σημειώστε να μου απαντήσετε, κύριε Χατζηδάκη, αν μπορείτε- που έχει πάει; Η άλλη με τα ηλεκτρικά αυτοκίνητα που τα παρουσίασε ο Πρωθυπουργός το 2020, κάτι ηλεκτρικά αυτοκινητάκια; Η άλλη επένδυση με το Χόλιγουντ στη Θεσσαλονίκη, που έλεγα θα γίνω και εγώ Ρίτσαρντ Γκιρ; Θα γινόμασταν Χόλιγουντ στη Θεσσαλονίκη, θα κάναμε στούντιο, θα ερχόταν η Ατζελινα Τζολί, ο Μπραντ Πιτ, θα έρχονταν όλοι εκεί. Αυτές οι επενδύσεις, οι τεράστιες! Έβγαινε και ο Άδωνις Γεωργιάδης και έλεγε: «Πω, πω, πω, βρέχει χρήμα». Να το ακούσουμε, πού είναι οι επενδύσεις αυτές; Πού είναι; Πείτε μου, πού είναι;

Κύριε Χατζηδάκη, ξέρετε ότι η Γαλλία δεν έχει ούτε ένα χρυσορυχείο; Η Γαλλία ως χώρα δεν έχει χρυσωρυχεία δικά της, γιατί δεν έχει χρυσό. Κατατάσσεται τέταρτη παγκοσμίως σε ποσότητα χρυσού σε αποθέματα. Η Ελλάδα έχει ορυκτό χρυσό, στη Χαλκιδική, στο Παγγαίο, στη Θράκη. Ωστόσο τα απόθεμα είναι στο ελάχιστο. Κάτι δεν κάνετε καλά, ή το κάνετε έτσι για να κερδίζουν άλλοι, αλλιώς δεν μπορώ να το ερμηνεύσω. Και δεν είναι μόνο αυτό. Η «ΕΛΛΗΝΙΚΟΣ ΧΡΥΣΟΣ» -αξιότιμη εταιρεία- εξασφάλισε συνολικό δανεισμό με εγγύηση του ελληνικού δημοσίου 580 εκατομμύρια ευρώ. Πήραν 580 εκατομμύρια ευρώ δανεισμό με εγγύηση του δημοσίου από το Ταμείο Ανάκαμψης και τις ελληνικές τράπεζες. Με δικά μας χρήματα η εταιρεία που επενδύει! Όπως και ο Ραχμί Κοτς με την «AVIS» που πήρε 200 εκατομμύρια ευρώ από το Ταμείο Ανάκαμψης. Τα έδωσε ο ίδιος ο Πρωθυπουργός. Γι’ αυτό ερχόταν εδώ στη Βουλή και έκανε βόλτες, ο γνωστός Κότς, που κατασκευάζει τεθωρακισμένα για τον τουρκικό στρατό. Πήρε από το Ταμείο Ανάκαμψης 200 εκατομμύρια ευρώ ο κύριος αυτός, με έγκριση της ελληνικής Κυβέρνησης, για την «AVIS», για να κάνει ηλεκτρικά αυτοκίνητα, κύριε Παππά. Αυτή είναι η Νέα Δημοκρατία, αυτοί είναι οι πατριώτες και εμείς είμαστε οι πατριώτες των οσπρίων και αυτοί είναι οι πατριώτες της ευθύνης. Μάλλον έχουν μπερδέψει τις έννοιες. Αυτοί είναι οι πατριώτες των οσπρίων και εμείς είμαστε οι Έλληνες πατριώτες που λέμε την αλήθεια. Τελεία και παύλα.

(Χειροκροτήματα από την πτέρυγα της Ελληνικής Λύσης)

Και επειδή έρχονται τα χειρότερα, κύριε Χατζηδάκη, ένα πράγμα δεν μπορείτε να πείτε. Όποτε επιχειρηματολογούμε, καταθέτουμε τα στοιχεία. Στις αρχές Μαρτίου του 2020 είχα μιλήσει για την πείνα που έρχεται, για την ακρίβεια που έρχεται, για την επάρκεια και αυτάρκεια αγαθών που δεν έχει η ελληνική αγορά και κάνουμε εισαγωγές. Σας είπα να κάνουμε έναν προγραμματισμό. Τώρα έρχεται και το άλλο. Τερματίζει η συμφωνία για τα σιτηρά στη μαύρη θάλασσα. Αυτό καταλάβατε τι σημαίνει; Γιατί κάποιοι είστε και καινούργιοι, κάποιοι δεν ξέρετε από οικονομία -και λογικό είναι-, κάποιοι ακόμη ψάχνεστε να δείτε τι γίνεται εδώ μέσα. Να σας πω την αλήθεια; Δεν γίνεται τίποτα εδώ μέσα. Εμείς τα λέμε, εμείς τα ακούμε. Αυτοί κάνουν τη δουλειά τους, ο ελληνικός λαός ακούει τον «ΣΚΑΪ», τον «ΑΝΤ1», το «MEGA», που όποτε θέλουν βγάζουν κάποιους από εδώ μέσα. Θα πω, όμως, τούτο:

Κύριε Χατζηδάκη, θέλει ιδιαίτερη προσοχή το θέμα της πείνας. Το επαναλαμβάνω, με την τεράστια ακρίβεια, με την έλλειψη προϊόντων, θα δημιουργηθεί ένα τεράστιο χάσμα. Δεν το κάνατε το 2020. Ας συζητήσουμε σοβαρά, ας συγκαλέσει ο Πρωθυπουργός μια σύσκεψη πολιτικών Αρχηγών, γιατί όχι, για το θέμα αυτό ειδικά, για το θέμα της πείνας και της ακρίβειας που έρχεται ολοταχώς. Ήδη αμερικανικές τράπεζες κινδυνεύουν, γιατί κοκκινίζουν πάλι τα δάνεια τα φοιτητικά και τα δάνεια που έχουν δώσει.

Εάν γίνει αυτό το δυσάρεστο και καταρρεύσει η αμερικανική οικονομία θα συμπαρασύρει και εμάς έτσι ή αλλιώς. Πρέπει να κάνουμε υποστυλώματα, αναχώματα, οχυρωματικά έργα για την ελληνική οικονομία, γιατί θα θρηνήσουμε.

(Χειροκροτήματα από την πτέρυγα της Ελληνικής Λύσης)

Δυστυχώς, το λέω, θα έχουμε δυσάρεστες καταστάσεις. Προειδοποιούμε για ακόμα μια φορά.

Και επίσης, δεν θα πω για την «BAYER» και τη «MONSANTO». Την ξέρετε την «MONSANTO»; Την πήρε η «BAYER». Με λεφτά της γερμανικής κυβέρνησης πήρε λεφτά από την Ευρωπαϊκή Κεντρική Τράπεζα η «BAYER» και αγόρασε τη «MONSANTO», η οποία κάνει σπόρους. Σπόρους για τα τρόφιμα, για την καλλιέργεια της γης. Ο Κόκκαλης εδώ είναι; Ναι, εδώ. Οι αγρότες στενάζουν στη Λάρισα γιατί είναι πανάκριβοι οι σπόροι της «MONSANTO» και είναι και μεταλλαγμένοι κιόλας. Δεν μπορούμε να τους φυτέψουμε τον επόμενο χρόνο. Δεν ξέρω αν είστε από χωριό, κύριε Χατζηδάκη. Η συγχωρεμένη η μανούλα μου έβαζε ντομάτα φέτος, αποξήρανε το κουκούτσι και του χρόνου το έβαζε ξανά. Αυτό δε γίνεται. Και η «MONSANTO», κυρίαρχος των σπόρων, των μεταλλαγμένων σπόρων που μπορεί να έχουμε και συζητήσει για την υγεία αν θέλετε, δεν δίνει φθηνά πλέον σπόρους. Είναι μία σειρά γεγονότων που πρέπει να τις δούμε προσεκτικά γι’ αυτά που έρχονται. Πολιτική κατά την τελολογική ερμηνεία των όρων σημαίνει προβλέπω την εξέλιξη και όχι την καταστέλλω.

(Χειροκροτήματα από την πτέρυγα της Ελληνικής Λύσης)

Εμείς προειδοποιούμε και σας λέμε τι έρχεται.

Και από την άλλη πέρασε και η Ευρωπαϊκή Ένωση την ντιρεκτίβα, ότι μπορούμε να τρώμε πλέον έντομα, σκουλήκια. Το είχα πει πέρυσι και γελούσαν κάποιοι εδώ μέσα, αλλά πλέον να ξέρετε έχει περάσει την ντιρεκτίβα σκαθαράκι, γρύλο ψητό στα κάρβουνα, φουρνιστό, θα τον τρώτε θέλετε δεν θέλετε. Πήρε άδεια. Χαμογελάτε μερικοί, αλλά θα σας δω να τρώτε κατσαρίδα που θα πάει στα σύννεφα.

Η «ACER», η ευρωπαϊκή ΡΑΕ, κύριε Χατζηδάκη, μια και μιλάμε για το ρεύμα ξέρετε τι είπε; Προχθεσινή ανακοίνωση, την οποία κανένα κανάλι δεν έδειξε «Μαζέψτε τους προμηθευτές και ξαναδείτε τις ρήτρες». Η «ACER» είναι η ευρωπαϊκή ΡΑΕ, σαν να λέει ότι η αισχροκέρδεια οφείλεται στους παρόχους ενέργειας. Στην Ελλάδα η αποκλιμάκωση λιανικής στο δεύτερο τρίμηνο του 2023 ήταν μόνο 8%. Στην Ευρώπη είναι 65% φθηνότερο ρεύμα. Δηλαδή 8% η αποκλιμάκωση στην Ελλάδα, 65%. Γι’ αυτό η ευρωπαϊκή αρχή ενέργειας λέει στην Κυβέρνηση, αλλά τα μέσα το πνίγουν, «Κοιτάξτε τι θα κάνατε με την αισχροκέρδεια των παρόχων ενέργειας».

Κύριε Υπουργέ, εμείς θα το πούμε. Χρειάζεται μια διαφορετική οικονομική πολιτική. Για να βγει η χώρα από το χρέος, από το κόκκινο χρέος, πρέπει να κινηθούν διαδικασίες. Το πρώτο είναι επιτέλους να συζητήσουμε σοβαρά ως χώρα και να συζητήσουμε σοβαρά ως Βουλή, μια μέρα όλα τα κόμματα, για να δούμε πόσοι είναι υπέρ και πόσοι είναι κατά, να ζητήσουμε γερμανικές επανορθώσεις και αποζημιώσεις, ένα τεράστιο ποσό.

(Χειροκροτήματα από την πτέρυγα της Ελληνικής Λύσης)

Η ελληνική Βουλή όπως έκανε η πολωνική βουλή, όπως πιέζει η Πολωνία και ζητάει τη συνδρομή της ελληνικής Κυβέρνησης. Η Νέα Δημοκρατία όμως δεν απαντά επισήμως. Το ζήτησε η πολωνική πρεσβεία και η Κυβέρνηση, αλλά εδώ δεν απαντάνε.

Δεύτερον, για να χτυπηθεί η ανεργία και να αυξηθεί το ΑΕΠ πρέπει να στηρίξουμε τον πρωτογενή τομέα. Το λέω από το 2019 - 2020. Όταν λέω πρωτογενής τομέας δεν είναι μόνο η κτηνοτροφία, η αλιεία και η αγροτική οικονομία, αλλά είναι και ο ορυκτός πλούτος. Ο ορυκτός πλούτος είναι πρωτογενής τομέας, η πρώτη ύλη που βγάζεις. Αυτό πρέπει να στηριχθεί και έχουμε τεράστια αποθέματα. Να παταχθεί η αισχροκέρδεια, να μειωθούν οι έμμεσοι φόροι, ειδικοί φόροι κατανάλωσης, κ.λπ..

Κύριοι συνάδελφοι, θλίβομαι όταν βλέπω μια πάμπλουτη πατρίδα την Ελλάδα να έχει δυστυχισμένους πολίτες, να έχει πολίτες οι οποίοι δεν τα βγάζουν πέρα οικονομικά, δεν μπορούν να βοηθήσουν το παιδί τους ή το εγγόνι τους. Θλίβομαι να βλέπω ότι είμαστε τρίτοι από το τέλος στο κατά κεφαλήν εισόδημα στην Ευρωπαϊκή Ένωση το 2022. Θλίβομαι να βλέπω ότι είμαστε τρίτη χειρότερη στην ενεργειακή φτώχεια. Θλίβομαι να βλέπω ότι είμαστε η τρίτη χειρότερη, η δεύτερη στις συντάξεις. Θλίβομαι. Φαντάζομαι ότι όλοι θλίβεστε εδώ μέσα. Αφού λοιπόν θλιβόμεθα όλοι ας κάτσουμε να κάνουμε ένα σχέδιο οικουμενικό εν πάση περιπτώσει, προτάσεις από όλα τα κόμματα, να τις δει και να τις επεξεργαστεί ο κ. Χατζηδάκης, το Υπουργείο Οικονομικών, ο Πρωθυπουργός -δεν έχω πρόβλημα, δεν με ενδιαφέρει, μας ενδιαφέρει η Ελλάδα όχι το κόμμα, μας ενδιαφέρει η πατρίδα, οι Έλληνες όχι το κόμμα μας- μήπως και κοιτάξουμε να κινήσουμε τη μηχανή.

(Χειροκροτήματα από την πτέρυγα της Ελληνικής Λύσης)

Και για να κλείσω εδώ θα ήθελα να μιλήσω λίγο για τον Πρωθυπουργό και τα ελληνοτουρκικά. Ήλθε εδώ ο Πρωθυπουργός και είπε με ένα ύφος μη ευγενικό: «Ας τελειώνουμε πλέον με τους πατριώτες της φακής». Τον άκουσα από κάτω, του απήντησα εδώ με τον ίδιο τρόπο. Θα πω όμως το εξής: Κύριε Πρωθυπουργέ, κύριε Μητσοτάκη αγοράσατε Ραφάλ και Μπελαρά μετά από δική μου πίεση και δεν το διέψευσε ποτέ, γιατί αυτή είναι η αλήθεια. Εγώ του τηλεφώνησα και του είπα για τα Ραφάλ, εγώ του τηλεφώνησα και του είπα για την Μπελαρά και του έδωσα τα στοιχεία, όπως για τα τεθωρακισμένα της Αστυνομίας στον Έβρο. Εγώ προσωπικά του τηλεφώνησα, πραγματικά του έκανα έκκληση τότε να προλάβει και πρόλαβε. Αν κάποιος αγοράζει λοιπόν, όπλα δεν είναι πατριώτης. Για έναν λόγο: δεν τα αγοράζει από την τσέπη του. Αν τα πλήρωνε ο Πρωθυπουργός, όπως οι εθνικοί ευεργέτες, από την τσέπη του τα όπλα, θα έλεγα ότι είναι πατριώτης. Βάζει λεφτά και αγοράζει. Τα πληρώνουμε όλοι μας. Οι στρατιωτικές δαπάνες από μόνες τους λοιπόν δεν συνιστούν απαραίτητα κριτήριο πατριωτισμού. Να σας πω ποιο είναι το κριτήριο πατριωτισμού. Η χρήση των όπλων στα Ίμια!

(Χειροκροτήματα από την πτέρυγα της Ελληνικής Λύσης)

Η χρήση των όπλων όταν πετούν πάνω από τα νησιά μας! Αυτός είναι ο πατριωτισμός. Τα υπόλοιπα ξέρετε είναι λόγια του αέρα. Ποτέ χρησιμοποίησε η Ελλάδα τα όπλα αυτά από το 1974; Ποτέ! Ποτέ! Πληρώνει ο Έλληνας, χωρίς να μπορεί να χρησιμοποιεί τα όπλα που αγοράζει, δισεκατομμυρίων ευρώ. Η μισή Κύπρος υπό κατοχή είναι. Εδώ μας έχει για πλάκα και μας γλεντάει ο Ράμα, ρε παιδιά. Γλεντάει την ελληνική κυβέρνηση. Χθες το απόγευμα ήταν ο Βορίδης εδώ. Δεν είναι εδώ ο φίλος μας ο Βορίδης, ο πάλαι ποτέ πατριώτης, εθνικιστής, πώς έλεγε παλιά τα δικά του. Ο κύριος αυτός μου έλεγε προχθές το απόγευμα εδώ: «Μη μου λέτε εμένα για τον Μπελέρη, εμείς κάνουμε παρασκηνιακές συμφωνίες» και χθες το απόγευμα απορρίπτεται και πάλι, ο Μπελέρη φυλακή. Δηλαδή ποιον κοροϊδεύετε, πατριώτες; Και αφού λοιπόν είναι πατριώτης ο Πρωθυπουργός, γιατί στις 17 Ιανουαρίου του 2020 είπε «θα κάνουμε ό,τι χρειάζεται για να μη φτάσουμε στο σημείο να κάνουμε ό,τι χρειάζεται». Αυτό σημαίνει πάση θυσία ειρήνη. Και πάση θυσία ειρήνη σημαίνει πολλά πράγματα. Θα εκχωρήσουμε εθνική κυριαρχία για να μη χρειαστεί να αντιμετωπίσουμε τους τούρκους. Πατριωτισμός! Πατριωτισμός! Λέει ο δημοσιογράφος στον πρωθυπουργό: «Αυτό περιλαμβάνει απομείωση της κυριαρχίας όπως τη γνωρίζουμε ως σήμερα;». Και εκείνος απαντά «Αυτό είναι μια σχετική έννοια». Σχετική έννοια η απομείωση εθνικής κυριαρχίας; Σχετική έννοια; Σχετική; Όχι! Είναι απόλυτη έννοια η εθνική κυριαρχία και η απομείωση της σημαίνει μειώνω εθνική κυριαρχία, χάνω έδαφος.

(Χειροκροτήματα από την πτέρυγα της Ελληνικής Λύσης)

Εδώ φτάσαμε στο σημείο να αλλάξουμε το δόγμα του Κωνσταντίνου Καραμανλή, του Ανδρέα Παπανδρέου. Έλεγε ο Ανδρέας Παπανδρέου: «Η Ελλάδα ανήκει στους Έλληνες» και ωρυόταν όλη η Ελλάδα. Έλεγε ο Κωνσταντίνος Καραμανλής: «Η Ελλάδα ισχυρά αντιμετωπίζει την Τουρκία στα ίσα». Και έχετε αλλάξει όλα τα δόγματα!

(Χειροκροτήματα από την πτέρυγα της Ελληνικής Λύσης)

Μου μιλάτε για απομείωση εθνικής κυριαρχίας και πατριωτισμό ευθύνης. Αυτός είναι πατριωτισμός ανευθυνότητας, πείτε στον Πρωθυπουργό. Έχει μπερδέψει τις έννοιες και τους όρους. Στα αγγλικά τα πάει καλά, στα ελληνικά έχει ένα θέμα. Και το χειρότερο, πατριώτες είναι οι νεοδημοκράτες. Όχι, όλοι είναι μια χαρά πατριώτες. Ο Πρωθυπουργός τους, ο κ. Μητσοτάκης στήριξε Τούρκο υποψήφιο ως γενικό γραμματέα του Διεθνούς Ναυτιλιακού Οργανισμού. Υποψήφιο Τούρκο στήριξε η Ελλάς δια της Κυβερνήσεως.

Δυστυχώς, θα σας πω το εξής και θα κλείσω εδώ, κύριε Παππά, με έναν λατρεμένο διανοούμενο της χώρας που απεβίωσε, από τους αγαπημένους μου, τον Σεφέρη. Άσχετα αν το Βήμα του κ. Μαρινάκη εξαπέλυσε δριμύτατη επίθεση εις βάρος του -δεν ξέρω αν είναι του Μαρινάκη κιόλας το Βήμα, γιατί εκεί γράφει ο καθένας ό,τι θέλει- τον είπε τουρκοφάγο, τον βανδάλισε. Ποιον; Το Σεφέρη. Τον Σεφέρη. Τον μέγα Σεφέρη.

Δεν σημαίνει ότι η αναφορά ταυτίζεται με πρόσωπα, καταστάσεις και ανθρώπους εδώ μέσα, αλλά σας διαβάζω κάτι που έγραφε ο Σεφέρης: «Η βλακεία, η εγωπάθεια, η μωρία και η γενική αναπηρία της ηγετικής τάξης στη σημερινή Ελλάδα σε φέρνει στην ανάγκη να ξεράσεις. Είμαι βέβαιος πως τούτοι οι ελεεινοί δεν αντιπροσωπεύουν τη ζωντανή Ελλάδα, δεν αντιπροσωπεύουν τίποτε και υπάρχουν άγνωστοι και πολλοί που δεν ξέρουν, αλλά που αξίζουν περισσότερα από την ηγετική ομάδα της Ελλάδας». Αυτά έγραφε ο Σεφέρης πριν πολλές δεκαετίες. Ας αναλογιστούμε λίγο όλοι μας, μήπως και εμείς είμαστε ένα κομμάτι αυτού του σάπιου, ένα κομμάτι αυτού του διεφθαρμένου, αυτού του σε κατρακύλα πολιτικού προσωπικού της χώρας, γι’ αυτό και είμαστε απαξιωμένοι και το 60% δεν ψηφίζει. Και ψάχνει να βρει αποκούμπι η Νέα Δημοκρατία με νοθεία από τους απόδημους, τους οποίους δεν τους δίνει το δικαίωμα να εκλεγούν και ταυτόχρονα να κάνει καταμέτρηση εδώ, για να πάμε στο Μέγαρο Μαξίμου και να μετράμε τις ψήφους των ομογενών. Θα πάμε στο σπίτι του Πρωθυπουργού στο Λυκαβηττό οκτακόσιες χιλιάδες ψηφοδέλτια να τα μετράει ο ίδιος.

Κύριε Χατζηδάκη, κύριοι συνάδελφοι το λέω με πολύ συμπάθεια, είναι αρχή της νέας περιόδου. Καταλάβετε το. Η απαξία στην πολιτική οδηγήθηκε από την απαξίωση που της δίνετε εσείς. Μιλάτε για συναινέσεις σε εθνικά θέματα, ομογένεια, σε τρεις μέρες.

Μιλάτε για διάλογο, όταν κάνετε μονόλογο. Μιλάτε για δημοκρατία, όταν συμπεριφέρεστε φασιστικά και αυταρχικά. Μιλάτε για πατριωτισμό ευθύνης, όταν υβρίζετε τη μοναδική αντιπολίτευση με προτάσεις, την Ελληνική Λύση, και τους λέτε «πατριώτες της φακής». Θα σας πω ένα πράγμα: Αυτό εδώ, ότι δεν αντιπροσωπεύετε πραγματικά το πολιτικό προσωπικό της χώρας εσείς, είναι η εικόνα του Σεφέρη.

Ελάτε, λοιπόν, όλοι μαζί να αλλάξουμε την εικόνα. Να προτείνει το κάθε κόμμα ξεχωριστά τι μπορούμε να κάνουμε για την πατρίδα. Ας αφήσουμε τους πολιτικαντισμούς, ας αφήσουμε τις ύβρεις. Να ξανακάνουμε την Ελλάδα ισχυρή, να ξανακάνουμε την Ελλάδα μεγάλη, να τη βάλουμε στη ρότα του Καραμανλή, του Κωνσταντίνου του Α΄, του Αντρέα Παπανδρέου, όλων των μεγάλων ηγετών της χώρας, για να ξαναγίνει ισχυρή η Ελλάδα και περήφανοι οι Έλληνες. Αυτό αξίζει η Ελλάδα, αυτό αξίζουν οι Έλληνες. Ελάτε στη λογική μας και θα κερδίσετε κι εσείς, θα κερδίσει και η Ελλάδα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Πριν προχωρήσουμε στον κατάλογο των ομιλητών θα δώσουμε τον λόγο στον Υφυπουργό Εργασίας κ. Σπανάκη, για να τοποθετηθεί για ένα άρθρο της υπουργικής τροπολογίας.

Πριν ξεκινήσει ο Υπουργός την ομιλία του, θερμή παράκληση προς τους συναδέλφους, που θα μιλήσουν αμέσως μετά τον κ. Σπανάκη να τηρούν τον χρόνο. Είναι εξήντα δύο εγγεγραμμένοι ομιλητές. Τηρώντας το επτάλεπτο θα χρειαστούν εννέα ώρες, χωρίς να υπολογίσουμε σε αυτό το διάστημα τις παρεμβάσεις των Κοινοβουλευτικών Εκπροσώπων, των Υπουργών και τις δευτερολογίες. Εν κατακλείδι, με βάση τον χρόνο που έχουμε μπροστά μας, θα φτάσουμε μία ή και δύο το βράδυ, εάν δεν τηρηθούν οι χρόνοι. Θερμή παράκληση, λοιπόν, να τηρηθεί το επτάλεπτο.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα να τοποθετηθώ για τα άρθρα 7 και 8 της τροπολογίας του Υπουργείου Οικονομικών, που αφορούν τα έκτακτα και επείγοντα μέτρα για την προστασία των θέσεων εργασίας σε περιοχές που πλήττονται από πυρκαγιές ή άλλες φυσικές καταστροφές.

Σύμφωνα, λοιπόν, με το άρθρο 7 δίνουμε τη δυνατότητα σε εκείνες τις επιχειρήσεις και στους εργοδότες του ιδιωτικού τομέα, ανεξάρτητα από τον κλάδο και την επιχειρηματική δραστηριότητα, που οι εγκαταστάσεις τους έχουν ολοσχερή καταστροφή ή σοβαρές υλικές ζημιές οι οποίες είναι σε τέτοιο βαθμό που δεν υπάρχει ασφάλεια στην παροχή εργασίας εντός του εργασιακού χώρου -αυτό πιστοποιείται από συγκεκριμένη αρχή- να μπορούν να θέτουν τις συμβάσεις σε αναστολή, προκειμένου να αποζημιωθούν και οι εργαζόμενοι.

Οι επιχειρήσεις αυτές έχουν κάποιες υποχρεώσεις, όπως να μην προβούν σε μειώσεις προσωπικού με καταγγελία συμβάσεων εργασίας και φυσικά μετά από τη λήξη του χρόνου της αναστολής των συμβάσεων εργασίας να διατηρήσουν τον ίδιο αριθμό θέσεων εργασίας και με το ίδιο είδος σύμβασης εργασίας.

Οι εργαζόμενοι, πρώτον, λαμβάνουν έκτακτη οικονομική ενίσχυση, ως αποζημίωση ειδικού σκοπού, ύψους 534 ευρώ. Δεύτερον, έχουν πλήρη ασφαλιστική κάλυψη και, μάλιστα, επί του ονομαστικού μισθού. Τρίτον, η αποζημίωση αυτή είναι αφορολόγητη, ανεκχώρητη και ακατάσχετη και δεν δεσμεύεται ούτε συμψηφίζεται με χρέη που μπορεί να έχουν σε δημόσιο, εφορία, ΕΦΚΑ, δήμους ή πιστωτικά ιδρύματα.

Σε αυτό το άρθρο προβλέπεται και η σχετική διαδικασία. Οι εργοδότες πρέπει να δηλώσουν στο πληροφοριακό σύστημα ΕΡΓΑΝΗ ποιες συμβάσεις θέτουν σε αναστολή και στην ειδική πλατφόρμα που τηρείται στο Υπουργείο Εργασίας, για τον ειδικό μηχανισμό στήριξης των εργαζομένων, οι εργαζόμενοι πρέπει να κάνουν τις σχετικές ενέργειες και να υποβάλουν σχετική υπεύθυνη δήλωση.

Από εκεί και πέρα, η Κοινή Υπουργική Απόφαση των Υπουργών Εργασίας και Κοινωνικής Ασφάλισης, Οικονομικών και Κλιματικής Κρίσης και Πολιτικής Προστασίας θα έχει τις σχετικές διαδικαστικές λεπτομέρειες.

Θέλω να τοποθετηθώ και για το άρθρο 8 της σχετικής τροπολογίας για τις ρυθμίσεις για τις επιτελικές δομές των Υπουργείων Εργασίας και Κοινωνικής Ασφάλισης και Κοινωνικής Συνοχής και Οικογένειας. Όπως γνωρίζετε, έχει δημιουργηθεί ένα νέο Υπουργείο, το Υπουργείο Κοινωνικής Συνοχής και Οικογένειας, και με τη διάταξη αυτή έρχεται η ειδική υπηρεσία με την επιτελική δομή ΕΣΠΑ, Υπουργείου Εργασίας και Κοινωνικών Υποθέσεων και μετονομάζεται σε ειδική υπηρεσία με την επωνυμία Επιτελική Δομή, ΕΣΠΑ, Υπουργείο Εργασίας και Κοινωνικής Ασφάλισης και δημιουργείται μια νέα ειδική υπηρεσία ΕΣΠΑ με την ονομασία Επιτελική Δομή ΕΣΠΑ του Υπουργείου Κοινωνικής Συνοχής και Οικογένειας.

Θα μου επιτρέψετε, όμως, κύριε Πρόεδρε, να τοποθετηθώ και για δύο άρθρα στο κύριο μέρος του νομοσχεδίου που είναι σχετικά με το Υπουργείο Εργασίας. Θα ήθελα να τοποθετηθώ για το άρθρο 61 που μιλάει για τα προγράμματα απασχόλησης των ανέργων ηλικίας πενήντα πέντε ετών και άνω, που φέρνει και τροποποίηση της παραγράφου 6 του άρθρου 14 του ν.3863/2010 όπου εδώ δίνουμε τη δυνατότητα με κοινή απόφαση των Υπουργών Εργασίας και Κοινωνικής Ασφάλισης, Οικονομικών και Εσωτερικών, μετά από γνώμη του Διοικητικού Συμβουλίου της Δημόσιας Υπηρεσίας Απασχόλησης, να ενταχθούν άνεργοι εγγεγραμμένοι στο ψηφιακό μητρώο της ΔΥΠΑ, ηλικίας πενήντα πέντε έως εξήντα επτά ετών, σε προγράμματα που καταρτίζονται από τη ΔΥΠΑ για την απασχόλησή τους στο δημόσιο τομέα. Και φυσικά, με την ίδια απόφαση, δύναται να καθορίζονται και οι προϋποθέσεις και να υπάρχει εφαρμογή και σε ανέργους ηλικίας άνω των εξήντα επτά ετών που δεν έχουν συμπληρώσει τον απαιτούμενο συντάξιμο χρόνο. Είναι μια διάταξη που έρχεται με το άρθρο 61 και αφορά το Υπουργείο Εργασίας και Κοινωνικής Ασφάλισης.

Τέλος, στο άρθρο 62 έχουμε παράταση της σύμβασης παροχής υπηρεσιών φύλαξης στα κτήρια του Υπουργείου Εργασίας και Κοινωνικής Ασφάλισης, της Επιθεώρησης Εργασίας και του Υπουργείου Κοινωνικής Συνοχής και Οικογένειας. Δίνεται παράταση διότι η διαγωνιστική διαδικασία είναι σε εξέλιξη μέχρι 31 Οκτωβρίου 2023.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ξεκινούμε με τον κατάλογο ομιλητών με πρώτο ομιλητή τον κ. Γεώργιο Κωτσό από τη Νέα Δημοκρατία. Θα ακολουθήσει η κ. Μάλαμα από τον ΣΥΡΙΖΑ και μετά την κ. Μάλαμα ζήτησε τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ κ. Φάμελλος.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, ημέρα θλίψης και οδύνης η σημερινή από τον αδόκητο χαμό των δύο ηρώων πιλότων που έδωσαν τη ζωή τους εν ώρα υπηρεσίας στην προσπάθεια κατάσβεσης των πυρκαγιών που ταλαιπωρούν τη χώρα μας, όπως, επίσης, και του κτηνοτρόφου.

Από ό,τι διαφαίνεται, αγαπητοί συνάδελφοι, η Ελλάδα γεννά ήρωες ακόμη και σε περίοδο ειρήνης. Αθάνατοι.

Το σίγουρο είναι πάντως ότι αυτή η τραγική ιστορία δεν προσφέρεται για πυρολαγνεία. Αν μη τι άλλο και η κοινωνία, αλλά είμαι βέβαιος και οι ίδιοι οι συγγενείς των θυμάτων στους οποίους εκφράζουμε τα ειλικρινή και θερμά μας συλλυπητήρια, απαιτούν από τον πολιτικό κόσμο της χώρας μας σύμπνοια, ενότητα και ταπεινότητα για να μπορέσουμε να αντιμετωπίσουμε τόσο αυτές τις προκλήσεις, αλλά και τις συνολικότερες προκλήσεις της εποχής μας με τους καλύτερους δυνατούς όρους.

Εξάλλου, αγαπητές και αγαπητοί συνάδελφοι, η Κυβέρνησή μας και τα προηγούμενα τέσσερα χρόνια που είχε να αντιμετωπίσει μια σειρά από βαθιές εξωγενείς κρίσεις επέδειξε σοβαρότητα και υπευθυνότητα και αυτό πιστώθηκε, αν θέλετε, και στις εκλογές.

Θα μου επιτρέψετε να ξεκινήσω την τοποθέτησή μου με την τροπολογία που κατατέθηκε με τον τίτλο: «Μεταβίβαση μετοχών της Εταιρείας Ύδρευσης, Αποχέτευσης Πρωτευούσης και της Εταιρείας Ύδρευσης και Αποχέτευσης Θεσσαλονίκης από την Ελληνική Εταιρεία Συμμετοχών και Περιουσίας στο Ελληνικό Δημόσιο». Είναι μια τροπολογία που έρχεται να βάλει τέλος στα μυθεύματα, στα ψεύδη που διακινήθηκαν προεκλογικά, στα fake news ιδιαίτερα από το κόμμα της Αξιωματικής Αντιπολίτευσης, αλλά και από άλλα κόμματα και που έφτασαν στο σημείο μάλιστα να οργανώνουν και συναυλίες γι’ αυτό το θέμα. Νομίζω ότι είναι ένα δείγμα του πώς κάποιοι αντιμετωπίζουν τον πολιτικό λόγο, το δημόσιο λόγο, αλλά και πώς κάποιοι, όπως η Κυβέρνηση αντιμετωπίζει την πολιτική πραγματικότητα.

Και έρχομαι στο παρόν νομοσχέδιο που αποτελεί μια τρανταχτή απόδειξη ότι η χώρα μας βελτιώνει τα δημοσιονομικά της μεγέθη, αναπτύσσει μεγαλύτερες ταχύτητες και έχει τη δυνατότητα πλέον να προσφέρει στην κοινωνία περισσότερες παροχές, περισσότερες δυνατότητες. Είναι αλήθεια ότι από το 2019 που αναλάβαμε τη διακυβέρνηση της χώρας η Ελλάδα πλέον αλλάζει, αλλάζει με βήματα γοργά, με βήματα σταθερά μέσα από επενδύσεις, από ανταγωνιστικότητα και από εξωστρέφεια. Μειώσαμε την ανεργία. Πετύχαμε πρωτογενές πλεόνασμα παρά το γεγονός ότι υπήρχαν προβλέψεις για πρωτογενές έλλειμμα. Το 2023 από ότι διαφαίνεται το πλεόνασμα θα φτάσει το 1,1% του ΑΕΠ και η οικονομική ανάπτυξη αναμένεται στο 2,4% στην Ελλάδα, υπερδιπλάσια της Ευρωζώνης. Τα επόμενα χρόνια σύμφωνα και με το Πρόγραμμα Σταθερότητας η ελληνική οικονομία θα κινηθεί με ακόμη πιο γρήγορους ρυθμούς.

Έτσι, λοιπόν, με το ξεκίνημα της δεύτερης τετραετίας, με το καλημέρα περνούμε αυτήν την πρόοδο, αυτήν τη βελτίωση των δημοσιονομικών δεδομένων στην κοινωνία, στις Ελληνίδες και στους Έλληνες, γιατί δεσμευτήκαμε προεκλογικά και αυτή τη δέσμευση την κάνουμε πραγματικότητα.

Έρχεται, λοιπόν, το παρόν νομοσχέδιο να αποδείξει για μία ακόμη φορά ότι η Κυβέρνησή μας είναι κυβέρνηση συνέπειας, αξιοπιστίας και σοβαρότητας. Γι’ αυτό εξάλλου προβλέπονται και αυξήσεις στους δημοσίους υπαλλήλους μετά από δεκατέσσερα χρόνια. Προβλέπεται αύξηση του οικογενειακού επιδόματος, του επιδόματος θέσης ευθύνης για τους δημοσίους υπαλλήλους επιβραβεύοντας αυτούς που πραγματικά κατέχουν θέσεις ευθύνης και δίνοντάς τους τη δυνατότητα για ακόμη μεγαλύτερη προσφορά, αλλά και ταυτόχρονα με αύξηση του αφορολόγητου για φορολογούμενους με εξαρτώμενα τέκνα.

Ύστερα, λοιπόν, από πάρα πολλά χρόνια καθήλωσης μισθών, συντάξεων που προέβλεπε μια σειρά νομοθετημάτων ερχόμαστε να άρουμε αυτές τις αδικίες και να δώσουμε τη δυνατότητα στις Ελληνίδες και στους Έλληνες να απολαύσουν και τους καρπούς των δικών τους προσπαθειών, αλλά και την προσπάθεια που καταβάλλει η Κυβέρνησή μας να βελτιώσει διαρκώς τα οικονομικά δεδομένα, αλλά και τις συνθήκες ζωής στη χώρα μας. Το συνολικό κόστος 4,4 δισεκατομμύρια ευρώ.

Δεν θα μιλήσω για το Youth Pass, παρότι προσπάθησαν κάποιοι συνάδελφοι να το λοιδορήσουν, αλλά όμως είναι μια πραγματική προσφορά στη νέα γενιά. Το πρόγραμμα το «Σπίτι μου» είναι εξαιρετική πρωτοβουλία, δίνει τη δυνατότητα στη νέα γενιά να αποκτήσει το δικό της σπίτι πληρώνοντας τοκοχρεολύσιο μικρότερο από το ενοίκιο.

Θα μου επιτρέψετε, όμως, κύριε Υπουργέ, να υποβάλλω την πρότασή να δούμε το όριο της ηλικίας των σπιτιών που αγοράζουν ιδιαίτερα για την επαρχία, όπου δίνεται η δυνατότητα με το ποσό που προβλέπει η νομοθετική διάταξη να αγοράζουν σπίτια μικρότερης ηλικίας για να δώσουμε τη δυνατότητα στις νέες γενιές να πάρουν πραγματικά σπίτια καλύτερα, πιο νέα για να επενδύσουν τη ζωή τους.

Θα έρθω στην πρόβλεψη που κάνει το νομοσχέδιο για την κοστολόγηση των προγραμμάτων των κομμάτων από το δημοσιονομικό συμβούλιο. Είναι μία πρόταση εξαιρετικά σημαντική για να δούμε πραγματικά τι λέμε προεκλογικά και τι πράττουμε μετεκλογικά, γιατί ζήσαμε κατά το παρελθόν απείρου κάλλους στιγμές με άκρατες παροχολογίες που καμμία σχέση δεν είχαν με το πεδίο, με την πραγματικότητα.

Και γι’ αυτό άκουσα και τον συνάδελφο, τον ειδικό αγορητή του ΠΑΣΟΚ - ΚΙΝΑΛ να λέει ότι το ποσό 4,4 που είναι το 50% περίπου του προγράμματός μας είναι λίγο, γιατί αν άλλο τόσο είναι το επόμενο, τι πραγματικά θα κάνει η Κυβέρνηση; Μα ξεχνάτε, αγαπητοί συνάδελφοι, ότι προεκλογικά το πρόγραμμα που καταθέσαμε ήταν της τάξεως των 7,8 έως 9 δισεκατομμυρίων ευρώ, το πρόγραμμα που ενέκρινε ο ελληνικός λαός επικροτώντας την αξιοπιστία, τη σοβαρότητα και την πιστότητα της Νέας Δημοκρατίας απέναντι σε άλλα προγράμματα που κατατίθεντο που ξεπερνούσαν δεκάδες δισεκατομμύρια ευρώ. Κάποια στιγμή η πολιτική θα πρέπει να αποκτήσει αξιοπιστία και σοβαρότητα.

Στο σημείο αυτό, επίσης, κύριε Υπουργέ, θα ήθελα να κάνω ακόμη μία παρέμβαση, για ένα λεπτό.

Στο άρθρο 20 να περιληφθεί η αναγνώριση της προϋπηρεσίας των εργαζομένων των αναπτυξιακών των ΟΤΑ που στη συνέχεια μεταπήδησαν στους δήμους. Αφορά, κυρίως, στο πρόγραμμα «Σπίτι μου», για να μπορούν να αποφευχθούν παρεξηγήσεις και παρερμηνείες, διότι πραγματικά έχουν δουλέψει επί είκοσι χρόνια, στο ίδιο αντικείμενο, μέσω των αναπτυξιακών εταιρειών και πλέον έχουν μεταφερθεί στην τοπική αυτοδιοίκηση.

Αγαπητές και αγαπητοί συνάδελφοι, ο καλύτερος τρόπος για να πεις κάτι είναι να το κάνεις. Και αυτό κάνει και η Κυβέρνησή μας, υπακούοντας σε αυτό που λέει ο Κυριάκος Μητσοτάκης: Λέμε λίγα και κάνουμε πολλά. Μέσα από σοβαρότητα, υπευθυνότητα και αξιοπιστία απευθυνόμαστε στον ελληνικό λαό και του λέμε ότι μπορούμε όλοι μαζί να χτίσουμε μια ισχυρότερη, μια καλύτερη Ελλάδα. Και θα τα καταφέρουμε. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μάλαμα Κυριακή από τον ΣΥΡΙΖΑ.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, επιτρέψτε μου να ξεκινήσω την ομιλία μου εκφράζοντας τη βαθιά οδύνη για την απώλεια, εν ώρα καθήκοντος, των δύο πιλότων του Καναντέρ που επιχειρούσε στη φωτιά στην Κάρυστο, του κυβερνήτη σμηναγού Χρήστου Μουλά και του συγκυβερνήτη ανθυποσμηναγού Περικλή Στεφανίδη. Αυτοί οι άνθρωποι έπεσαν στο καθήκον, για να προστατεύσουν τις ζωές μας, να προστατεύσουν τις περιουσίες μας, να προστατεύσουν τον φυσικό μας πλούτο.

Η πολιτεία, λοιπόν, οφείλει να αναγνωρίσει αυτή τη θυσία με πράξεις, προβαίνοντας στα δέοντα και κυρίως, διερευνώντας εξονυχιστικά τις συνθήκες του δυστυχήματος. Πρέπει αυτή η θυσία να είναι η τελευταία και για να συμβεί αυτό θα πρέπει να προχωρήσει η Κυβέρνηση άμεσα σε ένα μακρόπνοο σχεδιασμό πολιτικής προστασίας από τις πυρκαγιές στην πράξη όμως, όχι στα λόγια, ώστε να μην επαφίεται η αντιμετώπισή τους μόνο στην αυτοθυσία των στελεχών της Πυροσβεστικής, των Ενόπλων Δυνάμεων, της αυτοδιοίκησης, των εθελοντών, των πολιτών, των επαγγελματιών, κλπ.. Θα πρέπει, όμως, να στηρίζεται στην επάρκεια επιχειρησιακών μέσων και σε πρωτόκολλα αυξημένης προστασίας της ζωής μας και της ασφάλειας, επίσης, των επιχειρούντων. Θα πρέπει δηλαδή να περάσουμε σε πράξεις και όχι σε λόγια.

Αιωνία η μνήμη, λοιπόν, στους πιλότους μας.

Επιτρέψτε μου να μπω στο θέμα του νομοσχεδίου που συζητάμε σήμερα. Κυρίες και κύριοι Βουλευτές, πρέπει να ξεκαθαρίσουμε ότι οποιαδήποτε ελάφρυνση φορολογικών βαρών, οποιαδήποτε ενίσχυση εισοδημάτων και οποιαδήποτε παρέμβαση τόνωσης της ρευστότητας στην πραγματική οικονομία αποτελεί βήμα ανακούφισης της κοινωνίας, η οποία πραγματικά χειμάζεται από αυτή τη σοβαρή οικονομική κρίση που βιώνουμε.

Απαντά, όμως, το νομοσχέδιο που έχουμε μπροστά μας σε αυτές τις ανάγκες; Η άποψή μας είναι πως όχι, δεν απαντά. Ο λόγος είναι ότι πρόκειται για ένα νομοσχέδιο με παρεμβάσεις που δεν καλύπτουν ούτε τον πληθωρισμό, ούτε τις αυξήσεις στο κόστος ζωής, ούτε, βέβαια, περιορίζει την αισχροκέρδεια στα βασικά αγαθά. Με αυξήσεις 40 ευρώ και 50 ευρώ είναι προφανές ότι είναι αδύνατον για τους εργαζόμενους να απαντήσουν στην «καλπάζουσα» ακρίβεια, η οποία έχει εκτοξεύσει τις τιμές και έχει βυθίσει την ποιότητα της ζωής των εργαζόμενων, αλλά και των συνταξιούχων. Είναι προφανές ότι υπάρχουν όρια στις δημοσιονομικές δυνατότητες. Το βασικό ερώτημα, όμως, είναι εάν η Κυβέρνηση έχει αξιοποιήσει αυτά τα όρια προς όφελος της κοινωνίας.

Ακούμε διαρκώς για υπερπλεονάσματα, για υπερβάσεις στόχων στα έσοδα και θυμόμαστε την αντίστοιχη συζήτηση που αφορούσε τα υπερκέρδη των μεγάλων ενεργειακών εταιρειών. Τι βιώνει αυτή τη στιγμή η οικονομία; Βιώνει μια αφαίμαξη μέσα από τους έμμεσους φόρους, μια πίεση από τις διαρκείς αυξήσεις βασικών αγαθών, μία συρρίκνωση της αγοραστικής δύναμης των πολιτών και τον περιορισμό περιθωρίου στις μικρές επιχειρήσεις.

Τι αποτέλεσμα έχει αυτή η υπεράντληση έμμεσων φόρων; Την ανακύκλωση της ακρίβειας, με κερδισμένους τους μεγάλους της αγοράς και με χαμένους πάντα τους εργαζόμενους, τους συνταξιούχους και τους μικρούς επιχειρηματίες.

Λέτε ότι παρουσιάσετε υπερπλεόνασμα τριάμισι δισεκατομμυρίων, αλλά δεν διανέμεται ούτε το ένα τέταρτο αυτού στην κοινωνία. Ούτε το ένα τέταρτο! Τα ίδια κάνατε και με την περιβόητη φορολόγηση των υπερκερδών της ενέργειας. Λέγατε πολλά, αλλά στο τέλος φορολογήσατε ελάχιστα από αυτά τα υπερκέρδη.

Βέβαια, μέσα στο νομοσχέδιο, εκτός από τα ελάχιστα επιδόματα και τις υποτυπώδεις αυξήσεις, υπάρχουν και μια σειρά από κυνικές διατάξεις, ιδιαίτερα σε ό,τι αφορά τους συνταξιούχους. Τι προβλέπει το νομοσχέδιο; Εργασία μέχρι τα εβδομήντα τέσσερα έτη για τους εργαζόμενους, για τους εργαζόμενους που χτυπήθηκαν από την κρίση, για τους εργαζόμενους που χτυπήθηκαν από την ανεργία και δεν έχουν συμπληρώσει το συντάξιμο χρόνο. Τι λέτε, λοιπόν, σε αυτούς τους ανθρώπους; Λέτε ότι εάν δεν έχεις συμπληρώσει τα ένσημά σου, θα δουλέψεις μέχρι τα εβδομήντα τέσσερα χρόνια, αλλιώς δεν θα πάρεις τίποτα. Αυτά κάνετε και κατά τα άλλα χρυσώνετε το χάπι στους εργαζόμενους και τους συνταξιούχους με ψιλοεπιδόματα.

Ταυτόχρονα, θα περιμέναμε σε αυτό το νομοσχέδιο να υπήρχε και μια μέριμνα για τους ανθρώπους, που δεν έχουν δική τους στέγη και που παλεύουν με τα ενοίκια και την επισφάλεια στο θέμα της στέγης. Προβλέπεται στο νομοσχέδιο πλαφόν στις αυξήσεις για τα ενοίκια που καταβάλλει το δημόσιο για τη στέγαση των υπηρεσιών. Και το ερώτημα είναι: Γιατί δεν προχωράτε σε αντίστοιχα μέτρα για την κοινωνία που απειλείται από την αχαλίνωτη αγορά των ακινήτων; Πότε θα υλοποιήσετε τη βασική σας προεκλογική -υποτίθεται- δέσμευση για τους πολίτες απέναντι την αισχροκέρδεια των ενοικίων; Το ξέρετε ότι αυθαίρετα ορισμένοι -κυρίως εταιρικοί κάτοχοι ακινήτων- ζητούν αυξήσεις της τάξεως του 25%. Αυτές οι αυξήσεις από ποιους μισθούς θα καλυφθούν;

Εμείς λέμε ότι αυτό το νομοσχέδιο το οποίο υποτίθεται ότι υλοποιεί το 50% των υποσχέσεων της Κυβέρνησης για τους μισθούς και την οικονομία, είναι πραγματικά σταγόνα στον ωκεανό της ακρίβειας. Και αν κάποιος ρωτήσει, καλοπροαίρετα βέβαια: «Μα καλά, εσείς θα δίνατε περισσότερα;», εμείς απαντάμε ξεκάθαρα ότι εμείς θα παλεύαμε για να μπει όριο πραγματικά στις αχαλίνωτες και αδικαιολόγητες αυξήσεις και στην αισχροκέρδεια που κατατρώει τα εισοδήματα και εκμηδενίζει κάθε θετική δημοσιονομική παρέμβαση.

Ενδιαφέρεται η Κυβέρνηση να παρέμβει σε αυτό το θέμα; Προφανώς και όχι! Λέει τα ίδια που έλεγε και κατά την ενεργειακή κρίση, ότι δηλαδή «είναι μάταιο να ελέγξουμε την αγορά, ότι δεν μπορούμε να περιορίσουμε την όρεξη των μεγάλων, ότι δεν είναι δυνατόν να βάλουμε όρια στις αυξήσεις στα ενοίκια, ότι γενικά δεν θέλουμε καμμία παρέμβαση στις στρεβλώσεις της αγοράς. Αντίθετα, εμείς θέλουμε να τις χρηματοδοτούμε». Αυτό λέγατε.

Καλούμε, λοιπόν, τους πολίτες να παρακολουθήσουν τη συγκεκριμένη συζήτηση με τα πραγματικά δεδομένα που βιώνουν γύρω μας και όχι μέσα από την κυβερνητική ρητορική και μέσα από τα «παπαγαλάκια» που έρχεται στις τηλεοράσεις. Δεν μπορούμε να είμαστε ευχαριστημένοι με το παρόν νομοσχέδιο και πρέπει να απαιτήσουμε ρυθμιστικά και διαρθρωτικά μέτρα για τον περιορισμό της αισχροκέρδειας και για την πραγματική στήριξη των δημόσιων και κοινωνικών αγαθών. Μόνο με τέτοιες παρεμβάσεις η αγοραστική δύναμη και το επίπεδο ζωής των συνανθρώπων μας θα ανέβει. Μόνο έτσι θα ανασάνει η πραγματική οικονομία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΣΥΡΙΖΑ κ. Φάμελλο.

Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, οφείλω να ξεκινήσω την ομιλία μου αποτίοντας τον ελάχιστο φόρο τιμής στα δύο νέα παιδιά, στους δύο αξιωματικούς μας, που έχασαν τη ζωή τους χθες, δίνοντας τη μάχη με τη φωτιά στην Κάρυστο, στον σμηναγό Χρήστο Μουλά, τριάντα τεσσάρων ετών, και στον συγκυβερνήτη ανθυποσμηναγό Περικλή Στεφανίδη, είκοσι επτά ετών. Θέλω να εκφράσω και προσωπικά, αλλά και εκ μέρους όλους και όλης Κοινοβουλευτικής Ομάδας, τα συλλυπητήριά μας και τη συντριβή μας στους συγγενείς και στους κοντινούς ανθρώπους της οικογένειάς τους, παρότι ξέρουμε ότι με τα λόγια δεν μπορεί να καλυφθεί ένα τέτοιο κενό.

Αναλαμβάνουμε όλοι την ευθύνη να διερευνηθούν τα αίτια του δυστυχήματος. Χρέος μας, όπως και χρέος της πολιτείας, είναι να λάβει όλα τα απαιτούμενα μέτρα για να μην θρηνήσουμε άλλα θύματα εν ώρα καθήκοντος, να στηρίξουμε τις οικογένειες τους.

Θέλουμε να εκφράσουμε και τη συμπαράστασή μας στους συνεργάτες τους, στους συναδέλφους των νέων ανθρώπων που χάθηκαν, αλλά και σε όλες και όλους που δίνουν τις τελευταίες μέρες τη μάχη στα μέτωπα των πυρκαγιών που συνεχίζουν να καίνε, δυστυχώς, στην Κάρυστο, στην Κέρκυρα, στη Ρόδο.

Και επιτρέψτε μου να ευχαριστήσουμε από το Βήμα αυτό όλους και όλες που παλεύουν με τη φωτιά, που συντονίζουν, ιδιαίτερα τους εθελοντές και τις εθελόντριες που έχουν βοηθήσει και συνεχίζουν να βοηθάνε σε όλη την Ελλάδα, όπου πλήττονται από τις πυρκαγιές. Διαβάζουμε και βλέπουμε ότι στη Ρόδο για ένατη μέρα της πυρκαγιάς οι εθελοντές δίνουν τη μάχη, και μόνοι τους πολλές φορές, για να σώσουν σπίτια, να σώσουν περιουσίες, να σώσουν το οικοσύστημα.

Ας λάβουμε ένα μήνυμα, κύριοι Υπουργοί, από τη μάχη της κοινωνίας που είναι πολλές φορές πιο μπροστά από την πολιτεία και είναι και μόνη της πολλές φορές. Όπως είπα, εμείς θα επικεντρωθούμε τώρα σε αυτό το μεγάλο καθήκον. Θα μιλήσουμε, όμως, για την επάρκεια και τα μέσα με απολογισμό μετά το μέτωπο. Τώρα έχουμε όλοι ευθύνη να συμπαρασταθούμε στην κατάσβεση και στην αποκατάσταση.

Φαίνεται ότι έχουμε ένα μαύρο ρεκόρ. Ήδη μετράμε τις περισσότερες καμένες εκτάσεις των τελευταίων δεκατριών ετών μέχρι αυτή την ημερομηνία. Είμαστε σε πολύ άσχημο σημείο. Είναι επιτακτικό να ανοίξει αυτή η συζήτηση. Εμείς καταθέτουμε εδώ μία πρόταση. Θεωρούμε ότι πρέπει η Βουλή να αναλάβει μία πρωτοβουλία συζήτησης σε ανώτατο επίπεδο, γιατί είτε με ευθύνη της Κυβέρνησης, είτε γιατί το πρόβλημα είναι μεγαλύτερο από την προετοιμασία, είτε γιατί είναι το αποτύπωμα τόσο πολύ μεγάλο στην κοινωνία, στην οικονομία και στο περιβάλλον, όποια και είναι η αφετηρία -μπορεί να μας ενώσουν διαφορετικές αφετηρίες-, η συζήτηση αυτή πρέπει να γίνει, γιατί πρέπει να αναβαθμίσουμε τη λειτουργία της ελληνικής πολιτείας.

Η εβδομάδα που περάσαμε μας έχει δώσει ένα πάρα πολύ ισχυρό μήνυμα, δεν είναι απλά καμπανάκι. Δεν πρέπει να το αφήσουμε. Δεν είναι ευκαιρία, είναι τραγική στιγμή. Αλλά πρέπει αυτή η συζήτηση να γίνει ακόμα και σε επίπεδο πολιτικών αρχηγών. Καταλαβαίνουμε τις χρονικές συνθήκες, εμείς, όμως, είμαστε έτοιμοι να κάνουμε μία συζήτηση σε ανώτατο επίπεδο και το πρόγραμμά μας ήδη περιέχει -και είχε άξονες από 2019- σοβαρές μεταρρυθμίσεις, που μπορούν να βοηθήσουν τη χώρα μας να ανταποκριθεί στη μεγάλη πρόκληση και των φυσικών καταστροφών και της κλιματικής κρίσης και της πολιτικής προστασίας. Εμείς την καταθέτουμε την πρόταση εδώ και περιμένουμε την ανταπόκριση Κυβέρνησης.

Κυρίες και κύριοι Βουλευτές, η Κυβέρνηση έρχεται να εξυπηρετήσει με το νομοσχέδιο ένα -θεωρώ- επικοινωνιακό σχέδιο, από μια μεριά να πει ότι πολύ γρήγορα μετά τις εκλογές εφαρμόζουμε ένα μεγάλο ποσοστό των δεσμεύσεων μας και από την άλλη να αποδείξει ότι κάτι κάνει, γιατί τα εισοδήματα όλων πλήττονται από την ακρίβεια, από τον πληθωρισμό και συρρικνώνεται το πραγματικό εισόδημα. Αυτή είναι η πραγματικότητα.

Ποια είναι, όμως, η αλήθεια και ποια η κατάσταση της οικονομίας της χώρας μετά την πρώτη τετραετία της Κυβέρνησής σας; Δεν μιλάμε για μία νέα κυβέρνηση. Δεν δικαιολογείστε για την προχειρότητα του νομοσχεδίου, επειδή είναι τάχατες το πρώτο ή το δεύτερο. Όχι! Είστε τέσσερα χρόνια Κυβέρνηση και δεν έχει καμμία σημασία το ότι ο Υπουργός είναι καινούργιος. Έχετε συνέχεια και απολογείστε εν συνόλω και πρώτος ο Πρωθυπουργός.

Τι επέλεξε, λοιπόν, να κάνει η Κυβέρνηση την πρώτη τετραετία; γιατί δεν πρόκαμε να κάνει κάποια άλλα, δεν πρόκαμε να ασχοληθεί με το ΕΚΑΒ, δεν πρόλαβε να ασχοληθεί με τους μισθούς, δεν πρόλαβε να ασχοληθεί με την δασοπυρόσβεση. Ας δούμε τι πρόλαβε να κάνει. Δεν έχει φορολογήσει τα υπερκέρδη 2,2 δισεκατομμύρια στο ρεύμα, παραγωγή, 1 δισεκατομμύριο τουλάχιστον στην εμπορία -ούτε υπουργική απόφαση δεν έχουν βγάλει, με νομοθέτημα που πιέσαμε εμείς κι έγινε- και 2,6 δισεκατομμύρια υπερκέρδη στη διύλιση το 2022. Αυτά δεν έχουν φορολογηθεί. και έτσι τι έχει επιλέξει; Να μην έχει δημιουργήσει δημοσιονομικό χώρο, γιατί μας λένε ότι κάποια είναι τα όρια του δημοσιονομικού χώρου, που θα επέτρεπε να στηρίξουν τους πολίτες.

Αυτή είναι επιλογή. Πλήττονται όλοι από την ακρίβεια. Εσείς κάποιους τους αφήνετε να έχουν λεφτά στα ταμεία και δεν δημιουργείτε και δημοσιονομικό χώρο.

Την ίδια στιγμή διαβάζουμε ότι οι ελληνικές τράπεζες κάνουν ρεκόρ κερδοφορίας, την τρίτη μεγαλύτερη στην Ευρώπη, πρώτοι στην ευρωζώνη -σε κάθε περίπτωση, εδώ είμαστε, θα το συζητήσουμε- για το δωδεκάμηνο Ιούνιος 2021 - Ιούνιος 2022. Ταυτόχρονα έχουμε διεύρυνση του καθαρού επιτοκιακού περιθωρίου, το οποίο πλήττει και τα νοικοκυριά και την επιχειρηματικότητα, αλλά είναι ένα θέμα που πρέπει να το συζητήσουμε.

Επίσης, διαβάζουμε -και ας μας πείτε κι εσείς που παρακολουθείτε τα θέματα της εθνικής οικονομίας- για αύξηση του τζίρου των αλυσίδων σουπερμάρκετ, μείωση του όγκου πωλήσεων. Πληρώνουν πολύ περισσότερα οι καταναλωτές, αγοράζουν πολύ λιγότερα.

Η Κυβέρνηση επιλέγει η αγορά να είναι ανεξέλεγκτη. Και εδώ δεν μιλάμε για τους μικρομεσαίους. Οι μικρομεσαίοι πλήττονται και αυτοί σε ένα μεγάλο βαθμό από την αισχροκέρδεια γιατί έχουν την αισχροκέρδεια -ας πούμε- των πρώτων υλών και της ενέργειας και ταυτόχρονα έχουν την αισχροκέρδεια της πολιτείας. Διότι διαβάζουμε και για ένα μεγάλο ρεκόρ αύξησης των εσόδων φορολογίας και υπέρβαση του προγραμματισμού του προϋπολογισμού.

Τουλάχιστον 6 δισεκατομμύρια σε δεκαοκτάμηνο τα υπερκέρδη ενέργειας και τα υπερκέρδη -ας πούμε- της φορολογίας, με τον δικό σας προγραμματισμό, του κ. Σταϊκούρα. Αν θεωρείτε ότι ήταν λάθος, να μας το πείτε. Δικός σας Υπουργός ήταν. Και με ένα μικρό τμήμα των φορολογικών υπερεσόδων έρχεται να δώσει Pass, δηλαδή επιδόματα. Μικρό τμήμα, για κάποιους κρατάει το μεγαλύτερο τμήμα και αυτό να το καταγράψουμε. Και τι κάνει μέσα από τα επιδόματα; Βοηθά τους πολίτες; Όχι βέβαια. Οι πολίτες το παίρνουν και το δίνουν στην ακρίβεια. Δηλαδή με λεφτά από τη φορολογία χρηματοδοτείτε την ακρίβεια, την αφήνετε ανεξέλεγκτη και τη χρηματοδοτείτε κιόλας και δεν τη φορολογείτε ακόμα και εκεί που η Ευρωπαϊκή Ένωση λέει «φορολογείστε τα υπερκέρδη σε ενέργειας».

Αυτό κάνετε, κύριε Χατζηδάκη, με πάρα πολύ απλά ελληνικά.

Τι γίνεται όμως στο επίπεδο της αγοραστικής δύναμης του πραγματικού μισθού; Ρεκόρ αρνητικό. ΟΟΣΑ: μείωση των πραγματικών μισθών, 7,4% στην Ελλάδα του 2022, τέταρτη μεγαλύτερη μείωση.

Και εδώ βλέπω ότι ο μέσος ονομαστικός μισθός αυξήθηκε -λέει- μόνο κατά 1,5% το 2021 με πληθωρισμό που έτρεχε 9.6%. Δείτε δηλαδή ποια είναι διαφορά, πόσο περισσότερο πληρώνουν και πόσο λιγότερο αμείβονται. Και σε αυτό το περιβάλλον, οι δημόσιοι υπάλληλοι στους οποίους αναφέρεστε, δεκατέσσερα χρόνια δεν έχουν πάρει καμμία αύξηση -αυτή είναι η πραγματικότητα- και η μείωση του ονομαστικού μέσου μικτού μισθού για το 2008 έως 2020 ήταν 25,6%.

Όμως, προσέξτε ότι παράλληλα έχουμε και μια ιδιαίτερη ακρίβεια που πλήττει τις ευάλωτες κοινωνικές ομάδες και ιδιαίτερα τα νοικοκυριά που επιλέγουν ένα μεγάλο τμήμα του εισοδήματος να πηγαίνει στα τρόφιμα. Ενώ σε όλες τις χώρες ο πληθωρισμός τροφίμων υποχωρεί, διαβάζουμε -τα έχω για να τα καταθέσω, εάν τα αμφισβητείτε, κύριε Χατζηδάκη- ότι στην Ελλάδα η μηνιαία αύξηση τιμών τροφίμων κάνει ρεκόρ με μηνιαία αύξηση της EUROSTAT -η ΕΛΣΤΑΤ δίνει λίγο χαμηλότερο, αλλά πάλι επιβεβαιώνει το ρεκόρ- 3,5% το μήνα, δηλαδή τριάντα πέντε φορές πάνω από τον μέσο όρο της Ευρωπαϊκής Ένωση-δεν ξέρω, αυτά τα νούμερα θέλουν επιβεβαίωση, εμείς τα βρήκαμε από δημοσιεύματα και πρέπει να τα καταθέσουμε-, ενώ σε χώρες που μείωσαν τον ΦΠΑ -για να λέμε την αλήθεια- έχουμε μείωση των τιμών τροφίμων και αυτό δεν αφορά μόνο την Ισπανία και την Πορτογαλία, το ξέρετε.

Άρα να ξεκαθαρίσουμε κάτι. Το νομοσχέδιο δεν έχει καμμία σχέση με τον πολυδιαφημισμένο εκσυγχρονισμό του κ. Μητσοτάκη. Είναι αποσπασματικές ρυθμίσεις. Είναι κλασική πολιτική επιδομάτων -το είπαν και οι φορείς- και δημιουργεί μία μικρή ελάφρυνση, πολύ μικρότερη από το βάρος των φορολογικών εσόδων, σε κάποιες κοινωνικές ομάδες.

Εγώ θέλω να ξεκαθαρίσω τη θέση του ΣΥΡΙΖΑ εισαγωγικά, για να μην έχουμε καμμία παρανόηση. Προφανώς και θα ψηφίσουμε όλα τα άρθρα που δίνουν έστω και κάτι λίγο στην κοινωνία. Θα ξεκαθαρίσουμε όμως -και στην κοινωνία ειδικότερα- ότι είναι πολύ λιγότερα απ’ ό,τι χάνουν και δεν είναι μεταρρυθμίσεις. Όχι, πασαλείμματα είναι.

Και το θέμα του επιδόματος στους δημόσιους υπαλλήλους δεν είναι μισθολόγιο. Να το ξεκαθαρίσουμε. Εμείς θα υποστηρίξουμε, 40 ευρώ το μήνα, ναι, αλλά αυτό είναι. Μην κοροϊδευόμαστε. Καμμία σχέση με τις αυξήσεις που λέτε με τη δημιουργική λογιστική. Δεν ξέρω από ποιους τη μάθατε τη δημιουργική λογιστική. Τη μάθατε και εσείς. Μαγειρεύετε τα νούμερα να πείτε ότι είναι μεγάλη η αύξηση.

Όμως, από την άλλη μεριά, θα αποδείξουμε και τη δική σας υποκρισία και τη δική σας ανεπάρκεια και θα καταθέσουμε την ένστασή μας και επί της αρχής στο νομοσχέδιο για κάτι επιπλέον, δηλαδή και για τον τρόπο της νομοθέτησης, για τον τρόπο που μας φέρνετε και τις τροπολογίες από την πίσω πόρτα.

Να ξεκαθαρίζουμε, λοιπόν. Έχουμε τελείως διαφορετική πρόταση στην οικονομική πολιτική -θα την αποδείξω στη συνέχεια- και έχουμε ξεκάθαρη επιλογή, στηρίζουμε την κοινωνία, αλλά ξεγυμνώνουμε τα δικά σας ψέματα και την υποκρισία.

Ήρθατε να φέρετε χθες το βράδυ τροπολογία για το θέμα της ΕΥΔΑΠ και της ΕΥΑΘ που ήταν κεντρική προεκλογική σας δέσμευση; Είστε με τα καλά σας; Δηλαδή κάνετε ολόκληρο παιχνιδάκι προεκλογικό -ο ίδιος ο κ. Μητσοτάκης- και το φέρνετε τροπολογία; Δηλαδή το νομοσχέδιο που ήρθε να καλύψει ένα μεγάλο τμήμα των δεσμεύσεών σας, γιατί δεν το είχε μέσα; Δεν προλαβαίνατε να βάλετε την τροπολογία της ΕΥΔΑΠ και της ΕΥΑΘ στο νομοσχέδιο; Και καλά, εσείς δεν προλαβαίνατε. Τη δική μας τροπολογία, που σας είχαμε φέρει και δεν την ψηφίσατε, γιατί δεν τη χρησιμοποιήσατε;

Απορώ, κύριε Χατζηδάκη. Τόση αριστεία; Εκπλήττομαι κυριολεκτικά. Μήπως τη φέρατε, για να βάλετε και άλλα στις τροπολογίες; Ή μήπως μέχρι τελευταία στιγμή μεταξύ σας δεν τα βρίσκατε;

Εγώ, λοιπόν, θέλω να το ξεκαθαρίσω. Είναι τραγικός ο τρόπος νομοθέτησης. Πλήττει εξ αρχής την αξιοπιστία της νομοθέτησης και του Κοινοβουλίου και έρχεται να συμπληρώσει και τη βαθύτατη ριζική ένσταση που έχουμε και για την οικονομική πολιτική και για τον τρόπο άσκησης της πολιτικής.

Ποια είναι η κατάσταση της οικονομίας μας; Γιατί πρέπει να κάνουμε μια συζήτηση για τα σημαντικά. Το νομοσχέδιο είναι πράγματι εμβαλωματικό, αποσπασματικό, επιδοματικό. Τα είπε πολύ καλά ο εισηγητής μας, ο Χάρης Μαμουλάκης. Χαίρομαι που ακολουθήσατε σε έναν μεγάλο βαθμό την κριτική μας γιατί ήρθατε και στην κριτική που κάναμε -πολύ σωστή και την κάναμε και μαζί σε έναν βαθμό την προηγούμενη περίοδο- και για το 90% των υπερκερδών. Ο Αλέξης Τσίπρας το έβαλε πρώτα από αυτό το Βήμα στην ενέργεια. Έτσι είναι τα πράγματα.

Τώρα, βέβαια, οφείλω να πω ότι δεν μπορώ να καταλάβω γιατί δώσατε πράσινη κάρτα χθες να περάσει ένα τραγικό νομοσχέδιο η Κυβέρνηση. Κανείς δεν το κατάλαβε. Άλλα λέγατε στην τεκμηρίωση και στις εισηγήσεις σας και άλλα ψηφίζετε. Όμως, εμείς θα είμαστε εδώ για οτιδήποτε προοδευτικό, για οτιδήποτε ουσιαστικά αντι-δεξιό. Πρέπει, ωστόσο, να εξετάσετε τη στάση σας.

Πάμε λιγάκι να δούμε την οικονομική πολιτική. Η υγειονομική κρίση και η δημοσιονομική κρίση δείχνουν πράγματα, τα οποία είναι συνταρακτικά για την ελληνική κοινωνία. Δεν θα πείτε τίποτα για το δημόσιο χρέος, για το ρεκόρ που έχει κάνει; Δεν θα πείτε τίποτα για το ιδιωτικό χρέος; Δεν θα πείτε τίποτα για την πολύ μεγάλη διεύρυνση του ισοζυγίου συναλλαγών; Αυτά υποθηκεύουν το μέλλον της ελληνικής οικονομίας και τα επιδόματα δεν είναι λύση. Κάτι άλλο περιμέναμε από τους «άριστους» να πούνε την πρώτη μέρα.

Έχουμε έλλειψη σχεδίου και προτεραιότητες εις βάρος της εθνικής οικονομίας που υπηρετεί η Κυβέρνηση Μητσοτάκη για τέταρτο έτος. Η αύξηση εσόδων στον τουρισμό -ξέρω ότι γίνεται μεγάλη συζήτηση για την τουριστική ανάπτυξη φέτος, αλλά εμείς κρατάμε να δούμε τα νούμερα μέχρι το τέλος- και οι εξαγωγές που είναι πολύ λιγότερες από τις εισαγωγές δεν καλύπτουν τα ελλείμματα, ούτε υπάρχει καμμία πρόταση της Κυβέρνησης για το θέμα του χρέους.

Από την άλλη, η ακρίβεια και η αισχροκέρδεια -για να είμαστε ειλικρινείς- δεν μειώνει μόνο το εισόδημα και την αγοραστική δύναμη. Να το δούμε λίγο βαθύτερα. Πλήττει πρωτογενώς την παραγωγή της χώρας. Διότι όλη η επιχειρηματικότητα αγοράζει πλέον πρώτες ύλες ακριβά, γιατί οι πρώτες ύλες πρώτα απ’ όλα στηρίζονται στην ενέργεια. Έτσι λοιπόν έχουμε όλη την επιχειρηματικότητα και τη μεγάλη επιχειρηματικότητα της Ελλάδας να αγωνιά για την επιβίωσή της εξαιτίας της Κυβέρνησης Μητσοτάκη.

Να το ξεκαθαρίσουμε. Δεν είναι μόνο εισαγόμενο το πρόβλημα. Παραμύθια. Μπορεί να είναι το 50%. Έτσι λέει τουλάχιστον και το Γραφείο Προϋπολογισμού της Βουλής, ακόμα και τα νούμερα του Διεθνούς Νομισματικού Ταμείου. Διότι ένα μεγάλο τμήμα του πληθωρισμού είναι πληθωρισμός απληστίας, δηλαδή κέρδη επιχειρήσεων όχι εισαγόμενων, όχι πρώτων υλών και πρώτων -αν θέλετε- ενεργειακών πόρων.

Όταν η ακρίβεια συνεχίζεται και στα τραπεζικά προϊόντα και έχουμε πρώτες ύλες και ενέργεια επίσης ακριβές, τότε όλοι πλήττονται από το υψηλό κόστος παραγωγής. Και έχουμε λοιπόν την επιχειρηματικότητα την ελληνική, από τη μια μεριά, να ανησυχεί για το κόστος παραγωγής και, από την άλλη μεριά, να έχει πολίτες χωρίς αγοραστική δύναμη ή με χαμηλή. Συντριπτικό το χτύπημα.

Και όλα αυτά δεν τα βλέπει η «Κυβέρνηση των αρίστων» που τάχατες ασχολείται με τον ιδιωτικό τομέα, τάχατες. Όχι. Με τους κολλητούς ασχολείστε, με τα παραθυράκια ασχολείστε, γιατί αυτά κάνατε τέσσερα χρόνια στη νομοθέτηση.

Α, ασχολείστε και με τις ασυλίες για τους τραπεζίτες, κύριε Τσιάρα, που νομοθετήσατε εσείς για να μην ελέγχουν οι δικαστικές αρχές τα κόκκινα δάνεια. Ναι, έχουμε κι αυτό. Έχουμε και αυτό, κύριε Τσιάρα. Ας έκανε λάθος ο κ. Φλωρίδης. Θυμόμαστε πολύ καλά τι νομοθετήσατε.

Και βέβαια, εμείς ανησυχούμε ιδιαίτερα γιατί και το ταμείο ανθεκτικότητας αδυνατεί να καλύψει αυτό το κενό, γιατί πολύ απλά κινδυνεύει να γίνει μια χαμένη ευκαιρία. Δεν αναφέρομαι μόνο στην καθυστέρηση της απορρόφησης. Αναφέρομαι και στις επιλογές για λίγους και όχι για την επιχειρηματική βάση της χώρας μας, χωρίς ψηφιακό και πράσινο εκσυγχρονισμό για όλη την επιχειρηματικότητα, κάτι που θα έπρεπε να γίνει από την πρώτη μέρα. Αυτό λοιπόν δεν το κάνετε. Γιατί; Διότι για το Ταμείο Ανάκαμψης δεν ενισχύει τον πλουραλισμό της οικονομίας, που είναι ένα εργαλείο για να προχωρήσουμε.

Και φυσικά δεν γίνεται καμμία συζήτηση για το ρόλο του κράτους και των συνεργειών που μπορεί να έχει με τον ιδιωτικό τομέα. Γιατί εμείς μιλάμε για ένα τέτοιο κράτος. Το μεγαλύτερο πρόβλημα, ξέρετε, στην προσέλκυση παραγωγικών επενδύσεων στη χώρα είναι το μεγάλο πρόβλημα που υπάρχει στην ασφάλεια δικαίου: από τη μία μεριά, στα θεσμικά εργαλεία, δηλαδή στο κτηματολόγιο, στους δασικούς χάρτες, στο χωροταξικό σχεδιασμό και, από την άλλη μεριά, στο ότι έχετε κάνει επιστήμη το ρουσφέτι στην πρόσβαση και των χρηματοδοτήσεων και των αδειοδοτήσεων και με νομοθετικά εργαλεία, τα παραθυράκια που είπα.

Εμείς ως πολιτική δύναμη ξεκαθαρίζουμε ότι έχουμε μία συγκεκριμένη και ολοκληρωμένη πρόταση προοδευτικής διεξόδου και για την οικονομία και για την κοινωνία.

Αλλά μιλάμε για ένα άλλο αναπτυξιακό μοντέλο, μιλάμε για μια άλλη παραγωγή. Μιλάμε μάλιστα για αναπτυξιακό μοντέλο που κοιτάει στα μάτια τις μεγάλες προκλήσεις του 21ου αιώνα, την κλιματική κρίση, την τεχνητή νοημοσύνη, την πράσινη μετάβαση, την ψηφιακή μετάβαση και έχουμε τη δυνατότητα να τις καταθέσουμε προγραμματικά σε συνδυασμό με την πρόταση που σας κάναμε για μια προγραμματική συζήτηση για την ανθεκτικότητα της χώρας, που φάνηκε η πολύ μεγάλη ανεπάρκεια. Με επιλογή είναι η ανεπάρκεια σας; Εξετάστε το.

Εμείς μιλάμε για ένα άλλο παραγωγικό μοντέλο όπου η πολιτεία έχει ευθύνη να σχεδιάσει την παραγωγική ανασυγκρότηση, να προκρίνει κλάδους προτεραιότητας, να προσαρμόσει τα οικονομικά εργαλεία με διαφάνεια στον πλουραλισμό της παραγωγής, στη νέα επιχειρηματικότητα, στην καινοτόμο επιχειρηματικότητα που δεν το κάνετε. Από την πρώτη μέρα, από τον πρώτο αναπτυξιακό νόμο που πέρασε τότε ο κ. Γεωργιάδης αποσύνδεσε το αναπτυξιακό σχέδιο από τον αναπτυξιακό νόμο. Αν είναι δυνατόν! Μια χώρα χωρίς σχέδιο, μια οικονομία χωρίς προγραμματισμό.

Και μάλιστα μιλάμε για έναν τεράστιο μετασχηματισμό, γιατί έχουμε ευθύνη να αλλάξουμε και τον τρόπο που παράγουμε και τον τρόπο που καταναλώνουμε και ενώ στην Ευρώπη γυρίζουν στο ρόλο του κράτους στο σχεδιασμό.

Μετά την παγκόσμια κρίση της πανδημίας και την ενεργειακή κρίση υπήρξε αλλαγή στην Ευρώπη και στην σχέση που έχει η πολιτεία με τα ενεργειακά προβλήματα, δηλαδή με τα δίκτυα. Εδώ τίποτα! Προσέξτε, όταν μιλάμε για δημόσια αγαθά, δεν μιλάμε μόνο για το κόστος και την πρόσβαση στο νερό και στην ενέργεια. Μιλάμε και γι’ αυτά. Μιλάμε όμως και για αγαθά όπως είναι οι μεταφορές, ιδιαίτερα στην οικονομία της διασύνδεσης. Είναι δυνατόν αυτό το κόστος και αυτές τις υποδομές να μην μπορεί να τις χρησιμοποιεί -εννοώ και την ενέργεια και το νερό, αλλά και τις υποδομές και την ψηφιακή δικτύωση- και η κοινωνία και η οικονομία προς όφελος της κοινής προκοπής; Δεν το κάνετε. Δεν μιλάμε για κάτι περίεργο. Μιλάμε για την πραγματικότητα που ζει σήμερα η οικονομία και η κοινωνία.

Άρα μιλάμε για νέες συνέργειες μεταξύ δημόσιου και ιδιωτικού τομέα, όπου η πολιτεία θα είναι ισχυρή, θα στηρίζεται στον οικονομικό προγραμματισμό -μπορούμε να βρούμε κοινά βήματα- αλλά θα κινητοποιεί και μια νέα επιχειρηματικότητα και κοινωνική και αλληλέγγυα και συνεταιριστική και δημοτική, αυτοδιοικητική αλλά και το clustering, δηλαδή τις συνέργειες μεταξύ των επιχειρήσεων, όχι όμως τις εξαγορές με το ζόρι που ήθελε να νομοθετήσει ο κ. Γεωργιάδης. Γι’ αυτό και καταθέσαμε πρόταση αναθεώρησης του Ταμείου Ανάκαμψης και Ανθεκτικότητας, για να έχουμε εγχώρια προστιθέμενη αξία στην Ελλάδα, να μην έχουμε μόνο εξαγορές επιχειρήσεων, όπως κάνουν, γιατί τέτοια πράγματα έχουν το τελευταίο διάστημα. Να έχουμε νέα επιχειρηματικότητα με νέο προϊόν στη χώρα μας.

Άρα λοιπόν χρειάζονται ξεκάθαροι κανόνες, γρήγορη απονομή δικαιοσύνης, κράτος δικαίου όπως είναι οι χρήσεις γης και να μην έχουμε κομματικό κράτος με ρουσφέτια της δεξιάς του ̓50 και του ̓60 -έχουν καταντήσει να φωτογραφίζουν τα πάντα, να διορίζουν παντού γαλάζια παιδιά- και να έχουν πραγματικές μεταρρυθμίσεις προς όφελος όλων. Η Νέα Δημοκρατία αυτές τις μεταρρυθμίσεις ούτε μπορεί, ούτε θέλει να τις προχωρήσει. Καταθέτουμε λοιπόν εμείς αυτή την πρόταση των προοδευτικών μεταρρυθμίσεων στα υπόλοιπα κόμματα, στην κοινωνία και στην οικονομία.

Θα σταθώ, όμως, και σε δύο θέματα του νομοσχεδίου. Προσπάθησε η Κυβέρνηση να παρουσιάσει το νομοσχέδιο ως μία μεταρρύθμιση στο μισθολόγιο των δημοσίων υπαλλήλων. Να το κάνουμε λίγο λιανά. Ουδεμία σχέση έχει το νομοσχέδιο αυτό με νέο μισθολόγιο. Συγγνώμη, κύριε Χατζηδάκη, αλλά ότι έχετε φτιάξει ως φιλελεύθερο προφίλ κατακρημνίζεται. Δεν είναι μισθολόγιο. Ένα επίδομα είναι και έχει βέβαια και δύο επιδόματα στα οικογενειακά και στις θέσεις ευθύνης. Θα τα πούμε και αυτά.

Αλλά τι είναι πρακτικά το νομοσχέδιο; Μια οριζόντια αύξηση -μας τα είπε η ΑΔΕΔΥ ξεκάθαρα- 40 ευρώ τον μήνα. Είναι ένα επίδομα το οποίο το βαφτίζετε αύξηση. Οι ετήσιες αποδοχές όμως στην κατηγορία υποχρεωτικής εκπαίδευσης του πρωτοδιοριζόμενου παραμένουν κάτω από τον κατώτατο του ιδιωτικού τομέα. Αυτοί είναι το διά ταύτα. Οι μισθοί είναι ελάχιστοι, ίσα ίσα που καλύπτουν -εγώ θεωρώ ότι δεν καλύπτουν- το κόστος διαβίωσης. Η ΑΔΕΔΥ μας είπε το εξής στη συνάντηση που κάναμε, ότι ο καθαρός μισθός για έναν νεοδιοριζόμενο εκπαιδευτικό είναι 737 ευρώ. Δηλαδή, τώρα μπορεί να πάει σε μία περιοχή επαρχιακή, σε ένα νησί ένας νέος εκπαιδευτικός και να ζήσει με αυτή την αμοιβή;

Άρα ουσιαστικά τι λέτε εσείς; Δεν θέλω επιστήμονες στο δημόσιο. Δεν θέλω παιδεία στις απομακρυσμένες περιοχές, δεν δημιουργώ τις συνθήκες για να έχουν τα παιδιά μας πρόσβαση στην παιδεία και οι επιστήμονες πρόσβαση στην εργασία. Μήπως είναι αυτό το σχέδιο σας, να μην έχουμε επιστήμονες στο δημόσιο; Μήπως το σχέδιό σας είναι να μην έχουμε καθόλου δημόσιο ή να έρθετε μετά να κατηγορήσετε το δημόσιο ότι είναι επαρκές; Ωραία δικαιολογία! Πριονίζουμε τα πόδια στο δημόσιο και στην αυτοδιοίκηση και μετά λέμε ότι φταίει η αυτοδιοίκηση, όπως το απίστευτο που κάναμε ότι φταίνε οι δήμοι για τις φωτιές. Και εν πάση περιπτώσει εάν έχουν οι δήμοι ευθύνη για ένα πολύ μικρό κομμάτι του προϋπολογισμού που διαχειρίζονται, ξέρετε αγαπητέ κύριε συνάδελφε από την εμπειρία σας -ήσασταν Υφυπουργός Εσωτερικών- ότι μπορείτε να τους ελέγξετε. Δεν κάνουν τη δουλειά τους πουθενά και ρίχνουν το μπαλάκι αλλού. Είναι κλασικό.

Αλλά εγώ θέλω να πω ότι εδώ μιλάμε για ένα βασικό σχέδιο υποβάθμισης του δημοσίου και της εργασίας στο δημόσιο. Δηλαδή αυτές τις κρίσιμες μέρες να σκεφτούμε όλοι και όλες ότι τη μάχη στα μέτωπα τη δίνουν υποαμειβόμενοι δασοπυροσβέστες, υποαμειβόμενοι διασώστες, υποαμειβόμενοι υγειονομικοί και στα σχολεία έχουμε υποαμειβόμενους νεοδιοριζόμενους δασκάλους. Αυτό έχουμε. Για αυτό πρέπει να μιλήσουμε ουσιαστικά.

Είναι απολύτως φυσιολογικό ότι η ΑΔΕΔΥ απέρριψε συνολικά, ομόφωνα -απέρριψαν όλες οι παρατάξεις- το νομοσχέδιο. Έχουν διαφορετικές προτάσεις πιθανά παραπέρα, αλλά όλες το απέρριψαν. Και ο Υπουργός τους είπε ότι δεν μπορούμε, μέχρι εκεί φτάνουμε. Ναι μέχρι εκεί φτάνετε! Για τα διυλιστήρια όμως τα 3 δισεκατομμύρια είναι στα ταμεία! Εκεί φτάνετε. Συμφωνώ πολύ, έτσι είναι η κατάσταση.

Τώρα στα επιδόματα ευθύνης, τα επιδόματα ευθύνης έχουν μεγάλη αύξηση για ένα πολύ μικρό ποσοστό των δημοσίων υπαλλήλων. Να ξεκαθαρίσω ότι δεν είμαστε αντίθετοι στη μισθολογική αναβάθμιση των προϊσταμένων του δημοσίου. Θέλουμε ένα δημόσιο καλύτερα αμειβόμενο και στελεχωμένο βέβαια, που δεν το κάνετε. Όμως έχουμε αξιοκρατικά επιλεγμένους προϊσταμένους στο δημόσιο; Μη βιαστείτε να απαντήσετε. Θα σας πω ορισμένα στοιχεία.

Με ευθύνη της Νέας Δημοκρατίας δεν έχουν ολοκληρωθεί οι κρίσεις στο δημόσιο. Δεν ολοκληρώθηκαν και στις προηγούμενες κυβερνήσεις, τελευταία ήταν πολύ παλιά ολοκληρωμένη κρίση αν δεν κάνω λάθος. Όμως προσέξτε, βρήκαμε ότι ακόμα και με νόμο του 2020 ο κ. Βρούτσης, πριν από εσάς στο Υπουργείο Εργασίας, σταμάτησε και ακύρωσε κρίσεις με τον ν.4756. Ψάξτε το. Ούτε στην πραγματικότητα μιλάμε για προϊσταμένους με αντικειμενική, αν θέλετε, αξιολόγηση. Γιατί μιλάμε; Μιλάμε για προϊσταμένους με απευθείας ανάθεση. Για αυτό μιλάμε.

Δεν πρέπει κάποιος να ανησυχεί όταν υπάρχει μια μεγάλη αύξηση των επιδομάτων θέσεων ευθύνης, ενώ εσείς δεν κάνετε αξιοκρατική εξέλιξη και τοποθέτηση προϊσταμένων; Δεν πρέπει να μιλήσουμε πρώτα για να έχουμε ένα αξιοκρατικό δημόσιο με διαφανείς διαδικασίες; Δεν πρέπει να μας δημιουργεί ανησυχία ότι αυτά τα επιδόματα φτάνουν στους γενικούς και ειδικούς γραμματείς, αλλά και στους γενικούς διευθυντές που ήθελε να διορίσει ο κ. Χατζηδάκης στον ΕΦΚΑ από την αγορά; Και ευτυχώς τον πάγωσε το Συμβούλιο Επικρατείας.

Να σας θυμίσω πόσο ακριβά πλήρωσε η Ελλάδα, η οικονομία και η παραγωγή τα γαλάζια παιδιά που διόρισε από το παράθυρο στη ΔΕΗ ο κ. Χατζηδάκης; Να σας θυμίσω γιατί το πληρώσαμε πάρα πολύ ακριβά; Ήταν η ρήτρα αναπροσαρμογής που έβαλαν τα γαλάζια παιδιά εις βάρος των καταναλωτών και όχι λόγω της ενεργειακής κρίσης, γιατί ήταν οκτώ μήνες πριν την εισβολή στην Ουκρανία. Να τα θυμίσουμε όλα αυτά.

Εμείς λοιπόν θέλουμε αξιοκρατία και διαφάνεια στο δημόσιο, να λειτουργεί σωστά. Εσείς απ’ ότι φαίνεται όχι. Εμείς προτείνουμε οριζόντια 10% αύξηση για όλους τους δημοσίους υπαλλήλους με τήρηση του μισθολογίου που εσείς τώρα ανατρέπετε. Και όσο αφορά τα ειδικά μισθολόγια, ακούσατε τι σας είπαν οι φορείς. Μίλησαν για επιδοματική πολιτική, για αυξήσεις ως μη γενόμενες, για μεγάλες αδικίες στρατιωτικούς, μη εφαρμογή των αποφάσεων του Σ.τ.Ε. για τα μέλη ΔΕΠ. Τα ακούσατε όλα αυτά.

Το πιο χαρακτηριστικό όμως είναι αυτό που βρήκαμε στην έκθεση του Γενικού Λογιστηρίου του Κράτους, για να καταλάβετε τα παιχνιδάκια του κ. Χατζηδάκη και των αρίστων. Η μείωση του φόρου εισοδήματος για τους φορολογούμενους με εξαρτώμενα τέκνα θα στοιχίσει 135 εκατομμύρια ευρώ. Είναι η σελίδα 12 από τις εκατόν ογδόντα μία. Θα έχουμε αύξηση εσόδων εξαιτίας της φορολογίας φυσικών προσώπων από τις αλλαγές στα επιδόματα και στα μισθολόγια επίσης 135 εκατομμύρια ευρώ. Δηλαδή αυτό που δίνει ως όφελος, το παίρνει από την τσέπη πάλι των εργαζομένων. Αυτή είναι η δημιουργική λογιστική. Αυτό ακριβώς κάνει.

Στις συντάξεις από την άλλη μεριά υπάρχουν κάποια θετικά μέτρα. Εμείς θα ψηφίσουμε τα θετικά μέτρα. Όμως κρατάτε πάλι το επίδομα στο θέμα της προσωπικής διαφοράς. Και το ερώτημα είναι: Εφόσον όλοι δουλέψαμε με κυβέρνηση ΣΥΡΙΖΑ και βγήκαμε από το μνημόνιο και εφόσον η προσωπική διαφορά, που τότε στήριξε τους παλαιούς συνταξιούχους, μπορούσε να μην αποτελέσει αναστολέα στις αυξήσεις των συνταξιούχων και εφόσον η κυβέρνηση του ΣΥΡΙΖΑ είχε νομοθετήσει από το 2023 να έχουμε αυξήσεις, γιατί τέσσερα χρόνια δεν αλλάξατε τη ρύθμιση, να μείνει αναστολέας η προσωπική διαφορά; Και γιατί δεν το κάνετε τώρα; Συμφωνείτε ή όχι; Κυβέρνηση είστε. Οι προηγούμενες κυβερνήσεις κρίθηκαν. Εσείς τέσσερα χρόνια γιατί δεν τα αλλάξατε; Γιατί δεν το αλλάζετε τώρα και πάτε πάλι με διαδικασία επιδόματος;

Εμείς λοιπόν το λέμε ξεκάθαρα, το είπαμε και στο πρόγραμμά μας: Πρώτον, δέκατη τρίτη σύνταξη σε όλους, την οποία κόψατε. Δεύτερον, επιστροφή των αναδρομικών σε όλους, που επίσης παραπλανήσατε κατά τη διάρκεια εκδίκασης στο Συμβούλιο της Επικρατείας και επίδοση της αύξησης 7,5% σε όλους χωρίς κανένα περιορισμό την προσωπική διαφορά. Ιδού η Ρόδος, θα το προχωρήσετε;

Δεύτερο θέμα το Market Pass. Το Market Pass και το διαφημιστικό «καλάθι του νοικοκυριού» τι υποδηλώνει; Είναι επίδομα για την υποστήριξη των καταναλωτών επί της ακρίβειας. Αυτό δεν λέει η Κυβέρνηση; Τι σημαίνει αυτό πρακτικά; Σημαίνει ότι η Κυβέρνηση λέει: Πρώτον, παραδεχόμαστε ότι έχουμε ακρίβεια, η οποία ξεπερνάει τα όρια του νοικοκυριού. Δεν είναι παραδοχή ήττας; Δεν είναι παραδοχή ανεπάρκειας; Εφόσον εσείς λέτε ότι χρειάζεται επίδομα αγορών, σίτισης -πείτε το όπως θέλετε- σημαίνει ότι πολύ απλά έσπασε τα κοντέρ η ακρίβεια. Με ποια κυβέρνηση έσπασε τα κοντέρ η ακρίβεια; Δεν ήταν η Κυβέρνηση του κ. Μητσοτάκη;

Και δεύτερον, έρχεστε εκ των υστέρων, ενώ παραδέχεστε ότι υπάρχει ακρίβεια, όχι να διορθώσετε την ακρίβεια, αλλά να την επιδοτήσετε. Δεύτερο λάθος: αφήσατε το κοντέρ να τρέχει, να είναι στα κόκκινα η ακρίβεια, και τώρα έρχεστε και παίρνετε λεφτά από τον προϋπολογισμό, λίγα σε σχέση με τα υπερέσοδα, για να επιδοτήσετε την ακρίβεια, όχι να τη μειώσετε. Δηλαδή, επιδοτείτε την ακρίβεια από τον προϋπολογισμό. Και ενώ σας αποδείξαμε, και το λέει και το Γραφείο Προϋπολογισμού της Βουλής, το είπα και νωρίτερα, ότι αυτή η ακρίβεια σε έναν μεγάλο βαθμό οφείλεται, κατά 50% περίπου, στα κέρδη των επιχειρήσεων και όχι σε εξωγενείς παράγοντες.

Δηλαδή τώρα ο κ. Χατζηδάκης, που κατά καιρούς λέει ότι δεν είναι Άι Βασίλης, κάνει τον Άι Βασίλη με τα λεφτά των πολιτών, των φορολογούμενων. Και πού κάνει τον Άι Βασίλη; Στα υπερκέρδη. Δεν κάνει τον Άι Βασίλη στους πολίτες. Όχι, παίρνει λεφτά από τους πολίτες και τα δίνει σε αυτούς που έχουν αισχροκέρδεια.

Εμείς λοιπόν ξεκαθαρίζουμε, οι προτάσεις είναι συμπαγείς και πρέπει να απαντήσετε σε αυτές. Μείωση του ειδικού φόρου κατανάλωσης στα καύσιμα. Θα το κάνετε; Πάρτε από τα υπερέσοδα των διυλιστηρίων -αναπάντεχα, όπως τα λένε, δεν μας πειράζει εμάς- και δώστε τα στους πολίτες, και στην κατανάλωση, και στην οικονομία. Μηδενίστε στο αγροτικό και κτηνοτροφικό πετρέλαιο αντίστοιχα τον ειδικό φόρο κατανάλωσης. Μειώστε τον ΦΠΑ στα τρόφιμα και όχι να έχουμε υπερέσοδα. Είναι πάνω από τον προγραμματισμό σας. Μειώστε και μηδενίστε τον ΦΠΑ στα είδη πρώτης ανάγκης. Αυτά νομίζω είναι ξεκάθαρα. Επίσης μειώστε τον ΦΠΑ στην ύδρευση και στην αποχέτευση. Γιατί όχι; Είναι στο πρόγραμμά μας. Μπορούμε να σας δώσουμε και το δημοσιονομικό αποτύπωμα.

Θα μπορούσα να αναφερθώ και σε άλλα ζητήματα, αλλά δεν με βοηθάει πάρα πολύ ο χρόνος, όπως αυτό το θέμα της μείωσης του ΕΝΦΙΑ έναντι της ασφάλισης. Να επισημάνω έναν κίνδυνο: έναντι του κινδύνου των φυσικών καταστροφών λέτε στους πολίτες να ασφαλιστούν για να τους μειωθεί ο ΕΝΦΙΑ. Μάλιστα, ξέρετε ότι αυτό, αν κάνετε ένα απλό ισοζύγιο, βοηθάει τις μεγάλες περιουσίες, κρατήστε ένα ενδεχόμενο. Προφανώς δημιουργεί και νέα αγορά για τις ασφαλιστικές, δεύτερο ενδεχόμενο του κινήτρου. Να σας πω όμως και ένα τρίτο; Στον κλιματικό νόμο η Κυβέρνηση του κ. Μητσοτάκη έχει υποβάλει μια πρόταση να μπορούν να χτίζουν σε περιοχές πλημμύρας ή σε περιοχές κινδύνου πυρκαγιάς, αν πληρώνουν ασφάλιση, δηλαδή όσοι έχουν να χτίζουν σε επικίνδυνες περιοχές.

Ξέρετε αυτό τι σημαίνει, αν το διαβάσουμε λίγο διευρυμένα; Ότι ο κ. Χατζηδάκης προτείνει να φεύγει η πολιτεία από το ρόλο της ευθύνης που έχει έναντι των φυσικών καταστροφών και έναντι των πολιτών και να καλύπτει τον ρόλο αυτό η ασφαλιστική αγορά. Δηλαδή, δεν πρέπει η πολιτεία μας να έχει ένα σχέδιο διαχείρισης κινδύνου πλημμύρας και να λέει πού μπορεί ή όχι να χτίζει κάποιος ή να έχει ένα χωροταξικό σχέδιο που να λέει πού μπορεί να γίνει ποιμνιοστάσιο, ξενοδοχείο, βιοτεχνία, σπίτι; Δεν πρέπει; Όχι, ο κ. Χατζηδάκης ήταν σε Υπουργείο που ανέστειλε και καθυστέρησε και τα σχέδια κινδύνου πλημμύρας και τον χωροταξικό σχεδιασμό και τώρα λέει να πάμε ασφαλιστικές.

Εγώ λέω να δούμε την ασφαλιστική αγορά, προφανώς είναι μια ενδιαφέρουσα αγορά, αλλά όχι μειώνοντας την ασφάλεια των πολιτών, όχι υποκαθιστώντας την πολιτεία από τις ασφαλιστικές εταιρείες. Εδώ οι πολίτες σας ψήφισαν γιατί τους λέγατε ότι θα είναι ασφαλείς. Τώρα τους λέτε «θα είστε ανασφαλείς, πληρώστε». Προφανώς να δούμε και το ισοζύγιο του ΕΝΦΙΑ. Εμείς θέλουμε να μειωθεί ο ΕΝΦΙΑ. Έχουμε κάνει προτάσεις γι’ αυτό. Εγώ προσπαθώ να αποκαλύψω και τι κρύβεται.

Τελευταίο έχουμε το θέμα της ΕΥΔΑΠ και της ΕΥΑΘ. Μας φέρνει λοιπόν μια τροπολογία για να μας πει ότι η Κυβέρνησή του δεν είχε κανένα σχέδιο να ιδιωτικοποιήσει το νερό. Βέβαια, εμείς το είπαμε και στις προγραμματικές δηλώσεις και το ξαναλέμε: Η τροπολογία αυτή, που κακώς έρχεται ως τροπολογία, έπρεπε να έρθει ως άρθρο και να γίνει διαβούλευση και να έρθουν και οι φορείς, για να αποκαλυφθούν όλα αυτά για τα οποία ευθύνεστε, δεν είναι επιλογή της Κυβέρνησης Μητσοτάκη, είναι υποχρέωση. Και ξέρετε γιατί είναι υποχρέωση; Διότι τον διατάζει να το κάνει αυτό το Συμβούλιο της Επικρατείας. Γιατί η Κυβέρνηση Μητσοτάκη δεν συμμορφώθηκε με τις προηγούμενες αποφάσεις 190 και 191 του Συμβουλίου της Επικρατείας στις αρχές του 2022 και έφερε μία προκλητική για τα νομικά δεδομένα επιλογή τότε του κ. Σταϊκούρα να παρακάμψει την απόφαση του Σ.τ.Ε. και να κάνει ένα άλλο παιχνιδάκι για το ποιος αποφασίζει για την ΕΥΔΑΠ και την ΕΥΑΘ. Να πείσει το Σ.τ.Ε. δηλαδή ότι μπορεί να γίνει και αλλιώς με τις μετοχές του Υπερταμείου. Το Συμβούλιο της Επικρατείας το κατάλαβε αυτό και ήρθε αυτεπαγγέλτως με το Συμβούλιο Συμμόρφωσης και έριξε νέα καμπάνα στην Κυβέρνηση Μητσοτάκη στις αρχές του 2023. Τώρα είστε συρόμενοι και το κάνετε αυτό και δεν έρχεστε συρόμενοι μόνο από το Συμβούλιο Επικρατείας, που εμείς θεωρούμε ότι είναι πολύ σοβαρές οι αποφάσεις του στο θέμα αυτό, αλλά είστε συρόμενοι και από τους εργαζόμενους, που κινητοποιήθηκαν και στην ΕΥΔΑΠ και στην ΕΥΑΘ, και από τους εργαζόμενους στις ΔΕΥΑ, και από τους πολίτες, οι οποίοι βγήκαν στους δρόμους μαζί με καλλιτέχνες και εκδήλωσαν την οξύτατη αντίθεσή τους στα σχέδια ιδιωτικοποίησης.

Αυτό που φέρνετε ως τροπολογία είναι μια μεγάλη ήττα της Κυβέρνησης Μητσοτάκη γιατί το σχέδιό της ήταν άλλο. Ξέρετε τι λέγανε για τους πολίτες που ήταν στις συναυλίες με πρώτη της Θεσσαλονίκης και μετά της Αθήνας; Ότι ήταν ψέματα μετά μουσικής. Ψέματα μετά μουσικής; Και γιατί το νομοθετείτε σήμερα, αν ήταν ψέματα μετά μουσικής; Χρωστάτε μια απάντηση, μια συγγνώμη τουλάχιστον στους πολίτες που αγωνιούσαν για το δημόσιο αγαθό του νερού.

Και βέβαια μην ξεχνάμε ότι εμείς, όπως το είπα και νωρίτερα, καταθέσαμε τροπολογία και δεν την ψηφίσατε. Τι σημαίνει αυτό; Γιατί δεν ψηφίσατε την τροπολογία στο τελευταίο νομοσχέδιο; Είχα την ευθύνη τότε του συγκεκριμένου τομέα και είχαμε καταθέσει με τους συναδέλφους την τροπολογία. Γιατί δεν την ψηφίσατε; Απλά, δεν μπορείτε να κάνετε αλλιώς.

Είναι λοιπόν υποκριτικό και αυτό γιατί -κλείνω, κύριε Πρόεδρε- δεν ξεχνάμε ότι το Συμβούλιο της Επικρατείας απέρριψε και ακόμη μια προσπάθειά σας ιδιωτικοποίησης. Αν μπορείτε αρνηθείτε. Είχαμε αποκαλύψει τότε -θυμάται ο κ. Παππάς- την προσπάθεια ιδιωτικοποίησης του υδραγωγείου της Αττικής. Ήταν επιλογή του κ. Καραμανλή στο Υπουργείο Υποδομών και Μεταφορών. Και ήρθε το Συμβούλιο της Επικρατείας τον Οκτώβριο του 2022, αν δεν κάνω λάθος, και απέρριψε την προσπάθεια ιδιωτικοποίησης του υδραγωγείου της Αττικής. Αυτό δεν ήταν επιλογή Μητσοτάκη; Άρα είχατε ξεκάθαρη επιλογή να ιδιωτικοποιήσετε τη διαχείριση του νερού. Τα βρήκατε σκούρα. Εμείς χειροκροτούμε την επιλογή αυτή. Θα κατακρίνουμε όμως τη διαδικασία της νυκτερινής τροπολογίας και την ανεπάρκειά σας. Θεωρούμε ότι τελικά δεν ήταν όλα αυτά ψέματα μετά μουσικής, αλλά ήταν ανάχωμα στην πολιτική σας και ένα μήνυμα προς την κοινωνία πώς κερδίζονται οι αγώνες.

Έχουμε λοιπόν μια ουσιαστική διαφορά. Εμείς θέλουμε μια ισχυρή, μια δυνατή πολιτεία, που δεν αφήνει κανέναν και καμμία μόνο η μόνη στην πανδημία, στην κλιματική κρίση, στην ακρίβεια, στον πόλεμο που ζήσαμε τα προηγούμενα χρόνια. Αλλά τα κέρδη αυτής της κοινωνίας δεν μπορεί να είναι ασύδοτα και δεν είναι εις βάρος της κοινωνίας και, όπως αποδείξαμε, και της οικονομίας.

Η Νέα Δημοκρατία απέδειξε την προηγούμενη τετραετία, και το συνεχίζει αυτό το παιχνιδάκι, ότι το σχέδιό της είναι λίγοι να σωρεύουν υπερκέρδη και οι υπόλοιποι να παίρνουν επιδόματα, ίσα-ίσα να τα βγάζουν πέρα και μάλιστα με μπόλικη προπαγάνδα, για να είναι και ευχαριστημένοι στη φτώχεια και στα επιδόματα. Τα υπόλοιπα από ό,τι φαίνεται ούτε πρόλαβε να τα κάνει ούτε κατάλαβε ότι θέλει να τα κάνει. Κατόπιν εορτής λοιπόν ερχόμαστε να συζητήσουμε για την ακρίβεια. Κατόπιν εορτής θα συζητήσουμε για την ενίσχυση των αμοιβών των δημοσίων υπαλλήλων, δυστυχώς, κατόπιν εορτής για το ΕΚΑΒ, κατόπιν εορτής για τις πυρκαγιές.

Η ειρωνεία είναι ότι το 2019 ο κ. Μητσοτάκης έλεγε ακριβώς τα αντίθετα, ότι θα μειώσει τον ΦΠΑ και δεν θα δώσει επιδόματα και τώρα δεν μειώνει τον ΦΠΑ και δίνει επιδόματα. Αυτή είναι η ανεπάρκεια, αυτή είναι η υποκρισία.

Πολύ αργά λοιπόν τα μέτρα κ. Χατζηδάκη, πολύ λίγα τα μέτρα, κύριοι και κυρίες της Κυβέρνησης, και -το πιο σημαντικό- υποκριτικά. Έχετε διαλέξει έναν λανθασμένο και επικίνδυνο δρόμο για την οικονομία μας.

Εμείς από τη μεριά μας ανταποκρινόμαστε στην ευθύνη της θέσης μας, αλλά και στην ευθύνη των στιγμών απέναντι σε δύσκολους καιρούς για την κοινωνία και την οικονομία. Καταθέτουμε ένα συγκεκριμένο πρόγραμμα το οποίο είναι σύγχρονο, είναι εναλλακτικό και είναι δίκαιο, είναι ευρωπαϊκό και είναι και δημοκρατικό. Αυτό το σχέδιο θα υπηρετούμε και μέσα και έξω από τη Βουλή.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή επιτρέψτε μου να κάνω μία ανακοίνωση προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση α) της από 12.6.2023 πράξης νομοθετικού περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης e-ΕΦΚΑ και β) της από 5.7.2023 πράξης νομοθετικού περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των κέντρων υγείας και το πολυδύναμων περιφερειακών ιατρείων των νησιωτικών και ορεινών περιοχών της χώρας και άλλες επείγουσες διατάξεις».

Θα δώσουμε τον λόγο στον κ. Μουλκιώτη Γεώργιο από το ΠΑΣΟΚ. Μετά είναι ο κ. Κατσώτης, ο κ. Κατσιβαρδάς, ο κ. Παπαδάκης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Οδύνη εκφράζουμε για τον χαμό των ιπτάμενων αξιωματικών Μουλά και Στεφανίδη στη μάχη της Εύβοιας.

Κύριε Πρόεδρε, συζητάμε σήμερα ένα ακόμα νομοσχέδιο που φέρνει έναν τίτλο -συνηθίζει η Κυβέρνηση σε ευρηματικούς τίτλους-: «Ενίσχυση εισοδήματος μισθωτών, των νέων, της οικογένειας και της εργασίας, συνταξιοδοτικές ρυθμίσεις». Πρόκειται για ένα νομοσχέδιο όμως που παρά τις επιμέρους θετικές διατάξεις αναπαράγει έντονα τον επιδοματικό λαϊκισμό, αλλά και την κουλτούρα των χαμηλών προσδοκιών, καθώς στερείται πλαισίου τόσο για την προστασία της αγοραστικής δύναμης των πολιτών, αλλά όσο και για την ουσιαστική βελτίωση του βιοτικού τους επιπέδου.

Και εξηγούμαι, αναφερόμενος σε πέντε ενδεικτικά κύριους λόγους. Πρώτον, ναι, είναι θετικές οι διατάξεις που θεμελιώνουν αυξήσεις μετά από χρόνια στους δημοσίους υπαλλήλους. Όμως, κύριοι Υπουργοί, η οριζόντια αύξηση των 70 ευρώ, οδηγεί σε χαμηλότερες του πληθωρισμού αυξήσεις, λειτουργώντας περισσότερο ισοπεδωτικά σε σχέση με το εισαγωγικό και καταληκτικό κλιμάκιο. Επίσης, δεν μπορεί η Κυβέρνηση να μιλάει για αξιοπιστία με την επαναψήφιση του μέτρου Market Pass, του Youth Pass και των λοιπών pass, όταν στο θέμα της ακρίβειας έχει πολλαπλά αποτύχει. Ακούστηκε προηγουμένως, πράγματι έχει πολλαπλά αποτύχει.

Δεύτερον, είναι σωστό το μέτρο για την κάλυψη της φαρμακευτικής δαπάνης στους πρώην δικαιούχους του ΕΚΑΣ, όμως, δεν υπάρχει αμφιβολία, κύριοι Υπουργοί, ότι η πρόθεση της Κυβέρνησης δεν είναι να βελτιώσει πραγματικά το επίπεδο διαβίωσης των ευάλωτων συνταξιούχων. Εάν την ενδιέφερε κάτι τέτοιο, τότε θα έπρεπε να έχει αποδεχθεί ξεκάθαρα την πρόταση που έχουμε επανειλημμένως διατυπώσει -κατ’ επανάληψη, μάλιστα- για πλήρη επαναφορά του ΕΚΑΣ σε τριακόσιες πενήντα χιλιάδες χαμηλοσυνταξιούχους.

Εσείς, κυρίες και κύριοι Βουλευτές της Συμπολίτευσης, τι κάνετε; Προτιμάτε εφάπαξ δαπάνες, όπως κάνατε και με τους συνταξιούχους με προσωπική διαφορά, παρά τις δεσμεύσεις του κ. Μητσοτάκη -έτος 2019- ότι θα καταργήσει δήθεν τον νόμο Κατρούγκαλου και άρα, θα καταργούσε και την προσωπική διαφορά. Ουδέν έπραξε.

Εμείς προτείνουμε ξεκάθαρα, κατάργηση της προσωπικής διαφοράς από 1η Ιανουαρίου του 2024. Κύριοι Υπουργοί, καθαρή λύση!

Τρίτο θέμα. Θετικές είναι και οι διατάξεις με τις οποίες δίνονται αναδρομικές αυξήσεις για εννέα χιλιάδες πεντακόσιους συνταξιούχους που εντάσσονται στο μικρό δημόσιο. Αυτές οι διατάξεις, όμως, είναι ένα ακόμα δείγμα κακής νομοθέτησης. Προσέξτε, οκτώ μήνες μετά την ψήφιση του ν.4.997/22 με τον οποίο αυξήθηκαν όλες, μα όλες, οι υπόλοιπες συντάξεις, από 1η Ιανουαρίου του 2023. Κακή νομοθέτηση.

Και μιας και μιλάμε για τους συνταξιούχους, κυρίες και κύριοι συνάδελφοι, να θυμίσω την υπερηφάνεια του παρισταμένου Υπουργού Οικονομικών σε σχέση με τη διαχείριση του μεγάλου προβλήματος των εκκρεμών συντάξεων και την ταχύτερη απονομή τους. Λέγατε τότε, κύριε Χατζηδάκη, ότι οι συντάξεις εκδίδονται πλέον σε δύο μήνες, όταν στη Γερμανία απαιτούνταν εβδομήντα τέσσερις ημέρες.

Ποια είναι τώρα η πραγματικότητα; Ένα απλό παράδειγμα θα σας πω, γιατί είναι αποκαλυπτικό. Τις τελευταίες ημέρες του Ιουνίου, λίγες μέρες μετά τις εκλογές, πολλοί συνταξιούχοι πήραν ειδοποιητήρια για αχρεωστήτως καταβληθέντα ποσά συντάξεως και τους γίνεται παρακράτηση από την τρέχουσα σύνταξη. Το πρόβλημα έχει δημιουργηθεί γιατί; Έχει δημιουργηθεί από την έλλειψη επικοινωνίας των συστημάτων πληρωμής του ΕΦΚΑ και του συγκεκριμένου φορέα που δίνει την προκαταβολή της σύνταξης. Δηλαδή, από τις υπηρεσίες που απονέμουν την σύνταξη, την οριστική σύνταξη.

Σε πολλές μάλιστα περιπτώσεις από τα αναδρομικά της οριστικής σύνταξης, δεν έχουν αφαιρεθεί καν τα ποσά που έχουν καταβληθεί σαν προκαταβολή χωρίς, όμως, να υπάρχει και καμία ενημέρωση του συνταξιούχου από τις υπηρεσίες του ΕΦΚΑ. Τα χρήματα, βεβαίως, πρέπει να επιστραφούν. Ερώτηση απλοϊκή; Όπως θέλετε πάρτε το. Γιατί δεν υπήρχε έγκαιρη ενημέρωση και περιμένατε, κύριοι της Κυβέρνησης, να περάσουν οι εκλογές για να τα ζητήσετε;

Επίσης, είναι αυτονόητο ότι η επιστροφή θα πρέπει να γίνει. Κοιτάξτε κάτι, όμως, με έναν τρόπο που δεν θα πλήττει -τώρα, τουλάχιστον- το βιοτικό επίπεδο αυτών των συνταξιούχων, με παρακράτηση του συνόλου ή μεγάλου μέρους από τις τρέχουσες συντάξεις.

Εύχομαι ο αρμόδιος Υπουργός να ακούσει αυτό που λέμε και να το πράξει, να πράξει τα δέοντα.

Τέταρτος λόγος. Παινεύεστε, επαίρεστε ότι θα αυξήσετε τα οικογενειακά επιδόματα κατά 20 ευρώ και το αφορολόγητο κατά 1.000 ευρώ. Θετικές διατάξεις. Όμως, αυτά τα μέτρα, κατά την άποψή σας τι κάνουν; Συνιστούν ολοκληρωμένη δημογραφική πολιτική; Αλήθεια επαίρεστε και γι’ αυτό;

Πέμπτος λόγος. Υπερηφανεύεστε ότι διπλασιάζετε τον προϋπολογισμό του προγράμματος «Σπίτι μου». Αυτό είναι μέτρο, που κατά την άποψή σας, συνιστά ολοκληρωμένη στεγαστική πολιτική;

Κύριε Υπουργέ, εν πάση περιπτώσει, μπορεί σήμερα να έχετε το χαρτοφυλάκιο του Υπουργείου Οικονομικών και η αρμοδιότητα για το Πρόγραμμα στο «Σπίτι μου», να έχει μεταφερθεί στο Υπουργείο Κοινωνικής Συνοχής. Όμως, ήσασταν Υπουργός Εργασίας, όταν τότε με τυμπανοκρουσίες φέρατε προς ψήφιση τη θεσμοθέτηση του προγράμματος αυτού.

Ως ειδικός αγορητής τότε του Κινήματος Αλλαγής θυμάμαι ότι είχα πει ότι αυτό το μέτρο είναι ένα πρόγραμμα για real estate, που δεν βασίζεται στις αρχές των προγραμμάτων που έχουν σχεδιαστεί δεκαετίες πριν, στην Αυστρία, στην Ιταλία, στη Γερμανία, στην Πορτογαλία. Είχαμε πει ότι ήταν ένα πρόγραμμα περιοριστικό, που δεν απαντά στο στεγαστικό πρόβλημα και πότε θα φέρει αποτελέσματα, ενώ απευθύνεται σε πολύ λιγότερους ανθρώπους από αυτό που ισχυριζόσασταν ότι θα επιτύχει.

Και επειδή, βεβαίως, καλή ήταν τότε η επικοινωνιακή διαχείριση σας, αλλά στη ζωή κάθε πράγμα εκ του αποτελέσματος κρίνει, ας δούμε ποια είναι τα αποτελέσματα. Υπάρχουν περιπτώσεις, κυρίες και κύριοι συνάδελφοι, περίπου τριάντα έξι χιλιάδων αιτήσεων και δεκαεπτά χιλιάδων προεγκρίσεων, ενώ μέχρι σήμερα μόλις τέσσερις χιλιάδες επτακόσια έξι δάνεια εγκρίθηκαν πανελλαδικά. Δηλαδή, τι εγκρίθηκε; Το 28% αυτών που έλαβαν προέγκριση ή 12,8% των αρχικών αιτήσεων από τους δικαιούχους που κατάφεραν να βρουν ακίνητο. Και αυτά, βεβαίως, χωρίς να έχει ολοκληρωθεί η διαδικασία, καθώς τα ακίνητα οφείλουν να περάσουν πρώτα από νομικό και τεχνικό έλεγχο, για να διαπιστωθεί αν πληρούνται οι προϋποθέσεις, αλλά την ίδια ώρα μειώνεται δραστικά η ήδη περιορισμένη διαθεσιμότητα των ακινήτων που πληρούν αυτές τις προδιαγραφές.

Οι υποψήφιοι, παράλληλα, χάνουν τα ακίνητα που με δυσκολία κατάφεραν να βρουν. Γιατί; Λόγω της παλαιότητας τα ακίνητα έχουν συνήθως πολεοδομικές και λοιπές εκκρεμότητες, με αποτέλεσμα να απαιτούνται πάνω από έξι μήνες μέχρι να ολοκληρωθούν οι διαδικασίες. Προϋπόθεση, όμως, του προγράμματος πόσο είναι; Είναι εξήντα μέρες από την προέγκριση. Οι υποψήφιοι δικαιούχοι του προγράμματος οφείλουν να φέρουν τελικό κοινωνικό φάκελο που δεν μπορούν να το φέρουν.

Επίσης, λόγω των καθυστερήσεων στην απάντηση για την έγκριση, οι πωλητές πολλές φορές υπαναχωρούν. Μάλιστα, υπάρχουν καταγγελίες και θέλω να το δείτε και το ακούσετε αυτό, κύριε Υπουργέ, για αναμονή απάντησης από την ελληνική αναπτυξιακή τράπεζα πάνω από σαράντα μέρες, ενώ σε περίπτωση που χάσανε το πρώτο ακίνητο, οι υποψήφιοι δικαιούχοι δεν γνωρίζουν με ποιον τρόπο μπορούν να αλλάξουν το ΑΤΑΚ του ακινήτου που είναι απαραίτητη προϋπόθεση, καθώς δεν υπάρχει κάποιος αρμόδιος για να τους απαντήσει. Και επίσης, υπάρχουν καταγγελίες ότι διάφορες διαμεσολαβητικές εταιρείες προωθούν αιτήματα δικών τους πελατών, εξασφαλίζοντας τη δέσμευση ποσών των δανείων στις τράπεζες και έτσι βάζουν τους φακέλους αυτούς που σε προτεραιότητα θέλουν και πληρώνουν απ’ αυτές τις τράπεζες.

Θα ήθελα να δείτε κύριοι Υπουργοί την έκθεση της Επιστημονικής Υπηρεσίας που αφορά το άρθρο 58 του νομοσχεδίου και για το οποίο θέτει θέμα αμφισβήτησης και διχογνωμίας σε σχέση με το εισόδημα, τεκμαρτό ή πραγματικό εισόδημα; Και εδώ βάζει το ζήτημα η Επιστημονική Υπηρεσία της Βουλής. Καλό θα ήταν να το δείτε,

Καταλήγω, λέγοντας, κύριε Πρόεδρε ότι εμείς στην πρότασή μας επιμένουμε για μια δεξαμενή πράγματι εκατόν πενήντα χιλιάδων κατοικιών που είτε θα κατασκευαστούν από το Ταμείο Ανάκαμψης είτε θα ανακαινισθούν -αυτή είναι η αλήθεια- παρέχοντας, όμως, φορολογικά κίνητρα ή κίνητρα κατασκευής στους δικαιούχους τους και θα διατίθενται με κοινωνικά κριτήρια, για να εξασφαλίσουμε αποτελεσματικά και αποδοτικά το στεγαστικό πρόβλημα των νέων της πατρίδας, αλλά και να μειώσουμε το κόστος στέγασης που είναι ένα μείζον θέμα. Γιατί με αυτή την πολιτική, την οποία εσείς ακολουθείτε, κύριοι Υπουργοί, το μόνο που έχετε επιτύχει τι είναι; Να αυξήσετε μόνο το κόστος της ενοικίασης. Είναι πλήρως αποτυχημένη η δήθεν στεγαστική σας πολιτική.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο συνάδελφος Χρήστος Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Εκφράζουμε τα θερμά μας συλλυπητήρια στις οικογένειες του κυβερνήτη και συγκυβερνήτη που έχασαν τη ζωή τους, καθώς επιχειρούσαν για την κατάσβεση της μεγάλης πυρκαγιάς στην Κάρυστο, καθώς και στην οικογένεια του κτηνοτρόφου που βρήκε τραγικό θάνατο.

Ταυτόχρονα, ως ΚΚΕ αναδεικνύουμε τις μεγάλες ευθύνες που έχετε, γιατί συνεχίζετε την ίδια πολιτική με την πρόσθεση του «112» για την Πολιτική Προστασία. Οι ερωτήσεις του ΚΚΕ για τις μεγάλες ελλείψεις, για τα μεγάλα προβλήματα του προσωπικού της Πυροσβεστικής όλα αυτά τα χρόνια, είναι συνεχείς.

Οι παρεμβάσεις μας με προτάσεις για τη δασοπυρόσβεση για την ασφάλεια της ζωής και του περιβάλλοντος είναι διαρκείς. Η στελέχωση των δασαρχείων, ο καθαρισμός των δασών, η δημιουργία αντιπυρικών ζωνών, το άπλωμα λειτουργικών κρουνών στο δάσος, η λειτουργία των πυροφυλακίων, τα αντιπλημμυρικά έργα, ο καθαρισμός των ρεμάτων και άλλα, λέγονται πρόληψη, κύριοι. Όλα αυτά, όμως, που αφορούν την προστασία της ζωής και της περιουσίας του περιβάλλοντος δεν θεωρούνται επιλέξιμες δαπάνες. Δεν είναι στους στόχους της πράσινης μετάβασης.

Κύριοι, η καπιταλιστική ανάπτυξη την οποία υπηρετείτε, δεν συνάδει με την ασφάλεια της ζωής του λαού και την προστασία του περιβάλλοντος. Αυτό αποδεικνύεται καθημερινά.

Έρχομαι στο νομοσχέδιο. Η Κυβέρνηση το παρουσιάζει ως απόδειξη του δήθεν ενδιαφέροντός της για τους συνταξιούχους, τους δημόσιους υπαλλήλους, τους νέους, τους ευάλωτους. Ισχυρίζεται ότι αυτό που είπε προεκλογικά το κάνει πράξη. Μάλιστα, σημειώνει ο Υπουργός ότι «υποσχεθήκαμε λίγα και τα νομοθετούμε».

Είναι, όπως σημειώνεται, κοστολογημένα τα μέτρα και μέσα στο δημοσιονομικό πλαίσιο που έχει δεσμευτεί να κινηθεί η πολιτική της Κυβέρνησης. Είναι ένα δημοσιονομικό πλαίσιο λιτότητας, περικοπών, «ματωμένων» πλεονασμάτων, επιδείνωσης συνολικά της ζωής του λαού.

Έτσι, δεν μπορούσε παρά οι αυξήσεις για τους δημόσιους υπαλλήλους να είναι μικρότερες του τιμάριθμου και πολύ κάτω από τις μεγάλες απώλειες και κυρίως τις ανάγκες των εργατικών λαϊκών οικογενειών.

Η Κυβέρνηση λέει ότι με αυτό το νομοσχέδιο υλοποιεί το 50% των προεκλογικών δεσμεύσεων. Δηλαδή, αυτά είναι. Και αν το επιτρέψουν τα δημοσιονομικά, μπορεί να δοθεί και ό,τι περισσέψει από το αδηφάγο μεγάλο κεφάλαιο.

Και τι προβλέπει; Ρυθμίσεις που μονιμοποιούν τις αντιασφαλιστικές πολιτικές όλων σας. Τον διαχωρισμό σε εθνική και ανταποδοτική σύνταξη, με την εγγύηση του κράτους μόνο για την εθνική. Τον τρόπο υπολογισμού των συντάξεων, που βγάζει μικρές συντάξεις. Και αυτές είναι πάλι υπό την αίρεση των δημοσιονομικών αντοχών. Ρυθμίσεις που ενισχύουν την επιδοματική πολιτική, με σημαντικές συνέπειες στους μισθούς και τα δικαιώματα που απορρέουν, όπως οι συντάξεις, για παράδειγμα.

Προβλέπει επίσης αυξήσεις στους μισθούς των δημοσίων υπαλλήλων, όπως είπα, κάτω από τον τιμάριθμο. Μονιμοποίηση της κατάργησης του ΕΚΑΣ, που κατά τ’ άλλα κατηγορούσατε τους προηγούμενους στον ΣΥΡΙΖΑ. Και στη θέση σας τι προβάλλετε; Την παράταση της μη συμμετοχής των δικαιούχων στη φαρμακευτική δαπάνη.

Θέλουμε να θυμίσουμε ότι το ΕΚΑΣ ήταν 250 ευρώ τον μήνα για όσους είχαν την κατώτερη σύνταξη, που ήταν 430 ευρώ πριν έντεκα χρόνια. Αυτό, λοιπόν, εσείς το μονιμοποιείτε ως κατάργηση.

Αντιμετωπίζετε τη δήθεν ακρίβεια με «τρύπια» καλάθια και με τα Market Pass της κοροϊδίας.

Το κυριότερο, όμως, ποιο είναι; Ο Υπουργός των ειδικών αποστολών της αστικής τάξης φέρνει σε αυτό το νομοσχέδιο το άρθρο 61, για το οποίο οι κύριοι του ΠΑΣΟΚ και του ΣΥΡΙΖΑ δεν λέτε κουβέντα. Ούτε κι εσείς της Νέας Δημοκρατίας. Σας λέμε, λοιπόν, να το πάρετε πίσω, κύριε Υπουργέ, αυτό το άρθρο.

Τι προωθεί με αυτό το άρθρο 61; Προωθεί τη λεγόμενη «ασημένια οικονομία». Όχι το ασήμι, αλλά τη δουλειά των γερόντων, των γιαγιάδων, των παππούδων, αυτών που έχουν άσπρα μαλλιά, την ενεργό γήρανση, την παράταση του χρόνου δουλειάς των εργαζομένων μέχρι τα εβδομήντα τέσσερα. Αυτό, λοιπόν, προωθεί με αυτό το άρθρο.

Κύριοι, έχετε την εντύπωση πως ο κόσμος που ψήφισε τη Νέα Δημοκρατία θα ανεχτεί την απάνθρωπη αυτή ρύθμιση για δουλειά μέχρι τα εβδομήντα τέσσερα χρόνια;

Ποια, όμως, είναι η κατάσταση σήμερα με αυτούς τους υπερήλικες; Τριάντα χιλιάδες περίπου άνθρωποι σήμερα που είναι άνω των εξήντα επτά ετών και δεν έχουν τα ελάχιστα ένσημα, τα τέσσερις χιλιάδες πεντακόσια δεκαπέντε, τα χρόνια δηλαδή για να πάρουν σύνταξη, είναι καταδικασμένοι να ζουν με ένα επίδομα των 360 ευρώ, όσο η εθνική σύνταξη του νόμου του ΣΥΡΙΖΑ, τον οποίο αναπροσαρμόζετε ανάλογα με τις αυξήσεις που γίνονται στους μισθούς. Το ανταποδοτικό κομμάτι των συντάξεων, ξέρετε πολύ καλά, για τα δεκαπέντε χρόνια ότι, με τους τελευταίους νόμους και τα ποσοστά αναπλήρωσης, είναι κυριολεκτικά ένα «ξεροκόμματο», που δεν φτάνει καν στον τριψήφιο αριθμό. Δηλαδή δεν προσεγγίζει τα 100 ευρώ το ανταποδοτικό κομμάτι.

Με τους τελευταίους νόμους των δύο πιο πρόσφατων κυβερνήσεων μπήκαν όροι και προϋποθέσεις ακόμα και για αυτό το επίδομα των υπερηλίκων: Εισοδηματικά κριτήρια, τεκμαρτό εισόδημα.

Αλήθεια, ποιες είναι οι αιτίες που φτάνει κάνει κάποιος στα εξήντα επτά και δεν έχει συμπληρώσει τέσσερις χιλιάδες ημέρες ασφάλισης; Το ξέρουν πολύ καλά οι εργαζόμενοι στον τουρισμό, τον πολιτισμό, την τέχνη και αλλού. Είναι η ανεργία, οι εργασιακές σχέσεις που είναι «λάστιχο», η εποχική εργασία, οι ολιγόμηνες συμβάσεις, το μισό ένσημο, η «μαύρη» ανασφάλιστη εργασία, έργο των πολιτικών σας.

Αυτό είναι το έργο σας. Αυτά καταδίκαζαν και καταδικάζουν ακόμα περισσότερο στις σημερινές συνθήκες που έχουν γενικευθεί οι ελαστικές μορφές εργασίας χιλιάδες εργαζόμενους, νέους ανθρώπους στο ανελέητο κυνήγι του μεροκάματου και του ένσημου.

Για να συμπληρώσουν τις τέσσερις χιλιάδες πεντακόσιες ημέρες ασφάλισης οι χιλιάδες εποχιακά εργαζόμενοι στον τουρισμό με τέσσερις έως έξι μήνες ασφάλισης τον χρόνο απαιτούνται σαράντα πέντε ημερολογιακά χρόνια ή, στην καλύτερη περίπτωση, τριάντα ημερολογιακά χρόνια.

Για να ξέρουν όσοι εργαζόμενοι μας ακούν και δουλεύουν εποχιακά, όλες οι κυβερνήσεις, του ΠΑΣΟΚ, του ΣΥΡΙΖΑ, της Νέας Δημοκρατίας, απέρριψαν το αίτημα η περίοδος ανεργίας να είναι συντάξιμος χρόνος. Αντ’ αυτού, τους λένε να μένουν στη δουλειά μέχρι τα εβδομήντα τέσσερα. Ντροπή σας!

Επικαλείστε την κατάσταση που έχει οδηγήσει τους εργαζόμενους με την πολιτική σας, για να πάρετε ακόμα πιο άγρια μέτρα, απάνθρωπα, όπως αυτά που τα ονομάζετε «ασημένια οικονομία», όπως είπα προηγουμένως, με τους παππούδες και τις γιαγιάδες να συνεχίζουν να εργάζονται, όχι από χόμπι, αλλά από την ανάγκη της επιβίωσης.

Αναφέρετε πως η συμμετοχή στο πρόγραμμα είναι οικειοθελής. Πόσο οικειοθελές είναι να βγάζεις στην παραγωγή έναν άνθρωπο στα εβδομήντα τέσσερα, όταν στην ουσία τον εκβιάζεις ότι δεν θα έχει μια αξιοπρεπή ζωή στα τελευταία χρόνια της ζωής του;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο βαθύτερος στόχος, βέβαια, είναι, όπως είπαμε, η παράταση του εργάσιμου βίου, να διαμορφωθεί η βάση για την αύξηση των ορίων ηλικίας συνταξιοδότησης, να συνηθίσουμε στην ιδέα πως ακόμα και στα γεράματα θα πρέπει να κυνηγάμε το μεροκάματο και το ένσημο.

Τι λέτε, δηλαδή; Μπορεί ένας οικοδόμος να ανέβει στη σκαλωσιά όταν θα είναι πάνω από εξήντα χρονών, πόσο μάλλον στα εβδομήντα του ή παραπάνω; Μπορεί ένας γιατρός να χειρουργεί στα εβδομήντα πέντε του; Τον εμπιστεύεστε εσείς; Το νομοσχέδιο για την υγεία έχει ήδη παράταση της ηλικίας των γιατρών; Μια νοσηλεύτρια μπορεί να κάνει νοσηλεία στα γεράματά της; Ένας δάσκαλος στα εβδομήντα τέσσερα να διδάσκει; Ένας βιομηχανικός εργάτης να αντέχει κάτω από τέτοιες συνθήκες; Καμαριέρες και σερβιτόροι να δουλεύουν στον τουρισμό;

Η αύξηση του προσδόκιμου ζωής, αντί να είναι μια θετική έκβαση για τον άνθρωπο, να ζει περισσότερο και πιο ποιοτικά, με βάση την ανάπτυξη της επιστήμης και της ιατρικής, θεωρούνται από το κόμματα που υπηρετούν το βάρβαρο εκμεταλλευτικό σύστημα ως αρνητικό ζήτημα.

Είναι χαρακτηριστικό αυτό που είπε ο κ. Χατζηδάκης προεκλογικά όταν στην επικαιρότητα ήταν οι αγώνες των εργαζομένων στη Γαλλία. Έλεγε ότι παρόλο που ο νόμος προβλέπει την αύξηση του ορίου ηλικίας με βάση το προσδόκιμο ζωής, η Νέα Δημοκρατία, εμείς, δεν θα το αυξήσουμε, γιατί το ασφαλιστικό σύστημα ύστερα από τον θάνατο τριάντα πέντε χιλιάδων ανθρώπων στην πανδημία -οι περισσότεροι συνταξιούχοι- αντέχει.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Ολοκληρώνω, κύριε Πρόεδρε.

Αλήθεια, πώς δεν σκέφτηκε ο Μακρόν να σας ζητήσει δανεικό, κύριε Χατζηδάκη, για να περάσει την αύξηση των ορίων ηλικίας στη Γαλλία που έγιναν όλοι αυτοί οι αγώνες;

Σήμερα που η παραγωγικότητα της εργασίας έχει αυξηθεί με γεωμετρική πρόοδο λόγω της τεράστιας ανάπτυξης της επιστήμης και της τεχνολογίας δίκαιο, επίκαιρο και αναγκαίο αίτημα είναι η μείωση του ορίου ηλικίας για τη σύνταξη, η μείωση του ημερήσιου και εβδομαδιαίου χρόνου εργασίας, οι ουσιαστικές αυξήσεις στους μισθούς και τις συντάξεις, η επαναφορά του δέκατου τρίτου και του δέκατου τέταρτου μισθού, η αναγνώριση του χρόνου ανεργίας ως πραγματικού χρόνου στην ασφάλιση, η αύξηση του επιδόματος των υπερηλίκων ανασφάλιστων, χωρίς να τους αναγκάζετε με τον εύσχημο τρόπο της οικειοθελούς επιλογής να μετατρέπονται στα γεράματα σε κακοπληρωμένους και φτηνούς εργαζόμενους.

Θέλω να πω και κάτι τελευταίο, κύριε Πρόεδρε.

Στο νομοσχέδιο περιλαμβάνεται η συνέχεια του προγράμματος «Σπίτι μου» για τους νέους, που καλύπτει πολύ λίγες ανάγκες. Αρνηθήκατε επανειλημμένως την επανασύσταση του Οργανισμού Εργατικής Κατοικίας, όπως και ο ΣΥΡΙΖΑ προηγούμενα. Και τώρα, τους στέλνετε στις τράπεζες για να δανειστούν.

Από την άλλη, βέβαια, είναι παντελής η απουσία προστασίας της πρώτης κατοικίας. Προχωρούν χιλιάδες πλειστηριασμοί. Έχετε ορίσει ως ευαλωτότητα μια οικογένεια με εισόδημα 10.500 ευρώ. Σε αυτές τις συνθήκες της καλπάζουσας ακρίβειας και του μεγάλου προβλήματος που αντιμετωπίζουν οι λαϊκές οικογένειες αρνείστε να αυξήσετε ακόμα και αυτό το εισόδημα γι’ αυτές τις οικογένειες που πάνε να χάσουν το σπίτι τους.

Τελειώνοντας, βλέπω ότι οι εργαζόμενοι έναν δρόμο έχουν, τη συμμετοχή τους στα σωματεία και τους αγώνες για τη διεκδίκηση όσων τους στερεί η δικτατορία του κεφαλαίου που εσείς υπηρετείτε και να ενισχύσουν το ρεύμα αμφισβήτησης αυτού του σάπιου και βάρβαρου συστήματος. Το ΚΚΕ δίνει όλες τις δυνάμεις του γι’ αυτό.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κατσιβαρδάς Χαράλαμπος από την Κοινοβουλευτική Ομάδα των Σπαρτιατών.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ.

Αξιότιμε κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, κατ’ αρχάς σήμερα είναι μια δύσκολη αντικειμενικά ημέρα. Ξεκινώ έτσι τον λόγο μου για να εισφέρω και εγώ ακολούθως καθόσον αφορά το επίμαχο σχέδιο νόμου επί των οικονομικών, καθ’ ότι θυσιάστηκαν με αυταπάρνηση επί του καθήκοντος και το μόνο το οποίο εμείς έχουμε να πούμε, εκ του Βήματος τούτου, είναι τα βαθιά συλλυπητήρια εκ βαθέων ψυχής και εξ όλης της καρδίας μας για τους ανθρώπους αυτούς, οι οποίοι φέρουν το βάρος της συγκεκριμένης περιόδου.

Παρά το γεγονός ότι επιδόθηκε ο κύριος Πρωθυπουργός σε μια ρητορική ότι δαπανήθηκαν πολλά χρήματα, ότι είναι σε ετοιμότητα ο μηχανισμός για να αποσοβηθεί, απέδωσε το δυστύχημα σε μια οιονεί της πάλαι ποτέ ασυμμέτρου απειλής. Δεν την προσδιόρισε έτσι, η νέα μορφή αυτή προπαγάνδας ασυμμέτρου απειλής έχει μετασχηματιστεί σε στοχοποιημένη -δήθεν- κλιματική αλλαγή, άρα η κλιματική αλλαγή, κατ’ ουσίαν, ο αστάθμητος αντικειμενικός παράγων είναι αυτός ο οποίος ουσιαστικά αποτέλεσε την γενεσιουργό αιτία πτώσης του Καναντέρ.

Το λέω σχηματικώς, διότι οι ευθύνες αυτή τη στιγμή της παρούσης Κυβερνήσεως για τη θεσμική αβελτηρία και ουσιαστικά τη μη λήψη προληπτικών μέτρων αποσοβήσεως αυτών των καταστάσεων που θρηνήσαμε σήμερα θύματα, είναι σαφή.

Ερχόμενος από τα δικαστήρια της Ευελπίδων σήμερα, αυτό το οποίο αντιμετώπισα είναι ένα μεγάλο «γιατί;». Πέραν του γεγονότος ότι οι ευθύνες της παρούσης Κυβερνήσεως είναι τεράστιες και αδιαμφισβήτητες. Διότι εμείς μιλούμε εκ του ασφαλούς και από καθ’ έδρας σε αυτήν εδώ την πολυτελή αίθουσα, αυτή τη στιγμή, όμως, οι συμπολίτες μας έχουν πληγεί ανεπανορθώτως και έχουν υποστεί μία δυσχερώς αναστρέψιμη ηθική και οικονομική ζημία και ανήκεστο βλάβη και δη, όλοι εμείς οι οποίοι συμπάσχουμε με τα αδέλφια μας, τον Σμηναγό και τον Υποσμηναγό.

Το ερώτημα, επίσης, το οποίο αναφύεται -και εδώ συνδέεται αρρήκτως με μια πολιτική, πιο ευρεία- είναι για ποιον λόγο δεν ανακηρύχθηκε εθνικό πένθος. Δεν θέλω να προβώ στην προκειμένη περίπτωση σε μια συμψηφιστική λογική, σε μία λογική την οποία ενδεχομένως να με ψέξουν ορισμένοι ψευδεπίγραφα προοδευτικοί. Δεν θα το διατυπώσω, όπως έγινε άλλες φορές. Εδώ, όμως, θα θέσω το εξής ερώτημα, με το οποίο απευθύνομαι προς όλους. Η ανθρώπινη αξία και η ζωή κάποιου ο οποίος είναι υποαμειβόμενος, δεν ανήκει στη θεσμική ελίτ, προέρχεται κατ’ ουσίαν από τη βάση, από τον πυρήνα, είναι σάρξ εκ της σαρκός, και οστούν εκ των οστέων μας, όπως είμαστε εμείς οι Σπαρτιάτες, οι άνθρωποι οι οποίοι βιώνουμε την πραγματικότητα καθημερινά, προερχόμενοι από τα χαμηλά κοινωνικά στρώματα, οι οποίοι τάσσονται υπέρ κοινωνιών κεντρικών πολιτικών. Το συνδέω με αυτό το οποίο θα ακολουθήσει, εννοώ με το ζήτημα το επίμαχο του νομοσχεδίου όπως το ανέλυσε διεξοδικά και εμπεριστατωμένα ο ειδικός αγορητής ο κ. Χαλκιάς και ο κοινοβουλευτικός εκπρόσωπος ο κ. Κόντης. Όμως, εδώ, η μνήμη των ηρώων αυτών μας βασανίζει και μας βασανίζει διότι έχουν επωμιστεί ένα μεγάλο βάρος και αυτή τη στιγμή υφίστανται μια μορφή απαξίας από την ελληνική Κυβέρνηση, από τη Νέα Δημοκρατία. Και το ερώτημα, το οποίο δεν είναι μόνο δικό μου, αλλά εγείρεται -σας είπα- από πάρα πολλούς πολίτες, είναι γιατί δεν κηρύχθηκε εθνικό πένθος σε αυτούς τους ήρωες, τη στιγμή την οποία εδώ μιλάμε στις 26 Ιουλίου του 2023;

Ανεξαρτήτως αυτού, το θέτω σαν προβληματική και για το παρελθόν όπου σε άλλες περιπτώσεις κηρύχθηκε εθνικό πένθος. Η ζωή των δύο Ελλήνων ηρώων, η ανθρώπινη αξία, που θα έπρεπε να είναι η προτεραιότητα κατά το Σύνταγμα και την Ευρωπαϊκή Σύμβαση Δικαιωμάτων του ανθρώπου, προφανώς, για κάποιους έχει υποδεέστερη σημασία.

Ως προς το διά ταύτα, επί του σχεδίου νόμου οι Σπαρτιάτες ,έχουμε πει ως γενική αρχή εκ του Βήματος τούτου, θα ασκούν εφεξής -όπως και σήμερον- μια ουσιαστική και γόνιμη αντιπολιτευτική κριτική, εκεί όπου πραγματικά υπάρχει πεδίο συγκλίσεως, χωρίς ιδεολογικές αγκυλώσεις, χωρίς αιρέσεις, θα συντάσσεται αναφανδόν και θα συμπληρώνει με κράτιστο γνώμονα την εξυπηρέτηση του δημοσίου συμφέροντος. Εκεί, όμως, όπου υπάρχουν ασάφειες ή εγκαθίστανται κερκόπορτες ασαφείς, εκεί, βεβαίως, θα δηλώνεται «παρών».

Εν προκειμένω, για να μη μακρυγορώ, εγώ θα επιδιώξω να θέσω το δάκτυλο επί τον τύπον των ήλων σχετικώς με τα επιδόματα ως προς κάποια εκ των άρθρων, τα οποία συνοπτικώς αναφέρονται στο άρθρο 12, 13, 14, στο άρθρο 9 το οποίο αναφέρεται γενικότερα για τις διάφορες κατηγορίες αναπήρων ως προς την επιδοματική πολιτική. Σαφώς το κράτος δικαίου, μείζονα έκφανση του οποίου είναι το κράτος προνοίας, υποστηρίζει τους ανθρώπους οι οποίοι έχουν προβλήματα και τα προβλήματα υγείας, η κατηγορία των ΑΜΕΑ, ανεξαρτήτως αιτίας, κατ’ ουσίαν είναι ένα ανθρωποκεντρικό πρόταγμα, το οποίο συντάσσεται και ευθυγραμμίζεται με τις αξίες τις οποίες εμείς πρεσβεύουμε ως Σπαρτιάτες γι’ αυτό και τασσόμεθα όχι μόνον αναφανδόν και απεριφράστως, αλλά πλειοδοτούμε κιόλας, παρά το γεγονός ότι είναι πενιχρές αυτές οι αυξήσεις.

Παρά ταύτα, όμως, αξιολογώντας και σταθμίζοντας και διατηρώντας επιφύλαξη ή διεκδικώντας τα δικαιώματα των ΑΜΕΑ, όχι μόνο ως προς την επιδοματική πολιτική αλλά και γενικότερα, με γνώμονα όμως το δυοίν κακοίν προκειμένοιν το ο μη χείρον βέλτιστον, σαφώς και θα ψηφίσουμε, θα πούμε «Ναι» για την υποστήριξη της κατηγορίας των συμπολιτών μας σε αυτό. Και θα επιχειρήσουμε να υποστηρίξουμε τους οικονομικά ασθενείς και τις ευάλωτες κοινωνικές ομάδες προκειμένου να επεκταθεί κοινωνιοκεντρικά, που αποτελεί και το επίκεντρο μαζί με την παραδοσιοκεντρική κατεύθυνση ως ιδεολογικό περίγραμμα των Σπαρτιατών.

Ως εκ τούτου, λοιπόν, επί του επίμαχου νομοσχεδίου, αυτές τις διατάξεις τις υποστηρίζουμε με σθένος. Από κει και πέρα, εν κατακλείδι -και τελειώνω, αξιότιμε, κύριε Πρόεδρε- θεωρώ ότι είμαστε υπέρ των ευάλωτων ομάδων, εκεί όπου υπάρχουν ισότιμα κοινωνικά μέτρα, ενώ λέμε «όχι», εναντιωνόμαστε, σε μία πολιτική άκρατα νεοφιλελεύθερη η οποία υποστηρίζει αλλότρια συμφέροντα ή επιχειρεί να προωθήσει το νέο οικονομικό -τρόπον τινά- μόρφωμα της παγκοσμιοποιήσεως, για το οποίο επιτρέψατε μου της φράσεως, του «κομμουνιστικού καπιταλισμού».

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Παράσχος Παπαδάκης από την Ελληνική Λύση και θα ακολουθήσει η κ. Παπαϊωάννου Αρετή από την Πλεύση Ελευθερίας.

Ορίστε, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** Κυρίες και κύριοι συνάδελφοι, εχθές ευλόγως τηρήσαμε ενός λεπτού σιγή για τους ήρωες πιλότους που χάθηκαν στο καθήκον. Η ζωή, όμως, συνεχίζεται. Πήγαμε στο καφενείο, φάγαμε την τυρόπιτα μας και η ζωή συνεχίζεται. Πήγαμε σπίτι μας, κοιμηθήκαμε, αγκαλιάσουμε τα παιδιά μας, τη γυναίκα μας και όλα καλά. Κάποιες μανάδες, όμως, και συγκεκριμένα των δύο παιδιών, κλαίνε σήμερα. Αδέρφια, συγγενείς οδύρονται σήμερα. Το κλάμα και η φωνή τους αιωρείται εδώ μέσα και μας στοιχειώνει. Και μας στοιχειώνει γιατί πρέπει να πούμε την αλήθεια κάτω από ποιες συνθήκες εργάζονται αυτοί οι άνθρωποι, τι πραγματικά συμβαίνει, αν υπάρχουν παραλείψεις και αν υπάρχουν πολιτικά εγκλήματα.

Εχθές ήρθε διαταγή στην Πυροσβεστική Υπηρεσία Αλεξανδρούπολης να πάνε την Τετάρτη τέσσερα άτομα από την Αλεξανδρούπολη να βοηθήσουν στη Ρόδο. Η διαταγή δόθηκε την Τρίτη για να πάνε την Τετάρτη. Την ίδια μέρα ήρθε δεύτερη διαταγή για να φύγουν μετά από δύο ώρες, ενώ αυτοί οι άνθρωποι ήταν σε περίπολο και δούλευαν δέκα και δώδεκα ώρες.

Αφού, λοιπόν, πέρασαν την Εγνατία και έφτασαν στη Θεσσαλονίκη και δεν τους τράκαρε κάποιους λαθροδιακινητής που κουβαλάει λαθρομετανάστες, ανέβηκαν στο αεροπλάνο, πήγαν στη Ρόδο και έπεσαν κατευθείαν στις φωτιές. Αναρωτήθηκε, λοιπόν, κανείς κάτω από ποιες συνθήκες εργάζονται αυτοί οι άνθρωποι, αν είναι νηστικοί, εάν είναι άυπνοι; Δεν νομίζω.

Κάθομαι τόσες μέρες και παρατηρώ σαν νέος Βουλευτής, εκεί στο εδρανάκι μου και παρατηρώ να δω πραγματικά τι συμβαίνει εδώ μέσα. Προσπαθώ να είμαι όσον το δυνατόν περισσότερο για να ακούσω και να πάρω ό,τι θετικό ή να απεμπολήσω ό,τι αρνητικό. Οι γρήγορες, οι σημαντικές διαπιστώσεις που έκανα είναι οι εξής: Πρώτον, η έπαρση και η αλαζονεία που διακατέχει αυτή την Κυβέρνηση πραγματικά, κυρίες και κύριοι συνάδελφοι, ο κ. Μητσοτάκης είναι εδώ, μιλάει και μέχρι να πάει να κάτσει κάνει τρία λεπτά. Όρθιο το κεφάλι, το χαμόγελο το ωραίο, το σαγηνευτικό, σιγανά βήματα και από κάτω να χειροκροτεί η Νέα Δημοκρατία μέχρι να βγάλουν κάλους τα χέρια. Είδα -κι αν δεν το έβλεπα με τα μάτια μου, πραγματικά θα έλεγα ότι δεν συμβαίνει αυτό- Υπουργό της Κυβέρνησης να πέφτει το έγγραφο κάτω και να μην σηκώνει να το πάρει, να φωνάζει τον υπάλληλο δέκα μέτρα από εκεί και να του λέει: «Το έγγραφο». Πέστε με λαϊκιστή, αλλά αυτά για μένα και οι λεπτομέρειες δίνουν πολλά.

Δεύτερον, δεν κοιτάμε την ουσία των πραγμάτων, παρά μόνο ποιος θα καπελώσει τον άλλον ρητορικά, ποιος θα τα πει πιο ωραία, ποιος θα κάνει επίδειξη ιστορικών γνώσεων με φιλοσόφους και Βοναπάρτη κ.λπ. και όταν θα κάτσουμε κάτω, να γυρίσουν στον συνάδελφο και να πουν: «Καλά τα είπα; Καλός ήμουν; Εντάξει»; Και να τα ανεβάσουμε στα Twitter και στο Facebook, για να δείξουμε ότι κάτι κάναμε.

Και επειδή πολύ διαφημίζει το 40% εδώ μέσα η Νέα Δημοκρατία, να σας πω πώς πήρατε το 40%; Όχι επειδή κάνατε σωστή δουλειά και ορθή πολιτική διακυβέρνηση, αλλά πρέπει ο κ. Μητσοτάκης να πηγαίνει κάθε μέρα να ανάβει μια λαμπάδα για τον ΣΥΡΙΖΑ και τον κ. Τσίπρα και τον κ. Βαρουφάκη και τον κ. Κατρούγκαλο που λέγανε για αύξηση ασφαλιστικών εισφορών δύο εβδομάδες πριν τις εκλογές, που ο κ. Βαρουφάκης έλεγε ό,τι του κατέβαινε από το πρώτο έτος στο πανεπιστήμιο για σχέδια Δήμητρες και τοπικά νομίσματα και ο κ. Μητσοτάκης φυσικά έτρεχε μόνος του και ο κόσμος όλος εύλογα θυμήθηκε το εικοσάρικο, το capital control και μην τυχόν έχουμε καμμία αριστερή ηττημένη κυβέρνηση και με τους δημοσκόπους πληρωμένους από την Κυβέρνηση να παίζουν τη διαφορά μικρή, ενώ πραγματικά ήταν μεγάλη.

Μη νομίζετε, λοιπόν, ότι σας επαίνεσε ο κόσμος, γιατί έχετε σωστή δικαιοσύνη που κάνει δύο χρόνια να βγει κάποια απόφαση ή γιατί έχουμε ορθό εθνικό σύστημα υγείας, που αν δεν λαδώσεις, η δουλειά σου δεν προχωρά, γιατί όλοι στα ιδιωτικά πάτε. Και μην νομίζετε ότι κάθε φορά δεν βλέπει ο κόσμος όταν χιονίζει αποκλειόμαστε και φταίει το χιόνι ή γιατί έπεσε νύχτα ή κάθε φορά που βρέχει γίνονται οι πλημμύρες και πνιγόμαστε ή η φορολογία και οτιδήποτε άλλο. Έτσι, αυτά, να τα έχετε στο μυαλό σας, για να κατεβείτε από το άλογο, όχι τίποτα άλλο.

Δεν μπορείτε να λύσετε τα προβλήματα των Ελλήνων πολιτών, διότι πραγματικά δεν τα ζείτε, δεν τα αφουγκράζεστε, διότι δεν έχετε δουλέψει ποτέ. Και δεν το λέω, το είπε ο κύριος Υπουργός, ο κ. Χατζηδάκης, ότι δεν έχει δουλέψει ποτέ στη ζωή του, δεν χρειάστηκε να δουλέψει, ο κ. Μητσοτάκης είπε ότι δεν έχει ζήσει ποτέ με 1.000 ευρώ και θέλετε να αφουγκραστείτε τους ανθρώπους που ζούνε με 600 ευρώ, 700 ευρώ, πληρώνουν 400 ευρώ ενοίκιο, πληρώνουν και τη ρήτρα αναπροσαρμογής στη ΔΕΗ και δεν ξέρουν τι θα κάνουν αύριο και πάνε στο σουπερμάρκετ και νομίζουν ότι πάνε σε χρυσοχοείο στο Ντουμπάι. Πώς, λοιπόν, αν δεν ζήσετε το πρόβλημα και αν δεν έχετε ενσυναίσθηση -γιατί είναι μεγάλη ικανότητα η ενσυναίσθηση- θα αντιληφθείτε πραγματικά τι συμβαίνει; Γι’ αυτό λέω, όχι δεν θέλετε, δεν λέω ότι είστε πράκτορες, δεν λέω ότι θέλετε να κάνετε κακό, αλλά δεν μπορείτε να αντιληφθείτε όταν έχετε τέτοια αλαζονεία, έπαρση και δεν έχετε ζήσει πραγματικά το πρόβλημα.

Η πραγματικότητα, κυρίες και κύριοι, αποτυπώνεται στα κάτωθι μηνύματα. Εξήντα χρονών γυναίκα στην Αλεξανδρούπολη απευθυνόμενη σε εμένα: «Πάρι, σε παρακαλώ, οτιδήποτε υπάρχει πες μου. Για τον Χρήστο είναι ανάγκη να βρεθεί δουλειά για λίγες ώρες. Έχω σοβαρό θέμα. Ούτε ψωμί μπορούμε να πάρουμε, 500 ευρώ, ενοίκιο και ρεύμα». Άλλη, πενήντα πέντε χρονών: «Δεν φαντάζεσαι τι τραβάω. Έχω κομμένο ρεύμα από την Τρίτη, ενώ ζω με μόνο εισόδημα επίδομα ΚΕΑ και η εφορία μου ζητάει να πληρώσω κι αν έχεις Θεό». Ήρθαν σήμερα οι νοικοκυραίοι, μου είπαν ότι θέλουν το νοίκι και μην σου πω τι πήραν. Αν δεν πιάσω δουλειά άμεσα, τελείωσε. Άστεγη στον δρόμο θα μείνω».

Εσείς, λοιπόν, πώς απαντάτε σε αυτό το πρόβλημα; Τι λέτε; Ποια είναι η εθνική οικονομική πολιτική την οποία προτείνετε, για να λύσετε το πρόβλημα που εκεί είναι η ρίζα του κακού; Άρθρο 46, Market Pass. Θα πάρει, λοιπόν, η τετραμελής οικογένεια -που είμαι εγώ- 50 ευρώ. Χαίρεστε κιόλας, γιατί οι αιτήσεις κόντεψαν το ένα εκατομμύριο. Τουναντίον έπρεπε να στεναχωριέστε που φτάσαμε στο ένα εκατομμύριο, γιατί είναι ομολογία αποτυχημένης οικονομικής πολιτικής. Έπρεπε αντιθέτως να στεναχωριέστε, παρ’ όλα αυτά χαίρεστε. Πάρτε και το άρθρο 47 που μιλάει για τους νέους, για τουρισμό, με τα 150 ευρώ και πολιτισμό, που ο νέος έχει σπουδάσει διδακτορικά, μεταπτυχιακά και δεν μπορεί να βρει εργασία στην Ελλάδα και αναγκάζεται να φύγει στο εξωτερικό, για να πάει να δει καμιά τραγωδία ή κανένα θέατρο, ενώ δεν έχει το παιδί να φάει, ούτε έχει κάποιο σκοπό να κάνει οικογένεια, γιατί πραγματικά δεν του δίνεται αυτή η δυνατότητα.

Η ανεργία καλπάζει. Είμαστε δεύτεροι στην Ευρώπη μετά την Ισπανία, πρώτοι στις γυναίκες. Διαφθορά στην Ευρωπαϊκή Ένωση δεύτεροι πίσω από τη Βουλγαρία. Πρώτοι στον ΦΠΑ στην Ευρωζώνη. Η Γερμανία έχει 19%, το Λουξεμβούργο έχει 17%, η Μάλτα 18%, η Γαλλία 20%. Αυτοί είναι χαζοί, εμείς είμαστε καλοί. Αντί να τονώσετε την οικονομία με μείωση φορολογικών συντελεστών, γιατί στο χωριό μου λένε «η φτήνια τρώει τον παρά», σας νοιάζει να έχετε ένα πλούσιο κράτος και φτωχούς πολίτες. Διότι εδώ γίνεται το εξής οξύμωρο, πουλάμε καύσιμα στη Βουλγαρία και στην Κύπρο ως χονδρέμποροι και εμείς να είμαστε πιο ακριβοί. Αυτό πρέπει να γραφτεί και να διδάσκεται σε οποιοδήποτε πανεπιστήμιο υπάρχει, ο χονδρέμπορας να είναι πιο ακριβός από το λιανέμπορα, γιατί δεν θέλετε να μειώσετε τους συντελεστές καυσίμου, για να οικονομάνε κάποιοι φίλοι σας. Γιατί η Κύπρος και η Ισπανία κατήργησαν το ΦΠΑ τελείως στα είδη πρώτης ανάγκης; Γιατί σέβεται τους πολίτες. Ενώ εσείς τι κάνετε; Μοιράζετε Market Pass και εξευτελίζετε τον Έλληνα πολίτη.

Κατεβείτε, λοιπόν, από το άλογό σας. Δέστε λίγο στα μάτια τον πολίτη πραγματικά. Ακούστε και κάτι από την αντιπολίτευση. Θέλετε συνεργασία, αλλά δεν ακούτε κανέναν. Θα πει το ΚΚΕ κάτι, θα πει η Ελληνική Λύση κάτι, κάτι θα πούμε εδώ μέσα, πάρτε κομμάτι-κομμάτι για να κάνουμε κάτι καλό για τον τόπο και για τον πολίτη. Εσείς τι κάνατε, όμως; Κοιτάτε μόνο το κομματικό σας συμφέρον, λέτε μόνο ότι είστε πατριώτες και ότι έχετε χαμηλό προφίλ, ενώ πέφτουν τα χαρτιά σας και τρέχουν να σας τα μαζέψουν άλλοι και φωνάζετε εδώ να σας φέρουν νεράκι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαδάκη, ολοκληρώστε σας παρακαλώ.

**ΠΑΡΑΣΧΟΣ ΠΑΠΑΔΑΚΗΣ:** Αυτή είναι η πραγματικότητα. Γι’ αυτό, λοιπόν, αντιληφθείτε πραγματικά το τι συμβαίνει, κοιτάξτε τον κόσμο. Εμείς θα είμαστε εδώ να βοηθάμε τον λαό, να βοηθάμε τους φτωχούς ανθρώπους, να τα λέμε κάθε φορά, γιατί μόνοι μας τα λέμε και μόνοι μας τα ακούμε. Ποτέ κάποια τροπολογία, κάποια πρόταση νόμου δεν φτάνει στην Ολομέλεια. Παρ’ όλα αυτά εμείς θα είμαστε εδώ για να πολεμάμε για το δίκιο του πολίτη.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Παπαϊωάννου Αρετή, από την Πλεύση Ελευθερίας, θα ακολουθήσει ο κ. Γκίκας και μετά θα δώσουμε τον λόγο στην Υπουργό, την κ. Ζαχαράκη.

**ΑΡΕΤΗ ΠΑΠΑΪΩΑΝΝΟΥ**: Καλησπέρα σε όλους. Εκφράζω κι εγώ την αμέριστη λύπη μου και τη συμπαράστασή μου για τον άδικο χαμό των δύο παλικαριών, σαν Ελληνίδα, ως Βουλευτής της Πλεύσης Ελευθερίας, ως πολίτης και ως μητέρα. Ελπίζω αυτές να είναι οι τελευταίες απώλειες που βιώνουμε.

Μετά τις πολύ σημαντικές παρατηρήσεις του ειδικού αγορητή της Πλεύσης Ελευθερίας, του κ. Μιχάλη Χουρδάκη, εγώ θα προσθέσω πολύ σύντομα τα εξής: Στη συζήτηση που έγινε στην επιτροπή, πήρα τον λόγο και έκανα κάποια παρέμβαση εντοπισμένη στο Δεύτερο Μέρος του εισαγόμενου νομοσχεδίου, το οποίο Δεύτερο Μέρος αναφέρεται σε συνταξιοδοτικά θέματα. Σε αυτό το Δεύτερο Μέρος θα περιοριστώ και τώρα.

Είναι γεγονός ότι η ενοποίηση όλων των ταμείων σε ένα, τον ΕΦΚΑ, έγινε εν μία νυκτί. Απεφασίσθη γεννηθήτω ΕΦΚΑ και εγένετο ΕΦΚΑ. Πώς, όμως; Με υπηρεσίες σκορπισμένες, με κούτες στοιβαγμένες, με συνταξιοδοτικές διατάξεις αποσπασματικές και διάσπαρτες. Κατ’ όνομα, λοιπόν και βίαια ενοποιημένο ταμείο ΕΦΚΑ και από πίσω το χάος.

Ο ν.4387/2016 που έγινε εκείνο το διάστημα προέβλεψε όσα ενδεχόμενα μπορούσε, με τον νομοθέτη -πιεζόμενο χρονικά- να αποφασίζει το εξής: «Ας τελειώνουμε τώρα με όσα μπορούμε και βλέπουμε». Και με αυτό το «και βλέπουμε» ακολούθησαν τροποποιήσεις με βασική αυτή του 2019.

Με το εισαγόμενο νομοσχέδιο επιχειρείται και πάλι στο κεφάλαιο Β΄ να υπαχθούν σε αυτόν τον συνταξιοδοτικό νόμο και οι τελευταίες περιπτώσεις που είχαν εξαιρεθεί.

Το γεγονός ότι η σημερινή ηγεσία του Υπουργείου Οικονομικών αλλά και του εμμέσως εμπλεκόμενου και ουσία συναρμοδίου Υπουργείου Εργασίας και Κοινωνικών Ασφαλίσεων -καθώς και οι αντίστοιχες ηγεσίες της προηγούμενης περιόδου διακυβέρνησης της Νέας Δημοκρατίας- δεν άλλαξαν άρδην τον θεσπισθέντα επί κυβερνήσεως ΣΥΡΙΖΑ - ΑΝΕΛ ν.4387 του 2016 αλλά μόνο διορθωτικές και συμπληρωματικές παρεμβάσεις προτείνουν και μάλιστα, με διάθεση κανονισμού και των τελευταίων περιπτώσεων- αυτών που προτείνονται σήμερα- με διατάξεις που εκφράζουν και αντανακλούν απολύτως τη βασική φιλοσοφία του, τη φιλοσοφία της απόλυτης αναλογικότητας εισφορών και απολαβών για τη διαμόρφωση της ανταποδοτικής σύνταξης, με κάνει να πιστεύω σφόδρα ότι θα ακουστούν θετικά και τα παρακάτω.

Είναι γνωστό ότι ο ισχύων συνταξιοδοτικός νόμος όπως έχει τροποποιηθεί και ισχύει, έχει δημιουργήσει συνταξιούχους δύο ταχυτήτων. Τους νέους, δηλαδή αυτούς που συνταξιοδοτήθηκαν μετά την ισχύ του και αυτούς που είχαν ήδη συνταξιοδοτηθεί προ της ισχύος του, τους λεγόμενους παλαιούς συνταξιούχους για τους οποίους υπήρξε πρόνοια να μην οδηγήσει ο επανυπολογισμός σε μείωση της σύνταξής τους, γι’ αυτό και θεσπίστηκε η προσωπική διαφορά που όλοι γνωρίζουμε.

Ο σημερινός Υπουργός Οικονομικών υπήρξε ο προηγούμενος Υπουργός Εργασίας και Κοινωνικών Ασφαλίσεων. Συνεπώς γνωρίζει καλά και τις σχετικές διατάξεις, αλλά μπορεί και να αντιληφθεί σε βάθος και τα προβλήματα που η πρόχειρη νομοθέτηση του παρελθόντος έχει δημιουργήσει σε αρκετούς συνταξιούχους. Εδώ θα ήθελα να πω ότι ούτε στην επιτροπή όταν έγινε η παρέμβασή μου ήταν εκεί ο κ. Χατζηδάκης ούτε και τώρα και λυπάμαι πάρα πολύ γι’ αυτό και θα ήθελα να λάβει γνώση αυτών που προτείνω με την παρέμβασή μου. Ελπίζω κάποιος να του τα δείξει από τα Πρακτικά.

Μετά την ισχύ λοιπόν του ν.4387/2016 το ανταποδοτικό μέρος των καταβαλλόμενων συντάξεων υπολογίζεται για όλους τους συνταξιούχους επί των πράγματι καταβληθεισών εισφορών από 1η Ιανουαρίου του 2002 και έως την υποβολή της αίτησης συνταξιοδότησης. Δυστυχώς όμως, συνάδελφοι, αυτό που ο νόμος θεωρεί θέσφατο, δηλαδή την αναλογικότητα εισφορών και απολαβών δεν την επιτρέπει παράνομα και άδικα στους παλαιούς συνταξιούχους.

Και εξηγούμαι: το άρθρο 33 του ν.4387/2016 που σήμερα τροποποιείται έχει τον τίτλο: «Αναπροσαρμογή συντάξεων, Προστασία καταβαλλόμενων συντάξεων» και αποβλέπει στον υπολογισμό των παλαιών συντάξεων, με τρόπο που να διασφαλίζεται με προσωπική διαφορά ότι όσοι έχουν καταβάλει χαμηλές εισφορές δεν θα δουν τη σύνταξή τους να βυθίζεται για άλλη μια φορά στα τάρταρα. Έτσι λοιπόν, ο υπολογισμός που προκρίθηκε κάνει εξαίρεση από τον τρόπο γενικού υπολογισμού επειδή στη συντριπτική πλειοψηφία τους οι εισφορές ήταν χαμηλές και θα οδηγούσαν σε δραματική μείωση των συντάξεων. Όμως, κύριε Υπουργέ, δεν ελήφθη υπ’ όψιν ότι υπήρχαν και συνταξιούχοι που είτε είχαν επιλέξει -οι παλαιοί συνταξιούχοι- είτε ήσαν υποχρεωμένοι να καταβάλουν υψηλές εισφορές. Αυτοί λοιπόν, βρέθηκαν -και είναι ακόμη εγκλωβισμένοι- σε ένα πλαίσιο που καθόλου δεν έχει λάβει υπ’ όψιν του αυτό το γεγονός.

Τι θα πρέπει λοιπόν να κάνετε; Το πιο απλό. Να δώσετε τη δυνατότητα σε όσους από αυτούς το επιθυμούν να ζητήσουν να λάβουν -να αιτηθούν να λάβουν- ανταποδοτική σύνταξη ανάλογη των εισφορών τους χωρίς καμμία εκ μέρους σας χαριστική διάταξη, χωρίς προσωπική διαφορά, με διαφάνεια και δικαιοσύνη. Ό,τι έδωσαν να πάρουν. Και δεν πρέπει να δημιουργείται καμμία δημοσιονομική ανησυχία για δύο λόγους.

Πρώτον, ούτως ή άλλως υπάρχει πλαφόν που θεσπίστηκε επί υπουργίας κ. Βρούτση το 2019.

Και δεύτερον, η κανονιστική διάταξη δεν θα έχει αναδρομική ισχύ, αλλά θα ισχύει από τη στιγμή της υποβολής της αίτησης των συνταξιούχων που επιθυμούν τον επανυπολογισμό με αυτόν τον δίκαιο τρόπο.

Εφόσον λέμε και λέτε ότι σκοπός και αντικείμενο του παρόντος νομοσχεδίου είναι η τόνωση του διαθέσιμου εισοδήματος και η ενίσχυση του πραγματικού εισοδήματος, ιδού άλλη μία ευκαιρία στήριξης ομάδων πολιτών και άρσης των ανακολουθιών και της διαφορετικής αντιμετώπισης όμοιων καταστάσεων στον υπό τροποποίηση νόμο.

Έχει καταγραφεί στα Πρακτικά της αρμόδιας διαρκούς επιτροπής η διάταξη, όπως εμείς την προτείνουμε και θα μου επιτρέψετε τελειώνοντας να πω και τα εξής: Γνωρίζω ότι κάποιοι ακροατές θα σκεφτούν «Μα, αυτά είναι θέματα που αφορούν βαθύτερα και πολυπλοκότερα θέματα συνταξιοδοτικά και θα πρέπει να αντιμετωπιστούν σε ένα μελλοντικό νομοσχέδιο, που θα φέρει το Υπουργείο Εργασίας και Κοινωνικών Ασφαλίσεων». Και έτσι να είναι εμείς δεν θα φέρουμε αντίρρηση. Είναι όμως ένα θέμα που πρέπει να αντιμετωπιστεί νομοθετικά και που το αναδεικνύουμε σήμερα, όπως η Πλεύση Ελευθερίας έχει υποσχεθεί να κάνει για όλους τους πολίτες, που μας ζητούν να είμαστε η φωνή τους και αυτό θα κάνουμε σθεναρά και με συνέπεια, συνεχώς.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Στέφανος Γκίκας από τη Νέα Δημοκρατία και θα ακολουθήσει η κ. Ζαχαράκη, Υπουργός Κοινωνικής Συνοχής και Οικογένειας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, αποτίουμε τον φόρο τιμής στους δύο αδικοχαμένους πιλότους της Πολεμικής μας Αεροπορίας που προστίθενται στο πάνθεον των ηρώων που έπεσαν υπέρ πατρίδος, που έπεσαν υπηρετώντας την ελληνική κοινωνία. Προστίθενται και αυτοί στους ήδη χαμένους δεκαέξι πιλότους που έπεσαν με Καναντέρ, ένα Καναντέρ το οποίο συμπλήρωσε σαράντα πέντε – σαράντα επτά χρόνια ζωής και που οι τεχνικοί της Πολεμικής μας Αεροπορίας με μεγάλη προσπάθεια είχαν καταστήσει άξιο όπλο.

Από εκεί και πέρα βεβαίως, η ελληνική Κυβέρνηση τα τελευταία τέσσερα χρόνια ιδρύοντας το Υπουργείο Πολιτικής Προστασίας και Κλιματικής Κρίσης έχει προχωρήσει σε σημαντικές παραγγελίες μέσων αεροπυρόσβεσης. Εγώ θα αναφέρω ακροθιγώς τα πέντε συν δύο, επτά Καναντέρ τα οποία βεβαίως σε συνεννόηση με την κυβέρνηση του Καναδά, με την Ευρωπαϊκή Ένωση αλλά και με το εργοστάσιο περιμένουμε να ξεκινήσει η γραμμή παραγωγής, τα τριάντα έξι αμφίβια αεροπλάνα τύπου τράκτορα, που θα βοηθήσουν σημαντικά την αεροπυρόσβεση, τα δέκα μεγαλύτερα ελικόπτερα για ακριβείς ρίψεις κ.ο.κ..

Δυστυχώς, στην εκλογική μου περιφέρεια την Κέρκυρα είχαμε πολύ σημαντικές καταστροφές, τις προηγούμενες τέσσερις ημέρες, που αυτή η πυρκαγιά κατέκαψε ένα πολύ όμορφο μέρος, το Όρος Παντοκράτορα, ένα μέρος με εξαίσιο φυσικό περιβάλλον, με ιδιαίτερη πανίδα και χλωρίδα. Βεβαίως, η προσπάθεια των Πυροσβεστικών Δυνάμεων, των εθελοντών, του Ερυθρού Σταυρού, του ΕΚΑΒ, της Πολιτικής Προστασίας των δήμων, αλλά και των Σωμάτων Ασφαλείας, του Λιμενικού και της Αστυνομίας ήταν υπεράνθρωπες με αποτέλεσμα να μη θρηνήσουμε θύματα και να περιοριστούν οι καταστροφές σε οικίες, σε ένα μικρό αριθμό. Από εκεί και πέρα όμως πραγματικά σε πιάνει η καρδιά σου -ήμουν και εγώ τις προάλλες εκεί- να βλέπεις δεκάδες χιλιάδες στρέμματα καμένης γης, χιλιάδες ρίζες, ελιές καμένες, μονοπάτια που πριν από λίγες ημέρες οι περιπατητές περνούσαν, να είναι κατεστραμμένα.

Άρα είναι χρέος της πολιτείας, και νομίζω ότι θα το κάνει πολύ σύντομα, και να αποδοθούν οι αποζημιώσεις εκεί που πρέπει να δοθούν, αλλά βεβαίως να προχωρήσει άμεσα και η ανασυγκρότηση των περιοχών που επλήγησαν. Ήδη στην τροπολογία αυτή που κατετέθη στο παρόν νομοσχέδιο υπάρχουν ρήτρες που διευκολύνουν επιχειρήσεις, αλλά και εργαζόμενους στις πληγείσες περιοχές.

Έρχομαι στο παρόν σχέδιο νόμου. Είναι ένα πολύ θετικό σχέδιο νόμου, ένα σύνολο διατάξεων που είχαμε υποσχεθεί προεκλογικά και που στο δεύτερο κιόλας νομοσχέδιο θα ψηφίσουμε και θα γίνει νόμος του κράτους. Ουσιαστικά προβλέπονται μέτρα που ενισχύουν το εισόδημα των πολιτών τόσο με αύξηση του αφορολογήτου, όσο και με μείωση φόρων αλλά και με εισοδηματικές ενισχύσεις για τους νέους μας, για τις οικογένειες, για τους μισθωτούς, για τους συνταξιούχους αλλά και για τους ιδιοκτήτες ακινήτων.

Το συνολικό ύψος των παρεμβάσεων ξεπερνά το 1,1 δισεκατομμύριο ευρώ ανά έτος. Άρα σε βάθος τετραετίας μιλάμε για μέτρα-παρεμβάσεις ύψους 4,4 δισεκατομμυρίων ευρώ. Πρόκειται για διόλου ευκαταφρόνητο ποσό το οποίο όμως δεν διαταράσσει τη δημοσιονομική ισορροπία μας, πολλώ δε μάλλον τώρα που βρισκόμαστε πολύ κοντά να πάρουμε την πολυπόθητη επενδυτική βαθμίδα.

Θα αναφερθώ σε συγκεκριμένες διατάξεις που είναι σημαντικές και έχουν εφαρμογή σε πάρα πολύ κόσμο:

Η οριζόντια αύξηση από 1-1-2024 σε εξακόσιες εξήντα τρεις χιλιάδες δημόσιους υπαλλήλους κατά 70 ευρώ, υπαλλήλων τόσο του ενιαίου, όσο και των ειδικών μισθολογίων. Αύξηση της οικογενειακής παροχής από 20 ως 50 ευρώ τον μήνα ανάλογα με τον αριθμό των παιδιών. Σημαντική αύξηση, κατά 30%, του επιδόματος θέσης ευθύνης και βεβαίως αύξηση των επιδομάτων παραμεθορίου των ιδιαίτερων συνθηκών εργασίας για τα στελέχη των Ενόπλων Δυνάμεων αλλά και των Σωμάτων Ασφαλείας, καθώς και των εξόδων διανυκτέρευσης και της χιλιομετρικής αποζημίωσης για όλους τους υπαλλήλους. Αυξήσεις, επίσης, προβλέπονται στις αποδοχές των πανεπιστημιακών. Αυξάνεται το αφορολόγητο για τους φορολογούμενους με εξαρτώμενα τέκνα μέσω της αναπροσαρμογής της έκπτωσης φόρου. Ενδεικτικά για μια οικογένεια με δύο παιδιά αυτό συνεπάγεται κέρδος 220 ευρώ τον χρόνο. Μια σημαντική διάταξη είναι ότι απαλλάσσονται μόνιμα από τη συμμετοχή στη δαπάνη αγοράς φαρμάκων οι πρώην δικαιούχοι του ΕΚΑΣ, και δεν είναι λίγοι, είναι διακόσιες χιλιάδες δικαιούχοι. Επίσης, μειώνεται κατά 10% ο ΕΝΦΙΑ για τις κατοικίες που ασφαλίζονται για σεισμό, πυρκαγιά και πλημμύρες, που είναι επίσης σημαντικό μέτρο. Για τα στελέχη των Ενόπλων Δυνάμεων προβλέπονται μέχρι και πέντε διαδοχικές διαφορετικές αυξήσεις οι οποίες βεβαίως, κύριε και κυρία Υπουργέ, είναι προς θετική κατεύθυνση. Όμως, θεωρώ ότι ο στόχος και η επιδίωξη της Κυβέρνησής μας θα είναι στο τέλος της τετραετίας οι αποδοχές και των εν ενεργεία στελεχών, αλλά και των εν αποστρατεία να έχουν προσεγγίσει το επίπεδο προ μνημονίων. Μην ξεχνάμε ότι στα στελέχη αυτά, τα εν ενεργεία και τα εν αποστρατεία, έχει περικοπεί ένα σημαντικό μέρος από τις αποδοχές τους.

Επιτρέψτε μου να κάνω μια ιδιαίτερη αναφορά στο άρθρο 61. Εδώ διευρύνεται η ομάδα ανέργων ηλικίας πενήντα πέντε έως εξήντα επτά ετών που μπορεί να ενταχθεί σε προγράμματα απασχόλησης του ΟΑΕΔ, της ΔΥΠΑ, και να απασχοληθούν στον δημόσιο τομέα καθώς καταργείται η προϋπόθεση να είναι μακροχρόνια άνεργοι. Όπως επίσης είναι σημαντικό ότι καθορίζονται οι προϋποθέσεις υπό τις οποίες είναι δυνατή η ένταξη σε προγράμματα απασχόλησης στις ΔΥΠΑ του ΟΑΕΔ ανέργων ηλικίας από εξήντα επτά έως εβδομήντα τεσσάρων ετών εάν δεν έχουν συμπληρώσει τον απαιτούμενο συνταξιοδοτικό χρόνο. Σημαντική επίσης είναι και η διάταξη με την οποία διπλασιάζεται το ύψος χρηματοδότησης της ΔΥΠΑ κατά 375 εκατομμύρια για το πρόγραμμα «Σπίτι μου».

Επειδή ο χρόνος τρέχει, θέλω να πω ότι είναι ένα πολύ σημαντικό νομοσχέδιο και προς θετική κατεύθυνση. Θεωρώ ότι πρέπει να τύχει της αποδοχής όλων των πτερύγων της Βουλής και βεβαίως το υπερψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, θα δώσουμε τον λόγο στην κ. Ζαχαράκη για πέντε λεπτά και μετά θα πάρει τον λόγο η κ. Κεραμέως, επίσης για πέντε λεπτά, για να τοποθετηθούν για κάποια άρθρα των τροπολογιών για το νομοσχέδιο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Σεβόμενη τον χρόνο για τον οποίο σήμερα θα πρέπει να γίνει μια ειδική διαχείριση καθώς είναι πάρα πολλοί οι ομιλητές και οι ομιλήτριες, θα επιμείνω στα θέματα τα οποία αγγίζουν τα ζητήματα αρμοδιότητας.

Όμως, πρώτα απ’ όλα, θέλω να κάνω μια ξεχωριστή αναφορά στον Χρήστο Μουλά και τον Περικλή Στεφανίδη, τους δύο ήρωες τους οποίους αποχαιρετήσαμε ήδη χθες στο ελληνικό Κοινοβούλιο και να πω πως η μνήμη αποτελεί και μια επιταγή, μια συνεχή υπόμνηση για την ενδυνάμωση και των μέσων, αλλά και των προνοιών για τους ανθρώπους οι οποίοι καθημερινά μοχθούν για εμάς, για τη σωτηρία και του φυσικού περιβάλλοντος και των περιουσιών των ανθρώπων.

Βλέπουμε τη μάχη η οποία δίνεται σε όλα τα μέτωπα. Ο κ. Γκίκας πριν από λίγο αναφέρθηκε στην Κέρκυρα. Να θυμηθούμε τι προηγήθηκε στην Εύβοια, τι έγινε στην ανατολική Αττική.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ**. ΌΛΓΑ ΓΕΡΟΒΑΣΙΛΗ**)

Βέβαια επιτακτική ανάγκη είναι και το κομμάτι της αντιμετώπισης των άμεσων αναγκών των πολιτών οι οποίοι έχουν αυτή τη στιγμή επιβαρυνθεί με το να ξαναχτίσουν το σπίτι τους, να ξαναχτίσουν ακόμα και την αποθήκη τους, οτιδήποτε χάθηκε, το φυσικό περιβάλλον και όλα αυτά τα οποία συμπεριλαμβάνονται στο σημερινό νομοσχέδιο.

Αυτό το οποίο σήμερα αναδεικνύεται σε όλη αυτή τη συζήτηση που έχει γίνει με πολύ μεγάλο σεβασμό στην κοινοβουλευτική διαδικασία, είναι συνέπεια λόγων και πράξεων. Το 50% των εξαγγελιών που έγιναν το τελευταίο χρονικό διάστημα εν μέσω πολλών αμφισβητήσεων γίνονται πράξη με ένα νομοσχέδιο. Και αυτό το νομοσχέδιο έχει μέσα και διατάξεις από το Υπουργείο μας, το οποίο εστιάζει ακριβώς στην ανάγκη για τη στεγαστική πολιτική. Είχε δουλευτεί ήδη από το επιτελείο του Υπουργείου Εργασίας εδώ και πάρα πολύ καιρό και την αρμόδια υπηρεσία, τη ΔΥΠΑ. Παίρνουμε τη σκυτάλη και αυτό το οποίο υποσχόμαστε είναι να μπορέσουμε να δομήσουμε μια στιβαρή στεγαστική πολιτική, η οποία αφορά και τις ευάλωτες ομάδες και τις νέες και τους νέους αυτής της χώρας με καινοτόμα και έξυπνα εργαλεία, τα οποία μας επιτρέπουν και τα νέα χρηματοδοτικά εργαλεία και του ΕΣΠΑ αλλά και του Ταμείου Ανάκαμψης να έχουμε.

Να υπενθυμίσω, γιατί σίγουρα το έχετε ακούσει πάρα πολλές φορές και δεν θα ήθελα να το επαναλάβω, τις ειδικές μέριμνες που έχει το συγκεκριμένο νομοσχέδιο, έτσι ώστε να διευρύνονται οι επιλογές για τους δικαιούχους με τη διεύρυνση της περιμέτρου με την πρόσφατη προσθήκη της διευκρίνισης για το εισόδημα. Επίσης, και στο ζήτημα των τετραγωνικών βλέπετε ότι και διαμερίσματα μεγαλύτερα μπορούν να συμπεριληφθούν, όπως επίσης και το θέμα της παλαιότητας, μια σημαντική διευκρίνιση την οποία λάβαμε μετά από την επαφή με το πεδίο, με τις αξιολογήσεις, όπως επίσης και κάποια παράπονα τα οποία έγιναν μετά από την πρώτη εφαρμογή του προγράμματος.

Ας μην ξεχάσουμε, όμως, ένα σημαντικό επίτευγμα νομίζω και μια κατάκτηση αυτού του προγράμματος, δηλαδή ότι μετά από τρεισήμισι μόλις μήνες έχουμε εκταμιεύσεις. Ξέρετε πολύ καλά τους χρόνους. Συνήθως η επαφή με τις τράπεζες, κυρίως για τα στεγαστικά δάνεια, επιτάσσει πολύμηνη παραμονή και, θα έλεγα, εύλογη αγωνία για τους εν δυνάμει δικαιούχους. Αυτή τη στιγμή έχουμε ένα καλό παράδειγμα συνεργασίας, αλλά προφανώς θα πρέπει να υπάρξει μεγαλύτερη ευελιξία και επίσπευση. Άρα περισσότεροι δικαιούχοι, περισσότερο διαμερίσματα. Είναι ήδη πολύ μικρή η περίοδος χρόνου για την αναμονή της έγκρισης και βέβαια υπάρχει διπλασιασμός του ποσού.

Πηγαίνω, όμως, σε ένα πάρα πολύ σημαντικό κομμάτι. Πηγαίνω στις τροπολογίες οι οποίες έρχονται, πέραν των διατάξεων, που αφορούν και τη λειτουργία του Υπουργείου μας. Είναι ένα αίτημα των υπαλλήλων του Υπουργείου Εργασίας που μεταφέρονται στο Υπουργείο Κοινωνικής Συνοχής και Οικογένειας να συμμετέχουν ακόμα σε ειδικές επιτροπές, που γίνεται πράξη και για την επίσπευση του έργου του ΣΕΠΕ. Ήταν το πρώτο αίτημα που μας είχαν κάνει σε συνάντηση που είχαμε. Ήταν οι πρώτοι που συναντήσαμε οι εργαζόμενοι των Υπουργείων και μαζί με τον κ. Γεωργιάδη γίνεται πράξη, όπως επίσης και οι υπηρεσίες φύλαξης, αυτονόητα αιτήματα για την εύρυθμη λειτουργία της καθημερινότητας των Υπουργείων.

Επίσης, αναφέρθηκε ήδη -αν δεν κάνω λάθος από τον κ. Σπανάκη- η ξεχωριστή πλέον λειτουργία της επιτελικής δομής. Όλα αυτά τα προηγούμενα που σας είπα, τα ζητήματα προφανώς για τη στεγαστική πολιτική, αλλά πέραν αυτών και όλα αυτά τα οποία έχουμε προγραμματίσει για την κοινωνική στέγαση, το πρόγραμμα «Κάλυψη», το πρόγραμμα «Στέγαση και εργασία», προγράμματα που έχουν να κάνουν με την εναρμόνιση προσωπικής και επαγγελματικής ζωής, προγράμματα που έχουν να κάνουν με την προστασία των γυναικών, μια ευρεία γκάμα ζητημάτων που θα συζητήσουμε και στις κοινωνικές επιτροπές, έχουν βάση τα προγράμματα ΕΣΠΑ και το Ταμείο Ανάκαμψης.

Η επιτελική, λοιπόν, δομή υπεισέρχεται αυτή τη στιγμή και γίνεται πράξη με την τροπολογία, την οποία φέρνουμε σήμερα στο ελληνικό Κοινοβούλιο. Ζητούμε να ψηφιστεί.

Ευχαριστώ πάρα πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υπουργός Εσωτερικών, η κ. Κεραμέως.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύρια Πρόεδρε.

Κυρίες και κύριοι συνάδελφοι, αν κάτι μας δίδαξαν οι τελευταίες εκλογικές αναμετρήσεις είναι ότι οι πολίτες επιθυμούν μία κυβέρνηση σταθερότητας, τόλμης, μεταρρυθμίσεων, μία κυβέρνηση ειλικρίνειας που υλοποιεί όλα αυτά που υποσχέθηκε, μία κυβέρνηση που ανταποκρίνεται στις προκλήσεις της καθημερινότητας.

Με το νομοσχέδιο που έχει έρθει προς συζήτηση και ψήφιση στη Βουλή, τόσο σύντομα από την έναρξη της νέας κυβερνητικής μας θητείας, υλοποιείται ήδη το 50% του συνολικού οικονομικού μας προγράμματος και αποδεικνύουμε έτσι ότι παραμένουμε πιστοί στις προεκλογικές μας δεσμεύσεις, ότι κάνουμε πράξη άμεσα τις προγραμματικές μας δηλώσεις σύμφωνα με την εξουσιοδότηση της μεγάλης πλειοψηφίας των Ελληνίδων και των Ελλήνων. Θα ήθελα να συγχαρώ θερμά την ηγεσία, τον Υπουργό τον κύριο Χατζηδάκη, τον Αναπληρωτή τον κ. Παπαθανάση, τους Υπουργούς τον κ. Θεοχάρη, τον κ. Πετραλιά, καθώς και τα στελέχη του Υπουργείου Οικονομικών που έχουν φέρει εις πέρας αυτήν τη σημαντική νομοθετική πρωτοβουλία της Κυβέρνησης.

Το σχέδιο αυτό νόμου προβλέπει σημαντικές αυξήσεις στους μισθούς των δημοσίων υπαλλήλων και ενισχύει το εισόδημα των πολιτών με μέτρα, όπως η αύξηση του αφορολογήτου, η μείωση φόρων. Ενισχύονται εισοδηματικά νέοι, οικογένειες, μισθωτοί, συνταξιούχοι, ιδιοκτήτες ακινήτων. Οι παροχές αγγίζουν τα 4,4 δισεκατομμύρια ευρώ σε βάθος τετραετίας και κινούνται αμιγώς εντός του δημοσιονομικού μας πλαισίου.

Από τις πολλές πτυχές του προτεινόμενου νομοθετήματος θα ήθελα να αναδείξω πολύ σύντομα μόνο τρεις, που αγγίζουν ακριβώς το Υπουργείο Εσωτερικών. Η πρώτη αφορά τις οριζόντιες αυξήσεις στο δημόσιο τομέα. Την τελευταία τετραετία το κράτος εκσυγχρονίστηκε, ψηφιοποιήθηκε σε μεγάλο βαθμό. Οι απαιτήσεις αυξήθηκαν, εξελίχτηκαν και το ανθρώπινο δυναμικό προσαρμόστηκε δίνοντας τον καλύτερό του εαυτό, συχνά υπό πάρα πολύ δύσκολες, αντίξοες, πρωτόγνωρες συνθήκες, όπως για παράδειγμα οι συνθήκες της διεθνούς πανδημίας. Οι πιο ποιοτικές, λιγότερο γραφειοκρατικές, πιο αποτελεσματικές υπηρεσίες στο δημόσιο είναι αποτέλεσμα της πιο οργανωμένης, πιο εντατικής, πιο συστηματικής εργασίας των ανθρώπων, του πολύτιμου ανθρώπινου δυναμικού του δημοσίου, των δημοσίων υπαλλήλων. Οι απολαβές τους, ωστόσο, δεν ακολούθησαν αυτή την ανοδική πορεία.

Σήμερα, λοιπόν, ανταποκρινόμαστε σε αυτή την οφειλόμενη ενέργεια και προβλέπουμε σημαντικές αυξήσεις στους δημοσίους υπαλλήλους για πρώτη φορά μετά από δεκατέσσερα χρόνια. Από την 1η Ιανουαρίου, λοιπόν, αυξάνονται οριζοντίως κατά 70 ευρώ ο βασικός μισθός όλων των δημοσίων υπαλλήλων που εντάσσονται στο ενιαίο μισθολόγιο και εκείνων που εντάσσονται στα ειδικά μισθολόγια. Το νέο, λοιπόν, μισθολόγιο προβλέπει μεσοσταθμική αύξηση 6,5% και πλέον περίπου 10,5% στις απολαβές τους, όπως προκύπτουν από το σύνολο των παρεμβάσεων του 2023 - 2024.

Με τις αλλαγές αυτές οι δημόσιοι υπάλληλοι κερδίζουν κατά μέσο όρο πάνω από ένα μισθό, περίπου 1.292 ευρώ μεικτά ή 800 καθαρά. Με βάση όμως και τις επιπλέον αυξήσεις και φοροαπαλλαγές που εφαρμόζονται από το ’23, όπως η κατάργηση της ειδικής εισφοράς αλληλεγγύης, η κατάργηση της ειδικής εισφοράς υπέρ του Ταμείου Πρόνοιας Δημοσίων Υπαλλήλων, η αύξηση του αφορολόγητου για κάθε παιδί το μέσο ετήσιο όφελος για κάθε υπάλληλο ανέρχεται σε 2.084 ευρώ μεικτά ή 1.476 ευρώ καθαρά. Μέσα από την ενίσχυση του διαθέσιμου εισοδήματος των δημοσίων υπαλλήλων στηρίζουμε έμπρακτα τους κρατικούς μας λειτουργούς, αναγνωρίζουμε τη συνεισφορά τους στην υπηρεσία του πολίτη.

Η δεύτερη πτυχή έχει να κάνει με τη στήριξη της οικογένειας των δημοσίων υπαλλήλων με παιδιά με το βλέμμα στραμμένο και στο δημογραφικό πρόβλημα της χώρας. Από 1 Ιανουαρίου αυξάνεται η οικογενειακή παροχή για τους υπαλλήλους με τέκνα από 50 σε 70 ευρώ για ένα τέκνο, από 70 σε 120 για δύο, από 120 σε 170 για τρία και ούτω καθεξής. Και πιστεύω ότι αυτό είναι ένα μήνυμα στήριξης και των οικογενειών, αλλά και μήνυμα απόκριση στη δημογραφική πρόκληση που έχουμε μπροστά μας. Η κ. Ζαχαράκη έχει ήδη αναλύσει το σχέδιο της για την αντιμετώπιση αυτής της πάρα πολύ μεγάλης κρίσης. Νομίζω ότι και με αυτόν τον τρόπο περνάμε ήδη ένα μήνυμα στήριξης της οικογένειας και βούλησης αντιμετώπισης αυτής της πρόκλησης, που λέγεται δημογραφική πρόκληση.

Τρίτη ευθύνη, τρίτη πτυχή που θα ήθελα να αναδείξω είναι τα επιδόματα υπαλλήλων σε θέσεις ευθύνης. Ήδη, από τις προγραμματικές δηλώσεις είχα αναδείξει τη σπουδαιότητα του κατάλληλου ανθρώπου στην κατάλληλη θέση και δη σε θέσεις ευθύνης. Γιατί σε θέσεις ευθύνης; Γιατί θέλουμε να βελτιστοποιηθεί η αξιοποίηση των πολύτιμων ανθρώπινων πόρων. Γιατί; Για να παρέχουμε και καλύτερες υπηρεσίες στους πολίτες.

Στην ίδια κατεύθυνση, λοιπόν, είχαμε ανακοινώσει ότι δρομολογούμε νέα αξιοκρατικά και ταχύτερα συστήματα επιλογής προϊσταμένων και ότι δίνουμε ιδιαίτερη έμφαση, στοχοθεσία, αξιολόγηση και μπόνους παραγωγικότητας.

Κυρίες και κύριοι, η ευθύνη είναι συνώνυμη της εύρυθμης λειτουργίας του δημοσίου. Θέλουμε ένα δημόσιο τομέα, του οποίου οι λειτουργοί αναλαμβάνουν πρωτοβουλίες και ευθύνη, θέτουν στόχους, αξιολογούνται και έχουν κίνητρα και ανταμείβονται. Η αύξηση, λοιπόν, κατά 30% του επιδόματος θέσης ευθύνης σηματοδοτεί και αυτήν μας την προτεραιοποίηση. Το επίδομα θέσης ευθύνης το λαμβάνουν περίπου εξήντα πέντε χιλιάδες δημόσιοι υπάλληλοι, τμηματάρχες, υποδιευθυντές, διευθυντές, γενικοί διευθυντές, ένστολοι των Ενόπλων Δυνάμεων, Σωμάτων Ασφαλείας, γιατροί του ΕΣΥ, ερευνητές, προϊστάμενοι εκπαίδευσης. Είναι, λοιπόν, μία σημαντική αύξηση με έντονο συμβολισμό σε ό,τι αφορά τη σημασία που αποδίδουμε στις θέσεις ευθύνης και πόσο καταλυτική βαρύτητα θεωρούμε ότι καταλαμβάνουν τα στελέχη αυτά για την εύρυθμη λειτουργία της δημόσιας διοίκησης.

Κυρίες και κύριοι, σε συνέχεια μιας ευρείας συναίνεσης που κατάφερε να συγκεντρώσει ο νόμος πλέον για την άρση των περιορισμών στην άσκηση του εκλογικού δικαιώματος των Ελλήνων που βρίσκονται στο εξωτερικό σας καλούμε να υπερψηφίσετε και το παρόν σχέδιο νόμου που ενισχύει οριζοντίως το πολύτιμο ανθρώπινο δυναμικό του δημοσίου τομέα, δημοσίους υπαλλήλους με παιδιά, όσους κατέχουν θέσεις ευθύνης, στελέχη των Ενόπλων Δυνάμεων, Σωμάτων Ασφαλείας, πανεπιστημιακούς, μέλη ΔΕΠ. Είναι ένα σχέδιο νόμου που στοχεύει στη βελτίωση της ποιότητας ζωής των πολιτών, που λαμβάνει μέτρα στήριξης της οικογένειας. Ας συστρατευτούμε για ένα καλύτερο παρόν και μέλλον, όπως αξίζει σε κάθε Ελληνίδα, όπως αξίζει σε κάθε Έλληνα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, κ. Ευκλείδης Τσακαλώτος για επτά λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Ελπίζω, κυρία Κεραμέως, ο κατάλληλος άνθρωπος για την κατάλληλη θέση να μην έχει και μια άλλη πρόταση, απλώς να είναι στη παράταξη της Νέας Δημοκρατίας.

Κυρίες και κύριοι συνάδελφοι, έχουμε μπροστά μας το πρώτο νομοσχέδιο του Υπουργείου Οικονομικών και άρα είναι και μια ευκαιρία να συζητήσουμε και για τις οικονομικές συνθήκες παγκοσμίως και στην Ελλάδα. Ελπίζω να μας ενημερώσει ο κ. Χατζηδάκης για τη δική του άποψη.

Δεν πάνε καλά τα πράγματα στην παγκόσμια οικονομία. Οι οικονομολόγοι έχουν μια διαφωνία αν πάμε σε καινούργια ύφεση ή απλώς στασιμότητα. Υπάρχει το θέμα του πληθωρισμού, αν είναι μόνιμο φαινόμενο ή προσωρινό.

Κατά τη δική μου άποψη ο πληθωρισμός σε αυτή την περίπτωση έχει μεγάλη σχέση με τα κέρδη και αυτό πρέπει να το δούμε και στην Ευρώπη και στην Ελλάδα. Δεν είναι, δηλαδή, πληθωρισμός που προέρχεται από τον κόσμο της εργασίας. Και υπάρχει ένα κομμάτι του πληθωρισμού που είναι δομικό. Θεωρώ, δηλαδή, όταν υπάρχει μεγάλη ανάγκη στις κοινωνίες να αλλάξουμε τη δομή της οικονομίας, να πάμε δηλαδή προς την πράσινη ανάπτυξη, να πάμε να αντιμετωπίσουμε την ενεργειακή κρίση και την αύξηση στις στρατιωτικές δαπάνες -λιγότερο θεμιτό αυτό- αλλά όλα αυτά τα τρία πράγματα δημιουργούν μία πίεση στον πληθωρισμό έτσι κι αλλιώς.

Αυτό γιατί το λέω; Το λέω, γιατί θεωρώ ότι το Υπουργείο Οικονομικών πρέπει να έχει μια άποψη για αυτά και πρέπει να έχει μια άποψη για την πολιτική της Ευρωπαϊκής Κεντρικής Τράπεζας που συνεχίζει να αυξάνει τα επιτόκια. Και απ’ ό,τι θα ξέρετε, αγαπητοί συνάδελφοι και συναδέλφισσες, είναι άλλο να μειώσεις τον πληθωρισμό από το 8% στο 6% και άλλο να τον μειώσεις από το 3% στο 2%. Από το 3% στο 2% έχει πολύ μεγάλο κόστος, κατά τη δική μου άποψη, και πολύ μικρό όφελος. Και κινδυνεύουμε με την πολιτική της Ευρωπαϊκής Κεντρικής Τράπεζας να δημιουργήσουμε πολύ περισσότερη ύφεση από ό,τι χρειαζόμαστε.

Θα ήθελα, επιπλέον, την άποψη του κ. Χατζηδάκη για το καινούργιο Σύμφωνο Σταθερότητας και τι θα προτείνει. Οι οικονομολόγοι λένε –και εδώ υπάρχει αρκετά μεγάλη συμφωνία- για την πολιτική των βορείων χωρών, ότι πρέπει να επιστρέψουν αυστηροί κανόνες, δεν μας βοηθάει, ακριβώς γι’ αυτές τις μεγάλες και δομικές αλλαγές που χρειάζονται. Είναι σαν να τουφεκίζουμε το πόδι μας όταν συνυπολογίζουμε στα ελλείμματα τις επενδυτικές δαπάνες. Διότι, οι επενδυτικές δαπάνες θα μπορέσουν να μας κάνουν πιο πλούσιους και να αντιμετωπίσουμε το χρέος σε βάθος χρόνου. Είναι μια στρατηγική που έχει δοκιμαστεί και έχει μεγάλο πρόβλημα για την Ευρώπη, αλλά έχει ακόμα μεγαλύτερο πρόβλημα για τις χώρες του Νότου.

Το τρίτο σημείο έχει να κάνει με τους θεσμούς.

Κύριε Χατζηδάκη, αναφέρομαι σε εσάς γιατί ήσασταν και θύμα των υποκλοπών. Δεν θέλω να το ξαναφέρω αυτό το θέμα. Θα συμφωνήσετε, όμως, μαζί μου ότι όχι μόνο άπλετο φως δεν είχαμε για αυτό το θέμα, αλλά ούτε λίγο φως δεν είχαμε. Όμως, γιατί το βάζω εδώ; Διότι, όπως ξέρετε από τους οίκους αξιολόγησης, δεν είναι μόνο τα οικονομικά κριτήρια, είναι και τα θεσμικά κριτήρια: Τι δημοκρατία έχουμε, τι ανεξάρτητους θεσμούς έχουμε. Αυτά είναι πολύ σημαντικά. Ακόμη και να κερδίσει η χώρα μας την επενδυτική βαθμίδα, χωρίς να έχουν οι επενδυτές μια αυτοπεποίθηση για τους δικούς μας θεσμούς, είναι πολύ δύσκολος ο δρόμος.

Άρα, σας λέω ότι πρέπει να τα πάρετε πολύ σοβαρά αυτά. Πρέπει να μιλάτε και με τους άλλους συναδέλφους και συναδέλφισσές σας για το τι σημαίνει να έχουμε σοβαρούς θεσμούς. Για παράδειγμα, να συζητήσουμε ποια είναι τα κριτήρια για την άρση του απορρήτου, ώστε να μπορέσει να έχει αυτή η Βουλή μία σοβαρή συζήτηση.

Πάω τώρα στο νομοσχέδιο στο οποίο βασικά συζητάμε για επιδόματα. Να πω κάτι θεωρητικό στην αρχή. Όλοι και όλες πιστεύουμε στην ελευθερία. Απλώς, οι νεοφιλελεύθεροι πιστεύουν στην ισότητα των ελευθεριών, κάποιοι πιστεύουν στην ισότητα των ίσων ευκαιριών -ειδικά επί Σημίτη-, κάποιοι άλλοι πιστεύουν στην ισότητα των αποτελεσμάτων. Θα σας πω μια άλλη άποψη, που νομίζω ότι μπορούμε να τη βάλουμε στη συζήτηση για το πόσο πρέπει να βασιζόμαστε στα επιδόματα. Αυτή η άποψη είναι ότι πρέπει να υπάρχει ισότητα στη δυνατότητα των πολιτών να συμμετέχουν σε όλες τις πτυχές της ζωής.

Οι μεγάλοι θεωρητικοί, όπως η Μάρθα Νούσμπαουμ η φιλόσοφος και ο Αμάρτυα Σεν, μιλάνε για την ισότητα των δυνατοτήτων και των λειτουργιών και παίρνω σαν παράδειγμα τους ανάπηρους. Βεβαίως, οι ανάπηροι θέλουν και επιδόματα και συντάξεις και βεβαίως, δεν έχουν αυξηθεί αυτά τα επιδόματα όσο πρέπει. Θέλουν μόνο αυτό; Δεν θέλουν να έχουν την πρόσβαση στην παιδεία, στο σχολείο; Έχουν αυτή την πρόσβαση: Μπορούν να παρακολουθήσουν τα μαθήματα; Και όταν πάνε στο πανεπιστήμιο, στις αίθουσες του πανεπιστημίου μπορούν να παρακολουθήσουν τα μαθήματα αν κάποιος είναι κουφός, αν είναι σε αναπηρική καρέκλα, αν είναι τυφλός; Και μετά, στον χώρο εργασίας, έχουν τις ίδιες δυνατότητες; Αντιμετωπίζονται με τον ίδιο τρόπο; Αυτό σημαίνει μια διαφορετική αντίληψη για το τι είναι το κοινωνικό κράτος.

Η Αριστερά έχει μια τελείως διαφορετική άποψη ενός κοινωνικού κράτους που στο παράδειγμα που σας δίνω για τους ανάπηρους, χρειάζεται πολιτικές και θεσμικές παρεμβάσεις που να τους στηρίζει από τη γέννησή τους μέχρι το τέλος της ζωής τους. Και αυτό δεν λύνεται μόνο με τα επιδόματα.

Κυρίες και κύριοι συνάδελφοι, πριν από τριάντα χρόνια είχαμε τον κ. Φουκογιάμα για να μας λέει για το τέλος της ιστορίας, ότι οι ιδεολογικές μάχες δεν θα υπάρχουν πια. Τελειώσαμε με αυτά. Έχει κερδίσει η παγκοσμιοποίηση. Έχει κερδίσει ο φιλελευθερισμός. Τριάντα χρόνια μετά, όμως, μετά από τη χρηματοπιστωτική κρίση, μετά από την πανδημία, μετά από την ενεργειακή κρίση, ξέρουμε ότι η ιδεολογία έχει γυρίσει, γιατί υπάρχουν πολύ σημαντικές διαφορές ανάμεσα στην Αριστερά και στη Δεξιά σε όλα αυτά τα ζητήματα. Πώς πρέπει να αντιμετωπίσουμε την πράσινη μετάβαση και ποιος είναι ο ρόλος του κράτους και πώς θα αντιμετωπίσουμε τις ανισότητες για να αντιμετωπίσουμε την κλιματική κρίση. Ποιος είναι ο ρόλος του κοινωνικού κράτους που ανέφερα πριν; Ποιος είναι ο ρόλος της εργασίας στην ανάπτυξη; Μπορούμε να συνεχίσουμε με την ευέλικτη εργασία, που δεν είναι μόνιμες δουλειές; Όλα αυτά είναι οι διαχωριστικές γραμμές.

Κυρίες και κύριοι της Νέας Δημοκρατίας, το 2014 συμμετείχατε σε μια από τις πιο κυνικές προσπάθειες στην ιστορία της Ελλάδας μετά το 1974. Θεωρήσατε ότι πρέπει να δουλέψετε για μια «αριστερή παρένθεση». Δεν σας βγήκε τότε. Βγήκε μια κυβέρνηση που με όλες τις δυσκολίες και όλα τα λάθη, κατάφερε πάρα πολλά. Τώρα δουλεύετε πάλι το ότι η Αριστερά δεν μπορεί να είναι μια μόνιμη παρουσία στην ελληνική πολιτική σκηνή, ότι τελειώσαμε με την Αριστερά γιατί ήταν μόνο ειδικού σκοπού, όσο υπήρχαν τα μνημόνια.

Όπως σας διαψεύσαμε το 2015 - 2019, θα σας διαψεύσουμε ξανά τώρα, γιατί οι αναλύσεις της Αριστεράς για την κρίση είναι επίκαιρες, οι αξίες της Αριστεράς είναι επιθυμητές για τη συλλογικότητα, για τη συνεργασία, για την ισότητα και οι προτάσεις της Αριστεράς θα είναι εδώ, θα εξελιχθούν σε αυτά τα τέσσερα χρόνια για να επιστρέψει η Αριστερά και να δώσει λύση στα προβλήματα του κόσμου.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο τώρα έχει ο Υπουργός Οικονομικών κ. Χατζηδάκης για δεκαοκτώ λεπτά και θα ακολουθήσει ο Κοινοβουλευτικός Εκπρόσωπος του ΠΑΣΟΚ κ. Κατρίνης για δώδεκα λεπτά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κυρία Πρόεδρε, κυρίες και κύριοι συνάδελφοι, δεν υπάρχει φυσικά κανένας σε αυτή την Αίθουσα και κανένας Έλληνας πολίτης που να μην είναι συντετριμμένος με το δράμα των δύο πιλότων μας, των δύο νέων παιδιών. Όλοι σκεπτόμαστε ιδιαίτερα τις οικογένειές τους, τους δικούς τους ανθρώπους γι’ αυτήν τη σημαντική απώλεια, που είναι, όμως, απώλεια της πατρίδας μας, της Ελλάδας. Είναι οι ήρωες της σημερινής εποχής που έπεσαν εν ώρα καθήκοντος.

Με αφορμή αυτό έγινε συζήτηση για το περιβάλλον. Ορισμένοι από τους ομιλητές δεν άντεξαν τον πειρασμό να μας πουν ότι εκείνοι αγαπάνε το περιβάλλον, ενώ κάποιοι άλλοι εδώ δεν το αγαπάνε. Ορισμένοι άλλοι, κατά τα γνωστά, είναι φίλοι των φτωχών, ενώ κάποιοι άλλοι δεν είναι. Και βεβαίως κάποιοι ομιλητές μίλησαν ευρύτερα και για την πατρίδα, θεωρώντας ότι εκείνοι αγαπούν την πατρίδα, ενώ κάποιοι άλλοι στην Αίθουσα δεν την αγαπάμε. Αγαπάμε άλλες πατρίδες; Δεν ξέρω. Εν πάση περιπτώσει, τα ξεπερνάω. Θα μιλήσω για το νομοσχέδιο, άλλωστε για το θέμα των φυσικών καταστροφών έγινε συζήτηση μόλις προχτές στην Αίθουσα αυτή.

Έρχομαι να μιλήσω μετά τον κ. Τσακαλώτο. Δεν έχω κάποιον αγαπημένο υποψήφιο στον ΣΥΡΙΖΑ. Στη συνέχεια θα μιλήσει άλλωστε, φαντάζομαι, και ο κ. Παππάς, ο άλλος από τους υποψηφίους. Εγώ είμαι ουδέτερος σε αυτή τη μάχη…

**ΝΙΚΟΛΑΟΣ ΠΑΠΠΑΣ:** Χαιρόμαστε!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Όμως, πρέπει να παρουσιάσω τι λέει το νομοσχέδιο και να απαντήσω τόσο στον ΣΥΡΙΖΑ, όσο και στο ΠΑΣΟΚ και στα άλλα κόμματα της Αντιπολίτευσης.

Το πρώτο που θέλω να πω και νομίζω ότι αυτό δεν μπορεί να αμφισβητηθεί από κανέναν, είναι ότι η Κυβέρνηση κάνει αμέσως πράξη τις δεσμεύσεις της. Είχε αμφισβητηθεί η βασιμότητα του οικονομικού προγράμματος, το πόσο εφικτό ήταν να εφαρμοστεί, με αναφορές σε διάφορες σελίδες του προγράμματος σταθερότητας. Αποδεικνύεται ότι το είπαμε και το κάνουμε.

Δεν θα σχολιάσω ποιοι αμφισβητούσαν το οικονομικό μας πρόγραμμα. Το αμφισβητούσαν αυτοί που έταζαν πέντε και δέκα φορές περισσότερα πράγματα από εμάς. Αλλά, εν πάση περιπτώσει, εδώ έχουμε μία αλλαγή παραδείγματος, σε σχέση με πολλές και διαφορετικές περιπτώσεις της σύγχρονης ελληνικής πολιτικής ιστορίας. Για δεύτερη φορά, μετά το 2019, οι κυβερνήσεις Μητσοτάκη έρχονται και τιμούν τις δεσμεύσεις τους και μάλιστα αμέσως.

Το δεύτερο το οποίο θέλω να σημειώσω είναι ότι, όπως επισημάνθηκε ήδη και από τον εισηγητή της Πλειοψηφίας, Φώντα Μπαραλιάκο, με αυτό το νομοσχέδιο υλοποιείται πράγματι το 50% των δεσμεύσεων του οικονομικού μας προγράμματος σε βάθος τετραετίας και θα υλοποιηθεί και το υπόλοιπο, σύμφωνα με το χρονοδιάγραμμα που είχαμε παρουσιάσει πριν από τις εκλογές και αυτό χωρίς να τίθεται σε κίνδυνο το πρόγραμμα σταθερότητας και οι σχετικές δεσμεύσεις της χώρας. Αυτό θέλω να είναι σαφές.

Και η τρίτη πολιτική παρατήρηση που θέλω να κάνω εισαγωγικά είναι ότι προφανώς εμείς, οι «ανάλγητοι» νεοφιλελεύθεροι, είμαστε που μετά από δεκατέσσερα χρόνια δίνουμε αυξήσεις στους δημοσίους υπαλλήλους. Δεν το έκανε κανένας άλλος. Δεν κομπάζουμε γι’ αυτό, αλλά πάντως είναι ένα γεγονός, το οποίο δεν μπορεί να αμφισβητηθεί. Ούτε θεωρούμε ότι έλυσαν το πρόβλημά τους οι δημόσιοι υπάλληλοι.

Από την άλλη πλευρά, αυτή η τάση μηδενισμού των προβλέψεων του σημερινού νομοσχεδίου νομίζω ότι δεν ταιριάζει σε ένα επίπεδο μιας ευρωπαϊκής Βουλής.

Τώρα έρχομαι σε πιο συγκεκριμένες παρατηρήσεις και θα προσπαθήσω, κυρία Πρόεδρε, να είμαι όσο πιο σύντομος γίνεται. Όμως, με την πληθώρα των θεμάτων που έχει τεθεί, αν προσπαθήσω να είμαι λεπτομερειακός στις απαντήσεις μου, νομίζω ότι θα ακολουθήσω το παράδειγμα ενός ρήτορα γνωστού, από μια χώρα της Καραϊβικής –αγαπημένος στο ΣΥΡΙΖΑ, δεν υπάρχει καμμία αμφιβολία- που του έπαιρνε κάμποσες ώρες για να ολοκληρώσει τις τοποθετήσεις του. Θα προσπαθήσω να μην ακολουθήσω αυτό τον δρόμο.

Το πρώτο το οποίο λέγεται, ελέχθη κατά κόρον –και ας ελπίσουμε ότι δεν θα λεχθεί και στη συνέχεια, δεν έχω μεγάλες ελπίδες για το πόσο μπορώ να μεταπείσω ορισμένους, αλλά εν πάση περιπτώσει έχω εδώ τα σχετικά στοιχεία- ότι το κέρδος των δημοσίων υπαλλήλων ισοδυναμεί με αυξήσεις 5%. Άλλοι, λιγότερο φιλικοί προς την Κυβέρνηση, επαναλάμβαναν συνέχεια ότι οι αυξήσεις είναι 40 ευρώ το μήνα.

Κοιτάξτε, αυτές οι αυξήσεις, αυτές οι παρεμβάσεις είναι οι δεύτερες που γίνονται μέσα στη χρονιά. Είχαν προηγηθεί άλλες παρεμβάσεις στην αρχή του χρόνου –κατάργηση έκτακτης εισφοράς αλληλεγγύης, κατάργηση παρακράτησης του ταμείου πρόνοιας κ.λπ.- και έχουμε παρουσιάσει τι σημαίνουν αυτές οι αυξήσεις. Θα τα καταθέσω και στα Πρακτικά.

Τι σημαίνουν; Όπως δείχνει αυτός ο πίνακας –τον οποίον θα ήθελα να σας παρακαλέσω αν τον αμφισβητείτε κάπου, να μας πείτε σε ποια σειρά έχει λάθος-, σημαίνει ότι οι αυξήσεις συνολικά για το 2023 που η Κυβέρνηση δίνει στους δημοσίους υπαλλήλους με τις δύο παρεμβάσεις, μία προ των εκλογών και η δεύτερη τώρα, αντιστοιχούν σε αύξηση του εισοδήματός τους κατά 10,5%, δηλαδή λίγο παραπάνω από αυτό που προτείνει ως αύξηση ο ΣΥΡΙΖΑ –το πρότεινε προηγουμένως ο κ. Φάμελλος.

Επίσης, αυτό σημαίνει, αν διαιρέσετε τον αριθμό –τα ποσά που δίνουμε με εξακόσιες εξήντα τρεις χιλιάδες οι οποίοι ωφελούνται-, ότι έχουμε ένα καθαρό όφελος για κάθε δημόσιο υπάλληλο ύψους 1.476 ευρώ το χρόνο. Επαναλαμβάνω, 1.476 ευρώ παραπάνω στην τσέπη κάθε δημοσίου υπαλλήλου ετησίως, με τις δύο φετινές παρεμβάσεις της Κυβέρνησης.

Καταθέτω τους σχετικούς πίνακες στα Πρακτικά, έτσι ώστε να τους αμφισβητήσετε στη συνέχεια.

(Στο σημείο αυτό ο Υπουργός Οικονομικών κ. Κωνσταντίνος Χατζηδάκης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επόμενη παρατήρηση. Μίλησε γι’ αυτό και η κ. Κεραμέως προηγουμένως. Άκουσα κριτική –από κάποιους πιο έντονη, από κάποιους άλλους πιο συγκρατημένη- για το επίδομα θέσης. Ναι, κυρίες και κύριοι συνάδελφοι, δίνουμε αύξηση στους υπαλλήλους που έχουν θέσεις ευθύνης –από τμηματάρχης και πάνω- ακριβώς γιατί έχουν αυξημένες ευθύνες, με την αύξηση του επιδόματος κατά 30%. Και το κάνουμε συνειδητά, διότι έτσι συμβαίνει στις ευρωπαϊκές χώρες. Έχουμε τη μικρότερη ψαλίδα μεταξύ χαμηλόμισθων και υψηλόμισθων στο δημόσιο απ’ όλες τις ευρωπαϊκές χώρες. Αυτό δεν είναι νοητό να συνεχιστεί. Δεν υπάρχει κίνητρο, δεν υπάρχει λόγος προσπάθειας για τους δημοσίους υπαλλήλους να κάνουν κάτι παραπάνω. Το κάνουν από την καρδιά τους, αλλά πάνω τους χρηματικό κίνητρο δεν έχουν.

Επομένως, όλοι νομίζω πρέπει να τοποθετηθούμε απέναντι σε αυτό. Δεν νομίζω ότι είναι δεξιά ή αριστερή πολιτική. Για εμάς είναι μια τοποθέτηση κοινής λογικής και θα περιμέναμε σε αυτό να υπάρχει ομοφωνία ή έστω μεγάλη συναίνεση. Δυστυχώς, δεν υπάρχει, αλλά πάντως για εμάς είναι μια συνειδητή πολιτική επιλογή, στο πλαίσιο του εκσυγχρονισμού του δημόσιου τομέα της χώρας και της καλύτερης απόδοσης των δημοσίων υπαλλήλων. Εμείς υποστηρίζουμε αυτό, εσείς υποστηρίζετε ενδεχομένως –απ’ ό,τι κατάλαβα- το αντίθετο. Θα μας κρίνει ο κόσμος. Πάντως, για εμάς είναι ξεκάθαρη η τοποθέτησή μας.

Επίσης, θέλω να υπενθυμίσω –επειδή κι αυτό επιχειρήθηκε να τεθεί στο περιθώριο ως δευτερεύον- ότι εδώ έχουμε ακόμα μια αύξηση του αφορολόγητου για τους γονείς 1.000 ευρώ για κάθε παιδί. Είναι κοινωνική πολιτική και μαζί με την αύξηση των επιδομάτων που παίρνουν οι δημόσιοι υπάλληλοι για τα παιδιά τους είναι, όπως και να το κάνουμε, μια πολιτική για την οικογένεια. Λύνει όλα τα θέματα της οικογένειας και του δημογραφικού; Σε καμμία περίπτωση, αλλά πάντως δεν μπορεί να αμφισβητούνται τα πάντα.

Κατόπιν, έχουμε τη ρύθμιση για τον ΕΝΦΙΑ, την έκπτωση 10% όταν ασφαλίζονται οι κατοικίες. Και εκεί άκουσα, ιδιαίτερα από τον κ. Φάμελλο, μια επιφυλακτικότητα και μια κριτική. Δίνουμε ένα κίνητρο, να δούμε πώς θα λειτουργήσει, πώς θα το αξιοποιήσουν οι πολίτες. Έχουμε σταθμίσει τις δημοσιονομικές συνέπειες και νομίζω, ακριβώς επειδή η συζήτηση αυτή γίνεται σε ένα περιβάλλον φυσικών καταστροφών για τη χώρα, αυτό θα έπρεπε να ιδωθεί με μια άλλη ματιά. Δεν το βλέπετε έτσι. Δικαίωμά σας, αλλά εμείς και πάλι νομίζουμε ότι είναι μια κίνηση κοινής λογικής.

Και βεβαίως, υπάρχουν ρυθμίσεις για το λεγόμενο Youth Pass, για τους νέους, αλλά και οι ρυθμίσεις για την επέκταση της πρωτοβουλίας «Σπίτι μου» για τους νέους. Πρόκειται για δύο σημαντικές πρωτοβουλίες. Νομίζω είναι αυτονόητο, δεν θα εξηγήσω γιατί.

Το πρόγραμμα «Σπίτι μου» άκουσα και σήμερα να αμφισβητείται. Λέει «δόθηκαν εγκρίσεις για περίπου πέντε χιλιάδες σπίτια». Ε, ναι, για τόσα σπίτια υπήρχαν χρήματα. Από την αρχή το είχαμε πει. Είχαμε πει δέκα χιλιάδες δικαιούχοι, πέντε χιλιάδες περίπου δάνεια. Και ακριβώς επειδή υπάρχει μεγάλο ενδιαφέρον –και αυτό δείχνει και την επιτυχία του προγράμματος-, γι’ αυτό ερχόμαστε και διπλασιάζουμε το ποσό και τους δικαιούχους, με την παρέμβαση την οποία σήμερα σας καλούμε να εγκρίνετε. Τι θα κάνετε; Θα το καταψηφίσετε;

Εδώ λοιπόν επειδή λεγόταν επί μήνες, τους τρεις τελευταίους μήνες που τρέχει το πρόγραμμα, ότι σπίτια δεν υπάρχουν, αποδεικνύεται από την επιτυχία του προγράμματος, από τις εγκρίσεις των δανείων –και τις προεγκρίσεις, αλλά σίγουρα από τις εγκρίσεις- ότι σπίτια υπάρχουν και το ζήτημα είναι να υπάρξουν και λεφτά –για να θυμηθώ το παλιό του 2009-, προκειμένου να στηριχθεί αυτό το πρόγραμμα.

Το ΠΑΣΟΚ, μιας και θυμήθηκα αυτά, μας λέει –το είπε εδώ ο Αρχηγός του στις προγραμματικές δηλώσεις- ότι θα πρέπει να κατασκευαστούν από το Ταμείο Ανάκαμψης εκατόν πενήντα χιλιάδες κατοικίες. Μα, εάν κατασκευαστούν εκατόν πενήντα χιλιάδες κατοικίες από το Ταμείο Ανάκαμψης, πάει ο προϋπολογισμός ολόκληρου του Ταμείου Ανάκαμψης!

Θα σας παρακαλούσα να κάνετε καλύτερους λογαριασμούς άλλη φορά. Έχετε καιρό. Μία τετραετία θα διαρκέσει η θητεία αυτής της Βουλής. Έχετε όλο το περιθώριο να κάνετε καλύτερους λογαριασμούς, αλλά και εμείς έχουμε υποχρέωση όποτε σας πιάνουμε να λέτε τέτοια πράγματα να τα αποκαλύπτουμε.

Τώρα, τούτων λεχθέντων, θα ήθελα να περάσω στην τροπολογία και να σταθώ σε τρία επιμέρους άρθρα. Το ένα είναι η παράταση των φορολογικών δηλώσεων. Μέχρι τώρα έχουν υποβληθεί δηλώσεις για τα φυσικά πρόσωπα σε ένα ποσοστό άνω του 85%. Παρά ταύτα, δεν θέλαμε να υπάρξει πίεση σε όσους τυχόν καθυστέρησαν και στους λογιστές και δώσαμε μια παράταση μέχρι 31 Αυγούστου. Εννοείται ότι δεν πρόκειται να δοθεί άλλη παράταση. Και επίσης, με την τροπολογία αυτή, προβλέπεται ότι για όλους όσοι θέλουν να καταβάλουν αμέσως τους φόρους τους, για να έχουν αυτό το δικαίωμα της έκπτωσης στη συνέχεια του 3% των συνεπών, θα πρέπει οι φορολογικές τους δηλώσεις να υποβληθούν μέχρι 31 Ιουλίου. Για να υπάρχει το δικαίωμα της έκπτωσης, διότι όταν μιλάμε για συνεπείς, μιλάμε για συνεπείς και ως προς το χρόνο. Η Κυβέρνηση δεν θέλει να λαϊκίσει.

Έρχομαι στο θέμα της ΕΥΔΑΠ. Η Κυβέρνηση είχε κατηγορηθεί προεκλογικά, ότι δήθεν ήθελε να ξεπουλήσει τα πάντα, την ΕΥΔΑΠ, την ΕΥΑΘ κ.λπ.. Εγώ ξέρετε ότι είμαι οπαδός των ιδιωτικοποιήσεων, αλλά δεν υπήρχε ούτε στην άκρη του μυαλού μας τέτοια σκέψη, ακόμη περισσότερο, διότι από το ’14 -το ανέφεραν μάλιστα κάποιοι ομιλητές εδώ- όχι τώρα, υπήρχε σχετική απαγόρευση του Συμβουλίου της Επικρατείας. Το θυμάμαι, διότι ήμουν Υπουργός Ανάπτυξης. Λοιπόν, έγινε μια συζήτηση -συγγνώμη που θα χρησιμοποιήσω αυτό τον όρο- «σουρεαλιστική», που δεν είχε καμμία αντανάκλαση στην πραγματικότητα. Εν πάση περιπτώσει, ίσως κάνει τη ζωή μας πιο ενδιαφέρουσα αυτός ο σουρεαλιστικός διάλογος, δεν πειράζει. Εν πάση περιπτώσει, η Κυβέρνηση τιμώντας τις δεσμεύσεις του Πρωθυπουργού, φέρνει όπως είχε πει ο Πρωθυπουργός ήδη από το πρώτο Υπουργικό Συμβούλιο, τη ρύθμιση για την ΕΥΔΑΠ, έτσι ώστε να φύγει η ΕΥΔΑΠ και η ΕΥΑΘ από το Υπερταμείο και να πάνε στο δημόσιο, με κοινή εποπτεία ως προς τα δικαιώματα του μετόχου από το Υπουργείο Οικονομικών και το Υπουργείο Περιβάλλοντος.

Τώρα, πρέπει να σας πω ότι η απόσυρση της ΕΥΔΑΠ και της ΕΥΑΘ από το Υπερταμείο, δημιουργεί μια νέα κατάσταση πραγμάτων ως προς την δανειακή σύμβαση της χώρας, πράγμα που επισημάνθηκε, φυσικά, στις συζητήσεις που έγιναν την τελευταία περίοδο, μεταξύ της Κυβέρνησης και του ESM. Προχωρούμε στη μετακίνηση της ΕΥΔΑΠ και της ΕΥΑΘ από το Υπερταμείο, σύμφωνα με τις προεκλογικές μας δεσμεύσεις και φυσικά, με σχετική ενημέρωση που έχει προηγηθεί στον ESM.

Με τον ESM έχουμε συμφωνήσει να προχωρήσουμε με καλή πίστη, σε συζητήσεις για τη διαχείριση αυτής της νέας πραγματικότητας. Πώς; Ξεκινώντας από τους ίδιους τους βασικούς σκοπούς του Υπερταμείου. Ποιοι είναι οι δύο πιο βασικοί σκοποί του Υπερταμείου; Η μείωση του δημοσίου χρέους και η όσο το δυνατόν πιο ορθολογική αξιοποίηση του Υπερταμείου για επενδυτικούς και αναπτυξιακούς σκοπούς για τη χώρα.

Μέχρι το τέλος, λοιπόν, του χρόνου θα έχουμε καταλήξει σε μια συμφωνία που θα έρθει και εδώ στη Βουλή προς κύρωση, με βάση τις υποχρεώσεις που προκύπτουν από την δανειακή σύμβαση της Ελλάδας και η οποία θα στοχεύει, θα κατατείνει και θα οδηγεί πρώτον, σε περαιτέρω μείωση του δημοσίου χρέους της χώρας και δεύτερον, σε πληρέστερη και πιο σύγχρονη αξιοποίηση της δημόσιας περιουσίας, που έχει περιέλθει στο Υπερταμείο. Οι επιμέρους λεπτομέρειες θα προσδιοριστούν στις συζητήσεις που θα έχουμε με τον ESM. Σε κάθε περίπτωση, όμως, -και θα το δείτε όταν θα έρθει η συμφωνία- θα είναι μία συμφωνία η οποία νομίζω θα είναι θετική για τα συμφέροντα της χώρας, χωρίς καμμία αμφιβολία.

Προχωρώ περαιτέρω στη ρύθμιση για το αεροδρόμιο. Εκεί προφανώς το κάνουμε, διότι θέλουμε να ενισχύσουμε το Χρηματιστήριο και την κεφαλαιαγορά. Το αεροδρόμιο με το μέγεθος που έχει, σίγουρα θα βοηθήσει προς αυτή την κατεύθυνση. Είναι διακηρυγμένος στόχος της Κυβέρνησης η ενίσχυση της κεφαλαιαγοράς και είναι πράγματα τα οποία είχαν ειπωθεί και γι’ αυτό τον λόγο απόρησα και το πρωί, όταν έγινε λόγος για αιφνιδιασμό κ.λπ..

Έχω εδώ τις δηλώσεις διαφόρων κυβερνητικών αξιωματούχων, κάποιες μάλιστα, είναι και από το ’19 ακόμα, αλλά μεσολάβησε η κρίση στη συνέχεια με τον κορωνοϊό και όλα αυτά ανεστάλησαν, για το ότι θα έπρεπε το αεροδρόμιο να αξιοποιηθεί με βάση τους σκοπούς του Υπερταμείου αφ’ ενός και του TAΙΠΕΔ αφ’ ετέρου. Και εσείς όταν ήσασταν κυβέρνηση από τον ΣΥΡΙΖΑ, το ΤΑΙΠΕΔ είχε ένα μερίδιο -το έχει- και προβλεπόταν με κάποιον τρόπο να διατεθεί αυτό το ποσό.

Εν πάση περιπτώσει, πάμε εδώ σε μία ρύθμιση η οποία προσαρμόζει τον τρόπο διακυβέρνησης του αεροδρομίου στον νόμο για την εταιρική διακυβέρνηση, ώστε να διευκολυνθεί μέχρι τις αρχές του χρόνου –υποθέτω- η είσοδος του Διεθνούς Αεροδρομίου Αθηνών «Ελευθέριος Βενιζέλος» στο Χρηματιστήριο.

Υπάρχει ένα μνημόνιο κατανόησης, μια συμφωνία αρχική μεταξύ των μετόχων. Με βάση αυτή τη συμφωνία το Υπερταμείο θα κρατήσει τις μετοχές που έχει τώρα. Το ΤΑΙΠΕΔ θα πουλήσει το 10% από το 30% που κατέχει και το ταμείο το ασφαλιστικό το καναδικό θα βρεθεί στο τέλος με 51% και μετά, παράλληλα με τις ρυθμίσεις αυτές, θα προχωρήσει και η είσοδος στο Χρηματιστήριο που θα είναι κέρδος και για το αεροδρόμιο και για το δημόσιο που μέσω του Υπερταμείου και του ΤΑΙΠΕΔ θα παραμείνει μέτοχος και θα είναι και όφελος, κυρίως, για την κεφαλαιαγορά. Επομένως, νομίζω είναι μια καθαρή ρύθμιση που δίνει και ένα θετικό μήνυμα ευρύτερα για την οικονομία.

Θα καταθέσω και σχετικά δημοσιεύματα για το αεροδρόμιο. Δεν ξέρω γιατί κάποιους ενοχλεί η λέξη κεφαλαιαγορά, όταν η ΕΥΔΑΠ με την ίδια ρύθμιση πάει στο δημόσιο, όπως δείχνουν αυτοί εδώ οι πίνακες. Όπως ξέρετε, η ΕΥΔΑΠ εδώ και πολλά χρόνια, ήταν, είναι και θα παραμείνει, ανεξάρτητα από το ποιος την εποπτεύει, εισηγμένη στο Χρηματιστήριο. Υπάρχει κάποιος που το αμφισβητεί; Δεν το θυμάστε; Άρα, γιατί δεν σας ενοχλούσε τόσο καιρό το ζήτημα της ΕΥΔΑΠ και σας ενοχλεί το θέμα του αεροδρομίου; Είναι το ίδιο πράγμα. Θα σας το καταθέσω, λοιπόν, για να δείτε ποια funds συμμετέχουν, ποιοι είναι οι μέτοχοι κ.λπ., για να βγάλουν και οι Έλληνες πολίτες τα συμπεράσματά τους. Και για να μην εκπλήττεσθε άλλη φορά, δεν θα ήθελα να πιστέψω ότι έχετε μνήμη χρυσόψαρου και δεν θυμάστε πως τα πράγματα αυτά προχώρησαν τόσο όταν το ΠΑΣΟΚ είχε τις τύχες της χώρας στα χέρια του, όσο και ο ΣΥΡΙΖΑ.

Τώρα, κυρία Πρόεδρε, θα προσπαθήσω στο επόμενο τμήμα της ομιλίας μου να συμπτύξω, όσο γίνεται, αφαιρέστε μου και από τη δευτερολογία …

**ΠΡΟΕΔΡΕΥΟΥΣΑ (Όλγα Γεροβασίλη):** Ελπίζω όχι στα πρότυπα του Φιντέλ Κάστρο, κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** …αλλά υπήρξαν εδώ Αρχηγοί των κομμάτων που έγραφε δεκαπέντε λεπτά και μίλησαν τριάντα πέντε λεπτά. Το ξεπερνάω!

Να δώσω κάποιες απαντήσεις, για να μη θεωρηθεί ότι δεν έχουμε απαντήσεις και υπάρχουν μόνο ερωτήσεις, για θέματα ευρύτερης οικονομικής πολιτικής.

Για τις τράπεζες, το είπαμε και στην Ελληνική Ένωση Τραπεζών, το είπα και εδώ στις προγραμματικές δηλώσεις, εμείς πιστεύουμε στον ανταγωνισμό και δεν θα μείνουμε σε θεωρητικές προσεγγίσεις για τον ανταγωνισμό.

Θα αξιοποιήσουμε όλα τα εργαλεία που έχουμε στη διάθεσή μας και ένα από αυτά είναι, το βασικότερο, είναι και μια ρύθμιση που έρχεται σήμερα εδώ, με βάση την οποία ενθαρρύνονται νομικά πρόσωπα να αγοράζουν ομόλογα του δημοσίου με κατάργηση σχετικών φόρων που υπήρχαν μέχρι τώρα.

Γενικότερα, θα ενθαρρύνουμε τους πολίτες με την πολιτική μας και τους επόμενους μήνες να στραφούν και σε άλλα προϊόντα που έχουν στη διάθεσή τους οι αποταμιευτές, πέραν του ταμιευτηρίου των τραπεζών. Υπάρχουν και μέσα στις τράπεζες άλλα προϊόντα, αλλά και εκτός τραπεζών άλλα προϊόντα, τα οποία θα ενθαρρύνουμε τους πολίτες να προχωρήσουν.

(Στο σημείο αυτό ο Υπουργός Οικονομικών κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, έχουμε πει -το επαναλαμβάνω- ότι θα δώσουμε τη δυνατότητα με σχετική νομοθετική ρύθμιση δάνεια να μην δίνουν μόνο οι τράπεζες, αλλά και μη τραπεζικά ιδρύματα, όπως γίνεται και σε άλλες ευρωπαϊκές χώρες, πράγμα το οποίο θα ενισχύσει τον ανταγωνισμό και θα στηρίξει τους πολίτες, όχι θεωρητικά, αλλά στην πράξη και την καθημερινότητά τους.

Σε σχέση με το πρωτογενές πλεόνασμα, ειπώθηκε ότι «είστε πάνω από τους στόχους, άρα γιατί δεν δίνετε παραπάνω λεφτά;». Πράγματι, είμαστε πάνω από τους στόχους του προϋπολογισμού, έτσι όπως είχαν τεθεί στο πρώτο εξάμηνο. Όμως, είμαστε ακριβώς στους στόχους του Προγράμματος Σταθερότητας. Επομένως, πρέπει να κάνουμε καλό νοικοκυριό μέχρι τέλους, για να πιάσουμε μέχρι και τον Δεκέμβριο τους στόχους του Προγράμματος Σταθερότητας.

Να ξέρετε ότι εσείς δεν αγαπάτε τους πολίτες περισσότερο απ’ ό,τι εμείς. Δεν κρατάμε με τον Αναπληρωτή Υπουργό και τους Υφυπουργούς τα χρήματα στα ταμεία του δημοσίου απλώς για να δυσαρεστούμε τον κόσμο και να δίνουμε σε εσάς την ευκαιρία να μας κάνετε κριτική. Δίνουμε όσα έχουμε, δεν δίνουμε αυτά που δεν έχουμε. Αυτή είναι η πολιτική μας. Και είναι μια σοβαρή και υπεύθυνη πολιτική.

Ελέχθησαν ιδιαίτερα από τον κ. Φάμελλο τα εξής: «Ουρανοκατέβατα κέρδη» και όσον αφορά τις εταιρείες ενέργειας, τις ηλεκτρικές εταιρείες, τα διυλιστήρια κ.λπ., το «τι κάνει αυτή η Κυβέρνηση;»

Θα πω ακόμα μια φορά το εξής. Βέβαια, στου «κουφού την πόρτα», αλλά εν πάση περιπτώσει θα το πω, για να είναι καταγεγραμμένο και από μένα στα Πρακτικά.

Κυρίες και κύριοι, το κράτος, έχει εισπράξει, πρώτον, από τον μηχανισμό παρακράτησης υπερκερδών των παραγωγών ενέργειας από τον Ιούλιο του 2022 έως τον Ιούνιο του 2023 3,3 δισεκατομμύρια ευρώ. Αυτά είναι στα κρατικά ταμεία. Ελπίζω να το ακούσουν αυτοί που το επαναλαμβάνουν, για να μην ταλαιπωρούμεθα όλοι μαζί με τα ίδια και τα ίδια.

Δεύτερον, το κράτος είχε εισπράξει πρωτύτερα έκτακτη εισφορά 90% επί των υπερκερδών για την περίοδο έως τον Ιούνιο του 2022, 340 εκατομμύρια ευρώ.

Τρίτον, έχει νομοθετηθεί και έχει εκδοθεί και η σχετική κοινή υπουργική απόφαση για τη φορολόγηση των εταιρειών διύλισης για τα διυλιστήρια, όπου θα καταβληθεί ποσό περίπου 600 εκατομμύρια ευρώ με τη βεβαίωση του φόρου εισοδήματος. Συνολικά έχουν διακρατηθεί από τα υπερκέρδη της ενέργειας περισσότερα από 4,2 δισεκατομμύρια ευρώ για τα ταμεία του κράτους.

Ελπίζω μέχρι τα μεσάνυχτα που θα καθόμαστε εδώ πέρα να μην βγαίνουν συνέχεια άλλοι ομιλητές της Αντιπολίτευσης οι οποίοι θα αγνοήσουν αυτά τα στοιχεία, που είναι «ξεροκέφαλα» -πώς να το κάνουμε;- και να έρχονται συνέχεια και να λένε τα ίδια και τα ίδια κ.λπ.. Ελπίζω. Θα δούμε.

Συνεχίζω με δυο - τρεις ακόμη παρατηρήσεις και κλείνω.

Η πρώτη είναι σε σχέση με τους μισθούς. Ακόμα μια φορά, σαν να μην πέρασε μια μέρα, ακούσαμε το «τι είπε ο ΟΟΣΑ για το 2022». Έχουμε απαντήσει. Απαντώ ξανά. Ας δούμε ολόκληρη την τετραετία. Σε ολόκληρη την τετραετία ο κατώτατος μισθός αυξήθηκε, με τη μείωση των ασφαλιστικών εισφορών, κατά 21,8%, ενώ την ίδια στιγμή η αντίστοιχη αύξηση του πληθωρισμού ήταν 15%. Ήμασταν δέκατοι όγδοοι στην Ευρωπαϊκή Ένωση στους είκοσι δύο που έχουν κατώτατο μισθό και είμαστε σήμερα δέκατοι τρίτοι. Εσείς είπατε, τελευταίοι. Δεν είναι το δεκατρία το ίδιο με το είκοσι δύο, για να είμαστε τελευταίοι, με τα δικά μου μαθηματικά. Ελπίζω και τα δικά σας.

Μας είπατε: «Τι κάνετε με τις ανισότητες;». Μας είπατε ότι εσείς πιστεύετε στην καταπολέμηση των ανισοτήτων, ενώ εμείς δήθεν πιστεύουμε ότι πρέπει να τσακίσουμε τους φτωχούς, να ενισχύσουμε τους φίλους μας. Υπήρχαν πολλοί ρήτορες που μίλησαν προς αυτή την κατεύθυνση. Άλλο καημό δεν έχουμε παρά να τσακωθούμε με τους ψηφοφόρους μας! Μέχρι εκεί θα έφτανε το μυαλό μας.

Εν πάση περιπτώσει, οι ανισότητες στην Ελλάδα, με τα επίσημα στατιστικά στοιχεία της Ευρωπαϊκής Επιτροπής που βγήκαν την άνοιξη, παρά τα προβλήματα λόγω του κορωνοϊού κ.λπ., μειώθηκαν επί Νέας Δημοκρατίας κατά 2%. Αποδείξτε μου το αντίθετο. Βρείτε στοιχεία που να δείχνουν το αντίθετο. Αναφέρω τα τελευταία στοιχεία της Ευρωπαϊκής Επιτροπής.

Όσον αφορά τον πληθωρισμό, ήμασταν για καιρό τέταρτοι – πέμπτοι από το τέλος του πίνακα στον πληθωρισμό. Βεβαίως, είναι μεγάλο πρόβλημα και εδώ και στις άλλες χώρες της Ευρώπης. Το είδα και με τους συναδέλφους μου όταν πήγα και συζήτησα…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Τελειώνω, κυρία Πρόεδρε.

Προφανώς, επιχειρούμε να το αντιμετωπίζουμε συντονισμένα όλοι μαζί, με τα εργαλεία που έχουμε στη διάθεσή μας για τον ανταγωνισμό, την προσπάθεια που κάνει -και πρέπει να κάνει- η Επιτροπή Ανταγωνισμού και την προσπάθεια για τους ελέγχους που γίνονται από το Υπουργείο Ανάπτυξης και τη ΔΙΜΕΑ.

Εν πάση περιπτώσει, το βέβαιο είναι ότι η Ελλάδα είναι σε μια θετική πορεία. Προφανώς, παρατηρούμε τις διεθνείς εξελίξεις. Δεν αδιαφορούμε για τίποτα. Δεν αδιαφορούμε για τα «σύννεφα» τα οποία υπάρχουν στον διεθνή ορίζοντα. Όμως, σε κάθε περίπτωση, βλέπετε ότι είμαστε ένα βήμα πριν από την απόκτηση της επενδυτικής βαθμίδας. Αυτό δεν έγινε τυχαίο. Έγινε, γιατί ασκήθηκε μια συγκεκριμένη πολιτική, η οποία αύξησε πολύ σημαντικά τις επενδύσεις, οδήγησε σε ρεκόρ των τελευταίων δεκαετιών τις εξαγωγές, κατέταξε τη χώρα στις πρώτες χώρες της Ευρωπαϊκής Ένωσης από πλευράς ρυθμών ανάπτυξης και μείωσε την ανεργία από το 17,5% στο 11%.

Αν άκουγε κανείς τις τοποθετήσεις των συναδέλφων της Αντιπολίτευσης, θα νόμιζε ότι μιλάμε για άλλη χώρα κι όχι για τη χώρα που έχει αυτές τις επιδόσεις.

Δεν τελειώνει η προσπάθεια και δεν θα αδιαφορήσουμε φυσικά για τα όποια προβλήματα υπάρχουν στον διεθνή ορίζοντα. Αλλά, η Ελλάδα είναι αυτή την ώρα σε μια ευμενή θέση και λόγω του ότι υπάρχει μια ισχυρή βάση με την πολιτική που υπήρξε την τελευταία τετραετία, αλλά και λόγω του αποτελέσματος των εκλογών, που στέλνει ένα μήνυμα αξιοπιστίας στις αγορές και τους διεθνείς επενδυτές. Αυτή είναι η αντίληψή μας και αυτά είναι τα αποτελέσματα της δουλειάς της Κυβέρνησης μέχρι τώρα.

Βεβαίως, εδώ υπήρξε μια γενικότερη καταστροφολογία. Μας κρίνει ο κόσμος και εσάς και εμάς. Και βέβαια, υπήρξε και μια καταστροφολογία για το νομοσχέδιο.

Κλείνοντας, δεν αντέχω να μην μπω στον πειρασμό να πω κάτι το οποίο μου φάνηκε παράδοξο. Ακούγοντας την ομιλία του Προέδρου της Κοινοβουλευτικής Ομάδας του ΣΥΡΙΖΑ, διερωτήθηκα αν με τον αρνητικό τόνο που είχε καλύπτεται ο εισηγητής της μειοψηφίας, της Αξιωματικής Αντιπολίτευσης, ο κ. Μαμουλάκης, ο οποίος είπε ότι ο ΣΥΡΙΖΑ θα υπερψηφίσει το νομοσχέδιο. Ο ΣΥΡΙΖΑ θα υπερψηφίσει το νομοσχέδιο, ενώ ο κ. Φάμελλος δεν βρήκε τίποτα θετικό να πει για το νομοσχέδιο.

Από την άλλη πλευρά, ο κ. Κουκουλόπουλος ήταν πιο συγκρατημένος από την πλευρά του ΠΑΣΟΚ, αλλά κατέληξε στο ότι το ΠΑΣΟΚ θα καταψηφίσει το νομοσχέδιο.

Εν πάση περιπτώσει, δεν θέλω να σας κάνω τον σύμβουλο στρατηγικής, αλλά ιδιαίτερα για το ΠΑΣΟΚ θα ήθελα να πω ότι με τέτοιου είδους προσεγγίσεις μπορεί στο τέλος να φαίνεστε ως ΚΚΕ της κεντροαριστεράς. Κάντε ό,τι νομίζετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Θα ήθελα τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ – Προοδευτική Συμμαχία, ο κ. Παππάς, για ένα λεπτό και στη συνέχεια θα ακολουθήσει ο κ. Κατρίνης.

Ορίστε, κύριε Παππά.

**ΝΙΚΟΛΑΟΣ ΠΑΠΠΑΣ:** Είναι προφανές, κύριε Χατζηδάκη, και ήταν σαφέστατο αυτό που είπε και ο Πρόεδρος της Κοινοβουλευτικής μας Ομάδας και ο εισηγητής μας, ότι θα καταψηφίσουμε την κακή σας νομοθέτηση και θα υπερψηφίσουμε οτιδήποτε δίνει έστω και ένα ευρώ στους Έλληνες πολίτες και στους δημοσίους υπαλλήλους.

Κύριε Χατζηδάκη, μόνο δύο παρατηρήσεις.

Αναρωτηθήκατε γιατί σας κάνουμε κριτική για το ζήτημα του ΕΝΦΙΑ. Γνωρίζετε πάρα πολύ καλά ότι το κόστος ασφάλισης είναι οριζόντιο, ανεξάρτητα από την αντικειμενική αξία του ακινήτου. Συνεπώς, με τη ρύθμισή σας ευνοούνται δυσανάλογα όσοι έχουν μεγάλη αξία ακινήτου. Είναι πάρα πολύ απλό. Οι χρεώσεις των ασφαλιστικών είναι οριζόντιες. Ο ΕΝΦΙΑ συνδέεται με την αντικειμενική αξία ακινήτου. Πολύ περισσότερο θα ευνοηθεί κάποιος που έχει ένα διαμέρισμα εκατό τετραγωνικά στο Ψυχικό και πολύ λιγότερο ένας που το έχει στο Κερατσίνι.

Δεύτερο, μας είπατε ότι έχουμε μνήμη «χρυσόψαρου» και αναφερθήκατε στην ΕΥΔΑΠ.

Θυμάστε, κύριε Χατζηδάκη, αρχές του Γενάρη του 2013 τι συνέβη; Ήσασταν Υπουργός Ανάπτυξης και σας επισκέφτηκε στο Υπουργείο σας ο τότε Πρωθυπουργός, ο κ. Σαμαράς. Και υποσχεθήκατε εντός τριμήνου να πουλήσετε την ΕΥΔΑΠ και την ΕΥΔΑΘ. Αυτή είναι η πραγματικότητα.

Μη μας ρωτάτε γιατί ήμασταν καχύποπτοι. Πρώτον, διότι εσείς διαφημίζετε τον εαυτό σας ως πρωταθλητή των ιδιωτικοποιήσεων, δεύτερον, επειδή ήρθαν αλλεπάλληλες αποφάσεις του Συμβουλίου της Επικρατείας που τις γράψατε στα παλαιότερα των υποδημάτων σας και τρίτον επειδή φέρατε και τη Ρυθμιστική Αρχή Υδάτων τελευταία. Και για το εξωτερικό υδροδοτικό δίκτυο είχατε σκοπό να κάνετε ιδιωτικοποίηση μέσω της συντήρησης και σας ήρθε από το ΣΤΕ η αρνητική και όταν ήρθε το Συμβούλιο της Επικρατείας και είπε ότι πρέπει να βγάλετε την ΕΥΔΑΠ από το Υπερταμείο ήρθε ο κ. Σταϊκούρας εδώ και ξεκίνησε -συγχωρέστε μου την έκφραση- τις νομικές πονηριές για να το αποφύγει. Αυτό που κάνετε σήμερα δεν είναι τίποτα παρά η συμμόρφωσή σας δυστυχώς με χρονοκαθυστέρηση στις αλλεπάλληλες αποφάσεις του Συμβουλίου της Επικρατείας.

Και αν κάτι σας στεναχωρεί, προφανώς, είναι ότι έκλεισε οριστικά ο κύκλος ιδιωτικοποίησης των υδάτων, εκτός αν θέλετε να τα ιδιωτικοποιήσετε και μέσω απλώς του Υπουργείου Οικονομικών. Διότι εμείς, επειδή διαρκώς το λέτε αυτό, κατά τη διάρκεια της δικής μας κυβέρνησης δεν πουλήθηκε ούτε μια μετοχή της ΕΥΔΑΠ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Για τοθέμα του ΕΝΦΙΑ θα απαντήσει ο κ. Θεοχάρης στη συνέχεια.

Για το θέμα της ΕΥΔΑΠ θέλω να σας πω -το επαναλαμβάνω- ότι υπήρχε απόφαση του Συμβουλίου της Επικρατείας από το 2014. Άρα, το θέμα είχε κριθεί και λυθεί από τότε. Εάν κάποιος δικαιούται να είναι καχύποπτος, θα έπρεπε να είναι όλοι οι άλλοι εκτός από τον ΣΥΡΙΖΑ, διότι επί ΣΥΡΙΖΑ είχε μπει στο Υπερταμείο η ΕΥΔΑΠ. Το ξεχάσατε;

(Χειροκροτήματα από την πτέρυγα της Νέας Δημοκρατίας)

Δεύτερον, φαντάζομαι ότι ήσασταν εδώ, όταν μίλησε ο κ. Μαμουλάκης, όπως ήμασταν και πολλοί από εμάς. Ήταν σίγουρα ο κ. Θεοχάρης, ο κ. Πετραλιάς. Όλοι μας ακούσαμε, όταν τελείωνε ο λόγος του κ. Μαμουλάκη, ότι ο ΣΥΡΙΖΑ θα πει «ναι» επί της αρχής στο νομοσχέδιο. Επομένως, τι θέλετε; Θέλετε να μας βγάλετε τρελούς; Εδώ ήμασταν όλοι, ο ΣΥΡΙΖΑ είπε αυτό. Μακάρι να το τηρήσετε, γιατί θα δείξετε ότι κάτι πήρατε από το μάθημα των εκλογών. Τώρα, αν σας ρυμουλκήσει το ΠΑΣΟΚ αυτή τη φορά, θα γίνετε και πάλι χορηγός του ΠΑΣΟΚ, όπως σας κατηγορούσαν πριν από τις εκλογές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, έχετε τον λόγο για δώδεκα λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πριν από κάθε τι αυτήν τη στιγμή, πέρα από κάθε λέξη και κάθε σκέψη, οφείλουμε όλοι μας μια αυθεντική έκφραση ευγνωμοσύνης στους δύο πιλότους μας που έδωσαν τη ζωή τους με πνεύμα καθήκοντος. Γιατί σε μια εποχή παραίτησης και παρακμής, η αφοσίωση μέχρι θυσίας δείχνει τον δρόμο της ευθύνης. Και η δική μας ευθύνη είναι να μην ξεχάσουμε. Η καλύτερη τιμή στους δύο αδικοχαμένους πιλότους είναι να μην ξεχάσουμε αύριο αυτό που μας συγκλονίζει σήμερα. Γιατί τιμώ σημαίνει δεν ξεχνώ.

Κυρίες και κύριοι συνάδελφοι, το ΠΑΣΟΚ καταψηφίζει επί της αρχής ένα νομοσχέδιο που σύμφωνα και με τα λεχθέντα του Υπουργού και του εισηγητή ισχυρίζεται ότι εφαρμόζει το 50% του προεκλογικού προγράμματος της Νέας Δημοκρατίας. Ναι, κύριε Υπουργέ, μην σοκάρεστε. Το ΠΑΣΟΚ καταψηφίζει το προεκλογικό πρόγραμμα της Νέας Δημοκρατίας και το κάνουμε γιατί διαφωνούμε τόσο με την πολιτική σας στην οικονομία, όσο και γιατί δεν συμμεριζόμαστε το αφήγημα που διακινείτε: το αφήγημα της αισιόδοξης εικόνας, το αφήγημα μιας δήθεν ισχυρής οικονομίας, το αφήγημα της δήθεν στήριξης των πολιτών εν μέσω ακρίβειας και πληθωρισμού.

Και γιατί διαφωνούμε; Αναλυτικά. Γιατί μιλάτε για φοροελαφρύνσεις, αλλά η πολιτική που ασκείτε απέχει πολύ από την έννοια της φορολογικής δικαιοσύνης.

Το αποδεικνύει άλλωστε το γεγονός ότι τα φορολογικά έσοδα στηρίζονται κυρίαρχα στους έμμεσους φόρους που ξέρουμε ποιους πλήττουν, τη μεσαία τάξη και τις πιο ευάλωτες κοινωνικές ομάδες. Έσοδα από έμμεσους φόρους 33 ακόμα δισεκατομμύρια το 2022 έναντι 28,1 το 2021, ενώ μόνο το πρώτο εξάμηνο του 2023 με βάση τα χθεσινά στοιχεία τα έσοδα από τον ΦΠΑ ξεπέρασαν τα 11 δισεκατομμύρια ευρώ, μόνο από τον ΦΠΑ. Ουσιαστικά λοιπόν, οι έμμεσοι φόροι καλύπτουν το 60% φορολογικών εσόδων και βεβαίως λόγω αδυναμίας ή θα έλεγα καλύτερα λόγω της απροθυμίας της Κυβέρνησης να φορολογήσει όσους έχουν αποκομίσει υπερκέρδη ή να περιορίσει τη φοροδιαφυγή.

Είπατε πριν ότι έχετε υπογράψει την υπουργική απόφαση για τη φορολόγηση του 90% των υπερκερδών των διυλιστηρίων. Θυμάστε μήπως πότε εξήγγειλε αυτό το μέτρο ο κ. Μητσοτάκης; Θα σας πω εγώ. Στις 17 Δεκεμβρίου του 2022, επτάμισι μήνες πριν και η Κυβέρνηση δεν έχει εισπράξει ούτε ένα ευρώ. Δεν είναι τυχαίο ότι μία μέρα πριν επιβλήθηκε το τελευταίο πρόστιμο για αισχροκέρδεια στα τρόφιμα. Επτάμισι μήνες πριν.

Όπως δεν μιλάτε για μείωση του φόρου διανεμόμενων μερισμάτων και ποιους ευνοεί αυτή. Ήδη μια τράπεζα, κύριε Υπουργέ, ανακοίνωσε διανομή μερίσματος 25% για το 2023, με τις τράπεζες να έχουν αύξηση 58% των εσόδων από τόκους το πρώτο τρίμηνο του 2023 και εκτίμηση για επιπλέον αύξηση κερδών 20% το δεύτερο τρίμηνο μόνο από την αύξηση των επιτοκίων, το οποίο ξέρετε πολύ καλά ποιους πλήττει. Και επειδή είπατε για μη τραπεζικά ιδρύματα που θα χορηγούν δάνεια, μακάρι κύριε Υπουργέ, αλλά σας θυμίζω ότι η δική σας Κυβέρνηση έφερε το νομοσχέδιο για τις μικροπιστώσεις, το οποίο απέτυχε παταγωδώς και αυτή τη στιγμή τα δάνεια δυστυχώς που δίνονται είναι πάρα πολύ λίγα, την ίδια στιγμή που μόλις χίλιοι εκατό συνεπείς δανειολήπτες μπορούν να επιδοτηθούν τη δόση του δανείου με πάνω από τετρακόσιες χιλιάδες να υφίστανται τις αυξήσεις.

Διαφωνούμε γιατί μιλάτε για τη μείωση της φορολογίας στα ακίνητα κάνοντας «σημαία» τον ΕΝΦΙΑ την ίδια στιγμή, κύριε Υπουργέ, που δεν τοποθετήστε ξεκάθαρα στο αίτημα των μισών σχεδόν δήμων της χώρας για επαναξιολόγηση αντικειμενικών αξιών που συμπαρασύρει δεκαπέντε φόρους και τέλη ακινήτων. Σας έχουν κάνει οι μισοί δήμοι αίτημα να επαναπροσδιορίσετε αντικειμενικές αξίες, φωνή βοώντος, σιγή ιχθύος.

Διαφωνούμε γιατί μιλάτε για πρωτογενές πλεόνασμα και επιτυχημένη δήθεν δημοσιονομική διαχείριση, όταν κάνετε συνεχώς μεταθέσεις πληρωμών, όταν η δαπάνη για τόκους στο πρώτο εξάμηνο είναι αυξημένες 45% έναντι του 2022, όταν έχουν καλυφθεί ήδη το 80% των δαπανών για τόκους για όλο το 2023. Αυτή είναι η αξιοπιστία των προϋπολογισμών που καταθέτετε και ψηφίζετε στη Βουλή.

Διαφωνούμε γιατί δεν λέτε ξεκάθαρα ότι η αναβάθμιση του αξιόχρεου της χώρας δεν θα μειώσει αυτόματα το κόστος δανεισμού, όπως συμβαίνει και σε άλλες χώρες που είναι σε επενδυτική βαθμίδα ούτε βεβαίως θα μειώσει τον όγκο του κρατικού χρέους που εκτινάχθηκε στα 300 δισεκατομμύρια ευρώ επί των ημερών σας. Το Ελληνικό Δημοσιονομικό Συμβούλιο το οποίο εσείς εμπιστεύεστε για την κοστολόγηση των προγραμμάτων των κομμάτων σε προχθεσινή του μελέτη λέει ακριβώς ότι σταδιακή αναχρηματοδότηση του δημοσίου χρέους σε όρους αγοράς αναδεικνύει σοβαρή αβεβαιότητα -δεν το λέμε εμείς, το λέει το Ελληνικό Δημοσιονομικό Συμβούλιο- και απαιτεί δημοσιονομική επαγρύπνηση. Δεν το λέει το ΠΑΣΟΚ, το λέει το Ελληνικό Δημοσιονομικό Συμβούλιο.

Διαφωνούμε γιατί δεν ομολογείτε ότι η δαπάνη για τόκους θα αυξάνεται διαρκώς λόγω αύξησης επιτοκίων, λόγω υποκατάστασης των χαμηλότοκων δανείων διάσωσης με νέα υψηλότερα από τις αγορές, λόγω των απλήρωτων καταπτώσεων εγγυήσεων 2 δισεκατομμυρίων που θα κληθείτε να καταβάλλετε εν όψει της βαθμίδας ληξιπρόθεσμων υποχρεώσεων 2 δισεκατομμύρια, ενώ εξακολουθούμε να έχουμε το υψηλότερο χρέος ως ποσοστό του ΑΕΠ στην Ευρωζώνη. Παρουσιάζετε μια ειδυλλιακή εικόνα για την οικονομία, ενώ καταγράφεται δυσθεώρητο έλλειμμα στο ισοζύγιο τρεχουσών συναλλαγών που θα διατηρηθεί έως το 2026. Μαντέψτε. Ούτε αυτό το λέει το ΠΑΣΟΚ. Το λέει το Ελληνικό Δημοσιονομικό Συμβούλιο με το εμπορικό έλλειμμα να καταγράφει ρεκόρ το 2022, ξεπερνώντας τα 20 δισεκατομμύρια.

Είπε πριν ο Υπουργός ότι είχαμε ρεκόρ στις εξαγωγές του 2022. Πολύ ωραία. Γιατί δεν λέτε, κύριε Υπουργέ, ότι είχαμε και ρεκόρ στις εισαγωγές του 2022 και λέτε τη μισή αλήθεια; Αυτή είναι η αξιόπιστη εικόνα της Κυβέρνησης και του Υπουργείου;

Διαφωνούμε με την πολιτική σας γιατί εξακολουθείτε να παριστάνετε ότι δεν βλέπετε το νούμερο ένα πρόβλημα της χώρας, που δεν είναι άλλο από το ιδιωτικό χρέος που υπερβαίνει τα 270 δισεκατομμύρια ευρώ και διαρκώς αυξάνεται με ελάχιστους, από τους συνολικά επτά εκατομμύρια οφειλέτες, να έχουν ρυθμίσει τις υποχρεώσεις τους, ενώ μέχρι το τέλος του 2023 αναμένεται να αναρτηθούν περίπου πενήντα έξι χιλιάδες πλειστηριασμοί και δεν υπάρχει προστασία πρώτης κατοικίας, με υπογραφή σφραγίδα της Κυβέρνησης του κ. Μητσοτάκη.

Διαφωνούμε λοιπόν γιατί αδιαφορείτε για τους πολίτες που χάνουν τους κόπους μιας ζωής. Γιατί αδιαφορείτε για τον αφανισμό της εγχώριας επιχειρηματικότητας. Γιατί δεν αποδέχεστε έστω και τώρα την παταγώδη αποτυχία σας σε όλες τις πολιτικές που έχετε εφαρμόσει για τη διαχείριση ιδιωτικού χρέους, ενώ εμείς εγκαίρως έχουμε καταθέσει μια ολοκληρωμένη δέσμη προτάσεων την οποία καταθέτω και πάλι στα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για νομοθετικές ρυθμίσεις, όχι λόγια του αέρα, όχι προτάσεις στη δημόσια συζήτηση, αλλά νομοθετικές ρυθμίσεις που σας καλούμε να τις κάνετε δεκτές.

Διότι, κύριε Υπουργέ και κύριοι της Κυβέρνησης, απέναντί σας δεν έχετε αντιπολίτευση των κραυγών και της προχειρότητας, αλλά απέναντί σας έχετε το ΠΑΣΟΚ που ασκεί προγραμματική αντιπολίτευση.

Και για να θυμηθούμε τα παλιά, όπως είπατε, και επειδή προ ημερών ο Υφυπουργός σας κ. Θεοχάρης στηλίτευσε τον νόμο Κατσέλη των κυβερνήσεων του ΠΑΣΟΚ ότι ήταν ένας νόμος ο οποίος ευνόησε τους μπαταχτσήδες, ο νόμος για την προστασία της πρώτης κατοικίας, θα ήθελα να πω ότι ο κ. Θεοχάρης δεν ήταν σε αυτή την Αίθουσα το 2010 όταν ο εισηγητής τότε της μειοψηφίας κ. Χατζηδάκης υπερθεμάτιζε υπέρ του νόμου ΠΑΣΟΚ, της κυβέρνησης του Γιώργου Παπανδρέου για τα υπερχρεωμένα νοικοκυριά. Επίσης, ο κ. Θεοχάρης δεν ήταν στη Βουλή όταν το 2013, για να θυμηθούμε τα παλιά, με τον ν.4161/2013 με υπογράφοντα τον Υπουργό –τότε- Ανάπτυξης κ. Χατζηδάκη δόθηκε η δυνατότητα σε όποιον κάνει απλώς μια αίτηση να πάρει προστασία πρώτης κατοικίας, χωρίς δικαστική απόφαση, χωρίς κάποιος να κρίνει εάν είναι πραγματικά αδύναμος και βρίσκεται σε αδυναμία, για να δούμε ποιοι είναι αυτοί οι οποίοι ευνόησαν με τις επιλογές τους τους μπαταχτσήδες και ποιοι όχι.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαφωνούμε γιατί συνεχίζετε να αφήνετε ανεξέλεγκτη την αισχροκέρδεια να διαβρώνει νοικοκυριά και επιχειρήσεις με την Ελλάδα να καταγράφει την υψηλότερη αύξηση στα τρόφιμα τον Ιούνιο με 3,5%, δείκτη μεγαλύτερο ακόμα και από την Τουρκία που έχει τον υψηλότερο πληθωρισμό, όταν στην Ευρωπαϊκή Ένωση αυτός ο δείκτης τον Ιούνιο αυξήθηκε κατά 0,1% στα τρόφιμα και 3,5% στην Ελλάδα.

Διαφωνούμε γιατί επιμένετε να μην κάνετε ελέγχους στην αγορά αφού το τελευταίο πρόστιμο για αισχροκέρδεια -το είπα και πριν- στα τρόφιμα επιβλήθηκε ακριβώς επτάμισι μήνες πριν, όταν εξαγγείλατε τη φορολόγηση των υπερκερδών στα διυλιστήρια.

Διαφωνούμε γιατί εμμένετε στον υψηλό ΦΠΑ 13% στα βασικά είδη διατροφής, ενώ εμείς σας έχουμε προτείνει από τον Γενάρη του 2022 τη μείωση στο 6% και ενώ στην Ισπανία, που εφαρμόστηκε ανάλογο μέτρο μάλιστα με μηδενικό ΦΠΑ σε μερικά είδη διατροφής, ο πληθωρισμός στα τρόφιμα μειώθηκε, ενώ στην Ελλάδα αυξήθηκε κατά 12,6% τον Ιούνιο.

Και για να σταματήσει η παραφιλολογία και η προπαγάνδα ότι το μέτρο αυτό στην Ισπανία απέτυχε και ότι η κυβέρνηση το απέσυρε, καταθέτω στα Πρακτικά τα δημοσιεύματα του Δεκεμβρίου, που είναι η πρώτη εφαρμογή του μέτρου.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 27 Ιουνίου που επεκτείνεται το ίδιο μέτρο για έξι μήνες, όπως επίσης και τον πίνακα από το YCharts που αποδεικνύει ότι από τον Γενάρη μέχρι τον Ιούνιο ο πληθωρισμός τροφίμων στην Ισπανία με τη μείωση του ΦΠΑ μειώθηκε από το 15,7% στο 10,3%.

Παρακαλώ πολύ, το καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαφωνούμε, γιατί αφήνετε ανυπεράσπιστους καταναλωτές που αντιμετωπίζουν αυξήσεις σε εννέα από τα δέκα είδη τροφίμων και θεωρείτε ότι ξεμπερδεύετε με ένα Market Pass. Γιατί βεβαίως, πέρα από την ακρίβεια στα τρόφιμα, έχουμε τις τελευταίες δύο εβδομάδες την Ελλάδα να πρωτοπορεί στη χονδρεμπορική τιμή του ρεύματος. Βεβαίως, η Επιτροπή Ανταγωνισμού έχει ήδη συστήσει παρεμβάσεις όπως και η Τράπεζα της Ελλάδος για τις χρεώσεις των τραπεζών. Δυστυχώς, από την Κυβέρνηση δεν υπάρχει κανένα ενδιαφέρον, καμμία πρωτοβουλία.

Διαφωνούμε, γιατί προσποιείστε ότι αντιμετωπίζετε το στεγαστικό πρόβλημα των νέων με προσθήκη πέντε χιλιάδων χαμηλότοκων δανείων όταν ήδη οι αιτήσεις ήταν επταπλάσιες του αριθμού δικαιούχων με μόλις τρεις στους δέκα τελικά που εγκρίνονται να μπορούν να βρίσκουν σπίτι. Διαφωνούμε, γιατί αφήνετε αναξιοποίητο ένα αδρανές κτηριακό κεφάλαιο εκατοντάδων χιλιάδων εγκαταλελειμμένων κτηρίων, εκατόν τριάντα χιλιάδες μόνο υπολογίζονται στο Δήμο της Αθήνας, χωρίς να υιοθετείτε πολιτικές κατασκευής κοινωνικών κατοικιών ή να εφαρμόζετε πολιτικές για συγκράτηση ενοικίων, όπως εφαρμόζονται σε αρκετές ευρωπαϊκές χώρες. Δεν το λέει μόνο το ΠΑΣΟΚ, το έχει προτείνει η αξιοποίηση του δημοσίου αποθεματικού κοινωνικών κατοικιών και φορολογικά κίνητρα για ανακαίνιση κτηρίων για νέα ζευγάρια και νέους ανθρώπους με τους οποίους θεωρείτε ότι καθαρίζετε με το Youth Pass.

Διαφωνούμε, γιατί μιλάτε διαρκώς για αυξήσεις μισθών όταν και πάλι με βάση το Εθνικό Δημοσιονομικό Συμβούλιο η μείωση του μέσου εισοδήματος στην Ελλάδα λόγω πληθωρισμού ήταν 7,1% το 2022. Διαφωνούμε, γιατί αφήνετε ανυπεράσπιστους τους χαμηλοσυνταξιούχους που εμείς προτείνουμε την επαναφορά του ΕΚΑΣ και εσείς θεωρείτε ότι ξεμπερδεύετε με μια εφάπαξ παροχή και εξαίρεση από φαρμακευτική δαπάνη.

Και διαφωνούμε, γιατί συνεχίζετε να εμπαίζετε τους συνταξιούχους με τη προσωπική διαφορά, δίνοντας τους ένα επίδομα πριν τα Χριστούγεννα και πριν το Πάσχα.

Και βέβαια επειδή θριαμβολογείτε για τις επενδύσεις και είπατε για τις άμεσες ξένες επενδύσεις, αλλά δεν είπατε ότι το μεγάλο ποσοστό είναι σε real estate και χρηματοπιστωτικά προϊόντα βεβαίως διαφωνούμε με αυτή την θριαμβολογία, όπως αυτή που είχατε για τα ναυπηγεία Σκαραμαγκά με τους εκατοντάδες εργαζόμενους να είναι στον αέρα και τον επενδυτή να μην έχει ξεκαθαρίσει μέχρι και σήμερα τις προθέσεις του τι θα κάνει με τα ναυπηγεία και ποια είναι η τύχη των εργαζομένων.

Για όλους, λοιπόν, αυτούς τους λόγους και πολλούς ακόμα δεν μπορούμε ούτε να συναινέσουμε ούτε να συμφωνήσουμε με την οικονομική σας πολιτική, μια πολιτική για λίγους και ισχυρούς, μια πολιτική που θεωρεί ότι ξεμπερδεύει με επιδόματα, με εργαλειοποίηση φτώχειας, μια πολιτική που αφήνει ανεξέλεγκτη την αισχροκέρδεια προς όφελος των καρτέλ.

Κυρίες και κύριοι συνάδελφοι, το 40% δεν είναι πανάκεια -και απευθύνομαι στους συναδέλφους της κυβερνητικής πλειοψηφίας- δεν είναι λευκή επιταγή. Δεν αποτελεί επιχείρημα και οδό διαφυγής όταν είστε ή αισθάνεστε στριμωγμένοι. Δεν σας δίνει τη νομιμοποίηση να θέσετε υπό αμφισβήτηση ή υπό διαπραγμάτευση κυριαρχικά δικαιώματα και να μετατρέπετε σε σχετική την έννοια της κυριαρχίας της χώρας.

Αυτό που έχετε ξεχάσει και θα πρέπει ίσως να θυμηθείτε είναι ότι η ψήφος είναι δανεική. Δεν είστε και δεν θα μένετε ανεξέλεγκτοι, γιατί απέναντί σας έχετε πλέον το ΠΑΣΟΚ. Δεν είστε ούτε ιδιοκτήτες ούτε κληρονόμοι της εξουσίας. Και δεν πρέπει να ξεχνάμε ότι η εξουσία πρέπει να ασκείται στο όνομα του λαού και για τον λαό.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Κατρίνη.

Τον λόγο έχει η Βουλευτής της Νέας Δημοκρατίας, κ. Ασημίνα Σκόνδρα. Θα ακολουθήσει η κ. Ραλλία Χρηστίδου και στη συνέχεια η κ. Κατερίνα Νοτοπούλου από την Κοινοβουλευτική Ομάδα του ΣΥΡΙΖΑ - Προοδευτική Συμμαχία.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, στεκόμαστε με θλίψη και υποκλινόμαστε με σεβασμό στην αυτοθυσία των δύο παλικαριών που χθες έχασαν τη ζωή τους όταν μάχονταν με αυτοθυσία για να σώσουν άλλες ζωές. Τα συλλυπητήρια δεν αρκούν για τις οικογένειες των δύο αυτών ηρώων που θυσιάστηκαν σε έναν ανομολόγητο πόλεμο.

Η χώρα μας βρίσκεται είκοσι μέρες τώρα σε κατάσταση πολιορκίας από συνεχείς και ταυτόχρονες πυρκαγιές, σε μια συνεχή μάχη με τις καιρικές συνθήκες και τα φυσικά φαινόμενα. Σε αυτή τη μάχη στέκονται θαρραλέα σώζοντας ζωές και περιουσίες οι πυροσβέστες και όλοι όσοι συμμετέχουν στην κατάσβεση και την πολιτική προστασία. Δεν έχουμε παρά να εκφράσουμε απεριόριστη ευγνωμοσύνη και να τους στηρίξουμε με όλες μας τις δυνάμεις.

Κυρίες και κύριοι συνάδελφοι, επί του νομοσχεδίου που συζητάμε αναρωτιέμαι ενώπιόν σας: Είναι δυνατόν ο ΣΥΡΙΖΑ να μας εγκαλεί για φοροεισπρακτικές πρακτικές και δήθεν αδιαφορία για το εισόδημα και την οικονομική κατάσταση των πολιτών; Προτείνουν να μοιραστεί το πρωτογενές πλεόνασμα στους συνταξιούχους και στους εργαζόμενους που δικαιούνται αναδρομικά. Προτείνουν και να μειωθεί η έμμεση φορολογία. Ειλικρινά, χρειάζεται παραπανίσιο θράσος να υποδεικνύεις στον άλλον αυτά που όχι μόνο δεν εφάρμοσες, αλλά έκανες ακριβώς τα αντίθετα αναμασώντας την «καραμέλα» της δημοσιονομικής εποπτείας και του μνημονίου, αυτού του τρίτου μνημονίου που οι ίδιοι προκάλεσαν.

Πέρυσι, κύριοι συνάδελφοι, βγήκαμε από την εποπτεία. Δεν ξεκινήσαμε όμως πέρυσι την πολιτική των φοροελαφρύνσεων, των ενισχύσεων και της κοινωνικής στήριξης. Τα ανακουφιστικά μέτρα ξεκίνησαν να εφαρμόζονται διαδοχικά από την Κυβέρνηση της Νέας Δημοκρατίας αμέσως μετά την εκλογή της το 2019. Μειώσαμε τον ΕΝΦΙΑ και καταργήσαμε πάνω από πενήντα φόρους που είχε αφήσει προίκα η κυβέρνηση ΣΥΡΙΖΑ στους φορολογούμενους. Διευθετήσαμε τις χίλιες και πλέον εκκρεμότητες στις συντάξεις. Ο δε πρώην υπουργός σας κ. Κατρούγκαλος είχε αφήσει χιλιάδες συνταξιούχους και ΑΜΕΑ χωρίς εισόδημα και χωρίς τη σύνταξη που δικαιούνταν. Οι άνθρωποι δεν μπορούσαν να εξασφαλίσουν ούτε τα απαραίτητα. Όσο για την φοροκαταιγίδα που έζησαν οι Έλληνες επί των ημερών σας είναι βέβαιο ότι δεν θα σβήσει ποτέ από τη μνήμη τους. Και σήμερα φέρνετε ως προτάσεις σας και υποδείξεις όλα όσα έχουμε ήδη υλοποιήσει εμείς ως Κυβέρνηση την προηγούμενη τετραετία, για να στηρίξουμε τη διαλυμένη οικονομία, να επαναφέρουμε τη χώρα σε ρυθμούς ανάπτυξης και να δώσουμε ανάσα στην ελληνική κοινωνία.

Αγαπητοί συνάδελφοι, παρ’ όλο που το νομοσχέδιο έχει μόνο θετικές προεκτάσεις και αμιγώς κοινωνικό χαρακτήρα βρήκατε έναν λόγο να αντιδράσετε και πάλι. Σας ενόχλησε το άρθρο 48 για την κοστολόγηση των προεκλογικών προγραμμάτων των κομμάτων, γιατί δεν θέλετε να γίνεται αντιληπτός από τους συμπολίτες μας ο άκρατος λαϊκισμός σας, οι ψεύτικες υποσχέσεις και οι ανεφάρμοστες θεωρίες σας. Προεκλογικά ο ΣΥΡΙΖΑ ανακοίνωσε ένα πρόγραμμα που εντέλει το κόστος του ήταν 80 δισεκατομμύρια. Αποδείχθηκε δηλαδή για άλλη μια φορά ο συνειδητός εμπαιγμός των πολιτών. Διότι ακόμα και αν εφάρμοζε την φοροεισπρακτική πολιτική που είχε κατά νου, πάλι ήταν αδύνατη η υλοποίησή του.

Έτσι συνεχίζετε και πορεύεστε, χωρίς σχέδιο, χωρίς πυξίδα, χαϊδεύοντας αυτιά και δημαγωγώντας. Οι συμπολίτες μας όμως σας κατάλαβαν και παρά τις οκταπλάσιες παροχές που τάζατε προεκλογικά σε σχέση με το πρόγραμμα της Νέας Δημοκρατίας εμφατικά επέλεξαν και στις δύο εκλογικές αναμετρήσεις αυτοδύναμη Νέα Δημοκρατία και Κυριάκο Μητσοτάκη. Μας εμπιστεύτηκαν γιατί ό,τι υποσχεθήκαμε το κάναμε και ακόμα περισσότερα.

Το ίδιο και με το νομοσχέδιο που συζητάμε. Θεσμοθετούμε σχεδόν το 50% των προεκλογικών μας δεσμεύσεων με έμφαση σε μέτρα για ενίσχυση του εισοδήματος δημοσίων λειτουργών, ενστόλων, μελών ΔΕΠ στα πανεπιστήμια. Εστιάζουμε στις οικογένειες με παιδιά, σε συνταξιοδοτικές, μισθολογικές και φορολογικές διατάξεις και στην περαιτέρω στήριξη των πολιτών. Σημειωτέον, αυξήσεις στο δημόσιο γίνονται μετά από δεκατέσσερα χρόνια. Αυξάνεται το αφορολόγητο για πάνω από ένα εκατομμύριο τριακόσιες χιλιάδες οικογένειες με παιδιά. Μειώνεται ο ΕΝΦΙΑ 10% για τις ασφαλισμένες οικίες. Απαλλάσσονται οριστικά από την φαρμακευτική δαπάνη διακόσιες χιλιάδες συνταξιούχοι που λάμβαναν το ΕΚΑΣ. Επεκτείνεται το Market Pass και συνεχίζεται το «καλάθι του νοικοκυριού».

Επίσης και σε αυτό το νομοσχέδιο οι νέοι κατέχουν ξεχωριστή θέση με τον διπλασιασμό του ποσού του προγράμματος «Σπίτι μου» και την ενίσχυση των 150 ευρώ για συμμετοχή σε πολιτιστικά δρώμενα και ταξίδια.

Κυρίες και κύριοι συνάδελφοι, χαρακτηριστικό της Κυβέρνησής μας είναι τα γρήγορα αντανακλαστικά. Όπως άμεσα ανταποκριθήκαμε σε όλες τις εξωγενείς και δύσκολες κρίσεις των τελευταίων ετών, έτσι και τώρα με τροπολογία του Υπουργού κ. Κωστή Χατζηδάκη στο σχέδιο νόμου εντάσσεται τριετής απαλλαγή ΕΝΦΙΑ για κτήρια στις περιοχές που επλήγησαν από τις πυρκαγιές του Ιουλίου, τα οποία χαρακτηρίζονται επικίνδυνα ή ακατάλληλα για χρήση. Ταυτόχρονα, οι επιχειρήσεις στις ίδιες περιοχές έχουν δικαίωμα αναστολής λειτουργίας έως και τρεις μήνες, με πλήρη κάλυψη των ασφαλιστικών εισφορών και επίδομα 534 ευρώ μηνιαίως για τους εργαζομένους τους.

Τέλος, πιστοί στην προεκλογική μας δέσμευση και διαψεύδοντας πανηγυρικά τα λεγόμενα της Αντιπολίτευσης περί ιδιωτικοποίησης του νερού, θεσμοθετούμε την επιστροφή ΕΥΔΑΠ και ΕΥΑΘ στο δημόσιο και τη διαχείρισή τους από τα Υπουργεία Οικονομικών και Ενέργειας και Περιβάλλοντος.

Με συνολικό όφελος, λοιπόν, για τους συμπολίτες μας πάνω από 5 δισεκατομμύρια ευρώ ως το τέλος της τετραετίας, ψηφίζουμε το σχέδιο νόμου του Υπουργείου Οικονομικών που αποτελεί μια χειροπιαστή απόδειξη ότι η Κυβέρνηση Μητσοτάκη πράττει με γνώμονα την ευημερία, την ασφάλεια και τις ίσες ευκαιρίες για όλες τις Ελληνίδες και τους Έλληνες. Δεν αναλωνόμαστε σε ακατάσχετη παροχολογία και κούφιες υποσχέσεις. Υλοποιούμε το πρόγραμμά μας χωρίς να θέτουμε σε κίνδυνο τη δημοσιονομική σταθερότητα της χώρας μας.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Θα ήθελα να κάνω μια ανακοίνωση προς το Σώμα.

Ο Πρόεδρος της Κοινοβουλευτικής Ομάδας της Ελληνικής Λύσης - Κυριάκος Βελόπουλος και οι βουλευτές του κόμματός του κατέθεσαν σήμερα 26-7-2023 πρόταση νόμου με τίτλο «Εφαρμοστικός νόμος του Συντάγματος για την κατάθεση προτάσεων νόμων από Έλληνες πολίτες στην Επικράτεια και στο εξωτερικό».

Παραπέμπεται στην αρμόδια Διαρκή Επιτροπή.

Τον λόγο έχει η κ. Ραλλία Χρηστίδου από την Κοινοβουλευτική Ομάδα του ΣΥΡΙΖΑ - Προοδευτική Συμμαχία.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα η χώρα θρηνεί για τον άδικο χαμό των δύο πιλότων στον απόηχο των πυρκαγιών που επί οκτώ - εννέα ημέρες κατέκαψαν τη Ρόδο, την Κέρκυρα, την Κάρυστο και πολλές ακόμα περιοχές μετατρέποντας δάση, οικοσυστήματα, περιουσίες σε αποκαΐδια. Για άλλη μια φορά το επιτελικό κράτος του κ. Μητσοτάκη και της Νέας Δημοκρατίας το μόνο που μπόρεσε να κάνει είναι να στείλει το μήνυμα «εκκενώστε», αφήνοντας τα πάντα στο έλεος της φωτιάς, για άλλη μια φορά στον ρόλο του θεατή, με αξύριστα μάγουλα, που περιμένουν να φτάσει η φωτιά στη θάλασσα για να σβήσει. Ούτε πολιτική πρόληψης καταφέρατε να έχετε ούτε και τελικά πολιτική καταστολής. Αυτή είναι η πραγματικότητα.

Τα τρεις χιλιάδες εξακόσια κενά στην πυρασφάλεια που υπήρχαν στην αρχή της αντιπυρικής περιόδου είναι αδιάψευστη απόδειξη μιας ακόμα αποτυχίας.

Το ότι την προηγούμενη εβδομάδα καταψηφίσατε στο Ευρωκοινοβούλιο μαζί με το Ευρωπαϊκό Λαϊκό Κόμμα και λοιπούς τον νόμο για την αποκατάσταση της φύσης αυτό είναι επίσης άλλη μία απόδειξη της πολιτικής που υπηρετείτε. Αυτή είναι η πραγματικότητα.

Και για να έρθω στο σημερινό νομοσχέδιο, μέσα σ’ αυτή την κατάσταση βιάζεστε να προλάβετε και φέρνετε μέτρα που υποτίθεται ότι αποτελούν το 50% των προεκλογικών σας υποσχέσεων στον οικονομικό τομέα. Αν αυτά είναι το 50% των προεκλογικών σας υποσχέσεων, που τα φέρνετε έτσι βιαστικά βιαστικά, μπορούν πάρα πολύ εύκολα να φανταστούν οι πολίτες ποιο είναι το άλλο 50% που δεν βιάζεστε να ψηφίσετε και δεν βιάζεστε να επικοινωνήσετε στο ακροατήριό σας.

Η πλειονότητα των δημοσίων υπαλλήλων θα δουν καθαρή αύξηση στον μισθό τους, χωρίς τις προηγούμενες αυξήσεις, κατά περίπου 45 ευρώ, όταν μόνο πέρυσι η μείωση των πραγματικών μισθών στην Ελλάδα ήταν 7,4%, η τέταρτη μεγαλύτερη μείωση μεταξύ των χωρών του ΟΟΣΑ.

Η Ελλάδα ήταν η μοναδική χώρα του ΟΟΣΑ μαζί με την Ιαπωνία που ο ονομαστικός μισθός μειώθηκε στην τριετία 2019 - 2022, σε όλες τις υπόλοιπες αυξήθηκε.

Ενώ λοιπόν εξατμίζονται τα εισοδήματα των δημόσιων λειτουργών, η Κυβέρνηση απαντά με 45 ευρώ. Μάλιστα. Με αυτά τα ευρώ υποτίθεται ότι θα ανακουφιστούν οι τσέπες, θα υπάρξει ρευστότητα στην αγορά, θα δουν πελάτες οι μικρομεσαίες επιχειρήσεις.

Κυρίες και κύριοι συνάδελφοι, κοιτάξτε, εμείς έχουμε πει ότι θα στηρίξουμε οποιαδήποτε αύξηση εισοδημάτων υπάρξει των μισθωτών, ακόμη κι αυτή.

Όμως να σχολιάσουμε ή θα μας πείτε τοξικούς το γεγονός ότι οι αυξήσεις των επιδομάτων στις θέσεις ευθύνης γίνεται με μη ορθολογικό και αποτελεσματικό τρόπο, ειδικά όταν η τοποθέτηση σε θέσεις ευθύνης εξακολουθεί να γίνεται με αυθαίρετες αποφάσεις υπουργών, με διάτρητες συνεντεύξεις, χωρίς διαφανείς και αξιοκρατικές διαδικασίες, χωρίς ορθό σύστημα αξιολόγησης, χωρίς στοχοθεσία, χωρίς κριτήρια, χωρίς κριτές; Τον δικό σας νόμο δεν εφαρμόζετε.

Η συστηματική κατάληψη υψηλά αμειβόμενων θέσεων από γαλάζιους ημέτερους δημιουργεί ή όχι παρά μηχανισμούς που προκαλούν συνεχή εμπόδια στην αποτελεσματική λειτουργία της δημόσιας διοίκησης;

Υπενθυμίζουμε ότι σήμερα -ήταν η κύρια Υπουργός εδώ πριν από λίγο, δυστυχώς δεν έμεινε, δεν την πρόλαβα- στη δημόσια διοίκηση κατέχουν νόμιμα τις θέσεις ευθύνης μόνον δεκαπέντε γενικοί διευθυντές οικονομικών υπηρεσιών και μερικοί διευθυντές σε δύο-τρία υπουργεία. Έχουν γίνει μόνο δέκα προκηρύξεις που αφορούν μόνο είκοσι πέντε με τριάντα θέσεις σε σύνολο σχεδόν δύο χιλιάδων κρατικών φορέων, με άνω των πέντε χιλιάδων θέσεων προέδρου, αντιπροέδρου και διευθύνοντος συμβούλου. Τον δικό σας νόμο δεν ακολουθείτε.

Να σχολιάσουμε επίσης ή θα μας πείτε τοξικούς την κυβερνητική απόφαση στα τέλη του Φλεβάρη του 2023 της ανάθεσης σε εταιρεία εκπόνησης συστήματος ανταμοιβής των δημοσίων υπαλλήλων έναντι υψηλότατου ποσού 904.332 ευρώ; Το καταθέτω και στα Πρακτικά.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να υπογραμμίσουμε ότι μόνο μία εταιρεία κατέθεσε προσφορά στον σχετικό διαγωνισμό και ότι θα αμειφθεί με ένα έργο που θα παραδοθεί στις 31-12-2024;

Και σας ρωτάμε γιατί δεν υπήρξε κανένας άλλος ενδιαφερόμενος για να συμμετάσχει στον διαγωνισμό; Με ποιον τρόπο διασφαλίζεται η υιοθέτηση διεθνών καλών πρακτικών; Υπάρχει πράγματι ανάγκη για την ανάθεση σε ιδιώτη της σύνταξης ενός τέτοιου νέου συστήματος; Δεν μπορούσε να γίνει αυτό από τις έμπειρες υπηρεσίες του Υπουργείου Εσωτερικών;

Να σχολιάζουμε επίσης ή θα μας πείτε τοξικούς το μέτρο της μείωσης κατά 10% του ΕΝΦΙΑ για τις κατοικίες που ασφαλίζονται για σεισμό, πυρκαγιά και πλημμύρα; Γνωρίζουν οι εμπνευστές αυτού του μέτρου ότι το ασφάλιστρο που καλούνται να πληρώσουν οι πολίτες για να ασφαλίσουν τις κατοικίες τους είναι πολλαπλάσιο της έκπτωσης που δήθεν τους γίνεται;

Να σχολιάσουμε ή θα μας πείτε τοξικούς ότι στο νομοσχέδιο δεν γίνεται καμμία αναφορά ούτε για τη δέκατη τρίτη σύνταξη ούτε στα αναδρομικά των συνταξιούχων;

Να σχολιάσουμε ή θα μας πείτε τοξικούς το γεγονός ότι οι όποιες αυξήσεις στο μισθολόγιο χωρίς αντίστοιχες αλλαγές στην κλίμακα φορολογίας εισοδήματος αυξάνουν εντέλει τη φορολογική επιβάρυνση και με τα επιπλέον αυτά φορολογικά έσοδα η Κυβέρνηση φαίνεται ότι θα χρηματοδοτήσει τη μείωση φόρου του άρθρου 43; Δηλαδή τα παίρνει από τη μία τσέπη και τα βάζει στην άλλη. Είναι κάτι το οποίο το συνηθίζετε και το συνεχίζετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ξέρετε κάτι; Και θα κλείσω με αυτό. Η τοξικότητα, κυρίες και κύριοι συνάδελφοι, για να συντηρηθεί χρειάζεται δύο πόλους. Ας συμφωνήσουμε όλες και όλοι τώρα στην αρχή της νέας κοινοβουλευτικής περιόδου ότι οφείλουμε να αναλάβουμε ο καθένας το μερίδιο της ευθύνης που μας αναλογεί και ας προχωρήσουμε παρακάτω για το καλό της κοινωνίας, να υιοθετήσουμε καλή τη πίστει αμφότεροι την κουλτούρα ανοχής στην αντίθετη άποψη. Μπορούμε να το κάνουμε αυτό ή θα συνεχίσετε να εγκαλείτε για τοξικότητα οποιαδήποτε άλλη άποψη και οποιονδήποτε αποπειράται να αναδείξει τα κακώς κείμενα;

Οι τοποθετήσεις των φορέων στην επιτροπή επιβεβαίωσαν τη θέση μας, ότι δηλαδή οι προτεινόμενες αυξήσεις δεν καλύπτουν τη συρρίκνωση των εισοδημάτων όλα αυτά τα τελευταία χρόνια.

Εμείς επιθυμούμε την άμεση αύξηση 10% στους μισθούς όλων των δημοσίων υπαλλήλων και θέσπιση του μηχανισμού ετήσιας τιμαριθμικής αναπροσαρμογής. Επιμένουμε στην ανάγκη προσλήψεων για την αντιμετώπιση της υποστελέχωσης κρίσιμων τομέων του κρατικού μηχανισμού, ώστε να πάψει επιτέλους η απόσυρση του κράτους από κρίσιμες λειτουργίες της δημόσιας διοίκησης. Ζητάμε την άμεση διενέργεια αδιάβλητων διαδικασιών και κρίσεων για τις θέσεις ευθύνης και γενικότερα, την εγκαθίδρυση κανόνων αξιοκρατίας και διαφάνειας σε όλες τις διαδικασίες που αφορούν το ανθρώπινο δυναμικό στη δημόσια διοίκηση.

Κλείνω με αυτό και ευχαριστώ πολύ, κυρία Πρόεδρε, για την ανοχή. Λύσεις υπάρχουν, τα βάρη όμως από την ακρίβεια δεν μπορούν να αντιμετωπιστούν με τα ελάχιστα που δίνει η Κυβέρνηση. Οδηγούμαστε σε νέα διόγκωση του ιδιωτικού χρέους. Σας το λένε όλοι.

Πρέπει λοιπόν να υιοθετηθούν άλλες πολιτικές πραγματικής ενίσχυσης όσων πλήττονται από τον ανεξέλεγκτο πληθωρισμό, άμεσα όμως πριν να είναι πολύ αργά.

Σας ευχαριστώ θερμά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Για τα επόμενα επτά λεπτά στο Βήμα καλείται η κ. Νοτοπούλου, Βουλευτής του ΣΥΡΙΖΑ - Προοδευτική Συμμαχία.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα συζητάμε υπό τη σκιά της τραγωδίας. Δύο ήρωες έπεσαν την ώρα του καθήκοντος. Θέλω να εκφράσω τη βαθύτατη θλίψη, την οδύνη γι’ αυτή την τραγική απώλεια και φυσικά, τα ειλικρινή συλλυπητήρια στις οικογένειές τους, την ευγνωμοσύνη μας σε όσους με αυταπάρνηση και με κίνδυνο της ίδιας τους της ζωής δίνουν τη μάχη με τον πύρινο εφιάλτη.

Κυρίες και κύριοι συνάδελφοι, για ακόμη μια χρονιά είναι ανυπολόγιστες οι καταστροφές, οι συνέπειες για τους κατοίκους και τη φύση από τις πυρκαγιές και από τον τρόπο που εσείς αντιμετωπίζετε και την κλιματική κρίση και τις πυρκαγιές. Οι κομπασμοί του κ. Μητσοτάκη για ετοιμότητα και επάρκεια του κρατικού μηχανισμού για την αντιμετώπιση των πυρκαγιών γίνανε στάχτη μαζί με εκατοντάδες χιλιάδες στρέμματα των πυρόπληκτων περιοχών.

Από το 2019 δε αρνείστε πεισματικά να υλοποιήσετε ένα εθνικό σχέδιο για την αντιμετώπιση του κινδύνου πυρκαγιών με τραγικές συνέπειες. Βιώνουμε τις ίδιες κάθε καλοκαίρι. Γνωρίζουμε πως χρειαζόμαστε επειγόντως ενίσχυση της δασικής υπηρεσίας, ενίσχυση της πυροσβεστικής και επειγόντως πολιτικές πρόληψης, αλλά και πολιτικές ανθεκτικότητας της κοινωνίας και της οικονομίας.

Έρχομαι τώρα στο παρόν νομοσχέδιο, με το οποίο εσείς αποδεικνύετε ότι έχετε ακριβώς την ίδια επιμονή στις τακτικές που ακολουθήσατε την προηγούμενη τετραετία. Άρα, δεν δίνετε καμμία διέξοδο στην ελληνική οικονομία. Αντί η Κυβέρνηση να προβεί σε δομικές αλλαγές, γενναίες αυξήσεις μισθών και εισοδημάτων και φυσικά, στην πολυπόθητη παραγωγική ανασυγκρότηση, αξιοποιώντας και όλα εκείνα τα διαθέσιμα εργαλεία, εσείς επιμένετε σε μια συνέχιση επιδοματικής πολιτικής, ισχνές αυξήσεις, στην πραγματικότητα καθιερώνετε το πραγματικό εισόδημα και φυσικά, το χειρότερο είναι ότι υπονομεύετε τις αναπτυξιακές δυνατότητες της χώρας.

Συνεχίζετε δηλαδή την υποκρισία μιας πολιτικής που στην πραγματικότητα ευνοεί τους οικονομικά ισχυρούς, ενώ χρησιμοποιείτε ως άλλοθι τους οικονομικά ασθενέστερους, προκειμένου να επιμένετε σε επιδόματα και κουπόνια.

Προεκλογικά τάξατε αυξήσεις μισθών της τάξης του 25% σε δημοσίους υπαλλήλους. Όμως στο πρόγραμμα σταθερότητας προβλέψατε μόλις 13% -ούτε καν- και στην πραγματικότητα αυτό είναι ελάχιστο και πενιχρό. Αν θέλατε να κάνετε πραγματικές αυξήσεις, τότε θα είχατε προβεί σε γενναίες αυξήσεις στους δημοσίους υπαλλήλους και στον κατώτατο μισθό θα δίνατε αυξήσεις στο ύψος του πληθωρισμού, θα εισάγατε την τιμαριθμική αναπροσαρμογή των μισθών σε ετήσια βάση, όπως επιμέναμε την προηγούμενη περίοδο και για να αναχαιτίσετε την πληθωριστική πίεση που κατατρώει μισθούς και εισοδήματα.

Δίνετε πενιχρές αυξήσεις, μικτά 70 ευρώ, ελάχιστα καθαρά, αυξάνετε διάφορα επιδόματα τα οποία όμως αφορούν στην πραγματικότητα λίγους. Εάν ταυτόχρονα θέλατε να ενισχύσετε πραγματικά το διαθέσιμο εισόδημα, τότε θα μειώνατε την έμμεση φορολογία: ΦΠΑ, ειδικό φόρο κατανάλωσης στα καύσιμα. Τα έχουμε πει τόσες φορές.

Σε αντίθεση των ψεμάτων που εσείς λέτε, στις χώρες που μειώθηκε ο ΦΠΑ των τροφίμων είναι κατακόρυφη η πτώση στις τιμές των τροφίμων, όπως στην Ισπανία και την Πορτογαλία για παράδειγμα. Εσείς επιμένετε σε Market Pass μέχρι τον Οκτώβριο και για δεύτερη χρονιά δίνετε το voucher για διακοπές. Απέτυχε την προηγούμενη χρονιά. Φέτος μόνο για τη βόρεια Εύβοια. Το Evia Pass αντικαθιστά το North Evia - Samos Pass που είχε δοθεί πέρυσι.

Έχετε κάποια πρόβλεψη για τη Ρόδο, για παράδειγμα, που έχει δεχθεί ένα ανεπανόρθωτο πλήγμα; Προτείνουμε να το βάλετε άμεσα στις προτεραιότητές σας.

Γνωρίζετε όμως, κυρίες και κύριοι συνάδελφοι, πως ο εσωτερικός τουρισμός έχει δεχθεί ένα τεράστιο πλήγμα. Οι μισοί Έλληνες δεν θα πάνε διακοπές φέτος και δυστυχώς δεν είχε καμμία πολιτική η Κυβέρνησή σας για αυτό. Μάλιστα, αν δούμε προσεκτικά τα στοιχεία EUROSTAT και ΕΛΣΤΑΤ, τότε θα δούμε πως η Ελλάδα είχε τη μεγαλύτερη πτώση των διανυκτερεύσεων του εσωτερικού τουρισμού σε ολόκληρη την Ευρώπη, μια τεράστια απόκλιση από τον ευρωπαϊκό μέσο όρο.

Συνεχίζετε φυσικά να αντιμετωπίζετε τους νέους με επιδοματική πολιτική, χωρίς να απαντάτε σε καμμία από τις πραγματικές τους ανάγκες. Ούτε το αφορολόγητο μειώνετε, άρα το Youth Pass που δίνετε το παίρνετε πίσω από εκεί. Γνωρίζετε πως οι νεολαίοι είναι η πλέον ευάλωτη κοινωνική κατηγορία σε περιόδους κρίσης, ενώ μπορεί να αποτελέσει κινητήρια δύναμη για την ανάπτυξη και τη θωράκιση της ελληνικής οικονομίας.

Οι δείκτες ανεργίας στη νεολαία παραμένουν υψηλοί, εργοδοτική αυθαιρεσία, η νεολαία δεν μπορεί να βρει στέγη. Τι απαντάτε; Τι απαντάτε πως διπλασιάζετε στο τελευταίο πρόβλημα το ύψος της χρηματοδότησης της ΔΥΠΑ για το πρόγραμμα «Σπίτι μου». Μάλιστα. Διπλασιάζετε τα κονδύλια, αλλά τα προβλήματα παραμένουν: ανεπάρκεια χώρων, πάρα πολύ παλιά σπίτια, από τις τριάντα πέντε χιλιάδες αιτήσεις ούτε οι χίλιες από αυτές δεν προβλέπεται να ολοκληρωθούν.

Από την άλλη μεριά, αιμορραγεί η νεολαία με το brain drain. Εμείς λοιπόν αντί για ευχολόγια επιμένουμε σε πολιτικές. Γι’ αυτό και καταθέτουμε τροπολογία για την αύξηση για μισθολογικές ευνοϊκές ρυθμίσεις για τους ερευνητές, για τους ειδικούς λειτουργούς και λειτουργικούς επιστήμονες, που υπηρετούν σε εθνικά ερευνητικά ινστιτούτα. Διότι η αύξηση στον βασικό μισθό, η εξίσωση ειδικών επιδομάτων με τον αντίστοιχο των μελών ΔΕΠ και η αναγνώριση της προϋπηρεσίας τους είναι ένα βήμα προς την εξίσωση των αποδοχών των ερευνητών και των ερευνητριών με τις αποδοχές στις αντίστοιχες βαθμίδες των μελών ΔΕΠ των ΑΕΙ και σας καλούμε να τη στηρίξετε.

Ένα ακόμα παράδειγμα του εμπαιγμού των νέων ανθρώπων αλλά και του κόσμου του τουρισμού είναι ο τρόπος που η Κυβέρνηση αντιμετώπισε τις ΑΣΤΕ, τις ανώτερες σχολές τουριστικής εκπαίδευσης Κρήτης και Ρόδου. Έρχεστε σήμερα με το άρθρο 39 του παρόντος νομοσχεδίου να κάνετε μια σαφή διάκριση των ανώτερων τουριστικών σχολείων από τα ΑΕΙ της παραγράφου 2, επιβεβαιώνοντας αυτό που σας λέμε τέσσερα χρόνια, πως τέσσερα χρόνια τώρα η δήθεν ανωτατοποίηση των ΑΣΤΕ ήταν απλά ψευδεπίγραφη.

Παρατείνατε τον χρόνο σπουδών χωρίς αναβάθμιση των πτυχίων, χωρίς να δίνετε λύση στα προβλήματα που αντιμετώπισαν οι φοιτητές. Ούτε φοιτητικές εστίες, ούτε είσοδος σε μεταπτυχιακά προγράμματα, ούτε επάρκεια σε καθηγητές, σε προσωπικό, σε χώρους, σε εργαστήρια δεν γινόταν. Αποδεικνύετε λοιπόν σήμερα και την προχειρότητα της νομοθέτησής σας και φυσικά την αδιαφορία σας για τους σπουδαστές και τις οικογένειές τους.

Τέλος, επιτρέψτε μου, γιατί ακούστηκαν πάρα πολλά, να αναφερθώ και στην περίφημη μεταφορά των μετοχών της ΕΥΔΑΠ και της ΕΥΑΘ. Σας καλωσορίζουμε στην έννομη τάξη, κυρίες και κύριοι της Κυβέρνησης. Να σας θυμίσουμε όμως μερικά γεγονότα, να σας θυμίσουμε δηλαδή πως με τις προηγούμενες κυβερνήσεις, Νέας Δημοκρατίας και ΠΑΣΟΚ, η ΕΥΑΘ ήταν στο ΤΑΙΠΕΔ, το πολύ αγαπημένο σας ΤΑΙΠΕΔ. Να σας υπενθυμίσουμε επίσης πως από τον νόμο του Υπερταμείου το 2016 είχε προβλεφθεί ρητά ο σεβασμός στις αποφάσεις του Συμβουλίου της Επικρατείας.

Δεν θα ξεχάσουμε λοιπόν τα γεγονότα και κυρίως δεν θα ξεχάσουμε την ενίσχυση που έκανε η δική μας κυβέρνηση την περίοδο 2015 με 2019 για την ΕΥΑΘ, όπου ενισχύθηκε με προσωπικό, προσλήψεις εκατόν πενήντα ανθρώπων μόνιμου προσωπικό με ΑΣΕΠ, και πάρα πολλά έργα τα οποία εσείς κόβετε κορδέλες και διαφημίζετε μέχρι και σήμερα –αγωγός Αραβησσού, Α2 Βάση Διυλιστηρίου, ΜΚΑ κ.λπ..

Άρα λοιπόν αυτό που σήμερα έχει επιτύχει το κίνημα της Θεσσαλονίκης, και όχι μόνο, είναι το να ματαιώσει τα σχέδιά σας για ιδιωτικοποιήσεις. Σας θυμίζω το δημοψήφισμα για το νερό. Σας θυμίζω τη μεγαλειώδη συναυλία. Σας θυμίζω την προσφυγή στο Σ.τ.Ε. των εργαζομένων της ΕΥΑΘ.

Κυρίες και κύριοι συνάδελφοι, εσείς θα επιμένετε σε pass και επιδοματικές πολιτικές, θα αγνοείτε τον πολυδιάστατο εκσυγχρονισμό και απλώς θα τον επικαλείστε. Εμείς θα επιμείνουμε σε πραγματικά προοδευτικές πολιτικές, που δίνουν απαντήσεις στα πραγματικά προβλήματα της ελληνικής κοινωνίας, τα οποία οι νεοφιλελεύθερες εμμονές σας και οι πολιτικές σας διογκώνουν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Έχει ζητήσει τον λόγο ο Πρόεδρος του ΠΑΣΟΚ κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ευχαριστώ, κυρία Πρόεδρε.

Κυρίες και κύριοι Βουλευτές, ο ελληνικός λαός είναι συγκλονισμένος από την απώλεια των πιλότων μας, του Σμηναγού Χρήστου Μουλά και του Ανθυποσμηναγού Περικλή Στεφανίδη, δύο νέων ανθρώπων που με αυτοθυσία επιχειρούσαν πάνω από το μέτωπο της φωτιάς στην Κάρυστο, επιδεικνύοντας υψηλό αίσθημα ευθύνης. Αυτό κάνουν καθημερινά με ηρωισμό και απαράμιλλη αυταπάρνηση οι χειριστές μας κάτω από τις πιο αντίξοες συνθήκες. Τους αποχαιρετούμε με ευγνωμοσύνη και σεβασμό για την προσφορά τους στον ελληνικό λαό και την πατρίδα.

Κυρίες και κύριοι Βουλευτές, η Κυβέρνηση της Νέας Δημοκρατίας αναγνωρίζει εμμέσως πλην σαφώς το γεγονός ότι τα μέτρα προστασίας του εισοδήματος των νοικοκυριών και των επιχειρήσεων από την ενεργειακή κρίση και τον πληθωρισμό δεν είχαν την απαιτούμενη αποτελεσματικότητα και το αναγκαίο κοινωνικό αποτύπωμα.

Τον Ιούλιο τα τρόφιμα στην Ελλάδα αυξήθηκαν κατά 3,5%, όταν στην Ευρωπαϊκή Ένωση οι αυξήσεις δεν ξεπέρασαν το 0,1%, σύμφωνα με τα τελευταία στοιχεία της EUROSTAT την Παρασκευή. Ο Πρωθυπουργός, πριν από δύο εβδομάδες σε μια τηλεοπτική του συνέντευξη, παραδέχθηκε ότι ο πληθωρισμός στα τρόφιμα είναι επίμονος, σημειώνοντας ότι υπάρχει μια λογική υποψία ότι αποκτά χαρακτηριστικά που έχουν να κάνουν με την ενίσχυση του περιθωρίου κέρδους των επιχειρήσεων.

Κάπως αργά το αντιλήφθηκε ο κ. Μητσοτάκης, ότι δηλαδή στη χώρα μας επικρατεί «πληθωρισμός απληστίας», όπως τον ονομάζουν η Ευρωπαϊκή Κεντρική Τράπεζα και ο ΟΟΣΑ. Το κατάλαβε, αφ’ ότου οι πολίτες πλήρωσαν πανάκριβα προϊόντα και ακτοπλοϊκά εισιτήρια φέτος το καλοκαίρι. Το κατάλαβε, αφού οι πολίτες πρώτα είτε επιβαρύνθηκαν με συνεχείς αυξήσεις στις τιμές των τροφίμων είτε εξαπατήθηκαν πληρώνοντας στην ίδια τιμή αλλά για μικρότερες συσκευασίες.

Αν όμως ο κ. Μητσοτάκης αναγνωρίζει ότι στην Ελλάδα υπάρχει πράγματι πληθωρισμός απληστίας, πληθωρισμός κερδών, θα αντιλαμβάνεται επίσης ότι τα pass ανακουφίζουν προσωρινά, για λίγο, τα ευάλωτα νοικοκυριά. Όσο δεν επιβάλλεται ουσιαστικός έλεγχος στις αγορές, ακόμα και αυτά θα καταλήγουν να τροφοδοτούν τα κέρδη, δημιουργώντας έναν φαύλο κύκλο εις βάρος των πιο αδύναμων συμπολιτών μας.

Ξέρω ότι στην Κυβέρνηση της Νέας Δημοκρατίας δεν σας αρέσουν τα στοιχεία από τον ΟΟΣΑ. Χρησιμοποιεί ελάχιστα από αυτά για να κρύψει την εικόνα της οικονομίας και της κοινωνίας, που δεν είναι άλλη από το ότι εδώ και καιρό τα κέρδη αυξάνονται, ενώ οι πραγματικοί μισθοί μειώνονται. Συγκεκριμένα, την τελευταία τετραετία, από το τελευταίο τρίμηνο του 2019 έως το πρώτο τρίμηνο του 2023, τα κέρδη αυξήθηκαν κατά 16,1%, ενώ το κόστος εργασίας 7%, και τα δύο σε ονομαστικούς όρους ανά μονάδα προϊόντος. Σε πραγματικούς όρους δηλαδή, συνυπολογίζοντας την άνοδο των τιμών, το μοναδιαίο κόστος εργασίας και κατ’ επέκταση το μερίδιο της εργασίας στο ΑΕΠ μειώθηκε κατά 4,6%.

Γνωρίζουμε όλοι καλά ότι η κατάσταση στην κοινωνία και την οικονομία βρίσκεται σε μια εύθραυστη ισορροπία. Τα πρόσθετα μέτρα που συζητάμε σήμερα είναι καταρχήν ευπρόσδεκτα. Ωστόσο θα αποδειχθούν για άλλη μια φορά αλυσιτελή όσο η Κυβέρνηση συνεχίζει να ανέχεται τον πληθωρισμό των κερδών σε ορισμένους κλάδους της οικονομίας.

Η αισχροκέρδεια και η υπερφορολόγηση μέσω των έμμεσων φόρων δυσκολεύουν συνεχώς την καθημερινότητα των πολιτών. Φτάσαμε στον Ιούλιο για να μας ανακοινώσει ο νέος Υπουργός Ανάπτυξης ότι αποφάσισε κατόπιν εορτής ελέγχους στο σύνολο της εφοδιαστικής αλυσίδας. Κυρίες και κύριοι, τα αποσπασματικά μέτρα του νομοσχεδίου δεν συγκροτούν σε καμμία περίπτωση ένα συνολικό πλαίσιο για την προστασία της αγοραστικής δύναμης των πολιτών, το οποίο έχουμε προτείνει πάρα πολλές φορές.

Η αγοραστική δύναμη των Ελλήνων βρίσκεται τρίτη από το τέλος της Ευρωπαϊκής Ένωσης. Ο κ. Χατζηδάκης προανήγγειλε αυξήσεις μισθών και την παράταση του Market Pass. Αυτά τα μέτρα δεν επαρκούν για να αντισταθμίσουν τις εισοδηματικές απώλειες.

Πρόσφατα δε η EUROSTAT υπολόγισε ότι το διάμεσο διαθέσιμο εισόδημα σε πραγματικούς όρους μόνο το 2022 στην Ελλάδα, μειώθηκε κατά 2% παρά το γεγονός ότι έχουν παρθεί μέτρα στήριξης, όπως τα διάφορα επιδόματα, η αύξηση του βασικού μισθού και οι γνωστές επιδοτήσεις στους λογαριασμούς ηλεκτρικής ενέργειας.

Επιπρόσθετα, εκτιμάται αύξηση του ποσοστού του πληθυσμού που βρέθηκε σε κίνδυνο φτώχειας το 2022. Εμείς θα επιμείνουμε να σας προτρέπουμε να εφαρμόσετε τη μείωση του ΦΠΑ σε βασικά είδη ευρείας κατανάλωσης για όσο διαρκεί η κρίση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άλλωστε και εσείς αυτά λέγατε πριν τις εκλογές του 2019. Και βέβαια αξιοποιώντας τα υπερέσοδα του κράτους από τους έμμεσους φόρους λόγω των ανατιμήσεων. Και όπως έχουμε ζητήσει ήδη από την αρχή της πληθωριστικής έξαρσης απαιτούνται εντατικοί έλεγχοι κατά αθέμιτων πρακτικών από την Επιτροπή Ανταγωνισμού και τα υπόλοιπα ελεγκτικά όργανα του κράτους.

Αγαπητοί συνάδελφοι, είναι προφανές ότι το νομοσχέδιο, το οποίο διαφημίστηκε στα μέσα μαζικής ενημέρωσης ως νέο μισθολόγιο των δημοσίων υπαλλήλων, απαξιώνει απολύτως την έννοια του ενιαίου μισθολογίου. Την ταυτίζει με ένα οριζόντιο επίδομα 70 ευρώ ακαθάριστα, αυξήσεις χαμηλότερες από τον πληθωρισμό.

Σε ό,τι αφορά ειδικότερα την αύξηση των επιδομάτων ευθύνης, δεν διαφωνούμε. Επισημαίνουμε όμως, ότι με τη συνέχιση των πολιτικών του επιτελικού κράτους που αναθέτει συνεχώς με αποφάσεις Υπουργών αντί να επιλέγει αξιοκρατικά τους προϊσταμένους, θα μετατραπεί και αυτό σε μια προνομιακή οικονομική ενίσχυση ημετέρων.

Με το άρθρο 43 αυξάνονται τα ποσά της μείωσης του φόρου εισοδήματος για φορολογούμενους με εξαρτώμενα τέκνα. Ευπρόσδεκτο μέτρο, αλλά πολύ μακριά από μια ολοκληρωμένη πολιτική για το δημογραφικό της χώρας. Έχουμε ταχθεί υπέρ της σημαντικής μείωσης των φορολογικών συντελεστών στις οικογένειες με δύο παιδιά και πάνω.

Μια χώρα με τόσο οξύ δημογραφικό πρόβλημα δεν μπορεί να κλείνει τα μάτια στις πολιτικές αποφάσεις που λαμβάνονται σε άλλα ευρωπαϊκά κράτη. Στη χώρα μας οι οικογένειες με παιδιά έχουν σχεδόν την ίδια φορολογική μεταχείριση με μια οικογένεια χωρίς παιδιά όταν για παράδειγμα –το έχω πει πολλές φορές- στην Πορτογαλία με ανάλογο δημογραφικό πρόβλημα, με ανάλογα οικονομικά ζητήματα, η διαφορά στους φορολογικούς συντελεστές αγγίζει τις δέκα μονάδες μεταξύ μιας οικογένειας χωρίς παιδιά και μιας οικογένειας με δύο παιδιά.

Αντιθέτως, το ΠΑΣΟΚ έχει θέσει προ καιρού το ζήτημα του δημογραφικού στο προσκήνιο του προγραμματικού διαλόγου ως απόλυτη εθνική προτεραιότητα. Καταθέσαμε πρόταση νόμου με βασικούς άξονες που θεωρούμε ότι έπρεπε να έχει μια εθνική δημογραφική πολιτική, ήδη από το 2018. Κεντρική πολιτική μας προτεραιότητα είναι η δημιουργία μιας δεξαμενής εκατόν πενήντα χιλιάδων κοινωνικών κατοικιών, νεόδμητων, από τους πόρους του Ταμείου Ανάκαμψης ή παλαιότερων που θα μπουν στη δεξαμενή με φορολογικά κίνητρα ή κίνητρα ανακατασκευής. Αυτές οι κοινωνικές κατοικίες θα διατίθενται με χαμηλό ενοίκιο σε νέους για να ξεκινήσουν τη ζωή τους.

Προ ημερών ο κ. Μητσοτάκης για πολλοστή φορά, όπως και στελέχη της Νέας Δημοκρατίας και σήμερα και ο κ. Χατζηδάκης με περισσή αλαζονεία περιπαίζουν την πρόταση του ΠΑΣΟΚ που αποτελεί όμως εφαρμοζόμενη πολιτική στα περισσότερα ευρωπαϊκά κράτη. Δηλαδή μπορείτε να απαξιώσετε με μπακαλίστικους υπολογισμούς ότι τάχα και οι εκατόν πενήντα χιλιάδες κατοικίες θα είναι νεόδμητες, κάτι που ποτέ δεν ισχυριστήκαμε, με πολιτικές επιλογές και σχέδια τα οποία υλοποιούνται στις περισσότερες χώρες της Ευρώπης;

Ξέρετε οι μισές αλήθειες είναι χειρότερες από τα ψέματα. Και αποδεικνύετε με αυτή σας την αλαζονεία πόσο περιφρονείτε τους αδύναμους πολίτες και τη νέα γενιά, τα νέα παιδιά που θα έρθουν στα αστικά κέντρα να βρουν σπίτι για να σπουδάσουν τις επόμενες μέρες, όλους αυτούς τους περιφρονείτε, μένοντας εμμονικά σε ένα σχέδιο, το οποίο δεν μπορεί να υλοποιηθεί, λόγω του κόστους που υπάρχει σήμερα στην αγορά κατοικιών. Το γνωρίζετε πάρα πολύ καλά.

Αντί λοιπόν να ακολουθήσετε αυτό που συμβαίνει σε όλα τα ευρωπαϊκά κράτη, προσπαθείτε με ευφυολογήματα να απαξιώσετε την πρόταση. Είπε κάτι ο κ. Χατζηδάκης για το Ταμείο Ανάκαμψης, ότι θα τινάξουν -λέει- τις δαπάνες του Ταμείου Ανάκαμψης.

Γιατί δεν είχαν το ίδιο πρόβλημα οι Πορτογάλοι; Είκοσι έξι χιλιάδες κατοικίες έβαλαν οι Πορτογάλοι. Είκοσι χιλιάδες Ισπανοί, δέκα χιλιάδες Ιταλοί. Εσείς βάλατε εκατό. Εκατό κοινωνικές κατοικίες έχει το Ταμείο Ανάκαμψης της Νέας Δημοκρατίας και έχετε το θράσος να ψέγετε μια πρόταση που υλοποιείται στα περισσότερα ευρωπαϊκά κράτη με ανάλογα προβλήματα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά δεν περιπαίζετε την πρόταση του ΠΑΣΟΚ, την ελληνική νεολαία περιπαίζετε, τους πιο αδύναμους Έλληνες, τους πιο ευάλωτους. Αυτή είναι η ελιτίστικη συμπεριφορά σας.

Όμως, εάν δεν γνωρίζετε πως υλοποιούνται αυτά τα προγράμματα και δεν θέλετε να τα ακούσετε από εμάς, από την Ευρωπαϊκή Σοσιαλδημοκρατία, ας ρωτήσει ο Πρωθυπουργός τη νέα του πολιτική φίλη, την κ. Μελόνι. Η κ. Μελόνι η ακροδεξιά Πρωθυπουργός της Ιταλίας, ακόμα και αυτή υλοποιεί τέτοια προγράμματα.

Ρωτήστε, λοιπόν, στο Συμβούλιο τον Αντόνιο Κόστα, τον Πέδρο Σάντσεθ, την κ. Μελόνι και άλλους ηγέτες ευρωπαϊκών χωρών για το πώς αντιμετωπίζουν την αύξηση του κόστους ζωής που αφορά τα ενοίκια στις μεγάλες πρωτεύουσες της Ευρώπης και σε μεγάλα αστικά κέντρα.

Όσον αφορά το δικό σας πρόγραμμα τώρα, της Νέας Δημοκρατίας, το πρόγραμμα «Σπίτι μου», είναι εκτός πραγματικότητας, γιατί οι δικαιούχοι δεν βρίσκουν φθηνά σπίτια να αγοράσουν. Επιπλέον δεν ρυθμίζει την αγορά ενοικίου.

Εμείς γιατί προτείνουμε αυτό; Διότι μέσω του ανταγωνισμού θα πέσουν οι τιμές και γι’ αυτούς που θα τα νοικιάζουν με ένα χαμηλό κόστος, αλλά και σε ευρύτερες περιοχές που θα υπάρχουν μεγάλα πακέτα κοινωνικής κατοικίας. Αυτό δείχνει η ευρωπαϊκή πρακτική και οι έρευνες που γίνονται σε αυτό το επίπεδο.

Αποκλιμακώνουμε, λοιπόν, το κόστος ζωής όχι μόνο γι’ αυτούς που θα διαμένουν αλλά και για αυτούς που είναι κοντά σ’ αυτές τις κοινωνικές κατοικίες. Αυτά είναι ολοκληρωμένα προγράμματα κι όχι πυροτεχνήματα, όπως εσείς προεκλογικά και τώρα, λέτε στον ελληνικό λαό.

Κυρίες και κύριοι, σχετικά με το Youth Pass των 150 ευρώ τα λόγια είναι περιττά εδώ. Θα ήταν πολύ πιο χρήσιμο η Κυβέρνηση να ασχοληθεί πρώτα με το πώς οι νέοι μας θα απολάμβαναν περισσότερες και καλά αμειβόμενες θέσεις εργασίας, για να πάψουμε να κάνουμε πρωταθλητισμό στην ανεργία των νέων.

Για εμάς προτεραιότητα είναι η προστασία των δικαιωμάτων των νέων εργαζομένων, με μια ισχυρή επιθεώρηση εργασίας που θα πραγματοποιεί συστηματικούς ελέγχους, ιδίως κατά τη διάρκεια της καλοκαιρινής περιόδου, όπου χιλιάδες νέες και νέοι εργάζονται κάτω από πολύ δύσκολες συνθήκες σε εποχικές εργασίες. Βλέπουμε συνεχώς παραδείγματα στον δημόσιο βίο και την καθημερινότητα.

Σε ό,τι αφορά τη διάταξη για την προαιρετική αξιολόγηση και ποσοτικοποίηση των προγραμμάτων των πολιτικών κομμάτων από το Δημοσιονομικό Συμβούλιο. Πρώτοι διατυπώσαμε την ανάγκη αξιολόγησης από το Γραφείο Προϋπολογισμού της Βουλής.

Ωστόσο, θέλουμε και θεωρούμε ότι η διάταξη αυτή δείχνει τη βαθιά υποκριτική και προσχηματική στάση της Νέας Δημοκρατίας, η οποία κρίθηκε από μια στάση «ήξεις αφήξεις» πίσω από το Μεσοπρόθεσμο Πρόγραμμα Δημοσιονομικής Πολιτικής κατά την προεκλογική εκστρατεία. Χρειάστηκε να αποκαλυφθεί η διγλωσσία όταν σε μια ραδιοφωνική εκπομπή ο κ. Χατζηδάκης κοστολόγησε το πρόγραμμα της Νέας Δημοκρατίας 8,9 δισεκατομμύρια σε βάθος τετραετίας, ενώ ο κ. Σκυλακάκης μιλούσε για 5,5 δισεκατομμύρια τον χρόνο, δηλαδή 22 δισεκατομμύρια την τετραετία.

Εάν πραγματικά θέλει η Κυβέρνηση να διασφαλίσει την ανεξαρτησία του φορέα που θα πραγματοποιεί την κοστολόγηση, τότε θα πρέπει η διοίκησή του να ορίζεται μέσω της Βουλής, με αυξημένη πλειοψηφία τεσσάρων πέμπτων, να μη συμμετέχουν σε αυτή πολιτικά πρόσωπα, για να διασφαλίσουμε τον πλουραλισμό των μελών της διοίκησης.

Επιπρόσθετα, το γεγονός ότι η Κυβέρνηση αναγκάζεται να επανέλθει για μια ακόμη φορά με βελτιώσεις στον εξωδικαστικό συμβιβασμό, αλλά και ένα ακόμα σχέδιο «ΗΡΑΚΛΗΣ» για τα μη εξυπηρετούμενα δάνεια στις μη συστημικές τράπεζες, κατά βάση αυτή τη φορά καταδεικνύει την αναποτελεσματικότητα και την προχειρότητα των μέχρι τώρα πολιτικών της επιλογών για την αντιμετώπιση του ιδιωτικού χρέους συνολικά.

Η Κυβέρνηση Μητσοτάκη απορρίπτει το ενδεχόμενο να δοθεί η δυνατότητα για νέες ρυθμίσεις οφειλών και η αναβίωση των εβδομήντα δύο έως εκατόν είκοσι δόσεων για χρέη στην εφορία έχει πενιχρά αποτελέσματα, με οκτώ στις δέκα αιτήσεις να απορρίπτονται.

Στη ρύθμιση για χρέη στον ΕΦΚΑ έχει υποβάλει αίτηση μόλις το 20% των δικαιούχων.

Η μεγαλύτερη αποτυχία της Κυβέρνησης είναι ο εξωδικαστικός συμβιβασμός, αφού μέσα σε δύο χρόνια έχουν γίνει μόλις έξι χιλιάδες διακόσιες πενήντα τέσσερις ρυθμίσεις οφειλών, τη στιγμή που το σύνολο εκείνων που μπορούν να ρυθμιστούν υπερβαίνει τα επτά εκατομμύρια.

Εμείς καταθέσαμε εγκαίρως τροπολογία στη Βουλή που προβλέπει εκατόν είκοσι δόσεις για όλους όσους είναι συνεπείς και έχουν συσσωρευμένα χρέη σε ΕΦΚΑ και εφορία.

Θέλω να σταθώ λίγο περισσότερο στο ζήτημα του νέου «ΗΡΑΚΛΗ». Σύμφωνα με τη EUROSTAT και σε αντίθεση με το τι έγινε με τον «ΗΡΑΚΛΗ Ι» και «ΙΙ», οι εγγυήσεις που θα δίνει το δημόσιο με έκδοση ομολόγων για τιτλοποιήσεις κόκκινων δανείων θα εγγράφονται στο δημόσιο χρέος, εκτός και αν οι ιδιώτες επενδυτές αναλάβουν ίσο ή μεγαλύτερο μερίδιο του κινδύνου αθέτησης, δηλαδή μη πληρωμής σε σχέση με το δημόσιο.

Σας ερωτώ, κύριε Υπουργέ: Πώς θα το διασφαλίσετε αυτό; Θυμόμαστε όλοι πολύ καλά ότι την τελευταία στιγμή γλιτώσαμε από τη EUROSTAT την προσμέτρηση στο χρέος των εγγυήσεων του ελληνικού δημοσίου, που δόθηκαν στο πλαίσιο των τιτλοποιήσεων κόκκινων δανείων στον «ΗΡΑΚΛΗ Ι» και «ΙΙ». Τώρα τι θα γίνει;

Ένα, όμως, είναι δεδομένο: Το δημόσιο χρέος και ο ελληνικός λαός δεν μπορούν να σηκώσουν νέα τραπεζικά φορτία.

Αγαπητοί συνάδελφοι, έπειτα από μια μεγάλη περίοδο δημοσιονομικής ευελιξίας για την αντιμετώπιση των επιπτώσεων και των παρενεργειών από την πανδημία, το Σύμφωνο Σταθερότητας επανέρχεται από το 2024. Τα επόμενα χρόνια, τα κράτη παγκοσμίως και ειδικά, η Ελλάδα θα επιβαρυνθούν εκτός των άλλων για την αντιμετώπιση των φαινομένων που σχετίζονται με την κλιματική αλλαγή. Το βιώνουμε ήδη με δραματικό τρόπο στην πατρίδα μας αυτές τις μέρες.

Σε αυτό το πλαίσιο, έχει ξεκινήσει ήδη μια δημόσια συζήτηση για το μέλλον των δημοσιονομικών κανόνων σε επίπεδο Ευρώπης, σε επίπεδο ευρωπαϊκών κρατών. Η Ευρωπαϊκή Επιτροπή προτείνει να υπάρχουν περισσότερες ευέλικτες διμερείς συμφωνίες για τη δημοσιονομική πολιτική, ενώ οι φειδωλοί του Συμβουλίου προτείνουν ετήσια μείωση του χρέους κατά μία ποσοστιαία μονάδα για χώρες με υψηλό δημόσιο χρέος.

Αν, τελικά, υπερισχύσουν οι φειδωλοί, τότε οι αγορές όπως η Ελλάδα θα είναι εξαιρετικά δύσκολο να αυξήσουν τις «πράσινες» επενδύσεις. Απαιτείται, λοιπόν, να γίνουμε προμηθείς και όχι επιμηθείς, όπως συμβαίνει πολλές φορές με την Κυβέρνησή σας.

Μας ανησυχεί, επίσης, ότι η δαπάνη για τόκους του κρατικού χρέους το πρώτο εξάμηνο εκτοξεύθηκε στα 4,6 δισεκατομμύρια, σημειώνοντας αύξηση 45,6% σε σχέση με το πρώτο εξάμηνο του 2022. Ολόκληρο το έτος του 2022 οι τόκοι του κρατικού χρέους ήταν 5 δισεκατομμύρια και η πρόβλεψη του προϋπολογισμού για τόκους του κρατικού χρέους ολόκληρο το 2023 είναι 5,9 δισεκατομμύρια.

Επίσης, μας ανησυχεί ότι, παρά τη σημαντική αποκλιμάκωση της ανεργίας των τελευταίων ετών και το σχεδόν μηδενικό παραγωγικό κενό, το ποσοστό στην Ελλάδα παραμένει υψηλό σε σχέση με το υπόλοιπο χωρών της Ευρωπαϊκής Ένωσης. Αυτό καταδεικνύει και υπογραμμίζει τα περιορισμένα όρια της οικονομίας μας, πράγμα που αποτυπώνεται στο έλλειμμα ισοζυγίου τρεχουσών συναλλαγών, στο ισοζύγιο πληρωμών, που αναμένεται να διατηρηθεί σε υψηλά επίπεδα τουλάχιστον το 2026.

Επομένως είναι όρος επιβίωσης να αξιοποιήσουμε με μέγιστη δυνατή αποτελεσματικότητα τους πόρους του Ταμείου Ανάκαμψης, για να αλλάξουμε παραγωγικό υπόδειγμα. Απαιτούνται δράσεις που απαιτούν δύσκολες οικονομικές επιλογές, με έντονες διανεμητικές συνέπειες και όχι πελατειακές προτεραιότητες, όπως έχετε ασκήσει στο Ταμείο Ανάκαμψης κατά την προηγούμενη περίοδο.

Το ΠΑΣΟΚ, λοιπόν, καταψηφίζει επί της αρχής ένα νομοσχέδιο που δεν έχει στρατηγική αντίληψη για την οικονομία της χώρας, δεν αντιμετωπίζει τα προβλήματα της κοινωνίας, δεν έχει ολοκληρωμένη συνεκτική στρατηγική για το δημογραφικό, τη στεγαστική πολιτική των νέων, την αντιμετώπιση της ακρίβειας, τη βιώσιμη ανάπτυξη. Ωστόσο, βεβαίως, θα υπερψηφίσουμε όσα άρθρα στηρίζουν τους ευάλωτους συμπολίτες μας, κάτι που με σοβαρότητα κάναμε διαχρονικά.

Συνεπώς μαθήματα πολιτικής υπευθυνότητας, κύριε Χατζηδάκη και κύριοι της Νέας Δημοκρατίας, αλλού, όχι στο ΠΑΣΟΚ.

Αγαπητοί συνάδελφοι, μολονότι είναι μια πολύ δύσκολη μέρα, μια ημέρα πένθους για τον χαμό των δύο ηρωικών μας πιλότων, κλείνοντας την ομιλία μου, θα ήθελα να ενημερώσω το Σώμα, τη Βουλή των Ελλήνων, για μια πολύ σοβαρή εξέλιξη.

Τέτοια μέρα πέρσι περνούσα το κατώφλι του Αρείου Πάγου, για να καταθέσω, κύριε Χατζηδάκη, μια μηνυτήρια αναφορά για την απόπειρα παγίδευσης του κινητού μου τηλεφώνου με το λογισμικό «Predator». Γνωρίζετε καλά αυτή την υπόθεση.

Άνοιγα, λοιπόν, κύριοι του ΣΥΡΙΖΑ και κύριοι της Νέας Δημοκρατίας, τον δρόμο για τη δικαστική διερεύνηση του σκανδάλου των υποκλοπών. Είχα πει και τότε -το λέω και σήμερα- ότι έχω μάθει να δίνω μάχες στο προσκήνιο και στο φως. Δεν έχω μάθει να κρατώ τίποτα στο συρτάρι μου. Υπηρετώ με πίστη τη διαφάνεια και την αξιοπιστία στην πολιτική και αυτό είναι πολύ κρίσιμο και για τους τριακόσιους Βουλευτές του ελληνικού Κοινοβουλίου, να υπηρετούμε την αξιοπιστία στην πολιτική. Αυτό θα κάνω, λοιπόν και σήμερα.

Θέλω, λοιπόν, να σας ενημερώσω ότι χθες το βράδυ παρέλαβα επιστολή από την Αρχή Προστασίας Δεδομένων Προσωπικού Χαρακτήρα, με την οποία ενημερώνομαι ότι, τελικά, έγιναν τρεις απόπειρες και όχι μία για να παγιδευτώ από το «Predator». Η πρώτη στις 16 Σεπτεμβρίου του 2021, η δεύτερη στις 21 Σεπτεμβρίου του 2021 -αυτή που εντόπισε κιόλας η Ειδική Υπηρεσία του Ευρωπαϊκού Κοινοβουλίου- και η τρίτη απόπειρα έγινε στις 20 Οκτωβρίου του 2021, ενώ ήδη βρισκόμουν υπό την παρακολούθηση της ΕΥΠ και μεσούσης της προεκλογικής μου εκστρατείας για την ηγεσία του ΠΑΣΟΚ.

Παραδίδω, λοιπόν, στα Πρακτικά την επιστολή του Κωνσταντίνου Μενουδάκου.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως έχει δημόσια ενημερώσει ο κ. Μενουδάκος, ογδόντα επτά ακόμη συμπολίτες μας έλαβαν αντίστοιχα μηνύματα «Predator». Συνεπώς υπάρχουν άλλες ογδόντα επτά επιστολές, όπως αυτή που καταθέτω εδώ σήμερα στα Πρακτικά.

Θεωρώ αυτονόητο για όσους ορκίζονται στην Ελληνική Δημοκρατία, στους θεσμούς, στη διαφάνεια, τα μέλη του Κοινοβουλίου, όσους κατέχουν δημόσιες θέσεις ευθύνης, θέσεις εξουσίας, ότι οφείλουν να ενημερώσουν τη Βουλή των Ελλήνων και τον ελληνικό λαό για αυτές τις επιστολές.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και οφείλουν να κάνουν το αυτονόητο, να δώσουν τα στοιχεία αυτά στη δικαιοσύνη, για να μάθει ο ελληνικός λαός την αλήθεια. Το οφείλουν στην αλήθεια, το οφείλουν στον λαό, στην πατρίδα, στην προστασία των ανθρωπίνων δικαιωμάτων, στη δημοκρατία. Έχουν χρέος να το κάνουν.

Μετά και από αυτή την εξέλιξη πιστεύω ότι το νερό έχει μπει στο αυλάκι, κυρίες και κύριοι, γιατί αυτοί που επέτρεψαν σκόπιμα να κυλιστεί σε βούρκο η δημόσια ζωή του τόπου και να κρύψουν με παραπληροφόρηση και συμψηφισμούς τις βαρύτατες ευθύνες τους, πρέπει να λογοδοτήσουν. Άκουσα προσωπικά ακραίους χαρακτηρισμούς από τους πολιτικούς μας αντιπάλους, και από τους μεν και από τους δε: «πράκτορας» από τη μία, για αυτούς που ήθελαν να κρύψουν τα σκοτεινά τους παιχνίδια με τις μυστικές υπηρεσίες, «πιασμένος» για τους άλλους, γιατί δεν τους κάνουμε τα πολιτικά χατίρια. Πρόκειται για εκφράσεις που υπογραμμίζουν την παρακμή του πολιτικού ήθους όσων τις χρησιμοποίησαν.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είμαι, λοιπόν, εδώ γιατί συνεχίζω τον αγώνα της διαφάνειας, της αξιοπρέπειας, του σεβασμού των θεσμών και της δημοκρατίας. Το ερώτημα, λοιπόν, που περιμένουμε να απαντήσει η δικαιοσύνη, αλλά και οι Ανεξάρτητες Αρχές, είναι ένα: Ποιοι είχαν στήσει αυτό το παράκεντρο εξουσίας και χρησιμοποιούσαν «Predator»; Πρέπει η δικαιοσύνη να ελέγξει άμεσα πόσοι από τους ογδόντα επτά υπήρξαν και θύματα παρακολουθήσεων από την ΕΥΠ για να δούμε τελικά πόσες ήταν οι διαβολικές συμπτώσεις, πέρα από εμένα, τον κ. Κουκάκη και την κ. Σίφορντ. Μόνο έτσι θα σταματήσουν να κρύβονται από τις πραγματικές τους ευθύνες και ο Πρωθυπουργός και οι στενοί του συνεργάτες.

Σας ευχαριστώ πολύ.

(Στο σημείο αυτό όρθιοι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Χατζηδάκη, έχετε τον λόγο για μια μικρή παρέμβαση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κυρία Πρόεδρε, η παρέμβαση θα είναι ολιγόλεπτη.

Πρώτα από όλα, σε σχέση με το τελευταίο ζήτημα στο οποίο αναφέρθηκε ο κ. Ανδρουλάκης, θέλω να πω το εξής. Τόσο ο Πρωθυπουργός, όσο και εγώ, όσο και όλα τα μέλη της Κυβέρνησης και της Κοινοβουλευτικής Ομάδας της Νέας Δημοκρατίας ποτέ δεν έχουμε αναφερθεί, εννοείται, με μειωτικό τρόπο για το πρόσωπό του. Και σε αυτή τη θέση θα επιμείνουμε για αυτονόητους λόγους. Από εκεί και πέρα, ισχύουν στο ακέραιο οι δηλώσεις του Πρωθυπουργού, κατ’ επανάληψη, σε αυτή την Αίθουσα. Μας ενδιαφέρει όλους να διαλευκανθεί το θέμα απολύτως. Είναι θέμα διαφάνειας και δημοκρατίας. Αυτή τη θέση είχαμε και αυτή τη θέση εξακολουθούμε να υποστηρίζουμε.

Πρέπει παράλληλα, όμως, να κάνω και μερικές πολύ σύντομες παρατηρήσεις. Δεν θα αναφερθώ στο σύνολο της ομιλίας του κ. Ανδρουλάκη. Αυτό θα ήταν άχαρο και για τους συναδέλφους, άλλωστε ήταν στο ίδιο μήκος κύματος με τον κ. Κουκουλόπουλο. Είναι καλό να υπάρχει συντονισμός, σε αντίθεση με τον ΣΥΡΙΖΑ που δεν υπήρχε συντονισμός μεταξύ του Προέδρου και του εισηγητή. Στο ΠΑΣΟΚ υπήρχε σήμερα τουλάχιστον συντονισμός μεταξύ του Προέδρου και του εισηγητή ως προς την κατεύθυνση. Θέλω να επισημάνω δυο-τρία στοιχεία μόνο. Είναι, δεν ξέρω πώς να το χαρακτηρίσω! Γίνεται μονότονο αυτό το πράγμα, η επίκληση κάποιων στοιχείων του ΟΟΣΑ του 2022, για να βγάλουμε συμπεράσματα για την οικονομική πολιτική της Κυβέρνησης και για τους μισθούς!

Τόνισα και στην ομιλία μου προηγουμένως, η αύξηση του πληθωρισμού από το 2019 ίσαμε το 2023 είναι 15%, και η αύξηση του κατώτατου μισθού στο ίδιο διάστημα, συμπεριλαμβανομένης και της μείωσης των ασφαλιστικών εισφορών, είναι 21,2%. Επομένως, το πράγμα είναι απολύτως σαφές. Και είναι σαφές και στους ψηφοφόρους, διότι δεν συνωμότησε το σύμπαν, ώστε σε μια σειρά από λαϊκές περιοχές της Αθήνας και άλλων περιοχών και πόλεων της Ελλάδας να παίρνουμε τα ποσοστά που πήραμε στις τελευταίες εκλογές. Κάτι είδαν οι εργαζόμενοι ή κάτι είδαν οι άνεργοι που βρήκαν δουλειές εν τω μεταξύ. Τώρα να ελεεινολογούμε καθέτως και οριζοντίως την πολιτική της Κυβέρνησης, δεν νομίζω ότι προσθέτει κάτι στην αξιοπιστία μας και σίγουρα στη δική σας αξιοπιστία. Δεν λέω ότι η Κυβέρνηση τα έχει κάνει όλα τέλεια, αλλά επιμένετε σε πράγματα τα οποία είναι αντίθετα και με τα επίσημα στοιχεία και με την πραγματικότητα, έτσι όπως την έχουν βιώσει οι πολίτες τα τελευταία τέσσερα χρόνια.

Θα κάνω μια επίσης παρατήρηση, τελευταία, για το θέμα του στεγαστικού προγράμματος. Είχαμε πει, κύριε Ανδρουλάκη, βγάζουμε ένα πρόγραμμα με χρηματοδότηση κρατική, επιδότηση επιτοκίου από τη Δημόσια Υπηρεσία Απασχόλησης που θα κάλυπτε δέκα χιλιάδες δικαιούχους περίπου, δηλαδή περίπου πέντε χιλιάδες δάνεια. Το πρόγραμμα αυτό βγήκε στον αέρα στις 3 Απριλίου και μέχρι την περασμένη εβδομάδα είχαν εξαντληθεί τα χρήματα ακριβώς γιατί πέτυχε το πρόγραμμα. Λεγόταν ότι δεν θα βρεθούν σπίτια, αλλά βρέθηκαν. Και υπήρξε και η χρηματοδότηση. Οι τράπεζες το πήγαν γρήγορα και έκλεισε ο πρώτος κύκλος. Και όπως είχαμε πει πριν από τις εκλογές, καθώς εξαντλήθηκαν τα χρήματα, θα ακολουθήσει και δεύτερος κύκλος. Και με τον δεύτερο κύκλο θα φτάσουμε στα δέκα χιλιάδες δάνεια χαμηλότοκα, τα οποία έχουν μεγάλη ζήτηση.

Εσείς αναφερθήκατε σε εκατόν πενήντα χιλιάδες κατοικίες. Ο Πρωθυπουργός, όταν μιλήσατε την προηγούμενη φορά, έκανε τους λογαριασμούς και σας είπε: αν είναι με 100.000 ευρώ κάθε κατοικία, είναι 15 δισεκατομμύρια ευρώ, και αν είναι με 150.000 ευρώ κάθε κατοικία είναι 22,5 δισεκατομμύρια ευρώ. Το Ταμείο Ανάκαμψης έχει περίπου 18 δισεκατομμύρια ευρώ. Άρα θα τινάξει την μπάνκα στον αέρα, δεν θα μείνει τίποτα για οποιοδήποτε άλλο πρόγραμμα του Ταμείου Ανάκαμψης! Άλλωστε και μόνος σας το καταλάβατε, νομίζω, και γι’ αυτό σήμερα δεν μας είπατε για καινούργιες κατοικίες, αλλά για παλαιότερες κατοικίες και άλλες μεθόδους. Αλλά και παλιότερες να είναι οι κατοικίες πόσο να κοστίζει μία κατοικία; Να κοστίζει 30.000 ευρώ ή 20.000 ευρώ; Δηλαδή πού θα μπουν αυτοί οι άνθρωποι να στεγαστούν; Τι είδους πολιτική θα είναι αυτή που θα εφαρμόσετε;

Επίσης, μόνος σας είπατε σήμερα ότι η Πορτογαλία μιλάει για είκοσι έξι χιλιάδες κατοικίες και η Ιταλία, μια χώρα πενταπλάσιου μεγέθους από την Ελλάδα, για δέκα χιλιάδες κατοικίες. Ε, δέκα χιλιάδες έχουμε και εμείς οι ίδιοι -προσέξτε!- μόνο με αυτό το πρόγραμμα! Αλλά δεν είναι μόνο αυτό το πρόγραμμα. Το πρόγραμμα αυτό είναι ένα μικρό κομμάτι του συνολικού στεγαστικού προγράμματος της Κυβέρνησης, το οποίο έχει προϋπολογισμό 1,8 δισεκατομμύρια ευρώ, και με τούτη εδώ την αύξηση θα ξεπεράσουμε τα 2 δισεκατομμύρια ευρώ και θα πάμε περίπου στα 2,2 δισεκατομμύρια ευρώ.

Επίσης, το Ταμείο Ανάκαμψης είχαμε ανακοινώσει -και αυτό επιχειρεί να κάνει και ο κ. Παπαθανάσης- από τότε που παρουσιάσαμε το πρόγραμμα ότι θέλουμε από την αναθεώρηση να εξασφαλίσουμε επιπλέον διακόσια εκατομμύρια για πρόγραμμα κοινωνικής στέγης. Επομένως κάνετε μία συνεχή και επίμονη διαστρέβλωση της κατάστασης της πραγματικότητας και των θέσεων της Νέας Δημοκρατίας. Είναι, λοιπόν, κουκιά μετρημένα τα πράγματα. Αν σας παραπληροφορούν οι συνεργάτες σας, δεν φταίω. Αλλά, παρά τις όποιες πολιτικές και ιδεολογικές μου διαφορές, και των συνεργατών μου μαζί σας, νομίζω ότι δεν έχουμε κατηγορηθεί ποτέ ότι άλλα λέμε, άλλα κάνουμε, άλλα εννοούμε. Μπορεί να έχουμε πολιτικές και ιδεολογικές αποστάσεις μεταξύ μας, αλλά τα στοιχεία είναι αυτά τα οποία σας παρουσιάζω.

Να πω και κάτι τελευταίο. Μίλησα και προηγουμένως. Το ΠΑΣΟΚ αποφασίζει για τους δικούς του λόγους να καταψηφίσει αυτό το νομοσχέδιο, παρ’ ότι είναι θετικό και δίνει αυξήσεις στους δημοσίους υπαλλήλους, ελαφρύνει τα φορολογικά βάρη και τα λοιπά. Είναι θέμα στρατηγικής. Κατά τη δική μου άποψη, το σημείωσα και προηγουμένως, κύριε Ανδρουλάκη, αποφασίζετε, τουλάχιστον σε αυτό το νομοσχέδιο, να γίνεται το ΚΚΕ της κεντροαριστεράς. Το ΚΚΕ λέει: εγώ εκφράζω μια άλλη άποψη και, αν δεν υιοθετήσετε την άποψή μου, θα καταψηφίζω συνέχεια. Έτσι είπε και ο εισηγητής σας προηγουμένως: εμείς έχουμε μια άλλη κατεύθυνση και αφού, λοιπόν, έχουμε άλλη κατεύθυνση, θετικά είναι τα μέτρα που φέρνετε, ουδέτερα είναι, ό,τι και να είναι, εμείς θα τα καταψηφίζουμε. Δικαίωμά σας! ΚΚΕ της κεντροαριστεράς! Έχουμε τον ΣΥΡΙΖΑ όμως…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Υπουργέ, να συντομεύουμε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κλείνω με αυτή την αναφορά μου στον ΣΥΡΙΖΑ.

Ο εισηγητής του ΣΥΡΙΖΑ, ο κ. Μαμουλάκης, το πρωί είπε τα εξής. Έχω εδώ τα Πρακτικά. Διαβάζω από τα Πρακτικά. Κλείνοντας την τοποθέτησή του είπε: «Κυρίες και κύριοι συνάδελφοι, εν κατακλείδι, ο ΣΥΡΙΖΑ - Προοδευτική Συμμαχία υπερψηφίζει επί της αρχής το νομοσχέδιο, αλλά καταδικάζει τη λογική της ασκούμενης δημοσιονομικής και οικονομικής πολιτικής της Κυβέρνησης της Νέας Δημοκρατίας». Ενώ λοιπόν ο κ. Μαμουλάκης ως εισηγητής του ΣΥΡΙΖΑ το υπερψηφίζει, έρχεται στη συνέχεια ο κ. Παππάς, ο οποίος…

**ΠΡΟΕΔΡΕΥΟΥΣΑ (Όλγα Γεροβασίλη):** Επαναλαμβάνετε συνεχώς τα ίδια, κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Μην παρεμβαίνετε σε αυτό το σημείο. Μην παρεμβαίνετε σε αυτό το σημείο γιατί πρέπει να το ακούσει ο κόσμος.

Ο κ. Μαμουλάκης, λοιπόν, είπε -και επικαλούμαι τα Πρακτικά- ότι το υπερψηφίζει ο ΣΥΡΙΖΑ, ενώ ο κ. Παππάς ως Κοινοβουλευτικός Εκπρόσωπος είπε ότι ο ΣΥΡΙΖΑ το καταψηφίζει. Διερωτώμαι, λοιπόν, τι ισχύει από τα δύο; Έχουμε δύο κόμματα σε συσκευασία του ενός; Ποια είναι η θέση σας; Θα ακολουθήσετε τη γραμμή του ΠΑΣΟΚ να καταψηφίζετε ή την πρωινή σας θέση, με βάση την οποία ήσασταν υπέρ; Είναι πραγματικό το ερώτημα, δεν είναι ρητορικό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το πολιτικό σας θράσος είναι απεριόριστο. Η Ευρωπαϊκή Επιτροπή τι λέει; Μειώθηκαν οι πραγματικοί μισθοί, ναι ή όχι; Ο ΟΟΣΑ τι λέει; Μειώθηκαν οι πραγματικοί μισθοί, ναι ή όχι; Απαντήστε στον ελληνικό λαό και αφήστε το «40%», το έχετε πει πολλές φορές.

Δηλαδή, ό,τι και να γίνεται τα επόμενα χρόνια, 40% θα είναι η απάντηση; Όλοι οι οργανισμοί λένε ότι μειώθηκαν οι πραγματικοί μισθοί στη χώρα. Αυξάνονται οι ανισότητες. Είμαστε τρίτοι από το τέλος της αγοραστικής δύναμης της Ευρώπης. Και πραγματικά για το θέμα της στεγαστικής πολιτικής ή κάνετε ότι δεν καταλαβαίνετε ή υπάρχει θέμα πρόσληψης. Εσείς μιλάτε για αγορά κατοικίας. Εμείς μιλάμε για ενοικίαση κατοικίας. Είναι δύο άλλες φιλοσοφίες. Αυτό που προτείνουμε εμείς γίνεται σε όλη την Ευρώπη. Αυτό που προτείνετε εσείς είναι μια ειδική πολιτική της Νέας Δημοκρατίας που δεν αντιμετωπίζει κανένα πρόβλημα. Γιατί; Αγοράζοντας μία κατοικία δεν δημιουργείς ανταγωνισμό μέσα από το χαμηλό κόστος ενοικίασης προς τα κάτω όπως γίνεται σε όλα τα ευρωπαϊκά κράτη. Το καταλάβατε; Πόσες φορές πρέπει να το πω;

Δεύτερη διαφορά. Μιλάτε εσείς για 150.000. Τυγχάνει να είμαι μηχανικός και το κόστος κατασκευής το ξέρουμε. Αλλά δεν είναι όλα νεόδμητα. Πουθενά σε όλη την Ευρώπη δεν είναι όλα νεόδμητα. Και λέει «τα παλιά δεν έχουν κόστη; Θα αγοράσουν τα παλιά;». Είπαμε ποτέ για αγορά παλαιών κατοικιών στο πρόγραμμά μας, στον δημόσιο λόγο; Πού τα ακούσατε αυτά; Ξέρετε γιατί έχετε αυτή την πολιτική συμπεριφορά; Γιατί γνωρίζετε πολύ καλά ότι, ό,τι και να λέτε, τα μίντια που σας στηρίζουν δεν θα πουν τίποτα για να ψέξουν αυτή τη στρατηγική που είναι οπουρτουνιστική και (…): να υπονομεύεις προτάσεις οι οποίες έχουν άλλον χαρακτήρα άλλα δεδομένα και είναι πολύ συγκεκριμένες. Στηρίζεστε στη μιντιακή κάλυψη και όχι στον ορθό λόγο.

Ποια είναι λοιπόν η δεύτερη διαφορά; Εμείς τι λέμε; Όπως στο Ταμείο Ανάκαμψης Ιταλίας, Πορτογαλίας… Μιλώ για Ταμείο Ανάκαμψης. Εσείς τι κάνατε; Δέκα χιλιάδες, λέει η Ιταλία. Εκατοντάδες χιλιάδες έχει η Ιταλία. Στο Ταμείο Ανάκαμψης έβαλε 10.000. Βάλατε εκατό εσείς. Ακόμη και πληθυσμιακά εάν κάνετε την αναλογία πάλι εκτός σχεδιασμού είστε. Τι κάνανε, λοιπόν; Λέμε «δώστε φορολογικά κίνητρα και κίνητρα ανακατασκευής να ανοίξουν κλειστές κατοικίες ή άνθρωποι που έχουν υψηλό ΕΝΦΙΑ να βάλουν τα σπίτια τους στην κοινωνική δεξαμενή ώστε να έχουν ένα μεγάλο capacity». Μετά να βάλουμε και νεόδμητες όπως κάνουν και τα υπόλοιπα ευρωπαϊκά κράτη. Τι σχέση έχει αυτό που λέμε εμείς εδώ και ένα χρόνο με αυτά τα οποία είπατε μόλις τώρα; Καμμία σχέση. Αλλά σας είπα δεν φοβάστε ότι θα εκτεθείτε διότι εδώ θα τα ακούσουμε.

Πάμε παρακάτω. «Έχετε…», λέει, «…συμπεριφορά ΚΚΕ του κέντρου». Εγώ σέβομαι πολύ το ΚΚΕ και δεν καταλαβαίνω τι είναι αυτό που θέλετε να πείτε. Η άρνηση; Το κάθε κόμμα έχει μια συμπεριφορά και μια ιδεολογία. Εμείς τι λέμε; Ψηφίζουμε τα άρθρα με τα μέτρα τα οποία στηρίζουν τους ευάλωτους Έλληνες. Με τη φιλοσοφία του νομοσχεδίου και πάρα πολλά που έχετε μέσα είμαστε αρνητικοί γι’ αυτό επί της αρχής καταψηφίζουμε. Δεν το καταλαβαίνετε αυτό; Είμαστε ενάντια στο Ταμείο στο θέμα της στεγαστικής πολιτικής όπως το έχετε. Θεωρούμε αδιανόητο τον τοκισμό του Ταμείου Ανάκαμψης. Θεωρούμε αδιανόητη την αξιοκρατική συμπεριφορά στα θέματα επιδομάτων διότι δεν έχετε ένα ολοκληρωμένο μισθολόγιο αξιοκρατικό για να δώσουμε μια προοπτική στους δημοσίους υπαλλήλους. Και δεν αντιμετωπίζετε τα δομικά προβλήματα με ελέγχους στην αγορά αλλά συνεχίζετε την πολιτική των pass. Εμείς βάζουμε τη μεγάλη εικόνα και λέμε πράγματα που από τη στιγμή που υλοποιήθηκαν σε άλλα κράτη και έφεραν αποτελέσματα δεν καταλαβαίνουμε γιατί εσείς δεν θέλατε να τα κάνετε πράξη.

Κλείνω με το εξής. Χρησιμοποιείτε πολλούς χαρακτηρισμούς. Εσείς πήρατε κάποιον φάκελο, κύριε Χατζηδάκη; Είστε από τη φιλελεύθερη πτέρυγα της Νέας Δημοκρατίας. Αν πραγματικά είστε από τη φιλελεύθερη πτέρυγα της Νέας Δημοκρατίας, φιλελευθερισμός και ανοχή σε παρακρατικές πρακτικές δεν πάνε μαζί, κύριε Χατζηδάκη. Γι’ αυτό μαθήματα όχι στο ΠΑΣΟΚ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ. Έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κύριε Ανδρουλάκη, κανένας δεν έχει μεγαλύτερη ευαισθησία για τον ιδιωτικό μου χώρο όσο εγώ. Επομένως μαθήματα ευαισθησίας σε μένα δεν θα δίδετε. Έχω μιλήσει κατ’ επανάληψη από το Βήμα της Βουλής και έχω πει προφανώς ότι περιμένω την ολοκλήρωση των ερευνών της δικαιοσύνης και δεν την περιμένετε εσείς περισσότερο από ό,τι την περιμένω εγώ. Ούτε έχετε εσείς μεγαλύτερη ευαισθησία για το θέμα αυτό από ό,τι έχω εγώ προσωπικά. Ο δε Πρωθυπουργός ήταν απολύτως ξεκάθαρος στη θέση του και επιμένει προφανώς στην ίδια αντίληψη έτσι ώστε να χυθεί φως και να υπάρχει απόλυτη διαύγεια για το συγκεκριμένο ζήτημα.

Επανέρχομαι όμως στο άλλο ζήτημα, το στεγαστικό, για να σας πω και πάλι ότι δεν είστε καλά ενημερωμένος. Κάνετε κριτική στο πρόγραμμα των δανείων, της επιδότησης στεγαστικών δανείων. Επαναλαμβάνω ότι είναι μέρος. Ήταν 375 εκατομμύρια ευρώ στο σύνολο ενός προγράμματος 1.780 και είχε ωφελούμενους 10.000, με 5.000 δάνεια ενώ οι ωφελούμενοι συνολικά του στεγαστικού προγράμματος που έχουμε παρουσιάσει είναι 137.000. Επομένως τι κουβεντιάζετε. Μας φέρνετε μια πρόταση της οποίας το περιεχόμενο αντιλαμβάνομαι ότι ούτε εσείς ο ίδιος μπορείτε να προσδιορίσετε ακριβώς γιατί το τροποποιείτε κάθε φορά που γίνεται συζήτηση και κάνετε κριτική σε μια κυβέρνηση η οποία καλύπτει εκατόν τριάντα επτά χιλιάδες ωφελούμενους με το πρόγραμμά της με πολλά και διαφορετικά υποπρογράμματα -πέντε ή έξι διαφορετικά υποπρογράμματα- όταν την ίδια στιγμή και για το Ταμείο Ανάκαμψης που μιλάτε έχουμε παρουσιάσει από τότε τη θέση μας και τη διαπραγματεύεται τώρα ο κ. Παπαθανάσης στο πλαίσιο της αναθεώρησης για συμπερίληψη 200 εκατομμυρίων και από το Ταμείο Ανάκαμψης.

Με συγχωρείτε. Σας ενοχλεί η χρηματοδότηση της Δημόσιας Υπηρεσίας Απασχόλησης ή ξεχνάτε ότι γι’ αυτό που λέτε για τα χαμηλά ενοίκια πάλι μέσω της Δημόσιας Υπηρεσίας Απασχόλησης με το πρόγραμμά «Rent to own» υπάρχει και πρόγραμμα το οποίο θα ξεκινήσουμε να εφαρμόζουμε βάσει του οποίου στο πλαίσιο της κοινωνικής κατοικίας θα δίδονται σε εργαζόμενους -ωφελούμενους, εν πάση περιπτώσει,- διαμερίσματα με χαμηλό ενοίκιο τα οποία στη συνέχεια θα μπορούν και να αγοράζουν; Επομένως παραβιάζετε ανοιχτές πόρτες. Παριστάνετε τους μεταρρυθμιστές για μεταρρυθμίσεις που έχουν ήδη δρομολογηθεί.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αφού, λοιπόν, έχουν δρομολογηθεί οι μεταρρυθμίσεις γιατί το κόστος ενοικίασης καλπάζει σε όλη την Ελλάδα; Να το πείτε στον ελληνικό λαό που βιώνει υπέρογκα ενοίκια. Να τα πείτε στους νέους φοιτητές που θα πάνε Θεσσαλονίκη, Αθήνα, Ηράκλειο και σε άλλες περιοχές της χώρας και δεν μπορούν να βρουν σπίτι. Δεν μπορούν να στεγάσουν τα όνειρά τους για μια καλύτερη ζωή, για να σπουδάσουν. Εκεί φτάσαμε. Να κάνουν επιλογές στα μηχανογραφικά τους βάσει της τσέπης της οικογένειας και όχι αυτού που θέλουν να πετύχουν στη ζωή τους. Και μου λέτε για μεταρρυθμίσεις. Ποιο είναι, λοιπόν, το αποτέλεσμά τους; Να το πείτε σε αυτά τα παιδιά και τις οικογένειές τους.

Θα κλείσω με το θέμα των υποκλοπών. Ποια ευαισθησία δείξατε; Ποια ευαισθησία; Εξεταστική επιτροπή κάναμε, ζητήσαμε να καλέσετε τους επιχειρηματίες Μπίζιο, Λαβράνο, τον ανιψιό του κ. Δημητριάδη και γίνατε ασπίδα όλη η Νέα Δημοκρατία για να μην κληθεί κανείς από αυτούς. Ποια, λοιπόν, ευαισθησία; Ό,τι μπορούσατε κάνατε για τη συγκάλυψη. Ευτυχώς που υπάρχει το Ευρωπαϊκό Κοινοβούλιο με την αρμόδια εξεταστική επιτροπή που έβγαλε ένα πόρισμα που είναι κόλαφος για την Κυβέρνηση της Νέας Δημοκρατίας. Το γνωρίζετε πάρα πολύ καλά. Γι’ αυτό μαθήματα σεβασμού στους θεσμούς, στη δημοκρατία, στα ανθρώπινα δικαιώματα, η Κυβέρνηση, που έχει στιγματιστεί από ένα τέτοιο παγκόσμιο σκάνδαλο, καλό θα ήταν να μην κάνει.

Σας έκανα ένα ερώτημα αλλά δεν μου απαντήσατε. Μου το γυρνάτε γύρω-γύρω. Κατέθεσε μία επιστολή. Εσείς λάβατε, κύριε Χατζηδάκη, τέτοια επιστολή; Απλό είναι. Ναι ή όχι;

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τελευταία παρέμβαση.

Κύριε Υπουργέ, κύριε Πρόεδρε, νομίζω ότι εδώ τελειώνει.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Δεν θέλω να το κάνω κρητική βεντέτα. Νομίζω ότι ούτε ο κ. Ανδρουλάκης θέλει να το κάνουμε κρητική βεντέτα.

Το θέμα διερευνάται ως προς όλες τις υποθέσεις και όλες τις πτυχές του. Και πιστεύω ότι σε εύλογο χρονικό διάστημα από την πλευρά της δικαιοσύνης θα βγουν πορίσματα. Πώς ήρθε σας εσάς σήμερα το συγκεκριμένο έγγραφο; Το θέμα είναι πολύ ευρύτερο από το δικό σας έγγραφο.

Γίνεται, λοιπόν, διερεύνηση και νομίζω ότι και εσείς, όπως και εμείς, έχουμε εμπιστοσύνη στη δικαιοσύνη να κάνει τη δουλειά της.

Επίσης, θέλω να πω ότι αυτό που είπατε τώρα για τα ενοίκια ήταν το πιο συγκρατημένο απ’ όλα όσα είχατε πει προηγουμένως, διότι πράγματι για τις τιμές των ενοικίων έχετε δίκιο, με την έννοια ότι έχουν πάει προς τα πάνω λόγω του ότι η αγορά των ακινήτων έχει πάρει μπροστά. Γι’ αυτό άλλωστε υπάρχει και το στεγαστικό πρόγραμμα για το οποίο μιλάμε και γι’ αυτόν τον λόγο η Κυβέρνηση έχει θέσει το θέμα της στεγαστικής πολιτικής σε υψηλή προτεραιότητα.

Γι’ αυτόν τον λόγο, κύριε Ανδρουλάκη, έχουν αυξηθεί οι κατώτατοι μισθοί και έχουν αυξηθεί και οι μισθοί πάνω από τον κατώτατο μισθό με βάση στοιχεία τα οποία έχουμε παρουσιάσει κατ’ επανάληψη.

Ως προς τον κατώτατο μισθό, υπενθυμίζω ότι τον παραλάβαμε από τον ΣΥΡΙΖΑ 650 ευρώ και έχει ανέβει στα 780 ευρώ. Επίσης, σε επίπεδο ευρωπαϊκό, επειδή ήσασταν Ευρωβουλευτής -και παρακαλώ να το ελέγξετε- ήμασταν δέκατοι όγδοοι, λαμβανομένης υπ’ όψιν της αγοραστικής δύναμης του κατώτατου μισθού, στον κατώτατο μισθό στην Ευρωπαϊκή Ένωση με είκοσι δύο κράτη που έχουν καθεστώς κατώτατου μισθού -τα υπόλοιπα δεν έχουν- και σήμερα είμαστε δέκατοι τρίτοι. Δεν κομπάζουμε γι’ αυτό, αλλά νομίζω ότι κάτι κατάλαβαν οι Έλληνες πολίτες στις τελευταίες εκλογές και έδωσαν ανάλογα ποσοστά στα κόμματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο επί προσωπικού ο κ. Μαμουλάκης.

Έχετε δύο λεπτά, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Για δύο λεπτά, κυρία Πρόεδρε.

Επειδή αναφέρθηκε ο κύριος Υπουργός, βλέπω, κύριε Υπουργέ, ότι δείχνετε ιδιαίτερο ενδιαφέρον για την εν γένει στάση του ΣΥΡΙΖΑ αναφορικά με το νομοσχέδιο στο οποίο είστε ο επισπεύδων Υπουργός. Μακάρι, κύριε Χατζηδάκη, να δείχνατε το ίδιο ενδιαφέρον, την ίδια πρεμούρα, την ίδια ζέση και για τα θέματα τα δικά σας, της παρακολούθησης της δικής σας. Αυτό πρέπει να καταγραφεί, διότι αν μη τι άλλο η αλαζονική στάση που επιδείξατε και εσείς κατά τη διάρκεια της συζήτησης, αλλά και οι ομιλητές της Συμπολίτευσης, προφανώς οδηγούν και εμάς στο να αναθεωρήσουμε.

Επίσης, όμως, το πιο σημαντικό που δεν απαντήσατε -και κλείνω μ’ αυτό γιατί θέλω να είμαι πολύ σύντομος-, αλλά που νομίζω ότι είναι «to the point», είναι το εξής: Κύριε Χατζηδάκη, σας είπα και από το Βήμα της Βουλής ότι πρόκειται για το μεγαλύτερο σε επίπεδο υποδομών ακίνητο που διαθέτει η χώρα μας. Μιλάμε για την πύλη εισόδου της πατρίδας, μιλάμε για το «Ελευθέριος Βενιζέλος» και το φέρνετε σε τροπολογία μαζί με την ΕΥΔΑΠ; Αυτή είναι η χρηστή, αυτή είναι η ορθολογική, αυτή είναι η επιτελική νομοθέτηση που ακολουθείτε;

Προσέξτε: Σας παρέθεσα και στοιχεία. Είπαμε: 508 εκατομμύρια ευρώ ετησίως το ’19 τα έσοδα, καθαρά έσοδα 280. Τι έχετε να πείτε γι’ αυτό; Θα απαντήσετε;

**ΜΙΧΑΗΛ ΚΑΤΡΙΝΗΣ:** Δεν είναι επί προσωπικού αυτό. Είναι λάθος αυτό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Κατρίνη, σας παρακαλώ.

Θα απαντήσετε, κύριε Χατζηδάκη;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μαμουλάκη, ζητήσατε τον λόγο επί προσωπικού.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κλείνω.

Τι σας οδήγησε να συμπτύξετε σε μία τροπολογία δύο ετερόκλητα άρθρα, τα οποία προκαλούν τη δημόσια…

**ΠΡΟΕΔΡΕΥΟΥΣΑ (Όλγα Γεροβασίλη):** Λοιπόν, προσωπικό δεν υφίσταται. Θα απαντήσει για ένα λεπτό ο κ. Χατζηδάκης και συνεχίζουμε με τον κατάλογο των ομιλητών.

(Θόρυβος στην Αίθουσα)

Σας παρακαλώ να σταματήσετε.

Ορίστε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Ο κ. Μαμουλάκης, συμπατριώτης μου, επίσης, Κρητικός, πήρε τον λόγο για να μιλήσει επί προσωπικού, όπως και εσείς εικάσατε, και φανταζόμουν ότι θα έλεγε ότι διαστρέβλωσα τη θέση του σε σχέση με την ψηφοφορία. Μας είπε, λοιπόν, «άλλα λόγια ν’ αγαπιόμαστε». Μας είπε για το αεροδρόμιο, για το οποίο μόλις προηγουμένως από εκείνο εκεί το Βήμα μίλησα και εξήγησα ποια είναι η προστιθέμενη αξία και ποιοι είναι οι λόγοι που το κάνουμε.

Εγώ, κύριε Μαμουλάκη, θέλω να σας ξαναρωτήσω, επειδή εγώ γι’ αυτό σας ρώτησα και μου απαντήσατε για άλλο.

**ΠΡΟΕΔΡΕΥΟΥΣΑ (Όλγα Γεροβασίλη):** Μην κάνετε ερωτήσεις, δεν θα υπάρξει απάντηση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Είσαστε ο κ. Μαμουλάκης που διαβάζω εδώ, σ’ αυτά τα χαρτιά, που λέει ως εισηγητής του ΣΥΡΙΖΑ ότι ο ΣΥΡΙΖΑ υπερψηφίζει επί της αρχής το νομοσχέδιο ή το είπε κανένας άλλος Μαμουλάκης και έχω κάνει εγώ κάποιο λάθος; Σε αυτό απαντήστε μου. Και ο κ. Παππάς είπε το ακριβώς αντίθετο προηγουμένως. Αυτό είναι το ερώτημα. Επειδή έχω μπερδευτεί …

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Συνεχίζετε!

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε τον διάλογο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Ισχύει η πρωινή σας δήλωση ή δεν ισχύει, κύριε Μαμουλάκη; Ισχύει ο Μαμουλάκης νούμερο 1 ή ο Μαμουλάκης νούμερο 2;

**ΝΙΚΟΛΑΟΣ ΠΑΠΠΑΣ:** Σας απάντησε!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τόσο σας πείραξαν οι παρακολουθήσεις;

Κυρία Πρόεδρε,…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μαμουλάκη, δεν έχετε τον λόγο.

Ενημερώνω το Σώμα ότι ο εγγεγραμμένοι ομιλητές είναι εξήντα τέσσερις. Η ώρα είναι 17.15΄ και έχουν μιλήσει μόνο δώδεκα ομιλητές. Θα συνεχίσουμε με πέντε Βουλευτές. Ανακοινώνω τα ονόματα. Είναι ο κ. Παναγής Καππάτος από τη Νέα Δημοκρατία, ο κ. Εμμανουήλ Χριστοδουλάκης από το ΠΑΣΟΚ, ο κ. Μακάριος Λαζαρίδης και ο κ. Χρήστος Κέλλας από τη Νέα Δημοκρατία και η κ. Ευαγγελία Λιακούλη από το ΠΑΣΟΚ. Στη συνέχεια είχε ζητήσει τον λόγο ο κ. Παπαθανάσης, αλλά αντιλαμβάνεστε, κύριε Παπαθανάση, ότι θα πρέπει να προηγηθούν οι Βουλευτές.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, είχα ζητήσει εδώ και πολλή ώρα να μιλήσω στις 17.00΄.

**ΠΡΟΕΔΡΕΥΟΥΣΑ (Όλγα Γεροβασίλη):** Έχουν ανακοινωθεί πέντε ομιλητές. Μετά τους πέντε ομιλητές θα λάβετε τον λόγο. Πήγε πίσω η όλη διαδικασία λόγω της διαδικασίας που παρακολουθήσατε. Δεν μπορεί να μην παρεμβληθούν πέντε Βουλευτές. Θα μιλήσετε αμέσως μετά και πριν τον Υπουργό.

Κύριε Καππάτο, έχετε τον λόγο για επτά λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η πατρίδα μας πενθεί την απώλεια δύο νέων ανθρώπων που χάθηκαν την ώρα του καθήκοντος στην Εύβοια. Θερμά συλλυπητήρια στις οικογένειές τους και στην Πολεμική Αεροπορία.

Είναι προφανές ότι βρισκόμαστε σε μια μάχη με ακραία φυσικά φαινόμενα που απειλούν τη ζωή, την περιουσία και το φυσικό περιβάλλον. Μπροστά σ’ αυτές τις νέες συνθήκες η πολιτεία πρέπει να προχωρήσει σε λύσεις καινοτόμες, κυρίως σε ό,τι αφορά τον τρόπο διαχείρισης των δασικών εκτάσεων, γιατί τα δύσκολα είναι μπροστά μας τα επόμενα χρόνια.

Η Ελλάδα, για να σταθεί αποτελεσματικά απέναντι σ’ αυτούς τους κινδύνους, χρειάζεται κοινωνική συνοχή και μια ισχυρή οικονομία που αποτελεί τη βάση για όσα χρειάζονται να γίνουν. Η οικονομική πολιτική της Κυβέρνησης της Νέας Δημοκρατίας δεν έτυχε μόνο της έγκρισης των Ελλήνων πολιτών σε δύο διαδοχικές εκλογικές αναμετρήσεις, αλλά λαμβάνει θετικές κρίσεις και σε διεθνές επίπεδο. Σε μια Ευρώπη που βρίσκεται στα όρια της οικονομικής ύφεσης, η Ελλάδα είναι μια θετική εξαίρεση.

Με το νομοσχέδιο του Υπουργείου Οικονομικών υλοποιείται το 50% των προεκλογικών δεσμεύσεων της Νέας Δημοκρατίας με μέτρα 4,4 δισεκατομμυρίων ευρώ σε βάθος τετραετίας. Αυτό από μόνο του είναι μια πράξη συνέπειας που ενισχύει και εμπεδώνει την εμπιστοσύνη των πολιτών απέναντι στην πολιτική. Είναι ένα νομοσχέδιο που δίνει το μήνυμα στο εσωτερικό και το εξωτερικό ότι η Ελλάδα αφήνει πίσω τις δύσκολες μέρες της προηγούμενης δεκαετίας, χωρίς αυτό να σημαίνει ότι δεν υπάρχει πολλή δουλειά μπροστά μας για να φτάσουμε εκεί που θέλουμε.

Τα βασικά οικονομικά δεδομένα είναι θετικά, η ανάπτυξη και η αύξηση του ΑΕΠ με δημοσιονομικά πλεονάσματα, η αύξηση των επενδύσεων, η μείωση του δημοσίου χρέους. Πάνω σ’ αυτά τα δεδομένα χτίζουμε μια κοινωνία πιο ισχυρή και πιο συνεκτική. Το αποτέλεσμα είναι μετά από δεκατέσσερα χρόνια όλοι οι δημόσιοι υπάλληλοι να βλέπουν αυξήσεις στους μισθούς τους, να ενισχύεται το εισόδημα, μια παρέμβαση που αφορά άμεσα εξακόσιες τριάντα χιλιάδες συμπολίτες μας και τις οικογένειές τους, με οριζόντια αύξηση 70 ευρώ για όλους τους δημοσίους υπαλλήλους, με μεσοσταθμική αύξηση των αμοιβών περίπου κατά 10,5%. Μάλιστα, σε ορισμένες κατηγορίες όπως οι πανεπιστημιακοί, οι αυξήσεις φτάνουν έως και πάνω από 16%.

Το ίδιο το νομοσχέδιο αποτυπώνει τη φιλοσοφία της οικονομικής μας πολιτικής με κύριους άξονες τη μείωση των φόρων, τη δίκαιη ανακατανομή των βαρών, την ενίσχυση των πραγματικά ευάλωτων συμπολιτών μας, τη στήριξη της οικογένειας και των νέων, την ενδυνάμωση της παραγωγικής Ελλάδας.

Εκτός από τη διάσταση της ενίσχυσης των εισοδημάτων, θα ήθελα να σταθώ και στη διάσταση της δημογραφικής πολιτικής που εντοπίζουμε στις προβλέψεις του νομοσχεδίου, ένα θέμα που αποτελεί προτεραιότητα για το μέλλον της πατρίδας μας και η αντιμετώπισή του γίνεται με την έμπρακτη στήριξη των νέων μας και της οικογένειας.

Πρώτον, με την αύξηση της οικογενειακής παροχής 20 έως 50 ευρώ το μήνα για δημοσίους υπαλλήλους με παιδιά. Δεύτερον, με την αύξηση του αφορολόγητου κατά 1.000 ευρώ για τους φορολογούμενους με εξαρτώμενα τέκνα. Τρίτον, με το διπλασιασμό της χρηματοδότησης για τον θεσμό «Σπίτι μου», που έχει ήδη επιτρέψει σε δέκα χιλιάδες νέους σε όλη τη χώρα να βρουν φθηνή στέγη. Είναι ένα μέτρο που το έχει αγκαλιάσει με ενθουσιασμό η κοινωνία μας, ένα εξαιρετικά πετυχημένο εργαλείο απέναντι στο δημογραφικό και στεγαστικό πρόβλημα που αντιμετωπίζουμε.

Πρόκειται, κυρίες και κύριοι συνάδελφοι, για μέτρα που έρχονται να συνεχίσουν τις παρεμβάσεις μας στο δημογραφικό πρόβλημα από την προηγούμενη τετραετία, όπως για παράδειγμα το επίδομα γέννησης 2.000 ευρώ, η ενίσχυση της προσχολικής αγωγής και των ολοήμερων σχολείων, η καθιέρωση αδειών πατρότητας και μητρότητας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Πέρα από τη διάσταση του δημογραφικού στο νομοσχέδιο βλέπουμε και μέτρα που αφορούν αυτό που αντιμετωπίζουμε αυτές τις μέρες, τον κίνδυνο από τις φυσικές καταστροφές. Υπάρχει φυσικά η ενίσχυση των Σωμάτων Ασφαλείας και των ενστόλων.

Ωστόσο, θέλω να σταθώ στη μείωση του ΕΝΦΙΑ κατά 10% για τις κατοικίες που ασφαλίζονται απέναντι σε σεισμούς, πλημμύρες ή πυρκαγιές και να καλέσω τους συμπολίτες μας να αγκαλιάσουν αυτό το μέτρο. Δεν είναι κάτι που αφορά μόνο το μεγάλο δημοσιονομικό κίνδυνο από τις αποζημιώσεις που επιβαρύνουν ετησίως τον κρατικό προϋπολογισμό. Είναι μια αναγκαία άμυνα όλων μας απέναντι στους κινδύνους που αυξάνονται.

Ασφαλώς στο νομοσχέδιο υπάρχουν επίσης και μέτρα ενίσχυσης ευάλωτων συμπολιτών μας, όπως η μονιμοποίηση της απαλλαγής από συμμετοχή στη φαρμακευτική δαπάνη όσων συνταξιούχων έχουν στερηθεί το επίδομα κοινωνικής αλληλεγγύης, όπως και το Market Pass για τα νοικοκυριά που πρέπει να στηριχθούν απέναντι στην ακρίβεια των τροφίμων.

Εξαιρετικά σημαντική είναι και η πρόβλεψη για την αξιολόγηση του δημοσιονομικού αντίκτυπου των προγραμμάτων των πολιτικών κομμάτων από το ελληνικό δημοσιονομικό συμβούλιο, μια πρόβλεψη πολύ θετική για την υγεία του πολιτικού μας συστήματος και η οποία έρχεται σε συνέχεια του νομοσχεδίου που ψηφίσαμε χθες και επιτέλους αντιμετωπίζει με ισοτιμία και δικαιοσύνη τους Έλληνες που ψηφίζουν στο εξωτερικό.

Θέλω να κλείσω την τοποθέτησή μου για το νομοσχέδιο με την υπουργική τροπολογία για τη μεταβίβαση των μετοχών της ΕΥΔΑΠ και της ΕΥΑΘ πίσω στο ελληνικό δημόσιο, μετοχές που η κυβέρνηση ΣΥΡΙΖΑ είχε μεταφέρει στο λεγόμενο Υπερταμείο. Αν και αυτό το μέτρο τυπικά αφορά τα πολεοδομικά συγκροτήματα Αθηνών και Θεσσαλονίκης, έχει σαφείς πολιτικές προεκτάσεις. Αφορά μια συζήτηση που συμπυκνώνει τους λόγους για τους οποίους ο ΣΥΡΙΖΑ είχε αυτό το αποτέλεσμα στις εκλογές.

Τι έλεγε η Αξιωματική Αντιπολίτευση πριν λίγους μήνες στη Βουλή και στα κανάλια; Ότι η Νέα Δημοκρατία δήθεν ιδιωτικοποιεί το νερό παντού στην Ελλάδα. Το παρουσίαζαν μάλιστα ως μέτρο δεδομένο και ανεπίστρεπτο. Όλα αυτά με αφορμή την ίδρυση μιας δημόσιας ρυθμιστικής αρχής για το νερό. Με αυτά τα ψέματα πολιτεύτηκαν και γι’ αυτό οι Έλληνες πολίτες τους γύρισαν την πλάτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό θα χρειαστώ, κύριε Πρόεδρε.

Η ιστορία, λοιπόν, θα καταγράψει ότι ο ΣΥΡΙΖΑ πήρε το νερό από τον άμεσο έλεγχο του δημοσίου και η Νέα Δημοκρατία το επαναφέρει σε αυτόν, σύμφωνα και με ό,τι ορίζει το Συμβούλιο της Επικρατείας.

Συμπερασματικά το νομοσχέδιο του Υπουργείου Οικονομικών ενισχύει το εισόδημα των πολιτών, ενισχύει την οικογένεια και τους νέους, ενισχύει τους ευάλωτους συμπολίτες μας. Σας καλώ, κυρίες και κύριοι συνάδελφοι, να το υπερψηφίσετε.

Η Κυβέρνηση της Νέας Δημοκρατίας και ο Κυριάκος Μητσοτάκης υλοποιούν τις προεκλογικές τους δεσμεύσεις απέναντι στους πολίτες. Η προσπάθεια για την ανάκαμψη της χώρας μας είναι ένας μαραθώνιος και με το σημερινό νομοσχέδιο επιταχύνουμε αποφασιστικά τον βηματισμό μας προς τους στόχους μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα ο κ. Χριστοδουλάκης Εμμανουήλ του Κινήματος Αλλαγής.

Ορίστε, έχετε τον λόγο για επτά λεπτά.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Νομίζω είναι αυτονόητο και πρέπει να συμφωνήσουμε όλοι ότι η συζήτηση που γίνεται σήμερα εδώ, στη Βουλή, δεν μπορεί και δεν πρέπει να είναι αποκομμένη από ό,τι γίνεται έξω από αυτή και είναι αντίστοιχα αυτονόητο ότι η σκέψη μας σήμερα είναι με τον Περικλή και το Χρήστο, είναι και με τους ήρωες εκείνους όπως και πάρα πολλούς άλλους αυτή τη στιγμή, οι οποίοι μπήκαν και μπαίνουν στη φωτιά για όλους εμάς, είναι με τις οικογένειές τους που αφήνουν πίσω, είναι με την αυταπάρνηση, με την αυτοθυσία της προσφοράς τους και με την αταλάντευτη πεποίθηση ότι η πατρίδα μας τους χρωστάει.

Η σκέψη μας αυτή τη στιγμή είναι και με όλους τους συμπολίτες μας, οι οποίοι δοκιμάζονται από τις καταστροφικές πυρκαγιές, είναι με τους πυροσβέστες, είναι με τους εθελοντές, εκείνους οι οποίοι δίνουν τη μάχη από την πρώτη γραμμή στα πύρινα μέτωπα.

Νομίζω ότι δεν χωρά αμφιβολία ότι η κλιματική κρίση είναι πλέον το βασικό πρίσμα υπό το οποίο αξιολογείται και αξιολογούνται όλες οι δημόσιες πολιτικές και όλες οι κυβερνητικές επιλογές. Γι’ αυτό και εγώ θέλω να ξεκινήσω την αναφορά μου με τη διάταξη που σχετίζεται με την προαιρετική κοστολόγηση των προγραμμάτων των κομμάτων, αλλά και τους συμβολισμούς της, γιατί νομίζω ότι πρέπει να αντιληφθούμε ότι ούτε οι άνθρωποι που έχασαν σήμερα ή τις προηγούμενες μέρες τις περιουσίες τους, αλλά ούτε και όλοι οι υπόλοιποι που βλέπουν αυτούς τους κινδύνους διαρκώς να αυξάνονται, θα νιώσουν καμμία μεγαλύτερη ανακούφιση ή μεγαλύτερη ασφάλεια αν μάθουν ότι το πρόγραμμα του ενός κόμματος στοιχίζει μερικά εκατομμύρια λιγότερα από το πρόγραμμα του άλλου.

Είμαι σίγουρος ότι θέλουν πραγματικά να ξέρουν πώς και με ποιον τρόπο οι πόροι του Ταμείου Ανάκαμψης, οι πόροι από το ΕΣΠΑ, οι πόροι από τον εθνικό προϋπολογισμό μπορούν να αξιοποιηθούν, έτσι ώστε να προστατεύσουν τις περιουσίες, τα σπίτια, τον τόπο τους από την κλιματική κρίση και τις ακραίες καταστροφές, πώς μπορούν να αξιοποιηθούν έτσι ώστε να μειώσουμε το κόστος της ενέργειας που χρησιμοποιούν, πώς μπορούν να αξιοποιηθούν έτσι ώστε να αναχαιτίσουμε την ερημοποίηση, να βελτιστοποιήσουμε την αξιοποίηση των υδάτινων πόρων, να αποφύγουμε την κατάρρευση της αγροδιατροφικής παραγωγής, να αποφύγουμε το ράλι των τιμών στα τρόφιμα.

Και νομίζω φυσικά ότι είναι αυτονόητο πως η κοστολόγηση, που επί της αρχής φυσικά είναι χρήσιμη, ίσως και αναγκαία, δεν είναι από μόνη της πανάκεια. Και το λέω αυτό ακριβώς γιατί και το πρόγραμμα «ΑΙΓΙΣ» της πολιτικής προστασίας κοστολογημένο ήταν με 1,7 δισεκατομμύριο και το πρόγραμμα «ANTINERO» για τους προληπτικούς καθαρισμούς κοστολογημένο ήταν. Θρίαμβος, όταν το διαφημίζατε, σιγήν ιχθύος, όταν έρχεται η κουβέντα στην πορεία της εκτέλεσής τους, με το φυσικό πάντα πινγκ πονγκ μεταξύ των ευθυνών κεντρικού κράτους και τοπικής και περιφερειακής αυτοδιοίκησης.

Είναι λοιπόν προφανές, κύριοι της Κυβέρνησης, ότι δεν έχετε την πολυτέλεια για παιχνίδια εντυπώσεων και είναι προφανές αντίστοιχα ότι δεν δικαιούστε να χαρακτηρίζετε ως νέο μισθολόγιο για τον δημόσιο τομέα την οριζόντια αύξηση κατά 45 έως 51 ευρώ στους μισθούς, τα 15 ευρώ καθαρά στο επίδομα του πρώτου παιδιού και τα 37 ευρώ καθαρά στο επίδομα του δεύτερου, ειδικά όταν παραμένουν οι ανισορροπίες και οι αδικίες που αφορούν και το βασικό μισθολόγιο και τα ειδικά μισθολόγια και τα ανέδειξαν οι εκπρόσωποι και των πολιτικών υπαλλήλων και των στρατιωτικών και των αστυνομικών και των έμμισθων δικηγόρων και των ερευνητών και ειδικά όταν οι αυξήσεις αυτές δεν είναι ικανές να αντισταθμίσουν το βάρος της μείωσης των εισοδημάτων από τον αυξημένο πληθωρισμό τα τελευταία δύο χρόνια, αλλά και από τις πολλές περικοπές και μειώσεις στα προηγούμενα χρόνια της κρίσης.

Δεν είναι σοβαρή και δίκαιη μεταρρύθμιση η οριζόντια αύξηση του επιδόματος θέσης ευθύνης, τη στιγμή που αυτές οι θέσεις ευθύνης προκύπτουν από αυθαίρετους προσδιορισμούς και διορισμούς της εκάστοτε πολιτικής ηγεσίας του Υπουργείου και των εποπτευόμενων νομικών προσώπων.

Και υπάρχει μια απορία, πώς γίνεται και για ποιον λόγο μετά από μια δεκαετία και όταν όλοι το επιζητούν, να μην έχουν έρθει ακόμα οι κρίσεις για την πλήρωση των θέσεων αυτών και τι εμπόδισε τη δική σας Κυβέρνηση τα τελευταία τέσσερα χρόνια να μπορέσει να τις φέρει; Τίποτα. Είναι πολιτική επιλογή.

Δεν είναι επαρκής ενίσχυση εισοδήματος η μείωση του φόρου εισοδήματος από 90 δισ. 240 ευρώ για τις οικογένειες που έχουν ανήλικα παιδιά, ειδικά τη στιγμή που η χώρα μας βρίσκεται στις τελευταίες θέσεις, με βάση τα στοιχεία του ΟΟΣΑ όσον αφορά τη διαφορά της φορολόγησης μεταξύ εργαζομένων με και χωρίς τέκνα και στις υψηλότερες όσον αφορά τους έμμεσους φόρους.

Δεν είναι δίκαιο να αγνοείτε τις ρήτρες αναπηρίας που εύλογα έθεσε η ΕΣΑΜΕΑ, που αφορούν και τα μισθολογικά και τα συνταξιοδοτικά, αλλά και τα φορολογικά ζητήματα του νομοσχεδίου. Είναι πολιτική επιλογή.

Δεν είναι δίκαιο να παρουσιάζεται ως ενίσχυση η μονιμοποίηση της απαλλαγής από τη συμμετοχή στη φαρμακευτική δαπάνη όσων χάνουν την παροχή του ΕΚΑΣ, όταν θα έπρεπε και θα μπορούσαμε -και αυτό έχει προτείνει το ΠΑΣΟΚ- να ορθώσουμε ένα συγκροτημένο σχέδιο για την επαναφορά ενός νέου τύπου ΕΚΑΣ στους χαμηλοσυνταξιούχους. Είναι πολιτική επιλογή.

Δεν μπορεί την ώρα που ο πληθωρισμός στα τρόφιμα, αλλά και σε βασικούς κλάδους της οικονομίας, καταδεικνύει μια σαφή αισχροκέρδεια της απληστίας, την ίδια ώρα εσείς να την επιδοτείτε και να την υπονομεύετε μέσα από το «Market Pass» και το «Youth Pass» με μη στοχευμένο τρόπο και με καθαρά οριζόντια μέτρα και από φόρους που προκύπτουν από την έμμεση και, άρα, κοινωνικά άδικη φορολογία. Και, μάλιστα, το κάνετε αυτό χρησιμοποιώντας το προσωρινό κλείδωμα του περιθωρίου κέρδους ως ένα φύλλο συκής, για να μην πείτε παρά πολύ απλά ότι θέλετε τους πολίτες πελάτες, εξαρτώμενους, ομήρους, επαίτες με το χέρι διαρκώς ανοιχτό και με την απουσία συστηματικών ελέγχων εις βάθος και ειδικά στις αγορές που παρουσιάζουν κρίσιμα διαρθρωτικά προβλήματα. Είναι πολιτική επιλογή.

Είναι πολιτική επιλογή ο σχεδιασμός που υπάρχει για το πρόγραμμα δανείων «Σπίτι μου», του οποίου τον προϋπολογισμό διπλασιάζετε, όταν δεν μπορούν οι περισσότεροι δικαιούχοι να βρουν σπίτι -είναι ακριβώς αυτό που συζητήθηκε αναλυτικά και προηγουμένως- αντί της δικής μας πρότασης για τη δημιουργία μιας δεξαμενής με νέα και επισκευασμένα σπίτια τα οποία θα μπορούσαν να δοθούν με χαμηλά ενοίκια σε νέους και φοιτητές.

Υιοθετήστε την. Δεν θα σας ζητήσουμε πνευματικά δικαιώματα. Είναι θέμα επιλογής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε και ολοκληρώνω.

Κυρίες και κύριοι της Κυβέρνησης, είναι σαφές ότι αυτή τη στιγμή η χώρα χρειάζεται ένα στεγαστικό πρόγραμμα για τους νέους. Είναι σαφές ότι η χώρα χρειάζεται ελέγχους στην αγορά και καταστολή της αισχροκέρδειας. Είναι σαφές ότι η χώρα χρειάζεται στήριξη των ευάλωτων εισοδημάτων. Είναι σαφές ότι η χώρα χρειάζεται ένα σχέδιο για την αναχαίτιση του οικονομικού μαρασμού. Είναι σαφές ότι χρειάζεται μια ολοκληρωμένη πολιτική για ένα δίκαιο και πραγματικά νέο μισθολόγιο για τον δημόσιο τομέα. Είναι σαφές ότι χρειάζεται σχέδιο για την ανάσχεση της κλιματικής κρίσης, την ενίσχυση της πολιτικής προστασίας. Χρειάζεται μία νέα στρατηγική που θα συνδυάζει τη δίκαιη αναπτυξιακή προοπτική, αλλά και την κοινωνική ανταποδοτικότητα.

Είναι σαφές -και κλείνω- ότι χρειάζεται μια κυβέρνηση με όραμα. Δεν την έχει. Ευτυχώς όμως, έχει μια Αντιπολίτευση ορθολογική που σε αντίθεση με τον χαρακτηρισμό του Υπουργού για «ΚΚΕ του κέντρου», έχει το θάρρος να ψηφίζει «ναι» σε αυτά που θεωρεί χρήσιμα για τους ευάλωτους και το περιεχόμενο να συνοδεύει το «όχι» του με αντιπρόταση κάθε φορά που εντοπίζουμε κενά, ελλείψεις, παραλείψεις, προβληματικές προτεραιότητες, γιατί έχουμε μια διαφορετική στρατηγική.

Αυτή η Αντιπολίτευση, λοιπόν, είναι το ΠΑΣΟΚ. Αυτό θα κάνουμε και σήμερα.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη.

Καλείται στο Βήμα ο κ. Λαζαρίδης Μακάριος, Βουλευτής της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Κατ’ αρχάς, κύριε Πρόεδρε, πριν περάσω στο παρόν σχέδιο νόμου, θα ήθελα να ενώσω και εγώ τη φωνή μου στη γενικότερη θλίψη του ελληνικού λαού για την απώλεια εχθές των δύο ηρωικών πιλότων. Τα λόγια είναι πολύ φτωχά για να περιγράψουν το εθνικό πένθος για την απώλειά τους. Θα τους θυμόμαστε και θα τους ευγνωμονούμε πάντα.

Έρχομαι τώρα στα πεζά.

Κύριοι Υπουργοί, κυρίες και κύριοι συνάδελφοι, στις 4 Απριλίου, μιλώντας ο Πρωθυπουργός σε εκδήλωση της Νέας Δημοκρατίας για την ελληνική οικονομία αναφέρθηκε στην κεντρική θέση του Κάρολου Δαρβίνου ότι επιβιώνει εκείνος που τελικά προσαρμόζεται καλύτερα στις αλλαγές.

Πιστεύω ότι ακριβώς αυτό συνοψίζει και την εξέλιξη της ελληνικής οικονομίας την τετραετία 2019 - 2023, γιατί πράγματι μέσα σε αυτούς τους σαράντα έξι μήνες και μάλιστα μέσα από πολλές κρίσεις η πατρίδα μας κατάφερε να συμβαδίσει με το διεθνές περιβάλλον και να εντάξει τις εθνικές μας ανάγκες, τις εθνικές μας προτεραιότητες, στα ζητούμενα της εποχής. Κατάφερε να κάνει άλματα τα βήματά της για να κερδίσει τον χαμένο χρόνο, ώστε η Ελλάδα να αποτελεί σήμερα την ευχάριστη έκπληξη της Ευρώπης. Τίποτε, άλλωστε, το 2023 δεν θυμίζει την υπερχρεωμένη χώρα της μνημονιακής επιτήρησης, αυτή που ύστερα από τα capital controls, ύστερα από τις πολλές περικοπές των μισθών και των συντάξεων, εμφάνιζε μηδενική ανάπτυξη, με χαμηλή διεθνή αξιοπιστία, με τραυματισμένη και διχασμένη την κοινωνία της.

Η πραγματικότητα αυτή που δεν αμφισβητείται παρά μόνον από τους λαϊκιστές και τους ακραίους, δείχνει πως ό,τι είχαμε υποσχεθεί το πράξαμε. Η αντιστοιχία των προεκλογικών μας δεσμεύσεων και των μετεκλογικών μας έργων ήταν πρωτοφανής για κυβέρνηση, τουλάχιστον από τη Μεταπολίτευση και μετά. «Το είπαμε. Το κάναμε» ήταν το σχετικό σύνθημά μας, πραγματικά ουσιώδες και που αποτυπώνει απόλυτα την πραγματικότητα. Διαχειριστήκαμε τις μεγάλες εξωγενείς κρίσεις με υπευθυνότητα και σοβαρότητα, μετατρέποντας τελικά τις μεγάλες δυσκολίες σε ευκαιρίες. Κι όταν έφτασε η ώρα της λαϊκής ετυμηγορίας, κοιτάξαμε τους πολίτες στα μάτια και ανανεώσαμε το συμβόλαιο τιμής που είχαμε συνάψει μαζί τους το 2019 για μία ακόμη τετραετία, περίοδο που και πάλι θα τηρήσουμε ευλαβικά τις εξαγγελίες μας, με προτάσεις ρεαλιστικές, κοστολογημένες, στοχευμένες και χωρίς να θέτουν σε κίνδυνο τη δημοσιονομική πορεία της χώρας και βεβαίως το μέλλον των παιδιών μας, όπως αρμόζει σε μία αξιόπιστη πολιτική δύναμη και στην ειλικρινή της σχέση με την κοινωνία.

Κάποιες από τις συγκεκριμένες δεσμεύσεις της Νέας Δημοκρατίας και του Κυριάκου Μητσοτάκη έρχονται να γίνουν πράξη με το παρόν σχέδιο νόμου του Υπουργείου Οικονομικών που συζητάμε σήμερα. Έναν μόλις μήνα μετά τις εκλογές, στην αρχή κιόλας της θητείας της νέας Κυβέρνησης, έρχονται παρεμβάσεις που έχουν σημαντικό αντίκτυπο στα εισοδήματα των πολιτών. Συγκεκριμένα υλοποιείται το 50% των μέτρων που εξήγγειλε προεκλογικά ο Πρωθυπουργός και η εφαρμογή τους θα ισχύσει είτε άμεσα, είτε από τις αρχές του 2024.

Δεν θα μπω σε λεπτομέρειες των ρυθμίσεων του νομοσχεδίου τις οποίες, άλλωστε, ήδη έχει αναλύσει και ο Υπουργός Εθνικής Οικονομίας και Οικονομικών κ. Χατζηδάκης και βεβαίως ο εισηγητής μας, με έναν εξαιρετικό μάλιστα τρόπο. Θα σταθώ μόνο σε κάποιες ρυθμίσεις που τις θεωρώ εμβληματικές. Αυξάνονται για πρώτη φορά μετά από δεκατέσσερα χρόνια οι μισθοί όλων των δημοσίων υπαλλήλων. Το ετήσιο όφελος από τα νέα μέτρα είναι ένας επιπλέον μισθός, δηλαδή 1476 ευρώ καθαρά στο σπίτι κάθε δημοσίου υπαλλήλου από 1ης Ιανουαρίου 2024. Το τονίζω ξανά. Τον χρόνο καθαρά 1476 ευρώ.

Αυξάνεται κατά 1.000 ευρώ το αφορολόγητο για τους φορολογουμένους με εξαρτώμενα τέκνα, κάτι που αφορά περισσότερους από ένα εκατομμύριο τριακόσιες χιλιάδες φορολογούμενους.

Απαλλάσσονται μόνιμα από τη συμμετοχή στη δαπάνη αγοράς φαρμάκων οι διακόσιες χιλιάδες πρώην δικαιούχοι του ΕΚΑΣ που το καταργήσατε -αν και δεν βλέπω κάποιους στα έδρανα- εσείς, κυρίες και κύριοι του ΣΥΡΙΖΑ.

Συνολικά, το όφελος των νοικοκυριών έως το 2027 από τις αυξήσεις των μισθών και τις μειώσεις των φόρων φτάνει στα 4,4 δισεκατομμύρια ευρώ. Το οικονομικό μας πρόγραμμα είναι κοστολογημένο και το τονίζω αυτό διότι εξαιρετικά σημαντική -και σε αυτό νομίζω ότι θα πρέπει να συμφωνήσουμε όλοι μας- είναι και η θεσμοθέτηση της κοστολόγησης των προγραμμάτων των πολιτικών κομμάτων από το Ελληνικό Δημοσιονομικό Συμβούλιο. Είναι ένα θέμα που τόσο πολύ συζητήθηκε κατά τη διάρκεια της προεκλογικής περιόδου και ήρθε η ώρα να ξεκαθαρίσει με έναν αδιάβλητο τρόπο, προκειμένου οι πολίτες να έχουν μια πλήρη εικόνα για όλους και για όλα πριν πάνε να ψηφίσουν.

Κλείνω τις εμβληματικές διατάξεις με τη χθεσινή τροπολογία για την επιστροφή των ΕΥΔΑΠ και ΕΥΑΘ στον έλεγχο του κράτους, που ο ΣΥΡΙΖΑ εκχώρησε το 2017 στο Υπερταμείο μαζί με πολλά άλλα ασημικά του κράτους. Μείνετε, λοιπόν, τώρα με τα ψέματά σας, τα «fake news» σας και τις συναυλίες στις πλατείες για τη δήθεν εκχώρηση του νερού σε ιδιώτες.

Αυτή είναι η μεγάλη μας διαφορά με τον ΣΥΡΙΖΑ. Ο ΣΥΡΙΖΑ εκχωρούσε στους δανειστές μας και εμείς περιφρουρούμε τον δημόσιο χαρακτήρα των δύο εταιρειών, ενισχύοντας παράλληλα την εποπτεία και τις ασφαλιστικές δικλίδες ως προς την ποιότητα και την αποφυγή σπατάλης αυτού του δημόσιου αγαθού.

Κυρίες και κύριοι συνάδελφοι, στο παρόν σχέδιο νόμου αποτυπώνεται μία Ελλάδα που αναπτύσσεται με γοργούς ρυθμούς και διανέμει τα κέρδη σε όλους δίκαια και ισορροπημένα, που δεν θέλει να μείνει κανένας πίσω και δίνει ιδιαίτερη έμφαση στους πιο αδύναμους και ευάλωτους, που επιδιώκει να αφήσει πίσω της τον πρωτοφανή οικονομικό εφιάλτη των τελευταίων δέκα και πλέον ετών, που θέλει να διορθώσει τις στρεβλώσεις και τα λάθη δεκαετιών, που θέλει οι πολίτες της να είναι αισιόδοξοι και πεπεισμένοι ότι τα καλύτερα βρίσκονται μπροστά μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τους ανθρώπους αυτούς αγωνιζόμαστε, δικαιώνοντας τις προσδοκίες τους και ανταποκρινόμενοι στην εμπιστοσύνη που μας έδειξαν με την ψήφο τους.

Ενωμένοι, με βούληση και αποφασιστικότητα, μπορούμε να τα καταφέρουμε. Θα συνεχίσουμε να πηγαίνουμε την Ελλάδα μας μπροστά, όπως δεσμευτήκαμε και όπως άλλωστε είναι χρέος μας να πράξουμε, ώστε και στις εθνικές εκλογές του 2027 να μπορούμε να πούμε και πάλι υπερήφανοι: Το είπαμε, το κάναμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Ακολουθεί στο Βήμα η κ. Λιακούλη, που άλλαξε τη θέση της με τον συνάδελφο κ. Κέλλα, ο οποίος ακολουθεί και μετά τον κ. Κέλλα θα μιλήσει ο Πρόεδρος των Σπαρτιατών κ. Στίγκας Βασίλειος.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ κατ’ αρχάς πολύ τον κύριο συνάδελφο, τον συντοπίτη μου.

Κύριε Πρόεδρε, κύριε Υπουργέ, κυρίες και κύριοι συνάδελφοι, με οδύνη σήμερα ξεκινήσαμε τη μέρα μας και αυτή τη συνεδρίαση. Λείπουν από κοντά μας ο Χρήστος και ο Περικλής. Σε κλίμα πάνδημου πένθους ξεπροβοδίζουμε τα παιδιά της Ελλάδας που έπεσαν σαν ήρωες. Και έγιναν ήρωες στη συνείδηση του ελληνικού λαού όχι γιατί εμείς τους αποκαλούμε έτσι, αλλά γιατί προέταξαν το συλλογικό συμφέρον έναντι του προσωπικού συμφέροντος, γνωρίζοντας και οι ίδιοι ότι πετάνε με γερασμένο μέσο και αναλαμβάνοντας τον ενδεχόμενο κίνδυνο, όπως λέμε εμείς οι νομικοί.

Λόγια ευγνωμοσύνης, λοιπόν, αλλά φτωχά τα λόγια. Ακόμη και φτωχά τα δάκρυα σε αυτές τις περιπτώσεις. Χρωστάμε πολύ περισσότερα σε τέτοιες και ανάλογες περιπτώσεις από λόγια ή δάκρυα. Αυτοί που χάθηκαν, θέλουν να ακούσουν από εμάς, όπως και οι οικογένειες των παιδιών, τι μπορούμε να κάνουμε για όλα αυτά που δεν έχουν γίνει μέχρι τώρα, έτσι ώστε η διαδικασία της δασοπυρόσβεσης να μην είναι μία διαδικασία υψηλού ρίσκου και γι’ αυτούς που πετάνε, αλλά και για τους πυροσβέστες. Αυτή, λοιπόν, είναι η ουσία, τι κάνουμε.

Πόσο θα περιμένουμε, κυρίες και κύριοι συνάδελφοι και κυρίες και κύριοι της Κυβέρνησης, κυρίως, μέχρι να διαχωριστούν πλέον οι αρμοδιότητες μεταξύ του κεντρικού κράτους και της τοπικής αυτοδιοίκησης για τα περιβόητα ξερόχορτα και ποιος πρέπει να τα καθαρίσει; Ναι, ξέρουμε ότι υπάρχει πρόβλημα στην παγκόσμια γραμμή παραγωγής στα συγκεκριμένα ελικόπτερα. Πόσο όμως θα περιμένουμε για να προμηθευτούμε τα νέα μέσα μηχανολογικά και πόσο θα περιμένουμε για να στελεχώσουμε σωστά τα σώματα με υποδομές και διαρκή εκπαίδευση και πόσο θα περιμένουμε σε αυτή την Αίθουσα επιτέλους να ομονοήσουν τα κόμματα και η κοινωνία πίσω από εμάς και μαζί μας για ένα εθνικό σχέδιο που πρέπει να έχουμε για να αντιμετωπίσουμε το θέμα της δασοπυρόσβεσης; Αυτά σήμερα είναι το αυτονόητο, αλλά και ανυπόκριτο χρέος μας ως φόρος τιμής απέναντι σε αυτά τα παιδιά.

Προχωρώντας στη διαδικασία και επειδή είναι πάντοτε μία ρέουσα και δυναμική διαδικασία δεν κατάλαβα τώρα ο κύριος Υπουργός τι μας είπε. Την παραλάβατε, κύριε Χατζηδάκη, την επιστολή από την Ανεξάρτητη Αρχή Προσωπικών Δεδομένων, όπως ο κ. Ανδρουλάκης, που έλεγε πόσες φορές επιχειρήθηκε να παγιδευτεί το τηλέφωνό του από το «Predator», ή δεν την παραλάβετε; Γύρω γύρω το φέρνετε. Μας είπατε για την ανεξαρτησία, τον σεβασμό, τα ανθρώπινα δικαιώματα, όλα αυτά που λέτε, αλλά στο διά ταύτα πήρατε επιστολή ή δεν πήρατε; Εσείς σέβεστε, λέτε, τα ανθρώπινα δικαιώματα και τις διαδικασίες και εμπιστεύεστε τη δικαιοσύνη. Χώρια η καλημέρα μας. Στη δικαιοσύνη πήγαμε εμείς. Πήγε ο Ανδρουλάκης. Δεν πήγατε εσείς. Ένα το κρατούμενο.

Δύο τα κρατούμενα: Έχω δικαίωμα να μιλώ ως μέλος και εκπρόσωπος της παράταξής μου στην εξεταστική επιτροπή πέραν των υποκλοπών. Για ποιο φως ακριβώς μιλάτε; Ούτε ο κ. Δημητριάδης δεν ήρθε να καταθέσει ως μάρτυρας. Σκοτάδι. Συγκάλυψη απόλυτη. Μη μας λέτε, λοιπόν, άλλα αντ’ άλλων σε αυτή την Αίθουσα για το σκάνδαλο των υποκλοπών. Αν δεν υπήρχε το ευρωπαϊκό μέρος της υπόθεσης και η ιστορία αυτή να ερευνάται από εκείνη την πλευρά, τώρα δεν ξέρω εάν θα συζητούσαμε καθόλου γι’ αυτό. Συνεπώς μία απάντηση δώστε την, αφού και φιλελεύθερος λέτε ότι είστε και τα σέβεστε όλα. Εγώ δεν έχω λόγο να τα αμφισβητήσω αυτά. Απλά τα λόγια σας πρέπει να βρίσκονται στην ίδια ευθεία με τα έργα σας και δεν βρίσκονται.

Τώρα κατά τα άλλα σήμερα, ενώ γι’ αυτά δεν μιλάτε και είναι πολύ σοβαρά, μιλάτε για άλλα. Αποκαλείτε το ΠΑΣΟΚ ΚΚΕ της κεντροαριστεράς. Προσβάλλετε και το ΚΚΕ. Κάθε άλλος αντίθετος σε εσάς χώρος ιδεολογικός και ιδεολογικό επιχείρημα ταυτόχρονα είναι κάτι το οποίο καθυβρίζετε; Για να το καταλάβουμε και αυτό.

Σε κάθε περίπτωση, όμως, επειδή καταλαβαίνουμε τι θέλετε να υπονοήσετε μείς είμαστε πολύ ξεκάθαροι απέναντί σας και σας λέμε ότι έτσι δεν πάτε πουθενά, δεν πείθετε κανέναν και δεν θα πείσετε κανέναν στο μέλλον. Τώρα κάθεστε στον θρόνο σας με τις δάφνες και λέτε ότι «πήραμε πάνω από 40% και συνεπώς ο ελληνικός λαός έχει αποφασίσει να μας εμπιστευτεί». Φοβισμένος είναι και ανασφαλής για το παρόν και το μέλλον.

Πόσο νομίζετε ότι θα είναι έτσι μέχρι το ταβάνι και ότι δεν θα σπάσει αυτήν τη γυάλινη οροφή;

Θεωρείτε ότι μπορείτε να τον έχετε εγκλωβισμένο με τα επιδόματα τύπου Φρειδερίκης στις άγαμες κόρες, τα οποία μοιράζετε δεξιά και αριστερά; Μέχρι πότε;

Μέχρι πότε θα τον στήνετε στον πάγκο σαν τον επαίτη για να του ρίχνετε το ξεροκόμματο; Θεωρείτε ότι η πολιτική του ξεροκόμματος στην οποία εκπαιδεύετε την ελληνική κοινωνία μπορεί να έχει πέραση στους καιρούς που ιδεολογικά αναστατώνεται -και θα δείτε πολύ σύντομα τι έρχεται- ο ελληνικός λαός;

Θεωρείτε ότι εσείς μπορείτε με τις πολιτικές αυτές να νιώθετε ασφαλείς οι ίδιοι επιλέγοντας να συνεχίζετε τον ίδιο δρόμο; Σε αυτό ακριβώς εμείς αντιδρούμε, όπως ακούσατε και από τον κ. Κουκουλόπουλο, τον εισηγητή μας, όπως σας ανέλυσε και ο Πρόεδρός μας.

Όμως με απόλυτη λεπτομέρεια εμείς στα θετικά μέτρα λέμε «ναι», αλλά ταυτόχρονα σας λέμε ότι δεν μπορούμε να συνεχίσουμε. Η ελληνική κοινωνία είναι καθημαγμένη, δεν μπορεί να πληρώσει τα ενοίκια των παιδιών της για να πάνε στο πανεπιστήμιο, δεν μπορεί να ανταποκριθεί στους λογαριασμούς τους καθημερινούς, δεν μπορεί να έχει προοπτική αναπτυξιακή και κανένα όραμα για το μέλλον. Αυτό, λοιπόν, δεν μπορείτε να το δώσετε εσείς. Αντί αυτού μας μιλάτε συνέχεια για εξωδικαστικούς μηχανισμούς, για συμβιβασμούς, για δάνεια -πάλι δάνεια-, γιατί το όραμά σας μέχρι εκεί φτάνει, χωρίς όμως να έχετε την ικανότητα ως κυβέρνηση να ρυθμίσετε ούτε καν τα επιτόκια.

Γι’ αυτό, λοιπόν, επειδή η αδράνειά σας έχει φτάσει πλέον στο να μην κάνετε ούτε ελέγχους και την αισχροκέρδεια στην αγορά να την αφήνετε να ανθίζει, εμείς σας λέμε ότι σχέδιο έχουμε και μπορούμε να πορευτούμε επιλέγοντας τον δρόμο της σοσιαλδημοκρατίας, που αυτός λέει ότι η κοινωνία έρχεται στο προσκήνιο και ο άνθρωπος έρχεται στο επίκεντρο. Μη χαμογελάτε. Δεν περιμένουμε σε εσάς να βρούμε τους συνοδοιπόρους μας, διότι πάντοτε όταν εμείς δείχναμε το φεγγάρι, εσείς κοιτάζετε το δάχτυλο. Τα δύο τους, το δάχτυλο και το φεγγάρι, δεν έχουν καμμία σχέση, όπως εμείς και εσείς.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ήθελα τον λόγο για μία παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Κάπου έχει αρχίσει και ξεχειλώνει όλος αυτός ο αστεϊσμός. Ξεκίνησε ο κ. Χατζηδάκης που είπε ότι το ΠΑΣΟΚ είναι το ΚΚΕ του κέντρου. Απάντησε ο κ. Ανδρουλάκης και τώρα η κ. Λιακούλη.

Εντάξει, ΚΚΕ του κέντρου δεν πρόκειται να υπάρξει, ούτε ΚΚΕ της σοσιαλδημοκρατίας, ούτε ΚΚΕ της Αριστεράς ή της Δεξιάς. Το ΚΚΕ είναι σαφές τι κόμμα είναι. Είναι κόμμα επαναστατικό, έχει πρόγραμμα και ιδεολογία για την ανατροπή του καπιταλισμού και την οικοδόμηση του σοσιαλισμού και από αυτή την άποψη δεν εντάσσεται σε αυτό το πλαίσιο του εκμεταλλευτικού συστήματος το οποίο εσείς υπερασπίζεστε με νύχια και με δόντια είτε είστε δεξιοί, είτε κεντροδεξιοί ή αριστεροί και σοσιαλδημοκράτες. Και από αυτή την άποψη θέλει και έναν σεβασμό τουλάχιστον για τα πάνω από εκατό χρόνια ιστορίας και δράσης του ΚΚΕ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Τον λόγο έχει ο κ. Χρήστος Κέλλας, Βουλευτής της Νέας Δημοκρατίας, για επτά λεπτά.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα για ένα σημαντικό νομοσχέδιο του Υπουργείου Οικονομικών που αποσκοπεί στην ενίσχυση του εισοδήματος των μισθωτών, των νέων και κάθε ελληνικής οικογένειας. Το εν λόγω νομοσχέδιο μάλιστα έρχεται προς ψήφιση στην Ολομέλεια δύο μόλις εβδομάδες μετά την έναρξη της κοινοβουλευτικής περιόδου, γεγονός καθόλου τυχαίο μιας και μέσω αυτού δίνεται το στίγμα της οικονομικής αλλά και της κοινωνικής πολιτικής της Κυβέρνησης.

Πριν εισέλθω, όμως, στην ουσία της συζήτησης επιτρέψτε μου, κυρίες και κύριοι συνάδελφοι, να αναφερθώ στη δοκιμασία του πρωτοφανούς καύσωνα και των μεγάλων πυρκαγιών που πλήττουν πολλές περιοχές της χώρας, με μεγάλες επιπτώσεις στο φυσικό περιβάλλον. Από χθες, δε, θρηνούμε επιπλέον και την απώλεια δύο νέων αξιωματικών, δύο ηρώων που θυσιάστηκαν στο πλαίσιο του καθήκοντός τους. Όπως δυστυχώς φαίνεται, ο πόλεμος με τις φωτιές θα συνεχιστεί και τα επόμενα εικοσιτετράωρα. Φοβάμαι ότι αν δεν αλλάξουμε ριζικά τρόπο σκέψης και δράσης απέναντι στο περιβάλλον, οι συνέπειες θα είναι καταστροφικές. Ας ελπίσουμε τουλάχιστον να μη θρηνήσουμε άλλα ανθρώπινα θύματα, χωρίς βεβαίως να υποτιμούμε τις απώλειες των περιουσιών.

Ας δούμε τώρα κάποιες από τις βασικότερες ρυθμίσεις του νομοσχεδίου μέσω του οποίου δεν θα ήταν υπερβολή να πούμε ότι εκπληρώνουμε το 50% των προεκλογικών δεσμεύσεων της Κυβέρνησης για την οικονομία.

Κατ’ αρχάς για πρώτη φορά μετά από δεκατέσσερα χρόνια έχουμε νέο μισθολόγιο στον δημόσιο τομέα όπου προβλέπεται οριζόντια αύξηση 70 ευρώ τον μήνα από 1ης Ιανουαρίου του 2024. Πρόκειται για τους μισθούς του συνόλου των δημοσίων υπαλλήλων, ήτοι για μισθούς εξακοσίων εξήντα τριών χιλιάδων ατόμων ανεξαρτήτως επιπέδου εκπαίδευσης, ετών προϋπηρεσίας και οικογενειακής κατάστασης.

Ομοίως έχουμε αύξηση της οικογενειακής παροχής και του επιδόματος ευθύνης.

Αυξάνονται επίσης τα επιδόματα παραμεθορίων και ιδιαιτέρων συνθηκών εργασίας για τα στελέχη των Ενόπλων Δυνάμεων και των Σωμάτων Ασφαλείας, αλλά και εκείνα των εξόδων διανυκτέρευσης και χιλιομετρικής αποζημίωσης.

Ταυτόχρονα, βάσει των προτεινόμενων διατάξεων υπάρχει ανάλογη αύξηση στους μισθούς των μελών του διδακτικού και λοιπού επιστημονικού προσωπικού των ανωτάτων εκπαιδευτικών ιδρυμάτων της χώρας, καθώς και άλλων φορέων της τριτοβάθμιας εκπαίδευσης. Εδώ να σημειώσουμε ότι στις αποδοχές των πανεπιστημιακών έχουμε δεύτερη αύξηση, που μεσοσταθμικά αγγίζει το 10% αναδρομικά από τον Οκτώβριο του 2022, κατ’ εφαρμογήν των σχετικών αποφάσεων του Συμβουλίου Επικρατείας. Έτσι τα μέλη ΔΕΠ είναι τα πλέον ωφελημένα από τις αυξήσεις που περιλαμβάνονται σε αυτό το νομοσχέδιο και αυτή η εξέλιξη βεβαίως δεν σας κρύβω ότι με χαροποιεί ιδιαίτερα ως Πρόεδρο της Επιτροπής Μορφωτικών Υποθέσεων της Βουλής, μιας και με αυτόν τον τρόπο η Κυβέρνηση δείχνει έμπρακτα τη στήριξή της στη δημόσια ανώτατη εκπαίδευση και στους εκπαιδευτικούς που την υπηρετούν με αυταπάρνηση.

Θα ήθελα στο σημείο αυτό να τονίσω ότι το μέσο ετήσιο όφελος για τον κάθε δημόσιο υπάλληλο ανέρχεται σε έναν επιπλέον μισθό. Εάν, δε, προσθέσουμε τις φοροαπαλλαγές, όπως είναι η κατάργηση της ειδικής εισφοράς αλληλεγγύης, η αύξηση του αφορολογήτου κατά 1.000 ευρώ για τους φορολογούμενους με εξαρτώμενα τέκνα, το Market Pass, το Youth Pass, το οποίο αποκτά μόνιμο χαρακτήρα, το μέσο ετήσιο όφελος ανά υπάλληλο ανέρχεται στα 1.476 ευρώ καθαρά.

Θα ήθελα να αναφερθώ στο άρθρο 45. Να προσθέσω εδώ τη μόνιμη και δίκαιη απαλλαγή από τη δαπάνη αγοράς φαρμάκων των πρώην δικαιούχων του ΕΚΑΣ. Ξέρετε ποιοι έπαιρναν ΕΚΑΣ, έπαιρναν οι άποροι. Ο ΣΥΡΙΖΑ το κατήργησε βέβαια το ΕΚΑΣ. Εν πάση περιπτώσει, είναι μια νόμιμη και δίκαιη απαλλαγή και την είχαμε υποσχεθεί προεκλογικά, ο Πρωθυπουργός, και σήμερα γίνεται πράξη. Να αναφέρω επίσης τη μείωση του ΕΝΦΙΑ κατά 10% για τις κατοικίες που ασφαλίζονται για σεισμό, πυρκαγιά και πλημμύρες, την αύξηση κατά 7,75% των συντάξεων περίπου εννιάμισι χιλιάδων δικαιούχων της ειδικής κατηγορίας «μικρό δημόσιο» του Γενικού Λογιστηρίου του Κράτους.

Παράλληλα σημαντική μεταρρύθμιση, που θεσμοθετείται για πρώτη φορά, αποτελεί η ποσοτικοποίηση προεκλογικών προγραμμάτων των πολιτικών κομμάτων από το Ελληνικό Δημοσιονομικό Συμβούλιο. Έτσι επιτέλους οι πολίτες θα ακούνε κοστολογημένα μόνο και ρεαλιστικά προγράμματα πολιτικών κομμάτων και θα εκλείψουν οι προεκλογικές αερολογίες.

Ολοκληρώνοντας τη σύντομη σκιαγράφηση των διατάξεων που καλούμαστε να ψηφίσουμε δεν θα μπορούσα να μην αναφερθώ στον διπλασιασμό του ύψους της χρηματοδότησης της ΔΥΠΑ, της Δημόσιας Υπηρεσίας Απασχόλησης, για το πρόγραμμα «Σπίτι μου», στο πλαίσιο της πολιτικής μας για την ενίσχυση της νέας γενιάς, ένα εξαιρετικά επιτυχημένο πρόγραμμα που, όπως έχουμε δεσμευτεί, στόχος του είναι είκοσι χιλιάδες νέα ζευγάρια να αποκτήσουν κατοικία μέσα από στεγαστικό δάνειο το οποίο θα εξυπηρετείται με μία δόση και αισθητά χαμηλότερη από το αντίστοιχο ενοίκιο.

Κυρίες και κύριοι συνάδελφοι, στη Νέα Δημοκρατία κάνουμε πράξη ό,τι υποσχόμαστε και αυτή την αξιοπιστία μας είναι που εκτίμησαν οι πολίτες στις περασμένες εκλογές. Σήμερα με την τροπολογία που καταθέσαμε καταρρίπτουμε ακόμα ένα από τα fake news του ΣΥΡΙΖΑ, ότι δηλαδή η Νέα Δημοκρατία ιδιωτικοποιεί το νερό. Αγαπητοί συνάδελφοι του ΣΥΡΙΖΑ, η μεταφορά του νερού στους ιδιώτες δεν έγινε από τη Νέα Δημοκρατία. Και πάνω σε αυτό σπεκουλάρατε προεκλογικά. Τι συγκεντρώσεις οργανώνατε, τι γιορτές, τι συναυλίες! Εσείς δεν ήσασταν που μεταφέρατε την ΕΥΔΑΠ και την ΕΥΑΘ στο Υπερταμείο; Και ξέρατε πολύ καλά ότι ό,τι πηγαίνει στο Υπερταμείο πηγαίνει για πώληση μέσω πλειστηριασμού.

Εμείς ήμασταν και είμαστε αυτοί που λέμε ότι το νερό είναι και θα παραμείνει δημόσιο αγαθό και σήμερα ΕΥΔΑΠ και ΕΥΑΘ επανέρχονται στον έλεγχο του κράτους. Δεν λέμε κούφια λόγια ούτε κάνουμε πράγματα πέρα από τις δημοσιονομικές μας δυνατότητες. Υλοποιούμε τις προεκλογικές μας δεσμεύσεις βήμα-βήμα, με απώτερο σκοπό τη βελτίωση του βιοτικού επιπέδου των πολιτών.

Με το παρόν νομοσχέδιο, που περιλαμβάνει παρεμβάσεις συνολικού ύψους 4,4 δισεκατομμυρίων ευρώ σε βάθος τετραετίας, ερχόμαστε να ενισχύσουμε το πραγματικό εισόδημα των Ελλήνων πολιτών στηρίζοντας έμπρακτα κάθε νοικοκυριό. Για τον λόγο αυτό σας καλώ όλους να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κέλλα.

Καλείται στο Βήμα ο Πρόεδρος των Σπαρτιατών κ. Βασίλης Στίγκας, ο οποίος έχει τον λόγο για δεκαπέντε λεπτά και μετά θα ακολουθήσουν ο κ. Ανδριανός, ο κ. Ακτύπης και στη συνέχεια ο Αναπληρωτής Υπουργός κ. Παπαθανάσης.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Η Ελλάδα μας χθες έχασε δύο παλικάρια, δύο πιλότους που πολεμούσαν τις φωτιές στην Εύβοια, τον τριαντατετράχρονο κυβερνήτη Σμηναγό Χρήστο Μουλά, και τον συγκυβερνήτη, τον εικοσιεπτάχρονο ανθυποσμηναγό Περικλή Στεφανίδη. Η απώλειά τους πρέπει να συμπεριληφθεί στις τραγωδίες αυτού του τόπου. Πόσες φορές επιχείρησαν με αυταπάρνηση για την πυρόσβεση των δασών μας και τη διάσωση των περιουσιών των συμπατριωτών μας! Έπεσαν στο καθήκον πιλοτάροντας ένα από τα Καναντέρ, τα αποκαλούμενα «ιπτάμενα φέρετρα» των πενήντα ετών και ορθά χαρακτηρίστηκαν ως ήρωες.

Χθες από το Βήμα ο Αναπληρωτής Υπουργός Εσωτερικών Θεόδωρος Λιβάνιος με αφορμή το τραγικό δυστύχημα στην Κάρυστο με κυνισμό χρησιμοποίησε τη φράση «δυστυχώς ή ευτυχώς η ζωή συνεχίζεται».

(Θόρυβος από την πτέρυγα της Νέας Δημοκρατίας)

**ΜΑΚΑΡΙΟΣ ΛΑΖΑΡΙΔΗΣ:** Δεν είπε αυτό. Ψέματα λέτε!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτό είπε.

**ΜΑΚΑΡΙΟΣ ΛΑΖΑΡΙΔΗΣ:** Διαβάστε τη δήλωσή του.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτή η δήλωση μόνο ντροπή προκαλεί. Θα πρέπει να ανακαλέσει άμεσα.

**ΜΑΚΑΡΙΟΣ ΛΑΖΑΡΙΔΗΣ:** Εσείς να ανακαλέσετε αυτά που είπατε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Όχι, δεν ανακαλώ.

Αυτή η δήλωση…

**ΜΑΚΑΡΙΟΣ ΛΑΖΑΡΙΔΗΣ:** Ντροπή!

**ΣΙΜΟΣ ΚΕΔΙΚΟΓΛΟΥ:** Ήμαρτον!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Γιατί «ήμαρτον»; Ποιο είναι το «ήμαρτον»;

**ΣΙΜΟΣ ΚΕΔΙΚΟΓΛΟΥ:** Μη διαστρεβλώνετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν διαστρεβλώνω τίποτα.

Απαιτούμε, λοιπόν, να κηρυχθεί τριήμερο εθνικό πένθος για την τραγική απώλεια των πιλότων μας και όχι μόνο στις Ένοπλες Δυνάμεις. Δεν αντέχει η Ελλάδα μας άλλες εθνικές τραγωδίες, είτε σας αρέσει είτε δεν σας αρέσει. Ως εδώ και μη παρέκει! Η ανικανότητα έχει τα όριά της.

Βαπτίζετε κλιματική αλλαγή την επιχειρησιακή σας ανυπαρξία και χρεώνετε αβασάνιστα όλα τα δεινά. Είστε εντελώς ανεπαρκείς να προστατεύσετε τα δάση μας, που είναι ο φυσικός πλούτος της χώρας μας, τις περιουσίες και εν τέλει τις ζωές των πολιτών μας.

Βουλιάξατε μέχρι και την αποκαλούμενη βαριά βιομηχανία της χώρας μας, τον τουρισμό, και ουσιαστικά κάψετε το τελευταίο χαρτί μας για την ανάκαμψη της οικονομίας μας.

Κύριε Πρόεδρε, κυρίες και κύριοι συνάδελφοι, φέρατε προς ψήφιση ένα οικονομικό πολυνομοσχέδιο που μόνο νομοσχέδιο δεν είναι. Προκαλεί θυμηδία γιατί ο ελληνικός λαός ανέμενε κάτι πολύ καλύτερο, όχι μόνο για να πάρει οικονομικές ανάσες, αλλά και για να κερδίσει τη χαμένη του αξιοπρέπεια.

Καταφέρατε να φτωχοποιήσετε τη μεσαία τάξη, να εξαθλιώσετε την ελληνική οικογένεια και να σύρετε τρίτεκνους και πολύτεκνους σε τραγικά οικονομικά αδιέξοδα. Θα αναμέναμε από ένα οικονομικό νομοσχέδιο, κυρίως την περίοδο της παρατεταμένης οικονομικής κρίσης που διανύουμε, να είναι πιο γενναιόδωρο για τους οικονομικά ασθενέστερους συμπατριώτες μας, να δίνει ελπίδα στην καθημερινότητά τους και μια προοπτική ανάπτυξης στη χώρα μας.

Αντί να σκύψετε ευλαβικά στα οικονομικά προβλήματα των δοκιμαζόμενων Ελλήνων, εσείς συνεχίζετε την πολιτική των vouchers, των κουπονιών-pass, που παραπέμπουν πλέον σε κουπόνια σίτισης επί γερμανικής κατοχής, τα οποία δεν μπορούν, όπως και τότε έτσι και σήμερα, να αντιμετωπίσουν την πείνα.

Για παράδειγμα, ακόμα και το πρόγραμμα «Ανακυκλώνω - Αλλάζω Συσκευή» που επιχορηγούσε νοικοκυριά για την αντικατάσταση των παλαιών ηλεκτρικών συσκευών με νέες υποτιθέμενες φιλικές προς το περιβάλλον απέτυχε παταγωδώς.

Εταιρείες κολοσσοί που δραστηριοποιούνται στο χονδρικό εμπόριο κλιματιστικών μηχανημάτων, πρώτα έστησαν τον μηχανισμό με νέες εγκαταστάσεις logistics και στη συνέχεια εισήγαγαν άγνωστες συσκευές από την Κίνα τις οποίες βάπτισαν εν μία νυκτί με διάφορες λατινογενείς ονομασίες και βομβάρδισαν τα μέσα μαζικής ενημέρωσης για να τις κάνουν επώνυμες μέσα σε λίγες εβδομάδες.

Επαγγελματίες του κλιματισμού μάς αναφέρουν χαρακτηριστικά για το φιάσκο του προγράμματος «Ανακυκλώνω - Αλλάζω Συσκευή». Παραθέτω ένα σχετικό παράδειγμα που θέτει ένας επαγγελματίας: «Αν είναι να αγοράζουμε κινέζικο air conditioner, που δεν έχουμε πρόβλημα να το κάνουμε, οι καλές ενεργειακές σειρές είναι ΑΑΑ και θα το πάρουμε με το όνομα της κινεζικής εταιρείας πάνω στο προϊόν, να ξέρουμε ακριβώς τι είναι, πού θα βρούμε τη σχετική λίστα ανταλλακτικών και το εγχειρίδιο βεβαίως του κατασκευαστή. Και αυτό ήταν μια αποτυχία».

Την ίδια ώρα η Κυβέρνηση επιχειρεί να φορτώσει στις εργασιακές γαλέρες και τους ταλαιπωρημένους συμπατριώτες μας από εξήντα επτά έως εβδομήντα τεσσάρων ετών που είχαν την ατυχία να πέσουν σε αετονύχηδες εργοδότες, που δεν τους κολλούσαν τα ένσημα ή για κάποιους άλλους λόγους που δεν πρόλαβαν λόγω ηλικίας να συμπληρώσουν τις προαπαιτούμενες ασφαλιστικές εισφορές.

Πού είναι το κράτος της πρόνοιας να σταθεί αρωγός στους ανθρώπους που στον επίλογο της επαγγελματικής τους πορείας καλούνται να κάνουν επανεκκίνηση και να συνεχίσουν να εργάζονται μέχρι τελικής πτώσης; Αυτό θέλετε; Αλλά φροντίζει η Κυβέρνηση με το άρθρο 16 να τακτοποιήσει ετησίως τριάντα εκλεκτούς φερόμενους ως λογοτέχνες, καλλιτέχνες, σκηνοθέτες, καραγκιοζοπαίχτες με το δικαίωμα της ισόβιας σύνταξης από το δημόσιο ταμείο. Μεγάλη καινοτομία!

Αναφέρει χαρακτηριστικά το σχετικό άρθρο ότι οι δικαιούχοι θα πρέπει να είναι ελληνικής υπηκοότητας ή Έλληνες στο γένος. Έχουμε καεί από τους ελληνοποιημένους και δυστυχώς στη χώρα μας επιβεβαιώνεται πανηγυρικά το «ό,τι δηλώσεις είσαι». Δηλαδή, βαπτίζουμε καλλιτέχνες ελληνοποιημένους εδώ και χρόνια τον Μοχάμεντ, τον Χασάν από το Μπαγκλαντές και στη συνέχεια τους δίνουμε ισόβια σύνταξη από το δημόσιο ταμείο; Θα το δούμε κι αυτό;

Ή μήπως όλο αυτό είναι μια φωτογραφική διάταξη για να εξυπηρετήσουμε «ημέτερους» δήθεν καλλιτέχνες που έβαλαν πλάτη στις κομματικές τους ανησυχίες; Στο τέλος θα δώσουμε ισόβια σύνταξη από το δημόσιο ταμείο στις κυρίες Μποφίλιου και Πρωτοψάλτη για την προσφορά τους στον κομματικό πολιτισμό.

Από τη μία ισόβια σύνταξη στους βαπτισμένους καλλιτέχνες και στην αντίπερα όχθη τα επιδόματα των βαριά αναπήρων πολέμου, με την τροποποίηση των άρθρων 1 και 2. Τι εννοείτε ακριβώς όταν αναφέρεστε σε βαριά ανάπηρους πολέμου; Διότι οι πραγματικοί ήρωες του Έπους του ’40 οι περισσότεροι δεν είναι σήμερα εν ζωή. Αλλά μήπως υπονοείτε τους τραυματίες του πολέμου του δημοκρατικού στρατού που αιματοκύλησαν την Ελλάδα, για να καταλάβουμε;

Διότι οι τελευταίοι τραυματίες και ανάπηροι πολέμου είναι ηρωικοί Ελλαδίτες που σταμάτησαν τις ορδές του Αττίλα στη μαρτυρική μας Κύπρο και ουσιαστικά τιμωρήθηκαν από τις ελληνικές κυβερνήσεις να ζουν μέσα στη φτώχεια και την ένδεια.

Παράλληλα, συνεχίζεται ο τραγέλαφος με το αδειανό καλάθι του ελληνικού νοικοκυριού. Είναι μια καθαρή κοροϊδία που εξυπηρετεί όχι μόνο τον φτωχό συμπολίτη μας, αλλά συγκεκριμένα επιχειρηματικά συμφέροντα. Για ποιο παρατηρητήριο τιμών μας μιλάτε στο άρθρο 55, κύριοι της Κυβέρνησης; Πού είδατε να λειτουργεί ο ελεγκτικός μηχανισμός στα ράφια των σουπερμάρκετ που φουσκώνουν μέρα με τη μέρα τις τιμές των αγαθών πρώτης ανάγκης;

Οι αριθμοί όμως είναι αμείλικτοι. Στις αλυσίδες που μονοπωλούν την ελληνική αγορά το μερίδιο καθαρού κέρδους έφτασε στο ιστορικό υψηλό του 38,4% από 33,6% που ήταν το αντίστοιχο διάστημα του 2021. Σύμφωνα με τα στοιχεία του ΟΟΣΑ, η Ελλάδα παρουσιάζεται ως η έβδομη χώρα σε αύξηση μεριδίου των κερδών από 34,4% στο 39,2% την περίοδο 2019 έως 2022.

Κι επειδή έχετε μεγάλη άγνοια -και το λέω σε εσάς, κύριε Υπουργέ, που υπήρξατε και Υπουργός Ανάπτυξης- το πώς ζει ένας άνθρωπος με ημιαπασχόληση, με 200, 400, 600 ευρώ ή λίγο παραπάνω -γιατί προηγουμένως είπατε ότι ο μισθός επί ΣΥΡΙΖΑ ήταν 680 και εσείς τον πήγατε 780, κάτι τέτοιο-, πώς μπορεί με αυτά τα λεφτά ένας πολίτης να ζήσει, να μεγαλώσει τα παιδιά του, να τα σπουδάσει; Πώς γίνεται αυτό;

Θα σας πω λίγα στοιχεία που έχω, τα οποία είμαι σίγουρος ότι δεν τα γνωρίζετε. Η ζάχαρη έχει ανέβει 60,26% οι πατάτες 42,25%, τα τυριά 41%, αλεύρι και δημητριακά 40,90%, γάλα εβαπορέ 37,33%, το ελαιόλαδο 30,73%, τα αβγά 30,45%, το ψωμί 29,68%, το μοσχάρι 28,19%, το γιαούρτι 27,94%, τα πουλερικά 26,53% και το χοιρινό 26,39%.

Η καταστροφή της ελληνικής παραγωγής είναι δεδομένη. Έχετε ρημάξει τον κόσμο, έχετε ρημάξει τη μεσαία τάξη. Για να καταλάβετε το μέγεθος της καταστροφής, θα σας πω τέσσερα-πέντε απλά πράγματα τα οποία η χώρα μας δυστυχώς δεν τα παράγει. Ποια είναι η παραγωγή σε αυτή τη χώρα; Ποιος είναι ο πρωτογενής τομέας;

Γνωρίζετε, κύριε Υπουργέ, ότι ο πουρές πατάτας έρχεται από τη Γερμανία; Γνωρίζετε ότι το άμυλο που χρησιμοποιούμε στα σπίτια μας και στις βιομηχανίες, ένα πολύ απλό προϊόν, που βγαίνει από την πατάτα ή από το καλαμπόκι, έρχεται από τη Ρουμανία; Πιπεριές Φλωρίνης έρχονται από την Τουρκία, όπως από την Τουρκία έρχονται και φιστίκια Αιγίνης. Τα γνωρίζατε αυτά; Προφανώς δεν τα γνωρίζετε.

Την ίδια στιγμή η πατρίδα μας εμφανίζει ιδιαίτερα κακή εικόνα σε σχέση με τις υπόλοιπες χώρες της Ευρωπαϊκής Ένωσης με τη συμμετοχή των πολιτών στο εργατικό δυναμικό. Ακούστε στοιχεία λοιπόν που εντέχνως αποκρύπτετε και κάνετε ότι δεν τα ξέρετε.

Συγκεκριμένα, μόνο το 51,4% των Ελλήνων συγκαταλέγεται στο εργατικό δυναμικό της χώρας με στοιχεία Μαΐου 2023, όταν ο αντίστοιχος μέσος όρος στην Ευρωζώνη ήταν 74,7% το πρώτο τρίμηνο του 2023, ενώ ακόμα και η Ισπανία είναι στο 58,5%.

Ανησυχητική και εξίσου ζοφερή είναι η κατάσταση και στο τεράστιο πρόβλημα της ανεργίας των νέων Ελλήνων. Η χώρα έχει σήμερα το δεύτερο υψηλότερο ποσοστό ανεργίας στην Ευρωπαϊκή Ένωση στους νέους δεκαεννέα έως είκοσι τεσσάρων ετών και έχει πιάσει ταβάνι στους νέους είκοσι πέντε έως είκοσι εννέα ετών, με 27% και 19% αντίστοιχα.

Σε όλα τα προαναφερθέντα η νέα Κυβέρνηση δείχνει με το καλημέρα τις διαθέσεις της και η υπεραπόδοση στα φορολογικά έσοδα, κύριε Υπουργέ, είναι άμεσα συνδεδεμένη με την εκτίναξη των έμμεσων φόρων, την ώρα που η ακρίβεια σαρώνει το εισόδημα των ελληνικών νοικοκυριών, δηλαδή πλήρης καταστροφή.

Οι Σπαρτιάτες αντιλαμβανόμαστε πλήρως αυτές τις μεθοδεύσεις για την πλήρη φτωχοποίηση των Ελλήνων, την καταστροφή του πρωτογενούς τομέα, της βιομηχανίας, βιοτεχνίας, κτηνοτροφίας και της έρευνας αλλά και της καινοτομίας. Το επαναλαμβάνουμε για πολλοστή φορά ότι ως Έλληνες διαθέτουμε τα μεγαλύτερα μυαλά σε τεχνικό και επιστημονικό προσωπικό, τα οποία εξαναγκάστηκαν σε άτακτη φυγή από την πατρίδα μας. Αυτό είναι ένα μεγάλο γεγονός και πρέπει όλοι να ντρεπόμαστε γι’ αυτό.

Όπως είπε κι ο Πρωθυπουργός: «Ας φύγουν οι νέοι στο εξωτερικό, να αποκτήσουν δεξιότητες.». Και φυσικά, κυρίες και κύριοι, μας άφησε στήλη άλατος. Επιτέλους πάρτε μέτρα τώρα, προτού γίνουμε κράτος γερόντων. Λάβετε τώρα γενναίες αποφάσεις και αφήστε τα ευχολόγια και τα μέτρα-ασπιρίνες, για να φέρουμε πίσω τις Ελληνίδες και τους Έλληνες, που μπορούν να πάνε πραγματικά τη χώρα μας μπροστά.

Για μια ακόμη φορά το βάρος της κρίσης θα μετακυλήσει από το κράτος και τις επιχειρήσεις στην ελληνική οικογένεια, η οποία πάλι θα κληθεί να ενσαρκώσει τον ρόλο του κοινωνικού αμορτισέρ, για να απορροφήσει τους συστημικούς κοινωνικοοικονομικούς κραδασμούς, βιώνοντας τη φτώχεια και τον κοινωνικό αποκλεισμό. Θα σπρώξει πάλι η Κυβέρνηση τους υπερήφανους οικογενειάρχες να αναζητήσουν πρόνοια από άτυπους φορείς κοινωνικής προστασίας, επιλέγοντας τη μετανάστευση κυρίως νέων και εκπαιδευμένων μελών της.

Η πλειοψηφία όμως των Ελλήνων συνεχίζει να ζει ως σήμερα με σοβαρά προβλήματα από την παρατεταμένη οικονομική κρίση του 2010 και, αν δεν το θυμάστε, κύριε Υπουργέ, βρισκόμαστε στον δέκατο τέταρτο χρόνο σκληρής μνημονιακής πολιτικής.

Η χρόνια λιτότητα μεγέθυνε διαχρονικά διαρθρωτικά προβλήματα της ελληνικής οικονομίας. Οι μονογονεϊκές, τρίτεκνες και πολύτεκνες οικογένειες παρουσιάζουν συγκριτικά, σε μεγαλύτερο βαθμό απ’ όλους τους άλλους πιθανόν, μεγαλύτερες δυσκολίες.

Αυξάνεται καθημερινά το ποσοστό των ελληνικών νοικοκυριών που δυσκολεύονται να ανταποκριθούν σε βασικές ανάγκες των παιδιών τους. Ουσιαστικά παρατηρείται μεταβολή στις καταναλωτικές πρακτικές των νοικοκυριών, με την προτίμηση, όπως είναι φυσικό, υποκατάστατων προϊόντων, με κριτήριο το μειωμένο κόστος.

Τραγική διαπίστωση αποτελεί ότι η Ελλάδα ανήκει στις χώρες με τις μικρότερες παροχές για οικογένεια και παιδί, όπου οι δαπάνες είναι αισθητά κάτω από τον ευρωπαϊκό μέσο όρο, λιγότερες των 200 ευρώ ανά κάτοικο.

Συγκριτικά, ανά τύπο νοικοκυριού, τη μεγαλύτερη δυσκολία να ανταποκριθούν σε βασικές ανάγκες των παιδιών τους, όπως είπαμε, αντιμετωπίζουν οι πολύτεκνες οικογένειες με τέσσερα παιδιά, ενώ εξακολουθούν οικογένειες με τρία εξαρτώμενα μέλη και φυσικά -αν σας ενδιαφέρει- και οι μονογονεϊκές οικογένειες.

Καταλήγω, κρούοντας τον κώδωνα του κινδύνου, ότι το ποσοστό του ελληνικού πληθυσμού που βιώνει σοβαρή υλική στέρηση αυξάνεται με ταχείς ρυθμούς και υπερβαίνει τον ευρωπαϊκό μέσο όρο.

Οι Σπαρτιάτες θα σταθούν δίπλα στους συμπατριώτες μας που δυσκολεύονται να εκπληρώσουν τις βασικές τους ανάγκες. Η Ελλάδα ανήκει στις χώρες με τις μικρότερες παροχές και είναι απαραίτητο -όχι αύριο, αλλά εχθές- να ληφθούν περαιτέρω μέτρα και να προσφερθεί στήριξη σε αυτές τις οικογένειες, προκειμένου να διασφαλιστεί η ισότιμη συμμετοχή τους στην κοινωνία και να ξεπεράσουν τις δυσκολίες που αντιμετωπίζουν.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στίγκα.

Ακολουθεί ο επόμενος ομιλητής, ο κ. Ανδριανός Ιωάννης, Βουλευτής της Νέας Δημοκρατίας, για επτά λεπτά.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Όπως αντιλαμβάνεστε, κυρίες και κύριοι συνάδελφοι και κύριοι Υπουργοί, δεν πρόκειται να παρακολουθήσω σε καμμία περίπτωση το παραλήρημα του προλαλήσαντα.

Κυρίες και κύριοι συνάδελφοι, η σημερινή συζήτηση διεξάγεται στη βαριά σκιά του χθεσινού τραγικού δυστυχήματος, όπου δύο νέοι άνθρωποι, δύο ήρωες, ο Σμηναγός Χρήστος Μουλάς και ο Ανθυποσμηναγός Περικλής Στεφανίδης, έχασαν τη ζωή τους δίνοντας τη μάχη με τις φλόγες. Είναι, λοιπόν, χρέος μας να κρατήσουμε τη μνήμη και τη θυσία τους ζωντανή, όπως επίσης χρέος κάθε Ελληνίδας και κάθε Έλληνα είναι να συνειδητοποιήσουμε το τεράστιο κόστος των πυρκαγιών και ευρύτερα των φαινομένων που ολοένα και οξύνονται στον τόπο μας λόγω της κλιματικής αλλαγής. Εκφράζω τα ειλικρινή μου συλλυπητήρια στους οικείους των δύο ηρώων μας και στην οικογένεια της Πολεμικής Αεροπορίας μας.

Κυρίες και κύριοι συνάδελφοι, το σημερινό νομοσχέδιο είναι το δεύτερο, αμέσως μετά τις πρόσφατες εκλογές, που υλοποιεί τις προεκλογικές μας δεσμεύσεις και συζητείται αμέσως μετά από την ιστορική ψήφιση, χθες, του νόμου που αίρει τα εμπόδια που υπήρχαν για την ψήφο των Ελλήνων πολιτών που διαβιούν στο εξωτερικό. Η πλειοψηφία των διακοσίων οκτώ βουλευτών ανέδειξε με τον πιο ηχηρό τρόπο το δίκαιο και το ώριμο της ρύθμισης αυτής, η οποία ενισχύει την ποιότητα της δημοκρατίας μας, κατοχυρώνοντας το ιερό δικαίωμα της ψήφου στους συμπολίτες μας στο εξωτερικό, σε Ελληνίδες και Έλληνες που κρατούν την πατρίδα στην καρδιά τους, βρίσκονται σε διαρκή επαφή με τα εδώ τεκταινόμενα και πολλοί από αυτούς δίνουν αποφασιστικές μάχες στον τόπο της κατοικίας τους για τα εθνικά μας δίκαια και συμφέροντα.

Οι πολίτες, λοιπόν, στην πατρίδα και ανά την οικουμένη είδαν και έκριναν τη στάση των κοινοβουλευτικών δυνάμεων σ’ αυτό το κρίσιμο ζήτημα και πλέον γνωρίζουν καλά τα κριτήρια και τους γνώμονες της πολιτικής στάσης και συμπεριφοράς του καθενός μας. Κανένα απολύτως άλλοθι και καμμία δικαιολογία δεν ευσταθεί για ένα ζήτημα που καθαρά αγγίζει τον σκληρό πυρήνα της ισονομίας.

Είναι, λοιπόν, ενθαρρυντική η εποικοδομητική στάση μέρους της Αντιπολίτευσης και, δεδομένου τού ότι το νομοσχέδιο που συζητάμε σήμερα περιέχει και αυτό θετικές προβλέψεις, περιμένουμε να δούμε αυτή τη θετική στάση να συνεχιστεί. Διότι εν τέλει αντίπαλος όλων μας, ανεξαρτήτως ιδεολογικής αφετηρίας και καταβολών, πρέπει να είναι τα προβλήματα της χώρας και της κοινωνίας μας.

Στην κατεύθυνση, λοιπόν, αυτή επιτρέψτε μου να ξεκινήσω την αναφορά στα περιεχόμενα του νομοσχεδίου από την υπουργική τροπολογία, από την οποία, μεταξύ άλλων, οι μετοχές της ΕΥΔΑΠ και της ΕΥΑΘ που είχαν μεταβιβαστεί επί κυβέρνησης ΣΥΡΙΖΑ στο Υπερταμείο επιστρέφουν στο δημόσιο. Όλοι θυμόμαστε την προπαγάνδα και την επιχείρηση παραπλάνησης για δήθεν ιδιωτικοποίηση του νερού από την πλευρά του ΣΥΡΙΖΑ. Είναι, επαναλαμβάνω, ο ίδιος ο ΣΥΡΙΖΑ που επί των ημερών του δέχτηκε να περάσουν οι μετοχές της ΕΥΔΑΠ και της ΕΥΑΘ στο Υπερταμείο.

Εμείς, λοιπόν, ακριβώς όπως είχαμε δεσμευτεί και είχε δεσμευτεί ο Πρωθυπουργός, επαναφέρουμε σε δημόσιο έλεγχο το νερό, αποδεικνύοντας για μια ακόμη φορά ότι τα έργα μιλούν πάντα πιο ηχηρά από τα λόγια. Όπως επίσης πρέπει να υπογραμμιστεί ότι με το νομοσχέδιο που συζητάμε σήμερα η Κυβέρνηση υλοποιεί από τις πρώτες κιόλας μέρες της περίπου το 50% των προεκλογικών δεσμεύσεων και το υπόλοιπο βεβαίως 50%, όπως είπε κι ο Υπουργός, θα υλοποιηθεί βάσει του συγκεκριμένου χρονοδιαγράμματος που έχει εκπονήσει η Κυβέρνηση.

Προβλέπονται σημαντικές αυξήσεις για τους δημοσίους υπαλλήλους, για πρώτη φορά μετά από δεκατέσσερα χρόνια, και ιδιαίτερα για τους χαμηλόμισθους υπαλλήλους με παιδιά, τους κατέχοντες θέσεις ευθύνης, τα στελέχη των Ενόπλων Δυνάμεων και των Σωμάτων Ασφαλείας, καθώς και τους πανεπιστημιακούς. Ανταποκρινόμαστε, λοιπόν, στη δέσμευσή μας για ουσιαστική ενίσχυση των μισθών και των εισοδημάτων των νοικοκυριών. Ταυτόχρονα με την αύξηση του αφορολόγητου για οικογένειες με παιδιά, την παράταση του Market Pass και τη θέσπιση του Youth Pass για νέους δεκαοχτώ και δεκαεννέα ετών υπογραμμίζουμε τον κοινωνικό χαρακτήρα της πολιτικής μας. Και πρέπει εδώ να τονιστεί ότι αυτές οι θετικές ρυθμίσεις δεν θα μπορούσαν να υλοποιηθούν χωρίς μια σοβαρή, αποτελεσματική, εξωστρεφή πολιτική για την πολύπλευρη ανάπτυξη της οικονομίας.

Μέσα σε εξαιρετικά δύσκολες συνθήκες, μέσα από αλλεπάλληλες εξωγενείς κρίσεις, η Κυβέρνηση κατάφερε όχι μόνο να κρατήσει την κοινωνία και την οικονομία ζωντανές, αλλά και να καταγράψει η χώρα ρυθμούς ανάπτυξης πολλαπλάσιους από τον ευρωπαϊκό μέσο όρο.

Οι θετικές, λοιπόν, προβλέψεις αυτού του νομοσχεδίου, που όπως οφείλουμε φέρνουμε μετεκλογικά και όχι προεκλογικά -όπως θα μπορούσαμε να έχουμε κάνει, αν θέλαμε απλώς και μόνο να προκαλέσουμε εντυπώσεις-, είναι ουσιαστικά το κοινωνικό μέρισμα αυτής της υπεύθυνης και αποτελεσματικής πολιτικής. Η πραγματική διατήρηση και βιώσιμη ανάπτυξη της ελληνικής οικονομίας είναι η προϋπόθεση για να πετύχουμε όχι απλώς την ονομαστική αύξηση των μισθών, αλλά πολύ περισσότερο την ουσιαστική ενίσχυση του πραγματικού διαθέσιμου εισοδήματος των νοικοκυριών, την πολύπλευρη ενίσχυση του επιπέδου διαβίωσης για τις Ελληνίδες και τους Έλληνες.

Γίνεται, λοιπόν, σήμερα μια πολύ καλή αρχή και συνεχίζουμε για την υπεύθυνη υλοποίηση όλων των προεκλογικών δεσμεύσεων έναντι των πολιτών, για την ενίσχυση των μισθών και των εισοδημάτων, για την αναβάθμιση της δημόσιας υγείας και παιδείας, για την ολοκλήρωση του σημαντικού έργου της ψηφιοποίησης του κράτους, για την ενίσχυση των νέων ανθρώπων, ώστε να δημιουργήσουν και να προχωρήσουν στην πατρίδα μας, για τη δυναμική υπεράσπιση των εθνικών μας δικαίων και συμφερόντων.

Εύχομαι και ελπίζω αυτή η προσπάθεια να βρει ευρύτερη συναίνεση και στήριξη μεταξύ των πολιτικών δυνάμεων που εκπροσωπούνται εδώ στην Αίθουσα, ώστε να αποδείξουμε και τη βούλησή μας να περάσουμε σε μια θετικότερη εποχή και σε ό,τι αφορά τον πολιτικό πολιτισμό, βεβαίως, αλλά και τα κοινοβουλευτικά ήθη στην πατρίδα μας.

Διότι έκανε ένα βήμα ο εισηγητής του ΣΥΡΙΖΑ με το να πει ότι θα ψηφίσει ο ΣΥΡΙΖΑ επί της αρχής το νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, μισό λεπτό.

Δυστυχώς, όμως, πριν από λίγο μίλησε, για να αναθεωρήσει την απόφασή του. Αυτό είναι λυπηρό αν συμβεί. Και βεβαίως πιστεύω και ότι το ΠΑΣΟΚ εδώ κάνει λάθος που αυτό το σημαντικό νομοσχέδιο δεν το στηρίζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδριανό.

Επόμενος ομιλητής είναι ο Βουλευτής της Νέας Δημοκρατίας κ. Διονύσιος Ακτύπης. Θα ακολουθήσει ο κ. Παπαθανασίου.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, παρακαλώ τον λόγο επί προσωπικού.

**ΙΩΑΝΝΗΣ ΑΝΔΡΙΑΝΟΣ:** Ποιο είναι το προσωπικό;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ο κ. Ανδριανός είπε προηγουμένως ότι έκανα παραλήρημα. Εμείς οι Σπαρτιάτες ή παραλήρημα θα κάνουμε ή θα κάνουμε κάτι άλλο. Μας βρίζετε...

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριοι συνάδελφοι, δεν έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν με αφήνετε να μιλήσω, γιατί δεν σας συμφέρει. Το άλλο που κάνετε είναι να βάζετε τον γνωστό ακροδεξιό Βορίδη να μας βρίζει. Ή παραλήρημα κάνουμε ή μας βρίζουν.

Και να σας πω κάτι, κύριοι συνάδελφοι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, δεν κάνουμε διάλογο. Συγγνώμη, αν θέλετε μιλάτε σε μένα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Συγγνώμη. Θα μάθω, είμαι καινούργιος.

Ή μας βρίζετε ή λέτε ότι κάνουμε παραλήρημα. Το να λέει κάποιος Βουλευτής την αλήθεια γιατί είναι παραλήρημα; Εγώ δεν μπορώ να το καταλάβω αυτό. Στη δευτερολογία μου είπα κάποια πράγματα για την οικονομία, για τις επιχειρήσεις, για διάφορα πράγματα. Αντί να με αντικρούσει ο κ. Βορίδης πολιτικά, βγήκε στο Βήμα πριν τον κύριο Πρωθυπουργό και μας έβριζε και μάλιστα μας έβριζε χυδαία και δεν μίλησε κανένας από εσάς.

Εμείς όμως ήρθαμε εδώ για να λέμε την αλήθεια και προπάντων είμαι άνθρωπος της αγοράς, δουλεύω από δεκατριών ετών παιδί και γνωρίζω πρόσωπα και πράγματα.

Αυτά που είπα για τον έλεγχο της αγοράς, για οτιδήποτε άλλο, για τις τιμές, για τα προϊόντα, κυρίες και κύριοι, είναι αλήθεια. Και, αν θέλει ο κύριος Υπουργός, να του δώσω και στοιχεία που πιθανότατα δεν γνωρίζει.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ. Θα ακολουθήσει ο κ. Ακτύπης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Κύριε Πρόεδρε, επειδή άκουσα τον χαρακτηρισμό «ακροδεξιό Βορίδη», θέλω να υπενθυμίσω στον κύριο Πρόεδρο ότι ο κ. Βορίδης είναι Υπουργός Επικρατείας, μέλος της Νέας Δημοκρατίας, της μεγαλύτερης κεντροδεξιάς Κυβέρνησης του τόπου και της Ευρώπης. Και θέλω να σας πω ότι η Νέα Δημοκρατία είναι αυτή που επανέφερε τη δημοκρατία στην Ελλάδα και ο κ. Βορίδης υπηρετεί τη δημοκρατία, όπως υπηρετούμε όλοι εμείς εδώ στο ελληνικό Κοινοβούλιο.

Επομένως παρακαλώ να ανακαλέσετε τον χαρακτηρισμό περί ακροδεξιού Βορίδη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, επιτρέψτε μου να προχωρήσουμε. Περιμένουν πολλή ώρα οι Βουλευτές.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν θα σας ενοχλήσω πάλι.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ πολύ.

Τον όρο «ακροδεξιό» για τον κ. Βορίδη, γιατί εγώ συνήθως εκτιμώ τους ανθρώπους, τους σέβομαι και δεν βάζω χαρακτηρισμούς ούτε ταμπέλες.

Ο κ. Βορίδης ο ίδιος έχει δείξει από το παρελθόν του από πού ξεκίνησε -προφανώς το έχετε ξεχάσει- και πού έφτασε. Ο ίδιος ο Γιώργος Καρατζαφέρης το έχει πει κατ’ επανάληψη ότι τον κ. Βορίδη τον πήρε από την ΕΠΕΝ, τον έβαλε στο πλυντήριο και τον απέδωσε στην κοινωνία. Δεν τα λέω εγώ, ο κ. Καρατζαφέρης τα λέει.

Επομένως να υπενθυμίσω, και τελειώνω, ότι μέσα στο πλυντήριο ξέχασε να βάλει και το τσεκούρι. Αυτό πρέπει να το θυμάστε.

Ευχαριστώ πολύ.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριοι συνάδελφοι.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Παρακαλώ, κύριε Πρόεδρε, τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Υπουργέ, ξανά.

Καλείται στο Βήμα ο κ. Ακτύπης, Βουλευτής της Νέας Δημοκρατίας, για επτά λεπτά. Θα ακολουθήσει ο Αναπληρωτής Υπουργός κ. Παπαθανάσης και αμέσως μετά, και τον ευχαριστούμε πολύ, ο κ. Νατσιός, ο Πρόεδρος της Νίκης.

Παρακαλώ, κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα είναι μια δύσκολη μέρα για τη χώρα και τις Ένοπλες Δυνάμεις. Είναι μια μέρα οδύνης για όλους μας. Θα ήθελα και εγώ με τη σειρά μου να εκφράσω τα συλλυπητήριά μου στις οικογένειες των ηρώων πιλότων μας, οι οποίοι έπεσαν πάνω στην ώρα του καθήκοντος, την ώρα που έδιναν μάχη για την κατάσβεση της φωτιάς στην Κάρυστο.

Κύριοι Υπουργοί, αγαπητοί συνάδελφοι, συνέπεια λόγων και πράξεων, αυτό εκπροσωπεί η Κυβέρνηση της Νέας Δημοκρατίας και του Κυριάκου Μητσοτάκη. Αυτή είναι η νέα συμφωνία αλήθειας που συνάψαμε με τον ελληνικό λαό. Με το παρόν σχέδιο νόμου, ήδη από τις πρώτες μέρες της διακυβέρνησης, υλοποιούμε σχεδόν το 50% των προεκλογικών μας εξαγγελιών και συνεχίζουμε τη σκληρή δουλειά, που ως στόχο έχει την ενίσχυση του εισοδήματος των πολιτών, την ανάπτυξη της οικονομίας και τη βελτίωση της καθημερινότητας.

Βήμα-βήμα, με συνέπεια και σταθερότητα, η ελληνική Κυβέρνηση λαμβάνει όλα τα απαραίτητα μέτρα για τη στήριξη και ενίσχυση των πολιτών, πάντα όμως στο πλαίσιο των δυνατοτήτων της ελληνικής οικονομίας. Οι παρεμβάσεις αυτές δεν θέτουν σε κίνδυνο τη δημοσιονομική πορεία της χώρας, η οποία αποτελεί απαραίτητη προϋπόθεση για την ανάπτυξη. Δεν γεμίζει τους πολίτες με ψεύτικα λόγια και αέρινες υποσχέσεις. Αυτή είναι η διαφορά μας, κύριοι συνάδελφοι.

Δεν κλείνουμε το μάτι στον λαϊκισμό και τη δημαγωγία. Ο ελληνικός λαός αυτό το κατάλαβε. Στις εκλογές προτίμησε δύο φορές το μετρημένο πρόγραμμά μας. Απορρίφθηκε, κυρίες και κύριοι της Αντιπολίτευσης, η εποχή των ανέξοδων υποσχέσεων.

Ας πάμε τώρα, όμως, στην ουσία του νομοσχεδίου. Το νομοσχέδιο περιλαμβάνει μέτρα ενίσχυσης του εισοδήματος των πολιτών, με το συνολικό ύψος των παρεμβάσεων να είναι 1,1 δισεκατομμύριο ευρώ τον χρόνο. Δηλαδή, όπως είπαμε και στις επιτροπές 4,4 δισεκατομμύρια για την επόμενη τετραετία, ενώ επιπλέον 385 εκατομμύρια ευρώ είναι το όφελος των ρυθμίσεων που θα ισχύσουν για φέτος.

Τα προβλεπόμενα μέτρα εστιάζουν στην ενίσχυση του εισοδήματος των μισθωτών, δηλαδή των δημοσίων και ιδιωτικών υπαλλήλων, των συνταξιούχων και των νέων, των ιδιοκτητών ακινήτων, με αύξηση του αφορολογήτου, μείωση φόρων και τις οριζόντιες και εξειδικευμένες εισοδηματικές ενισχύσεις.

Το σχέδιο νόμου που σήμερα συζητάμε προβλέπει αυξήσεις στους μισθούς των δημοσίων υπαλλήλων για πρώτη φορά μετά από δεκατέσσερα χρόνια. Κανείς δεν υποστηρίζει ότι αυτό θα είναι από μόνο του αρκετό. Είναι ένα μεγάλο βήμα προς τη σωστή κατεύθυνση και αυτό δεν μπορεί να αμφισβητηθεί από κανέναν. Είναι η ανάλγητη Νέα Δημοκρατία, κύριοι συνάδελφοι, που μετά από δεκατέσσερα χρόνια δίνει αυξήσεις και στηρίζει έμπρακτα τους πολίτες.

Ενώ ιδιαίτερα ευνοημένοι θα είναι οι χαμηλόμισθοι δημόσιοι υπάλληλοι με παιδιά, όσοι κατέχουν θέση ευθύνης, τα στελέχη των Ενόπλων Δυνάμεων, των Σωμάτων Ασφαλείας και οι πανεπιστημιακοί.

Ακριβώς αυτό κάναμε καθ’ όλη τη διάρκεια της προηγούμενης διακυβέρνησης και αυτό θα κάνουμε και τώρα. Είναι η κοινωνική και οικονομική μας πολιτική, η οποία έχει εκφραστεί με τη στήριξη των πιο αδύναμων σε όλες τις δύσκολες φάσεις που περάσαμε.

Η Νέα Δημοκρατία και η Κυβέρνηση και στην πανδημία και στην ενεργειακή κρίση και όποτε χρειάστηκε δεν άφησε κανέναν πίσω, δεν άφησε κανέναν χωρίς στήριξη. Το μονοπώλιο της αλά καρτ αλληλεγγύης και βοήθειας, που κάποιοι βαυκαλίζονταν, τελείωσε.

Κυρίες και κύριοι συνάδελφοι, άλλοι ήταν εκείνοι που, όταν ήταν κυβέρνηση, αύξησαν τον ΦΠΑ από το 23% στο 24% και για πολλά προϊόντα ευρείας κατανάλωσης από το 13% στο 24%. Ήταν η κυβέρνηση του ΣΥΡΙΖΑ εκείνη η οποία κατήργησε τον μειωμένο ΦΠΑ στα νησιά του Αιγαίου. Ήταν η κυβέρνηση του ΣΥΡΙΖΑ εκείνη η οποία αφαίμαξε τη μεσαία τάξη. Και δεν το λέω εγώ. Το λένε τα στελέχη της και τότε και σήμερα.

Μάλιστα, υπήρξατε και ιδιαίτερα ευρηματικοί στο ζήτημα αυτό. Βάλατε φόρους όπου μπορούσατε. Βάλατε στο τηλέφωνο, στο ίντερνετ, στη συνδρομητική τηλεόραση, στην μπίρα, στο κρασί, στον καφέ, βάλατε στη βενζίνη, στο ντίζελ, στο πετρέλαιο θέρμανσης. Πιστεύω να τα θυμάστε όλα αυτά. Δεν τα κάναμε εμείς. Εσείς τα κάνατε.

Στη δική μας περίοδο είχαμε μειώσεις φόρων, στήριξη των πολιτών και ενίσχυση της οικονομίας. Αυτό δεν μπορεί να το αμφισβητήσει κανένας, γιατί τα στοιχεία μιλούν από μόνα τους. Επαναλαμβάνω ότι κάνουμε πράξη τις δεσμεύσεις μας. Συνεχίζουμε να μειώνουμε φόρους. Ενισχύουμε το εισόδημα της μεσαίας τάξης. Στεκόμαστε δίπλα στους νέους, στους επαγγελματίες και τις κοινωνικές ομάδες που κατά το διάστημα των επαναλαμβανόμενων κρίσεων αντιμετώπισαν δυσκολίες.

Κυρίες και κύριοι Βουλευτές, θα ήθελα επίσης να σταθώ και σε κάποια άλλα ζητήματα που ρυθμίζονται με το νομοσχέδιο. Αυξάνεται το αφορολόγητο για τους φορολογούμενους με εξαρτώμενα τέκνα, μέσω της αναπροσαρμογής της έκπτωσης φόρου. Το όφελος για οικογένειες με δύο παιδιά είναι γύρω στα 220 ευρώ τον χρόνο. Θεσπίζεται από φέτος το Youth Pass, ύψους 150 ευρώ, για νέους δεκαοκτώ έως δεκαεννιά ετών. Απαλλάσσονται μόνιμα από τη συμμετοχή στη δαπάνη αγοράς φαρμάκων οι πρώην δικαιούχοι του ΕΚΑΣ. Ενώ καταργήσατε το ΕΚΑΣ, στο τέλος μάς κατηγορούσατε γιατί δεν νομοθετούμε για τη δαπάνη των φαρμάκων. Το κάνουμε και αυτό.

Θα σταθώ λίγο και στην υπουργική τροπολογία. Σήμερα καταρρέει άλλο ένα ψέμα. Το είχατε κάνει σημαία. Φτάσατε να διοργανώνετε δωρεάν συναυλίες, να μαζεύεται κόσμο στη Ζάκυνθο τα ξημερώματα στη ΔΕΥΑΖ, να παρουσιάζονται οι πολιτευτές σας για να πουν για την ιδιωτικοποίηση του νερού, άσχετα αν δεν συμμετείχε η ΔΕΥΑ Ζακύνθου, αλλά ήταν για την ΕΥΔΑΠ και την ΕΥΑΘ, και μετά να υποστηρίζετε πως πήγαν χιλιάδες να διαμαρτυρηθούν κατά του Κυριάκου Μητσοτάκη για μια δήθεν ιδιωτικοποίηση του νερού. Το νερό ήταν και παραμένει δημόσιο αγαθό και δεν ιδιωτικοποιείται.

Σήμερα επιστρέφουν στο δημόσιο οι μετοχές της ΕΥΔΑΠ και της ΕΥΑΘ, μετοχές που μέχρι χθες κατείχε το Υπερταμείο, στο οποίο τις παρέδωσε ο ΣΥΡΙΖΑ, κυρίες και κύριοι. Πρόκειται για την επιτομή της υποκρισίας, διότι οι όψιμοι υπερασπιστές του νερού ήταν οι ίδιοι άνθρωποι που μετέφεραν την ΕΥΔΑΠ και την ΕΥΑΘ στο αιωνόβιο Υπερταμείο.

Θα ήθελα να δώσω ιδιαίτερη βαρύτητα στη ρύθμιση της κοστολόγησης των προγραμμάτων των κομμάτων, διότι παρουσιάζει ιδιαίτερο ενδιαφέρον και, μάλιστα, απετέλεσε σημείο τριβής και αντεγκλήσεων κατά την πρόσφατη προεκλογική περίοδο. Η θεσμοθέτηση της κοστολόγησης των προγραμμάτων πρέπει να είναι υποχρεωτική και συνιστά ένα μεγάλο βήμα προόδου για το πολιτικό μας σύστημα. Τα οικονομικά προγράμματα των κομμάτων πρέπει να είναι αξιόπιστα και υλοποιήσιμα, χωρίς ψεύδη, ανακρίβειες και απύθμενη παροχολογία. Η προβλεπόμενη ρύθμιση αποτελεί ένα σημαντικό βήμα για την αναβάθμιση του πολιτικού ήθους και της κοινοβουλευτικής μας πρακτικής.

Κυρίες και κύριοι συνάδελφοι, ήρθε η ώρα να σταθούμε όλοι στο ύψος των περιστάσεων, χωρίς κομματικές παρωπίδες, αφήνοντας πίσω μικροπολιτικά οφέλη, αφήνοντας πίσω τον λαϊκισμό και τη μιζέρια. Το υπό συζήτηση νομοσχέδιο περιλαμβάνει μόνο θετικές διατάξεις για την ελληνική κοινωνία. Μειώνει φόρους, αυξάνει το εισόδημα και έχει κοινωνικό πρόσημο.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Σας προσκαλώ να στηρίξετε όλοι, λοιπόν, το παρόν σχέδιο νόμου, που μόνο ανάσα δίνει στην ελληνική οικονομία, στους νέους και τους ευάλωτους συμπολίτες μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Καλώ στο Βήμα τον Πρωθυπουργό και Πρόεδρο της Κοινοβουλευτικής Ομάδος της Νέας Δημοκρατίας για τη δική του παρέμβαση επί του νομοσχεδίου.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, η σημερινή συνεδρίαση πραγματοποιείται υπό το πένθος για την απώλεια των δύο πιλότων μας στον πόλεμο με τις πυρκαγιές. Υποκλινόμαστε στην αυτοθυσία και στον ηρωισμό του Σμηναγού Μουλά και του Ανθυποσμηναγού Στεφανίδη, που έδωσαν τη ζωή τους για να σώσουν ζωές…

(Χειροκροτήματα από την πτέρυγα της Νέας Δημοκρατίας)

…υπηρετώντας το καθήκον, την πατρίδα και την αγάπη τους για τους ουρανούς, από εκεί όπου μας καλούν τώρα να συνεχίσουμε την προσπάθεια, αλλά και να σιωπήσουμε, για να τους τιμήσουμε, με ενότητα, με ωριμότητα, με υπευθυνότητα, χωρίς εύκολες απαντήσεις από όλους και για όλα, χωρίς παραπληροφόρηση και θεωρίες συνωμοσίας και, πολύ περισσότερο, χωρίς ο πόνος να γίνει κομματικό σύνθημα.

Το τραγικό αυτό γεγονός απέδειξε όχι μόνο την άνιση μάχη με τη φύση, που βιώνει ολόκληρος ο πλανήτης, και ειδικά τις τελευταίες εβδομάδες η Μεσόγειος, αλλά και ότι στη χώρα μας το κράτος είναι στην πρώτη γραμμή, όχι χωρίς αδυναμίες, όμως με καλύτερη οργάνωση και με περισσότερα μέσα στη διάθεσή του.

Παρούσα και στην πρώτη γραμμή θα είναι και η πολιτεία για όλες τις επόμενες δύσκολες μέρες, καθώς μετά τον καύσωνα θα ακολουθήσουν ισχυροί άνεμοι, γι’ αυτό και θα ζητήσω από όλους για ακόμα μια φορά απόλυτη επιφυλακή. Η κλιματική κρίση ήρθε για να μείνει και στην άμυνα απέναντί της, προφανώς, πρωταγωνιστικό ρόλο έχει το κράτος. Συμπαραστάτες, ωστόσο, πρέπει να συνεχίσουν να είναι τόσο η τοπική αυτοδιοίκηση, οι εθελοντές και ο κάθε πολίτης ξεχωριστά με την ατομική του συμπεριφορά.

Κυρίες και κύριοι, περνώντας τώρα στο θέμα της ημερήσιας διάταξης, θα σχολιάσω ότι, μετά την άρση όλων των περιορισμών στο δικαίωμα ψήφου των συμπολιτών μας που μένουν μόνιμα εκτός Ελλάδος, το νομοσχέδιο το οποίο θα ψηφίσουμε σήμερα αποτελεί την υλοποίηση μιας ακόμα δέσμευσής μας. Τίτλος του νομοσχεδίου που εξετάζουμε είναι: «Ενίσχυση του εισοδήματος των μισθωτών, των νέων και της οικογένειας…», ένας τίτλος που περιγράφει περιεκτικά, αλλά θα έλεγα και κυριολεκτικά το περιεχόμενό του. Κυρίως, όμως, σηματοδοτεί τη συνέπεια λόγων και έργων, ενσωματώνοντας στο πρώτο νομοσχέδιο του Υπουργείου Οικονομικών περίπου τις μισές από τις προεκλογικές μας δεσμεύσεις.

(Χειροκροτήματα από την πτέρυγα της Νέας Δημοκρατίας)

Αποδεικνύεται έτσι ότι μένουμε πιστοί στα συνθήματά μας. Το λέμε και το κάνουμε και προχωράμε σταθερά και τολμηρά μπροστά, διαψεύδοντας όλους εκείνους που προεκλογικά αμφισβητούσαν την εγκυρότητα του προγράμματός μας.

(Χειροκροτήματα από την πτέρυγα της Νέας Δημοκρατίας)

Ο προϋπολογισμός των νέων μέτρων που θα ψηφίσουμε σήμερα φτάνει στο 1,1 δισεκατομμύριο ετησίως, στα 4,4 δισεκατομμύρια σε βάθος τετραετίας. Πλησιάζει, συνεπώς, το 50% του συνολικού μας πλάνου, ύψους 9,1 δισεκατομμυρίων. Και αυτό νομίζω ότι κλείνει οριστικά και κάθε συζήτηση γύρω από το ποιος διαθέτει τελικά κοστολογημένο σχέδιο δράσης.

Με το ίδιο νομοσχέδιο, άλλωστε, καθιερώνεται -επιτέλους, θα έλεγα- και η δυνατότητα των κομμάτων να ποσοτικοποιούν τα προγράμματά τους από το Ανεξάρτητο Δημοσιονομικό Συμβούλιο, κάτι για το οποίο επίσης είχα δεσμευθεί, για να σταματήσει επιτέλους αυτός ο προεκλογικός πληθωρισμός παροχών, για να μην τσακωνόμαστε για το πόσο στοιχίζουν τα προγράμματα τα οποία παρουσιάζουμε στον ελληνικό λαό, για να διαχωριστεί -θα έλεγα- η ήρα των υποσχέσεων από το στάρι των μετρήσιμων αποτελεσμάτων και να θωρακιστεί επιτέλους το δικαίωμα των πολιτών να γνωρίζουν τι πρεσβεύει και πόσο αξιόπιστη είναι κάθε πολιτική δύναμη.

Στις επόμενες εκλογές πιστεύω ότι όλα τα κόμματα θα αντιμετωπίσουν την κατάρτιση του προεκλογικού τους προγράμματος με πολύ μεγαλύτερη υπευθυνότητα από αυτό το οποίο είδαμε να συμβαίνει στις εκλογές του Μαΐου και του Ιουνίου.

Και αυτή την αλλαγή παραδείγματος υπηρετούν και οι νέες διατάξεις που, όπως είπα, αποτελούν μέρος του οδικού μας χάρτη, με τρεις σαφείς κατευθύνσεις: ενίσχυση του εισοδήματος, αντιμετώπιση του κύματος της διεθνούς ακρίβειας και ιδιαίτερη στήριξη στους πιο ευάλωτους, στην οικογένεια, αλλά και στη νέα γενιά. Και τρεις σαφείς προϋποθέσεις αδιαπραγμάτευτες και για την Κυβέρνηση και ειδικά για το οικονομικό επιτελείο και για εμένα προσωπικά: η συνέχιση της ισχυρής ανάπτυξης ως απαραίτητη προϋπόθεση συλλογικής ευημερίας, η δημοσιονομική ισορροπία, την οποία αυτή η Κυβέρνηση δεν πρόκειται ποτέ να θέσει σε αμφισβήτηση, αλλά και η σταδιακή αλλαγή του παραγωγικού μοντέλου της χώρας, στην κατεύθυνση που έχουμε υλοποιήσει τα τελευταία τέσσερα χρόνια.

Βήμα πρώτο και βασικό: η αύξηση των αμοιβών. Έχω κατ’ επανάληψη αναγνωρίσει, το κάναμε κατά κόρον και στη διάρκεια της προεκλογικής περιόδου, ότι οι μισθοί των σχεδόν εξακοσίων πενήντα χιλιάδων δημοσίων υπαλλήλων στη χώρα μας παραμένουν χαμηλοί, αλλά κυρίως παραμένουν καθηλωμένοι για δεκατέσσερα ολόκληρα χρόνια. Αυτό τώρα αλλάζει με τις αυξήσεις που έρχονται σε όλους είτε ανήκουν στα ειδικά μισθολόγια, με το βάρος να δίνεται στις μικρότερες αποδοχές, σε όσους έχουν οικογένεια, αλλά και σε όσους, όπως είχαμε δεσμευθεί, κατέχουν θέσεις ευθύνης, γιατί οι απαιτήσεις από αυτούς είναι εξάλλου μεγαλύτερες.

Και σε όσους μάς άσκησαν μια κριτική για αυτή μας την επιλογή, θέλω να θυμίσω ότι στο μισθολόγιο των δημοσίων υπαλλήλων η ψαλίδα μεταξύ του μισθού του νεοεισερχόμενου υπαλλήλου και του γενικού διευθυντή είναι από τις μικρότερες, αν όχι η μικρότερη, στην Ευρώπη. Από τη στιγμή που επιφορτίζουμε τους προϊσταμένους σε θέση ευθύνης -τμηματάρχες, διευθυντές και γενικούς διευθυντές- με περισσότερα καθήκοντα, έχουμε την υποχρέωση αυτούς τους δημόσιους υπαλλήλους να τους πληρώνουμε και καλύτερα. Και αυτό γίνεται με το νομοσχέδιο της Κυβέρνησης.

(Χειροκροτήματα από την πτέρυγα της Νέας Δημοκρατίας)

Το ετήσιο καθαρό όφελος για κάθε εργαζόμενο στο δημόσιο φτάνει στα 800 ευρώ καθαρά, ενώ με το νέο αφορολόγητο, την κατάργηση της εισφοράς αλληλεγγύης, των κρατήσεων του Ταμείου Πρόνοιας, το καθαρό όφελος είναι πολύ υψηλότερο, αγγίζει τα 1.500 ευρώ. Με άλλα λόγια οι νέες αυξήσεις, σε συνδυασμό με τις παράλληλες φοροελαφρύνσεις, προσφέρουν στο εξής σε κάθε δημόσιο υπάλληλο έναν επιπλέον μισθό τον χρόνο. Και για να είμαστε απολύτως σαφείς, και να το ακούσουν και οι πολίτες οι οποίοι μάς παρακολουθούν, ο ΣΥΡΙΖΑ και το ΠΑΣΟΚ, το ΠΑΣΟΚ και ο ΣΥΡΙΖΑ, καταψηφίζουν τις πρώτες αυξήσεις που δίνονται σε δημοσίους υπαλλήλους εδώ και δεκατέσσερα χρόνια.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα - κωδωνοκρουσίες)

Θα έρθω στη συνέχεια, στο κλείσιμο της ομιλίας μου, στη στάση της Αντιπολίτευσης συνολικά.

Η επιλογή μας αυτή, όπως είπα, είναι μια αναγνώριση του έργου τους, είναι μια αναγνώριση ότι σε ένα πληθωριστικό περιβάλλον δεν είναι δυνατόν οι μισθοί των δημοσίων υπαλλήλων να έμεναν παγωμένοι για τόσο μεγάλο χρόνο, αλλά ταυτόχρονα είναι και μια επιλογή με κοινωνικό πρόσημο, καθώς, πέραν της οριζόντιας αύξησης που αφορά όλους τους δημοσίους υπαλλήλους, προχωράμε και σε μια αύξηση των επιδομάτων τέκνων, έτσι ώστε να στηρίξουμε περισσότερο τις οικογένειες με παιδιά κλιμακωτά και περισσότερο, προφανώς, τις οικογένειες των δημοσίων υπαλλήλων με περισσότερα παιδιά.

Το δεύτερο βήμα το οποίο νομοθετούμε σήμερα είναι τα μόνιμα μέτρα ενίσχυσης της οικογένειας, των ευάλωτων και των νέων. Μιλάω για την αύξηση του αφορολόγητου κατά 1.000 ευρώ για κάθε παιδί για ένα εκατομμύριο τριακόσιες σαράντα χιλιάδες συμπολιτών μας.

(Χειροκροτήματα από την πτέρυγα της Νέας Δημοκρατίας)

Μιλώ για την απαλλαγή διακοσίων χιλιάδων παλιών δικαιούχων του ΕΚΑΣ, μόνιμα πια, από κάθε συμμετοχή στη φαρμακευτική δαπάνη, για τις αναδρομικές αυξήσεις 7,75% σε δέκα χιλιάδες συνταξιούχους ειδικών κατηγοριών. Και βέβαια μιλώ για την ετήσια καταβολή 150 ευρώ, το Youth Pass, σε νέους δεκαοκτώ και δεκαεννέα ετών. Φέτος το ποσό θα εκταμιευθεί τον Σεπτέμβριο.

(Χειροκροτήματα από την πτέρυγα της Νέας Δημοκρατίας)

Για πρώτη φορά ένα μόνιμο μέτρο, διευκολύνοντας διακόσιες χιλιάδες νέους να ταξιδέψουν, να διαβάσουν, να δουν παραστάσεις, να παρακολουθήσουν μια συναυλία. Και όσοι μιλούν εύκολα για φιλοδώρημα ας ρωτήσουν τα νέα παιδιά που το παίρνουν αν αυτό το μόνιμο βοήθημα τους είναι χρήσιμο ή όχι, γιατί πρόκειται για την ίδια γενιά η οποία βλέπει και άλλες πρωτοβουλίες που τους αφορούν, όπως, για παράδειγμα, ο διπλασιασμός της χρηματοδότησης του προγράμματος «Σπίτι μου», το οποίο επίσης κάποιοι φρόντισαν να υποτιμήσουν.

Ήδη, όμως, αυτό φαίνεται να εξαντλείται. Έχουν εγκριθεί παραπάνω από είκοσι χιλιάδες αιτήσεις. Έχουν ήδη καταβληθεί σχεδόν πέντε χιλιάδες δάνεια για ισάριθμες κατοικίες, που αφορούν οκτώ χιλιάδες νέους και ζευγάρια. Πρόκειται για ένα πολύ επιτυχημένο πρόγραμμα, το οποίο επιλέγουμε να διπλασιάσουμε ως προς τον προϋπολογισμό του και το οποίο δίνει τη δυνατότητα σε νέους, νέες οικογένειες να αποκτήσουν ένα σπίτι, καταβάλλοντας μια μηνιαία πληρωμή στις τράπεζες, η οποία είναι πολύ χαμηλότερη από το μίσθωμα το οποίο θα κατέβαλλαν σε περίπτωση που επέλεγαν να νοικιάσουν ένα αντίστοιχο σπίτι.

Τέλος, η δέσμη των μόνιμων ελαφρύνσεων ολοκληρώνεται με τη νέα έκπτωση κατά 10% στον ΕΝΦΙΑ για εκείνα τα ακίνητα τα οποία είναι ασφαλισμένα για φυσικές καταστροφές. Είναι μία ακόμη δέσμευσή μας η οποία γίνεται πραγματικότητα, κυρίως, όμως, είναι μια πρόσθετη ενθάρρυνση να διευρύνουμε την ασπίδα της άμυνας της χώρας απέναντι στην κλιματική κρίση. Βλέπουμε και φέτος πόσο επικίνδυνα εκδικείται η φύση. Δεν είναι, λοιπόν, μόνο ένα μέτρο ελάφρυνσης για τα νοικοκυριά, αλλά είναι και ένα μέτρο για την ίδια την προστασία τους.

Τρίτο βήμα των νέων ρυθμίσεων είναι η συνέχιση των αναχωμάτων της πολιτείας στα κύματα του διεθνούς πληθωρισμού και της διεθνούς, εισαγόμενης ακρίβειας. Την περασμένη διετία μπορέσαμε να αντιμετωπίσουμε την παγκόσμια ενεργειακή αναστάτωση και να ελέγξουμε αποτελεσματικά τις αυξήσεις στα τιμολόγια του ρεύματος. Όμως, αν και συνολικά ο πληθωρισμός στη χώρα μας φαίνεται να υποχωρεί -να τονίσω ότι σήμερα έχουμε από τους χαμηλότερους πληθωρισμούς στην Ευρωπαϊκή Ένωση-, ειδικά στα τρόφιμα έχουμε επίμονο πληθωρισμό. Και, όπως έχουμε ανακοινώσει, το κράτος θα συνεχίσει να καλύπτει σχεδόν το 10% των μηνιαίων αγορών. Έτσι επεκτείνεται το Market Pass, ενισχύοντας σχεδόν τρία εκατομμύρια οικογένειες με 22 ευρώ έως 100 ευρώ κάθε μήνα, ένα αφορολόγητο και ακατάσχετο βοήθημα το οποίο θα διαρκεί ως αντίμετρο στην άνοδο των τιμών όσο θα παραμένει η ακρίβεια στα τρόφιμα.

(Χειροκροτήματα από την πτέρυγα της Νέας Δημοκρατίας)

Και προσέξτε, το έχουμε πει πολλές φορές και το γνωρίζω καλά ότι δεν πρόκειται για μια μόνιμη λύση στο πρόβλημα. Είναι μια προσπάθεια περιορισμού των συνεπειών του. Είναι ένα μέτρο ανακούφισης, που αντισταθμίζει ένα μέρος των απωλειών από τον παγκόσμιο πληθωρισμό. Αυτό δεν σημαίνει βέβαια ούτε ότι είναι αμελητέο ούτε ότι είναι αναποτελεσματικό. Τη σημασία του, μάλιστα, αντιλαμβάνεται κανείς μόνο αν υπολογίσει πόσο μεγαλύτερο θα ήταν το βάρος των μηνιαίων εξόδων ενός νοικοκυριού χωρίς τη δικιά του συμβολή. Αυτός εξάλλου είναι και ένας από τους λόγους που το μέτρο του Market Pass υιοθετείται τώρα και από πολλές άλλες ευρωπαϊκές κυβερνήσεις.

Και ασφαλώς στο μέτωπο κατά της ακρίβειας θα μετέχουν και οι έλεγχοι κατά της αισχροκέρδειας. Θυμίζω ότι τα όρια των περιθωρίων κέρδους παραμένουν σταθερά. Δεν λείπουν, ωστόσο, τα φαινόμενα εκμετάλλευσης του καταναλωτή, για αυτό και η εποπτεία της αγοράς είναι πρώτη προτεραιότητα για την Κυβέρνηση αυτή. Και προ λίγων ημερών, μάλιστα, επιβλήθηκαν πρόστιμα ύψους ενάμισι εκατομμυρίου ευρώ μόνο σε τρεις αλυσίδες πώλησης ηλεκτρικών και ηλεκτρονικών ειδών, που εμφάνιζαν παραπλανητικές εκπτώσεις. Η παρακολούθηση των τιμών θα συνεχιστεί σε όλα τα επίπεδα της αγοράς.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι Βουλευτές, όπως διαπιστώνετε, στο πρώτο νομοσχέδιο για την οικονομία αποτυπώνονται οι βασικές κατευθύνσεις της πολιτικής μας. Οι νέες ρυθμίσεις αποκαθιστούν χρόνιες αδικίες. Το δηλώνει η αύξηση των μισθών των δημοσίων υπαλλήλων. Έχουν σαφή κοινωνικό προσανατολισμό, κλιμακώνοντας τις ενισχύσεις με βάρος στους πιο αδύναμους, τους χαμηλόμισθους, στις οικογένειες και στη νεολαία. Τρίτον, συνδυάζουν μόνιμα μέτρα για το εισόδημα, με στοχευμένες παρεμβάσεις, που αφορούν έκτακτες συνθήκες. Και αυτή πιστεύω ότι είναι και η καλύτερη απάντηση στην όποια κριτική μάς ασκείται περί δήθεν επιδοματικής πολιτικής της Κυβέρνησης. Θέλω να το ξαναπώ. Οι μειώσεις στους φόρους και οι αυξήσεις στα εισοδήματα είναι μόνιμα μέτρα. Ο πληθωρισμός κάποια στιγμή θα πέσει, αλλά οι μειώσεις στους φόρους και οι αυξήσεις στους μισθούς έχουν έρθει για να μείνουν.

(Χειροκροτήματα από την πτέρυγα της Νέας Δημοκρατίας)

Επιμέρους ενέργειες, όπως το Market Pass, αφορούν επίκαιρα προβλήματα, όπως η παγκόσμια ακρίβεια. Έχουν, δηλαδή, συγκεκριμένη διάρκεια και συγκεκριμένο σκοπό. Δεν είναι, λοιπόν, μόνο ψέμα, αλλά και λάθος να συγχέονται διαφορετικές πολιτικές, οι οποίες ασκούνται σε διαφορετικά πεδία και για διαφορετικούς λόγους. Άλλωστε, πέρα από τα έκτακτα μέτρα, τον πληθωρισμό πολεμούν τελικά μόνο οι μόνιμες αυξήσεις, όπως έχω πει. Τα τελευταία χρόνια, για παράδειγμα, ο κατώτατος μισθός έχει αυξηθεί κατά 20%, με τον πληθωρισμό κατά 15%. Το πραγματικό εισόδημα, δηλαδή, των πολιτών έχει στηριχθεί. Και αυτή η σύνθετη στήριξη του διαθέσιμου εισοδήματος βρίσκεται στην καρδιά της οικονομικής μας αντίληψης. Στήριξη ωστόσο η οποία δεν θα εδράζεται, θα το ξαναπώ, σε φόρους ή σε ασύμφορο δανεισμό, αλλά στην ανάπτυξη, στην ποιοτική ανάπτυξη: περισσότερες εξαγωγές, περισσότερη καινοτομία. Αυτή η ανάπτυξη αποτελεί τελικά τον πραγματικό παράγοντα ευημερίας. Και βέβαια στη μείωση της ανεργίας. Η ανεργία επί των ημερών μας μειώθηκε από το 17,5% κάτω από το 11%. Και αυτή είναι η πιο αποτελεσματική κοινωνική πολιτική στήριξης των αδυνάμων.

(Χειροκροτήματα από την πτέρυγα της Νέας Δημοκρατίας)

Κλείνω, λοιπόν, επισημαίνοντας ότι στόχος μας παραμένει πάντα η μεγέθυνση του δημοσίου πλούτου, ώστε το μερίδιο σε αυτόν να αποκτούν όλοι και πριν από όλους οι πιο ευάλωτοι συμπολίτες μας, κάτι που προφανώς θα ευνοήσει και η ανάκτηση της επενδυτικής βαθμίδας, τόσο με την είσοδο ξένων κεφαλαίων στην ελληνική αγορά όσο και με τη μείωση του κόστους δανεισμού για το κράτος, τις επιχειρήσεις, τα νοικοκυριά, ώστε ο κύκλος της ανάπτυξης να είναι διαρκής και βιώσιμος.

«Η κυκλοφορία της εμπιστοσύνης είναι προτιμότερη ακόμα και από την κυκλοφορία του χρήματος», έγραφε ένας Αμερικανός Πρόεδρος, ο Τζέιμς Μάντισον, στις αρχές του 19ου αιώνα. Αυτό ισχύει ακόμα περισσότερο σήμερα. Αυτή την εμπιστοσύνη η Ελλάδα την έχει πλέον κατακτήσει, παρά τις δυσκολίες, παρά τα στέρεα θεμέλια τα οποία έχουμε βάλει. Πάνω σε αυτά πρέπει να χτίσουμε. Καλούμαστε να ανεβάσουμε ακόμα πιο ψηλά το κοινωνικό οικοδόμημα της χώρας. Θα έχουμε συμμάχους τους σημαντικούς ευρωπαϊκούς πόρους, το Ταμείο Ανάκαμψης, το νέο ΕΣΠΑ, μαζί με το Πρόγραμμα των Δημοσίων Επενδύσεων. Αυτό είναι το πρώτο βήμα της πολιτικής μας την οποία θα εφαρμόσουμε.

Λυπάμαι που η Αντιπολίτευση επέλεξε τελικά να μη στηρίξει αυτό το νομοσχέδιο. Όλοι τελικά κρινόμαστε όμως για τις επιλογές μας. Αυτή η Κυβέρνηση παραμένει απολύτως συνεπής στις προεκλογικές της δεσμεύσεις. Και σήμερα γράφουμε το πρώτο κεφάλαιο μιας ακόμα επιτυχημένης οικονομικής πολιτικής με ορίζοντα τετραετίας. Νέοι φορείς στην Αντιπολίτευση. Όλοι τελικά κρίνονται για τις επιλογές τους.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Υπάρχουν Αρχηγοί οι οποίοι δεν έχουν καν πρωτολογήσει. Είναι δυο εξ αυτών. Οπότε, αν αρχίσει ο κύκλος των δευτερολογιών, οπισθοχωρεί η σειρά τους αδίκως. Οπότε θα ολοκληρώσουμε τις πρωτολογίες των Αρχηγών.

**ΝΙΚΟΛΑΟΣ ΠΑΠΠΑΣ:** Δηλαδή, δεν θα πάρει τον λόγο ο Αρχηγός της Αξιωματικής Αντιπολίτευσης;

**ΠΡΟΕΔΡΟΣ (Κωνσταντίνος Τασούλας):** Προφανώς. Δεν έχετε πρωτολογήσει; Υπάρχουν Αρχηγοί που δεν έχουν πρωτολογήσει. Θα ολοκληρωθεί ο κύκλος των πρωτολογιών.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Έφυγε ο κ. Μητσοτάκης. Τα καταφέρατε.

**ΠΡΟΕΔΡΟΣ (Κωνσταντίνος Τασούλας):** Δεν είχα τη διάθεση να διώξω τον κ. Μητσοτάκη.

Κύριε Νατσιέ, ελάτε. Έχετε τον λόγο. Τον λόγο έχει για την πρωτολογία του ο Αρχηγός του κόμματος Νίκη.

**ΝΙΚΟΛΑΟΣ ΠΑΠΠΑΣ:** Μα, κύριε Πρόεδρε, είναι δυνατόν; Δεν δίνετε τον λόγο στον Αρχηγό της Αξιωματικής Αντιπολίτευσης;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τι λέτε τώρα;

**ΠΡΟΕΔΡΟΣ (Κωνσταντίνος Τασούλας):** Πώς τι λέω; Κάνατε την πρωτολογία σας. Πρέπει να ολοκληρώσουν την πρωτολογία τους άλλοι Αρχηγοί, οι οποίοι δεν έκαναν.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα τα αλλάξουμε όλα;

**ΠΡΟΕΔΡΟΣ (Κωνσταντίνος Τασούλας):** Δεν αλλάζουμε τίποτα. Θα υπάρξει δευτερολογία. Όλοι θα κάνετε δευτερολογία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θέλετε να προστατεύσετε τον κ. Μητσοτάκη για κάποιον λόγο;

**ΝΙΚΟΛΑΟΣ ΠΑΠΠΑΣ:** Δεν έχει ανάγκη προστασίας.

**ΠΡΟΕΔΡΟΣ (Κωνσταντίνος Τασούλας):** Θέλω να τηρήσω μια στοιχειώδη ισοτιμία στο δικαίωμα λόγου όλων των Αρχηγών. Δεν μπορείς να δευτερολογείς, όταν άλλοι συνάδελφοί σου δεν έχουν καν πρωτολογήσει.

Ελάτε, κύριε Πρόεδρε.

**ΝΙΚΟΛΑΟΣ ΠΑΠΠΑΣ:** Το στοιχειώδες είναι να απαντά ο Αρχηγός της Αξιωματικής Αντιπολίτευσης, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θέλετε να τα ανατρέψετε όλα. Γι’ αυτό έχετε κόψει στα τρία την Κοινοβουλευτική Ομάδα του ΣΥΡΙΖΑ. Ωραία, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Βουλωμένο γράμμα διαβάζετε.

**ΝΙΚΟΛΑΟΣ ΠΑΠΠΑΣ:** Όχι. Έχει ξεβουλώσει.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κυρίες και κύριοι Βουλευτές, θα ήθελα εν πρώτοις να εκφράσω τα βαθιά μας συλλυπητήρια στην οικογένεια, τους οικείους και τους συναδέλφους των δύο αγγέλων επί γης, των δύο πιλότων, του Σμηναγού Χρήστου Μουλά και του Ανθυποσμηναγού Περικλή Στεφανίδη, που αψήφησαν τον κίνδυνο, προκειμένου να σώσουν κομμάτι της πατρίδας μας από τις φλόγες.

Με δάκρυα στα μάτια αποχαιρετούμε δύο ακόμη ήρωες, οι οποίοι προστέθηκαν στον μακρύ κατάλογο των ηρώων μας. Θα τους ευγνωμονούμε αιώνια. Κάποιοι λένε ότι χάθηκαν. Κανείς δεν χάνεται. Μετά την Έξοδο του Μεσολογγίου, όσοι επέζησαν και πέρασαν απέναντι τους περίμεναν τα παλικάρια του Καραϊσκάκη και τους ρωτούσαν: «Πόσοι χάθηκαν;». Και τους απαντούσαν: «Κανείς δεν χάθηκε. Άλλοι βαδίζουν στη γη και άλλοι βαδίζουν στον ουρανό.». Αυτή είναι η ορθόδοξη θεώρηση του μυστήριου του θανάτου.

Συζητάμε σήμερα για την ενίσχυση του εισοδήματος των μισθωτών, των νέων, της οικογένειας και της εργασίας καθώς και άλλες συνταξιοδοτικές ρυθμίσεις, όπως τιτλοφορείται το εν λόγω νομοσχέδιο. Ερχόμαστε να κοιταχτούμε όλοι μεταξύ μας και να πούμε τα πράγματα με το όνομά τους. «Δεν βλέπω ζέση», έλεγε ο μακαριστός γέρων Αμβρόσιος Λάζαρης, όταν τον ρωτούσαν να πει πώς βλέπει τα παιδιά. Έτσι κι εμείς εδώ στη Βουλή δεν βλέπουμε ζέση για την αντιμετώπιση των πραγματικών προβλημάτων της οικονομίας των πολιτών. Ζούμε ένα μεγάλο οξύμωρο. Βλέπουμε να υποβάλλονται προς ψήφιση λύσεις από εκείνους που είναι μέρος του προβλήματος.

Να σας θυμίσω μερικές όψεις του προβλήματος. Η Ελλάδα μπήκε στην περίοδο των μνημονίων με κρατικό χρέος 298 δισεκατομμύρια ευρώ το 2009 και σήμερα καταλήξαμε να έχουμε κρατικό χρέος 400 δισεκατομμυρίων ευρώ. Ενδιαμέσως υποθηκεύτηκε ολόκληρη η δημόσια περιουσία της χώρας στο ΤΑΙΠΕΔ, για να διασωθούν οι ευρωπαϊκές τράπεζες. Ακίνητα, ακτές, ορυκτός πλούτος, υποθαλάσσιος πλούτος, μετοχές δημοσίων οργανισμών περιήλθαν στα χέρια των δανειστών μας με το εγκληματικό PSI. Τα νέα ομόλογα που εκδόθηκαν διέπονται από το Αγγλικό Δίκαιο. Μια ευθεία υπονόμευση των εθνικών κυριαρχικών μας δικαιωμάτων. Μάλιστα, το Αγγλικό Δίκαιο είναι παραδοσιακά υπέρ του δανειστή, με τραγική συνέπεια να είναι δυσκολότερη η μονομερής αναδιάρθρωσή τους από την εκάστοτε κυβέρνηση. Καμμία χώρα που μπήκε σε μνημόνια, όπως η Πορτογαλία και η Ισπανία, δεν υπέγραψε PSI. Εσείς ξεπεράσετε τους πάντες. Μπήκαμε στα μνημόνια με δείκτη κρατικού χρέους προς το ΑΕΠ στο 127% πριν από δεκατρία χρόνια και σήμερα αυτός ο δείκτης έχει εκτοξευθεί στο 192%.

Κατά τα άλλα εσείς, τα μνημονιακά κόμματα, πανηγυρίζετε ότι βγήκαμε από τα μνημόνια. Βεβαίως οι εκθέσεις του Οργανισμού Διαχείρισης Δημοσίου Χρέους αποδεικνύουν ότι οι βαριές δανειακές υποχρεώσεις μας λήγουν το 2070.

Τετρακόσια έξι δισεκατομμύρια ευρώ είναι όσα χρωστούν οι πολίτες μας το 2022 στο δημόσιο και τις τράπεζες, οι οποίες έχουν καταστρέψει την πατρίδα μας. Ο φορολογούμενος ελληνικός λαός στήριξε τις συστημικές τράπεζες πέντε φορές, με τρεις ανακεφαλαιοποιήσεις 45 δισεκατομμυρίων, με τον αναβαλλόμενο φόρο των 17 δισεκατομμυρίων και με το πρόγραμμα «ΗΡΑΚΛΗΣ» των 23 δισεκατομμυρίων. Αυτό μάλιστα το πρόγραμμα κρύβει τον σκανδαλώδη τρόπο που τα κόκκινα δάνεια καταλήγουν σε τραγική καθημερινότητα, με Έλληνες και Ελληνίδες να ξεσπιτώνονται από την πρώτη κατοικία τους.

Μιλάμε για τις τράπεζες, που ούτε καν ελληνικές δεν μπορούν να λέγονται, αφού από το 2014 έχουν αφελληνιστεί πλήρως. Ο ρόλος τους είναι μάλλον παρασιτικός, αφού προσφέρουν ανύπαρκτα καταθετικά επιτόκια, ανύπαρκτη χρηματοδότηση σε νοικοκυριά ή επιχειρηματικές επενδύσεις, ενώ ζουν με ρευστότητα που τους προσφέρει ένα κράτος που διαρκώς πιέζει τους πολίτες του σε αχρήματες ψηφιακές συναλλαγές.

Μήπως δεν έχουμε ως χώρα τη θλιβερή πρωτοτυπία όπου το Υπουργείο Οικονομικών της δεν ελέγχει την εφορία, μια εφορία που μεταλλάχθηκε σε Ανεξάρτητη Αρχή Δημοσίων Εσόδων και για το λογισμικό της οποίας κανείς υπεύθυνος δεν απαντά, παρά τις ερωτήσεις στη Βουλή; Ποιος άραγε το ελέγχει και σε ποια χώρα βρίσκεται αυτό;

Μόνο χώρες που ενεπλάκησαν σε πολεμικές επιχειρήσεις κατά τον τελευταίο αιώνα είχαν πτώση ΑΕΠ μεγαλύτερη από αυτή της Ελλάδας κατά τη θλιβερή δεκαετία των μνημονίων. Επτακόσιες χιλιάδες νέοι μας από το 2010 έφυγαν για το εξωτερικό, μια κανονική λεηλασία εγκεφάλων. Για τη μόρφωση καθενός από αυτούς τους νέους ο ελληνικός λαός επένδυσε 70.000 έως 120.000 ευρώ για κάθε έναν νέο μας.

Και αν σήμερα πανηγυρίζετε για την αύξηση του τουρισμού, να σας θυμίσουμε ότι οι μεγαλύτερες ξενοδοχειακές μονάδες πουλήθηκαν και ξεπουλήθηκαν σε ξένους, ενώ τα έσοδα από τον τουρισμό, εκτιμώμενα σε 20 δισεκατομμύρια, εξανεμίζονται από τις τεράστιες εισαγωγές και τις ελάχιστες εξαγωγές, πράγμα που απεικονίζεται στο αρνητικό ισοζύγιο τρεχουσών συναλλαγών, το οποίο από 12 δισεκατομμύρια ευρώ το 2021, εκτοξεύθηκε στα 20 δισεκατομμύρια ευρώ το 2022.

Σήμερα ο Έλληνας πολίτης στενάζει από ακρίβεια και υπερφορολόγηση. Η ακρίβεια χτυπάει βάναυσα το ελληνικό νοικοκυριό, κυρίως σε ενέργεια και τρόφιμα. Την ενέργεια εξακολουθείτε να τη χρεώνετε μέσα από το Χρηματιστήριο Ενέργειας, που καταλήγει σε υπερβολικές τιμές προς εξυπηρέτηση των ολιγαρχών φίλων σας. Μας πουλάτε διαρκώς την «καραμέλα» της κλιματικής αλλαγής και προχωρήσατε στην εγκληματική, βίαιη απολιγνιτοποίηση της χώρας.

Τι συμβαίνει με τον λιγνίτη μας; Σύμφωνα με δημοσίευμα της εφημερίδας «ΤΟ ΒΗΜΑ» στις 14 Σεπτεμβρίου του 2022, στέλνουμε ένα εκατομμύριο τόνους λιγνίτη στα Σκόπια, για να παράγουν εκεί ηλεκτρική ενέργεια και απ’ ό,τι φαίνεται την εισάγουμε για τις ελληνικές ανάγκες. Προφανώς η κλιματική αλλαγή δεν περνάει τα σύνορα με τα Σκόπια ούτε βέβαια τα σύνορα της Γερμανίας και της Πολωνίας, οι οποίες παράγουν λιγνιτική ενέργεια ελεύθερα.

Η κλιματική κρίση σαρώνει μόνο την πατρίδα μας, στερώντας την εργασία και λεηλατώντας τον οβολό των ελληνικών νοικοκυριών. Για τις τιμές, επιδοτείτε τα προϊόντα που ήδη έχουν φτάσει ακριβά στο ράφι, χωρίς ενέργειες να περιοριστούν οι κερδοσκοπικές αυξήσεις σε όλη την αλυσίδα παραγωγής. Οι αυξημένες τιμές στο ράφι βέβαια σημαίνουν αυξημένα φορολογικά έσοδα. Στην Ελλάδα δεν μειώνεται ο φορολογικός συντελεστής στα βασικά αγαθά, ενώ σε άλλες χώρες της Ευρώπης η μείωση έχει φτάσει και σε μηδενισμό, όπως στην Πορτογαλία, όπου ο συντελεστής από 6% μηδενίστηκε.

Πώς, λοιπόν, ερχόμαστε να μιλήσουμε για την οικονομία; Η οικονομία ως λέξη προέρχεται από την αρχαία ελληνική «οικονομία» -«οίκος» και «νέμομαι» τα συνθετικά-, που σημαίνει διαχείριση της οικίας, του νοικοκυριού. Πώς μπορούμε να μιλάμε επομένως για οικονομία χωρίς να μιλάμε για το ελληνικό νοικοκυριό; Αν δεν βγαίνει ο οικογενειακός προϋπολογισμός, πώς αλήθεια θα βγει και ό,τι συζητήσουμε σήμερα; Υπάρχει περίπτωση να ανθίσει η ελληνική οικονομία, αν δεν ανθίσει το ελληνικό νοικοκυριό;

Φέρατε ένα νομοσχέδιο όπου δίνετε αυξήσεις στα μεγαλοστελέχη της δημόσιας διοίκησης, χωρίς καμμία προηγούμενη αξιολόγηση.

Ένα νομοσχέδιο όπου η μείωση φόρου εισοδήματος για οικογένεια με πέντε παιδιά είναι μόλις 130 ευρώ παραπάνω από μια οικογένεια με ένα παιδί, αποδεικνύοντας ότι τελικά δεν σας νοιάζει η στήριξη της τεκνογονίας και η επίλυση της δημογραφικής μας κατάρρευσης -θα έλεγα- σήμερα έως πανωλεθρίας.

Ένα νομοσχέδιο όπου η μείωση ΕΝΦΙΑ για ασφαλισμένες κατοικίες είναι ανεπαρκής, ενώ παράλληλα δεν αντιμετωπίζεται η τεράστια αύξηση του ΕΝΦΙΑ σε πολλές λαϊκές περιοχές.

Ένα νομοσχέδιο που διαχωρίζει τους πολίτες σε δύο κατηγορίες, τιμωρώντας τους δικαιούχους του Market Pass που επιθυμούν απλή κατάθεση στον τραπεζικό τους λογαριασμό και όχι τη νέα χρεωστική κάρτα του Υπουργείου, λες και αυτοί έχουν λιγότερες ανάγκες διαβίωσης.

Ένα νομοσχέδιο με παντελή έλλειψη πρόνοιας, ώστε οι επιδοτήσεις για αγορές τροφίμων να υποστηρίζουν προϊόντα ελληνικής παραγωγής και άρα τους Έλληνες παραγωγούς και την απασχόλησή μας.

Ένα νομοσχέδιο που το κράτος προστατεύει τον εαυτό του από αυξήσεις στα μισθώματα στέγασης των υπηρεσιών του, αλλά αφήνει έκθετο τον απλό πολίτη στις υπέρογκες αυξήσεις ενοικίων. Δεν πρέπει επιτέλους το δημόσιο να αρχίσει να λειτουργεί σε δικούς του, ιδιόκτητους, χώρους, χωρίς να επιβαρύνει τον ελληνικό λαό με ενοίκια;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ένα νομοσχέδιο το οποίο δεν απαντά στην ουσία της περιστολής φαινομένων αισχροκέρδειας, δεν ελέγχει τη μεικτή κερδοφορία στα βασικά είδη συνδυαστικώς για προμηθευτή και λιανέμπορο, ούτε επιβάλλει διοικητικά μέτρα για τους κατ’ επανάληψη κερδοσκόπους.

Ένα νομοσχέδιο που ψηφοθηρεί με τους νέους, αντί να τους βοηθά στην καθημερινή τους διαβίωση και την ενσωμάτωσή τους στην αγορά εργασίας.

Μιλώντας για νέους, ας είμαστε σαφείς. Η οικονομία μας είναι άμεση συνάρτηση των ανθρώπων μας, άρα το μέλλον της οικονομίας μας συναρτάται με τους μελλοντικούς πολίτες αυτής της χώρας, τα σημερινά μας παιδιά.

Ο Άγιος Ιωάννης ο Χρυσόστομος μας δείχνει πώς θα χτίσουμε το μέλλον της ελληνικής οικονομίας. Γράφει: «Για τα κτήματα που έχουν δοθεί στα παιδιά μας φροντίζουμε, όχι όμως και για τα παιδιά. Βλέπετε, γονείς, την ανοησία; Άσκησε την ψυχή του παιδιού σου πρώτα και κατόπιν θα έρθουν όλα τα άλλα. Όταν η ψυχή του παιδιού δεν είναι ενάρετη, καθόλου δεν το ωφελούν τα χρήματα και, όταν είναι, καθόλου δεν το βλάπτει η φτώχεια. Θέλεις να αφήσεις πλούσιο το παιδί σου; Μάθε το να είναι σωστός άνθρωπος.».

Σήμερα εκπαιδεύουμε τους νέους μας να ζουν με επιδόματα και δωροδοκίες, αλλά τους στερούμε εκείνο που χρειάζονται περισσότερο από οτιδήποτε άλλο, τους γονείς τους, που δουλεύουν σε δύο και τρεις πολλές φορές δουλειές, λαχανιασμένοι από το πρωί μέχρι το βράδυ. Έτσι στερούμε από τους νέους μας την ευκαιρία να εργαστούν, να παράγουν με τα δικά τους χέρια, να γευτούν τη χαρά της δημιουργίας και τελικά να φτιάξουν και τη δική τους οικογένεια.

Προσπαθείτε να πείσετε ακόμη και τους δικούς σας Βουλευτές, αλλά και τους πολίτες, πως αυτό το νομοσχέδιο είναι για το καλό τους. Και ποιο είναι το καλό των συμπολιτών μας; Μπορούμε, αγαπητές και αγαπητοί συνάδελφοι, να κοιτάξουμε τον κόσμο στα μάτια μετά από αυτό που θα ψηφίσουμε και να του πούμε πως είμαστε όλοι γεννημένοι ίσοι σε αυτόν τον κόσμο; Τα 70 ευρώ τον μήνα επιπλέον σε έναν δημόσιο υπάλληλο είναι ένα ποσό με το οποίο πραγματικά κοιτάμε τον άλλον στα μάτια και νιώθουμε περήφανοι που θα του το προσφέρουμε; Θα πει κάποιος «αυτό μπορούμε». Όμως, αλήθεια, αυτό μόνο μπορούμε;

Σκέφτομαι πως αυτή η οικονομική πολιτική που συζητάμε μόνο με βαθιά χριστιανική πίστη θα μπορούσε να αποκτήσει νόημα. Αυτή, λοιπόν, την αγκάλη και τη θεία οικονομία ζητούμε εδώ σήμερα, για να μπορέσουν οι πολίτες που μας βλέπουν και μας ακούν να τα βγάλουν πέρα; Γιατί αλλιώς, με τα ποσά αυτά, δεν βγαίνει. Δεν τη βγάζουν οι άνθρωποι στην κυριολεξία.

Και καλά εμείς, στη Νίκη, το πιστεύουμε ακράδαντα αυτό. Μήπως τελικά επικαλείται το νομοσχέδιο την πίστη, για να μπορέσει να επιβιώσει ο μέσος πλέον Έλληνας πολίτης;

Δεν θέλω να σας κουράσω, αγαπητοί μου. Αρκετά κούρασε τον κόσμο η σκληρή πραγματικότητα, μια πραγματικότητα που δυστυχώς εμείς, οι εκλεγμένοι εκπρόσωποί του, δεν μπορούμε να την κάνουμε καλύτερη. Όμως αυτό που μπορούμε και οφείλουμε είναι να διδάξουμε ένα νέο ήθος ή μάλλον το ρωμαίικο ήθος στα παιδιά μας. «Όλα τα έθνη για να προοδεύουν πρέπει να βαδίσουν εμπρός πλην του ελληνικού, που πρέπει να στραφεί πίσω», έλεγε με τον αειθαλή του λόγο ο αθηναιογράφος Δημήτρης Καμπούρογλου. Πίσω, όχι ως στείρα προγονολατρεία και μίζερη καημενολογία για περασμένα μεγαλεία, αλλά για να αναπνεύσουμε λίγο, να στυλωθούμε και πάλι στα πόδια μας, να αποτινάξουμε τα σάβανα της ντροπής και της ενοχής που μας φόρτωσαν όσοι ορίζουν τις τύχες του τόπου και του κόσμου.

«Είμαστε λαός με παλικαρίσια ψυχή», έλεγε ο Σεφέρης. Δεν πέρασαν πολλά χρόνια από τότε και την ψυχή μας την ακατάλυτη, τη ρωμαίικη, δεν θα τη ξαναβρούμε όταν έλθει η δήθεν ανάπτυξη και οι ελεημοσύνες από τη λεγόμενη Ευρωπαϊκή Ένωση, αλλά όταν κατανοήσουμε τι χάσαμε, τι έχουμε και τι μας πρέπει. Όχι ότι στο παρελθόν ήταν παραδείσια η ζωή. Δεν την εξωραΐζουμε. Και οι παλιοί άνθρωποι είχαν τα πάθη και τους καημούς τους, αλλά υπήρχε αρχοντιά, μια πνευματικότητα γνήσια και ακίβδηλη. Πίστη και μετάνοια δεν τους έλειπαν. Με αυτές γαλήνευε η ψυχή τους.

Με αυτούς τους δικούς μας ανθρώπους πρέπει να ξαναμιλήσουμε. Οι παραδοσιακοί άνθρωποι, οι παππούδες μας, ποτέ δεν διανοήθηκαν να κρύψουν από τον εαυτό τους ή από τα παιδιά τους τις υλικές στερήσεις που αντιμετώπιζαν. Αντίθετα μάλιστα, μιλούσαν συνέχεια γι’ αυτές μπροστά στα παιδιά και καμάρωναν πως, παρά τις στενάχωρες συνθήκες, κατόρθωναν να εξασφαλίσουν τα προς το ζην.

Ο Παπαδιαμάντης καμάρωνε για την έντιμον πτωχεία του. Σήμερα αρνούμαστε να ομολογήσουμε με γενναιότητα την κατάστασή μας. Βρισκόμαστε εδώ για να ωφελήσουμε τον ελληνικό λαό και να του δώσουμε οικονομική διέξοδο. Και πρώτα απ’ όλα θα πρέπει εμείς να δώσουμε το παράδειγμα. Οι πραγματικοί ηγέτες διδάσκουν και κυβερνούν διά του προσωπικού τους παραδείγματος. Και η ιστορία μας έχει πολλά τέτοια αγέραστα, θα έλεγα, παραδείγματα.

Παράδειγμα πρώτον. Ο Άγιος Ιωάννης Βατάτζης είναι αυτοκράτορας στη Νίκαια. Αρνήθηκε να πάρει έστω και ένα νόμισμα από το ταμείο του κράτους, ενώ συνέχιζε να ζει με τα εισοδήματα που κέρδιζε από το επάγγελμα του αγρότη που ασκούσε.

Παράδειγμα δεύτερο. Όταν πρότεινε στον Καποδίστρια ο γιατρός του να αυξήσει τη διατροφή του, βλέποντας τον κάτισχνο, ο μεγάλος ηγέτης απάντησε: «Δεν έχω δικαίωμα να χορτάσω αν πεινάει έστω και ένα Ελληνόπουλο.».

Κύριε Πρόεδρε, κυρίες και κύριοι Βουλευτές, είμαστε στη Βουλή των Ελλήνων. Για να περάσουμε όμως στη βουλή του Θεού πρέπει να γίνουμε Βουλευτές του Θεού, όχι βολευτές του εαυτού μας, όπως έλεγε ο Άγιος Παΐσιος. Εμείς τι είμαστε; Βουλευτές ή βολευτές; Θα μας κρίνει ο κόσμος.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νατσιό, τον Πρόεδρο της Νίκης.

Καλείται στο Βήμα η κ. Ζωή Κωνσταντοπούλου, Πρόεδρος της Πλεύσης Ελευθερίας, με την οποία ολοκληρώνονται οι πρωτολογίες των πολιτικών Αρχηγών.

Παρακαλώ, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Την προηγούμενη φορά που μιλήσαμε για τις πυρκαγιές, είπαμε «ευτυχώς δεν έχει χαθεί καμμία ανθρώπινη ζωή». Σήμερα, δυστυχώς θρηνούμε τρεις συνανθρώπους μας, θύματα μιας άνισης συνθήκης, θύματα της έλλειψης υποδομών, μηχανισμών, προετοιμασίας για την προστασία της ανθρώπινης ζωής, του περιβάλλοντος, των ζώων, κάθε έμβιου όντος.

Κυρίες και κύριοι συνάδελφοι, παρακολούθησα τις ομιλίες των περισσοτέρων. Δεν υπήρξε νομίζω Βουλευτής ή πολιτικός Αρχηγός που να μην ξεκίνησε την ομιλία του εκφράζοντας τα συλλυπητήρια για τις οικογένειες των αδικοχαμένων συμπολιτών μας, του τριαντατετράχρονου Σμηναγού Χρήστου Μουλά, κυβερνήτη του Καναντέρ που συνετρίβη, του εικοσιεπτάχρονου Ανθυποσμηναγού Περικλή Στεφανίδη, συγκυβερνήτη του Καναντέρ που συνετρίβη, και του σαράντα ενός ετών κτηνοτρόφου που έχασε τη ζωή του, έχοντας αφήσει το σπίτι του την ώρα που ξέσπασε η φωτιά για να πάει να μεριμνήσει για τα πρόβατά του.

Αισθάνομαι ότι αυτή η κατανομή, του να κάνουμε μία εισαγωγή για τους συνανθρώπους μας αυτούς, που έχασαν τη ζωή τους, και στη συνέχεια να αφοσιωνόμαστε στο νομοσχέδιο που συζητείται, είναι πάρα πολύ άνιση και πάρα πολύ άδικη. Τους πρέπει μεγαλύτερη τιμή των ανθρώπων αυτών. Και του κυβερνήτη και του συγκυβερνήτη που σκοτώθηκαν προσπαθώντας να σβήσουν τη φωτιά και του κτηνοτρόφου που έχασε τη ζωή του προσπαθώντας να προστατεύσει αθώες ζωές, ανυπεράσπιστες ζωές από τη φωτιά.

Αισθάνομαι ότι το μήνυμα που εκπέμπει το Κοινοβούλιο δεν πρέπει να είναι αυτό. Δεν πρέπει να είναι, δηλαδή, το «πάμε παρακάτω και συνεχίζουμε κανονικά τις εργασίες μας». Προσωπικά θεωρώ ότι θα έπρεπε το Κοινοβούλιο να έχει κηρύξει πένθος για αυτές τις απώλειες. Προσωπικά θεωρώ ότι όλους θα μας βοηθούσε να σταματήσουμε για λίγο και να σκεφτούμε, ενδεχομένως να αλλάξουμε την ημερήσια διάταξη της Ολομέλειας και να συζητήσουμε και να διασκεφθούμε και να μιλήσουμε γι’ αυτούς τους ανθρώπους και να δούμε τι φταίει και τι πρέπει να γίνει και τι δεν έγινε και να δεσμευτούμε πραγματικά ότι θα γίνει, αντί να περιμένουμε την επόμενη τραγωδία.

Κυρίες και κύριοι συνάδελφοι, οι τραγωδίες αυτές συνέβησαν ενώ λειτουργεί το Κοινοβούλιο, ενώ πρέπει να επιληφθεί το Κοινοβούλιο. Δεν είναι παράπλευρα συμβάντα. Είναι τραγωδίες που μας αφορούν πολύ περισσότερο από τη σιγή ενός λεπτού και την έκφραση συλλυπητηρίων. Και αν πραγματικά θέλουμε να εκφράσουμε τους πολίτες, αν πραγματικά συμπονάμε τις οικογένειες και το μωρό αυτό που θα γεννηθεί χωρίς ποτέ να γνωρίσει τον πατέρα του, αν πραγματικά δεν θέλουμε η τραγωδία να επαναληφθεί, είναι κρίσιμο το Κοινοβούλιο να επιληφθεί με διαφορετικό τρόπο και με διαφορετικό τρόπο να ασκήσει τα καθήκοντά του.

Από πλευράς της Πλεύσης Ελευθερίας καταθέτουμε αυτή την πρόταση. Είναι ζήτημα απόφασης της Ολομέλειας να ασχοληθεί εκτάκτως με αυτά τα οποία μαστίζουν και συγκλονίζουν αυτή τη στιγμή την ελληνική κοινωνία. Μπορεί αυτό να σημαίνει ότι θα μετατεθούν για λίγο κάποιες προγραμματισμένες εργασίες, αλλά έτσι είναι. Όταν συμβαίνει θάνατος, όταν συμβαίνουν τέτοιες τραγωδίες, πρέπει να σταματάμε, πρέπει να ασχολούμαστε πραγματικά και όχι προσχηματικά.

Στον κύριο Πρόεδρο της Βουλής προτείνω και εισηγούμαι να πράξει αυτό το οποίο παραδοσιακά πράττει ο Πρόεδρος της Βουλής για τις οικογένειες θυμάτων και να στηρίξει τις οικογένειες των ανθρώπων που χάθηκαν. Και στον κύριο Πρωθυπουργό προτείνω αυτά τα οποία συζητήσαμε στην προηγούμενη ανταλλαγή τοποθετήσεων, ότι δηλαδή ο στόλος πρέπει να εκσυγχρονιστεί, ότι τα μέσα πυρόσβεσης πρέπει να ενισχυθούν, ότι θα πρέπει η Ελλάδα να αποκτήσει δικό της στόλο εναέριων μέσων και σύγχρονο στόλο επίγειων μέσων, ότι θα πρέπει να πάψουν οι πυροσβέστες να είναι εποχικό προσωπικό με πενιχρούς μισθούς και με περιβολές και υποδήματα τα οποία κάνουν χρόνια να αλλάξουν, αυτά όλα να ξεκινήσουν τώρα.

Δεν νομίζω ότι μπορούμε να συζητάμε την ώρα που η Ρόδος βιώνει αυτή την τραγωδία και οι κάτοικοι βρίσκονται σε τέτοια απελπισία. Δεν νομίζω ότι μπορούμε να συζητάμε σαν να μη συμβαίνει τίποτα. Δεν νομίζω ότι μπορεί η Βουλή να μην επιλαμβάνεται και απλώς να έχει μπει σε ένα τρένο και να πηγαίνει εκεί όπου δρομολογήθηκαν τα πράγματα.

Η Πλεύση Ελευθερίας, λοιπόν, ζητάει και ζητώ προσωπικά να αλλάξουμε την ημερήσια διάταξη. Να βάλουμε στην ημερήσια διάταξη αύριο προ ημερησίας διατάξεως συζήτηση για τις πυρκαγιές, για τον εξοπλισμό, για τη στελέχωση, για τη χρηματοδότηση της Πολιτικής Προστασίας και της Πυροσβεστικής. Αυτή είναι η επιτακτική και επείγουσα ανάγκη και εμείς δεν μπορούμε να παριστάνουμε ότι, όταν αυτή είναι η ανάγκη και τη βλέπουμε και τη ζούμε, ασχολούμαστε με κάτι άλλο. Έπεσαν εν ώρα καθήκοντος ο κυβερνήτης και ο συγκυβερνήτης. Κήρυξε τριήμερο πένθος το Υπουργείο Εθνικής Άμυνας. Αρκεί; Πόσοι ακόμη θα πέσουν εν ώρα καθήκοντος σε δράματα και τραγωδίες που μπορούμε και οφείλουμε να προλάβουμε και να αποτρέψουμε;

Εμείς, λοιπόν, το καταθέτουμε ως πρόταση στο Σώμα. Θα περιμένω να τοποθετηθούν και οι πολιτικοί Αρχηγοί και ο Πρωθυπουργός για αυτή την πρόταση να αναστείλουμε τις άλλες συζητήσεις και να μιλήσουμε και να ασχοληθούμε με αυτό το έκτακτο, το υπέρτατο, το οποίο συμβαίνει.

Και βέβαια, επειδή έχουμε πολλά γεγονότα στην πρόσφατη ιστορία ποινικών ευθυνών για τέτοιου είδους συνθήκες στις οποίες τα καθήκοντα παραβιάστηκαν, είναι σημαντικό και η Βουλή να ασκεί έλεγχο σε όλους τους εμπλεκομένους και σε όλους εκείνους που έχουν υπηρεσιακό καθήκον και ευθύνη τη συγκεκριμένη στιγμή.

Κυρίες και κύριοι συνάδελφοι, σε σχέση με το νομοσχέδιο αυτό το οποίο συζητείται, στο οποίο θα αφιερώσω ένα μικρό μέρος της τοποθέτησής μου, γιατί πραγματικά θεωρώ ότι άλλα πράγματα πρέπει να συζητούμε, η Πλεύση Ελευθερίας έχει πάρει μια στάση ευθύνης. Θεωρούμε ότι οι αυξήσεις που δίνονται και σε μισθωτούς και σε εργαζόμενους και σε συνταξιούχους είναι πενιχρές σε σχέση με την ανάγκη που αντιμετωπίζουν οι συμπολίτες μας στη συντριπτική τους πλειοψηφία. Θεωρούμε ότι είναι πενιχρές και είναι προκλητικό να αντιμετωπίζονται ως κάποια μεγάλη τομή ή κάποια μεγάλη γενναιοδωρία. Δεν είναι.

Αρκεί να σκεφτεί κανείς και θα πρέπει να τα πούμε τα πράγματα ακριβώς όπως είναι, να τα ποσοτικοποιήσουμε -είναι μια λέξη που ξέρω ότι αρέσει σε πολλούς, σε μένα καθόλου, δεν μου αρέσουν ούτε οι λέξεις «ποσοτικοποίηση» ούτε η «κοστολόγηση», πιστεύω ότι και η πολιτική και οι ιδέες και οι πρωτοβουλίες και οι τομές έχουν να κάνουν με πολλά περισσότερα από τα ποσά και τα κόστη-, αν μιλήσουμε με απλή αριθμητική, λιγότερο από 70 ευρώ αυξάνεται τον μήνα το εισόδημα των δημοσίων υπαλλήλων, που για πρώτη φορά βλέπουν αύξηση στις αποδοχές τους μετά από την παρατεταμένη περίοδο των μνημονίων, που συνεχίζεται και τα απόνερά της υπάρχουν. Λιγότερα από 70 ευρώ, την ίδια ώρα που ένας Βουλευτής για μία παρουσία του σε μία επιτροπή παίρνει αποζημίωση 75 ευρώ. Αυτό σκεφτείτε το, γιατί θεωρώ ότι, όταν μιλάμε για το εισόδημα των συμπολιτών μας, των συνανθρώπων μας, όταν μιλάμε για ποσά, πρέπει να είμαστε διατεθειμένοι να κάνουμε τη σύγκριση και να εφαρμόσουμε στην πράξη αυτά τα οποία λέμε.

Όταν διακηρύσσεται ως γενναιοδωρία η αύξηση του κατώτατου μισθού στα 950 ευρώ -όταν και αν γίνει-, θα πρέπει να είναι διατεθειμένοι εκείνοι που την εισάγουν να ζήσουν με αυτές τις αποδοχές. Το λέω σε όλους μας και σας παρακαλώ να συζητήσουμε σε ένα τέτοιο επίπεδο πραγματικότητας.

Κύριοι της Κυβέρνησης, η Πλεύση Ελευθερίας δεν συμφωνεί με την παρουσίαση αυτών των πενιχρών αυξήσεων ως μιας πολύ μεγάλης βελτίωσης.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Κύριε Πρόεδρε, θα χρειαστώ λίγο χρόνο.

Θα ψηφίσουμε καθετί που αυξάνει έστω και λίγο τα εισοδήματα των συμπολιτών μας, διότι δεν διανοούμαστε να καταψηφίσουμε διατάξεις που θα αυξήσουν, έστω και λίγο, τα εισοδήματα οποιουδήποτε πολίτη. Δεν θα είμαστε εμείς εκείνοι που θα εμποδίσουμε αυτή την πενιχρή αύξηση. Είμαστε όμως εμείς εκείνοι που θα σας πούμε ότι αυτή η αύξηση είναι μηδαμινή και πρέπει πάρα πολύ γρήγορα να φέρετε μεγαλύτερες, γενναιότερες, ουσιαστικότερες, πραγματικές αυξήσεις στα εισοδήματα των πολιτών, που δεν μπορούν να επιβιώσουν.

Θα ψηφίσουμε θετικά κάθε τέτοια επιμέρους ρύθμιση, με την ευθεία αντίρρηση στο πνεύμα το οποίο εκφράζει αυτή η πολιτική των μικρών, των ελάχιστων αυξήσεων. Γι’ αυτό και επί της αρχής του νομοσχεδίου ψηφίζουμε «παρών». Επί των άρθρων. Στα άρθρα εκείνα που αυξάνουν συντάξεις, μισθούς, αποδοχές και ιδρύουν δικαιούχους αποδοχών θα ψηφίσουμε θετικά.

Όμως πρέπει να εκφράσω σε εσάς, κύριε Θεοχάρη, μιας και εσείς είστε εδώ τώρα, και στον κ. Βορίδη τον μεγάλο μου προβληματισμό γι’ αυτό το οποίο παρουσιάστηκε και από τον Πρωθυπουργό και από τους Υπουργούς και από τους Βουλευτές της κυβερνητικής πλειοψηφίας ως κάτι πάρα πολύ θετικό. Λέτε ότι με αυτό το νομοσχέδιο που ήρθε στη Βουλή -με διαδικασίες ουσιαστικά κατεπείγοντος και με μία φρενήρη κατάσταση νομοθέτησης, την οποία επ’ ουδενί εμείς δεν θέλουμε ούτε να νομιμοποιήσουμε ούτε να εγκρίνουμε- υλοποιείτε το 50% του προεκλογικού σας προγράμματος. Αυτό είναι τρομακτικά απογοητευτικό. Δηλαδή αυτά έχουν να περιμένουν οι πολίτες από εσάς; Το 50% που έχουν να περιμένουν σε αυξήσεις και μειώσεις φόρων είναι αυτό και το λέτε σαν κάτι θετικό; Είναι κάτι πολύ αρνητικό, πιστέψτε με. Δεν μπορούν οι πολίτες να υπολογίσουν τη ζωή τους σε ένα τέτοιο πλαίσιο εισοδημάτων, που δεν μπορεί να καλύψει τις βασικές τους ανάγκες, τα ενοίκια εκεί που έχουν εκτιναχθεί, την επιβίωση και διατροφή των οικογενειών τους, τη μέριμνα για τους αρρώστους.

Προβλέπετε μικροαυξήσεις σε διάφορες κατηγορίες, αλλά θα ήταν πολύ σημαντικό -και το προτείνω και αυτό- να πραγματοποιήσει η Βουλή διαδικασία ακρόασης, πραγματικής ακρόασης, όχι επείγουσας, όλων των θιγομένων ή όλων όσοι εμφανίζονται ως ευνοούμενοι από τις ρυθμίσεις αυτές, για να σας πουν τι πραγματικά αντιμετωπίζουν. Να σας πουν οι ομοσπονδίες των ατόμων με αναπηρία, οι γονείς των ατόμων με αναπηρία τι δοκιμασίες αντιμετωπίζουν, που δεν έχουν πρόσβαση ούτε στα φάρμακα για τις χρόνιες και βαριές ασθένειες.

Δεν μπορεί, λοιπόν, να εμφανίζεστε ικανοποιημένοι ούτε μπορεί η κοινωνική πολιτική να εξαντλείται σε μία τέτοια προσέγγιση περιοδικών ή πρόσκαιρων επιδομάτων.

Η ρήση του Πρωθυπουργού ότι τα φορολογικά μέτρα δεν είναι έκτακτα, αλλά είναι μόνιμα, μεταφράζεται στο ότι δεν θα υπάρξουν άλλες μειώσεις φόρων. Γιατί; Γιατί το προκαταλαμβάνετε; Όταν πανηγυρίζετε και δημοσιεύεται παντού από τα μέσα ενημέρωσης ότι υπάρχει υπερπλεόνασμα πολύ περισσότερο από αυτό που υπολογίζατε, γιατί δεν αναδιανέμετε αυτό το πλεόνασμα; Γιατί δεν παίρνετε πρωτοβουλίες πραγματικής κοινωνικής πολιτικής;

Σε σχέση με την τρίμηνη πρόβλεψη μικρών επιδοτήσεων στα νοικοκυριά και την ετήσια επιδότηση των 150 ευρώ για τους νέους, και πάλι σας λέμε ότι καθετί που αποτελεί έστω και μια μικρή βοήθεια εμείς θα το ψηφίσουμε. Όμως δεν θεωρούμε ότι η κοινωνική πολιτική χτίζεται πάνω σε μία κοινωνία εξαρτημένη από τα επιδόματα και πάνω σε μία κυβερνητική προσέγγιση που εμφανίζεται κάθε φορά ως ελεήμων έναντι της κοινωνίας. Ούτε βεβαίως νομίζουμε -έχουμε και τρεις καλλιτέχνες στην Κοινοβουλευτική μας Ομάδα και δύο καθηγητές πανεπιστημίου- ότι οι νέοι μπορούν να κάνουν πολλά ουσιαστικά πράγματα στον πολιτισμό και στην παιδεία με 150 ευρώ τον χρόνο. Και αυτό θα το ψηφίσουμε, δεν θα το στερήσουμε, δηλαδή, από κανέναν πολίτη με την αρνητική μας ψήφο.

Όμως επισημαίνουμε ότι δεν θα πρέπει να νομίζετε ότι εγκρίνουμε αυτές τις πολιτικές ή ότι θα αρκεστούμε σε μία θετική ψήφο, χωρίς να επανέλθουμε και να σας πιέσουμε να πάρετε πραγματικές πρωτοβουλίες. Ελπίζω ότι δεν θα είναι το 50% του προγράμματός σας αυτά που κάνετε σήμερα, ότι θα είναι ούτε το 5%, και ελπίζω πραγματικά με την πίεση που η Πλεύση Ελευθερίας θα σας ασκήσει, γιατί αυτή την αντιπολίτευση εμείς συγκροτούμε, την αντιπολίτευση υπεράσπισης της κοινωνίας, ότι θα αναλάβετε νέες πρωτοβουλίες και, αν δεν το κάνετε, πάλι εδώ θα είμαστε, όπως είμαστε όλες αυτές τις μέρες ίσως η μόνη Κοινοβουλευτική Ομάδα που βρίσκεται στο Κοινοβούλιο αδιαλείπτως με όλους ή τους περισσότερους Βουλευτές της στις ατελείωτες ώρες συνεδρίασης που δεν θα έπρεπε να γίνονται έτσι. Θα μπορούσε η Βουλή να συνεδριάζει κανονικά, σε συγκεκριμένες ώρες, να συνεδριάζει περισσότερες ημέρες και να νομοθετούμε σε ώρες κανονικές και όχι στη μία και στις δύο η ώρα τη νύχτα.

Έρχομαι στην τροπολογία που ήρθε χτες το βράδυ και την οποία πληροφορηθήκαμε σήμερα το πρωί. Η Πλεύση Ελευθερίας δεν συμφωνεί, δεν συναινεί και δεν εγκρίνει αυτή την πρακτική των τροπολογιών και της έκτακτης εισαγωγής νομοθετημάτων. Βεβαίως το άρθρο που αφορά την ανάκτηση του δημοσίου ελέγχου στην ΕΥΔΑΠ και στην ΕΥΑΘ θα το ψηφίσουμε. Είναι απολύτως δεδομένο ότι πρόκειται για μία αποκατάσταση του δημόσιου χαρακτήρα του νερού, ενός δημόσιου και κοινωνικού αγαθού, για το οποίο έχουμε παλέψει, για το οποίο η κοινωνία ολόκληρη έχει βγει στους δρόμους.

Και είναι άδικο και παραποιητικό της πραγματικότητας να εμφανίζετε τους ανθρώπους σε όλη την Ελλάδα που μάχονται για τον δημόσιο χαρακτήρα του νερού ως ανήκοντες σε κάποιο κόμμα. Το νερό είναι δημόσιο αγαθό και η ανάκτησή του ήρθε τελικά μετά και από τις αποφάσεις του Συμβουλίου της Επικρατείας.

Θα καταψηφίσουμε φυσικά την ιδιωτικοποίηση του αερολιμένα, όπως θα καταψηφίσουμε και την έμμεση αντιμετάθεση, την οποία επιχειρείτε, της πολιτικής προστασίας στους πολίτες. Λέτε ότι θα μειώσετε κατά 10% τον ΕΝΦΙΑ στους πολίτες εκείνους που θα κάνουν ιδιωτική ασφάλιση έναντι πυρκαγιάς, πλημμύρας και ούτω καθεξής. Δεν είναι ευθύνη του πολίτη η προστασία και η πολιτική προστασία από τις θεομηνίες και τις πυρκαγιές και μοιάζετε να θέλετε με αυτό το άρθρο να αντιμεταθέσετε την ευθύνη αυτή. Εμείς σας καλούμε να την αναλάβετε ολόκληρη.

Κυρίες και κύριοι Βουλευτές, κυρίες και κύριοι της Κυβέρνησης, μέσα σε αυτή την πολύ αντιφατική συγκυρία εμείς σας καλούμε να επικεντρωθούμε στις ανθρώπινες ζωές, να επικεντρωθούμε σε αυτά που συμβαίνουν σήμερα, να αναλάβει η Βουλή πρωτοβουλίες, να πάψει η Βουλή να αντιμετωπίζεται ως επικυρωτήριο νομοθετικών πρωτοβουλιών της Κυβέρνησης, να πάψει η Κυβέρνηση να θεωρεί ότι δεν έχει σημασία η Βουλή και η κοινοβουλευτική διαδικασία και να αναλάβουμε όλοι την ευθύνη που αναλογεί σε αυτό εδώ το Σώμα.

Η Ρόδος ζητά και οι Ροδίτες ζητούν εδώ και εννέα μέρες πια να κηρυχθεί το νησί σε κατάσταση εκτάκτου ανάγκης, γιατί αυτό αποτελεί μια επιπλέον προστασία, και παρακολουθούμε την καθυστερημένη, τμηματική κήρυξη του νησιού σε κατάσταση εκτάκτου ανάγκης.

Για τους πολίτες αυτής της χώρας δεν υπάρχει λογική εξήγηση πώς εμείς συζητάμε άλλα, μιλάμε για άλλα, την ώρα που η χώρα καίγεται. Σας καλώ να μιλήσουμε για αυτά που αφορούν τους πολίτες. Εμείς αυτό υποσχεθήκαμε ότι θα κάνουμε, εγώ αυτό δεσμεύτηκα ότι θα κάνω και αυτό θα συνεχίσω να κάνω, είτε με γεμάτα έδρανα είτε με άδεια ή μισοάδεια έδρανα της Βουλής και της Κυβέρνησης.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τον λόγο έχει τώρα ο Πρόεδρος του ΣΥΡΙΖΑ κ. Σωκράτης Φάμελλος.

Παρακαλώ πολύ, κύριε Φάμελλε, έχετε τον λόγο για πέντε λεπτά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, οφείλω να ξεκινήσω καταγγέλλοντας τη στάση του Προέδρου της Βουλής. Ήταν προκλητική η επιλογή του Προέδρου να μη δώσει τον λόγο στον Αρχηγό της Αξιωματικής Αντιπολίτευσης αμέσως μετά την τοποθέτηση του Πρωθυπουργού. Θέλω κατ’ αρχάς να δηλώσω εκ μέρους όλης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία ότι δεν θα μας αποθαρρύνετε. Οι πολίτες επέλεξαν να είμαστε εμείς η Αξιωματική Αντιπολίτευση και θα παίρνουμε τον λόγο μέσα στη Βουλή με βάση τον κοινοβουλευτικό κανόνα όπως πρέπει και θα εκφράζουμε τους πολίτες και τις αγωνίες τους.

Κι επίσης θα ήθελα να απευθυνθώ στον Πρόεδρο. Κύριε Πρόεδρε, δεν θα επιτρέψουμε επίσης να δίνετε το δικαίωμα στον κ. Μητσοτάκη να το βάζει στα πόδια, να τον κρύβετε, να τον προστατεύετε. Γιατί αυτό κάνατε προηγουμένως. Γιατί θέλω να του θέσω ένα απλό ερώτημα: Αρκεί αυτή η μικρή τοποθέτηση που έκανε, ενώ μαθαίνουμε ότι εκκενώνεται το βόρειο τμήμα της Λαμίας, ενώ μαθαίνουμε ότι υπάρχει το ίδιο πρόβλημα στο Βελεστίνο, ότι εκκενώνεται η βιομηχανική περιοχή του Βόλου κι ότι κατά πάσα πιθανότητα -το απεύχομαι- υπάρχει νέο θύμα στην περιοχή της Μαγνησίας; Δεν έπρεπε να απαντήσει ο κύριος Πρωθυπουργός για όλα αυτά; Ο κ. Τασούλας επέλεξε να τον προστατεύσει. Είναι τόσο μεγάλη η ανασφάλειά σας; Είναι τόσο μεγάλη η υποτίμηση της ψήφου των πολιτών;

Κυρίες και κύριοι Βουλευτές, στον κοινοβουλευτικό κανόνα προβλέπεται ότι οι Αρχηγοί των Κοινοβουλευτικών Ομάδων μιλούν με βάση την εκλογή των κομμάτων και δεν μπορεί κανένας Πρόεδρος της Βουλής αυτό να το υποτιμήσει και να το αγνοήσει. Και δεν υπάρχουν δικαιολογίες δευτερολογίας και πρωτολογίας. Έφυγε ο κ. Μητσοτάκης, το έβαλε στα πόδια, σε μια κρίσιμη στιγμή, που έπρεπε να συζητήσουμε για ουσιαστικά και σοβαρά θέματα και ενώ εκκρεμεί από τη μεριά του Προέδρου μία απάντηση για την παραβίαση του κοινοβουλευτικού κανόνα στα έδρανα. Διότι εξακολουθεί ο ΣΥΡΙΖΑ - Προοδευτική Συμμαχία να έχει κομμένα στα τρία την Κοινοβουλευτική του Ομάδα.

Όμως θέλω να περάσω λίγο στο θέμα των πυρκαγιών που αναφέρθηκε ο Πρωθυπουργός. Πόσο αναφέρθηκε όμως; Μία γρήγορη τοποθέτηση, να φεύγουμε από την υποχρέωση. Υπήρχε προφανώς το τραγικό θέμα της απώλειας των δύο ηρώων χθες. Όμως σήμερα τα πράγματα ξαναξεφεύγουν και έχουμε να καταθέσουμε την ειλικρινή μας αγωνία. Την καταθέσαμε στον κ. Κικίλια από την Κυριακή την ανησυχία μας για την εξέλιξη. Δεν ήταν απλά ενδιαφέρον, δεν ήταν απλά στήριξη στον αγώνα της πυρόσβεσης. Υπάρχει πραγματική ανησυχία πρώτα απ’ όλα στην κοινωνία. Υπάρχουν σοβαρά ελλείμματα συντονισμού, επάρκειας και αποτελεσματικότητας και σοβαρά θέματα στην αλληλεγγύη, δηλαδή στην υποστήριξη όλων των -επιτρέψτε μου τον όρο- εκτοπισμένων από τη φωτιά. Ξεκίνησε από τη Ρόδο, που υπήρχε θέμα συντονισμού μεγάλο και κάλυπταν οι πολίτες με τα χέρια το έλλειμμα το οποίο διαπιστώνεται στο πεδίο. Αναρωτιέμαι αν ο κ. Μητσοτάκης με τη φυγή του σήμερα προσπαθεί να κρυφτεί κι από την πραγματικότητα, η οποία είναι τραγική για τη χώρα μας.

Εμείς, λοιπόν, ξανακαταθέτουμε την ανησυχία μας και μάλιστα για τον λόγο αυτό αύριο το πρωί αντιπροσωπεία του ΣΥΡΙΖΑ - Προοδευτική Συμμαχία θα επισκεφθεί το Συντονιστικό Κέντρο Πολιτικής Προστασίας, για να έχουμε ενημέρωση. Και θα θέλαμε να καταθέσουμε και τα συλλυπητήριά μας και την οδύνη μας προς τα στελέχη της Πυροσβεστικής και της Πολιτικής Προστασίας και σε όλους τους εργαζόμενους αυτών των κλάδων.

Υπάρχουν ερωτήματα πολλά που γεννιούνται πλέον για την επάρκεια των εναέριων μέσων, για το τι τελικά είχε εξασφαλίσει η Κυβέρνηση, για το τι γίνεται με την επάρκεια της συντήρησης, για το αν τα πληρώματα προλαβαίνουν να ξεκουραστούν, να τηρούν τον κώδικα, τον κανονισμό και όλα αυτά που απαιτούνται.

Υπάρχει ένα μεγάλο ερώτημα: Αυτό το πρόγραμμα «ΑΙΓΙΣ», άνω του δισεκατομμυρίου, τελικά πού βρίσκεται; Οι «άριστοι» ούτε αυτό μπορέσανε να προχωρήσουν; Δυστυχώς το πρόβλημα είναι ότι σήμερα συγκρουόμαστε όλοι -όχι μόνο η Κυβέρνηση- με μια πραγματικότητα που λέει ότι τα μεγάλα λόγια πριν από έναν μήνα του κ. Μητσοτάκη δεν αντιστοιχούσαν στην πραγματικότητα. Αυτό είναι το μεγάλο θέμα το οποίο ζούμε και το ζούμε με έναν τραγικό τρόπο.

Μπορεί η Κυβέρνηση και η Συμπολίτευση να επιλέξει τρεις εναλλακτικές. Η πρώτη: Δεν γνώριζε το πρόβλημα. Τραγικότατο! Δεύτερον: Δεν έκανε ό,τι έπρεπε παρ’ ότι γνώριζε το πρόβλημα. Τρίτον: Δεν ήθελε να το λύσει, αλλά να μείνει μόνο στην επικοινωνία. Διαλέξτε. Εμείς δεν θέλουμε να διαλέξουμε. Είναι τραγικό να διαλέξει κάποιος μεταξύ αυτών των τριών εναλλακτικών.

Αλλά ο κόσμος, η κοινωνία το καταλαβαίνει, το βλέπει. Χρειάζεται μια απάντηση. Και αφού δεν μπορεί να δοθεί απάντηση από την πραγματικότητα, γιατί μας διαψεύδει, σας διαψεύδει, κάναμε μία πρόταση, την έκανα ξεκάθαρα: Πρέπει να γίνει συζήτηση σε επίπεδο πολιτικών Αρχηγών για τα μεγάλα ζητήματα της ανθεκτικότητας και της αντιμετώπισης και διαχείρισης των μεγάλων φυσικών καταστροφών σε επίπεδο πολιτικής προστασίας, όχι μόνο με την πολιτική προστασία αλλά και με την πρόληψη. Σε έναν βαθμό η κ. Κωνσταντοπούλου ήρθε και ακολούθησε αυτή την πρόταση και εμείς το επικροτούμε. Αλλά ο Πρωθυπουργός που ήξερε ότι την καταθέσαμε το πρωί δεν είπε τίποτα. Τσιμουδιά. Το έβαλε στα πόδια. Αυτό μάς ανησυχεί. Και θέλουμε να ακούσουμε και από τους υπόλοιπους Αρχηγούς μία απάντηση. Εμείς το καταθέσαμε απολύτως θεσμικά και σοβαρά.

Τρία σχόλια λίγο για το τι είπε ο κ. Μητσοτάκης για το νομοσχέδιο. Πρώτον, παρουσίασε ως μεγάλη μεταρρύθμιση την υποβολή των προεκλογικών προγραμμάτων σε αξιολόγηση ως προς το δημοσιονομικό αποτύπωμα. Μα, εμείς είχαμε συμφωνήσει προεκλογικά. Ο ίδιος κρύφτηκε. Το ξέχασε; Εμείς είχαμε πει «βεβαίως, να πάμε», και σε ντιμπέιτ βέβαια ταυτόχρονα, στο οποίο επίσης δεν ήρθε.

Δεύτερον, με μεγάλη χαρά ανακοίνωσε ότι αυτό που συζητάμε σήμερα είναι το μισό πρόγραμμα της Νέας Δημοκρατίας. Ξέρετε αν οι πολίτες κατανοήσουν ότι το μισό πρόγραμμα της τετραετίας είναι 40 ευρώ σε κάθε δημόσιο υπάλληλο και ένα επίδομα σίτισης που αντιστοιχεί στα ίδια περίπου λεφτά τον μήνα, κυριολεκτικά θα τους πιάσει απελπισία. Αυτό είναι το πρόγραμμα της Νέας Δημοκρατίας και αυτό είναι το αποτύπωμα, το μισό δισεκατομμύριο τουλάχιστον που υπολογίζετε ότι είναι η ενίσχυση της οικονομίας και της κοινωνίας; Είναι τραγικό να το λέτε αυτό. Δηλαδή έτσι θα τη βγάλουμε, με επιδόματα;

Διότι ακούσαμε κι άλλα, τα οποία μάς ανησυχούν περισσότερο. Πρώτον, καμμία κουβέντα για το αναπτυξιακό σχέδιο. Κύριε Υπουργέ, και γι’ αυτό σάς προκάλεσα. Δεν ακούσαμε κουβέντα για το αναπτυξιακό σχέδιο και τους παραγωγικούς κλάδους, για τις προτεραιότητες, για τη βιωσιμότητα της οικονομίας, για την προσαρμογή στις μεγάλες αλλαγές, πράσινες αλλαγές, ενεργειακές, ψηφιακές.

Και το δεύτερο, το μόνο που εισπράξαμε σήμερα -και δεν ξέρω αν το έχετε αντιληφθεί- είναι το εξής, μια τροπολογία νυχτερινή, η οποία μέσα περιλαμβάνει το δικαίωμα προτίμησης στο fund που είναι στο αεροδρόμιο, σε σύγκρουση και σε σύγκριση με τα μεγάλα κέρδη που έχει ο φορέας, και το δεύτερο, την έμμεση ανακοίνωση του κ. Χατζηδάκη για τις διαπραγματεύσεις στον ESM. Δεν ξέρω αν έχει γίνει κατανοητό τι άνοιξε η Κυβέρνηση.

Θέλουμε μια διευκρίνιση. Με ποια εξουσιοδότηση; Με ποιον πολιτικό και οικονομικό προγραμματισμό; Από πού και ως πού; Τι θα συζητήσει ακριβώς η Κυβέρνηση; Έχει βάλει στο πρόγραμμά της κάτι τέτοιο; Υπάρχει κάποια κοινωνική και οικονομική εξουσιοδότηση, για να τα συζητήσουμε; Το είπε ο κ. Χατζηδάκης. Πώς το είπε; Επειδή τον πιέσαμε για την τροπολογία, γι’ αυτό το είπε.

Δηλαδή η Κυβέρνηση δεν έχει την επάρκεια να καλέσει μια συζήτηση στη Βουλή, να το βάλει σε μια τυπική διαδικασία, ώστε να γίνει διαβούλευση, να έρθουν και οι φορείς, να έρθει και η Τράπεζα της Ελλάδος, να έρθουν και τα συμβούλια εμπειρογνωμόνων, να έρθει και το Γραφείου Προϋπολογισμού στη Βουλή, να τα συζητήσουμε. Εμείς δεν λέμε να μην τα συζητήσουμε, αλλά αναρωτιόμαστε πάρα πολύ τι παιχνίδια παίζετε πίσω από την πλάτη της χώρας, γι’ αυτό και δεν σας εμπιστευόμαστε.

Γι’ αυτό ο εισηγητής μας έβαλε εξαρχής το θέμα της τροπολογίας και είπαμε ότι, με βάση την αναποτελεσματικότητα της οικονομικής πολιτικής και την κοινοβουλευτική διαδικασία, δεν έχετε καμμία εξουσιοδότηση για ψήφο επί της αρχής του νομοσχεδίου. Ξεκάθαροι ήμασταν.

Είπε επίσης -και κλείνω με αυτό- ο κύριος Πρωθυπουργός: «Θα δουν την αύξηση οι υπάλληλοι στην τσέπη τους.». Και: «Θα ακούσουν οι πολίτες ότι θα υπάρχει αύξηση.». Προσέξτε ποια είναι η προτεραιότητά του, να ακούσουν οι πολίτες ότι θα υπάρχει αύξηση. Ναι, αλλά οι εργαζόμενοι θα δουν 40 ευρώ. Αυτό το είπατε;

Μην ακούτε τα μεγάλα λόγια για τα ποσοστά και τα δισεκατομμύρια που ανακοινώνει η Κυβέρνηση, πέρα από το ότι και κάποια επιδόματα που παρουσίασα κι εγώ στην τοποθέτησή μου ότι δίνονται απ’ τη φορολόγηση κάποιων αυξήσεων. Το ισοζύγιο, δηλαδή, είναι μηδενικό. Δεν δίνει τίποτα η Κυβέρνηση.

Και βέβαια οφείλω να πω -συζητήθηκε και στα έδρανα ως έναν βαθμό- ότι οι δημόσιοι υπάλληλοι δεν μπορούν να ξεχάσουν και ότι κ. Μητσοτάκης ήταν ο υπουργός της διαθεσιμότητας. Δεν ξέρω αν το θυμάστε. Όλοι έχουμε μια ιστορία και τη γνωρίζουμε την ιστορία εδώ στην Ελλάδα.

Θέλω να πω ότι στο επίπεδο των επιδομάτων υπάρχουν δύο μεγάλες διαφορές εκ μέρους μας. Πρώτον, το Youth Pass. Όχι, δεν έχουν οι νέοι και οι νέες της χώρας μας ανάγκη από 150 ευρώ. Έχουν ανάγκη από μια πατρίδα που θα τους εξασφαλίζει δουλειές. Πρώτα από όλα, έχουν ανάγκη από μια πατρίδα που θα τους εξασφαλίζει ότι θα έχουν όλοι πρόσβαση στη δημόσια παιδεία, που τους τη στερείτε. Έχουν ανάγκη από μια πατρίδα που τους εξασφαλίζει να υπάρχει έρευνα, με χρηματοδότηση και με σωστές αμοιβές, για να υπάρχει καινοτομία στην οικονομία και νέες θέσεις εργασίας εδώ.

Αυτά δεν τα εξασφαλίζει η Κυβέρνηση και θέλει να τους δώσει χαρτζιλίκι. Και μάλιστα το έκανε και προεκλογικά ξεκάθαρα, με έναν τρόπο, αν θέλετε, φιλοδωρήματος. Αυτό προσπάθησε να κάνει η Κυβέρνηση. Και περηφανεύεται για τα 150 ευρώ; Να φτιάξουμε δουλειές με 1.150 ευρώ και πάνω, να πούμε μπράβο. Και μη μας λέτε και τα νούμερα της ανεργίας, που εδώ διαφωνούν μεταξύ τους η ΕΛΣΤΑΤ με τη ΔΥΠΑ και κρύβονται τετρακόσιες με πεντακόσιες χιλιάδες άνεργοι. Μην κοροϊδευόμαστε. Αυτά είναι τα πραγματικά.

Όσον αφορά το Market Pass, εμείς δεν ακούσαμε από τον κύριο Πρωθυπουργό τίποτα ως προς τις τρεις μεγάλες αλήθειες. Το Market Pass είναι ένα επίδομα που δίνεται λόγω της ακρίβειας. Άρα η Κυβέρνηση επέτρεψε την ακρίβεια. Δεύτερον, είναι ένα επίδομα το οποίο αναγνωρίζει την αποτυχία της Κυβέρνησης. Καμμία συγγνώμη, καμμία αλλαγή στην πολιτική. Τρίτον, είναι μια επιδότηση που από τα φορολογικά έσοδα χρηματοδοτεί την ακρίβεια. Άρα δεν ρυθμίζει την ακρίβεια, δεν μειώνει την ακρίβεια, δεν ρυθμίζει την αγορά.

Τελικά το μόνο που μας είπε χαρούμενος είναι ότι τρία εκατομμύρια διακόσιες χιλιάδες οικογένειες είναι δυνητικά ωφελούμενοι του Market Pass. Ξέρετε τι σημαίνει αυτό, κύριε Χατζηδάκη; Το παίζετε και φιλελεύθερος. Σημαίνει ότι το 85% των οικογενειών της χώρας είναι ευάλωτες από την πολιτική σας. Σημαίνει ότι το 85% των οικογενειών της χώρας το καταδικάσατε να ζει με επιδόματα. Σημαίνει ότι δεν υπάρχει μέλλον και προκοπή για το 85% των νοικοκυριών της χώρας, αλλά πρέπει να περιμένουν από τα φορολογικά έσοδα να πληρωθούν το επίδομα επιβίωσης. Και είστε χαρούμενοι για τα τρία εκατομμύρια διακόσιες χιλιάδες οικογένειες που είναι δυνητικά ωφελούμενοι; Αυτό είναι κατάντια για μια χώρα.

Εμείς το ξεκαθαρίζουμε. Θέλουμε μια πατρίδα η οποία να είναι στην πρωτοπορία της Ευρώπης. Δεν θέλουμε απλά να μείνουμε Ευρώπη. Θέλουμε να είμαστε τα καλά παραδείγματα της Ευρώπης. Και το να χρηματοδοτείται με επίδομα σίτισης το 85% των νοικοκυριών δυστυχώς είναι κατηφόρα στις τελευταίες θέσεις της Ευρώπης. Αυτό δεν μου φαίνεται πολύ φιλελεύθερο.

Αντίθετα, πρέπει να σας πω ότι τα επιδόματα μειώνουν τον βαθμό ελευθερίας της κοινωνίας, την κάνουν εξαρτώμενη, δεν στηρίζεται στις δυνάμεις της, δεν στηρίζεται στην παραγωγή, δεν στηρίζεται στην εργασία, στηρίζεται στον Άγιο Βασίλη που παίρνει λεφτά από τη φορολογία, από τα υπερέσοδα της φορολογίας, για να επιβιώσουν οι κοινωνικές ομάδες που πλήττονται. Διότι κάποιοι πήραν τα λεφτά στα ταμεία τους. Σε αυτά βάλατε και προσωπικά πλάτη, κύριε Χατζηδάκη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πρόεδρε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, προηγείται ο Πρόεδρος του ΠΑΣΟΚ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Για διαδικαστικό είναι.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Δεν θέλω να απαντήσω. Θέλω πρώτον να καταθέσω τις νομοτεχνικές βελτιώσεις, για να τις γνωρίζουν οι συνάδελφοι. Είναι δέκα, δεν είναι κάποιας μείζονος σημασίας, αυτή που έχει μεγαλύτερη σημασία είναι κάποια που αφορά τους ελέγχους που γίνονται σε νησιωτικές περιοχές για την κάλυψη της διανυκτέρευσης των ανθρώπων που κάνουν τους ελέγχους.

Καταθέτω, λοιπόν, στα Πρακτικά για να τις δείτε.

(Οι προαναφερθείσες νομοτεχνικές βελτιώσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 398 και 399)

ΑΛΛΑΓΗ ΣΕΛΙΔΑΣ

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Για τον κ. Φάμελλο, πρώτον για τον ESM, επειδή είναι τεχνικό το θέμα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Δεν θα γκρεμιστεί η Βουλή για μερικά δευτερόλεπτα.

**ΠΡΟΕΔΡΕΥΩΝ (Βασίλειος Βιλιάρδος):** Αυτό που κάνετε δεν είναι σωστό.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Θα είχα τελειώσει, κύριε Πρόεδρε.

Για τον ESM, όταν θα έρθει η συμφωνία, κατά την εκτίμησή μου -το καταθέτω- θα οδηγήσει σε μείωση του δανεισμού της χώρας. Αν θέλετε, καταψηφίστε το. Όπως καταψηφίζετε και τις θετικές ρυθμίσεις για τους δημοσίους υπαλλήλους και εσείς και το ΠΑΣΟΚ, ενώ το πρωί και…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τόση αγωνία και τόσος πανικός δεν χρειάζεται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Διερωτώμαι γιατί επανήλθατε στο θέμα και είπε ότι ο εισηγητής σας δήθεν και τα λοιπά, ο εισηγητής σας ο κ. Μαμουλάκης είπε το πρωί ότι ο ΣΥΡΙΖΑ…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, άλλα είπατε προηγουμένως.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μην πανικοβάλλεστε, κύριε Χατζηδάκη. Υποτιμάτε τον εαυτό σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φάμελλε, παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Είπε ότι ο ΣΥΡΙΖΑ υπερψηφίζει επί της αρχής το νομοσχέδιο. Το πρωί το υπερψηφίζετε, το βράδυ το καταψηφίζετε. Αυτή είναι η αξιοπιστία σας. Συνεχίζετε στον ίδιο δρόμο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Τον λόγο έχει ο Πρόεδρος του ΠΑΣΟΚ ο κ. Νίκος Ανδρουλάκης, για πέντε λεπτά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Εγώ πολύ γρήγορα θέλω να σχολιάσω αυτά που είπε ο Πρωθυπουργός, ο οποίος για άλλη μια φορά φάνηκε πρωταθλητής της παραπληροφόρησης. Είπε κατά λέξη ότι το ΠΑΣΟΚ δεν ψηφίζει τις αυξήσεις στους δημοσίους υπαλλήλους. Ο κ. Μητσοτάκης είπε ψέματα. Υπερψηφίζουμε τις διατάξεις που αφορούν στις αυξήσεις στους δημοσίους υπαλλήλους.

Γιατί καταψηφίζουμε επί της αρχής το νομοσχέδιο; Διότι διαφωνούμε σε πάρα πολλά σημεία, τα οποία έχω αναλύσει στην ομιλία μου.

Τίποτα δεν κάνετε για το ιδιωτικό χρέος. Αγωνιά η αγορά για τις εκατόν είκοσι δόσεις, για να ρυθμίσει τα χρέη της. Οι ρυθμίσεις οι οποίες έχετε είναι για ελάχιστους.

Τι κάνετε για τα κόκκινα δάνεια; Τι κάνετε γι’ αυτούς τους ανθρώπους που τους εκβιάζουν τα funds; Δεν κάνετε τίποτα.

Τι κάνετε για τους χαμηλοσυνταξιούχους; Προτείνουμε ένα νέο ΕΚΑΣ για τους πιο ευάλωτους χαμηλοσυνταξιούχους που είναι σε δύσκολη θέση. Τίποτα δεν κάνετε ούτε και γι’ αυτό.

Και βέβαια, το πρόγραμμα «Σπίτι μου», που το έχετε κάνει σημαία. Μιλάτε γι’ αυτούς που μπορούν να αγοράσουν έστω και με ένα χαμηλότοκο δάνειο ένα σπίτι. Για τους εκατοντάδες χιλιάδες που δεν μπορούν να νοικιάσουν ένα σπίτι, τι κάνετε; Τίποτα και γι’ αυτούς.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτή είναι λοιπόν η αξιακή και η ιδεολογική μας διαφορά. Διότι εμείς προτείνουμε μόνιμα μέτρα για την πλειονότητα του ελληνικού λαού, για να μειωθούν οι ανισότητες, για να υπάρχει πρόταση αντιμετώπισης των πολύ μεγάλων ζητημάτων που άνοιξε η νέα εποχή της ενεργειακής κρίσης, της πανδημίας και βέβαια, των ανατιμήσεων σε πάρα πολλά βασικά αγαθά. Γι’ αυτό σας προτείναμε και τη μείωση του ΦΠΑ -έστω και για ένα περιορισμένο χρονικό διάστημα- για τα βασικά είδη διατροφής, αλλά εσείς το αρνείστε.

Τι κάνετε για τους ελέγχους στην αγορά; Τίποτα δεν κάνετε. Ελάχιστα πρόστιμα, ενώ εσείς οι ίδιοι πολλές φορές στις συνεντεύξεις σας παραδέχεστε ότι υπάρχει αισχροκέρδεια.

Είστε Κυβέρνηση, δεν είστε τροχονόμοι ισχυρών οικονομικών συμφερόντων, οι οποίοι θα κερδοσκοπούν στην πλάτη του ελληνικού λαού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτό λένε τα επίσημα στοιχεία, ότι οι ανισότητες αυξάνουν, ότι κατρακυλάει η αγοραστική δύναμη των Ελλήνων και συγχρόνως πολλαπλασιάζονται τα κέρδη των μεγάλων επιχειρήσεων.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Δεν είναι αυτό ένα μήνυμα για την οικονομική σας πολιτική; Γι’ αυτό, λοιπόν, επί της αρχής καταψηφίζουμε το νομοσχέδιο αυτό και στηρίζουμε τις διατάξεις, όπως η σχετική με τους μισθούς των δημοσίων υπαλλήλων παραπληροφορεί ο κ. Μητσοτάκης και τα φιλικά μέσα ενημέρωσης από το πρωί. Υπερψηφίζουμε ό,τι αφορά τους ασθενέστερους συμπολίτες μας και βρίσκεται σε αυτό το νομοσχέδιο. Είναι μια στάση ευθύνης, είναι μια πολιτική στάση. Θα καταλάβει πολύ καλά ο κ. Μητσοτάκης από τις πρώτες μέρες της διακυβέρνησής του ότι θα είμαστε η αξιόπιστη Αντιπολίτευση και όχι η συμπολιτευόμενη Αντιπολίτευση, όπως θα τον βόλευε. Σενάρια που τον βολεύουν δεν πρόκειται να δει από το ΠΑΣΟΚ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς έχουμε λόγο αξιόπιστο, συνεπή, ορθό λόγο, που αφορά τα καθημερινά προβλήματα. Και δεν να προσπαθούμε με τους μιντιακούς μας βραχίονες να παραπλανήσουμε τον ελληνικό λαό, μη απαντώντας στα μεγάλα αδιέξοδα που δημιούργησε η οικονομική κρίση των τελευταίων ετών.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Κυρίες και κύριοι συνάδελφοι, επιτρέψτε μου με αφορμή την άνοδό μου στο έδρανο του Προεδρεύοντος να εκφράσω κι εγώ την οδύνη μου για τον άδικο χαμό των δύο ηρωικών πιλότων μας, οι οποίοι έπεσαν την ώρα του καθήκοντος, του Σμηναγού Χρήστου Μουλά και του συμπατριώτη μου από το Κιλκίς Ανθυποσμηναγού Περικλή Στεφανίδη.

Ο ηρωισμός και η αυτοθυσία τους προκειμένου να σώσουν ζωές και περιουσίες τούς καθιστά αθανάτους στη μνήμη μας για πάντα. Ειλικρινή συλλυπητήρια στους οικείους τους.

Τον λόγο έχει ζητήσει ο Υπουργός Επικρατείας κ. Μαυρουδής Βορίδης για πέντε λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Επιτρέψτε μου να συνοψίσω, έτσι όπως την κατανοώ, την επιχειρηματολογία της Αντιπολίτευσης, κυρίως του ΣΥΡΙΖΑ και του ΠΑΣΟΚ, για τους λόγους που καταψηφίζουν επί της αρχής το νομοσχέδιο. Είπατε αμφότεροι ότι θα υπερψηφίσετε τις θετικές και ευνοϊκές διατάξεις. Είπατε ότι θα τις στηρίξετε, γιατί αυτές είναι διατάξεις οι οποίες βοηθούν και όσα ρυθμίζουν, και τα θέματα τα συνταξιοδοτικά, προφανώς και τα θέματα που αφορούν τα μισθολογικά των δημοσίων υπαλλήλων.

Θέλω λίγο να σας διαβάσω τι πρόκειται να υπερψηφίσετε λοιπόν. Στο δεύτερο μέρος, άρθρα 3 έως 19. Θα υπερψηφίσετε το άρθρο 3, αναπροσαρμογή συντάξεων, το άρθρο 4, τον συντάξιμο μισθό των πολιτικών υπαλλήλων, το 5, τον συντάξιμο μισθό στρατιωτικών, το 6, την προσαύξηση για εξάμηνα πτητικά, το 7, το επίδομα νόσου και ανικανότητας. το 8, τον υπολογισμό της σύνταξης αναπήρων οπλιτών, το 9, αξιωματικοί, ανθυπασπιστές για τα ζητήματα της τοπικής αυτοδιοίκησης, το 10, υπολογισμός πολεμικής σύνταξης των οικογενειών αξιωματικών, το 11, επιδόματα ανικανότητας, το 12, ειδικά πρόσθετα επιδόματα ανικανότητας βαριά αναπήρων πολέμου, το 13, επιδόματα φυματικού ή νόσου, το 14, επίδομα τυφλότητας, το 15, αποδοχές υπαξιωματικών πολεμικής αποστρατείας, το 16, μηνιαία σύνταξη λογοτεχνών, καλλιτεχνών, το 17, αύξηση συντάξεων νέων ασφαλισμένων, το 18, απλοποίηση εξουσιοδοτήσεων. Δεν ξέρω τι θα κάνετε για το άρθρο 19, είναι συμπληρωματικές διατάξεις.

Περνώ, όμως, στο τρίτο μέρος, μισθολογικές για το προσωπικό του δημοσίου τομέα. Θα υπερψηφίσετε, από το άρθρο 20 έως το άρθρο 27, την αναπροσαρμογή των βασικών μισθών, τον επανακαθορισμό της οικογενειακής παροχής, την αναπροσαρμογή του επιδόματος θέσης ευθύνης, το ειδικό επίδομα βιβλιοθήκης, την αναπροσαρμογή του επιδόματος ιδιαιτέρων συνθηκών εργασίας, την αναπροσαρμογή του επιδόματος των στελεχών των ενόπλων δυνάμεων, τη χιλιομετρική αποζημίωση και τα έξοδα διανυκτέρευσης. Όλα.

Στο επόμενο κεφάλαιο είναι οι αυξήσεις που αφορούν τα μέλη του διδακτικού και ερευνητικού προσωπικού, άρθρα 28 ως 33. Θα τα ψηφίσετε όλα.

Στο επόμενο κεφάλαιο είναι οι αυξήσεις για τα μέλη διδακτικού και ερευνητικού προσωπικού στρατιωτικών και άλλων σχολών, άρθρα 34 ως 38. Θα τα ψηφίσετε όλα.

Στο τέταρτο κεφάλαιο, οι μισθολογικές ρυθμίσεις για τις ανώτερες σχολές. Θα τις ψηφίσετε, άρθρα 39 έως 41. Θα τα ψηφίσετε όλα.

Προσέξτε, θα ψηφίσετε βεβαίως τις διατάξεις για την οικονομική ενίσχυση των πολιτών, διατάξεις για τη στήριξη των πολιτών, τη μείωση του φόρου εισοδήματος για φορολογούμενους με εξαρτώμενα τέκνα, τη μείωση του ενιαίου φόρου ιδιοκτησίας ακινήτων, την απαλλαγή από τη συμμετοχή στη φαρμακευτική δαπάνη, τη χορήγηση οικονομικής ενίσχυσης από τον κρατικό προϋπολογισμό με σκοπό την κάλυψη μέρους του αυξημένου κόστους των νοικοκυριών, άρθρα 43 ως 47.

Στο δεύτερο κεφάλαιο, συμπληρωματικές διατάξεις για τη δημοσιονομική διαχείριση, θα ψηφίσετε, είπατε, την αρμοδιότητα του δημοσιονομικού συμβουλίου. Άρα τα άρθρα αυτά, δηλαδή το άρθρο 48 και επόμενα, επίσης στην πλειοψηφία τους θα τα ψηφίσετε. Θα ψηφίσετε το άρθρο 54 για την περιστολή των φαινομένων αθέμιτης κερδοφορίας. Περιμένω να δω τι θα κάνετε για το «καλάθι του νοικοκυριού» στο άρθρο 55. Και θα ψηφίσετε τη χορήγηση οικονομικής ενίσχυσης για τη στήριξη του τουρισμού της Εύβοιας. Θα ψηφίσετε τη ρύθμιση, φαντάζομαι, για την ολοκλήρωση εργασιών στα υποβρύχια και βεβαίως περιμένω επίσης να δω τι θα κάνετε για τους δικαιούχους του προγράμματος «Σπίτι μου». Μας μένουν τα άρθρα 58 έως 63.

Θέλω να κάνω μία απλή ερώτηση: Όταν θα ψηφίσετε το σύνολο των άρθρων ή περίπου το σύνολο των άρθρων του νομοσχεδίου, ποια ακριβώς αρχή θα καταψηφίσετε; Θέλετε να μου εξηγήσετε, γιατί δεν το καταλαβαίνω; Ψηφίζετε όλο το νομοσχέδιο, ένα-ένα τα άρθρα, αλλά μετά έρχεστε και λέτε ότι θα καταψηφίσουμε την αρχή του νομοσχεδίου. Ποια αρχή του νομοσχεδίου καταψηφίζετε; Έχουμε ξεχάσει τι είναι η αρχή του νομοσχεδίου;

Άρα λοιπόν, προσέξτε, μιλάμε για έωλες αιτιάσεις, όπως: «Δεν περιλαμβάνονται άρθρα αναπτυξιακής πολιτικής, θα θέλαμε να έχετε περισσότερα βάλει μέσα, δεν μας φτάνει».

Παρεμπιπτόντως, για να συνεννοηθούμε, επειδή ακούω ότι αυτά είναι περίπου ψίχουλα, να συνεννοηθούμε τι είναι τα ψίχουλα. Τα ψίχουλα είναι 385,5 εκατομμύρια στον προϋπολογισμό του 2023 και από το 2024 και εφεξής είναι μέτρα 1,96 δισεκατομμύρια κατ’ έτος.

Αυτά είναι τα ψίχουλα, τα οποία για να ρωτήσω τον ΣΥΡΙΖΑ που έχετε κυβερνήσει: Δίνατε πολλά τέτοια ψίχουλα την εποχή της διακυβερνήσεώς σας;

**ΝΙΚΟΛΑΟΣ ΠΑΠΠΑΣ:** Δέκατη τρίτη! 1,1 δισ. ήταν και τα λέγατε ψίχουλα!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Διότι εδώ κάποια στιγμή πρέπει να αρχίσουμε να γειωνόμαστε, κύριε Παππά, που εξανίστασθε, λίγο με την πραγματικότητα. Και λέτε: «Μα υλοποιείται το 50% του προεκλογικού προγράμματος της Νέας Δημοκρατίας». Μάλιστα, εμείς σήμερα υλοποιούμε πράγματι μέσα από τις πρώτες συνεδριάσεις το 50% του προεκλογικού μας προγράμματος.

Προσέξτε, κανείς δεν είπε ότι εφόσον δημιουργείται δημοσιονομικός χώρος και υπάρχουν δημοσιονομικές δυνατότητες και εφόσον εκπληρώνονται οι φιλοδοξίες του προϋπολογισμού σταματάει η κοινωνική μεταβίβαση, σταματάει η συμμετοχή και στο μέρισμα το οποίο πρέπει να έχει ο ελληνικός λαός από την επιτυχή δημοσιονομική διαχείριση. Έχουμε, όμως, δεσμευτεί γι’ αυτά. Γι’ αυτά που έχουμε δεσμευτεί υλοποιούμε το 50% σήμερα.

Ακούστε, εγώ καταλαβαίνω ότι βρίσκεστε σε μεγάλη αμηχανία. Βρίσκεστε σε βαθύ πολιτικό πρόβλημα. Έπρεπε να ψηφίσετε μέσα στα πρώτα δύο νομοσχέδια τα οποία έχουν έρθει. Υπήρξε μια ισχυρή πλειοψηφία στον νόμο –πλέον- για την άρση των περιορισμών των κατοίκων εξωτερικού και βέβαια τώρα βρίσκεστε στη δύσκολη θέση να ψηφίσετε –υποχρεωμένοι- και το δεύτερο νομοσχέδιο της Κυβέρνησης.

Και αναρωτιέστε: Πώς θα κάνω αντιπολίτευση; Εγώ, όμως, λέω ότι θα έπρεπε να αναρωτηθείτε το αντίθετο: Πώς θα κάνω υπεύθυνη αντιπολίτευση; Υπεύθυνη αντιπολίτευση δεν γίνεται με το να λέτε ότι θα υπερψηφίσω όλο το νομοσχέδιο, αλλά θα καταψηφίσω την αρχή του. Αυτό είναι ο ορισμός της ανευθυνότητας και είναι ο ορισμός εκείνου που στην πραγματικότητα για να κεφαλαιοποιήσει δήθεν πολιτικά την αντίθεσή του στις θετικές πρωτοβουλίες της Κυβέρνησης, που δεν μπορεί να κάνει διαφορετικά, έρχεται και λέει απλώς ότι θα καταψηφίσει.

Επιτρέψτε μου και κάτι τελευταίο, το οποίο το άκουσα από τον κ. Φάμελλο, ότι ο Πρωθυπουργός το έβαλε στα πόδια. Πότε το έβαλε στα πόδια ο Πρωθυπουργός;

**ΝΙΚΟΛΑΟΣ ΠΑΠΠΑΣ:** Πριν από λίγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Παππά, αφήστε.

**ΝΙΚΟΛΑΟΣ ΠΑΠΠΑΣ:** Επειδή ρωτάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ψυχραιμία.

**ΝΙΚΟΛΑΟΣ ΠΑΠΠΑΣ:** Ψύχραιμα το λέω.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επειδή όλοι έχουμε εμπειρία παρουσίας Πρωθυπουργών, να σας πω ότι είναι η τρίτη συνεδρίαση της Ολομέλειας και ο Πρωθυπουργός στις τρεις συνεδριάσεις της Ολομέλειας έχει παραστεί και έχει μιλήσει στις δύο. Πότε απέφυγε την Ολομέλεια και το Κοινοβούλιο ο Πρωθυπουργός σε αυτές τις τρεις συνεδριάσεις;

Ήταν παρών, δέχτηκε ερωτήσεις, μίλησε για ζητήματα εκτός ημερησίας διατάξεως εν τη στενή εννοία, που προφανώς είναι πολύ σημαντικά, γιατί πράγματι οι καταστροφικές πυρκαγιές απασχολούν όλους και ευλόγως, στο Κοινοβούλιο. Μίλησε εκτενώς για τα ζητήματα αυτά. Έδωσε εξηγήσεις. Μόνο στα πόδια δεν το έβαλε ο Πρωθυπουργός.

Είναι πραγματικά προκλητικό αυτό που λέτε σε αυτή την Αίθουσα. Ο Πρωθυπουργός στις τρεις συνεδριάσεις ήταν στις δύο παρών. Εσείς εξακολουθείτε να μην είστε ικανοποιημένοι από την παρουσία του Πρωθυπουργού.

Η Αντιπολίτευση βρίσκεται σε εξαιρετικά δυσμενή θέση, καθώς η αλήθεια είναι ότι η Κυβέρνηση ξεδιπλώνει τα θετικά οικονομικά και θεσμικά μέτρα, τα οποία έχει δεσμευτεί στον ελληνικό λαό να ξεδιπλώσει.

Από αυτή την θέση δεν φεύγετε, συνεχίζοντας ο ΣΥΡΙΖΑ την ανεύθυνη αντιπολίτευση και το ΠΑΣΟΚ ακολουθώντας τον ΣΥΡΙΖΑ στην ανεύθυνη αντιπολίτευση.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, παρακαλώ τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θέλω κι εγώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, για να μπει μια ροή στη συζήτηση, έχουν ζητήσει τον λόγο πολλοί Κοινοβουλευτικοί Εκπρόσωποι και βεβαίως με τη σειρά που δικαιούνται θα πάρουν τον λόγο. Θα μου επιτρέψετε ένα λεπτό μόνο ο κ. Σκρέκας να πάρει τον λόγο για να αναπτύξει δύο άρθρα. Ο κ. Παπαθανάσης στη συνέχεια θα πάρει τον λόγο και μετά οι Κοινοβουλευτικοί Εκπρόσωποι με τη σειρά τους.

(Θόρυβος στην Αίθουσα)

**ΜΙΧΑΗΛ ΚΑΤΡΙΝΗΣ:** Όχι, κύριε Πρόεδρε, πρέπει να απαντήσουμε στον κύριο Υπουργό.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, ο κ. Παπαθανάσης είναι από το αρμόδιο Υπουργείο, οπότε μόλις ακουστεί ο κ. Παπαθανάσης θα πάρουν τον λόγο οι Κοινοβουλευτικοί Εκπρόσωποι.

Τον λόγο έχει ο Υπουργός Ανάπτυξης, κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ένα λεπτό μόνο θα χρειαστώ να ενημερώσω τους συναδέλφους για το άρθρο 54 και το άρθρο 55.

Στο άρθρο 55 με τίτλο: «Περιστολή Φαινομένων Αθέμιτης Κερδοφορίας», εκείνο που κάνουμε είναι να παρατείνουμε μέχρι τις 31 Δεκεμβρίου του 2023, δηλαδή μέχρι τέλος του χρόνου την απαγόρευση αποκόμισης μεικτού περιθωρίου από τις εταιρείες λιανικής πώλησης, από τις εισαγωγικές εταιρείες και τις παραγωγικές εταιρείες για τα προϊόντα που αναφέρονται στο άρθρο, που είναι προϊόντα απαραίτητα για την υγεία, τη διατροφή, τη διαβίωση, τη μετακίνηση και εν πάση περιπτώσει προϊόντα τα οποία είναι απαραίτητα για τη διαβίωση του νοικοκυριού. Απαγορεύεται η αποκόμιση μεικτού περιθωρίου για όλο το διάστημα μέχρι τέλος του χρόνου, μεγαλύτερο από το μικρό περιθώριο που είχε όλο το έτος 2021, πριν ξεκινήσει δηλαδή η πληθωριστική κρίση.

Επίσης στο άρθρο 55, εκείνο το οποίο κάνουμε είναι να επεκτείνουμε τη διάρκεια μέχρι τέλος του χρόνου της λειτουργίας του «καλαθιού του νοικοκυριού».

Τι είναι το «καλάθι του νοικοκυριού»; Υποχρεώνουμε τις υπεραγορές, το οργανωμένο λιανεμπόριο να επιλέγουν από συγκεκριμένες κατηγορίες που εμείς προσδιορίζουμε, τουλάχιστον ένα προϊόν για κάθε κατηγορία σημαντική για τη διαβίωση του νοικοκυριού και να το προσφέρουν σε τιμές προσιτές, σε τιμές δηλαδή οι οποίες βοηθούν το νοικοκυριό και μειώνουν το κόστος των προϊόντων για τη διαβίωσή του.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Ο Αναπληρωτής Υπουργός Οικονομικών κ. Παπαθανάσης έχει τον λόγο για εννέα λεπτά και μετά θα περάσουμε στους Κοινοβουλευτικούς Εκπροσώπους.

**ΜΙΧΑΗΛ ΚΑΤΡΙΝΗΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Είναι Υπουργός του αρμοδίου Υπουργείου. Να ακουστεί ο κ. Παπαθανάσης και αμέσως μετά θα μιλήσουν οι Κοινοβουλευτικοί Εκπρόσωποι.

**ΜΙΧΑΗΛ ΚΑΤΡΙΝΗΣ:** Να του δίνατε τον λόγο πριν τον κ. Βορίδη αν είναι του αρμοδίου Υπουργείου.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Βορίδης είχε ζητήσει τον λόγο πολύ νωρίτερα.

Κύριε Παπαθανάση, έχετε τον λόγο για εννέα λεπτά.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Κύριε Κατρίνη, θα ακούσετε και αυτά που θα πω εγώ και μετά μπορείτε στο σύνολο να τοποθετηθείτε.

Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω και εγώ εκφράζοντας την οδύνη μου για την απώλεια των δύο Αξιωματικών ιπτάμενων της Πολεμικής Αεροπορίας του σμηναγού Χρήστου Μουλά και του Υποσμηναγού Περικλή Στεφανίδη και να εκφράσω τα θερμά μου συλλυπητήρια στις οικογένειες τους.

Όταν κάποιος αγωνίζεται και χάνει τη ζωή του, προκειμένου να προασπίσει τις ζωές των συνανθρώπων του, σίγουρα έχει τον χαρακτηρισμό του ήρωα. Έτσι λοιπόν, με τον αδόκητο χαμό των δύο αυτών παλικαριών, καταδεικνύεται το μέγεθος του κινδύνου που αντιμετωπίζουν καθημερινά αυτοί οι μαχητές της πρώτης γραμμής που επιχειρούν στον αέρα, στην ξηρά και στη θάλασσα και εμείς οφείλουμε, πριν ασκήσουμε οποιαδήποτε κριτική στο έργο τους, να σεβαστούμε τη μνήμη όσων χάθηκαν στο παρελθόν, για να μπορούμε εμείς να ζούμε ασφαλείς. Αιωνία τους η μνήμη, λοιπόν. Θα τους θυμόμαστε για πάντα.

Κυρίες και κύριοι συνάδελφοι, δεν μπορώ να μη σχολιάσω και την χθεσινή ψηφοφορία επί του νομοσχεδίου για την ψήφο των Ελλήνων του εξωτερικού. Είναι πλέον νόμος του κράτους, είναι κάτι το οποίο ήταν αυτονόητο δικαίωμα των απανταχού Ελλήνων να συμμετέχουν ισότιμα στις εκλογές, εφόσον είναι εγγεγραμμένοι στους εκλογικούς καταλόγους. Αυτό το δικαίωμα είναι ένα δικαίωμα που καθυστερήσαμε να τους δώσουμε μερικές δεκαετίες, αλλά κατ’ ουσίαν δικαιώνει τη θέση της Νέας Δημοκρατίας που σταθερά πίστευε ότι ένας Έλληνας δεν παύει να νοιάζεται και να αγαπά την πατρίδα του, να λυπάται στις δύσκολες στιγμές της και να χαίρεται στις επιτυχίες της όπου και να βρίσκεται. Δεν αλλάζει η ψυχή και ο χαρακτήρας του Έλληνα αν βρίσκεται σε διαφορετικές συντεταγμένες, αν βρίσκεται σε διαφορετικά γεωγραφικά μήκη και πλάτη.

Επειδή, λοιπόν, έχω βιώματα από τους Έλληνες αυτούς που ζουν στο εξωτερικό, θέλω να σας διαβεβαιώσω ότι αν όταν κάποιοι μάθουν ότι η Βουλή των Ελλήνων ψήφισε, δίνοντάς τους το δικαίωμα να ψηφίζουν από τον τόπο διαμονής τους, είμαι σίγουρος ότι θα δακρύσουν.

Και είμαι σίγουρος επίσης και αυτό αφορά, κυρίως, τον ΣΥΡΙΖΑ και αυτούς που δεν ψήφισαν το νομοσχέδιο αυτό να γίνει νόμος του κράτους, ότι όταν πληροφορηθούν ότι κόμματα της ελληνικής Βουλής δεν ψήφισαν να τους δώσουν το δικαίωμα αυτό, θα αναρωτηθούν το γιατί.

Θα ξεκινήσω, λοιπόν, επί του νομοσχεδίου με τα συγχαρητήριά μου στον εισηγητή της Κοινοβουλευτικής Ομάδας της Νέας Δημοκρατίας, τον κ. Μπαραλιάκο, για την εμπεριστατωμένη και αναλυτική εισήγησή του.

Με το παρόν σχέδιο νόμου, το πρώτο του Υπουργείου Εθνικής Οικονομίας και Οικονομικών, ερχόμαστε να κάνουμε πράξη ουσιαστικά το 50% των προεκλογικών μας οικονομικών εξαγγελιών. Εμείς πάντα πιστεύαμε ότι ό,τι εξαγγέλλουμε προεκλογικά πρέπει να υλοποιείται στο ακέραιο, κάτι το οποίο το κάναμε πράξη και κατά τη διακυβέρνηση 2019 - 2023. Τηρήσαμε όσα είχαμε υποσχεθεί και αυτό είναι που κάνουμε και τώρα. Επαναλαμβάνουμε το γεγονός αυτό, ότι ό,τι μετρημένο και κοστολογημένο υποσχεθήκαμε στον ελληνικό λαό, το κάνουμε πράξη μέσα στον πρώτο μήνα της διακυβέρνησης της Νέας Δημοκρατίας για μια νέα τετραετία.

Ό,τι υποσχεθήκαμε, λοιπόν, ήταν κοστολογημένο. Το είχαμε εγγράψει στο Πρόγραμμα Σταθερότητας. Δεν κλοτσήσαμε την καρδάρα κατά την προεκλογική περίοδο, διότι ξέραμε ότι ο ελληνικός λαός ζητούσε υπευθυνότητα και ότι στο τέλος ο ελληνικός λαός θα μας έδινε τη δυνατότητα να κυβερνήσουμε και να εφαρμόσουμε το πρόγραμμά μας.

Αυτά, λοιπόν, που υποσχεθήκαμε ξεκινήσαμε και τα κάνουμε πράξη. Θα ολοκληρώσουμε όλες τις υποσχέσεις μας και βεβαίως, με πραγματικά χρήματα που υπάρχουν κι όχι με χρήματα από λεφτόδεντρα, από ανύπαρκτα λεφτόδεντρα.

Το ύψος των παρεμβάσεων στο νομοσχέδιο αγγίζει τα 4,4 δισεκατομμύρια για τα τέσσερα χρόνια και επιπροσθέτως άλλα 385 εκατομμύρια για το 2023.

Επομένως, κατ’ ουσίαν προσεγγίζουμε το 50% των προεκλογικών υποσχέσεων.

Άμεσα, λοιπόν, νομοθετούμε για την υλοποίηση σημαντικών αυξήσεων στους μισθούς των δημοσίων υπαλλήλων, για πρώτη φορά μετά από δεκατέσσερα χρόνια και ταυτόχρονα για μέτρα ενίσχυσης του εισοδήματος των πολιτών, που περιλαμβάνουν αύξηση του αφορολόγητου, μείωση των φόρων και εισοδηματικές ενισχύσεις για νέους οικογένειες, μισθωτούς, συνταξιούχους και για ιδιοκτήτες ακινήτων.

Όπως γίνεται αντιληπτό από τα άρθρα του νομοσχεδίου, όλοι οι εξακόσιες εξήντα τρεις χιλιάδες δημόσιοι υπάλληλοι θα δουν οριζόντια αύξηση στις μηνιαίες αποδοχές τους από την 1-1-2024, ενώ όσοι κατέχουν θέσεις ευθύνης, κυρίως εκείνοι με παιδιά, θα δουν επιπλέον ενίσχυση του εισοδήματός τους λόγω της αύξησης κατά 30% του επιδόματος θέσης ευθύνης, αλλά και των ποσών της οικογενειακής παροχής για κάθε παιδί.

Το μέσο, λοιπόν, ετήσιο όφελος θα είναι 800 ευρώ καθαρά. Αν, όμως, λάβουμε υπ’ όψιν την κατάργηση της ειδικής εισφοράς αλληλεγγύης, την κατάργηση της ειδικής εισφοράς 1% υπέρ του Ταμείου Πρόνοιας των Δημοσίων Υπαλλήλων, διευθέτηση μισθολογικών αιτημάτων των Ενόπλων Δυνάμεων, αύξηση του αφορολογήτου κατά 1.000%, τότε το μέσο ετήσιο όφελος θα είναι 1.476 ευρώ καθαρά.

Με τις διατάξεις για την αύξηση του αφορολογήτου, το όφελος μιας οικογένειας με δύο παιδιά είναι 220 ευρώ τον χρόνο. Ταυτόχρονα, στο νομοσχέδιο αυτό παρατείνεται η εφαρμογή του Market Pass για τρεις ακόμη μήνες, κάτι το οποίο είχε λοιδορηθεί και το όφελος, κυρίως των συμπολιτών μας με χαμηλότερο εισόδημα, για μια τετραμελή οικογένεια θα είναι 52 ευρώ τον μήνα. Μια τετραμελής οικογένεια, λοιπόν, το 10% το οποίο λαμβάνει θα είναι 52 ευρώ τον μήνα, όταν το προσμετρούμε στα 520 ευρώ από έξοδα για τη διατροφή τους.

Εάν ακούγαμε τη μείωση του ΦΠΑ, που κατά την προεκλογική περίοδο ζητούσε και το ΠΑΣΟΚ και ο ΣΥΡΙΖΑ, τότε η αντίστοιχη μείωση των επτά εκατοστιαίων μονάδων, από το 13% στο 6%, θα σήμαινε κατ’ ουσίαν 32 ευρώ όφελος.

Επομένως, εμείς δίνουμε 52 ευρώ και η πρόταση της Αντιπολίτευσης για μείωση κατά επτά ποσοστιαίες μονάδες του ΦΠΑ θα έδινε στους συμπολίτες μας 32 ευρώ.

Θεσπίζεται το Youth Pass 150 ευρώ για νέους δεκαοκτώ και δεκαεννιά ετών, αλλά ταυτόχρονα, ένα πολύ σημαντικό μέτρο είναι ότι απαλλάσσονται μόνιμα από τη συμμετοχή στη δαπάνη αγοράς φαρμάκων ο πρώην δικαιούχοι του ΕΚΑΣ και μειώνεται κατά 10% ο ΕΝΦΙΑ για τις κατοικίες που ασφαλίζονται για σεισμό, πυρκαγιά και πλημμύρες.

Κάνουμε πράξη, λοιπόν, ό,τι είχαμε υποσχεθεί και μία από τις υποσχέσεις μας ήταν ότι το σύνολο των μετοχών -και ήταν μέσα στον δημόσιο διάλογο και ήταν απίστευτα τα πάνελ όπου ακούγαμε τους εκπροσώπους του ΠΑΣΟΚ και του ΣΥΡΙΖΑ να μιλούν για ιδιωτικοποίηση του νερού- θα έρθουν στην κατοχή του δημοσίου.

Επίσης, ρυθμίζεται το πλαίσιο εταιρικής διακυβέρνησης για την εισαγωγή των μετοχών του διεθνούς αερολιμένα στην κύρια αγορά του Χρηματιστηρίου. Εμείς πιστεύουμε στην ανάπτυξη και πιστεύουμε ότι η ανάπτυξη φέρνει νέες θέσεις εργασίας και κυρίως, δίνει ελπίδα για τις νέες και τους νέους.

Οφείλουμε, λοιπόν -και το κάνουμε πράξη με διάταξη του νόμου- να σταθούμε και δίπλα στους εργαζόμενους και στις επιχειρήσεις που πλήττονται από πυρκαγιές ή άλλες φυσικές καταστροφές, αρχής γενομένης από τις πυρκαγιές της 17ης Ιουλίου. Θεσπίζουμε τη δυνατότητα αναστολής για διάστημα έως τρεις μήνες των συμβάσεων εργασίας των εργαζομένων στις επιχειρήσεις που πλήττονται, έτσι ώστε οι εργαζόμενοι να λαμβάνουν μηνιαίως αποζημίωση 534 ευρώ.

Κυρίες και κύριοι, οι αυξήσεις στους μισθούς των δημοσίων υπαλλήλων, καθώς και όλα τα μέτρα ενίσχυσης του εισοδήματος των πολιτών προϋποθέτουν τη σωστή δημοσιονομική λειτουργία του κράτους, χωρίς μεγάλα και ψεύτικα λόγια. Θέλουμε να συνεχίσουμε την αναπτυξιακή δυναμική που δημιουργεί δημοσιονομικό χώρο και έτσι, αυξάνει τις δυνατότητες της πολιτείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Όλα αποτελούν συνάρτηση της αναπτυξιακής πορείας της οικονομίας και στη συνάρτηση αυτή σημαντικό ρόλο παίζουν ορισμένοι παράγοντες, όπως η στήριξη της μικρομεσαίας επιχειρηματικότητας, το φιλικό περιβάλλον για τις επενδύσεις, που καταφέραμε να αλλάξουμε τελείως την εικόνα της Ελλάδας -και να είναι η Ελλάδα μια χώρα, όπου θέλουν οι επενδυτές να έρθουν- η μείωση της γραφειοκρατίας, ένα τέρας το οποίο αντιμετωπίσαμε -δεν έχουμε φτάσει εκεί που θέλουμε, έχουμε πολλή δουλειά, όμως, να κάνουμε ακόμα και θα την κάνουμε- η διεύρυνση της περιμέτρου των επιχειρήσεων που έχουν πρόσβαση στον τραπεζικό τομέα. Χρειαζόμαστε πάνω από εξήντα χιλιάδες επιχειρήσεις πέραν αυτών που έχουν πρόσβαση στον τραπεζικό τομέα και γι’ αυτό, έχουμε ξεκινήσει την προσπάθειά μας και μέσω ενός εργαλείου της Αναπτυξιακής Τράπεζας, το «Know your Customer», έτσι ώστε να προαξιολογούμε εμείς τις αιτήσεις για να μη μπορούν να τις απορρίπτουν οι τράπεζες, αλλά ταυτόχρονα, απλοποίηση διαδικασιών, έτσι ώστε να αισθάνονται πιο σίγουροι οι επιχειρηματίες, αφού πλέον εμείς εμπιστευόμαστε και βγάζουμε έξω από το κράτος συνεχώς πολλές δουλειές που έκανε το κράτος, εμπιστευόμενοι τον ιδιωτικό τομέα, τους οικονομολόγους, τους μηχανικούς, τους ορκωτούς ελεγκτές, τους πιστοποιημένους φορείς.

Έχουμε μπροστά μας ένα διπλάσιο «Σχέδιο Μάρσαλ» ως προς το ΑΕΠ της χώρας, με πόρους ευρωπαϊκούς, ύψους 72 δισεκατομμυρίων, όπου, αν προσθέσουμε και το Πρόγραμμα Δημοσίων Επενδύσεων, φτάνουμε στα 80 δισεκατομμύρια, που θα μοχλεύσουν πάνω από 30 δισεκατομμύρια ευρώ σε ιδιωτικούς πόρους.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, συντομεύετε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Ολοκληρώνω, κύριε Πρόεδρε.

Θέλουμε, λοιπόν, τα χρήματα αυτά να αξιοποιηθούν στο καλύτερο, έτσι ώστε να δημιουργήσουν τη δέουσα αναπτυξιακή προοπτική και να μεγεθύνουν το Ακαθάριστο Εγχώριο Προϊόν. Τον Δεκέμβριο κλείνει το ΕΣΠΑ 2014 - 2020, που παραλάβαμε το 2019 από τον ΣΥΡΙΖΑ με απορρόφηση μόλις 20% και καταφέραμε σήμερα να είμαστε στο 85%. Θα κλείσουμε το ΕΣΠΑ 2014 - 2020.

Η Ελλάδα δεν θα χάσει ούτε ένα ευρώ, κυρίες και κύριοι.

Ταυτόχρονα, έχει ξεκινήσει το ΕΣΠΑ 2021 - 2027 και στόχος μας είναι να επιταχύνουμε την έναρξη των προγραμμάτων.

Με το Εθνικό Σχέδιο του Ταμείου Ανάκαμψης έγινε μεγάλη συζήτηση αν η Ελλάδα έχει εθνική στρατηγική. Είναι η πρώτη φορά που η Ελλάδα με την Κυβέρνηση του Κυριάκου Μητσοτάκη έχει εθνική στρατηγική για την ανάπτυξη και αυτή η εθνική στρατηγική ακουμπάει επάνω στο σχέδιο του νομπελίστα Πισσαρίδη, στο σχέδιο «Ελλάδα 2.0» του Ταμείου Ανάκαμψης και Ανθεκτικότητας και στο σχέδιο του ΕΣΠΑ 2021-2027 και ακούει σε τέσσερις πυλώνες.

Δεν τα είχατε αυτά επί ΣΥΡΙΖΑ. Δεν είχατε στρατηγική επί ΣΥΡΙΖΑ, γι’ αυτό δεν είχατε προσδιορίσει και τους άξονες και τους πυλώνες σας.

Πατάει, λοιπόν, επάνω στην πράσινη και ψηφιακή μετάβαση, στην κατάρτιση και στην εξειδίκευση του προσωπικού και στη στήριξη της επιχειρηματικότητας μαζί με την αύξηση της ανταγωνιστικότητας.

Όλα, λοιπόν, τα ευρωπαϊκά προγράμματα -και εδώ είναι μια δομική αλλαγή που κάναμε- θέλουμε να είναι συγχρονισμένα με τη δυνατότητα της οικονομίας να απορροφά τα προγράμματα αυτά, κάτι το οποίο αποτελεί για εμάς στρατηγικό μας στόχο. Κάθε ευρώ που μπαίνει στην οικονομία δημιουργεί συνθήκες νέων θέσεων εργασίας για νέες και νέους.

Κυρίες και κύριοι, σχεδιάζουμε το μέλλον. Είπαμε την προηγούμενη τετραετία ότι έχουμε σχέδιο για την τετραετία.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αναπληρωτή Υπουργού)

Ολοκληρώνω, κύριε Πρόεδρε.

Έχουμε πρόγραμμα για την τετραετία, πρόγραμμα για την οκταετία, αλλά το όραμά μας είναι για τη δεκαετία. Σχεδιάζουμε το μέλλον για τις νέες και τους νέους σε ένα περιβάλλον πολυπαραγοντικό, που αλλάζει διαρκώς.

Είμαστε, λοιπόν, στο πρώτο οικονομικό μας νομοσχέδιο. Έχουμε το όραμα μιας ισχυρής συμπεριληπτικής κοινωνίας και θέλουμε να τρέξουμε ακόμα πιο γρήγορα, χωρίς να αφήσουμε καμμία και κανέναν έξω από την ορατότητα του κράτους. Πιστεύουμε ότι το μέλλον είναι λαμπρό. Θα υλοποιήσουμε αυτά που έχουμε πει. Η ανάπτυξη θα δώσει την απάντηση, θα δημιουργήσει τον χώρο, θα δώσει θέσεις εργασίας, την ελπίδα στις νέες και στους νέους. Ξέρουμε, το πιστεύουμε και θα το πετύχουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Τον λόγο έχουν ζητήσει οι Κοινοβουλευτικοί Εκπρόσωποι. Απλά για την τάξη, να πω…

**ΒΑΣΙΛΕΙΟΣ ΓΙΟΓΙΑΚΑΣ:** Να βάλετε και Βουλευτές να μιλήσουν, κύριε Πρόεδρε.

**ΝΙΚΟΛΑΟΣ ΠΑΠΠΑΣ:** Ναι, αλλά δεν έχουμε κάνει πρωτολογία, κύριε συνάδελφε.

**ΠΡΟΕΔΡΕΥΩΝ (Γεώργιος Γεωργαντάς):** Ξέρετε πολύ καλά ότι πρέπει να πάρουν τον λόγο οι Κοινοβουλευτικοί Εκπρόσωποι. Αν μου επιτρέπετε, κύριοι συνάδελφοι, για να κερδίζουμε χρόνο, θέλω να πω το εξής. Οι Κοινοβουλευτικοί Εκπρόσωποι όλοι, πλην του Κομμουνιστικού Κόμματος Ελλάδας, έχουν τον μισό χρόνο για να μιλήσουν γιατί έχουν ακουστεί οι Πρόεδροί τους. Από το Κομμουνιστικό Κόμμα Ελλάδας δεν ακούστηκε ο Πρόεδρός του, οπότε θα μιλήσει πρώτος ο Κοινοβουλευτικός Εκπρόσωπος του ΚΚΕ. Αμέσως μετά θα μιλήσει ο Κοινοβουλευτικός Εκπρόσωπος του ΣΥΡΙΖΑ και μετά θα συνεχίσουμε με βάση την κοινοβουλευτική δύναμη όλων.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, θα ανακοινώσετε το πρόγραμμα;

**ΒΑΣΙΛΕΙΟΣ ΚΟΚΚΑΛΗΣ:** Πείτε μας μια πρόβλεψη, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Αν τηρήσουμε τους χρόνους μας, νομίζω ότι θα μπορέσουν να μιλήσουν αρκετοί Βουλευτές, αλλά νομίζω ότι είναι λίγο πρόωρο. Σε λίγο, αργότερα, θα τοποθετηθεί το Προεδρείο για την πρόβλεψη για να ξέρουν οι συνάδελφοι. Λίγο αργότερα να τοποθετηθούμε.

Παρακαλώ, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Με βάση τις τελευταίες πληροφορίες, ήδη ο αριθμός των νεκρών από τις πυρκαγιές έχει φτάσει στους πέντε συνολικά. Αυτοί οι άδικοι θάνατοι των δύο χειριστών του Καναντέρ, των δύο κτηνοτρόφων, αλλά και της γυναίκας, αναδεικνύουν τις εγκληματικές ευθύνες της Κυβέρνησης. Ευθύνες γιατί, βεβαίως, όλα τα παραπέμπει στο πρόσχημα περί κλιματικής αλλαγής. Ευθύνες που βρίσκονται στην απουσία ενός ολοκληρωμένου σχεδίου αντιπυρικής προστασίας με επίκεντρο την πρόληψη. Ευθύνες γιατί οι πυροσβέστες και οι χειριστές των εναέριων μέσων παλεύουν με απαρχαιωμένα μέσα για να αντιμετωπίσουν τις πυρκαγιές.

Όμως, για την Κυβέρνηση, τη σημερινή, αλλά και τις προηγούμενες, για την Ευρωπαϊκή Ένωση οι σύγχρονες υποδομές δασοπροστασίας είναι ένα άχρηστο κόστος γιατί δεν παράγουν όφελος. Όταν μιλάει η Ευρωπαϊκή Ένωση για όφελος, εννοεί την κερδοφορία του κεφαλαίου, για αυτό ακριβώς και δεν χρησιμοποιεί και δεν χρηματοδοτεί τέτοιου είδους υποδομές. Για παράδειγμα, υποδομές ολοκληρωμένης δασοπροστασίας σημαίνει καθαρισμοί των δασών, σημαίνει συντήρηση του δικτύου υδροδότησης, συντήρηση των νερό-δεξαμενών και των κρουνών, σημαίνει συντήρηση και επέκταση του αγροτικού δικτύου, του οδικού, και ταυτόχρονα δημιουργία εκτεταμένων αντιπυρικών ζωνών, όλα αυτά που δεν έχουν γίνει ποτέ τις προηγούμενες δεκαετίες με όλες τις κυβερνήσεις. Και βεβαίως, εκτός από τα χρήματα για τις συγκεκριμένες υποδομές, χρειάζεται και το έμψυχο δυναμικό, δηλαδή δασεργάτες, επιστήμονες εξειδικευμένοι.

Αλήθεια, στο Λαύριο που είναι και η εκλογική σας περιφέρεια, κύριε Υπουργέ, κύριε Βορίδη, έχει κανέναν δασεργάτη το δασαρχείο; Ούτε έναν δεν έχει. Πώς, λοιπόν, θα μπορέσει το δασαρχείο να συμβάλει στον καθαρισμό του δάσους και των δασικών εκτάσεων που είναι υπό την ευθύνη του;

Και βεβαίως εκτός από τους δασεργάτες και τις τεράστιες ελλείψεις που υπάρχουν, υπάρχουν και τεράστιες ελλείψεις στο Πυροσβεστικό Σώμα με πάνω από τεσσεράμισι χιλιάδες κενές θέσεις εργασίας. Και όλο αυτό οδηγεί στην εντατικοποίηση της εργασίας των πυροσβεστών. Και εξαιτίας αυτών των απάνθρωπων ρυθμών που αναγκάζονται να δουλεύουν, έχουμε ατυχήματα. Πριν τα δύο θανατηφόρα ατυχήματα, έχουν καταγραφεί πάνω από σαράντα περιπτώσεις τραυματισμών πυροσβεστών τις προηγούμενες ημέρες με τις μεγάλες πυρκαγιές στην Αττική και αλλού, είτε από εγκαύματα είτε από υπερκόπωση είτε αναγκάστηκαν να πάνε στα νοσοκομεία, και βεβαίως και ένας θάνατος ενός ακόμη πυροσβέστη από την καρδιά του.

Άρα όλη αυτή η κατάσταση τι είναι; Είναι ζήτημα συζήτησης στη Βουλή γενικά; Βεβαίως το ΚΚΕ δεν έχει κανένα πρόβλημα να συζητήσουμε και να ξανασυζητήσουμε στην Βουλή. Και στο παρελθόν αλλεπάλληλες φορές μετά από τραγικά γεγονότα έχουμε συζητήσει για το ζήτημα των πυρκαγιών. Συζητήσεις να γίνουν, αλλά οι συζητήσεις δεν μπορούμε να καλλιεργούμε αυταπάτες ότι θα αλλάξουν τον αντιδραστικό χαρακτήρα της αντιλαϊκής πολιτικής της Κυβέρνησης και στην αντιμετώπιση των πυρκαγιών. Απλώς είναι ατέρμονες συζητήσεις, ανούσιες και αδιέξοδες. Εδώ χρειάζονται συγκεκριμένα μέτρα. Ποια είναι αυτά τα μέτρα; Είναι μέτρα τα οποία θα προστατέψουν πραγματικά τη ζωή. Και αυτά τα μέτρα τα παλεύει το ΚΚΕ.

Κύριοι Υπουργοί, καταθέσαμε εχθές συγκεκριμένη ερώτηση με μια σειρά μέτρα προστασίας. Έχουμε αυταπάτες ότι η Κυβέρνηση θα τα υλοποιήσει; Όχι. Είναι στόχοι πάλης του κινήματος. Για αυτό διοργανώνονται συλλαλητήρια από εργατικά σωματεία, εργατικά κέντρα σε όλη την Ελλάδα για την προστασία της ανθρώπινης ζωής και των περιουσιών από τις πυρκαγιές, γιατί είναι στόχοι πάλης του κινήματος. Και δεν έχουμε αυταπάτες ότι μπορεί μια κυβέρνηση να λύσει αυτά τα ζητήματα. Για αυτό από το ΚΚΕ βρίσκονται μπροστά οι Βουλευτές στις πυρκαγιές που εκδηλώνονται.

Και δεν έχουμε επιλεκτική ευαισθησία, όπως η κ. Κωνσταντοπούλου. Εχθές, για παράδειγμα, στη δευτερομιλία της, παρ’ ότι υπήρχαν τρεις νεκροί, δεν αναφέρθηκε καθόλου στην υπόθεση των πυρκαγιών. Είχε άλλες ασχολίες, άλλα ντέρτια! Είχε την ψήφο των αποδήμων, δηλαδή να μπορούν τα διάφορα αμερικάνικα λόμπι να επηρεάζουν και να καθορίζουν την ελληνική κυβέρνηση και να κάνει νουθεσίες στο ΚΚΕ. Αυτός ήταν ο νταλκάς της εχθές; Σήμερα ξαφνικά έχουμε άλλον. Ο καθένας κρίνεται για τη στάση του και τη συνέπεια λόγων και έργων.

Και από αυτή την άποψη, εμείς μιλάμε καθαρά. Φαίνεται άλλωστε και από το σημερινό νομοθέτημα το πόσο στοχοπροσηλωμένοι είσαστε για τα μέτρα αυτά προστασίας. Ποια είναι αυτά για παράδειγμα; Είναι το άρθρο 44. Τι λέτε με το συγκεκριμένο άρθρο; Λέτε: μειώνουμε 10% τον ΕΝΦΙΑ, αρκεί ο καθένας να προχωρήσει σε ιδιωτική ασφάλιση στο σπίτι του για προστασία από φωτιές, πλημμύρες και σεισμούς. Ωραιότατα! Και το κράτος; Η ευθύνη του κράτους να πάρει τα απαραίτητα μέτρα προστασίας για να μην υπάρξουν προβλήματα; Στα μέτρα αντισεισμικής θωράκισης ολοκληρωμένης, αντιπλημμυρικής και αντιπυρικής προστασίας πού βρίσκεται; Πουθενά. Απών. Βγάζετε την ουρά σας εύσχημα και μετατρέπετε, λοιπόν, σε πελατεία για να προστατέψει ο άλλος την περιουσία του των αρπακτικών της ιδιωτικής ασφάλισης. Πάρα πολύ ωραίο μέτρο αυτό! Εντυπωσιακό! Είναι μέτρο που αναδεικνύει τον χαρακτήρα του αστικού κράτους ως κράτος εχθρικό για την ικανοποίηση των λαϊκών αναγκών, αλλά και πολύ φιλικό για την προστασία των συμφερόντων επιχειρηματικών ομίλων.

Δεύτερο παράδειγμα, αντί να αποζημιώσετε συνολικά στο 100% των ζημιών που πάθανε και της απώλειας εισοδήματος, εσείς τι έρχεστε και λέτε με το άρθρο της τροπολογίας; Λέτε ότι όσοι επιχείρησαν να αναστείλουν τη δραστηριότητά τους, οι εργαζόμενοι θα πάρουν 534 ευρώ για τρεις μήνες. Και η απώλεια εισοδήματος που είχαν αυτοί οι εργαζόμενοι πάει στον βρόντο. Και οι αυτοαπασχολούμενοι που θα αναγκαστούν να κλείσουν τις δουλειές τους εκεί; Να, λοιπόν, γιατί λένε ότι είσαστε ακριβοί στα πίτουρα και φτηνοί στο στάρι! Και το λέμε αυτό με βάση την υπόθεση αντοχών της οικονομίας.

Αλλά και μιας και έπιασα τις τροπολογίες, ας πάμε στην περιβόητη τροπολογία και στο άρθρο 1. Επαναφέρετε, λέει, στο δημόσιο την ΕΥΔΑΠ και την ΕΥΑΘ. Και λοιπόν; Και λοιπόν! Και που την επαναφέρετε τι έγινε; Θα αποτραπεί η περαιτέρω εμπορευματοποίηση του νερού; Στον καπιταλισμό το νερό είναι εμπόρευμα, δεν είναι αγαθό. Το πληρώνει ο άλλος για να το αγοράσει. Άρα είναι εμπόρευμα στον καπιταλισμό. Και επειδή είναι εμπόρευμα, δεν καλύπτει τις ανάγκες του λαού. Για αυτό υπάρχουν δεκάδες πόλεις που έχουν ακατάλληλο νερό. Να, λοιπόν, γιατί είναι εμπόρευμα το νερό και έχει κόστος. Ή μήπως με τη μεταφορά τους πάλι στο δημόσιο, της ΕΥΔΑΠ και της ΕΥΑΘ, θα αποτραπεί η πολιτική της Ευρωπαϊκής Ένωσης, αλλά και των κυβερνήσεων περί ιδιωτικοποίησης της διαχείρισης των υδάτινων πόρων;

Το είπε ο κ. Χατζηδάκης σε μια κρίση ειλικρίνειας. Μα, λέει, η ΕΥΔΑΠ και η ΕΥΑΘ είναι εισηγμένες στο Χρηματιστήριο και έχουν μετόχους. Οι μέτοχοι αυτοί, αλήθεια, γιατί μπήκαν στην ΕΥΔΑΠ και στην ΕΥΑΘ; Για να διασφαλίσουν ότι το νερό είναι κοινωνικό αγαθό; Για αυτό επένδυσαν τα χρήματά τους; Είχαν τέτοια σκορδοκαΐλα; Όχι, τους ενδιέφερε να βγάλουν κέρδη. Αν δεν είναι, λοιπόν, εμπορευματοποιημένο πως θα βγάλουν κέρδη; Από τη συμμετοχή τους και μάλιστα στην ΕΥΔΑΠ. Ιδιωτικά κεφάλαια αποτελούν το 38,5% του μετοχικού τους κεφαλαίου, και της ΕΥΑΘ αποτελούν το 30% τα ιδιωτικά κεφάλαια. Γιατί μπήκαν; Η «SUEZ» δηλαδή η πολυεθνική που είναι στην ΕΥΑΘ γιατί έχει πάει; Για την ψυχή της μάνας της; Να, λοιπόν, γιατί λέμε ότι όλα αυτά είναι προσχήματα που προσπαθείτε να συγκαλύψουν την ουσία, ότι και με αυτή την πολιτική θα συνεχιστεί, και με τη μεταφορά τους στο δημόσιο δεν αποτρέπεται, η εμπορευματοποίηση και η ιδιωτικοποίηση.

Το λέμε αυτό γιατί υπάρχουν συγκεκριμένα θέματα. Αλήθεια, κύριε Παππά, μιας και σας βλέπω απέναντι μου, στο φράγμα της Ρόδου τι έχει γίνει; Ιδιωτικοποιήθηκε το φράγμα της Ρόδου; Το έχει ο «ΑΚΤΩΡ» και το διαχειρίζεται; Το 2017 ιδιωτικοποιήθηκε. Ποιος καθορίζει την τιμολογιακή πολιτική του νερού που πίνει ο δήμος της Ρόδου. Ο δήμος της Ρόδου ή ο «ΑΚΤΩΡ» που έχει το φράγμα; Ο «ΑΚΤΩΡ» καθορίζει την τιμολογιακή πολιτική. Τι είναι αυτό; Δεν είναι εμπορευματοποίηση; Δεν είναι ιδιωτικοποίηση των υδάτινων πόρων; Βεβαίως είναι. Να, λοιπόν, γιατί λέμε ότι όλα αυτά είναι σχήματα, τα οποία δεν αποτρέπουν την περαιτέρω επιδείνωση της θέσης.

Βεβαίως εμείς δεν έχουμε αυταπάτες ότι οι όποιες κρατικοποιήσεις ή ιδιωτικοποιήσεις –ίδιο πράγμα είναι- γίνονται με ένα και μόνο σκοπό: να εξυπηρετήσουν τις ανάγκες των επιχειρηματικών ομίλων,, διότι το αστικό κράτος αποτελεί το συλλογικό καπιταλιστή. Τα συμφέροντα των καπιταλιστών θέλει να προστατεύσει. Γι’ αυτόν ακριβώς τον λόγο κρατικοποιεί τις ζημιογόνες επιχειρήσεις. Γερμανία: εταιρείες ενέργειας. Γαλλία (…) για να κοινωνικοποιήσουν τις ζημιές και όταν γίνουν κερδοφόρες να τους δώσουν στους ιδιώτες, μετόχους και επενδυτές. Γι’ αυτό το κράτος παρεμβαίνει με αποφασιστικότητα, ετοιμότητα και ταχύτητα να δημιουργήσει τις σύγχρονες και απαραίτητες υποδομές για να διευκολύνει τις επενδύσεις, ούτως ώστε να απαλλαγούν από αυτά τα έξοδα και τις δαπάνες οι επιχειρήσεις, να φτιάξουν τις απαραίτητες υποδομές, για να αυξηθεί το ποσοστό του κέρδους. Ενώ αντίθετα τις υποδομές που αφορούν την ανθρώπινη ζωή και την προστασία τους τις μεταφέρουμε στις καλένδες γιατί δεν αντέχει η οικονομία.

Αυτή η αντοχή της οικονομίας παραείναι ταξική. Γιατί το λέμε αυτό; Γιατί το βασικό κριτήριο είναι ποιος καθορίζει τις αντοχές της οικονομίας. Τις καθορίζουν οι ανάγκες των επιχειρηματικών ομίλων ή οι ανάγκες του λαού; Εμείς λέμε ότι τις καθορίζουν οι ανάγκες των επιχειρηματικών ομίλων και σε αυτές υποκλίνεστε εσείς ως Κυβέρνηση και τα υπόλοιπα κόμματα. Γι’ αυτό έχουμε για παράδειγμα φοροαπαλλαγές πάσης φύσης και μορφής. Ουσιαστικά συμβολικά συμμετέχουν -αν συμμετέχουν- στα φορολογικά έσοδα οι μεγάλοι επιχειρηματικοί όμιλοι. Οι εφοπλιστές δίνουν μια εθελοντική εισφορά. Οι τράπεζες έχουν τον αναβαλλόμενο φόρο. Εδώ σήμερα φέρνετε διάταξη στο άρθρο 52 που λέει ότι απαλλάσσετε όλους αυτούς που επενδύουν στα ελληνικά κρατικά ομόλογα και στα έντοκα γραμμάτια από τους φόρους στους τόκους. Αλήθεια γιατί δεν το κάνετε αυτό και για τους μικροκαταθέτες που πρέπει να πληρώνουν φόρους για τους τόκους. Γιατί δεν το κάντε αυτό; Δεν το κατάλαβα. Εκεί, όμως, που υπάρχουν τα μεγάλα συμφέροντα τους απαλλάσσετε από τη φορολογία, όπως γίνεται συνολικότερα.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

Σκανδαλώδης σειρά επιδοτήσεων στα διάφορα επενδυτικά τους σχέδια δημιουργίας των απαραίτητων υποδομών -όπως είπα και πιο πριν- παραχωρήσεων ορεινών όγκων, ακτών, του αιγιαλού, ειδικά χωροταξικά για τα κέρδη των επιχειρηματικών ομίλων. Ο κατάλογος δεν έχει τελειωμό. Ενώ αντίθετα όταν πάμε να μιλήσουμε για τις ανάγκες του λαού τότε υπάρχει η δαμόκλειος σπάθη της κοστολόγησης, της μη αντοχής της οικονομίας.

Ό,τι δίνετε, το δίνετε με το σταγονόμετρο και δεν αποτελούν τίποτα. Και μάλιστα τα περισσότερα απ’ αυτά είναι στοχευμένα για τους πιο εξαθλιωμένους που με τις πολιτικές σας τους μετατρέψατε σε εξαθλιωμένους. Συμβάλλετε και εσείς με τις πολιτικές σας να γίνουν εξαθλιωμένοι. Να σε κάψω Γιάννη να σ’ αλείψω λάδι, λένε στο χωριό μου. Ταυτόχρονα όλη αυτή η προσπάθεια δεν είναι τίποτε άλλο παρά μια προσπάθεια αναδιανομής της φτώχειας σε όλο και περισσότερους. Δηλαδή, οι λιγότερο φτωχοί μέσα από τη φορολογία τους να πληρώνουν για τους περισσότερο φτωχούς. Είναι τα διάφορα επιδόματα και τα διάφορα pass τα οποία δίνετε. Και όλα αυτά βεβαίως στη συνολικότερη προσαρμογή του συμφώνου σταθερότητας με τους δημοσιονομικούς κόφτες που θα είναι πολύ πιο αυστηροί το επόμενο διάστημα για τους λαούς και τις ανάγκες τους.

Για παράδειγμα, μιλάμε για συγκράτηση των κρατικών δαπανών. Ήδη η Γερμανία μιλάει για μείωση κατά 31 δισεκατομμύρια των κρατικών δαπανών που αφορούν κύρια τις κοινωνικές δαπάνες, ενώ αντίθετα αυξάνουν τις δαπάνες για τα εξοπλιστικά προγράμματα. Αυτό αναφέρεται στον νέο προϋπολογισμό της σοσιαλδημοκρατικής Κυβέρνησης της Γερμανίας. Για να μην ξεχνιόμαστε. Για να μπορέσει να γίνει ακόμη πιο αυστηρό το δημοσιονομικό πλαίσιο και να υπάρχουν τα ματωμένα πρωτογενή πλεονάσματα για τη διαχείριση του κρατικού χρέους. Αλλά θα έχει εξαιρέσεις, λέει. Και παλεύει η ελληνική Κυβέρνηση -με την υποστήριξη του ΣΥΡΙΖΑ- να εξαιρούνται από τους δημοσιονομικούς κόφτες τα εξοπλιστικά προγράμματα που σχετίζονται με τους ιμπεριαλιστικούς σχεδιασμούς.

Είναι και οι επενδύσεις, βεβαίως. Δηλαδή, αυτό που κάνουν οι κεφαλαιοκράτες. Για εκείνους να μην υπάρχουν κόφτες δημοσιονομικοί. Αλλά για τον λαό και τις ανάγκες του να υπάρχουν. Για την υγεία, για την παιδεία, αυτό έλειπε να μην υπάρχουν κόφτες. Επί της ουσίας τι επιβεβαιώνεται; Αυτό που είπε σε μια κρίση ειλικρίνειας ο κ. Χατζηδάκης. Προτείνουμε λίγα, λέει, για να μπορούμε να τα εφαρμόσουμε. Με αυτό τι θέλει να κάνει; Θέλει να συμπιέσει ακόμη περισσότερο τις ανάγκες αλλά και τις απαιτήσεις του λαού. Να μάθουν, δηλαδή, να ζουν με τα λίγα. Όμως του Χότζα το ανέκδοτο, που έμαθε τον γάιδαρό του να ζει χωρίς να τρώει, έχει γνωστό αποτέλεσμα. Το λέμε αυτό γιατί όλα αυτά τα οποία λέτε για παράδειγμα ότι μετά από δεκατέσσερα χρόνια θα δώσετε 70 ευρώ ονομαστική και όχι πραγματική αύξηση στους μισθούς των δημοσίων υπαλλήλων είναι πρόκληση. Αύξηση 6%. Και αφήστε τις αλχημείες για μέσους όρους βάζοντας μέσα στο τσουβάλι μια σειρά άλλα πράγματα.

Μισθός. Αυτό είναι το βασικό. Ούτε τα επιδόματα που έρχονται και παρέρχονται, ούτε τίποτα. Ο πραγματικός μισθός ο βασικός μισθός είναι το μεγάλο κριτήριο. Αλήθεια, με αυτά τα 70 ευρώ νομίζετε ότι ξεμπερδέψατε; Με τις τεράστιες απώλειες που είχαν για δεκατέσσερα χρόνια οι δημόσιοι υπάλληλοι από όλα τα μνημονιακά μέτρα που πήρατε όλες οι Κυβερνήσεις; Από τη φοροεπιδρομή που δέχτηκαν; Από την κατάργηση του δέκατου τρίτου και δέκατου τέταρτου μισθού; Αλήθεια οι υπόλοιποι τι λένε για τον δέκατο τρίτο και τον δέκατο τέταρτο μισθό; Τίποτα. Βουβαμάρα στην κυριολεξία. Αλλά λέμε «αντί για 6% αύξηση δώσε βρε αδερφέ 10%. Θα τα χαλάσουμε στο ζύγι;» Αυτή είναι η αγωνία σας και το άγχος σας.

Και επί της ουσίας τι λέτε; Ότι αυτά τα χρήματα είναι για τεσσεράμισι χρόνια. Μην περιμένετε άλλες αυξήσεις. Κάντε την πράξη. Το πακέτο αυτό 1,1 δισεκατομμύριο, επί τέσσερα χρόνια. Άρα, λοιπόν, τα επόμενα χρόνια δεν θα υπάρχουν άλλες αυξήσεις για τους δημοσίους υπαλλήλους. Λοιπόν, τους λέτε μια τετραετία στον πάγο οι ανάγκες τους παρά το επίπεδο του τιμάριθμου, του πληθωρισμού. Δεν καλύπτει ούτε καν αυτό.

Και βεβαίως με τις παρεμβάσεις αυτές διευρύνετε ακόμη περισσότερο τη μισθολογική ψαλίδα που υπάρχει εντός του δημοσίου. Το ονομάζετε «θέση ευθύνης». Γιατί ευθύνης; Για να αναπτύξουν την αντιλαϊκή πολιτική. Και σε αυτούς τα επιδόματα αυξάνονται 30%. Ενώ για τους απλούς δημοσίους υπαλλήλους είναι 6% η ονομαστική αύξηση. Για να μην ξεχνιόμαστε. Υπάρχουν απαράδεκτες διακρίσεις σε ενιαίες κατηγορίες εργαζομένων ανάμεσα στα μέλη ΔΕΠ και στους ερευνητές. Δεν είναι ενιαίος χώρος; Γιατί υπάρχει αυτή η τεράστια ψαλίδα ανάμεσα στα μέλη ΔΕΠ και τους ερευνητές, την οποία συνεχίζετε και κλιμακώνετε;

Υπάρχουν κι άλλα, κύριε Πρόεδρε. Εργαζόμενοι πολλαπλών ταχυτήτων στον δημόσιο τομέα, οι πλήρους απασχόλησης και οι συμβασιούχοι έργου χρόνου, οι εργολαβικοί και ενοικιαζόμενοι εργαζόμενοι που δεν βλέπουν τίποτε, αυτοί που είναι με δελτίο παροχής υπηρεσιών. Για όλον αυτόν τον κόσμο που αποτελεί ένα πολύ μεγάλο κομμάτι των εργαζομένων του δημοσίου τομέα, τίποτα.

Βεβαίως έχετε να αντιμετωπίσετε την πολιτική κριτική των άλλων κομμάτων η οποία περιόρισε ορισμένα επιμέρους ζητήματα που δεν αμφισβητούν την κυρίαρχη πολιτική. Άλλωστε Νέα Δημοκρατία, ΣΥΡΙΖΑ και ΠΑΣΟΚ έχουν κοινό πρόγραμμα το οποίο καθορίζουν οι ανάγκες των επιχειρηματικών ομίλων, η πολιτική της Ευρωπαϊκής Ένωσης και οι δεσμεύσεις από το ΝΑΤΟ. Γι’ αυτό λένε κάτι λίγο παραπάνω: 10% αντί για 6%. Ή «αντί για 13%, ρε παιδιά, ας το κάνουμε 8% έστω και προσωρινά». Λες και θα τα χαλάσουμε εκεί. Λες και η ακρίβεια δεν είναι παιδί των πολιτικών που εφάρμοσαν και η σημερινή και οι προηγούμενες κυβερνήσεις. Σας λέει τίποτα η απελευθέρωση της αγοράς ηλεκτρικής ενέργειας, το ακριβό ενεργειακό μίγμα, η φορολογία και το χρηματιστήριο; Αυτά δεν παίζουν ρόλο; Σας λέει τίποτα για παράδειγμα η άμεση εμπλοκή της χώρας μας ενεργητικά στον πόλεμο των ιμπεριαλιστικών με τις ευλογίες όλων των κομμάτων; Και το εμπάργκο στη Ρωσία που πληρώνει πανάκριβα ο λαός; Σας λένε τίποτα τα τεράστια εξοπλιστικά προγράμματα που τα πληρώνει ο λαός και στα οποία συμφωνείτε όλοι; Άρα αυτή η συζήτηση περί στεγαστικών αναγκών δεν είναι ούτε ασπιρίνη. Οι στεγαστικές ανάγκες δεν είναι εμπόρευμα; Όσο είναι εμπόρευμα τόσο θα διευρύνεται ακόμη περισσότερο η ψαλίδα ανάμεσα στις δυνατότητες και στο επίπεδο ικανοποίησης των αναγκών.

Εδώ πέρα καταργήσατε –και συμβάλατε όλοι σας- τον Οργανισμό Εργατικής Κατοικίας που είχε μια σχετική παρέμβαση στο αστικό κράτος έστω για κάποιους εργαζόμενους, για έναν μικρό αριθμό. Τώρα το καταργείτε και αυτό και τους στέλνετε βορά στα νύχια των τραπεζών με το πρόγραμμα «ΣΤΕΓΗ» ή με διάφορες άλλες προσωρινές επιδοτήσεις του ενοικίου.

Να, λοιπόν, ποια ήταν η υπεροχή του σοσιαλισμού, η τεράστια υπεροχή του σοσιαλισμού, που όλοι είχαν διασφαλισμένη στέγαση με βάση τις σύγχρονες ανάγκες τους. Και δεν μιλάμε για όλα τα υπόλοιπα.

Γι’ αυτό -για να τελειώνω- δεν φτάνει μόνο ότι έχετε κοινά προγράμματα, αλλά θέλετε και κοινό μηχανισμό να σας ελέγχει τα προγράμματα και να παίρνετε την άδεια αυτού του μηχανισμού, δημοσιονομικό συμβούλιο –λέει- που θα κοστολογεί τα προγράμματά σας. Αν πει το δημοσιονομικό συμβούλιο ότι αυτό βγαίνει έξω από το κοστολόγιο, τι θα κάνετε; Σε ποιον δίνετε την αρμοδιότητα να καθορίζει ποιοι θα είναι οι στόχοι σας; Σε ένα δημοσιονομικό συμβούλιο. Αλήθεια; Εσείς τι ρόλο βαράτε τότε; Αλλά αυτό ξέρετε πολύ καλά γιατί το κάνετε. Διότι ξέρετε πολύ καλά ότι οι τεχνοκράτες του δημοσιονομικού συμβουλίου θα σας λένε τι; «Περιορίστε», όπως λέει ο διοικητής της Τράπεζας της Ελλάδας, «τις δαπάνες και τις υποσχέσεις γιατί «δεν βγαίνουμε»». Αυτό, λοιπόν, θα λέει για να μπορεί να πείθεται και ο λαός να μην έχει απαιτήσεις, να μην παλεύει, να μη διεκδικεί, να μην έχει αξιοπρέπεια και να βολεύεται με τα «ψίχουλα» που λέει το δημοσιονομικό συμβούλιο ότι μπορεί να πάρει. Κάποιοι τεχνοκράτες, λοιπόν, θα καθορίζουν τη ζωή και το επίπεδο της εργατικής τάξης.

Ε, λοιπόν, δε σφάξανε. Το ΚΚΕ θα πρωτοστατήσει να ισχυροποιηθεί ακόμη περισσότερο το ρεύμα αμφισβήτησης σε αυτήν την κυρίαρχη πολιτική, για να μπορεί ο λαός να διεκδικήσει όλα αυτά που του ανήκουν, γιατί το ΚΚΕ, κύριε Χατζηδάκη -και να του το πείτε, κάπου μπερδεύτηκε- δεν είναι κόμμα της άρνησης ή της διαμαρτυρίας. Έχει πρόγραμμα εξουσίας. Λέμε ότι η εξουσία πρέπει να αλλάξει χέρια για να οικοδομηθεί ο σοσιαλισμός απέναντι σε αυτή την καπιταλιστική βαρβαρότητα που όλοι σας υπερασπίζεστε.

Ευχαριστώ πολύ, κύριε Πρόεδρε, και για την ανοχή του χρόνου.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρία Κωνσταντοπούλου, έχετε ζητήσει τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω ζητήσει τον λόγο, κύριε Πρόεδρε. Απλώς έκανα νόημα στην υπάλληλο.

**ΠΡΟΕΔΡΕΥΩΝ (Γεώργιος Γεωργαντάς):** Εντάξει.

Ο Κοινοβουλευτικός Εκπρόσωπος του ΣΥΡΙΖΑ κ. Παππάς έχει τον λόγο για έξι λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε. Θα είμαι πάρα πολύ σύντομος, γιατί έχει μιλήσει και ο Πρόεδρος της Κοινοβουλευτικής μας Ομάδας.

Θα πω με λύπη μου, κύριε Βορίδη, ότι δυστυχώς ο κ. Μητσοτάκης κρύφτηκε, διότι αν δεν είχε κρυφτεί, δεν θα χρειαζόταν η παθιασμένη σας παρέμβαση. Παρουσία στη Βουλή σημαίνει και απαντήσεις, αλλά να απαντήσει για ποιο πράγμα; Ήλθε εδώ και έκανε ότι δεν συμβαίνει τίποτα. Είπε τα συλλυπητήριά του για τα παλικάρια μας που χάσαμε με το Καναντέρ, αλλά ουδεμία εξήγηση κάθισε να δώσει στις αιτιάσεις της Αντιπολίτευσης και στις ερωτήσεις που κάναμε για το πρόγραμμα «ΑΙΓΙΣ», το οποίο με τυμπανοκρουσίες ανακοινώσατε τον Μάρτη του 2022 και δεν έχει γίνει τίποτα. Βγήκε να μας πει ο κ. Μητσοτάκης προχθές ότι είναι και πολλά τα πτητικά μέσα και παραδέχτηκε –ανατριχιαστικό- ότι τα Καναντέρ είναι παλιά και βγάζουν προβλήματα στην επίσκεψη του στη βάση τους.

Κρύφτηκε, λοιπόν, κύριε Βορίδη, ο κ. Μητσοτάκης. Είστε πολύ επιεικής και εσείς ο ίδιος αν θεωρείτε παρουσία το να έρχεται εδώ να κάνει την ομιλία του, να σηκώνεστε να τον χειροκροτάτε και να αποχωρεί. Παρουσία στη Βουλή σημαίνει απαντήσεις στις ερωτήσεις της Αντιπολίτευσης. Αυτό σημαίνει παρουσία.

Ζούμε μια τραγωδία αυτή την ώρα. Για πρώτη φορά στα χρονικά εκκενώνεται πρωτεύουσα νομού. Καταλαβαίνετε τι γίνεται στη Φθιώτιδα; Εκκενώνεται η βόρεια Λαμία, το Βελεστίνο, η βιομηχανική περιοχή του Βόλου, έχουμε πέντε νεκρούς και δεν θεώρησε ότι πρέπει να ανέβει στο Βήμα της Βουλής να δώσει απαντήσεις σε τίποτα, ούτε καν να απαντήσει στην πρόταση που κατέθεσε ο Σωκράτης Φάμελλος και υιοθετήθηκε και από την Πλεύση Ελευθερίας, με έναν τρόπο ή όχι να γίνει ειδική συνεδρίαση για τα ζητήματα αυτά. Στις αποκαλύψεις που έκανε ο Πρόεδρος του ΠΑΣΟΚ για την παρακολούθηση του, ούτε γι’ αυτό είχε να πει τίποτα. Είχαμε μόνο εσάς να μας εγκαλείτε και να μας λέτε ότι δεν απουσιάζει, ότι ήρθε.

Αυτά που είπε στο Βήμα της Βουλής θα μπορούσε να τα πει και σε μια ανακοίνωση, να στηθεί στο Μαξίμου, να τα αραδιάσει και να συνεχίσουμε. Δεν είναι έτσι. Αν έτσι αντιλαμβάνεστε την κοινοβουλευτική παρουσία, λυπάμαι πάρα πολύ.

Όσο για τα συλλυπητήρια -προσέξτε να δείτε και αυτό αφορά κυρίως τις πλευρές της Αντιπολίτευσης- δεν υπάρχει το «θα τα πούμε μετά». Κύριε Βορίδη, είστε τέσσερα χρόνια Κυβέρνηση και την ίδια ώρα που λέμε συλλυπητήρια και προφανώς και από τη δική σας πτέρυγα ειλικρινώς ακούγεται αυτό και ζούμε όλοι μαζί την οδύνη, θα μιλήσουμε και για τις ευθύνες, για τα οργανικά κενά της Πυροσβεστικής, για την απαξίωση της Δασικής Υπηρεσίας, για τον παλαιωμένο εξοπλισμό, για το γεγονός ότι υπηρετείτε το δόγμα των εκκενώσεων. Μέχρι και αυτό που συνέβη στη Ρόδο επιχειρήσατε να το παρουσιάσετε ως οργανωμένη εκκένωση. Αν είναι δυνατόν! Φεύγανε πανικόβλητοι οι άνθρωποι να γλιτώσουν από τη φωτιά και λέγατε ότι είχατε την μεγαλύτερη εκκένωση στην ιστορία. Προς Θεού, δηλαδή! Κάποιο όριο στην προπαγάνδα, κάποιο όριο να μπει!

Ένα λεπτό μόνο για την οικονομία. Δεν υπάρχει πάρα πολύς χρόνος. Ζείτε μια προσαρμογή αυτή τη στιγμή, διότι την περίοδο 2019 - 2023 είχατε τη δυνατότητα να αυξήσετε το δημόσιο χρέος κατά 50 δισεκατομμύρια. Αυτό είναι που διαμόρφωσε συναινέσεις γύρω από την πολιτική σας. Συνειδητοποιείτε από τις πρώτες συνεδριάσεις της Βουλής ότι έχει εκλείψει αυτή η συνθήκη και περνάτε τώρα στην περίοδο των περιοριστικών πολιτικών και σας έχει μείνει γυμνό το εργαλείο των αυξημένων έμμεσων φόρων. Προσέξτε, διότι μέσω των έμμεσων φόρων θέλετε ένα μικρό κομμάτι από τα έσοδα που μαζεύονται να τα επιστρέφετε στην κοινωνία και η κοινωνία θα είναι πάρα πολύ γρήγορα απέναντι στους ακριβούς λογαριασμούς, τις αυξήσεις των τιμών των τροφίμων, την πανάκριβη βενζίνη, τη μειωμένη αγοραστική δύναμη.

Μάθαμε ότι σ’ ένα εικοσιτετράωρο εφαρμόσατε το μισό σας πρόγραμμα. Μας δίνετε ελπίδες ότι θα έρθετε άλλη μια φορά στη Βουλή και θα ολοκληρώσετε σε άλλη μία συνεδρίαση. Να ελπίζουμε ότι το άλλο μισό σας πρόγραμμα ισχύει.

Δεν ήταν εδώ ο κ. Μητσοτάκης να μας απαντήσει και για το Youth Pass και για το γεγονός ότι εξαιρούνται οι νέοι άνθρωποι οι οποίοι δεν έχουν παιδιά, για το γεγονός ότι εισάγετε την ιδέα ότι μπορεί ένας άνθρωπος να εργάζεται μέχρι τα εβδομήντα τέσσερα, για το γεγονός ότι επαίρεστε για το πρόγραμμα «Σπίτι μου» και δεν είπατε κουβέντα για τη δική μας πρόταση που την καταθέσαμε ξανά και ξανά προεκλογικά, για την αύξηση της επιδότησης ενοικίου, για έλεγχο στο Αirbnb, για την Τράπεζα Στέγης. Tίποτα, κουβέντα!

Ήρθε –λέει- ο κ Μητσοτάκης. Σε τι απάντησε ο κ. Μητσοτάκης; Είπε συλλυπητήρια για τους ανθρώπους που χάσαμε και τέλος. Ίσως να μπορούσε να απαντήσει και για όσα έχει εκστομίσει ο Υπουργός του των Εξωτερικών, ο οποίος δεν έχει περάσει τη βάσανο της λαϊκής ψήφου και προφανώς μάλλον έχει στο νου του αυτά που προτίθεται να κάνει και δεν θα δοκιμαστεί στη λαϊκή ψήφο. Να μας εξηγήσει τι εννοούσε με τη σχετικοποίηση της εθνικής κυριαρχίας ή με την προαναγγελία υποχωρήσεων απέναντι σε μια επιθετική αναθεωρητική Τουρκία.

Θα έχετε απέναντί σας -σας το λέμε από τώρα- την προοδευτική αριστερή δημοκρατική παράταξη της χώρας εάν πάτε σε λύσεις οι οποίες αμφισβητούν τη συνθήκη Διεθνούς Δικαίου μέσα στην οποία πολιτευτήκαμε το 2015 - 2019 και είχαμε περιορίσει την Τουρκία σε ένα ρόλο άλλο από αυτόν που έχει διεκδικήσει και έχει δυστυχώς εφαρμόσει με τις δικές σας καθυστερήσεις.

Τέλος, μικρομεσαίες επιχειρήσεις. Δύο πράγματα. Ακούσαμε τον κ. Παπαθανάση να επαίρεται για το σχέδιο Πισσαρίδη. Σας ευχαριστούμε. Είναι πάρα πολύ καλό να το επαναλαμβάνετε. Η μικρομεσαία επιχείρηση ξέρει ότι αυτό το σχέδιο είναι το συνώνυμο της καταστροφής των μικρών και μεσαίων επιχειρήσεων. Αποκλείονται από όλα τα χρηματοδοτικά εργαλεία. Το 4% των επιχειρήσεων έχει πρόσβαση στο Ταμείο Ανάκαμψης, το 6% έχει πρόσβαση στο ΕΣΠΑ και έρχεται και η τροπολογία Μπρατάκου, ο οποίος αναβάλλει τις εκλογές στα επιμελητήρια για να προλάβει να γίνει Πρόεδρος των επιμελητηρίων, ενώ είναι Υφυπουργός. Περί αυτού πρόκειται.

Έχετε καταλάβει τι αναστάτωση έχετε προκαλέσει στην οργανωμένη επιχειρηματικότητα με αυτή την τροπολογία; Είναι η τροπολογία Μπρατάκου. Πάτε για εφτά χρόνια αναβολή εκλογών, πάμε για επταετία κανονική, κύριε Βορίδη, από την τελευταία φορά που έγιναν εκλογές στα επιμελητήρια, για να διευκολύνετε τον άνθρωπο που είναι στο γραφείο του Πρωθυπουργού να πάει να γίνει πρόεδρος στα επιμελητήρια.

Δεν υπάρχει όριο δηλαδή στον καθεστωτισμό; Σας παρακαλώ πάρα πολύ αυτό να το επανεξετάσετε.

Ευχαριστώ για την υπομονή και το Σώμα και κυρίως τους συναδέλφους Βουλευτές που περιμένουν πάρα πολύ υπομονετικά να έρθει η σειρά τους.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο για την τήρηση του χρόνου.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ -ΚΙΝΑΛ, ο κ. Κατρίνης για έξι λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, έχει μιλήσει το ΚΙΝΑΛ δεκαοκτώ λεπτά.

**ΜΙΧΑΗΛ ΚΑΤΡΙΝΗΣ:** Δεν τα μετράτε καλά, κύριε συνάδελφε.

Θα είμαι πολύ σύντομος, ευχαριστώ, κύριε Πρόεδρε.

Δυστυχώς ο Πρωθυπουργός ήρθε σε ειδική αποστολή σήμερα, περισσότερο για να υποστηρίξει αυτό που ένας προπαγανδιστικός μηχανισμός από το μεσημέρι επιχειρεί να δείξει, μια καλή Νέα Δημοκρατία και έναν καλό Πρωθυπουργό, που έχει ευαισθησία για τους μισθωτούς και τους υπαλλήλους, ενώ τα άλλα κόμματα που δεν ψηφίζουν επί της αρχής είναι ανάλγητα, ένας Πρωθυπουργός που δεν άκουσε τον Πρόεδρο του ΠΑΣΟΚ που έκανε συγκεκριμένη καταγγελία και τοποθέτηση, λέγοντας ότι έλαβε μήνυμα από την αρχή προστασίας, το οποίο κατέθεσε στη Βουλή καλώντας ουσιαστικά, αν υπάρχουν, και Βουλευτές από τα άλλα κόμματα, να πράξουν το ίδιο.

Θα περιμέναμε από τον Πρωθυπουργό και Πρόεδρο της Νέας Δημοκρατίας να πει: «Ναι, εφόσον υπάρχουν Βουλευτές που έχουν πέσει θύματα παράνομων λογισμικών και αυτοί να πάνε στη Βουλή και να καταθέσουν αν έλαβαν ανάλογο μήνυμα από την Αρχή Προστασίας Δεδομένων».

Ο Πρωθυπουργός λοιπόν ήρθε, επιτέλεσε τη σύντομη αποστολή του και στέλνει τον Υπουργό Επικρατείας, ο οποίος εγκαλεί το ΠΑΣΟΚ γιατί δεν ψηφίζει επί της αρχής ένα νομοσχέδιο, κύριε Υπουργέ, το οποίο στον τίτλο τι λέει; Λέει «ενίσχυση του εισοδήματος των νέων».

Η Νέα Δημοκρατία ενισχύει το εισόδημα των νέων με το Youth Pass. Αυτός είναι ο τίτλος που έχετε στο νομοσχέδιο, όπως και «ενίσχυση της εργασίας». Δεν ξέρω από πού προκύπτει το νομοσχέδιο.

Άρα για να είμαστε σαφείς επί της αρχής. Ακρίβεια φέρνετε μέτρα τα οποία μπορεί να είναι ανακουφιστικά, έχουν όμως αποτύχει. Δεν το λέμε εμείς. Ο Πρωθυπουργός, βλέποντας την Παρασκευή τη μελέτη της EUROSTAT που δείχνει τον πληθωρισμό τροφίμων στην Ελλάδα στο μεγαλύτερο ποσοστό στην Ευρώπη, έτρεξε το Σάββατο να μας πει ότι θα κάνει ελέγχους, μετά από δύο χρόνια που εμείς το λέμε, αλλά δεν γίνεται, δεν το κάνετε. Διαφωνούμε λοιπόν σε αυτό επί της αρχής.

Στεγαστική πολιτική. Επιμένετε στα πέντε χιλιάδες δάνεια τα οποία δεν έχουν μέχρι σήμερα ολοκληρωθεί, κύριε Υπουργέ, ενώ εμείς έχουμε τελείως διαφορετική προσέγγιση και μάλιστα τυγχάνει η δική μας προσέγγιση να είναι και εφαρμοσμένη πολιτική σε άλλες ευρωπαϊκές χώρες. Μιλάτε για στήριξη των νέων, μιλάτε για στεγαστική πολιτική. Δεν λέτε, όμως, κάτι για τη μείωση των ενοικίων, ενώ στο ίδιο νομοσχέδιο φέρνετε πλαφόν στα ενοίκια που πληρώνει το δημόσιο, αλλά για τον κόσμο κανένα ενδιαφέρον.

Ξεχάσατε μήπως ότι προεκλογικά εμείς είπαμε για επαναφορά του ΕΚΑΣ, προσωπικής διαφοράς και των συντάξεων χηρείας με 1,13 δις ευρώ κόστος; Τι κάνετε εσείς; Τίποτα. Ένα εφάπαξ επίδομα, απαλλαγή φαρμακευτικής δαπάνης. Αυτή νομίζετε ότι είναι η μόνη σας υποχρέωση απέναντι σε χαμηλοσυνταξιούχους.

Φορολογία. Έχουμε κατ’ επανάληψη προτείνει τη μείωση του ΦΠΑ στα βασικά είδη διατροφής. Ήρθε ο κ. Παπαθανάσης και λέει ότι με το δικό μας μέτρο έχουμε 52 ευρώ μείωση, ενώ με τη μείωση του ΦΠΑ έχουμε 32 ευρώ. Φέρτε μας τη μελέτη που το πιστοποιεί αυτό. Όχι να λέμε εδώ ό,τι θέλουμε, όπως έλεγε η κυβέρνηση ότι η μείωση του ΦΠΑ στα βασικά είδη διατροφής στην Ισπανία απέτυχε και η κυβέρνηση το απέσυρε. Όταν το μέτρο ξαναψηφίστηκε -και το κατέθεσα στα Πρακτικά, εμείς μιλάμε με ντοκουμέντα- ο πληθωρισμός τροφίμων μειώθηκε.

Μιλάτε για εύρωστη οικονομία. Μιλάτε για επενδύσεις, όταν ξέρετε πολύ καλά ότι όλα αυτά είναι κούφια λόγια. Δεν λέτε τίποτα βεβαίως για ιδιωτικό χρέος, για πλειστηριασμούς, για μη ρυθμίσεις δανείων, γι’ αυτό που βιώνουν χιλιάδες συμπολίτες μας.

Και όσον αφορά τους δημοσίους υπαλλήλους, κύριε Υπουργέ, υπερασπίζεστε ένα νομοσχέδιο -και καλά κάνετε- το οποίο εξαγγέλθηκε όταν ήσασταν εσείς Υπουργός Εσωτερικών, αλλά δεν υλοποιήθηκε. Δεν ξέρω αν αυτό σας προβληματίζει καθόλου. Δεν ξέρω γιατί δεν υλοποιήθηκε επί των ημερών σας, ενώ εξαγγέλθηκε επί των ημερών σας.

Καταλαβαίνω, όμως, ότι το υπερασπίζεστε και εμείς πιστεύουμε ότι ναι, πρέπει να υπάρχουν αυξήσεις στους δημοσίους υπαλλήλους. Όμως το νομοσχέδιο στην αρχή του δεν έχει καmμία δομημένη πολιτική για την πάταξη της ακρίβειας, για την ενίσχυση στην πραγματική του εισοδήματος, για τη μείωση της φορολογίας που πλήττει τη μεσαία τάξη και τα χαμηλότερα εισοδηματικά στρώματα και βεβαίως για τη στήριξη των χαμηλοσυνταξιούχων, εμβαλωματικά μέτρα τα οποία εμείς από την αρχή είπαμε ότι σε κάποια θα ψηφίσουμε. Όμως έχουμε μια τελείως διαφορετική φιλοσοφία, πόσο μάλλον όταν ο ίδιος ο Αναπληρωτής Υπουργός το είπε σήμερα, «εμείς εμπνεόμαστε από το σχέδιο Πισσαρίδη».

Σας θυμίζω ότι το σχέδιο Πισσαρίδη έλεγε ότι είναι ανταγωνιστικό μέλημα της χώρας οι χιλιάδες μικρομεσαίες επιχειρήσεις και πρέπει να κλείσουν και να συγχωνευθούν. Το ξέρουμε ότι αυτό ασπάζεστε εσείς. Το ξέρουμε ότι όσοι διαφωνούσαν σε αυτό ήταν ενοχλητικοί και εκκαθαρίστηκαν, κύριε Υπουργέ, όπως ο Πρόεδρος της Κεντρικής Ένωσης Επιμελητηρίων εν μέσω της θητείας του, για να αναλάβει ο εκλεκτός του Μαξίμου.

Με βάση αυτό απ’ ό,τι φαίνεται ετοιμάζεστε και αύριο να φέρετε τη διάταξη την πρωτοφανή που καταλύει κάθε έννοια δημοκρατικής διαδικασίας, που δίνει παράταση στη θητεία των προέδρων των επιμελητηρίων, χωρίς καμμία ουσιαστική λογική και αφορμή, μόνο με μία καθεστωτική λογική, την οποία είμαι βέβαιος ότι με πολύ μεγάλη ευκολία και εσείς με τον παρορμητισμό που δείξατε και στις προγραμματικές δηλώσεις και σήμερα, θα έχετε τη δυνατότητα και αύριο να την υπερασπιστείτε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ τον κ. Κατρίνη.

Τον λόγο τώρα έχει ο Κοινοβουλευτικός Εκπρόσωπος των Σπαρτιατών, ο κ. Κόντης για έξι λεπτά.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριοι συνάδελφοι, να εκφράσω και εγώ τη βαθιά θλίψη μας για το θάνατο των ανθρώπων που χάθηκαν, των δύο πιλότων μας και των άλλων ανθρώπων που χάθηκαν στην πυρκαγιά.

Θεωρώ εγώ προσωπικά και το κόμμα ότι θα έπρεπε να υπάρχει εθνικό πένθος, γιατί είναι μια εθνική καταστροφή. Κηρύξαμε εθνικό πένθος, όταν πνίγηκαν κάποιοι λαθρομετανάστες έξω από την Πύλο γύρω στα εκατό χιλιόμετρα και θεωρώ ότι οι αξιωματικοί μας της Πολεμικής Αεροπορίας, της Πυροσβεστικής και του Στρατού αξίζουν να υπάρχει εθνικό πένθος και τουλάχιστον να τιμήσουμε τη μνήμη τους.

Σχετικά με τα πεντηκονταετίας Καναντέρ, θα ήθελα μια μέρα να μάθω αν όντως αληθεύει πως κάναμε μια σύμβαση, ώστε να αναλάβει τη συντήρησή τους η εταιρεία «SABENA» στη Γαλλία και αν ίσχυε αυτό αυτή τη στιγμή. Δεν γνωρίζω. Έχω λάβει κάποιες καταγγελίες προσωπικά. Θα θέλαμε να μάθουμε πραγματικά τι γίνεται με την αντικατάσταση αυτών των αεροσκαφών, από τη στιγμή που η εταιρεία ακόμα πειραματίζεται με τα ανταλλακτικά, που έχει κλείσει. Από τη στιγμή που την πήρε η «BOMBARDIER», δεν κάνει παραγωγή και αν υπάρχει κάτι αντίστοιχο σε άλλες εταιρείες.

Σχετικά τώρα με το νομοσχέδιο αυτό, θα αρχίσω από την τελευταία τροπολογία που μας είπε η Κυβέρνηση ότι πέτυχε επιτέλους την εισαγωγή ή μάλλον την επανεισαγωγή της ΕΥΔΑΠ στο δημόσιο. Απλά να διευκρινίσουμε ότι αυτό ήταν μία απόφαση της ολομέλειας του ανωτάτου δικαστηρίου, η οποία είναι επιτακτική εντολή να μπει. Όταν βγάλει αυτή την απόφαση το Συμβούλιο Επικρατείας δεν υπήρχε περίπτωση να εκτελεστεί διαφορετικά. Δεν ήταν επιλογή της Κυβέρνησης. Το νερό είναι δημόσιο αγαθό, όπως είναι και το ρεύμα. Το ηλεκτρικό ρεύμα νομίζω ότι πρέπει να γυρίσει στο δημόσιο.

Σχετικά με το οικονομικό νομοσχέδιο οι περισσότεροι συνάδελφοί είπαν περίπου τα ίδια με αυτά που θέλω να πω εγώ. Τώρα έχει κουράσει το να ακούμε τα ίδια. Να πω, όμως, ότι στην Ελλάδα δεν δίνουμε τη μεγάλη βάση που χρειάζεται στους μικρούς και μικρομεσαίους. Δεν δίνουμε βάση πλέον στην πρωτογενή παραγωγή. Έχει εξαλειφθεί η πρωτογενής παραγωγή. Δεν δίνουμε βάση στο μικρό βιοτέχνη, δεν δίνουμε βάση στο μικρό βιομήχανο, δεν δίνουμε βάση στον κάθε Έλληνα ο οποίος άνοιγε μία οικογενειακή επιχείρηση.

Αντίστοιχα, την ίδια στιγμή στη Γερμανία, με στοιχεία του 2021 από το γερμανικό ενιαίο επιμελητήριο, το 99,3 των εταιρειών της Γερμανίας είναι μικρομεσαίες επιχειρήσεις και το 94% είναι οικογενειακές μικρομεσαίες επιχειρήσεις. Δηλαδή, μόνο ένα 5,3% από αυτές δεν είναι. Μιλάμε για το σύνολο των επιχειρήσεων της Γερμανίας. Οι Γερμανοί δίνουν σημασία και ενισχύουν και προστατεύουν τις οικογενειακές ή τις μικρές και μικρομεσαίες επιχειρήσεις. Και αυτές οι ίδιες, οι μικρομεσαίες επιχειρήσεις, συνεισφέρουν στο εθνικό εισόδημα με ένα 63% μεταξύ μισθών, κερδών και μερισμάτων.

Οι ελεύθεροι επαγγελματίες στη Γερμανία προστατεύονται και αυτοί. Και εδώ βλέπουμε ότι στην Ελλάδα κυνηγιούνται. Είτε οι τράπεζες τους κυνηγάνε, είτε τα ενοίκια είναι αβάσταχτα είτε οι προμηθευτές απαιτούν πλέον τα χρήματά τους άμεσα. Οι τράπεζες, οι οποίες έχουν ανακεφαλαιοποιηθεί δύο φορές δεν βοηθάνε τις μικρές και μικρομεσαίες επιχειρήσεις, οι οποίες τελικά καταλήγουν να κλείνουν κατά δεκάδες.

Πλέον δεν μπορεί να είναι δικαιολογία η κλιματική αλλαγή για τα πάντα. Δεν μπορεί να είναι για την κακή οικονομία μας. Δεν μπορεί να είναι για τις φωτιές. Δεν μπορεί να είναι για το χιόνι. Συνέχεια ακούμε για την κλιματική αλλαγή. Είναι ο υπ’ αριθμόν «1» φόβος των Ελλήνων πλέον. Ακούνε για τα πάντα «η κλιματική αλλαγή». Ήταν ο κορωνοϊός, τώρα είναι η κλιματική αλλαγή. Δεν μπορεί να ακούμε για τα πάντα στο νομοσχέδιο ή σε άλλα νομοσχέδια για ψηφιακή μετάβαση, για ψηφιακές ευκολίες. Το μόνο που μας ενδιαφέρει είναι αυτό!

Τους Έλληνες τους ενδιαφέρει με τα χρήματα που έχουν στην τσέπη τους τι θα μπορέσουν να αγοράσουν όταν πάνε να αγοράσουν τρόφιμα, ρούχα για τα παιδιά τους, πράγματα για το σχολείο τους. Τους ενδιαφέρει πώς θα κινηθούν, πώς θα πάνε στην εργασία τους. Αυτά σήμερα έχουν καταντήσει να είναι λεπτομέρειες.

Δεν μπορεί να λέμε στον Έλληνα ότι το νομοσχέδιο λέει πως θα μειωθεί ο ΕΝΦΙΑ του εάν ασφαλίσει το σπίτι του. Πόσοι Έλληνες μπορούν να ασφαλίσουν το σπίτι τους; Πόσοι μισθοσυντήρητοι μπορούν να ασφαλίσουν τα σπίτια τους; Πόσοι Έλληνες από αυτούς που καθημερινά παλεύουν να ζήσουν τις οικογένειές τους μπορούν να αναπτύξουν πλέον άλλες δραστηριότητες, εκτός απ’ αυτές που κάνουν αυτή τη στιγμή και πέφτουν έξω; Πόσοι μακροχρόνια άνεργοι άνω των πενήντα πέντε ετών, οι οποίοι δούλευαν σε έναν ορισμένο τομέα, θα μπορέσουν να πάνε σε μια άλλη εργασία η οποία πιθανώς να είναι συνδυασμός που δεν θα μπορούν να αντιμετωπίσουν, εάν έχουν μια επίκτητη ασθένεια ή αν έχουν διάφορα πράγματα που σίγουρα για έναν άνθρωπο στην ηλικία των πενήντα πέντε, εξήντα χρονών επιβαρύνουν την υγεία του; Ποια είναι η αναλογία στις προτάσεις που θα κάνουμε στους άνεργους άνω των πενήντα πέντε; Σύμφωνα με υπολογισμούς είναι πολλοί που είναι μακροχρόνια άνεργοι, πάνω από ένα χρόνο, δύο. Είναι πάνω από ένα εκατομμύριο. Ποια θα είναι αυτά που θα τους δώσουμε για να ελκύσουμε την παρουσία τους στην αγορά εργασίας και πώς θα μπορέσουμε να τους απορροφήσουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Τι θα πούμε στα παιδιά, προσφέροντάς τους θέσεις εργασίας; Τα νέα παιδιά δεν έχουν σήμερα προοπτικές. Έχω κόρη εγώ που έχει τελειώσει το Πολυτεχνείο και δουλεύει σε άλλη εργασία, στον ναυτιλιακό κλάδο. Πώς γίνεται, λοιπόν, τα παιδιά να δουλεύουν πάνω σε αυτό που σπούδασαν; Πώς θα μπορέσουμε να δώσουμε στους νέους όραμα; Διότι αυτό που χρειάζεται σήμερα η Ελλάδα είναι όραμα. Για να πετύχουμε ό,τι μπορούμε να κάνουμε ως χώρα, πρέπει να υπάρχει όραμα στους νέους, στους μεγαλύτερους. Πρέπει να αγκαλιάσουμε τη χώρα μας, να αγκαλιάσουμε αυτό που θέλουμε. Εάν δεν έχουμε όραμα, δεν γίνεται. Βλέπω παιδιά που πάνε σεζόν. Τι είναι η σεζόν; Πηγαίνουν να δουλέψουν πέντε μήνες σε beach bar και παιδιά πανεπιστημιακής μόρφωσης γυρνούν εδώ για να κάθονται τον Δεκέμβριο. Αυτό είναι το όραμα που τους δίνουμε;

Δεν θα επεκταθώ άλλο στο νομοσχέδιο αυτό. Εμείς επί της αρχής λέμε «όχι». Έχει κάποια άρθρα τα οποία θα ψηφίσουμε και σίγουρα είναι αυτά τα οποία μιλάνε για τις συντάξεις των στρατιωτικών. Επίσης, όπου υπάρχουν άρθρα που αφορούν ανθρώπους που έχουν προβλήματα στην υγεία τους –τυφλούς, ανάπηρους, κ.λπ.- σε αυτά είμαστε υπέρ.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο.

Ο Υπουργός κ. Χατζηδάκης έχει τον λόγο για μια μικρή παρέμβαση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Για λόγους τάξεως, κύριε Πρόεδρε, πρέπει να πω στο Σώμα ότι η Κυβέρνηση δέχεται, όπως φαντάζομαι ότι περιμένατε, την υπουργική τροπολογία για το συγκεκριμένο νομοσχέδιο.

Επίσης, να πω ότι απορρίπτει την τροπολογία που έχει κατατεθεί από το ΠΑΣΟΚ για λόγους που νομίζω ότι προέκυψαν ξεκάθαρα κατά τη συζήτηση τόσο στην Επιτροπή, όσο και στην Ολομέλεια.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ο κ. Χήτας, ο Κοινοβουλευτικός Εκπρόσωπος της Ελληνικής Λύσης, έχει τον λόγο για έξι λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Βλέποντας τον κ. Μητσοτάκη σήμερα εδώ κάποια στιγμή, αναθαρρήσαμε και είπαμε ότι ο Πρωθυπουργός ήρθε να ανακοινώσει την ανακήρυξη του τριήμερου εθνικού πένθους. Νομίζαμε ότι γι’ αυτόν τον λόγο ήρθε στη Βουλή.

Διαψευστήκαμε, γιατί από χθες τα κόμματα επίσημα με ανακοινώσεις και από το πρωί σήμερα όσοι ανέβηκαν στο Βήμα αυτό εκφράζουν τη θλίψη, την οδύνη τους για τον χαμό των δύο ηρώων μας, του Χρήστου Μουλά και του Περικλή Στεφανίδη. Ξέρετε, έχουμε άλλους δύο νεκρούς σήμερα. Και δεν είναι ωραίο αυτό που κάνουμε σήμερα εδώ. Καίγεται η πατρίδα μας, καίγεται η Ελλάδα. Πριν από λίγο απανθρακώθηκαν δύο άνθρωποι κι έχασαν τη ζωή τους. Εμείς δεν ξέρω για τι ακριβώς συζητάμε. Συζητάμε για επικοινωνία και μικροπολιτική και θα σας εξηγήσω σε λίγο γιατί.

Θέλω να επαναλάβω ακόμα μία φορά τη θέση την οποία εξέφρασε και ο Πρόεδρός μας σήμερα το πρωί. Το κράτος οφείλει να σταθεί έμπρακτα στις οικογένειες των ηρώων που η θυσία τους θα μνημονεύεται εις το διηνεκές. Πρέπει να βοηθήσουμε και να σταθούμε στο πλευρό των οικογενειών. Πρώτον, δεν ακούστηκε κάτι γι’ αυτό σήμερα. Ελπίζω να γίνει πράξη.

Δεύτερον, θυμίζω για άλλη μια φορά από χθες το απόγευμα την ξεκάθαρη θέση της Ελληνικής Λύσης ότι απαιτήσαμε από την Κυβέρνηση την κήρυξη εθνικού πένθους. Δεν ήταν παράνομοι μετανάστες, οι οποίοι δυστυχώς πνίγηκαν σε διεθνή ύδατα, αλλά ήταν Έλληνες πολίτες που έπεσαν στο καθήκον και έπρεπε να έχει ανακηρυχθεί τριήμερο εθνικό πένθος. Δεν υπάρχει κάτι άλλο.

Κύριε Χατζηδάκη, ο πρέσβης της Πολωνίας σήμερα έβαλε μεσίστια τη σημαία της χώρας του σε ένδειξη πένθους για τον θάνατο των δύο πιλότων μας, όπως επίσης μεσίστια είναι και η σημαία στην πρεσβεία του Ηνωμένου Βασιλείου. Ορίστε! Όλοι, πλην της Ελλάδος, πλην του ελληνικού κράτους που αρκέστηκε σε στρατιωτικό πένθος και όχι σε εθνικό πένθος. Ξαναλέω ότι αυτή την ώρα που μιλάμε, έξω άλλοι δύο συνέλληνες έχασαν τη ζωή τους. Κάηκαν ζωντανοί! Απανθρακώθηκαν! Κι εμείς εδώ τι συζητάμε;

Να σας ρωτήσω κάτι, κύριε Υπουργέ; Υπάρχει σώφρον πολιτικό ον που να μην ψηφίσει έστω και ένα ευρώ να πάρει αύξηση ένας δημόσιος υπάλληλος, ένας Έλληνας πολίτης; Όχι. Αυτό είναι κάτι άλλο. Μην πάτε να παρουσιάσετε τα πάντα επικοινωνιακά και να βγείτε αύριο με πρωτοσέλιδα: «Καταψήφισαν», «Οι χαζοί καταψήφισαν, οι έξυπνοι νομοθετούν». Μα, φυσικά και θα υπερψηφιστούν οι επιμέρους διατάξεις αυτές, αλλά εδώ μιλάμε για μία συνολική πολιτική της Κυβέρνησης, ένα αποτυχημένο οικονομικό μοντέλο το οποίο έχει οδηγήσει τη χώρα στη χρεοκοπία. Γι’ αυτό κουβεντιάζουμε για την επί της αρχής συζήτηση. Τι συζητάμε; Συζητάμε το πώς κινείται η Κυβέρνηση. Λέμε ότι η Κυβέρνηση δεν δίνει λύση στο αίτιο. Προσπαθεί να απαλύνει λίγο τον πόνο που προκαλεί η λάθος πολιτική. Άρα με όλα αυτά που κάνετε δεν λύνετε το πρόβλημα. Απαλύνετε κάπως τις συνέπειες που βιώνει στο πετσί του η Ελληνίδα και ο Έλληνας.

Εκεί, λοιπόν, έγκειται η δική μας διαφορά, στην πολιτική και θα πούμε «όχι» στην πολιτική. Όμως, στο επιμέρους άρθρο φυσικά θα πούμε «ναι», έστω κι αν είναι ψίχουλα. Ο κ. Βορίδης έρχεται, κάνει τη φασαρία του –εννοώ την πολιτική φασαρία- και φεύγει. Είναι ψίχουλα! Ναι, φυσικά είναι ψίχουλα! Όταν ένα δισεκατομμύριο σκορπάει η Κυβέρνηση, γιατί τόσο κοστίζουν οι τριάντα επτά ανεξάρτητες αρχές και οι χιλιάδες μετακλητοί που έχει η Κυβέρνηση και όλα τα κόμματα της εξουσίας αφού έχετε θρέψει αυτό το δημόσιο τέρας, ναι, τα 40 ευρώ καθαρά στην τσέπη του Έλληνα είναι ψίχουλα! Ψίχουλα είναι! Ένα δισεκατομμύριο κοστίζουν οι τριάντα επτά ανεξάρτητες αρχές!

Διαφωνούμε, λοιπόν, με την οικονομική πολιτική σας, το μοντέλο αυτό. Δεν μπορούμε, όμως, να στερήσουμε ούτε ένα ευρώ από την Ελληνίδα και από τον Έλληνα.

Το θέμα είναι πώς θα ενισχύσουμε, κύριε Υπουργέ, το πραγματικό εισόδημα της ελληνικής οικογένειας, όταν στον πληθωρισμό τροφίμων είμαστε στη δέκατη θέση στον κόσμο.

Ξαναλέω ότι στην Ελλάδα ασχολούμαστε με τα συμπτώματα και όχι με τα αίτια του κακού. Λέτε ότι μειώνεται ο ΕΝΦΙΑ 10% και πρέπει ο άλλος να ασφαλίσει το σπίτι του σε μία εταιρεία ιδιωτική. Ουσιαστικά τι κάνετε; Χρηματοδοτείτε τις ασφαλιστικές εταιρείες μέσα από τον ΕΝΦΙΑ. Αυτό κάνετε. Δηλαδή 100 θα πλήρωνα, 100 πληρώνω, αλλά αντί να πληρώσω τον ΕΝΦΙΑ, ασφαλίζω το σπίτι μου. Δεν γλιτώνει κάτι ο άλλος. Θα μου πείτε ότι τουλάχιστον θα ασφαλίσει το σπίτι του.

Μια ερώτηση, κύριε Υπουργέ, με όλη την καλή διάθεση και εάν κάνουμε λάθος θέλουμε να μας το πείτε. Το 2022 είχαμε πληθωρισμό πάνω από 9%. Το 2022 με 9% πληθωρισμό ως κυβέρνηση δώσατε κάτι στους ανθρώπους αυτούς, κάποια αύξηση; Όχι. Άρα υπέστησαν ζημία αυτοί οι άνθρωποι.

Το 2023 λέτε τώρα ότι με τις αυξήσεις που δίνετε, με τις μειώσεις φόρων, με όλα αυτά, δίνετε συνολικά μία αύξηση 10,5%.

Ερώτηση: Αυτό, κύριε Χατζηδάκη, δεν καλύπτει σε καμμία περίπτωση τον σωρευτικό πληθωρισμό της περιόδου 2022 - 2023. Άρα επί της ουσίας αυτοί οι άνθρωποι δεν έχουν κάποιο όφελος το οποίο μπορούμε να το χαρακτηρίσουμε αύξηση. Απλά μειώνει τη χασούρα τους. Εκεί που θα έχαναν 10, θα χάσουν τώρα 3. Πάλι χασούρα έχουν, πάλι χαμένοι βγαίνουν. Αν έχετε μια άλλη άποψη επ’ αυτού μπορείτε να μας την πείτε.

Έρχομαι τώρα στην τροπολογία. Για άλλη μια φορά κυριολεκτικά η Κυβέρνηση μας εκβιάζει. Εγώ εξεπλάγην με την κ. Κωνσταντοπούλου. Δεν μπορώ να πιστέψω ότι δεν το γνωρίζει, ότι και η ίδια είναι εγκλωβισμένη, όπως και όλα τα πολιτικά κόμματα. Δεν μπορούμε να βγούμε να πούμε και εμείς ότι την πρώτη διάταξη της τροπολογίας θα την ψηφίσουμε, τη δεύτερη θα την ψηφίσουμε, την τρίτη την καταψηφίζουμε, γιατί οι τροπολογίες πολύ απλά ψηφίζονται στο σύνολό τους. Είναι αυτό το εκβιαστικό, απαράδεκτο πολιτικά, που κάνει η Κυβέρνηση για να μπλοκάρει τα κόμματα, να τα παγιδεύει. Δεν μπορούμε να ψηφίσουμε. Βεβαίως η τροπολογία έχει εξαιρετικές διατάξεις. Προφανώς και τις διατάξεις των άρθρων 6 και 7 για απαλλαγή για τρία έτη από τον ΕΝΦΙΑ για τις περιοχές όπου εκδηλώθηκαν πυρκαγιές θέλουμε να την υπερψηφίσουμε. Προφανώς. Δεν είμαστε ανόητοι. Προφανώς και θέλουμε να την ψηφίσουμε. Προφανώς και θα ψηφίσουμε τη μεταβίβαση της πλειοψηφίας των μετοχών της ΕΥΔΑΠ και της ΕΥΑΘ από το Υπερταμείο στο ελληνικό δημόσιο. Ναι, αλλά η τροπολογία αυτή έχει και άλλα «πραγματάκια» από πίσω τα οποία εμείς δεν θέλουμε να τα ψηφίσουμε.

Τι δεν θέλει να ψηφίσει η Ελληνική Λύση; Δεν θέλει να ψηφίσει, για παράδειγμα, αυτή τη φωτογραφική κατά παραγγελία ρύθμιση, την απαράδεκτη για το ξεπούλημα του διεθνούς αερολιμένα Αθηνών, που εισάγει μάλιστα ένα νέο μοντέλο ιδιωτικοποίησης. Και ακούστε τώρα: Μια τόσο σημαντική διάταξη έρχεται για ψήφιση στη Βουλή ως μια μικρή διάταξη μέσα σε μία τροπολογία, ενώ θα έπρεπε να μιλάμε νύχτα - μέρα για τρεις μέρες γι’ αυτό το θέμα. Το φέρνετε πάλι τα λεφτά, στα πονηρά. Και εμείς τώρα καλούμαστε με όλα αυτά να πούμε «ναι», «όχι», «παρών». Αν ψηφίσεις «όχι», θα βγει το σύστημα το επικοινωνιακό της Κυβέρνησης και θα πει: «Όχι ψήφισε η Ελληνική Λύση στο να μην πληρώνουν ΕΝΦΙΑ οι πυρόπληκτοι!».

Έτσι, λοιπόν, παγιδεύετε τα κόμματα. Δώστε μας τη δυνατότητα να ψηφίζουμε μία μία τις διατάξεις στις τροπολογίες. Σταματήστε τα επικοινωνιακά παιχνίδια. Δεν είναι έτσι, κυρία Πρόεδρε. Ισχύει τελικά αυτό που σας είπα. Πάλι μας παγιδεύουν. Θέλουμε να ψηφίσουμε για τον ΕΝΦΙΑ στις πυρόπληκτες περιοχές, θέλουμε να ψηφίσουμε τη διάταξη για την ΕΥΔΑΠ και την ΕΥΑΘ, αλλά μας έχουν μέσα και το ξεπούλημα του αεροδρομίου «Ελευθέριος Βενιζέλος». Και τι θα ψηφίσουμε εμείς;

Σε ό,τι αφορά την ΕΥΔΑΠ και την ΕΥΑΘ μην το παίζετε και πρωτοπαλίκαρα της επιτυχίας τώρα! Το Σ.τ.Ε. αποφάσισε και ακολουθείτε πιστά. Είστε υποχρεωμένοι να το κάνετε. Είπαμε ότι και η επικοινωνία έχει ένα όριο!

Και κλείνω με το αίτημα που καταθέσαμε σήμερα ως Ελληνική Λύση προς τον Πρόεδρο της Βουλής των Ελλήνων, τον κ. Κωνσταντίνο Τασούλα, με θέμα: «Ψήφισμα της Βουλής των Ελλήνων υπέρ του άδικα φυλακισμένου ομογενή δημάρχου Χειμάρρας Φρέντι Μπελέρη». Πρέπει να κάνουμε και εμείς τα αυτονόητα. Το καταθέσαμε σήμερα και ζητάμε αύριο στη Διάσκεψη των Προέδρων να ληφθεί έγγραφη απόφαση σε ειδική ημερήσια διάταξη κατά το άρθρο 51 παράγραφος 4 του Κανονισμού της Βουλής. Να κάνουμε ως Βουλή των Ελλήνων το αυτονόητο για τον φυλακισμένο Μπελέρη. Να μην πω πού είναι η μυστική διπλωματία σας, που επικαλούνταν χθες απαντώντας στον κ. Βελόπουλο ο κ. Βορίδης! Απερρίφθη το αίτημα αποφυλάκισης του κ. Μπελέρη πάλι. Χαιρετίσματα σας λέω! Αυτό το ψήφισμα πρέπει αύριο να περάσει και να έρθει στη Βουλή των Ελλήνων.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, ολοκληρώνουμε τον κύκλο των Κοινοβουλευτικών Εκπροσώπων με τον Κοινοβουλευτικό Εκπρόσωπο της Πλεύσης Ελευθερίας, τον κ. Καζαμία, και στη συνέχεια με τον κ. Τσιάρα της Νέας Δημοκρατίας.

Παράκληση προς όλους: Υπάρχει η δυνατότητα να ολοκληρωθεί η συζήτηση και η ψήφιση του νομοσχεδίου σήμερα. Απλά όπως καταλαβαίνετε πρέπει να έχουμε έναν αυτοπεριορισμό στον χρόνο. Νομίζω ότι μπορούμε να το κάνουμε όλοι εκφράζοντας συγχρόνως τα επιχειρήματά μας εντός του προβλεπόμενου χρόνου με τη μικρή ανοχή που πρέπει να δείχνει το Προεδρείο. Παρακαλώ, όμως, να μην έρχεται σε δύσκολη θέση το Προεδρείο. Απευθύνομαι προς όλους.

Κύριε Καζαμία, έχετε τον λόγο για έξι λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θέλω να χρησιμοποιήσω και τα τρίλεπτα που δικαιούμαι. Θα μείνω στα δέκα λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Με βάση το σχετικό άρθρο θα σας δώσω εννέα λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ.

Κυρίες και κύριοι συνάδελφοι, θα ήθελα να εκφράσω τα ειλικρινή συλλυπητήριά μου στις οικογένειες των δύο πιλότων, του σμηναγού Χρήστου Μουλά και του ανθυποσμηναγού Περικλή Στεφανίδη, που έχασαν τη ζωή τους παλεύοντας ηρωικά με τις φλόγες. Μας θλίβει το γεγονός ότι με την προφανή ανεπάρκεια σύγχρονων εναέριων μέσων πυρόσβεσης και του απαιτούμενου προσωπικού έχουμε αρχίσει από χθες να θρηνούμε τα πρώτα θύματα των πυρκαγιών του φετινού καλοκαιριού. Έχουμε και τους δύο κτηνοτρόφους, έχουμε σήμερα και τη γυναίκα που ήταν εγκλωβισμένη σε τροχόσπιτο, οπότε ο αριθμός των θυμάτων αυξάνεται και ευχόμαστε να μην υπάρχουν άλλα.

Πρέπει εδώ να πω και στην παρατήρηση του Κοινοβουλευτικού Εκπροσώπου του Κομμουνιστικού Κόμματος νωρίτερα ότι δεν είναι αυτή σήμερα η πρώτη μέρα στην οποία η Πλεύση Ελευθερίας αναφέρεται στο θέμα των πυρκαγιών. Απ’ ό,τι φαίνεται δεν άκουσε χθες καλά την ομιλία της επικεφαλής μας.

Η Πλεύση Ελευθερίας έχει καταθέσει μια πρώτη επίκαιρη ερώτηση στις 17 Ιουλίου για το θέμα αυτό, έχει υποβάλει ξανά ερώτηση στις 24 Ιουλίου και η κ. Κωνσταντοπούλου σε κάθε ομιλία της, συμπεριλαμβανομένων και των χθεσινών παρεμβάσεών της, αναφέρθηκε σε αυτό το θέμα. Απ’ ό,τι φαίνεται, όμως, ο Κοινοβουλευτικός Εκπρόσωπος του Κομμουνιστικού Κόμματος δεν πρέπει να ήταν στην Αίθουσα. Δεν τον βλέπω και τώρα στην Αίθουσα.

Σχετικά με το νομοσχέδιο του Υπουργείου Οικονομικών, το οποίο καλούμαστε να συζητήσουμε, θα ήθελα να εκθέσω εν συντομία τις απόψεις της Πλεύσης Ελευθερίας για την κεντρική λογική του και για τη σημασία που έχει στο πλαίσιο της ευρύτερης οικονομικής πολιτικής της Κυβέρνησης.

Κατ’ αρχάς ο ρόλος του νομοσχεδίου είναι φαινομενικά αναδιανεμητικός. Δηλαδή υποτίθεται πως αναδιανέμει ποσά κυρίως μέσω μισθολογικών αυξήσεων, φοροαπαλλαγών, επιδομάτων, για να πετύχει υποτίθεται δύο σκοπούς: να ενισχύσει το εισόδημα των μεσαίων και ασθενέστερων κοινωνικών στρωμάτων μπροστά στη ραγδαία αύξηση του πληθωρισμού την προηγούμενη διετία και, δεύτερον, να μοιράσει πιο δίκαια την οικονομική ανάπτυξη που είχαμε πέρσι και φέτος.

Ως προς αυτούς τους βασικούς σκοπούς του, θεωρούμε ότι το νομοσχέδιο όχι μόνο δεν πετυχαίνει τους σκοπούς του, αλλά κάνει το ακριβώς αντίθετο. Όχι μόνο δεν αναδιανέμει εθνικό εισόδημα προς τα μεσαία και ασθενέστερα στρώματα, αλλά έρχεται να παραστήσει πως κάνει κάποια αναδιανομή προς τα κάτω, για να κρύψει μια μεγαλύτερη πραγματική αναδιανομή που λαμβάνει χώρα προς τα πάνω και που έγινε τα προηγούμενα χρόνια.

Πώς πραγματοποιείται αυτό; Σύμφωνα με την κοστολόγηση που παρουσιάζει, η Κυβέρνηση μοιράζει 1,1 δισεκατομμύρια κάθε χρόνο για τα επόμενα τέσσερα χρόνια, δηλαδή περίπου το 0,5% του εθνικού εισοδήματος. Η Κυβέρνηση λέει επίσης πως το νομοσχέδιο αυτό αναδιανέμει τα μισά, το 50% από τα χρήματα τα οποία υποσχέθηκε και σχεδιάζει να αναδιανείμει την επόμενη τετραετία. Με άλλα λόγια το πρόγραμμά της είναι να αναδιανείμει 2 και κάτι δισεκατομμύρια τον χρόνο ή αλλιώς 1% του ΑΕΠ. Πέρσι όμως η ελληνική οικονομία αναπτύχθηκε κατά 5,9%, δηλαδή υπήρξε αύξηση σχεδόν 6% του ΑΕΠ. Με άλλα λόγια από το 6% της περσινής ανάπτυξης η Κυβέρνηση μοιράζει μόνο το 1% στα μεσαία και ασθενέστερα στρώματα και αφήνει το υπόλοιπο 5% να τα μοιραστούν οι εύπορες κοινωνικές τάξεις, οι ολιγάρχες, οι τραπεζίτες, οι offshore επιχειρήσεις, τα golden boys και οι άλλοι ταξικοί φίλοι της. Γι’ αυτό θεωρούμε ότι αυτά που μοιράζετε με το νομοσχέδιο είναι φιλοδωρήματα, για να κρύψετε στην πραγματικότητα τη βαθιά ταξική πολιτική σας.

Αλλά ας δούμε τι κάνετε με αυτό το νομοσχέδιο, μέσα από ένα άλλο χαρακτηριστικό παράδειγμα. Δίνετε έμφαση στις πολυδιαφημισμένες αυξήσεις σας στους δημόσιους υπαλλήλους που φτάνουν το 10,5%, όπως λέτε. Το παρουσιάζετε αυτό ως μεγάλη γενναιοδωρία εκ μέρους του Υπουργείου Οικονομικών. Όμως οι ίδιοι οι ομιλητές της Νέας Δημοκρατίας και στην επιτροπή και σήμερα είπαν στη συζήτηση που είχαμε ότι αυτές είναι οι πρώτες μισθολογικές αυξήσεις στους δημόσιους υπαλλήλους εδώ και δεκατέσσερα χρόνια. Και το διαφημίζετε αυτό ως επίτευγμα. Από το 2009 όμως μέχρι τώρα ο πληθωρισμός αυξήθηκε συσσωρευτικά κατά 22%. Με άλλα λόγια, το γενναιόδωρο πακέτο αυξήσεων που δίνετε μόνο στους δημοσίους υπαλλήλους δεν ενισχύει το εισόδημά τους ούτε κατά το μισό της αγοραστικής δύναμης που αυτοί έχασαν από τα πρώτα χρόνια της κρίσης.

Ο Υφυπουργός κ. Πετραλιάς είπε: «Δεν καλύπτουμε πλήρως τις απώλειες δεκατεσσάρων ετών. Καλύπτουμε ένα μεγάλο μέρος». Εμείς λέμε: όχι, καλύπτετε ένα μικρό μέρος, κάτω από το μισό.

Εδώ πρέπει να σχολιάσω όσα είπε ο εισηγητής της Νέας Δημοκρατίας που μίλησε σήμερα το πρωί για αυξήσεις στο -με τα δικά του λόγια- «πραγματικό εισόδημα» -έτσι είπε, ότι αυξάνεται το πραγματικό εισόδημα-, διότι φαίνεται πως έχετε ένα σοβαρό θέμα με την οικονομική γλώσσα που χρησιμοποιείτε. Στην οικονομία πραγματικό εισόδημα είναι ό,τι μένει από την αφαίρεση του πληθωρισμού και ονομαστικό είναι αυτό από το οποίο δεν αφαιρείται ο πληθωρισμός. Όταν δίνετε αυξήσεις στους δημόσιους υπαλλήλους για πρώτη φορά μετά από δεκατέσσερα χρόνια, όπως λέτε, και ο πληθωρισμός την περίοδο αυτή είναι κοντά στο 22%, τότε το πραγματικό εισόδημά τους δεν αυξάνεται, αλλά παραμένει σοβαρά μειωμένο, κάτω από τον πληθωρισμό, σχεδόν κατά 11%.

Στην πραγματικότητα η αναδιανομή που πραγματοποιείτε με την πολιτική σας είναι αναδιανομή προς τα πάνω. Πώς το πετυχαίνετε αυτό; Με τον υψηλό πληθωρισμό, ο οποίος ανεβάζει το κόστος των προϊόντων στα σουπερμάρκετ, στα τρόφιμα, στο ρεύμα και μετά επιστρέφετε πίσω με αυξήσεις και φοροαπαλλαγές πολύ κατώτερες του πληθωρισμού ένα μέρος από αυτά που εισέπραξαν μέσα από τις δυνάμεις της αγοράς οι ταξικοί φίλοι σας. Και μετά ζητάτε και τα ρέστα από τους πολίτες, δηλαδή να σας χειροκροτήσουν γιατί τους επιστρέφετε ένα μικρό μέρος πίσω και λέτε ότι κάνετε υπεύθυνη δημοσιονομική πολιτική και ότι δεν έχετε να μοιράσετε άλλα!

Αλλά πέρα από το πρόβλημα που έχετε με τη χρήση της ορολογίας, επικαλείστε και στοιχεία που δεν είναι απολύτως ακριβή. Ο κ. Χατζηδάκης ισχυρίστηκε στην ομιλία του νωρίτερα ότι, σύμφωνα με στοιχεία της EUROSTAT, οι ανισότητες στην Ελλάδα έχουν μειωθεί. Ανέτρεξα, λοιπόν, στα στοιχεία της Στατιστικής Υπηρεσίας της Ευρωπαϊκής Ένωσης και εκεί φαίνεται πως ο λόγος του πλουσιότερου 20% σε σχέση με το υπόλοιπο, δηλαδή το φτωχότερο 20%,…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Οικονομικών):** Της Κομισιόν είπα.

**ΑΛΕΞΑΝΔΡΟΣ ΚΑΖΑΜΙΑΣ:** Της Κομισιόν, εντάξει. Κι εγώ σας λέω της EUROSTAT, που είναι η Στατιστική Υπηρεσία της Ευρωπαϊκής Ένωσης.

Σε σχέση, λοιπόν, με το φτωχότερο 20% βρίσκεται σήμερα λίγο πιο πάνω από ό,τι ήταν στο τέλος του ΄19. Δηλαδή οι ανισότητες δεν έχουν μειωθεί, σύμφωνα με αυτά τα στοιχεία της Ευρωπαϊκής Ένωσης.

Η χώρα μας επιπλέον είναι εικοστή δεύτερη στην Ευρωπαϊκή Ένωση των «27» στις οικονομικές ανισότητες, κύριε Χατζηδάκη.

Καταθέτω αυτά τα στοιχεία στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί τώρα η Κυβέρνηση αναδιανέμει το 1% του ΑΕΠ τη στιγμή που είχε πέρυσι ανάπτυξη στο 5,9% και πληθωρισμό στο 1,7%; Ο λόγος είναι απλός. Το είπαμε και στις προγραμματικές δηλώσεις. Η τετραετία που μας έρχεται είναι τετραετία λιτότητας, διότι η οικονομία μας επιστρέφει στα ματωμένα πλεονάσματα. Αυτό έχει επιδεινωθεί περισσότερο από το γεγονός ότι αποφασίσατε να πληρώσετε πρόωρα, όπως δήλωσε ο Πρωθυπουργός στη συνέντευξή του στο «BLOOMBERG» στις 4 Ιουλίου, εξοφλήσεις 5 δισεκατομμυρίων από το δημόσιο χρέος για τα επόμενα δύο χρόνια, οι οποίες συμβάλλουν υποτίθεται στη ραγδαία μείωσή του. Κατά τη γνώμη μας αυτά τα χρήματα έπρεπε να διατεθούν για την μεγαλύτερη ανακούφιση των μεσαίων και ασθενέστερων στρωμάτων. Είναι αυτό που δεν κάνατε και είναι αυτός ο λόγος για τον οποίο μοιράζετε τόσο λίγα, φιλοδωρήματα στην ουσία.

Δύο τελευταία σχόλια σχετικά με το Market Pass. Το Market Pass το διαφημίζετε ως μία γενναιόδωρη συμπαράσταση της Κυβέρνησης προς τις ασθενέστερες κοινωνικές ομάδες. Στην πραγματικότητα είναι μια επιδότηση των σουπερμάρκετ. Δίνετε χρήματα για να μπορούν οι πολίτες που δεν έχουν την οικονομική δυνατότητα να αγοράζουν προϊόντα σε υπερτιμημένες τιμές, όπως γνωρίζουμε, αν κάνετε οποιαδήποτε σύγκριση με τις τιμές αντίστοιχων προϊόντων σε σουπερμάρκετ της Ευρωπαϊκής Ένωσης. Έτσι κρατάτε το καρτέλ των σουπερμάρκετ ευχαριστημένο.

Επίσης θα ήθελα να πω ότι όσον αφορά το Youth Pass μοιράζετε 150 ευρώ σε Youth Pass. Η Ελλάδα είναι η δεύτερη χώρα στην Ευρώπη στην ανεργία νέων κάτω από είκοσι πέντε ετών και, σύμφωνα με στοιχεία του ΟΑΕΔ, πάνω από εκατό χιλιάδες νέοι πτυχιούχοι έφυγαν από τη χώρα το 2020 και το 2021. Δηλαδή το brain drain συνεχίζεται και σήμερα που επικαλείστε ότι κάνετε προσπάθεια για να κρατήσετε αυτούς τους μορφωμένους νέους πίσω.

Ψηφίζουμε λοιπόν «παρών» στο νομοσχέδιο. Θέλουμε με τον τρόπο αυτόν να κρατήσουμε τις αποστάσεις μας και να εκφράσουμε τη διαφωνία μας απέναντι στη συνολική οικονομική και κοινωνική φιλοσοφία που το διέπει. Αφ’ ετέρου είμαστε πρόθυμοι να δεχτούμε κάποια άρθρα που ανακουφίζουν έστω και ανεπαρκώς, κατά τη γνώμη μας, τις σοβαρές επιπτώσεις του υψηλού κόστους ζωής στα ευάλωτα και ασθενέστερα κοινωνικά στρώματα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κ. Καζαμία.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Τσιάρας και να ετοιμάζονται οι Βουλευτές κ. Κτενά, ο κ. Χαρίτσης, ο κ. Μαρκογιαννάκης και ο κ. Γιόγιακας, που θα ακολουθήσουν.

Ορίστε, έχετε τον λόγο, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν υπάρχει αμφιβολία ότι τη σημερινή συνεδρίαση τη σκιάζει το τραγικό γεγονός της απώλειας των δύο πιλότων της Πολεμικής Αεροπορίας σε μια στιγμή προσωπικής αυταπάρνησης και τέλεσης καθήκοντος. Είναι δύο άνθρωποι για τους οποίους φαντάζομαι ότι η μνήμη της ελληνικής πολιτείας θα τους έχει πάντα ως αναφορά και θα εστιάζει στο γεγονός ότι σε δύσκολες συνθήκες υπήρχαν άνθρωποι που με ηρωισμό προκειμένου να διευκολύνουν τη ζωή των συνανθρώπων τους έδωσαν ακόμη και την ίδια τους τη ζωή. Και είναι γεγονός ότι η πολιτεία πιστεύω θα σταθεί με κάθε τρόπο δίπλα στις οικογένειές τους και θα δώσει τη δυνατότητα ουσιαστικά να αποτελέσουν ένα σημείο μνήμης και απόδοσης τιμής. Είναι η ελάχιστη υποχρέωση την οποία οφείλουμε όλοι και στη μνήμη τους, αλλά και στις οικογένειές τους.

Χθες κατά την τοποθέτησή μου στο νομοσχέδιο που αφορούσε στη δυνατότητα τού να ψηφίζουν οι Έλληνες του εξωτερικού είχα κάνει μια εκτενή αναφορά σε σχέση με τη μεγάλη συζήτηση που γίνεται για τις πυρκαγιές και νομίζω ότι η προσέγγιση από πολλούς εκ των συναδέλφων των κομμάτων της Αντιπολίτευσης εξακολουθεί να είναι σε λάθος κατεύθυνση. Διότι είναι ένα ζήτημα το οποίο πρέπει να το αντιμετωπίσουμε με το βλέμμα στο μέλλον και με δεδομένο ότι όσο περνάνε τα χρόνια, η κλιματική αλλαγή και αυτά τα φαινόμενα θα παίρνουν όλο και μεγαλύτερη διάσταση και θα έχουμε όλο και μεγαλύτερο βαθμό δυσκολίας στην αντιμετώπισή τους. Μάλιστα αν δει κανείς το τι συμβαίνει στις χώρες του ευρωπαϊκού Νότου -αρκεί να ανατρέξει στο διαδίκτυο- είμαι βέβαιος ότι θα αντικρίσει εικόνες αντίστοιχες με αυτές της Ελλάδος και μια πραγματικότητα η οποία δημιουργεί ακριβώς τις ίδιες δυσκολίες, ακριβώς τα ίδια ερωτηματικά, αλλά και βεβαίως σε έναν πολύ μεγάλο βαθμό την αίσθηση ότι όλοι μαζί πρέπει να συνεργαστούμε ούτως ώστε να γίνει ένα πραγματικό βήμα στην αντιμετώπιση όλων αυτών των φαινομένων των πυρκαγιών.

Ωστόσο το σημερινό νομοσχέδιο από την άλλη πλευρά δημιούργησε από μόνο του έναν πραγματικό λόγο να υπάρξει μια ζωντανή συζήτηση, αλλά δυστυχώς όχι για την ακριβή ουσία του νομοσχεδίου. Διότι, κυρίες και κύριοι συνάδελφοι, αν πρέπει κάτι να εκτιμήσει κάποιος σε αυτή την Αίθουσα σε σχέση με τη συζήτηση του νομοσχεδίου που αφορά στην ενίσχυση του εισοδήματος των μισθωτών, των συνταξιούχων, των νέων, των οικογενειών, κατ’ αρχάς θα έπρεπε να κρίνει τη συνέπεια της Κυβέρνησης. Πόσες φορές, αλήθεια, κυβερνήσεις από τη Μεταπολίτευση και μετά ήρθαν έναν μήνα μετά τις εκλογές για να ψηφίσουν το 50% όσων είχαν εξαγγείλει; Είναι ένα ερώτημα το οποίο νομίζω ότι πρέπει να το απαντήσουμε κάποια στιγμή. Και δεν το λέω με τη λογική ότι ενδεχομένως τα μέτρα αυτά θα έπρεπε να είναι ακόμα πιο τολμηρά ή ακόμη πιο γενναία. Αυτή είναι μια άλλη συζήτηση. Είναι όμως γεγονός ότι αυτή τη στιγμή, σε ένα παράδειγμα το οποίο προφανώς δεν έχουμε καταγράψει στη μεταπολιτευτική πολιτική ιστορία της Ελλάδος, μια κυβέρνηση έρχεται έναν μήνα μετά τις εκλογές και υλοποιεί, νομοθετώντας φυσικά, το 50% όσων έχει εξαγγείλει. Κι έρχονται τα κόμματα της Αντιπολίτευσης και ουσιαστικά θέτουν ζητήματα για το αν θα έπρεπε να είναι προς τη μία κατεύθυνση, προς την άλλη κατεύθυνση τα μέτρα, αν θα έπρεπε να είναι πιο γενναία.

Μα, κυρίες και κύριοι συνάδελφοι, δεν είναι η εποχή επιτέλους ή η χρονική στιγμή που πρέπει να βρεθούμε στο πεδίο της ρεαλιστικής πολιτικής; Ξέρετε, οι ευχές, οι προσδοκίες, αυτό που πραγματικά επιθυμούμε πιθανότατα είναι πολύ μεγαλύτερα από αυτά τα οποία μπορούμε να κάνουμε. Αλλά δεν πρέπει να κρατήσουμε ουσιαστικά σταθερά το τιμόνι της οικονομίας της χώρας για τα επόμενα χρόνια, προκειμένου να καταφέρουμε να κάνουμε τα απαραίτητα βήματα και ανάπτυξης και εξυγίανσης και σταθερότητας, τα οποία κατά γενική ομολογία είναι αναγκαία, προκειμένου να μην ξαναβρεθούμε στη θέση που βρεθήκαμε το 2010; Νομίζω ότι είναι πολύ απλά και κοινά ερωτήματα.

Ακούσαμε πολιτικούς αρχηγούς, αξιότιμους συναδέλφους να λένε ότι η Κυβέρνηση έχει ρημάξει τον κόσμο, ότι έχει φέρει μεγάλο κακό, έχει φέρει μεγάλη φτώχεια. Κυρίες και κύριοι συνάδελφοι, ξέρετε σε ποιο χρονικό σημείο βρισκόμαστε; Έναν μήνα μετά τις εθνικές εκλογές. Αν συνέβαιναν αλήθεια όλα αυτά οι Έλληνες πολίτες θα δίνουν 40% - 41% στη σημερινή Κυβέρνηση της Νέας Δημοκρατίας;

Κάποια στιγμή νομίζω ότι πρέπει να συναντηθούμε με την πραγματικότητα. Αν απλά θέλουμε να έχουμε μια αντιπολιτευτική ρητορική, είναι κατανοητό, αλλά τουλάχιστον αυτά τα οποία ακούγονται κάθε φορά ως επιχειρήματα θα πρέπει να έχουν μια λογική που αφορά στην ίδια την πραγματικότητα.

Τι θα μπορούσα να διακρίνω, μιας και τα περισσότερα εκ του νομοσχεδίου προφανώς έχουν αναδειχθεί και μέσα από τις αγορεύσεις των κυρίων Υπουργών, του Υπουργού του κ. Χατζηδάκη, αλλά βεβαίως και μέσα από τις αγορεύσεις πολλών εκ των συναδέλφων, του εισηγητή και πολλών άλλων συναδέλφων από τη Νέα Δημοκρατία;

Αυτό που πρέπει να κρατήσει κανείς είναι ότι για πρώτη φορά επιτέλους βάζουμε ένα οριστικό τέλος σε όλες αυτές τις ανέξοδες υποσχέσεις που ταλαιπώρησαν την ελληνική κοινωνία και ειδικά, σε προεκλογικές περιόδους. Και μιλάω φυσικά για το ελληνικό δημοσιονομικό συμβούλιο το οποίο θα κοστολογεί τα προγράμματα των κομμάτων και θα μπορούμε πλέον να βρισκόμαστε αντιμέτωποι -χρησιμοποιώ πρώτο πληθυντικό πρόσωπο- με φαινόμενα τύπου προγράμματος Θεσσαλονίκης και τόσα άλλα, τα οποία γεννούσαν προσδοκίες στην ελληνική κοινωνία, αλλά δεν είχαν καμία απολύτως σχέση με την πραγματικότητα. Ούτε βεβαίως με αυτές τις εύκολες, ανέξοδες υποσχέσεις που κάθε φορά δημιουργούν θέματα ή ζητήματα προβληματισμού στην ελληνική κοινωνία και οι οποίες, όπως ξέρετε πολύ καλά, καταντούν να είναι λευκές επιταγές, χωρίς ποτέ να υλοποιούνται ως πολιτικές ή ως πρακτική την επόμενη μέρα ακριβώς μετά τις εκλογές.

Και βεβαίως αυτό που ήταν πολύ ενδιαφέρον κατά τη διάρκεια της συζήτησης ήταν η επίκληση κυρίως από την πλευρά της Αξιωματικής Αντιπολίτευσης για την τροπολογία που αφορά στην εκ νέου επιστροφή της ΕΥΔΑΠ και της ΕΥΑΘ στο ελληνικό δημόσιο.

Και πραγματικά είναι να απορεί κανείς και να αναρωτιέται αν η Αξιωματική Αντιπολίτευση μπορεί να ασκεί οποιουδήποτε είδους κριτική, τουλάχιστον σε ένα ζήτημα το οποίο είχε κάνει σημαία προεκλογικά, δημιουργώντας θέματα και ζητήματα εκεί που πραγματικά δεν υπήρχαν, και μάλιστα όταν η ίδια μέσα από τις δικές της πολιτικές φρόντισε ώστε οι συγκεκριμένοι οργανισμοί ύδρευσης στην Αθήνα και τη Θεσσαλονίκη να περιέλθουν στην αρμοδιότητα του Υπερταμείου.

Πέραν όμως όλων αυτών, και εδώ στην πραγματικότητα υπάρχει μια συνάντηση μιας προεκλογικής δέσμευσης του Πρωθυπουργού της χώρας, του Κυριάκου Μητσοτάκη, με αυτό που τελικά έρχεται να νομοθετήσει η Κυβέρνηση σήμερα. Και αν πρέπει ή μπορούν να δουν και να κρίνουν στο συγκεκριμένο πεδίο οι Έλληνες πολίτες κάτι, αυτό είναι ακριβώς -και θα το επαναλάβω- ότι σε μια από τις πολύ λίγες φορές από τη Μεταπολίτευση και μετά μια Κυβέρνηση έρχεται σε τόσο μικρό χρονικό διάστημα να υλοποιήσει το μεγαλύτερο μέρος των προεκλογικών της δεσμεύσεων.

Κοιτάξτε, είναι κατανοητή η προσπάθεια να ετεροπροσδιορίσει κανείς τη συζήτηση, γιατί σε έναν πολύ μεγάλο βαθμό και οι πολιτικοί αρχηγοί, αλλά και πολλοί συνάδελφοι της Αντιπολίτευσης προσπάθησαν να θέσουν πολλά άλλα ζητήματα.

Όταν όμως, κυρίες και κύριοι συνάδελφοι, οι Έλληνες πολίτες που μας παρακολουθούν αναρωτιούνται γιατί κανείς δεν έρχεται να ψηφίσει αυτονόητες αυξήσεις των μισθών και των συντάξεων, αυτονόητες φοροελαφρύνσεις, σημαντικές ενισχύσεις για τους νέους ή εν πάση περιπτώσει, συγκεκριμένες διατάξεις που κατά γενική ομολογία, για άλλους λιγότερο αλλά για άλλους περισσότερο, είναι σημαντικές και συμβάλλουν ειδικά αυτή τη δύσκολη χρονική στιγμή προκειμένου να δοθεί μια οικονομική ανάσα σε ένα πολύ μεγάλο μέρος του πληθυσμού, να είστε βέβαιοι ότι αυτό είναι σημείο κριτικής για τους Έλληνες πολίτες και βεβαίως, είναι ένα σημείο το οποίο προφανώς θα ακολουθεί και θα διαμορφώνει την άποψή τους για τα πολλά επόμενα χρόνια.

Η Κυβέρνηση δεν κινείται ούτε στον χώρο της αυταπάτης ούτε στον χώρο της ουτοπίας ούτε πολύ περισσότερο, στον χώρο των γνωστών ανέξοδων υποσχέσεων. Κινείται στον χώρο της πραγματικής, ρεαλιστικής πολιτικής, κινείται σε μια φιλοσοφία η οποία δεν είχε υιοθετηθεί για πάρα πολλά χρόνια από τη Μεταπολίτευση και μετά, που επιτέλους μια Κυβέρνηση μπορεί να συναντιέται με τις δικές της υποσχέσεις και με μια πραγματικότητα που θέλουν και επιθυμούν οι Έλληνες πολίτες, κινείται σε έναν δρόμο που όλοι πιστεύουμε, θέλουμε και ελπίζουμε ότι το επόμενο χρονικό διάστημα θα δώσει για άλλη μια φορά την ευκαιρία στους Έλληνες πολίτες να διαπιστώσουν το θετικό έργο και αυτής της Κυβέρνησης και αυτού του Πρωθυπουργού σε μια προσπάθεια να κάνουμε καλύτερη τη ζωή των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για μια παρέμβαση η Πρόεδρος της Πλεύσης Ελευθερίας, η κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Η παρέμβασή μου αφορά τη διαδικασία. Ολοκληρώθηκαν οι παρεμβάσεις των Κοινοβουλευτικών Εκπροσώπων, η ώρα είναι 22.00΄, υπάρχουν τριάντα πέντε ομιλητές στον κατάλογο που σημαίνει τέσσερις ώρες, αν τηρηθεί ο χρόνος αυστηρά, και με τη δευτερολογία των ειδικών αγορητών που θα διαρκέσει άλλη μία ώρα, αν τηρηθεί το οκτάλεπτο αυστηρά, φτάνουμε στις πέντε ώρες. Αυτό σημαίνει ότι υπό τις επιεικέστερες συνθήκες -η ώρα είναι 21.45΄- η συζήτηση θα τελείωσε στις 3.00΄ το πρωί και η ψήφιση θα γίνει στις 3.00΄, στις 3.30΄, στις 4.00΄, σε μια άδεια Βουλή.

Βλέπετε ότι η Κοινοβουλευτική μας Ομάδα είναι ολόκληρη εδώ και είναι η μοναδική Κοινοβουλευτική Ομάδα που είναι ολόκληρη εδώ. Προτείνουμε να διακοπεί η συζήτηση για αύριο. Δεν μπορεί η Βουλή να συζητάει κατ’ αυτόν τον τρόπο ούτε να νομοθετεί στις 3.00΄ το πρωί. Ένα νομοσχέδιο το οποίο εισάγεται κατ’ αυτόν τον τρόπο ως τόσο σημαντικό και σοβαρό δεν μπορεί να αντιμετωπίζεται τελικά ως ένα νομοσχέδιο που θα ψηφιστεί ξημερώματα σε μια άδεια Βουλή.

Η πρότασή μου λοιπόν, κύριε Πρόεδρε, προς το Προεδρείο είναι να ληφθεί μια απόφαση νηφαλιότητας, να πάνε και οι υπάλληλοι της Βουλής να ξεκουραστούν, γιατί είναι στο πόδι από το πρωί. Έχετε κατά νου, απ’ όσο ξέρω, να ξεκίνησε στις 10.00΄ το πρωί άλλη νομοθετική εργασία. Δεν μπορούν αυτά τα πράγματα να γίνουν κατ’ αυτόν τον τρόπο. Είναι και η μέρα βαριά και δύσκολη. Υπάρχει πένθος βαρύ, υπάρχει αγωνία και εμείς ως εκπρόσωποι των πολιτών αγωνιούμε και θέλουμε να ενημερωθούμε πληρέστερα. Την ίδια ώρα αντιλαμβανόμαστε το καθήκον του να είμαστε στη Βουλή, όταν η Βουλή νομοθετεί. Το αισθανόμαστε αυτό το καθήκον. Πρέπει να παρθεί μια απόφαση λογικής.

Απευθύνομαι λοιπόν και στις Κοινοβουλευτικές Ομάδες και στην Κυβέρνηση και στο Προεδρείο να ληφθεί μια απόφαση διακοπής της συνεδρίασης τώρα που είναι 22.00΄ και συνεδριάζουμε δώδεκα ώρες από το πρωί και να επανέλθουμε αύριο το πρωί στις εννέα ή στις δέκα, όποια ώρα κρίνετε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ευχαριστώ για την παρέμβασή σας.

Δράττομαι της ευκαιρίας να πω ότι δεν είναι καθόλου ευχάριστο σε κανένα Προεδρείο να βλέπει διαγραφές Βουλευτών που έχουν ζητήσει νωρίτερα να μιλήσουν, αλλά λόγω υπερβάσεων των χρόνων από πάρα πολλούς, δυστυχώς έχουν ταλαιπωρηθεί πάρα πολλές ώρες μέσα στην Αίθουσα.

Βεβαίως ποτέ δεν θα επιτρέψουμε να γίνει οποιαδήποτε ψήφιση νομοσχεδίου αργά τα μεσάνυχτα, δεν υπάρχει λόγος γι’ αυτό. Υπάρχει προγραμματισμός που ξέρετε ότι συνήθως φτάνει μέχρι τη 1.00΄ το βράδυ, αυτό είναι κάτι σύνηθες. Σε κάθε περίπτωση να μιλήσουν λίγοι Βουλευτές τώρα που έχουν τον λόγο και το Προεδρείο θα απαντήσει στο θέμα στο οποίο θέσατε.

Ευχαριστώ.

Η κ. Κτενά έχει τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, τη στιγμή που η χώρα καίγεται κυριολεκτικά απ’ άκρη σε άκρη και αποκαλύπτεται με τον πιο τραγικό τρόπο η γύμνια του επιτελικού κράτους, τη στιγμή που θρηνούμε νεκρούς από τις πυρκαγιές, τη στιγμή που προετοιμάζεται το έδαφος για οδυνηρούς συμβιβασμούς στο Αιγαίο, κάτω από τη βαριά σκιά της ιμπεριαλιστικής σύγκρουσης στο έδαφος της Ουκρανίας, αυτήν τη στιγμή τη μία μέρα η Κυβέρνηση ψαρεύει στα θολά νερά της λίμνης ψήφων που διαθέτουν οι ομογενείς και την άλλη, σήμερα, μοιράζει χάντρες και καθρεφτάκια στους ιθαγενείς.

Διότι πώς αλλιώς μπορούν να χαρακτηριστούν τα ψίχουλα που δίνονται στους εργαζόμενους, του δημόσιου τομέα κυρίως, όταν όχι μόνο δεν αναπληρώνουν τις απώλειες του 2009, αλλά δεν καλύπτουν ούτε καν τον καλπάζοντα ή επίμονο πληθωρισμό, ανάλογα με το πώς το βλέπει κανείς. Διότι μπορεί να είναι επίμονος για την Κυβέρνηση, αλλά για τη λαϊκή οικογένεια καλπάζει.

Παραδείγματος χάριν, ένας νεοδιόριστος εκπαιδευτικός χωρίς παιδιά, το 2009, λάμβανε καθαρά 1.180 ευρώ. Με τις προτεινόμενες ρυθμίσεις θα πάρει 873, 300 ευρώ λιγότερα, και μόλις 42 ευρώ περισσότερα απ’ όσα παίρνει ήδη. Ούτε έναν καφέ δηλαδή, ούτε έναν καφέ τη μέρα. Αυτή είναι η επιβράβευση σε αυτούς που στήριξαν και στηρίζουν τα σχολειά μας, χωρίς μέσα, στην κατά τα άλλα ψηφιακή εποχή, χωρίς υποδομές, με μια βαλίτσα στο χέρι ή τρέχοντας από σχολειό σε σχολειό.

Άλλο: Οι ετήσιες αποδοχές των καθηγητών στα πανεπιστήμια. Οι προτεινόμενες ρυθμίσεις τους δίνουν αύξηση 4% με 5%, με τον πληθωρισμό βέβαια να τρέχει πάνω από 10%, όταν το εισόδημά τους μαζί με τις εισφορές που επιβλήθηκαν από το 2009 έχει μειωθεί κατά 40%. Κόπτεσθε για την αριστεία και το brain gain. Την ίδια στιγμή ένας επίκουρος έχει απωλέσει τουλάχιστον 10% από το εισόδημά του σε σχέση με το 2009 χωρίς τον πληθωρισμό, ενώ οι συμβασιούχοι -το νέο αίμα, που πάνω του στηρίζεται σχεδόν το μισό έργο στα πανεπιστήμια- αμείβονται με εξευτελιστικούς μισθούς κατά πολύ λιγότερο και δεν ξέρουν πού θα βρουν και δουλειά την επόμενη χρονιά.

Και δεν δίνετε αυξήσεις στον μισθό, επιδόματα δίνετε. Η γνωστή τακτική να κόβετε και να ράβετε τον μισθό, ενώ διατηρείτε απαράδεκτα χαμηλά τις συντάξεις. Μα βέβαια εδώ φέρνετε από την πίσω πόρτα δουλειά μέχρι τα εβδομήντα τέσσερα με το άρθρο 61, η ενεργός γήρανση σε πλήρη εξέλιξη. Αυξήσεις στις συντάξεις θα δίνατε; Και βέβαια ούτε λόγος για επαναφορά του κλεμμένου μισθολογικού κλιμακίου το παγωμένο 2016-2017 που κόπηκε με τον ν.4354/2015. Γι’ αυτό και θα καταψηφίσουμε τα σχετικά άρθρα 29 και 35.

Αλλά η μεγαλύτερη λαθροχειρία, ξέρετε, στο θέμα των αμοιβών των πανεπιστημιακών είναι άλλη: Με την αναδρομική εφαρμογή από τον Οκτώβρη του 2023 η Κυβέρνηση ισχυρίζεται ότι ευθυγραμμίζεται με τη σχετική απόφαση του Συμβουλίου της Επικρατείας. Καμμία σχέση ωστόσο δεν έχουν τα ποσά αυτά που δίνετε με αυτά που έχουν εκδικαστεί. Αυτό που επιδιώκετε είναι να κλείσει το ζήτημα των μνημονιακών απωλειών όπως-όπως. Λέτε στους πανεπιστημιακούς: «Χάσατε ό,τι χάσατε, πάρτε τώρα αυτά και πατσίζουμε, και αν θέλετε να βγάλετε λεφτά στηρίξτε και ενισχύστε την επιχειρηματική δραστηριότητα του πανεπιστημίου».

Διότι στο πανεπιστήμιο - επιχείρηση που όλοι σας έχετε χτίσει όλα αυτά τα χρόνια, όλοι όσοι έχετε κυβερνήσει, τα μέλη ΔΕΠ μπορούν να έχουν πρόσθετα έσοδα και μάλιστα χωρίς ταβάνι, μετά την επιστολή της Υπουργού Παιδείας πέρυσι προς τους καθηγητές, προς το ΔΕΠ, ανάλογα με το πόσο καλοί επιχειρηματίες είναι, με ό,τι σημαίνει όμως αυτό για την ποιότητα της εκπαίδευσης, τα κριτήρια ανάπτυξης, της έρευνας και φυσικά την κατηγοριοποίηση των εργαζομένων.

Μιλώντας για κατηγοριοποίηση, γιατί διατηρείτε τη διάκριση μεταξύ των μελών ΔΕΠ πανεπιστημίων και ΑΣΠΑΙΤΕ; Με δική σας ευθύνη, ολωνών σας ευθύνη παραμένει η ΑΣΠΑΙΤΕ το μόνο ΤΕΙ μέσα σε ένα θολό καθεστώς γιατί δεν έχουν τελειώσει ακόμα τα παζάρια για το ποιος επιχειρηματίας θα βάλει στο χέρι το φιλέτο της ΑΣΠΑΙΤΕ.

Γιατί διατηρείτε και διευρύνετε τη διάκριση ανάμεσα στους ερευνητές των ερευνητικών κέντρων και τα μέλη ΔΕΠ των πανεπιστημίων; Την ίδια στιγμή βέβαια που όλοι όσοι έχετε κυβερνήσει εδώ μέσα αλλά και τα υπόλοιπα κόμματα της Αντιπολίτευσης συμφωνείτε και προωθείτε τη στρατηγική της Ευρωπαϊκής Ένωσης και τον λεγόμενο «ενιαίο χώρο εκπαίδευσης και έρευνας». Είναι ενιαίος ο χώρος για τους επιχειρηματίες, αλλά κατακερματισμένος για τους εργαζόμενους.

Βέβαια δεν σας ξέφυγε ούτε πολιτισμός. Στο άρθρο 16 διατηρείτε το εξευτελιστικό καθεστώς των τιμητικών συντάξεων, τριάντα τον αριθμό, κατά δέκα αυξημένες, τριάντα όπως ήταν και παλαιότερα, για όλους τους κλάδους καλλιτεχνών. Ούτε καν μία σύνταξη ανά κλάδο, είναι περισσότεροι κλάδοι, και με αύξηση των κρατήσεων από 4% στα 6%, σύνολο 56 ευρώ αύξηση, με τον πληθωρισμό να τρέχει στο 12% σύμφωνα με τα τελευταία στοιχεία, σε συντάξεις τώρα όλα αυτά της τάξεως των 700 και 800 ευρώ. Και αφαιρείτε και το ελάχιστο όριο των 1.000 ευρώ. Τέτοια φροντίδα για τον πολιτισμό, τόσο αποτιμάτε την προσφορά των καλλιτεχνών.

Για μας, ξέρετε, οι καλλιτέχνες και λογοτέχνες δεν παράγουν εμπορεύματα, αλλά δημιουργούν πολιτισμικές αξίες. Συνδιαμορφώνουν τον σύγχρονο πολιτισμό και αφήνουν αναντικατάστατη παρακαταθήκη στην κοινωνία. Δεν αξίζουν τέτοια μεταχείριση.

Για να συνοψίσουμε, με το νομοσχέδιο αυτό δίνετε ψίχουλα τώρα, για να τα πάρετε πίσω από άλλη τσέπη με το φορολογικό που έχετε πει ότι θα φέρετε. Μας λέτε ανερυθρίαστα: «Ναι, είναι λίγα, αλλά τα δίνουμε και να, τηρούμε τις προεκλογικές μας δεσμεύσεις».

Ξέρετε, δεν είμαστε εμείς που θα σας κατηγορήσουμε για ασυνέπεια. Είστε απολύτως συνεπείς προς τις δεσμεύσεις μας απέναντι στο κεφάλαιο, την Ευρωπαϊκή Ένωση, το ΝΑΤΟ και εννοώ τα προαπαιτούμενα του ταμείου ανάκαμψης, τα ματωμένα πλεονάσματα, τη θωράκιση τραπεζών και την επενδυτική βαθμίδα, νατοϊκούς τους εξοπλισμούς, διευθετήσεις στο Αιγαίο, εμπλοκή της χώρας πιο βαθιά στους ιμπεριαλιστικούς ανταγωνισμούς. Και σε αυτά συγκλίνουν και όλα τα υπόλοιπα κόμματα. Και γι’ αυτό περιορίζονται σήμερα στο να ζητάνε κάτι τις παραπάνω από εδώ και κάτι τις διαφορετικό από εκεί.

Ακούστε, στις διατάξεις που επιστρέφουν στους εργαζόμενους ένα ελάχιστο μέρος από τον πλούτο που παράγουν θα ψηφίσουμε «παρών» και ψηφίζουμε «παρών» ακριβώς επειδή είναι ψίχουλα, αλλά δεν θέλουμε να σταθούμε απέναντι.

Όμως, όπως έχει πει ο Μπρεχτ: «Καλή η μπουκιά, με το καρβέλι τι γίνεται;». Εμείς λοιπόν θα συνεχίσουμε να διεκδικούμε ολόκληρο το καρβέλι, μια διεκδίκηση που αποκτά νόημα και προοπτική μόνο σε σύγκρουση με τη λογική των χαμηλών απαιτήσεων, μόνο σε σύγκρουση με ένα κράτος εχθρικό, που λογαριάζει ως κόστος τις ανάγκες των πολλών και όφελος τα κέρδη των λίγων και αφήνει τον λαό απροστάτευτο απέναντι σε φυσικά φαινόμενα, σε καταστροφές και εργοδότες.

Τα τραγικά γεγονότα των τελευταίων ημερών φωνάζουν: Μόνο ο λαός σώζει τον λαό. Μαζί με το ΚΚΕ στον δρόμο της ανατροπής.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Τον λόγο έχει ο κ. Μαρκογιαννάκης Αλέξανδρος από τη Νέα Δημοκρατία και να ετοιμάζεται ο κ. Γιόγιακας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρίσκομαι για πρώτη φορά ενώπιόν σας στην Αίθουσα της Ολομέλειας, στο Βήμα του ομιλητή, και δυστυχώς η πρώτη αυτή τη φορά έμελλε να σκιαστεί από τις βαριές συνθήκες της χθεσινής τραγωδίας με τον χαμό των δύο γενναίων πιλότων του Καναντέρ στην Εύβοια. Οι σκέψεις και τα συναισθήματά μου, όπως και όλων μας φαντάζομαι στην Αίθουσα αυτή, είναι με τους συγγενείς των δύο ηρώων, που εξετέλεσαν το καθήκον τους με τίμημα την ίδια τους τη ζωή.

Η συμπαράσταση και τα συλλυπητήρια όλων μας στον πόνο των οικείων τους είναι το ελάχιστο από μέρους μας και από μέρους της πολιτείας. Το μυαλό μας συνεχίζει να είναι σε όλους τους γενναίους άνδρες και τις γενναίες γυναίκες της Πυροσβεστικής, της Πολιτικής Προστασίας, του Λιμενικού, τους εθελοντές που πολεμούν για να σώζουν ζωές και περιουσίες.

Επανερχόμενος όμως στην ημερησία διάταξη της Ολομέλειάς μας και στο σχέδιο νόμου του Υπουργείου Εθνικής Οικονομίας και Οικονομικών, το οποίο συζητάμε σήμερα, θα ήθελα να ξεκινήσω από τον τίτλο του: «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις».

Είναι ένας τίτλος με θετικό πρόσημο για τους πολίτες, καθώς οι εποχές που τα νομοσχέδια του Υπουργείου Εθνικής Οικονομίας και Οικονομικών, που από τον τίτλο τους και μόνο σκορπούσαν φόβο και ανασφάλεια, έχουν περάσει ανεπιστρεπτί. Και αυτό είναι ήδη ένα μεγάλο κέρδος, που οφείλεται στην προηγούμενη θητεία της Κυβέρνησης του Κυριάκου Μητσοτάκη. Διότι ο τίτλος του σημερινού νομοσχεδίου δεν είναι καθόλου ένας επικοινωνιακός ευφημισμός, είναι ακριβής και μετρήσιμος. Τον υποστηρίζει απολύτως το περιεχόμενο των προτεινόμενων διατάξεων.

Ένα προς ένα τα άρθρα αυτού του σχεδίου νόμου έρχονται να προσθέσουν στο εισόδημα των πολιτών, έρχονται να αποκαταστήσουν αδικίες των προηγούμενων ετών, έρχονται να ενισχύσουν το βιοτικό επίπεδο των Ελλήνων και των Ελληνίδων. Όμως ας πάρουμε ένα προς ένα τα βασικά σημεία στο σύντομο χρόνο που μου διατίθεται.

Η πρώτη σημαντική παρέμβαση είναι η παρέμβαση ενίσχυσης εισοδημάτων που έχει να κάνει με έναν από τους πιο επιβαρυμένους κλάδους εργαζομένων τις τελευταίες δεκαετίες, τους δημοσίους υπαλλήλους. Σχεδόν εξακόσιες πενήντα χιλιάδες υπάλληλοι του ελληνικού κράτους, είτε του ενιαίου μισθολογίου είτε των ειδικών μισθολογίων για περισσότερο από δεκατέσσερα χρόνια έβλεπαν τους μισθούς τους αρχικά να περικόπτονται μέσα στη δημοσιονομική κρίση και στη συνέχεια να παραμένουν καθηλωμένοι χωρίς ουσιαστικές αυξήσεις.

Κι αυτό πλέον αλλάζει. Με το νομοσχέδιο, το οποίο καλούμαστε να ψηφίσουμε δίνονται για πρώτη φορά ουσιαστικές αυξήσεις στους μισθούς και τα επιδόματα τους. Μια εποχή τελειώνει για τους δημοσίους υπαλλήλους της χώρας μας και μια άλλη, πολύ πιο θετική και αισιόδοξη αρχίζει. Δεν θα απαριθμήσω εξαντλητικά τα μέτρα, εξάλλου δεν υπάρχει ο χρόνος. Θα σταθώ συνοπτικά στα κυριότερα.

Για όλους τους υπαλλήλους έχουμε οριζόντια αύξηση κατά 70 ευρώ το μήνα, μέτρο που φυσικά ευνοεί κυρίως τους χαμηλόμισθους και ευθυγραμμίζεται με τις αυξήσεις που έχουν δοθεί στον κατώτατο μισθό στον ιδιωτικό τομέα. Αντίστοιχης σημασίας είναι και η αύξηση του οικογενειακού επιδόματος κατά 50 ευρώ το μήνα, ενώ κρίνω πολύ θετικά και την αύξηση κατά 10% του επιδόματος θέσης ευθύνης. Το τελευταίο αυτό μέτρο είναι απαραίτητο για ένα σύστημα που θέλει να είναι αξιοκρατικό και να παρέχει ουσιαστικά κίνητρα σε όσους σηκώνουν περισσότερα βάρη και ευθύνες. Μαζί με τα επιμέρους μέτρα για τους πανεπιστημιακούς, τα στελέχη των Ενόπλων Δυνάμεων και των Σωμάτων Ασφαλείας, το μέσο όφελος για κάθε δημόσιο υπάλληλο φτάνει τα περίπου 1.300 ευρώ μεικτά και χωρίς βεβαίως σε αυτό να συνυπολογίσουμε τις φοροελαφρύνσεις τις οποίες νομοθέτησε η Κυβέρνηση στην προηγούμενη θητεία της.

Προσθέτοντας όλα αυτά, το μέσο όφελος ανά δημόσιο υπάλληλο φτάνει σε ετήσια βάση να είναι υψηλότερο του ενός πλέον μισθού, πάντα μεσοσταθμικά. Και λέω μεσοσταθμικά γιατί υπάρχουν και κατηγορίες οι οποίες δικαίως θα δουν υψηλότερες αναλογικά αυξήσεις, όπως οι χαμηλόμισθοι, οι οικογενειάρχες αλλά και οι καθηγητές πανεπιστημίων.

Στέκομαι ιδιαίτερα στα μέλη ΔΕΠ των πανεπιστημίων μας γιατί η αναβάθμιση του δημόσιου πανεπιστημίου περνάει πρώτα από τη μισθολογική ενίσχυση του επιστημονικού και διδακτικού προσωπικού και η Κυβέρνηση αποδεικνύει στην πράξη ότι είναι μέσα στις προτεραιότητές της.

Φεύγοντας από το κομμάτι των δημοσίων υπαλλήλων, βλέπουμε ότι πρόνοιες του νομοσχεδίου αγκαλιάζουν και πλήθος άλλων κοινωνικών ομάδων με θετικά μέτρα είτε προστασίας είτε ενίσχυσης του εισοδήματός τους.

Η Κυβέρνηση συνεχίζει να στηρίζει, παρά την αποκλιμάκωση του πληθωρισμού την καταναλωτική δύναμη των νοικοκυριών με την επέκταση του Market Pass μέχρι τον Οκτώβρη. Το ίδιο συμβαίνει και με το Youth Pass. Διακόσιες χιλιάδες νέοι δεκαοχτώ και δεκαεννιά ετών θα λάβουν τον Σεπτέμβριο την ενίσχυση των 150 ευρώ.

Παραμένοντας στο πεδίο της ενίσχυσης της νέας γενιάς, συμπεριλαμβάνω εδώ και την νέα διάταξη με την οποία διπλασιάζεται το ύψος της χρηματοδότησης στις ΔΥΠΑ για το πρόγραμμα «Σπίτι μου». Είναι ένα από τα πιο σημαντικά μέτρα για τη στήριξη ανθρώπων της δικής μου γενιάς και ειδικά μέσα στο ζοφερό πλαίσιο της δημογραφικής κρίσης που περνάμε ως χώρα και ως κοινωνία.

Και παρά τις κορώνες και τις ανέξοδες πλειοδοσίες που ακούγονται δεξιά και αριστερά, το μέτρο αυτό αποδεικνύεται το μόνο ρεαλιστικό και άμεσα εφαρμόσιμο. Γι’ αυτό άλλωστε και η επιτυχία του μας οδηγεί σε τόσο σύντομο διάστημα στον διπλασιασμό των διαθέσιμων πόρων.

Κυρίες και κύριοι συνάδελφοι, κλείνοντας θα σταθώ στην πολιτική ουσία του νομοθετήματος που έχουμε σήμερα ανάμεσά μας, καθώς πρόκειται για ένα σχέδιο νόμου το οποίο υλοποιεί άμεσα σχεδόν το 50% των προεκλογικών μας εξαγγελιών για την ενίσχυση των εισοδημάτων των πολιτών. Φέρνει τους δημοσίους υπαλλήλους στη μεταμνημονιακή εποχή, δίνοντάς τους τις πρώτες αυξήσεις μετά από δεκατέσσερα ολόκληρα χρόνια. Συνεχίζει να στηρίζει τα νοικοκυριά και τους νέους ανθρώπους απέναντι στο κύμα της ακρίβειας, ενισχύει τη δημογραφική πολιτική της χώρας με πρακτικό και αποτελεσματικό τρόπο. Και όλα αυτά χωρίς καμία απειλή για τη δημοσιονομική σταθερότητα της εθνικής οικονομίας.

Αντιθέτως, μοιράζουμε με δικαιοσύνη και ασφάλεια, τα οφέλη της ανάπτυξης, θέτοντας στόχους κοινωνικής δικαιοσύνης και περαιτέρω ανάπτυξης της εθνικής οικονομίας.

Για όλους αυτούς τους λόγους η υπερψήφιση του είναι ένα θετικό γεγονός, πρώτα από όλα όμως για τους πολίτες και τελικά για το συλλογικό συμφέρον της εθνικής οικονομίας. Σε αυτό ακριβώς το πνεύμα, δυσκολεύομαι να καταλάβω πώς θα μπορούσε κάποιος να καταψηφίσει τις θετικές διατάξεις αυτού του νομοσχεδίου έστω και κατ’ άρθρον, ακόμη κι αν έχει αντιρρήσεις επί της αρχής.

Χθες κυρίες και κύριοι συνάδελφοι, έγινε ένα σημαντικό βήμα με την ψήφιση ευρείας πλειοψηφίας του νόμου πλέον, που έφερε το Υπουργείο Εσωτερικών για την άρση των περιορισμών στην ψήφο των αποδήμων.

Και πιστέψτε με, κυρίες και κύριοι συνάδελφοι, κυρίως της Αντιπολίτευσης, σας μιλά ένας νέος άνθρωπος. Κανείς μα κανείς δεν θα σας κατηγορήσει ότι είστε λιγότερο καλή αντιπολίτευση εάν ψηφίσετε θετικά σε ό,τι αντικειμενικά σωστό έρχεται σε αυτό το Κοινοβούλιο. Σας μιλάω μετά λόγου γνώσεως και δίπλα στη νέα αρχή που γίνεται σιγά σιγά για τη στήριξη του εισοδήματος των πολιτών, ας κάνουμε κι εμείς εδώ μια νέα αρχή στο πώς αξιολογούμε το νομοθετικό έργο του Σώματος.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):**  Και τώρα από τη Νέα Δημοκρατία ο κ. Γιόγιακας που διακρίνεται για την ταχύτητά του και ακολουθεί ο κ. Λιούτας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, να ευχηθώ κατ’ αρχάς μια παραγωγική κοινοβουλευτική περίοδο και καλή δύναμη στους νεότερους αλλά και στους παλαιότερους συναδέλφους.

Σήμερα όλη η χώρα θρηνεί τους δύο πιλότους μας που χάθηκαν δίνοντας τον καλύτερο εαυτό τους για να προστατεύσουν ανθρώπινες ζωές, περιουσίες αλλά και να σώσουν τα δάση μας από μεγαλύτερη καταστροφή. Στη θυσία τους τιμούμε και αναγνωρίζουμε τον επαγγελματισμό, την αυταπάρνηση και το θάρρος όλων όσοι δίνουν τη μάχη στα πολλά δύσκολα μέτωπα των πυρκαγιών.

Η σκέψη μας τούτες τις ημέρες είναι σε αυτούς και στους δικούς τους ανθρώπους και η ευχή μας είναι να μη θρηνήσουμε άλλες απώλειες. Όμως άλλοι τρεις άνθρωποι, όπως πληροφορηθήκαμε, έχουν χάσει τη ζωή τους.

Κυρίες και κύριοι συνάδελφοι, εάν θέλαμε να χαρακτηρίσουμε τη νομοθετική πρωτοβουλία που συζητάμε σήμερα με τρεις λέξεις, αυτές θα μπορούσαν να είναι πρώτον αμεσότητα, δεύτερον ειλικρίνεια και τρίτον συνέχεια.

Αμεσότητα γιατί μόλις ένα μήνα μετά τις εκλογές του Ιουνίου και σε λιγότερο από είκοσι ημέρες από την παροχή ψήφου εμπιστοσύνης, εισάγονται προς ψήφιση κομβικές εξαγγελίες του κυβερνητικού προγράμματος της Νέας Δημοκρατίας.

Ειλικρίνεια, γιατί αυτά που γίνονται είναι αυτά που υποσχεθήκαμε, αλλά και γιατί κόντρα στο κύμα της πλειοδοσίας είπαμε από την πρώτη στιγμή ότι δεν θα ρισκάρουμε τη δημοσιονομική σταθερότητα που καταφέραμε με τόση προσπάθεια όλα τα προηγούμενα χρόνια.

Συνέπεια γιατί η Κυβέρνηση της Νέας Δημοκρατίας πιάνει το νήμα των πολιτικών της από εκεί που το άφησε με την ίδια φιλοσοφία με κοινές προτεραιότητες.

Ανάπτυξη για ενίσχυση του εισοδήματος και στήριξη των πιο αδύναμων με δημοσιονομική υπευθυνότητα.

Το νομοσχέδιο αυτό, κυρίες και κύριοι συνάδελφοι, δίνει ένα καθαρό στίγμα της οικονομικής πολιτικής σε αυτή τη δεύτερη θητεία της Νέας Δημοκρατίας.

Προσωπικά θα ήθελα να σταθώ σε τρεις περιοχές, σε τρία πεδία που καλύπτουν μερικές από τις πιο χαρακτηριστικές προβλέψεις του νομοσχεδίου.

Είναι πρώτα απ’ όλα η πρόθεση να στηριχθεί η οικογένεια και οι νέοι που θέλουν να κάνουν οικογένεια. Με τον διπλασιασμό της χρηματοδότησης για το πρόγραμμα «Σπίτι μου», αφού σύμφωνα με τα στοιχεία που έδωσε στη δημοσιότητα, η ΔΥΠΑ έχει φτάσει ήδη κοντά στον αρχικό στόχο της κάλυψης των πέντε χιλιάδων δικαιούχων με αύξηση κατά 1.000 ευρώ του αφορολόγητου για όσους έχουν εξαρτώμενα τέκνα, αλλά και με την οικονομική ενίσχυση των νέων δεκαοκτώ και δεκαεννέα ετών για την αγορά προϊόντων και υπηρεσιών στους τομείς του πολιτισμού, του τουρισμού και των μεταφορών.

Ένα δεύτερο πεδίο είναι η στήριξη των πιο αδύναμων συμπολιτών μας με τη μόνιμη, δηλαδή οριστική απαλλαγή των πρώην δικαιούχων του ΕΚΑΣ από τα έξοδα που τους αναλογούν για την αγορά φαρμάκων, με το άνοιγμα των προϋποθέσεων ένταξης στο Πρόγραμμα Απασχόλησης ανέργων ηλικίας πενήντα πέντε ετών και άνω, καθώς απαλείφεται ο όρος της «μακροχρόνιας ανεργίας», ενώ ανοίγει ο δρόμος, ώστε να μπορούν να ενταχθούν άνεργοι από εξήντα επτά έως και εβδομήντα τεσσάρων χρόνων που δεν έχουν συμπληρώσει τον απαιτούμενο χρόνο για να θεμελιώσουν συνταξιοδοτικά δικαιώματα, με παράταση του Market Pass για τρεις μήνες, μέχρι και τον Οκτώβριο, αλλά και του καλαθιού του νοικοκυριού έως το τέλος του χρόνου. Είναι δύο μέτρα που ανακούφισαν εκατοντάδες χιλιάδες συμπολίτες μας από το κύμα ακρίβειας που έφερε η εισαγόμενη πληθωριστική κρίση.

Μαζί με τα μέτρα αυτά διατηρείται το πλαφόν στο περιθώριο μικτού κέρδους για απαραίτητα σε ένα νοικοκυριό ήδη, στα οποία για πρώτη φορά εντάσσονται και τα σχολικά είδη.

Η τρίτη κατηγορία διατάξεων αφορά ασφαλώς στην αύξηση των αποδοχών των δημοσίων υπαλλήλων, την πρώτη ύστερα από δεκατέσσερα ολόκληρα χρόνια, η οποία σε συνδυασμό με μια σειρά άλλων μέτρων αντιστοιχεί σε έναν ή και περισσότερο επιπλέον μισθό για κάθε δημόσιο υπάλληλο. Σε αυτές τις αυξήσεις δίνεται έμφαση στους χαμηλόμισθους, αυτούς που έχουν εξαρτώμενα τέκνα και σε όσους υπηρετούν σε θέσεις ευθύνης.

Ειδική πρόνοια λαμβάνεται για κατηγορίες, όπως αυτοί που υπηρετούν στις Ένοπλες Δυνάμεις και τα Σώματα Ασφαλείας και το επιστημονικό προσωπικό των πανεπιστημίων και άλλων φορέων, σε συμμόρφωση με τη νομολογία του Σ.τ.Ε..

Κυρίες και κύριοι συνάδελφοι, με το νομοσχέδιο αυτό καλύπτεται, όπως είναι γνωστό, περίπου ο μισός προϋπολογισμός του οικονομικού προγράμματος της Νέας Δημοκρατίας. Προφανώς, θα υπάρχει και συνέχεια, πάντα στην κατεύθυνση της τόνωσης του εισοδήματος, τόσο με οριζόντια όσο και με στοχευμένα μέτρα.

Να θυμίσουμε ότι στο μεσοπρόθεσμο πρόγραμμα περιλαμβάνονται πρόσθετα δημοσιονομικά μέτρα, όπως η μείωση των τεκμηρίων διαβίωσης, η αύξηση του ελάχιστου εγγυημένου εισοδήματος κατά 8%, η σταδιακή κατάργηση του τέλους επιτηδεύματος και η σταδιακή μείωση των ασφαλιστικών εισφορών κατά 1%. Επίσης, η αύξηση του επιδόματος μητρότητας στους ελεύθερους επαγγελματίες και τους αγρότες από τους τέσσερις στους εννιά μήνες, αλλά και το νέο μόνιμο πρόγραμμα δέκα χιλιάδων νέων θέσεων εργασίας για τους νέους μας. Είναι μέτρα που θα υλοποιηθούν χωρίς να βάλουν σε κίνδυνο τον μεσοπρόθεσμο στόχο για πρωτογενές πλεόνασμα στο επίπεδο του 2%.

Με λίγα λόγια, κυρίες και κύριοι συνάδελφοι, εμείς λέμε αυτά που μπορούμε και κάνουμε αυτά που λέμε. Και αυτή την τετραετία θα πορευθούμε με ρεαλισμό, με υπευθυνότητα και ειλικρίνεια. Αυτές οι αρχές εκτιμήθηκαν, άλλωστε, από τους πολίτες που μας εμπιστεύτηκαν στις εκλογές του Μαΐου και του Ιουνίου και οι οποίοι με την ψήφο τους είπαν ότι οι εποχές της ανευθυνότητας, της πλειοδοσίας και των μαγικών συνταγών πρέπει να παρέλθουν οριστικά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κ. Γιόγιακα. Ακολουθεί ο Υφυπουργός Οικονομικών κ. Θεοχάρης Θεοχάρης και μετά να ετοιμάζονται οι συνάδελφοι Πούλου Παναγιού, Γερουλάνος Παύλος, Φερχάτ Οζγκιούρ και Σταρακά Χριστίνα. Ευχαριστώ.

Κύριε Θεοχάρη, παρακαλώ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Ευχαριστώ πάρα πολύ, κύριε Πρόεδρε.

Είναι περασμένη ώρα και έχει γίνει εκτεταμένη συζήτηση και συνεπώς, θα προσπαθήσω να μαζέψω κάποια κομμάτια της κριτικής. Συγχωρείστε με, αλλά ακούστηκαν πάρα πολλά θέματα και η κριτική που ακούστηκε εν πολλοίς μάλλον είναι λίγο θολή. Είναι δύσκολη η θέση των κομμάτων της Αντιπολίτευσης και συνεπώς, ψάχνουν να βρουν λόγους για τους οποίους θα πρέπει να μην ψηφίσουν αυτό το νομοσχέδιο, νομοσχέδιο όμως που έχει μόνο θετικές διατάξεις για τους πολίτες. Γι’ αυτό και ακούσαμε τα πάντα και τα ανάποδά τους.

Και υπό αυτή την έννοια, νιώθω και λίγο σαν σαιξπηρικός ήρωας εκεί πέρα, τον Κλαύδιο και την Ηρώ του «Πολύ κακό για το τίποτα». Γυρίζουμε γύρω-γύρω, αλλά τελικά, στην πραγματικότητα, δεν λέμε τίποτα. Λέμε πως με αυτό το νομοσχέδιο κατέστρεψε το φιλελεύθερο προφίλ της η Νέα Δημοκρατία και το φιλελεύθερο προφίλ του ο Υπουργός Οικονομικών, ο κ. Χατζηδάκης και συγχρόνως, ότι δεν ακολουθούμε τον δρόμο της σοσιαλδημοκρατίας και ότι στην πραγματικότητα είναι νεοφιλελεύθερο αυτό το νομοσχέδιο.

Δεν μπορούν να ισχύουν όλα, έτσι; Είχαμε τον τραγέλαφο του ΣΥΡΙΖΑ. Δεν ξέρω καν πώς ο εισηγητής κ. Μαμουλάκης άλλα μας είπε, ότι θα ψηφίσει επί της αρχής το νομοσχέδιο και τελικά, άλλαξε άποψη. Καρατομήθηκε, ας το πούμε, η γραμμή και άλλαξε, έγινε κωλοτούμπα και στη γραμμή ο ΣΥΡΙΖΑ και ξαφνικά, δεν το ψηφίζει επί της αρχής.

Έχουμε τον τραγέλαφο του ΠΑΣΟΚ, που ψηφίζει όλα τα θετικά άρθρα, δηλαδή όλα, αλλά δεν ψηφίζει επί της αρχής το νομοσχέδιο.

Δυστυχώς, δεν έχετε συνειδητοποιήσει ποιο είναι το νόημα της πρόσφατης ψήφου του ελληνικού λαού και αυτό είναι το πιο λυπηρό. Ο ελληνικός λαός ζητάει υπεύθυνη Αντιπολίτευση και το ΠΑΣΟΚ σε κάποιον βαθμό το επιβράβευσε, ακριβώς επειδή άσκησε σε κάποιον βαθμό υπεύθυνη αντιπολίτευση. Δηλαδή, παρόλες τις αντιρρήσεις που εξέφραζε, τελικά ψήφιζε, όταν το νομοσχέδιο ήταν υπέρ της κοινωνίας και τώρα σύρεται σε μια στείρα αντιπολιτευτική στάση, ένα στείρο «όχι». Μπορούσατε να εκφράσετε αντιρρήσεις και τελικά, να ψηφίσετε και τις αυξήσεις και όλα και ουσιαστικά και επί της αρχής το νομοσχέδιο. Όμως, λέτε «όχι» για να πείτε «όχι». Αυτό, στην πραγματικότητα, είναι στάση και αυτό, δυστυχώς, δεν οδηγεί πουθενά. Μακάρι να αλλάξετε στάση όχι για μας, αλλά για σας. Εμείς θα είμαστε και θα συνεχίσουμε σε αυτή την πορεία, στην οποία μας έταξε ο ελληνικός λαός, γιατί το πρόγραμμά μας αυτό υλοποιούμε και το υλοποιούμε με πίστη και το υλοποιούμε ρητά, όπως το υποσχεθήκαμε στον ελληνικό λαό.

Και εδώ, αν θέλετε, είναι και η απάντηση και στην κ. Κωνσταντοπούλου, η οποία είπε ότι, αν αυτό το μίζερο -στην πραγματικότητα, δεν χρησιμοποίησε αυτή τη λέξη, αλλά νομίζω ότι αυτό είναι που εννοούσε- πρόγραμμα είναι το 50% του προγράμματος της Νέας Δημοκρατίας, τότε οποία καταστροφή και αυτό θα έπρεπε να μας θλίβει εμάς, στην Κοινοβουλευτική Ομάδα της Νέας Δημοκρατίας.

Δεν μας θλίβει, κυρία Κωνσταντοπούλου, γιατί αυτό είναι το δείγμα της ωριμότητας του ελληνικού λαού. Είχε μπροστά του ο ελληνικός λαός ένα πρόγραμμα 9,1 δισεκατομμυρίων και απέναντι είχε προγράμματα των 83 δισεκατομμυρίων και επέλεξε τα 9 δισεκατομμύρια. Επέλεξε, λοιπόν, μια συνετή, δημοσιονομικά ορθή πορεία, η οποία ανακουφίζει μέσα στο πλαίσιο των δυνατοτήτων της ελληνικής οικονομίας.

Όλα αυτά ακούσαμε και ακούσαμε για καταστροφή για το χρέος, το χρέος που είμαστε πρωταθλήτρια στη μείωσή του με 22%, ότι είχαμε ένα τεράστιο έλλειμμα, ενώ ήρθε το 2022 να έχουμε πλεόνασμα, μια χρονιά νωρίτερα από τις εκτιμήσεις και από την υποχρέωσή μας, ότι έχουμε πρόβλημα ανάπτυξης, όταν πήραμε την ανάπτυξη από το ένα τέταρτο της Ευρωπαϊκής Ένωσης και το πήγαμε στο υπερδιπλάσιο της Ευρωπαϊκής Ένωσης, ότι οι εξαγωγές έχουν πρόβλημα, όταν πάμε από ρεκόρ σε ρεκόρ.

Είναι, συνεπώς, μια κριτική η οποία δεν εδράζεται σε καμμία πραγματικότητα. Αυτό τιμώρησε ο ελληνικός λαός και τιμώρησε, βέβαια, τη σιγουριά σας ότι το πρόγραμμα της Νέας Δημοκρατίας δεν θα υλοποιηθεί και δεν μπορεί να υλοποιηθεί.

Σήμερα γυρίζουμε το νερό, το οποίο το ιδιωτικοποίησε στους Γερμανούς ο ΣΥΡΙΖΑ, και το παίρνουμε πίσω με έναν νόμο και ένα άρθρο, όπως θα έλεγε ο ΣΥΡΙΖΑ. Και σηκώθηκε ο κ. Φάμελλος και είπε να ζητήσουμε συγγνώμη, επειδή παίρνουμε πίσω και αντιστρέφουμε την καταστροφική πολιτική, κόντρα στις αποφάσεις του Συμβουλίου της Επικρατείας, του ΣΥΡΙΖΑ, κόντρα σε αυτές τις αποφάσεις που έδωσε στο Υπερταμείο. Άλλοι πρέπει να ζητήσουν συγγνώμη, όχι η Νέα Δημοκρατία.

Κλείνω, κύριε Πρόεδρε, για να μην καταχραστώ πολύ περισσότερο τον χρόνο, γιατί πραγματικά ο χρόνος σήμερα είναι πάρα πολύ δύσκολος και πρέπει να ακούσουμε και τους υπόλοιπους ομιλητές. Θα πω δυο λόγια. Πρώτον, θα μιλήσω για αυτό το θέμα των συνταξιούχων που σηκώνει και ξανά σηκώνει το Κομμουνιστικό Κόμμα Ελλάδας. Η δυνατότητα σε ανθρώπους, οι οποίοι, δυστυχώς, στα εξήντα επτά τους δεν έχουν συμπληρώσει ένσημα και συνεπώς παίρνουν προνοιακά επιδόματα, η δυνατότητά τους με προγράμματα του ΟΑΕΔ να συμπληρώσουν αυτά τα ένσημα για να ζήσουν μια υπόλοιπη ζωή αξιοπρέπειας, θα έπρεπε να ψηφιστεί από το ΚΚΕ πρώτο. Αντί για αυτό, δεν την ψηφίζετε. Γιατί; Διότι προτιμάτε να ζουν σε μια μορφή ανέχειας μπας και έρθει η πολυπόθητη επανάσταση. Αυτό δηλαδή που ακούστηκε παλιότερα από την κ. Αχτσιόγλου, ότι η κανονικότητα δεν συμφέρει την Αριστερά. Αυτό το βλέπουμε σήμερα. Και θα το δούμε να υλοποιείται με την ψήφο σας. Έχετε τον χρόνο να το αλλάξετε.

Έξι σχέδια -τα ανέφερα και στην επιτροπή- υπηρετεί αυτό το νομοσχέδιο, πολυσχιδές. Είναι ένα σχέδιο στήριξης τους εισοδήματος των δημοσίων υπαλλήλων. Μας έλεγε το ΠΑΣΟΚ προεκλογικά: «Πώς θα στηρίξετε; Με νόμους θα βγάλετε τον μέσο μισθό να ανέβει;». Θα ανέβει των δημοσίων υπαλλήλων. Θα συνεχίσει να ανεβαίνει ο κατώτατος. Θα πέσει η ανεργία, όπως πέφτει με τις πολιτικές της Νέας Δημοκρατίας, και θα αρχίσουν οι τριετίες να έρχονται. Και θα μειώσουμε τις εισφορές. Έτσι ανεβαίνει ο μέσος μισθός.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

Σχέδιο στήριξης δεύτερο της οικογένειας και των νέων, και μισθολογικά και με το Youth Pass και με το αφορολόγητο. Είναι μέτρα τα οποία στηρίζουν τους νέους και στηρίζουν την οικογένεια στην πράξη. Είναι μέτρα στήριξης της περιουσίας σε αυτές τις δύσκολες στιγμές που έχουμε, δυστυχώς, νεκρούς. Όλοι μας θλιβόμαστε με αυτό, όλοι μας ενώνουμε τις φωνές. Κανένας δεν ανέβηκε σε αυτό το Βήμα και δεν το είπε. Το λέω και εγώ φυσικά με τη σειρά μου. Και ελπίζω να σταματήσει η συζήτηση για το αν είναι υπέρτατη αξία η ανθρώπινη ζωή, τώρα που χάνουμε κάποιους ανθρώπους.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, συντομεύεστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Στηρίζουμε, λοιπόν, την περιουσία μέσω αυτών των κινήτρων ώστε η περιουσία των Ελλήνων πολιτών να είναι ασφαλισμένη. Στηρίζουμε τους ευάλωτους.

Τέταρτο σχέδιο στήριξης, στηρίζουμε στους ευάλωτους και με το ΕΚΑΣ, και όσοι έχασαν το ΕΚΑΣ να μην πληρώνουν φαρμακευτική δαπάνη, και με το Market Pass. Στηρίζουμε την αποτελεσματικότητα του δημοσίου, διότι δίνουμε αύξηση του επιδόματος θέσης ευθύνης που μαζί με την αξιολόγηση είναι το δίπτυχο της αύξησης της αποτελεσματικότητας. Αλλά και η αύξηση του εισαγωγικού μισθού θα φέρει ανθρώπους με περισσότερα προσόντα στο δημόσιο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Θεοχάρη, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Κλείνω, κύριε Πρόεδρε.

Στηρίζουμε, τέλος πάντων, την εμπιστοσύνη στην πολιτική και στο πολιτικό σύστημα. Διότι όταν ένα κόμμα, όπως η Νέα Δημοκρατία που κυβερνάει, φέρνει στο πρώτο νομοσχέδιο του Υπουργείου Οικονομικών και υλοποιεί το 50% του προγράμματός του, όταν μέσα σε αυτό το νομοσχέδιο βάζουμε, επιτέλους, τη δυνατότητα των κομμάτων να κοστολογούν τα προγράμματά τους και έτσι να σταματήσουμε να έχουμε μια άχαρη συζήτηση περί του κόστους -και κλείνω με αυτό, κύριε Πρόεδρε- ας σταματήσει αυτή η κουβέντα περί μεθοδολογίας. Δεν έχουμε κανένα πρόβλημα στη μεθοδολογία. Το έδωσα το παράδειγμα και στην επιτροπή. Όταν λέει ο ΣΥΡΙΖΑ ότι 10% θα δώσει αύξηση στους μισθούς των δημοσίων υπαλλήλων, 10% επί 13 δισεκατομμύρια ευρώ μισθολογικό κονδύλι, είναι 1,3 δισεκατομμύρια ευρώ. Αυτή είναι η μεθοδολογία που θα σας δίνει το Δημοσιονομικό Συμβούλιο. Δεν είναι καμμία μεθοδολογία να υπολογίσουμε την ιδιοστροφορμή του μνημονίου και θα πρέπει εδώ πέρα να καθόμαστε να συζητάμε επί ώρες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

Είναι απλά τα πράγματα. Όποιος θέλει να τα ψηφίσει, τα ψηφίζει. Όποιος δεν το ψηφίζει, σημαίνει ότι δεν δίνει αυτά τα 4,4 δισεκατομμύρια ευρώ στον ελληνικό λαό. Οι συνταξιούχοι, οι δημόσιοι υπάλληλοι, όλοι οι ωφελημένοι, οι νέοι θα το θυμούνται και να είστε σίγουροι πως θα θυμούνται τη στάση σας σήμερα στην ψήφιση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΓΕΡΟΥΛΑΝΟΣ:** Πάντως, κύριε Πρόεδρε, για να ξέρουμε, ο μέσος χρόνος…

**ΠΡΟΕΔΡΕΥΩΝ (Γεώργιος Γεωργαντάς):** Δυστυχώς, έχει προηγηθεί από το πρωί μια υπέρβαση των χρόνων από όλους. Και βεβαίως είναι κάτι που θα το δούμε όλοι συνολικά. Εγώ συμφωνώ απολύτως μαζί σας. Και νομίζω ότι ο καθένας αξιολογείται και κρίνεται από όσους μας ακούν για τον αυτοπεριορισμό του. Σε κάθε περίπτωση δεν είναι ζήτημα αυτής της στιγμής.

Έχει ζητήσει για ένα λεπτό, φαντάζομαι, τον λόγο η κ. Κωνσταντοπούλου.

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Στην παρέμβασή του ο κ. Θεοχάρης έκανε μια ερμηνεία της ψήφου του ελληνικού λαού. Και τον άκουσα, με έκπληξη, να λέει ότι το γεγονός πως το 40% των ψηφισάντων ψήφισαν τη Νέα Δημοκρατία σημαίνει -αυτό είπε- ότι επέλεξαν το πρόγραμμα το οποίο σήμερα ψηφίζεται. Θα ήθελα να απαντήσω στην Κυβέρνηση. Ελπίζω ότι αυτή η αλαζονική τοποθέτηση που ακούσαμε, εκφράζει μόνο το συγκεκριμένο κυβερνητικό πρόσωπο και όχι την Κυβέρνηση. Ελπίζω! Θα το δούμε.

Θα ήθελα, όμως, να σας απαντήσω ότι δεν θα πρέπει καθόλου να θεωρείτε ότι το αποτέλεσμα των εκλογών, που πράγματι έδωσε αυτό το ποσοστό στο κόμμα σας και πράγματι επιτρέπει να κυβερνάτε, αποτελεί μια παραίτηση των Ελλήνων πολιτών από τις ελπίδες τους, ότι αποτελεί έναν συμβιβασμό για συνθήκες περιστολής και προσβολής της αξιοπρέπειάς τους, της αξιοπρεπούς διαβίωσης, των δικαιωμάτων τους των θεμελιωδών, τα οποία είναι απολύτως κατοχυρωμένα και απαραβίαστα.

Κύριοι της Κυβέρνησης, ο ελληνικός λαός δεν παραιτήθηκε. Οι Έλληνες πολίτες δεν παραιτούνται. Και εμείς θα είμαστε εδώ για να σας το θυμίζουμε, για να σας λέμε, ναι, ότι αυτά τα οποία φέρνετε είναι πενιχρά. Η λέξη «μίζερα» ήταν δική σας, και ίσως κάτι σημαίνει. Οι δικές μου λέξεις ήταν «πενιχρά» και «μηδαμινά», γιατί ξέρω τι σημαίνει στην πραγματικότητα των Ελλήνων πολιτών και των Ελληνίδων. Και καθόλου μην αντιμετωπίζεται τη διακυβέρνησή σας…

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, δεν έχετε βάλει το χρονόμετρο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ, συγγνώμη που διακόπτω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα μακρηγορήσω, κύριε Πρόεδρε. Δεν έχω ζητήσει ούτε δευτερολογία. Έχω το δικαίωμα του πενταλέπτου.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, είναι καταγεγραμμένο το πόσο έχει μιλήσει ο καθένας. Καλό είναι να αυτοπεριοριστούμε όλοι. Καταλαβαίνετε την ιδιαίτερη συνθήκη της σημερινής συνεδρίασης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σας ζήτησα δι’ ολίγον τον λόγο. Θα μπορούσαμε να πω και: Δώστε μου την δευτερολογία μου. Δεν κάνω αυτό. Για πάρα πολύ λίγο κάνω αυτή τη διευκρίνιση, για να είναι κατανοητό ότι η δική μας θέση είναι ότι θα υπερασπιστούμε αυτά τα οποία οι Έλληνες πολίτες και οι Ελληνίδες πολίτες αξίζουν και αυτά τα οποία συνεχίζουν να διεκδικούν και ελπίζουν. Να μην ερμηνεύετε το αποτέλεσμα των εκλογών ως παραίτηση.

Δεύτερον, κύριε Πρόεδρε, κατέθεσα -και τώρα απευθύνομαι σε εσάς και σε όλες τις Κοινοβουλευτικές Ομάδες- μία πρόταση διαδικαστική πριν από σαράντα πέντε λεπτά. Σας είπα ότι δεν είναι δυνατόν να συνεχίζεται η συνεδρίαση μέχρι τις πρώτες μεταμεσονύκτιες ώρες. Είναι προσβλητικό και για την Βουλή και για αυτά που συζητάμε, που εσείς τα παρουσιάζετε και ως εξαιρετικά σημαντικά. Δεν μπορεί να νομοθετεί η Βουλή στη μία, στις δύο, στις τρεις η ώρα το πρωί. Δεν μπορεί να νομοθετεί σε άδεια έδρανα. Και για αυτό πρότεινα και παρακαλώ…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, αν μου επιτρέπετε, έχει ακουστεί αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ολοκληρώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή έχει συνεδριάσει πάρα πολλές φορές μέχρι τη μία και τις δύο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Στη Διάσκεψη μπορούμε να το ξαναδούμε. Σίγουρα αυτό υπάρχει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν θέλετε επιτρέψτε μου να ολοκληρώσω γιατί καταλαβαίνω ότι…

**ΠΡΟΕΔΡΕΥΩΝ (Γεώργιος Γεωργαντάς):** Απλά επαναλαμβάνετε αυτό που είπατε νωρίτερα. Το καταλαβαίνω αλλά δεν προσθέτετε κάτι καινούργιο στη συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που είπα νωρίτερα ήταν μια πρόταση επί της διαδικασίας για την οποία επιφυλαχθήκατε να απαντήσετε. Έχει φτάσει 22.30΄ και δεν έχει καμμία Κοινοβουλευτική Ομάδα πάρει θέση στη πρόταση να διακόψουμε για αύριο και να συνεδριάσουμε κανονικά αύριο το πρωί συνεχίζοντας. Δεν έχετε απαντήσει. Θεωρώ ότι θα πρέπει αυτό να απαντηθεί και θα πρέπει να πάρουμε μια απόφαση υπεύθυνη. Ξαναλέω, είναι η μέρα φορτισμένη, υπάρχει πένθος, υπάρχει αγωνία, δεν είναι λογικό να συνεχίζετε με αυτούς τους όρους η συζήτηση. Αυτό είναι που προτείνω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, κυρία Πρόεδρε.

Να απαντήσω επί του θέματος που θέσατε. Η Ολομέλεια πάρα πολλές φορές έχει συνεδριάσει μέχρι τη μια και μέχρι τις δυο η ώρα. Δυστυχώς σήμερα υπήρχε υπέρβαση στο χρόνο από πάρα πολλούς και είμαστε αυτή τη στιγμή σε αυτό το σημείο. Αλλά είναι ένα σημείο στο οποίο μπορεί να ολοκληρωθεί η συνεδρίαση. Αυτό διαβλέπουμε από τους Βουλευτές οι οποίοι έχουν απομείνει. Σε κάθε περίπτωση αν δούμε ότι δεν μπορεί να συμβεί αυτό μέσα στους χρόνους που προανέφερα θα ανακοινωθεί εγκαίρως. Αλλά είναι ακόμα αρκετά νωρίς για να το πούμε αυτό. Πάντως θυμίζω ότι έχει γίνει συνεδρίαση μέχρι τη μια και μέχρι τις δυο. Πάντως στη Διάσκεψη των Προέδρων μπορούμε να δούμε οτιδήποτε άλλο θέλετε για να το έχουμε ως κανόνα από εδώ και πέρα.

Θα παρακαλέσω όλους να μπορέσουμε να έχουμε τον αυτοπροσδιορισμό που νομίζω γίνεται κατανοητός.

Κύριε Υπουργέ, έχετε τον λόγο για μισό λεπτό μόνο, παρακαλώ.

Παρακαλώ, επιτρέψτε μου να σας πω ότι πρέπει να τηρούμε τον χρόνο.

**ΜΙΧΑΗΛ ΚΑΤΡΙΝΗΣ:** Να λέτε και κανένα όχι. Θέλει να κάνει σόου ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Μακριά από εμάς οποιαδήποτε μορφή αλαζονείας. Σας διαβεβαιώ, κυρία Κωνσταντοπούλου. Είναι απλή ερμηνεία της δημοκρατίας να πιστεύει κάποιος πως οι ψηφοφόροι του ψήφισαν το κόμμα για το πρόγραμμα το οποίο παρουσίασε. Δεν είπαμε τίποτα παραπάνω από αυτό. Πραγματικά παρουσιάσαμε ένα πρόγραμμα. Το θέσαμε υπ’ όψιν του ελληνικού λαού. Ήταν κοστολογημένο και επέλεξε τη Νέα Δημοκρατία να κυβερνήσει για να υλοποιήσει αυτό το πρόγραμμα. Αυτή είναι βασική δημοκρατική αρχή τώρα.

Αυτό σημαίνει ότι ο ελληνικός λαός δεν έχει ελπίδες όπως εσείς θέλετε να παρουσιάσετε ότι εμείς πιστεύουμε; Βεβαίως έχει ελπίδες. Και οι ελπίδες του είναι απωθημένες στη Νέα Δημοκρατία. Εμείς εκφράζουμε αυτού του είδους τις ελπίδες. Και εδώ είναι η διαφορά της πολιτικής φιλοσοφίας της δικής μας και της δικής σας.

**ΜΙΧΑΗΛ ΚΑΤΡΙΝΗΣ:** Μας κάνει προπαγάνδα τώρα; Να πάρω κι εγώ τον λόγο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Και η διαφορά είναι ότι ο ελληνικός λαός δεν περιμένει από την Κυβέρνηση της Νέας Δημοκρατίας να δίνει συνέχεια δισεκατομμύρια επί δισεκατομμυρίων. Περιμένει να φτιάξει τέτοιο περιβάλλον που η ανάπτυξη να του επιτρέψει να υλοποιήσει τα όνειρά του και τις ελπίδες του στηριγμένος στις δικές του δυνάμεις. Και αυτό προσφέρει η Νέα Δημοκρατία σε όλες τις Ελληνίδες και σε όλους τους Έλληνες.

**ΠΡΟΕΔΡΕΥΩΝ (Γεώργιος Γεωργαντάς):** Πριν τα τέσσερα ονόματα των συναδέλφων που ανέφερα αδίκησα τον κ. Λιούτα ο οποίος προηγούνταν.

Κύριε Λιούτα, έχετε τον λόγο. Θα ακολουθήσουν τα τέσσερα ονόματα όπως τα ανέφερα πριν.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, προτού περάσω στο κύριο μέρος της ομιλίας μου θα ήθελα και εγώ με τη σειρά μου να εκφράσω τη βαθιά μου λύπη και οδύνη για το χαμό των άξιων πιλότων μας, των άξιων παλικαριών μας που έχασαν τη ζωή τους εν ώρα καθήκοντος κατά την κατάσβεση της πυρκαγιάς στην Εύβοια. Θερμά συλλυπητήρια στις οικογένειές τους και στους δικούς τους ανθρώπους. Η πατρίδα μας θρηνεί. Τα λόγια σε τέτοιες στιγμές είναι πάρα πολύ φτωχά για να περιγράψουν το μέγεθος της τραγωδίας.

Θα ήθελα επίσης από το Βήμα της Ολομέλειας να τονίσω ότι είναι απέραντη η ευγνωμοσύνη μας προς όλες τις γυναίκες και τους άντρες της Πυροσβεστικής, της Ελληνικής Αστυνομίας, όλων των Σωμάτων Ασφαλείας, του λιμενικού, των Ενόπλων Δυνάμεών μας προς τους εθελοντές και σε όλους όσους με κίνδυνο της ζωής τους συμβάλλουν στην προστασία της ανθρώπινης ζωής, των σπιτιών και της περιουσίας.

Εκφράζω ασφαλώς και τη βαθιά μου και μεγάλη συμπαράσταση προς όλους τους συμπολίτες μας που δοκιμάζονται αυτές τις ημέρες από τις φωτιές. Είναι μεγάλο χρέος μας και καθήκον, το οποίο υπηρετούμε αταλάντευτα με όλες μας τις δυνάμεις, να αγωνιζόμαστε για την προστασία της ανθρώπινης ζωής, την προστασία του περιβάλλοντος, της χλωρίδας και της πανίδας, των σπιτιών και των περιουσιών των συμπολιτών μας.

Κυρίες και κύριοι, ερχόμενος στη συζήτηση για το νομοσχέδιό μας θα ήθελα να τονίσω ότι το νομοθετικό μας έργο λειτούργησε, λειτουργεί και θα συνεχίσει να λειτουργεί προς απόδειξη των ιερών δεσμών εμπιστοσύνης που μας συνδέουν με την ελληνική κοινωνία. Δεσμοί εμπιστοσύνης που οδήγησαν σε μία ισχυρή εντολή διακυβέρνησης στη Νέα Δημοκρατία και στον Κυριάκο Μητσοτάκη στις πρόσφατες εκλογές. Η τιμή και η ευθύνη που συνεπάγεται η σημαντική αυτή ψήφος εμπιστοσύνης των Ελλήνων γεμίζει όλους μας με την αντίστοιχη μεγάλη ευθύνη να αγωνιζόμαστε για την πατρίδα, την ελληνική κοινωνία, τις τοπικές κοινωνίες με όλες μας τις δυνάμεις για την ανάπτυξη και για την πρόοδο όλων των συμπολιτών μας κάθε ηλικίας χωρίς διαχωρισμούς και χωρίς αποστάσεις.

Με το σημερινό μας νομοσχέδιο συνεχίζει να αποδεικνύεται η μεγάλη αξιοπιστία του Πρωθυπουργού μας του Κυριάκου Μητσοτάκη. Ο λόγος μας ταυτίζεται με τις πράξεις και με τα αποτελέσματα. Στο περιεχόμενο του νομοσχεδίου μας εμπεριέχεται επί της ουσίας το 50% των προεκλογικών οικονομικών δεσμεύσεων. Έχει μεσολαβήσει μόλις ένας μήνας από τις δεύτερες εκλογές και είμαστε εδώ για να εκπληρώνουμε τις υποσχέσεις μας προς τον ελληνικό λαό. Πρόκειται για οικονομικές δεσμεύσεις που αναγνωρίζουν προβλήματα και δίνουν λύσεις πάντοτε στηρίζοντας, πάντοτε επιδιώκοντας όλοι οι συμπολίτες μας οι οικογένειές τους, οι συνταξιούχοι μας και όλοι ανεξαρτήτως να ζουν πολύ καλύτερα.

Κυρίες και κύριοι συνάδελφοι για πρώτη φορά μετά από δεκατέσσερα χρόνια έρχονται σημαντικές αυξήσεις στους μισθούς των δημοσίων υπαλλήλων. Από την 1η Ιανουαρίου του 2024 αυξάνονται οι μισθοί των εξακοσίων εξήντα τριών χιλιάδων δημοσίων υπαλλήλων μας. Επιπρόσθετα, επιπλέον ευνοημένοι θα είναι οι χαμηλόμισθοι δημόσιοι υπάλληλοι με παιδιά, όσοι κατέχουν θέσεις ευθύνης, τα στελέχη των Ενόπλων Δυνάμεων και των Σωμάτων Ασφαλείας και φυσικά οι πανεπιστημιακοί μας.

Πιο συγκεκριμένα αναφορικά με τις αυξήσεις στα μισθολόγια των δημοσίων υπαλλήλων προβλέπεται οριζόντια αύξηση κατά 70 ευρώ τον μήνα για όλους τους δημοσίους υπαλλήλους τόσο του ενιαίου όσο και των ειδικών μισθολογίων. Αύξηση της οικογενειακής παροχής κατά 20 ως 50 ευρώ το μήνα ανάλογα με τον αριθμό των παιδιών. Αύξηση κατά 30% του επιδόματος θέσης ευθύνης. Αύξηση των επιδομάτων παραμεθορίου ιδιαίτερων συνθηκών εργασίας για τα στελέχη των Ενόπλων Δυνάμεων και των Σωμάτων Ασφαλείας καθώς και των εξόδων διανυκτέρευσης και χιλιομετρικής αποζημιώσεις για όλους τους υπαλλήλους. Επιπλέον, αυτών των παρεμβάσεων πολύ ευεργετικές ρυθμίσεις είναι η αύξηση του αφορολόγητου για τους φορολογούμενους με εξαρτώμενα τέκνα, η παράταση του Market Pass καθώς και η θέσπιση του Youth Pass ύψους 150 ευρώ για τους νέους δεκαοκτώ και δεκαεννέα ετών. H μόνιμη απαλλαγή από τη συμμετοχή στη δαπάνη της αγοράς φαρμάκων για τους δικαιούχους του ΕΚΑΣ, η μείωση κατά 10% του ΕΝΦΙΑ για τις κατοικίες που ασφαλίζονται για σεισμό πυρκαγιά και πλημμύρες και η αύξηση κατά 7,75% σε συντάξεις εννιάμισι χιλιάδων δικαιούχων της ειδικής κατηγορίας «μικρό δημόσιο» του Γενικού Λογιστηρίου του Κράτους.

Αυτές οι παρεμβάσεις οι οποίες σαφώς και δεν αποτελούν την πλήρη και εξαντλητική λίστα όσων ιδιαιτέρως σημαντικών θεσπίζονται με το παρόν νομοσχέδιο έρχονται και υπηρετούν τους βασικούς μας στόχους οι οποίοι είναι η στήριξη της ελληνικής κοινωνίας ολόκληρου του κόσμου της εργασίας και η βαθιά ευγνωμοσύνη του κράτους για την εργασία που προσφέρουν.

Κυρίες και κύριοι, παράλληλα θα ήθελα ιδιαιτέρως να σταθώ και στη διάταξη που ορίζει το διπλασιασμό του ύψους της χρηματοδότησης της δημόσιας υπηρεσίας απασχόλησης κατά 375 εκατομμύρια ευρώ για το πρόγραμμα «Σπίτι μου». Το πρόγραμμα «Σπίτι μου» στις νέες και στους νέους μας ενέπνευσε κύμα αισιοδοξίας και αποτέλεσε μία βασική απόδειξη ότι η πολιτεία στέκεται στο πλευρό τους. Δεν υπάρχει τίποτε πιο σημαντικό από μία πολιτική που εμπνέει ελπίδα και αισιοδοξία και η οποία ταυτόχρονα παράγει αποτελέσματα, από μία πολιτική που βοηθάει και στηρίζει.

Κυρίες και κύριοι συνάδελφοι, η στόχευση και οι στόχοι του παρόντος νομοσχεδίου αφορούν γενναία την επιβράβευση της μισθωτής εργασίας στο δημόσιο και την ενίσχυση του διαθέσιμου εισοδήματος όλων των συμπολιτών μας. Οι στόχοι αυτοί είναι πάρα πολύ σημαντικοί καθώς συνδέονται με τον απώτερο σκοπό της ενίσχυσης της ευημερίας της κοινωνίας μας.

Η αύξηση του αφορολογήτου, η ειδική μνεία στις Ένοπλες Δυνάμεις και τους πανεπιστημιακούς μας, η διαρκής στόχευση για την ευημερία όλων των συνταξιούχων μας και η θέση μας πάντοτε και σταθερά δίπλα στα νέα παιδιά και στους νέους ανθρώπους συνιστούν την έμπρακτη τοποθέτησή μας που δεν είναι άλλη από αυτή που μας οδηγεί δίπλα σε όλους τους πολίτες.

Αγωνιζόμαστε για όλους και η ηχηρή απάντηση της κοινωνίας είναι η δυνατή εντολή που έδωσε στη Νέα Δημοκρατία και στον Κυριάκο Μητσοτάκη που συνιστά την αποδοχή και την αντίληψη ότι ο αγώνας δίνεται για κάθε συμπολίτη μας. Συνεχίζουμε όλοι μαζί κάνοντας τομές, δίνοντας λύσεις, πάντα με ορθολογισμό, με συναίσθηση και με ρεαλισμό, απαντώντας πάντοτε στις σύγχρονες προκλήσεις για το καλό της οικονομίας, της κοινωνίας και της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, για την τήρηση του χρόνου.

Tον λόγο τώρα έχει η κ. Παναγιού Πούλου και ακολουθεί ο κ. Γερουλάνος.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, διαπιστώνουμε όλοι ότι επικρατεί αναστάτωση στην κοινωνία και εκφράζεται με μεγάλη ανησυχία για την καταστροφή του περιβάλλοντος και των περιουσιών των πολιτών από τις συνεχιζόμενες πυρκαγιές, αλλά και με βαθιά οδύνη για τον άδικο χαμό των δύο πιλότων μας χθες στην Κάρυστο, καθώς και του κτηνοτρόφου που εγκλωβίστηκε στην ίδια περιοχή, καθώς επίσης και των δύο νεκρών σήμερα από τις φωτιές στη Μαγνησία.

Αποτελεί τελικά η ανθρώπινη ζωή απόλυτη προτεραιότητα; Διότι αν πράγματι αποτελεί, θα έπρεπε να έχουν γίνει από την πολιτεία όλες οι αναγκαίες πρόδρομες ενέργειες για την προστασία της, μεταξύ άλλων οι πέντε χιλιάδες εποχικοί δασοπυροσβέστες, αλλά και οι τρεισήμισι χιλιάδες πυροσβέστες θα έπρεπε να είναι στις θέσεις τους, αλλά και να είχαν συμπληρωθεί και εκσυγχρονιστεί οι υποδομές και ο εξοπλισμός μας από τα 2 δισεκατομμύρια του Ταμείου Ανάκαμψης και Ανθεκτικότητας για την Πολιτική Προστασία, που δυστυχώς δεν έχετε αξιοποιήσει, κύριοι της Κυβέρνησης, γιατί αν αποτελούσε προτεραιότητα, οι πιλότοι μας δεν θα έκαναν εξαντλητικές βάρδιες ούτε θα πετούσαν με απαρχαιωμένα αεροσκάφη ηλικίας σαράντα ετών και ούτε θα είχε αφαιρεθεί η συντήρησή τους από την ΕΑΒ και το έμπειρο προσωπικό της τον Φεβρουάριο του 2023 για να δοθεί με απευθείας ανάθεση σε γαλλική εταιρεία που έχει κατηγορηθεί από τη BidAir για τεχνική ανεπάρκεια, όπως αποκαλύπτει και σημερινό δημοσίευμα της «Εφημερίδας των Συντακτών». Σχετική ερώτηση είχαμε καταθέσει ως ΣΥΡΙΖΑ - Προοδευτική Συμμαχία με πρωτοβουλία του Βουλευτή Γιώργου Τσίπρα έγκαιρα, τον Μάρτιο του 2023, αλλά δεν λάβαμε καμία απάντηση από τον πρώην Υπουργό κ. Παναγιωτόπουλο.

Απαιτούμε έστω και σήμερα μια απάντηση από την Κυβέρνηση γιατί παραμένει αναξιοποίητο το πυροσβεστικό αεροσκάφος στην ΕΑΒ και πόσα αεροσκάφη είναι αυτήν τη στιγμή στη Γαλλία για επισκευή. Τελικά για ποια έγκαιρη προετοιμασία μιλά ο κ. Μητσοτάκης;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ωστόσο, πρέπει να μπει ένα τέλος σε αυτήν τη δυστοπία. Δυόμισι εκατομμύρια στρέμματα, χιλιάδες σπίτια, καθώς και χιλιάδες δέντρα και καλλιεργήσιμες εκτάσεις έχουν γίνει στάχτη από το 2019. Τα περιθώρια έχουν στενέψει επικίνδυνα. Ας ακούσουμε το καμπανάκι που κρούουν οι επιστήμονες όπως ο κ. Λέκκας, οι οποίοι μας προειδοποιούν ότι αν συνεχιστεί η συστηματική καταστροφή με ανεξέλεγκτες πυρκαγιές κάθε καλοκαίρι, περιοχές όπως η Αττική σύντομα θα ερημοποιηθούν. Δεν μπορεί να υπάρξει εφησυχασμός από κανέναν και κυρίως από την Κυβέρνηση και γι’ αυτό επείγει να αναλάβει την πρωτοβουλία και να εργαστούμε με διακομματική συναίνεση στο πεδίο αυτό, αλλά και για τη δημιουργία μιας αρμόδιας ισχυρής εθνικής αρχής, όπως έχει προτείνει ο ΣΥΡΙΖΑ, στον τομέα της πρόληψης και της έγκαιρης αντιμετώπισης των φυσικών καταστροφών.

Κυρίες και κύριοι συνάδελφοι, ας περάσουμε τώρα στο νομοσχέδιο. Η Κυβέρνηση υποστηρίζει ότι έρχεται σήμερα να εφαρμόσει κατά 50% τις προεκλογικές της δεσμεύσεις, αν και μακάρι αυτό να συνέβαινε ήδη στην προηγούμενη θητεία της, με αυξήσεις σε μισθούς και συντάξεις, επικαλούμενη τον διαθέσιμο δημοσιονομικό χώρο. Όμως, αν δεν προσδιοριστεί ποιος είναι ακριβώς αυτός ο δημοσιονομικός χώρος, δεν μπορεί κανείς από εμάς να εκφράσει θετική ή αρνητική θέση.

Αλήθεια, κύριοι Υπουργοί, συμπεριλαμβάνετε στον διαθέσιμο δημοσιονομικό χώρο σας τη φορολόγηση των υπερκερδών των παρόχων ηλεκτρικής ενέργειας, αλλά και των διυλιστηρίων; Η απάντηση είναι όχι. Δεν απλώσατε χέρι στα υπερκέρδη των παρόχων που ανήλθαν από τον Ιούλιο του 2021 έως τον Ιούλιο του 2022 σε 2,2 δισεκατομμύρια ευρώ, σύμφωνα με την έκθεση της ΡΑΕ. Ακόμη μια κούφια υπόσχεση του κ. Μητσοτάκη για 90% φορολόγησή τους, αφού εισπράξατε μόνο το εξευτελιστικό ποσό των 340 εκατομμυρίων ευρώ από το αγαπημένο σας καρτέλ της ηλεκτρικής ενέργειας. Ούτε απλώσατε χέρι στα υπερκέρδη από τον Αύγουστο του 2022 ως σήμερα μετά τη δήθεν κατάργηση της ρήτρας αναπροσαρμογής, δημιουργώντας νέα υπερκέρδη που μόνο για το δίμηνο Σεπτεμβρίου - Οκτωβρίου του 2022 ήταν 1 δισεκατομμύριο, αλλά ούτε τολμήσατε να αγγίξετε ουσιαστικά και τα υπερκέρδη των δύο διυλιστηρίων που έφτασαν το 2022 τα 3 δισεκατομμύρια, αφού τα φορολογήσατε στον συντελεστή του 33%, στον χαμηλότερο που πρότεινε η Ευρωπαϊκή Ένωση.

Και αυτά συμπληρώνονται βέβαια από την έλλειψη ελέγχων για την αισχροκέρδεια στον τομέα των τροφίμων από την πανδημία μέχρι σήμερα. Το ανεξέλεγκτο «ράλι» των τιμών με 12,2% πληθωρισμό στα τρόφιμα τον Ιούνιο και η μεγαλύτερη άνοδος των τιμών τους στην Ευρώπη τον ίδιο μήνα δημιούργησαν απροσδιόριστα υπερκέρδη σε εταιρείες του κλάδου και τις αλυσίδες των σουπερμάρκετ.

Κύριοι Υπουργοί, δεν μειώνουν όλα αυτά τα φορολογικά «άβατα» τον διαθέσιμο δημοσιονομικό σας χώρο; Φυσικά και τον μειώνουν, μειώνοντας αντίστοιχα και τα περιθώρια για ουσιαστική στήριξη της κοινωνίας, γιατί ναι μεν η Κυβέρνηση έρχεται τώρα να εφαρμόσει τις εξαγγελίες της, αλλά ουσιαστικά δίνει αυξήσεις - «ψίχουλα» στους εργαζόμενους, τους μισθωτούς και τους συνταξιούχους, αυξήσεις που όχι μόνο δεν καλύπτουν τις ανάγκες του κόστους διαβίωσης των πολιτών, αλλά οδηγούν μεγάλα τμήματα του πληθυσμού σε περαιτέρω φτωχοποίηση. Γι’ αυτό οι κοστολογημένες προεκλογικές θέσεις του ΣΥΡΙΖΑ - Προοδευτική Συμμαχία εξακολουθούν να είναι επίκαιρες.

Πρέπει, κύριοι της Κυβέρνησης, να νομοθετήσετε, γιατί οφείλετε πολύ περισσότερα στους πολίτες. Οφείλετε κατ’ αρχάς στους μισθωτούς του δημοσίου που εδώ και δεκατέσσερα χρόνια δεν έχουν δει καμία αύξηση στους μισθούς τους, παρά τις εξαγγελίες του κ. Μητσοτάκη το 2019 για αυξήσεις διπλάσιες του ρυθμού ανάπτυξης. Και ας μην κοροϊδευόμαστε μεταξύ μας. Δεν φέρατε κανένα νέο μισθολόγιο στο δημόσιο, όπως παραπλανητικά λέτε, αλλά ένα μικρό επίδομα ουσιαστικά, αφού η καθαρή αύξηση στον βασικό μισθό είναι μόλις 40 ευρώ τον μήνα.

Επίσης, η Κυβέρνησή σας οφείλει στους συνταξιούχους, τους οποίους εξαπατήσατε με τα αναδρομικά και με τη γνωστή διαβεβαίωση Πέτσα ότι δεν χρειάζεται να προσφύγουν όλοι οι δικαιούχοι στο Συμβούλιο της Επικρατείας γιατί θα τα λάβουν έτσι κι αλλιώς. Εμείς ζητούμε αναδρομικά σε τρεις δόσεις επιστροφή της δέκατης τρίτης σύνταξης και αυξήσεις για όλους, ανεξαρτήτως προσωπικής διαφοράς.

Οφείλει η Κυβέρνηση και στα νοικοκυριά που φτωχοποιούνται. Η θέση μας για 10.000 ευρώ αφορολόγητο όριο θα ήταν πραγματικά σημαντική ενίσχυση, αλλά εσείς την αρνείστε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Βάλτε τελεία, κυρία Πούλου. Απόλυτα τηρούμε τα επτά λεπτά. Για όλους θα ισχύσει αυτό.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, θα εξαντλήσετε την αυστηρότητά σας σε εμένα;

**ΠΑΥΛΟΣ ΓΕΡΟΥΛΑΝΟΣ:** Όχι, κύριε Πρόεδρε!

**ΠΡΟΕΔΡΕΥΩΝ (Αθανάσιος Μπούρας):** Κάντε μία κατάληξη.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας παρακαλώ πολύ.

**ΠΑΥΛΟΣ ΓΕΡΟΥΛΑΝΟΣ:** Μίλησε δύο φορές τον χρόνο του ο …

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, την ανοχή σας, όπως τη δείξατε σε όλους τους προηγούμενους ομιλητές.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε, κυρία Πούλου, και θα πω εγώ πώς θα εκτελεστεί η διαδικασία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Οφείλει, λοιπόν, ακόμη στους αγρότες που βλέπουν ότι δεν μπορούν να ανταποκριθούν στο κόστος παραγωγής και άρα ουσιαστική λύση θα ήταν η κατάργηση του ειδικού φόρου κατανάλωσης.

Θα ήθελα να αναφερθώ και στους αμπελοκαλλιεργητές της Βοιωτίας, της Πελοποννήσου και όλης της Ελλάδας που αυτήν τη στιγμή έχουν κατεστραμμένες καλλιέργειες από τον περονόσπορο.

**ΠΡΟΕΔΡΕΥΩΝ (Αθανάσιος Μπούρας):** Τα λέτε σε άλλη ευκαιρία.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε …

**ΠΡΟΕΔΡΕΥΩΝ (Αθανάσιος Μπούρας):** Κύριε Γερουλάνο, σας παρακαλώ. Τη διαδικασία τη ρυθμίζει ο Κανονισμός και ο Προεδρεύων. Τελεία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τελειώνω, κύριε Πρόεδρε. Με συγχωρείτε, είστε άδικος, αλλά θα τελειώσω.

Οφείλει η Κυβέρνηση –τα λέω επιγραμματικά- στις μικρομεσαίες επιχειρήσεις, οφείλει ακόμη στους νέους και τις νέες, αλλά οφείλει και στους πολλούς συμπολίτες μας που αντιμετωπίζουν τη λαίλαπα των κόκκινων δανείων.

Κυρίες και κύριοι συνάδελφοι …

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Να είστε καλά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ήξερα ότι η αλλαγή του Προεδρείου δεν θα ήταν κάτι καλό.

**ΠΡΟΕΔΡΕΥΩΝ (Αθανάσιος Μπούρας):** Ορίστε! Εγώ κοίταξα τους χρόνους πριν αναλάβω.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εγκαταλείπω εδώ. Ευχαριστώ πάρα πολύ, κύριε Πρόεδρε. Θεωρώ ότι ήσασταν άδικος απέναντί μου.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ωραία. Εξηγούμαι για να μην παρεξηγούμαι. Είναι πάνω από είκοσι ακόμα οι ομιλητές. Ο Κανονισμός είναι γνωστός σε όλους.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τώρα το ανακαλύψατε;

**ΠΡΟΕΔΡΕΥΩΝ (Αθανάσιος Μπούρας):** Ο Κανονισμός λέει επτά λεπτά. Πρέπει να σεβαστούμε τους ομιλητές και έπρεπε να γίνει από το πρωί. Εγώ πάντως κάθε φορά διευθύνω με αυτό τον τρόπο. Υπάρχει ανοχή όταν υπάρχει λογική…

(Διαμαρτυρίες στην Αίθουσα)

…όταν υπάρχει χρόνος, όταν δεν θα πάμε μέχρι το πρωί. Τα κατανοούμε. Πολλοί εκ των παλαιών με γνωρίζετε και ξέρετε ότι όταν υπάρχει δυνατότητα, δεν υπάρχει από το Προεδρείο κανένα εμπόδιο. Τώρα όμως είναι πολλοί ακόμα που πρόκειται να μιλήσουν. Στα έξι λεπτά γίνεται η προειδοποίηση -αυτό είναι το πρώτο μήνυμα- και στα επτά λεπτά σταματάμε. Επειδή όσοι πρόκειται να μιλήσετε είστε εντός της Αιθούσης ή όσοι θα μιλήσουν και δεν είναι εντός, σίγουρα μας ακούν, σας παρακαλώ θερμά προσαρμόσετε την ομιλία σας στα επτά λεπτά, τα οποία πρέπει να εφαρμοστούν αλλιώς δεν τελειώνουμε.

Τον λόγο έχει ο κ. Γερουλάνος για επτά λεπτά προφανώς.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, εγώ θα σας το πω απλά. Εγώ δεν θα μιλήσω, αν αφότου έχει μιλήσει ο κάθε Υπουργός δύο φορές το χρόνο του, δεν αφήνετε τους Βουλευτές που περιμένουν με τόση υπομονή ούτε ένα λεπτό παραπάνω.

**ΠΡΟΕΔΡΕΥΩΝ (Αθανάσιος Μπούρας):** Κύριε Γερουλάνο, εσείς τι θέλετε;

**ΠΑΥΛΟΣ ΓΕΡΟΥΛΑΝΟΣ:** Δεν έχω κανένα πρόβλημα να μην μιλήσω…

**ΠΡΟΕΔΡΕΥΩΝ (Αθανάσιος Μπούρας):** Τι θέλετε; Να μην εφαρμόσω τον Κανονισμό; Θέλετε να σας διαβάσω τους χρόνους;

**ΠΑΥΛΟΣ ΓΕΡΟΥΛΑΝΟΣ:** Δεν έχω κανένα πρόβλημα να μην μιλήσω…

**ΠΡΟΕΔΡΕΥΩΝ (Αθανάσιος Μπούρας):** Παρακολουθούσατε από το πρωί; Οι περισσότεροι συνάδελφοι της Νέας Δημοκρατίας έχουν μιλήσει κάτω από τα έξι λεπτά…

**ΠΑΥΛΟΣ ΓΕΡΟΥΛΑΝΟΣ:** Μην αγωνιάτε…

**ΠΡΟΕΔΡΕΥΩΝ (Αθανάσιος Μπούρας):** …πεντέμισι, εξίμισι και υπήρξαν και κάποιοι που το υπερέβησαν.

(Διαμαρτυρίες στην Αίθουσα)

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, μην αγωνιάτε!

**ΠΡΟΕΔΡΕΥΩΝ (Αθανάσιος Μπούρας):** Τι θέλετε, λοιπόν, κύριε Γερουλάνο;

**ΠΑΥΛΟΣ ΓΕΡΟΥΛΑΝΟΣ:** Μη σας νοιάζει καθόλου…

**ΠΡΟΕΔΡΕΥΩΝ (Αθανάσιος Μπούρας):** Τι θέλετε; Να μιλήσετε δεκαπέντε λεπτά, είκοσι;

**ΠΑΥΛΟΣ ΓΕΡΟΥΛΑΝΟΣ:** Σας καταθέτω την ομιλία μου, άμα θέλετε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θέλω εγώ. Σας καλώ να μιλήσετε για επτά λεπτά, όπως καλώ όλους. Δεν κατάλαβα, εξαίρεση ζητάτε;

**ΠΑΥΛΟΣ ΓΕΡΟΥΛΑΝΟΣ:** Καμιά, αλλά όταν ένας Υπουργός…

**ΠΡΟΕΔΡΕΥΩΝ (Αθανάσιος Μπούρας):** Αν δεν θέλετε εξαίρεση, ελάτε να μιλήσετε για επτά λεπτά.

**ΠΑΥΛΟΣ ΓΕΡΟΥΛΑΝΟΣ:** Όμως όταν ένας Υπουργός μιλάει δύο φορές τον χρόνο του και δεν μπορεί ένας Βουλευτής να περάσει κατά ένα λεπτό την ομιλία του. Κρατάτε δύο μέτρα και δύο σταθμά και τα κρατάτε την ώρα που αρχίζουν και μιλούν οι Βουλευτές. Αυτό εγώ δεν το δέχομαι και σας καταθέτω την ομιλία μου και την αφήνω εδώ στη Βουλή.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Ελάτε να μιλήσετε.

**ΠΑΥΛΟΣ ΓΕΡΟΥΛΑΝΟΣ:** Ό,τι θέλετε.

**ΠΡΟΕΔΡΕΥΩΝ (Αθανάσιος Μπούρας):** Κύριε Γερουλάνο, μην δημιουργείτε θέμα χωρίς θέμα.

**ΠΑΥΛΟΣ ΓΕΡΟΥΛΑΝΟΣ:** Το θέμα υπάρχει.

**ΠΡΟΕΔΡΕΥΩΝ (Αθανάσιος Μπούρας):** Ελάτε να μιλήσετε επτά λεπτά όπως όλοι οι συνάδελφοι.

**ΠΑΥΛΟΣ ΓΕΡΟΥΛΑΝΟΣ:** Ο κ. Θεοχάρης μίλησε δέκα λεπτά παραπάνω απ’ ό,τι έπρεπε.

**ΠΡΟΕΔΡΕΥΩΝ (Αθανάσιος Μπούρας):** Εγώ διευθύνω αυτή τη στιγμή και λέγομαι Μπούρας. Όποιος Πρόεδρος είναι έχει την προσωπική του ευθύνη και διαδρομή.

**ΠΑΥΛΟΣ ΓΕΡΟΥΛΑΝΟΣ:** Να υπάρχει συνέπεια. Δεν ζητάμε τίποτε άλλο.

**ΠΡΟΕΔΡΕΥΩΝ (Αθανάσιος Μπούρας):** Υπάρχει συνέπεια και υπάρχει και λογική. Και αν θέλετε εσείς να μιλήσετε παραπάνω και ο κάποιος να μη μιλήσει ή να μιλήσει τα χαράματα, τότε δεν ξέρω αν αυτό είναι λογική. Λοιπόν έχετε τον λόγο και τον χρόνο…

**ΠΑΥΛΟΣ ΓΕΡΟΥΛΑΝΟΣ:** Σας λέω, κύριε Πρόεδρε, δεν έχω καμμιά αγωνία να μιλήσω. Μπορώ να καταθέσω την ομιλία μου…

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Αυτό είναι μία όχι τόσο καλή μεθοδολογία, ότι τάχα δηλαδή…

**ΠΑΥΛΟΣ ΓΕΡΟΥΛΑΝΟΣ:** Δεν έχω πρόβλημα να το κάνω…

**ΠΡΟΕΔΡΕΥΩΝ (Αθανάσιος Μπούρας):** Αυτό ονομάζεται εκβιασμός.

**ΠΑΥΛΟΣ ΓΕΡΟΥΛΑΝΟΣ:** Συγνώμη, στις 11 αγωνιάτε για τον χρόνο;

**ΠΡΟΕΔΡΕΥΩΝ (Αθανάσιος Μπούρας):** Δεν αγωνιώ εγώ για το χρόνο, αγωνιούν άλλοι είκοσι συνάδελφοι οι οποίοι πρέπει να μιλήσουν και στο τέλος θέλουν και δευτερολογία οι εισηγητές και πρέπει να κλείσει. Ξέρετε τι ώρα θα πάμε;

Μη χάνουμε χρόνο. Έχετε τον λόγο για επτά λεπτά.

**ΠΑΥΛΟΣ ΓΕΡΟΥΛΑΝΟΣ:** Κυρίες και κύριοι συνάδελφοι, μια θεμελιώδης διαφορά μας -και φαίνεται αυτή την ώρα- με τη Νέα Δημοκρατία είναι πώς αντιλαμβανόμαστε την αξιοπρέπεια και άρα τον τρόπο που θέλουμε να την και άρα να μας αντιμετωπίζει το κράτος.

Η Νέα Δημοκρατία αναλαμβάνει την αξιοπρέπεια με όρους αποκλειστικά κοινωνικούς. Εμείς, το Πανελλήνιο Σοσιαλιστικό Κίνημα, με όρους κοινωνικούς και οικονομικούς. Και ποια είναι η διαφορά; Όταν βλέπεις την αξιοπρέπεια με όρους μόνο κοινωνικούς, ενεργοποιούνται τα ένστικτά σου μόνο όταν κάποιος την έχει χάσει.

Πόσες και πόσοι από εσάς δεν έχουν χειροκροτήσει, δεν έχουν υποστηρίξει, δεν έχουν νομοθετήσει υπέρ οργανισμών που μαζεύουν χρήματα για τους αστέγους, για τους τοξικοεξαρτημένους, για τα ασυνόδευτα παιδιά και πολύ καλά κάνετε;

Χειροκροτούμε και εμείς, συμμετέχουμε σε τέτοιες προσπάθειες και εμείς, ψηφίζουμε τέτοια νομοσχέδια και εμείς. Είναι προσπάθειες που για εμάς ενισχύουν την κοινωνική συνοχή και για εσάς τη διατήρηση -πώς να το πω με όρους που καταλαβαίνετε- της κοινωνικής κανονικότητας. Ωραία λέξη και της μόδας η λέξη «κανονικότητα». Πιο ακριβής λέξη θα ήταν βέβαια της κοινωνικής προβλεψιμότητας, διότι αυτό που σας απασχολεί είναι να μην ταράζεται το βασικό ολιγαρχικό μοντέλο σας ανάπτυξης, αλλά αυτό είναι μια άλλη συζήτηση για άλλη ευκαιρία.

Ας επιστρέψουμε όμως στην αξιοπρέπεια με όρους οικονομικούς, διότι αυτό είναι που μας χωρίζει. Ο όρος «οικονομική αξιοπρέπεια» είναι εύπλαστος, διότι ταυτίζεται με ένα συναίσθημα, αυτό της ασφάλειας, της σιγουριάς. Κι ενώ όλοι οι οικονομολόγοι αναγνωρίζουν, σέβονται και αναλύουν αυτό το συναίσθημα, λίγοι τολμούν να το ποσοτικοποιήσουν, ενώ αντίθετα πολιτικά έχει τεράστια αξία.

Σε ένα νοικοκυριό, όπως και σε μια επιχείρηση, σιγουριά σημαίνει ότι μπορώ, ότι νιώθω ότι μπορώ, μπορώ να αντεπεξέλθω στις καθημερινές μου ανάγκες και μπορώ να προγραμματίσουν το μέλλον μου. Είναι το συναίσθημα που με κάνει να νιώθω ικανή ή ικανός, ότι πιστεύω δηλαδή ότι έχω αξία και ότι η αξία μου αναγνωρίζεται, όταν δηλαδή πιστεύω ότι η γνώση, το ταλέντο και η δεξιότητά μου μου δίνουν τη δυνατότητα να ζήσω τη ζωή μου και να προοδεύσω.

Και εδώ εστιάζεται η βασική μας διαφορά μεταξύ των pass που πρεσβεύετε εσείς και της μείωσης των φόρων που εμείς αντιπροτείναμε. Μαζέψατε 4 δισεκατομμύρια που δεν είχατε προϋπολογίσει. Τι τα κάνει κανείς; Τα μοιράζει με pass ή μειώνει τους φόρους; Πώς υπηρετούμε καλύτερα την ασφάλεια και την αξιοπρέπεια ενός πολίτη που θέλει να προοδεύσει;

Το pass είναι μία πραγματική εκδήλωση ενδιαφέροντος της Κυβέρνησης σε εκείνους που έχασαν την αξιοπρέπειά τους. Η μείωση του ΦΠΑ όμως είναι προσπάθεια μιας κυβέρνησης να ισοσκελίσει την αισχροκέρδεια της αγοράς για να νιώσει ο πολίτης ότι βγαίνει, ώστε να μην νιώσει ποτέ ο πολίτης ότι δεν μπορεί ή ότι δεν έχει την ικανότητα, ένας τρόπος να συνεχίσει να νιώθει σιγουριά σε δύσκολες συνθήκες.

Να το κάνω λιανά; Η μείωση του φόρου κάνει τον πολίτη να νιώθει ότι μπορεί να αντεπεξέλθει, μπορεί να σταθεί στα πόδια του και να χτίσει. Η διατήρηση ενός φόρου που συσσωρεύει χρήματα, τα οποία ξαναμοιράζει με pass η κυβέρνηση είναι ο τρόπος να κάνεις τον πολίτη να νιώθει ανασφάλεια, ότι δεν μπορεί, αλλά ευτυχώς υπάρχει ένα κράτος «πατερούλης», μια κυβέρνηση «πατερούλης» που θα έρθει να τον σώσει.

Είναι ο πιο ασφαλής τρόπος να μαζέψεις ψήφους. Σαφώς, αλλά είναι και ο πιο άμεσος τρόπος να σπάσεις την κοινωνική αυτοπεποίθηση. Και γιατί μας ενδιαφέρει η κοινωνική αυτοπεποίθηση; Διότι είναι η μόνη συνθήκη που οδηγεί σε πραγματική ανάπτυξη και πραγματική πρόοδο.

Την οικονομία μπορείς να την αναπτύξεις είτε με κατανάλωση είτε αυξάνοντας τη δυνατότητα και τη διάθεση των πολιτών να επενδύσουν στο ατομικό και συλλογικό μας μέλλον. Για να αυξήσεις την κατανάλωση τα pass είναι μια χαρά. Δουλεύουν και μάλιστα κάποιοι θα πούνε ότι είναι πολύ πιο στοχευμένα μέτρα γιατί πάνε κατευθείαν στην πηγή του προβλήματος.

Για να αυξήσεις, όμως, τη διάθεση κάποιας ή κάποιου να επενδύσει στο μέλλον του, πρέπει να νιώθει σιγουριά και αυτό θέλει άλλη πολιτική προσέγγιση και οδηγεί σε άλλο παραγωγικό μοντέλο, σαφώς πιο στέρεο και αειφόρο από αυτό το οποίο έχουμε σήμερα. Διότι η ανάπτυξη τελειώνει όταν σωθούν τα pass, αλλά η ανάπτυξη δεν τελειώνει όταν τελειώσουν οι επενδύσεις, γιατί συνεχίζουν να παράγουν.

Είναι ένα μοντέλο που βασίζεται σε πολίτες με αυτοπεποίθηση, που στέκουν γερά στα πόδια τους, που ονειρεύονται ένα καλύτερο μέλλον και το χτίζουν με τις δικές τους δυνάμεις, ιδανικά με τη βοήθεια μίας ευνομούμενης πολιτείας που μας αντιμετωπίζει όλους ως ίσους και ένα κοινωνικό κράτος που μας σέβεται όλους, καμμία απολύτως σχέση με αυτό το οποίο χτίζει την τελευταία τετραετία η Νέα Δημοκρατία. Και αυτό δεν είναι θέμα κορωνοϊού, είναι θέμα πολιτικής και ιδεολογικής ιδιοσυγκρασίας.

Πριν κλείσω οφείλω τρεις απαντήσεις σε ερωτήσεις οι οποίες μας επαναλαμβάνονται συνέχεια και από τους εκπροσώπους της Νέας Δημοκρατίας αλλά και από τα κανάλια που καμμιά φορά κάνουν τη δική σας τη δουλειά.

Μας λένε, λοιπόν, από τη Νέα Δημοκρατία: «Μα εκεί που μειώθηκε ο ΦΠΑ, αυξήθηκε ο πληθωρισμός». Και τι σας λέει εσάς ότι ο πληθωρισμός δεν μένει στα τρόφιμα ή στα ακτοπλοϊκά εισιτήρια, ακριβώς επειδή εσείς δώσατε pass γι’ αυτά τα προϊόντα; Να το ρωτήσω διαφορετικά. Σε ποια προϊόντα που έχετε δώσει pass έχουν πέσει οι τιμές; Δεν θα βρείτε κανένα.

Δεύτερη ερώτηση που μας κάνετε: Αν διαφωνείτε με τα pass γιατί τα ψηφίζετε; Διότι καθυστερήσατε τόσο πολύ να πάρετε μέτρα για την ακρίβεια, να κάνετε δηλαδή ελέγχους σε όλους τους κρίκους της εφοδιαστικής αλυσίδας, που σήμερα πια η ακρίβεια δεν θίγει μόνο την αξιοπρέπεια του πολίτη, αλλά και τη δυνατότητά του για επιβίωση.

Με λόγια επίκαιρα, μας ζητάτε να σβήσουμε μία φωτιά που εσείς ανάψατε με τις καθυστερήσεις σας. Τι θα κάνουμε εμείς; Θα κοιτάμε και θα τσακωνόμαστε για το πόσο δάσος να σώσουμε; Όχι. Παίρνουμε και εμείς τον κουβά και πάμε και σβήνουμε εκεί που υπάρχουν οι φλόγες. Γι’ αυτό δεν ψηφίζουμε το νομοσχέδιο επί της αρχής, αλλά βεβαίως ψηφίζουμε κάποια πράγματα που ελαφρύνουν τον πόνο των συμπολιτών μας.

Τρίτη ερώτηση και τελευταία: «Μα, αν αυτό που κάνουμε είναι τόσο κακό…» -λέτε εσείς- «…γιατί μας ψήφισαν οι πολίτες στις τελευταίες εκλογές;».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Εδώ είναι για εμάς στο ΠΑΣΟΚ η ουσία. Διότι ο κόσμος σάς συγκρίνει με ένα κόμμα που δεν έχει πολύ διαφορετική άποψη για την αξιοπρέπεια και το κράτος-πατερούλη. Αρνείται να καταλάβει ότι η δημιουργία είναι βασική ανάγκη και δικαίωμα του ανθρώπου, όπως είναι η ασφάλεια και η πρόοδος. Και συγκρίνουν οι πολίτες μεταξύ των δύο σας σε μία εποχή που τους έχετε πείσει ότι δεν υπάρχει τρίτη επιλογή. Αυτό βολεύει όλους, διότι έτσι νοιώθει ο πολίτης ότι πρέπει να συμπράξει με έναν από τους δυο σας, ώστε κάποιος να τον προσέξει προσωπικά και συγκεκριμένα, ότι δεν υπάρχουν κόμματα που ενδιαφέρονται για την Ελλάδα ολόκληρη και για την επιβίωση κάθε πολίτη. Ο Ανδρέας Παπανδρέου πολύ επιτυχημένα το είχε πει αυτό «πελατειακό καπιταλισμό» και δυστυχώς, το υπηρέτησε και ο αντίπαλός μας στα αριστερά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Βεβαίως. Δεν θα χρειαστώ ούτε μισό λεπτό.

Αν ο Πρόεδρός μας, ο Νίκος Ανδρουλάκης, λέει ότι ο ΣΥΡΙΖΑ είναι χρυσός χορηγός της Νέας Δημοκρατίας, το λέει διότι ο ΣΥΡΙΖΑ βοήθησε να στρωθεί ένα γήπεδο στο οποίο πάντα θα παίζει και θα χάνει.

Δική μας δουλειά είναι να πάρουμε την ελληνική κοινωνία μακριά από αυτό το γήπεδο της ανασφάλειας και του κράτους-πατερούλη και να το γυρίσουμε πίσω σε αυτό της αυτοπεποίθησης και της αξιοπρέπειας, εκεί που το κράτος είναι αρωγός όχι «αφού», αλλά ώστε καμμία Ελληνίδα και κανένας Έλληνας να μη χάσει την αξιοπρέπειά του, εκεί που θα νοιώθουμε όλοι σιγουριά να επενδύσουμε στο μέλλον μας, στο μέλλον των παιδιών μας και στο μέλλον της πατρίδας μας. Και εμείς στο ΠΑΣΟΚ αυτό θα κάνουμε.

Σας ευχαριστώ πολύ.

Ευχαριστώ, κύριε Πρόεδρε, για την ανοχή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Φερχάτ Οζγκιούρ, για επτά λεπτά.

**ΟΖΓΚΙΟΥΡ ΦΕΡΧΑΤ:** Κύριε Πρόεδρε, κυρίες και κύριοι Βουλευτές, αρχικά θα ήθελα να εκφράσω τα ειλικρινή μου συλλυπητήρια στις οικογένειες των πιλότων που με κόστος την ίδια τους τη ζωή κατέβαλαν τα αδύνατα δυνατά, προκειμένου να δώσουν τη μάχη με τις φλόγες.

Καθώς είναι η πρώτη μου ομιλία στο ελληνικό Κοινοβούλιο, επιτρέψτε μου να απευθύνω ένα μεγάλο «ευχαριστώ» στον κόσμο που με εξέλεξε. Με αίσθημα ευθύνης απέναντι στους πολίτες της Ροδόπης δεσμεύομαι να αξιοποιήσω όλες τις δυνατότητες που μου δίνει η παρουσία μου στο Κοινοβούλιο ώστε να τους εκπροσωπήσω ενώπιον της Εθνικής Αντιπροσωπείας επάξια. Στόχος μου είναι να μεταφέρω τους προβληματισμούς και τα ζητήματα που απασχολούν όχι μόνο τους κατοίκους του Νομού Ροδόπης, αλλά και να στηρίξω με όλες μου τις δυνάμεις τους πολίτες και μέσω της συμμετοχής μου στους κοινωνικούς αγώνες, καθώς η μάχη για την επίλυση των προβλημάτων που αντιμετωπίζει ο λαός μας δίνεται μέσα, αλλά και έξω από τη Βουλή.

Το νομοσχέδιο του Υπουργείου Οικονομικών που συζητούμε σήμερα άπτεται για μία ακόμα φορά δεκάδων διαφορετικών θεμάτων. Επιτρέψτε μου, χωρίς να είμαι οικονομολόγος, να προσπαθήσω να θέσω τα ερωτήματα που μπορεί να απασχολήσουν τον μέσο πολίτη που αναζητά με αγωνία τις λύσεις στα προβλήματα που αντιμετωπίζει, τα οποία αδυνατεί να λύσει η Κυβέρνηση.

Ο βαρύγδουπος τίτλος που δόθηκε στο παρόν νομοσχέδιο: «Ενίσχυση του εισοδήματος των μισθωτών, των νέων, της οικογένειας, της εργασίας…», κ.λπ., κ.λπ., δυστυχώς, δεν επιτυγχάνεται με τις νομοθετικές παρεμβάσεις, αλλά αποτελεί για ακόμα μία φορά επικοινωνιακή κίνηση εντυπωσιασμού από την πλευρά της Κυβέρνησης. Η κυβέρνηση της Νέας Δημοκρατίας το 2019 παρέλαβε από την προηγούμενη Κυβέρνηση του ΣΥΡΙΖΑ το μεγαλύτερο αποθεματικό που έχει παραλάβει ποτέ κυβέρνηση του τόπου. Το γεγονός αυτό έδωσε τη δυνατότητα στην Κυβέρνηση να αξιοποιήσει αυτή τη δημοσιονομική ευχέρεια σε ένα απόλυτα θετικό γι’ αυτή οικονομικό περιβάλλον, χωρίς ωστόσο να θέσει ως προτεραιότητα την αποκατάσταση των αδικιών και των προβλημάτων που αντιμετωπίζουν οι πολίτες και να διορθώσει τα λάθη που η ίδια προκάλεσε και οδήγησε τη χώρα σε χρεοκοπία.

Να υπενθυμίσω εδώ ότι ο ΣΥΡΙΖΑ μέσα σε δύσκολες συνθήκες ήταν εν τέλει αυτός που έβγαλε τη χώρα από τη χρεοκοπία, ρύθμισε το χρέος, έβγαλε τη χώρα στις αγορές και άφησε αποθεματικό. Αυτή τη συνθήκη δεν την εκμεταλλεύτηκε η κυβέρνηση της Νέας Δημοκρατίας και δεν φρόντισε καν να στηρίξει τους εργαζόμενους που στήριξαν τη χώρα μας στις στιγμές κρίσης που περάσαμε. Δεν ενέταξε στα βαρέα και ανθυγιεινά τους νοσηλευτές, τους εργαζόμενους στα νοσοκομεία, τους πυροσβέστες, παρ’ ότι χαιρετίζει τον ηρωισμό τους στις δύσκολες ώρες που περνά η χώρα μας. Αντίθετα, η Κυβέρνηση της Νέας Δημοκρατίας αφήνει την Πυροσβεστική με τέσσερις χιλιάδες πεντακόσιες κενές θέσεις, με οχήματα που ξεπερνούν τη δεκαετία και με μειωμένα εγγεγραμμένα κονδύλια για τη μισθοδοσία του προσωπικού κατά 7,5 εκατομμύρια ευρώ σε σχέση με πέρυσι. Η Κυβέρνηση δεν θέλει να έχουμε περισσότερους πυροσβέστες. Δεν θέλει να έχουμε περισσότερα εναέρια μέσα. Δεν θέλει να έχουμε περισσότερους γιατρούς και νοσηλευτές. Δεν θέλει ενισχυμένο το ΕΣΥ, καθώς το θεωρεί πολυτέλεια, σύμφωνα με δήλωση κορυφαίου στελέχους της Κυβέρνησης. Δεν θέλει να έχουμε περισσότερες ΜΕΘ, αφού σύμφωνα με δήλωση άλλου κορυφαίου στελέχους της θα έχουμε και περισσότερους νεκρούς. Όλα αυτά θα μπορούσε η Κυβέρνηση να τα κάνει, αλλά δεν το επιθυμεί καθώς δεν αποτελεί πολιτική επιλογή γι’ αυτήν.

Η σημερινή συζήτηση περί μέτρων ενίσχυσης είναι απόρροια ενός μεγάλου πλεονάσματος. Έχουν καταγραφεί 2,1 δισεκατομμύρια ευρώ πλεονάσματα του προϋπολογισμού μόνο για το πρώτο εξάμηνο του τρέχοντος έτους, πλεόνασμα που προέρχεται από την υπερφορολόγηση των πολιτών, καθώς συνεχίζεται η αφαίμαξη των πολιτών μέσω της έμμεσης φορολογίας. Και αν κάποιος έχει αντίρρηση, ας δει τα στοιχεία της ΑΑΔΕ. Από το 2015 έως το 2019 δεν είχαμε την αύξηση των φορολογικών εσόδων που είχαμε το 2022 και το 2023. Σύμφωνα με τα στοιχεία της ΑΑΔΕ, το 2022 σε σχέση με το 2021 είχαμε 7,1 δισεκατομμύρια ευρώ παραπάνω εισπράξεις από φόρους, από τα οποία τα 4,9 δισεκατομμύρια ευρώ είναι από έμμεσους φόρους.

Υπάρχει, λοιπόν, ο δημοσιονομικός χώρος για μειώσεις της βάρβαρης μνημονιακής έμμεσης φορολογίας και η Κυβέρνηση θα μπορούσε να τη μειώσει. Για παράδειγμα, υιοθετώντας την πρόταση για μείωση του ΦΠΑ στα τρόφιμα, θα ανακουφιζόταν πλήθος νοικοκυριών στη χώρα από την ανεξέλεγκτη ακρίβεια και την ανυπαρξία ελέγχων, όπως και υιοθετώντας την πρόταση που ακόμα και δικά της στελέχη έχουν αποδεχθεί κατά καιρούς για μείωση του ΦΠΑ και του ειδικού φόρου κατανάλωσης στα καύσιμα, για την κατάργηση του ειδικού φόρου κατανάλωσης στο αγροτικό πετρέλαιο που λόγω της ύπαρξης των συστημάτων εισροών - εκροών στα πρατήρια θα περνούσε στον καταναλωτή αμέσως.

Όλα αυτά θα μπορούσε η Κυβέρνηση να τα κάνει, αλλά δεν το επιθυμεί, καθώς δεν αποτελεί πολιτική της επιλογή.

Στο υπό συζήτηση νομοσχέδιο η Κυβέρνηση της Νέας Δημοκρατίας παρεμβαίνει στον ΕΝΦΙΑ επιλέγοντας να τον μειώσει κατά 10% για όσους ασφαλίζουν τα σπίτια τους. Με έναν απλό υπολογισμό και γνωρίζοντας το ύψος των ασφαλίστρων για φυσικές καταστροφές, το μέτρο είναι ευνοϊκό μόνο για τις μεγάλες περιουσίες και ασύμφορο για τις μεσαίες και τις χαμηλές. Αξίζει να αναρωτηθεί κάποιος στον Νομό Ροδόπης, για παράδειγμα, πόσοι και ποιοι θα κάνουν χρήση αυτού του μέτρου. Αφορά σε αυτούς που οι περιουσίες τους βρίσκονται στις ορεινές δυσπρόσιτες περιοχές; Αφορά σε αυτούς που αγωνίζονται για να τα βγάλουν πέρα; Αφορά στους ανθρώπους που δεν μπορούν να καλύψουν τις ασφαλιστικές τους εισφορές και τους καλείτε να πληρώσουν ένα τέτοιο μέτρο; Αφορά σε αυτούς που αντί να μειωθεί ο ΕΝΦΙΑ, θα επιβαρυνθούν από το ασφάλιστρο του σπιτιού;

Στην έκθεση του Γενικού Λογιστηρίου του Κράτους υπολογίζεται πως οι ετήσιες απώλειες εσόδων από τη μείωση του ΕΝΦΙΑ για τα έτη 2024, 2025, 2026 και 2027 θα ανέλθουν περίπου στο ποσό των 26 εκατομμυρίων ευρώ, 34 εκατομμυρίων ευρώ, 42 εκατομμυρίων ευρώ και των 50 εκατομμυρίων ευρώ αντίστοιχα. Τα ποσά αυτά θα μπορούσαν να διατεθούν για την ενίσχυση συγκεκριμένων περιοχών της χώρας με ιδιαίτερα χαρακτηριστικά, όπως είναι η ακριτική, νησιωτική ή δύσβατη περιοχή της χώρας μας, ώστε να θεσπιστεί απαλλαγή από τον ΕΝΦΙΑ για την πρώτη κατοικία, μέτρο που θα μπορούσε να επεκταθεί πανελλαδικά ώστε να ευνοηθούν σε σχέση με τον ΕΝΦΙΑ και οι μικρές περιουσίες.

Όλα αυτά θα μπορούσε η Κυβέρνηση να τα κάνει, αλλά όπως προείπα δεν το επιθυμεί, καθώς δεν αποτελεί πολιτική της επιλογή.

Κλείνοντας, θέλω να σημειώσω πως ανατρέχοντας στα εξήντα τέσσερα άρθρα και στις εκατόν ενενήντα μία συνολικά σελίδες των εγγράφων που κατατέθηκαν, δεν βρήκα παρ’ όλο τον τίτλο περί ενίσχυσης του εισοδήματος ούτε μία παράγραφο που να αφορούσε στην ενίσχυση του αγροτικού κόσμου, στη ρύθμιση των αγροτικών χρεών, στην έγκαιρη καταβολή αποζημιώσεων για καλλιέργειες που επλήγησαν, στην προστασία της πρώτης κατοικίας και της αγροτικής γης από πλειστηριασμούς, στην επιδότηση στα λιπάσματα, στη χορήγηση μικροπιστώσεων και τόσα άλλα που θα μπορέσουν πράγματι να ενισχύσουν μόνιμα το εισόδημα των πολιτών, χωρίς να έχουν τη μορφή κάποιου μηνιαίου pass με ημερομηνία λήξης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Χριστίνα Σταρακά.

Ακολουθεί ο κ. Κουλκουδίνας, η κ. Φωτίου, στη συνέχεια ο κ. Βεσυρόπουλος, ο κ. Νικητιάδης, κ.λπ..

Ορίστε, κυρία Σταρακά, έχετε τον λόγο για επτά λεπτά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, τριήμερο πένθος από εχθές στις Ένοπλες Δυνάμεις. Το πένθος, όμως, τελικά είναι εθνικό, πανεθνικό θα έλεγα, γιατί κυριαρχεί στις καρδιές όλων μας. Ας είναι ελαφρύ το χώμα που θα σκεπάσει τους δύο ήρωες, τον σμηναγό Χρήστο Μουλά και τον ανθυποσμηναγό Περικλή Στεφανίδη. Μακάρι ο δικός μας πόνος να μπορούσε να απαλύνει έστω και λίγο την ανείπωτη οδύνη των οικογενειών τους.

Κυρίες και κύριοι συνάδελφοι, το νομοσχέδιο που συζητάμε σήμερα έχει για την Κυβέρνηση της Νέας Δημοκρατίας έναν και μόνο λόγο ύπαρξης, την επικοινωνία. Αυτή άλλωστε ήταν και είναι η σταθερή, μοναδική τους έννοια, να ισχυριστούν εν προκειμένω ότι με το νομοσχέδιο καλύπτουν το 50% των δεσμεύσεων του προεκλογικού τους προγράμματος. Δεν μας λένε, όμως, ποιου προγράμματος. Μιλάνε γι’ αυτό που ο κ. Χατζηδάκης κοστολογούσε σε 8,9 δισεκατομμύρια ευρώ σε βάθος τετραετίας ή αυτό που ο κ. Σκυλακάκης κοστολογούσε σε 5,5 δισεκατομμύρια ευρώ τον χρόνο;

Σε κάθε περίπτωση, η Κυβέρνηση της Νέας Δημοκρατίας ασχολείται για μια ακόμα φορά με την επικοινωνία, όταν εμείς ασχολούμαστε με την κοινωνία. Εκείνοι βαυκαλίζονται για το 50% των προεκλογικών τους δεσμεύσεων. Εμείς θα ανησυχούσαμε πραγματικά για το πώς θα καλύπταμε το 50%, αν είναι δυνατόν και το 100% των πραγματικών απωλειών της αγοραστικής δύναμης των εκατομμυρίων συμπολιτών μας.

Τι θα έκανε, όμως, συγκεκριμένα μία κυβέρνηση του ΠΑΣΟΚ για τον προϋπολογισμό του κάθε νοικοκυριού; Τέσσερις ολοκληρωμένες πολιτικές:

Πρώτον, ολοκληρωμένο πλαίσιο για την ενίσχυση της αγοραστικής δύναμης των πολιτών και ιδιαίτερα των χαμηλών και μεσαίων εισοδημάτων. Αυτό που δεν κάνει η Κυβέρνηση της Νέας Δημοκρατίας. Το λέμε εδώ και καιρό και πιστεύουμε και επιμένουμε σε αυτό.

Θα σταθώ σε δύο βασικές αρχές που τις είπε και ο Πρόεδρός μας και οι συνάδελφοι της Κοινοβουλευτικής μας Ομάδας: Πρώτον, με μείωση του ΦΠΑ σε βασικά είδη ευρείας κατανάλωσης για όσο διαρκεί η κρίση. Πώς μπορεί να γίνει αυτό; Αξιοποιώντας τα έσοδα του κράτους από τους έμμεσους φόρους. Δεύτερον, στο οποίο επιμένουμε και το λέμε, είναι οι εκατόν είκοσι δόσεις για χρέη σε ΕΦΚΑ και εφορία, καθώς και κούρεμα της τάξης του 30% για όλους όσοι είναι συνεπείς.

Δεύτερον, με ολοκληρωτικό πόλεμο στην ακρίβεια, αυτό που πάλι δεν κάνει η Κυβέρνηση της Νέας Δημοκρατίας, αλλά το έκαναν πάρα πολλές φορές οι κυβερνήσεις του ΠΑΣΟΚ στο παρελθόν. Πώς μπορεί να επιτευχθεί αυτό; Με πλήρη ενεργοποίηση από την πρώτη στιγμή όλων των ελεγκτικών μηχανισμών του κράτους και της Επιτροπής Ανταγωνισμού απέναντι στην αθέμιτη αισχροκέρδεια και κερδοσκοπία. Κανένα pass δεν σκοτώνει την αισχροκέρδεια, αλλά πάνω απ’ όλα, συναδέλφισσες και συνάδελφοι, κανένα pass δεν μπορεί να προσδώσει την αξιοπρέπεια, η οποία είναι στο DNA της κάθε Ελληνίδας και του κάθε Έλληνα.

Πού πρέπει τελικά να φτάσουν τα τρόφιμα και τα καύσιμα για να καταλάβετε, κυρίες και κύριοι της Νέας Δημοκρατίας, ότι η κατάσταση έχει φτάσει στο απροχώρητο; Μόνο οι έλεγχοι πραγματικά στην εφοδιαστική αλυσίδα μπορούν να βοηθήσουν. Και έρχεστε και τους θυμάστε σήμερα με το παρόν νομοσχέδιο, όταν δύο χρόνια τώρα γίνεται πάρτι αισχροκέρδειας στην πλάτη των Ελλήνων.

Τρίτον, ολοκληρωμένη μεταρρύθμιση στο στάτους και το μισθολόγιο των δημοσίων υπαλλήλων. Ούτε αυτό το κάνει η Κυβέρνηση της Νέας Δημοκρατίας. Εμείς πάνω από όλα θα ξεκινούσαμε από την αξιοκρατική επιλογή προϊσταμένων σε όλες τις βαθμίδες του δημοσίου, όχι το κομματικό παζάρι που συνεχίζεται αμείωτο από την Κυβέρνηση μέχρι σήμερα και θα προχωρούσαμε με ένα μισθολόγιο πραγματικά ενιαίο, που και αίρει τις αδικίες και πριμοδοτεί την παραγωγικότητα και καλύπτει πραγματικά τις απώλειες εισοδημάτων από την ακρίβεια. Τίποτα από αυτά δεν κάνει το σημερινό νομοσχέδιο.

Και, τέταρτον, ολοκληρωμένη πολιτική για το δημογραφικό. Εμείς ήδη από το 2018, επί αείμνηστης Φώφης Γεννηματά ακόμη, έχουμε καταθέσει πρόταση νόμου για μία εθνική δημογραφική πολιτική και σήμερα επιμένουμε πως θεμελιώδη βήματα για μία απαρχή συνολικής λύσης στο δημογραφικό μπορούσε να γίνει με το να βοηθήσουμε τους νέους και τις νέες να πατήσουν στα δικά τους πόδια, με επιδότηση εργοδοτικών εισφορών για την πρόσληψή τους με πλήρη απασχόληση, με το να εγγυηθούμε σε κάθε οικογένεια ότι κανένα παιδί δεν θα μείνει εκτός παιδικών σταθμών και με το να ανακουφίσουμε, αποφασιστικά, οικονομικά τον οικογενειακό τους προϋπολογισμό με πραγματική δωρεάν και ποιοτική δημόσια παιδεία σε όλα τα επίπεδα, καθώς ακόμα και με μείωση των φορολογικών συντελεστών για τις οικογένειες με παιδιά και φυσικά, βοηθώντας τις νέες οικογένειες να βρουν αξιοπρεπές σπίτι με χαμηλό ενοίκιο για να στεγάσουν τα όνειρά τους.

Δεν σας κρύβω ότι μου έκαναν πολύ άσχημη εντύπωση οι αστεϊσμοί του Πρωθυπουργού κατά τη διάρκεια ακόμη των προγραμματικών δηλώσεων του Προέδρου μας, του Νίκου του Ανδρουλάκη, που συνεχίστηκαν και σήμερα για τη δημιουργία δεξαμενής εκατόν πενήντα χιλιάδων νέων και επισκευασμένων κατοικιών που θα διατίθενται με χαμηλό ενοίκιο σε νέους. Δείχνετε ότι μάλλον δεν έχετε συναίσθηση του δημογραφικού προβλήματος.

Αυτό, όμως, συνάδελφοι, δεν με παραξενεύει γιατί γελούσατε και πριν δεκαπέντε χρόνια όταν μέσα σε αυτή εδώ την Αίθουσα είχε ειπωθεί η έκφραση πράσινη ανάπτυξη. Και τότε ο κ. Γιώργος Παπανδρέου σάς απάντησε: «Γελάτε γιατί δεν είστε αποκομμένοι από τη διεθνή πραγματικότητα». Και σήμερα, όμως, αποκομμένοι είστε και όχι μόνο από τη διεθνή, αλλά και από την εγχώρια πραγματικότητα. Και μπορεί η ανυπαρξία της αξιωματικής αντιπολίτευσης τα προηγούμενα χρόνια να σας έδωσε πάλι τη νίκη, αλλά το ΠΑΣΟΚ είναι πλέον εδώ για να εγγυηθεί με σοβαρή, υπεύθυνη αντιπολίτευση την επόμενη ημέρα διακυβέρνησης του τόπου.

Καταψηφίζουμε, λοιπόν, τη συνολική απουσία λογικής συνοχής και πολιτικής του νομοσχεδίου, στηρίζουμε στα επιμέρους όσο αποσπασματικά και αν είναι, αλλά το κυριότερο, αγαπητοί συνάδελφοι, οικοδομούμε την ολοκληρωμένη προγραμματική πρόταση που έχει ανάγκη η χώρα μας και η κοινωνία μας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τον λόγο τώρα έχει ο Βουλευτής της Νέας Δημοκρατίας ο κ. Σπυρίδων Κουλκουδίνας για επτά λεπτά.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, επιτρέψτε μου να καταθέσω την προσωπική μου οδύνη για τους πιλότους που έπεσαν με ηρωισμό και αυτοθυσία. Οδύνη και βαθύς πόνος για δύο νέα παιδιά που έδωσαν την τελευταία τους μάχη για την πατρίδα πάνω από τα πύρινα μέτωπα. Ο ηρωισμός και η αυταπάρνησή τους την ώρα του καθήκοντος μας συγκλόνισαν.

Το έθνος τους ευγνωμονεί. Εύχομαι δύναμη και κουράγιο στις οικογένειές τους. Όλη η Ελλάδα από χθες φωνάζει: «Αθάνατοι!». Και είναι πράγματι αθάνατοι οι δύο χειριστές του μοιραίου καναντέρ, ο σμηναγός Χρήστος Μουλάς, 34 ετών και ο συγκυβερνήτης του, ανθυποσμηναγός Περικλής Στεφανίδης, 27 ετών. Κανείς μας δεν πρέπει να ξεχάσει τη θυσία τους. Κανείς μας δεν πρέπει να ξεχάσει τα ονόματά τους.

Χρήστο και Περικλή, δεν θα σας ξεχάσουμε ποτέ!

Κυρίες και κύριοι συνάδελφοι, συζητάμε σήμερα το πρώτο οικονομικό νομοσχέδιο της νέας Κυβέρνησης του Κυριάκου Μητσοτάκη. Συνεπής στις προεκλογικές της δεσμεύσεις η Κυβέρνηση έρχεται να κάνει πράξη άμεσα το μεγαλύτερο ποσοστό όσων είχε υποσχεθεί προεκλογικά, με βήματα σταθερά και μετρημένα.

Το παρόν σχέδιο νόμου έρχεται να ενισχύσει τα εισοδήματα σε μισθωτούς, νέους, συνταξιούχους και οικογένειες. Σταθερά, καθορίζοντας παρεμβάσεις ύψους 1,1 δισεκατομμυρίου ευρώ τον χρόνο, δηλαδή 4,4 δισεκατομμύρια ευρώ για την επόμενη τετραετία επιπλέον των 385 εκατομμυρίων ευρώ, που είναι το όφελος από τις ρυθμίσεις που θα ισχύσουν από φέτος.

Άκουσα πολλούς συναδέλφους να χαρακτηρίζουν ως «ψίχουλα» όσα σήμερα ψηφίζουμε. Μα, κυρίες και κύριοι συνάδελφοι, δεν καταλάβατε ακόμη ότι αυτό το οποίο γνωρίζουν οι Έλληνες πολίτες είναι πως αυτή η Κυβέρνηση δεν τάζει τα πάντα, δεν δίνει τα πάντα; Δεν το κάναμε προεκλογικά και δεν θα το κάνουμε μετεκλογικά. Η Κυβέρνηση δίνει μόνο αυτά τα οποία έχει, αυτά που έχει πετύχει δημοσιονομικά με την οικονομική πολιτική της προηγούμενης τετραετίας, μίας τετραετίας στην οποία κάτω από αντίξοες οικονομικές συνθήκες κανένας πολίτης δεν έμεινε μόνος. Αντίθετα, ένιωσαν όλοι οι Έλληνες πολίτες πως υπάρχει κράτος. Στηρίχθηκαν οικονομικά όλοι και παράλληλα δημιουργήθηκε η δημοσιονομική δυνατότητα στο ξεκίνημα της νέας μας θητείας να υλοποιούμε άμεσα τις σημερινές παρεμβάσεις, παρεμβάσεις που δεν θέτουν σε κίνδυνο τη δημοσιονομική πορεία της χώρας.

Τι προβλέπει, λοιπόν, το σημερινό σχέδιο νόμου; Για πρώτη φορά μετά από δεκατέσσερα χρόνια αύξηση των μισθών όλων -το τονίζω, όλων- των δημοσίων υπαλλήλων από 1-1-2024, ανεξαρτήτως επιπέδου εκπαίδευσης, προϋπηρεσίας και οικογενειακής κατάστασης. Μιλώντας με αριθμούς, πρόκειται για εξακόσιους εξήντα τρεις χιλιάδες δημοσίους υπαλλήλους άμεσα ωφελούμενους. Ιδιαίτερα ευνοημένοι, δε, θα είναι οι χαμηλόμισθοι δημόσιοι υπάλληλοι με παιδιά, όσοι κατέχουν θέσεις ευθύνης, τα στελέχη των Ενόπλων Δυνάμεων και των Σωμάτων Ασφαλείας και οι πανεπιστημιακοί.

Πιο συγκεκριμένα, προβλέπεται οριζόντια αύξηση κατά 70 ευρώ τον μήνα για όλους τους δημοσίους υπαλλήλους, αύξηση της οικογενειακής παροχής κατά 20 έως 50 ευρώ τον μήνα ανάλογα με τον αριθμό των παιδιών και αύξηση κατά 30% του επιδόματος ευθύνης. Τα παραπάνω μεταφράζονται ως μέσο ετήσιο όφελος για κάθε δημόσιο υπάλληλο σε επιπλέον έως και 1.292 ευρώ μεικτά. Εάν, δε, συνυπολογιστούν και οι επιπλέον αυξήσεις και οι απαλλαγές που εφαρμόζονται από φέτος, όπως η κατάργηση της ειδικής εισφοράς αλληλεγγύης, τότε μιλάμε για μέσο ετήσιο όφελος του ενός και πλέον μισθού για κάθε δημόσιο υπάλληλο, αύξηση δηλαδή 2.084 ευρώ μεικτά. Να σημειώσω ότι οι δαπάνες για τις παρεμβάσεις που αφορούν στο τρέχον έτος θα καλυφθούν από συμπληρωματικό προϋπολογισμό που κατατίθεται με το παρόν νομοσχέδιο και είναι ύψους 700 εκατομμυρίων ευρώ.

Ομοίως τα στελέχη των Ενόπλων Δυνάμεων και των Σωμάτων Ασφαλείας θα δουν επιπλέον αύξηση κατά 30% των επιδομάτων παραμεθορίου για είκοσι μία χιλιάδες διακόσια στελέχη, αύξηση κατά 15 ευρώ των επιδομάτων ιδιαίτερων συνθηκών εργασίας για εκατόν δώδεκα χιλιάδες στελέχη έγγαμα ή με παιδιά και αύξηση των εξόδων διανυκτέρευσης και χιλιομετρικής αποζημίωσης για όλους τους υπαλλήλους.

Κλείνοντας με τους δημοσίους υπαλλήλους, τα μέλη των ΔΕΠ, δηλαδή του διδακτικού εκπαιδευτικού προσωπικού, θα είναι τα πλέον ωφελημένα καθώς πέραν των παραπάνω αυξήσεων θα δουν επιπλέον αύξηση στις αποδοχές τους δωδεκάμισι χιλιάδες δικαιούχοι μέλη ΔΕΠ, με αναπροσαρμογή του μισθολογίου τους η οποία θα έχει αναδρομική ισχύ από 7-10-2022, εφαρμόζοντας σχετικές αποφάσεις του Συμβουλίου της Επικρατείας. Μέσω της θέσπισης επίσης ειδικού επιδόματος βιβλιοθήκης θα λαμβάνουν ενίσχυση της τάξεως των 100 έως 200 ευρώ τον μήνα αναλόγως την εκπαιδευτική βαθμίδα. Αξίζει να σημειωθεί πως για όλους τους ανωτέρω στο συνολικό θα πρέπει να συνυπολογιστεί και η αύξηση του αφορολόγητου κατά 1.000 ευρώ για κάθε παιδί.

Κυρίες και κύριοι συνάδελφοι, οι παρεμβάσεις που συζητάμε σήμερα αφορούν το σύνολο της κοινωνίας, παρεμβάσεις όπως η παράταση του μέτρου του Market Pass για ακόμα τρεις μήνες, από τον Αύγουστο ως τον Οκτώβριο, και η θέσπιση από φέτος του Youth Pass, ένα επίδομα ύψους 150 ευρώ για νέους δεκαοκτώ και δεκαεννέα ετών. Το Market Pass είναι ένα μέτρο που, αν και κατακρίθηκε και χαρακτηρίστηκε και πάλι ως «ψίχουλα» από τους συναδέλφους της Αξιωματικής Αντιπολίτευσης, στην πραγματικότητα αποδείχθηκε μέτρο - ανάσα στα επιβαρυμένα από την ακρίβεια νοικοκυριά. Η ακρίβεια δεν ήταν μόνο εγχώρια, ήταν παγκόσμια, το γνωρίζετε καλά. Μιλάμε, λοιπόν, για δύο μέτρα που ξεκάθαρα στοχεύουν στην ενίσχυση των οικογενειών των νέων, αλλά και της αγοράς του τουρισμού και των μεταφορών.

Από το σημερινό νομοσχέδιο δεν λείπουν παρεμβάσεις και για τους συνταξιούχους καθώς απαλλάσσονται μόνιμα από τη συμμετοχή στη δαπάνη αγοράς φαρμάκων οι περίπου διακόσιες χιλιάδες πρώην δικαιούχοι του ΕΚΑΣ και αυξάνονται κατά 7,75% οι συντάξεις εννιάμισι χιλιάδων δικαιούχων της ειδικής κατηγορίας «μικρό δημόσιο».

Επιπροσθέτως, έχουμε στοχευμένες παρεμβάσεις, όπως τον διπλασιασμό της χρηματοδότησης για το πρόγραμμα «Σπίτι μου», ένα μέτρο που αφορά τη γενιά μου,…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι ένα λεπτό. Κλείστε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Επίσης, πρόβλεψη για απονομή ανώτερου μισθολογικού κλιμακίου σε έμμισθους δικηγόρους του δημοσίου με μεταπτυχιακές και διδακτορικές σπουδές, όπως ισχύει και για τους λοιπούς δημοσίους υπαλλήλους.

Τέλος, κυρίες και κύριοι συνάδελφοι, η φετινή διπλή εκλογική αναμέτρηση έδειξε πόσο αναγκαίο είναι το να απευθυνόμαστε στους πολίτες λέγοντάς τους την αλήθεια, εξηγώντας τους πώς θα κάνουμε πράξη αυτά τα οποία υποσχόμαστε, αποδεικνύοντας ότι όσα λέμε είναι κοστολογημένα και είναι εφικτά να γίνουν. Γι’ αυτό και η ποσοτικοποίηση των προγραμμάτων των πολιτικών κομμάτων από το Ελληνικό Δημοσιονομικό Συμβούλιο είναι απαραίτητη…

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε.

**ΣΠΥΡΙΔΩΝ ΚΟΥΛΚΟΥΔΙΝΑΣ:**…ώστε να τελειώνουμε μία και καλή με τον λαϊκισμό και ο πολιτικός διάλογος να γίνεται πλέον σε καθεστώς αλήθειας και διαφάνειας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):**Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Θεανώ Φωτίου για επτά λεπτά και αμέσως μετά ο κ. Βεσυρόπουλος.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, καταθέτω κι εγώ τα αισθήματά μου οργής και θλίψης για ό,τι συμβαίνει στη χώρα μας αυτές τις μέρες, αλλά και στέλνω και τα συλλυπητήριά μου στις οικογένειες των θυμάτων και βεβαίως και στις οικογένειες των δύο πιλότων που έχασαν τη ζωή τους στη μάχη με τη φωτιά και που αξίζουν κάθε ευγνωμοσύνη.

Η Κυβέρνηση τώρα με αυτό το νομοσχέδιο εμφανίζεται να ενισχύει τα εισοδήματα των συνταξιούχων και των δημοσίων υπαλλήλων, ενώ όλοι ξέρουμε ότι οι αυξήσεις που τους δίνει δεν καλύπτουν τον πληθωρισμό. Όλοι ξέρουμε ότι είμαστε τέταρτη χειρότερη χώρα σε σχέση με την αγοραστική δύναμη που έχουν τα εισοδήματά μας. Γι’ αυτό εμείς επαναφέρουμε: άμεση αύξηση 10% στους μισθούς όλων των δημοσίων υπαλλήλων, θέσπιση μηχανισμού ετήσιας τιμαριθμικής προσαρμογής και αφορολόγητο όριο στα 10.000 ευρώ.

Όσον αφορά στους συνταξιούχους, που συνεχώς εμπαίζετε, απαιτούμε να τους δοθούν τα αναδρομικά τους σε τρεις ετήσιες δόσεις, να επαναφέρετε τη 13η σύνταξη και να χορηγήσετε σε όλους τη νόμιμη αύξηση ανεξαρτήτως προσωπικής διαφοράς.

Τέλος, όλα τα μέτρα που παίρνετε για την αντιμετώπιση της ακρίβειας ελάχιστα ελαφρύνουν το κόστος ζωής και δεν αντιμετωπίζουν, βέβαια, την αισχροκέρδεια. Γι’ αυτό προτείνουμε ανώτατο συντελεστή κέρδους 5% στην ενέργεια, μείωση ειδικού φόρου κατανάλωσης στα καύσιμα και την κατάργησή του στο αγροτικό πετρέλαιο, μείωση ΦΠΑ στα τρόφιμα στο 6% και μηδενικό για τα είδη πρώτης ανάγκης.

Ιδιαίτερα θέλω να σταθώ στην τροποποίηση του προγράμματος «Σπίτι μου», γιατί εδώ γίνεται μία μεγάλη εξαπάτηση των νέων. Υπενθυμίζω ότι το πρόγραμμα δανείων για νέους «Σπίτι μου» το ψήφισε μόνη της η Νέα Δημοκρατία στις 20-12-2022 και κανένα άλλο κόμμα πλην της Νέας Δημοκρατίας δεν ψήφισε αυτό το πρόγραμμα. Για ποιον λόγο, έξι μήνες πριν;

Διότι εμπλέκει τους νέους σε δάνεια που θα αποπληρώνουν μία ζωή, ακόμη και τριάντα χρόνια. Διότι πρέπει να διαθέτουν από την τσέπη τους το 10% της αξίας του σπιτιού και για να πάρουν ένα σπίτι που μπορεί να τους εξυπηρετεί σε βάθος χρόνου, πρέπει να προσθέσουν ακόμα περισσότερα χρήματα ή να πάρουν συμπληρωματικό δάνειο. Θα φανεί αυτό, μόλις κάνουμε εκκαθάριση του τι κάνετε.

Άρα, αφορά σε νέους που έχουν μόνιμη και σταθερή δουλειά ή και ασφάλεια από το οικογενειακό τους περιβάλλον, αλλιώς κινδυνεύουν πολύ σύντομα να δουν το δάνειό τους να κοκκινίζει και μιας και έχετε εν ισχύ τον πτωχευτικό σας νόμο, να το χάνουν.

Μήπως με τις νέες διατάξεις καλυτερεύετε αυτό το πρόγραμμα; Όχι καθόλου, το χειροτερεύετε. Διότι πρώτον, διευκρινίζετε ότι το κατώτερο ετήσιο εισόδημα των 10.000 ευρώ μπορεί να αναφέρεται σε πραγματικό ή τεκμαρτό. Εκ πρώτης όψεως αυτό φαίνεται ότι ανοίγει το πρόγραμμα και σε δικαιούχους χαμηλότερων πραγματικών εισοδημάτων. Στην πραγματικότητα, όμως, το τεκμαρτό χτίζεται από την ιδιοκατοίκηση, από τις επιχειρηματικές παροχές, δηλαδή κουπόνια, και σαφώς κατευθύνει τα δάνεια σε όσους μπορούν πια να εγγυηθούν την αποπληρωμή του δανείου τους μέσω της υφιστάμενης περιουσίας τους, κινητής ή ακίνητης. Αυτό κάνετε αυτή τη στιγμή.

Δεύτερον, δίνετε τη δυνατότητα διπλασιασμού του αριθμού των δανείων, αλλά σε κάθε περίπτωση τα δέκα χιλιάδες δάνεια δεν καλύπτουν ούτε έναν στους δέκα νέους οι οποίοι βρίσκονται σε αυτήν την κατάσταση. Δεν μας λέτε, πόσοι είναι οι νέοι που δεν μπορούν να εγκαταλείψουν το παιδικό τους δωμάτιο για να κάνουν δικό τους νοικοκυριό;

Τρίτον, αυξάνεται η μέγιστη επιτρεπτή επιφάνεια του ακινήτου με βοηθητικές επιφάνειες, δηλαδή αποθήκες, θέσεις πάρκινγκ κ.λπ. που χαρακτηρίζονται ως παραρτήματα ή παρακολουθήματα, όμως αυτά, όπως ξέρουν όλοι οι μηχανικοί σε αυτή την Αίθουσα, συχνά είναι αποτέλεσμα αυθαίρετης δόμησης. Αυτό κάνετε, νομιμοποιείτε και την αυθαίρετη δόμηση.

Τέταρτον, ενώ απαγορεύετε την ενοικίαση του ακινήτου όσο διαρκεί το δάνειο, ανοίγετε ένα τεράστιο παράθυρο, για να μην πω μία πύλη, που επιτρέπει τη μίσθωση, δηλαδή το να το νοικιάζει, μετά από άδεια της ειδικής επιτροπής της ΔΥΠΑ, χωρίς να προβλέπετε κανέναν ελεγκτικό μηχανισμό για αδήλωτα νοίκια. Έτσι δημιουργείτε και τώρα, όπως και επί ΟΕΚ, το υπόβαθρο διαπλοκής και ρουσφετιών, ώστε να παίρνουν τα σπίτια πρόσωπα χωρίς πραγματική ανάγκη ιδιοκατοίκησης, αλλά προς εκμετάλλευση. Το ξέρετε πολύ καλά και γι’ αυτό βάλατε αυτή την ιστορία, γιατί ακριβώς όλες αυτές οι τροποποιήσεις που κάνετε δίνουν το δικαίωμα σε αυτούς που έχουν ιδιοκατοίκηση πλέον να διεκδικούν μέσω του τεκμαρτού τα δάνεια αυτά. Τέτοια απατεωνιά προς τους νέους.

Η στεγαστική αποκατάσταση των νέων δεν μπορεί να γίνει με τέτοια μέτρα. Εμείς εδώ και δύο χρόνια μέσω του Αλέξη Τσίπρα έχουμε ανακοινώσει ένα ολοκληρωμένο πρόγραμμα που περιλαμβάνει πρώτον, διπλασιασμό της υφιστάμενης επιδότησης ενοικίου για τετρακόσιες χιλιάδες νέους είκοσι πέντε έως σαράντα τεσσάρων ετών, δηλαδή 140 ευρώ τον μήνα για το μεμονωμένο άτομο έως 350 ευρώ τον μήνα για οικογένεια με δύο παιδιά. Έτσι λύνεται, εν μέρει, αυτή τη στιγμή το πρόβλημα, όχι με τα δέκα χιλιάδες δάνεια.

Έλεγχος δραστηριότητα του Airbnb. Μούγγα γι’ αυτό. Kανείς δεν μιλάει γι’ αυτό. Aυτό, όμως, έχει δημιουργήσει τη φούσκα ακινήτων και ενώ πέφτουν εντελώς κάθετα τα νοίκια και οι αξίες ακινήτων σε όλη την Ευρώπη, εδώ ανεβαίνουν. Πώς γίνεται αυτό το θαύμα; Εσείς το καταφέρατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε μισό λεπτό.

Λοιπόν, εμείς λέμε να απαγορεύεται στα νομικά πρόσωπα και να επιτρέπεται σε φυσικά πρόσωπα δύο ως τρία ακίνητα ανά ιδιοκτήτη ή διαχειριστή.

Τρίτον, δημιουργία τράπεζας στέγης, δηλαδή αποθέματος κατοικιών που θα δίνονται προς αγορά ή ενοικίαση με κοινωνικούς όρους. Είναι η νέα κοινωνική κατοικία που προτείνουμε. Είναι ανεκμετάλλευτα κτήρια του δημοσίου, των δήμων, της Εκκλησίας και μη κερδοσκοπικών νομικών προσώπων ιδιωτικού δικαίου, κενά εγκαταλελειμμένα κτήρια ιδιωτών που θα δοθούν προς αγορά ή ενοικίαση.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Φωτίου.

**ΘΕΑΝΩ ΦΩΤΙΟΥ:** Τελειώνω.

Κυρίως, όμως, η δική μας καινοτομία είναι η εξής. Λέμε στους ιδιοκτήτες που νοικιάζουν σήμερα τα σπίτια τους να τα διαθέσουν στο κράτος για πέντε ή οκτώ χρόνια, με ένα ελκυστικό πακέτο το οποίο θα τους λέει πρώτον, ότι θα έχουν μειωμένες τιμές χάρη σε ένα πακέτο με φοροελαφρύνσεις, εξασφάλιση καταβολής δώδεκα ενοικίων τον χρόνο, ενεργειακή αναβάθμιση, εγγύηση καλής κατάστασης και ανακαίνιση μετά από τη λήξη της περιόδου διάθεσης, πυρασφάλεια και νομική κάλυψη.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας ο κ. Απόστολος Βεσυρόπουλος και στη συνέχεια τον λόγο θα πάρει ο Υφυπουργός Οικονομικών κ. Πετραλιάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αισθάνομαι την ανάγκη να αποτίσω φόρο τιμής από το Βήμα της Βουλής στους δύο πιλότους του πυροσβεστικού αεροπλάνου που έπεσαν στο καθήκον. Οφείλουμε να τιμήσουμε τη μνήμη τους, να κρατήσουμε για πάντα στη μνήμη και στην καρδιά μας αυτό το ισχυρό μήνυμα θυσίας και προσφοράς που εξέπεμψαν με το θάρρος και την αυταπάρνησή τους.

Κυρίες και κύριοι συνάδελφοι, στις πρόσφατες εκλογικές αναμετρήσεις του Μαΐου και του Ιουνίου οι Έλληνες πολίτες επιβράβευσαν το έργο, τη συνέπεια και τη σοβαρότητα της Κυβέρνησης του Κυριάκου Μητσοτάκη και αποδοκίμασαν τον λαϊκισμό, την τοξικότητα, τον διχαστικό και ακραίο λόγο.

Κατά την πρώτη τετραετία διακυβέρνησης της χώρας η κυβέρνηση του Κυριάκου Μητσοτάκη τίμησε έμπρακτα τη σχέση ειλικρίνειας και εμπιστοσύνης που δημιούργησε με τους Έλληνες πολίτες, μία σχέση που χτίστηκε μέσα από την υλοποίηση των προγραμματικών της δεσμεύσεων την προηγούμενη τετραετία. Η συνέπεια λόγων και έργων συνεχίζει να χαρακτηρίζει και τη νέα Κυβέρνηση του Κυριάκου Μητσοτάκη από την έναρξη της θητείας της, τόσο με το πρώτο νομοσχέδιο που ψηφίστηκε εχθές, το οποίο κατήργησε όλους τους περιορισμούς που ίσχυαν για την ψήφο των Ελλήνων πολιτών από το εξωτερικό, οι οποίοι είναι ήδη εγγεγραμμένοι στους εκλογικούς καταλόγους όσο και με το νομοσχέδιο του Υπουργείου Οικονομικών που έρχεται σήμερα προς συζήτηση και ψήφιση στην Ολομέλεια της Βουλής, ένα νομοσχέδιο που θέτει σε φάση υλοποίησης σχεδόν το 50% των βασικών προεκλογικών δεσμεύσεων της Νέας Δημοκρατίας, αυτών που ενέκρινε με την ψήφο της η μεγάλη πλειοψηφία των πολιτών.

Στο νομοσχέδιο αυτό περιλαμβάνονται μέτρα και δράσεις με αναμφισβήτητα θετικό κοινωνικό πρόσημο, όπως η αύξηση για πρώτη φορά μετά από δεκατέσσερα χρόνια των μισθών των δημοσίων υπαλλήλων.

Οι παρεμβάσεις στις απολαβές των δημοσίων υπαλλήλων αφορούν στα εξής: οριζόντια αύξηση κατά 70 ευρώ τον μήνα για όλους τους δημοσίους υπαλλήλους τόσο του ενιαίου όσο και των ειδικών μισθολογίων, αύξηση οικογενειακής παροχής κατά 20 με 50 ευρώ τον μήνα, ανάλογα με τον αριθμό των παιδιών, αύξηση κατά 30% του επιδόματος θέσης ευθύνης, αύξηση των επιδομάτων παραμεθορίου, ιδιαίτερων συνθηκών εργασίας για τα στελέχη των Ενόπλων Δυνάμεων και των Σωμάτων Ασφαλείας, καθώς και των εξόδων διανυκτέρευσης και χιλιομετρικής αποζημίωσης για όλους τους υπαλλήλους. Και πέραν των όσων προανέφερα, αυξήσεις στις αποδοχές των πανεπιστημιακών κατ’ εφαρμογή σχετικών αποφάσεων του Συμβουλίου της Επικρατείας και μέσω της θέσπισης επιδόματος βιβλιοθήκης.

Τι σημαίνουν όλα αυτά πρακτικά; Λαμβάνοντας υπ’ όψιν τις επιπλέον αυξήσεις ή απαλλαγές που εφαρμόζονται από τις αρχές του 2023, όπως η κατάργηση της ειδικής εισφοράς αλληλεγγύης, η κατάργηση ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων, η διευθέτηση μισθολογικών αιτημάτων των Ενόπλων Δυνάμεων και η αύξηση του αφορολογήτου κατά 1.000 ευρώ για κάθε παιδί, το μέσο ετήσιο όφελος για κάθε δημόσιο υπάλληλο ανέρχεται στα 1.476 ευρώ. Με όλες αυτές τις παρεμβάσεις μας δηλαδή, ο κάθε δημόσιος υπάλληλος ωφελείται με έναν επιπλέον μισθό.

Επιπρόσθετα, πέραν των όσων προανέφερα, τα μέλη ΔΕΠ θα δουν πρόσθετες αυξήσεις που αγγίζουν μεσοσταθμικά το 10% καθώς αναπροσαρμόζεται αναδρομικά το μισθολόγιο τους από τον Οκτώβριο του 2022 και παράλληλα, θεσπίζεται ειδικό επίδομα βιβλιοθήκης ύψους 100 με 200 ευρώ τον μήνα αναλόγως της εκπαιδευτικής βαθμίδας.

Ιδιαίτερα ωφελημένοι από τις διατάξεις του νομοσχεδίου είναι και όσοι υπηρετούν στις Ένοπλες Δυνάμεις και τα Σώματα Ασφαλείας, καθώς θα δουν πέντε διαφορετικές αυξήσεις, στις οποίες ενδεικτικά περιλαμβάνονται τα επιδόματα παραμεθορίου και τα επιδόματα ιδιαίτερων συνθηκών εργασίας.

Κυρίες και κύριοι συνάδελφοι, στο νομοσχέδιο περιλαμβάνονται επίσης οι εξής ευεργετικές διατάξεις: Πρώτον, η παράταση έως τον Οκτώβριο του Market Pass για να στηριχθούν οι οικονομικά ευάλωτοι συμπολίτες μας. Μάλιστα, παράλληλα κατατίθεται και συμπληρωματικός προϋπολογισμός ύψους 700 εκατομμυρίων ευρώ για το 2023, προκειμένου να καλυφθούν οι δαπάνες που συνδέονται με το σύνολο των ενισχύσεων που περιλαμβάνονται στο νομοσχέδιο που συζητάμε.

Δεύτερον, η αύξηση κατά 1.000 ευρώ του αφορολόγητου ορίου για τους φορολογούμενους με εξαρτώμενα τέκνα μέσω της αναπροσαρμογής της έκπτωσης φόρου. Σε πρακτικό επίπεδο για μία οικογένεια με δύο παιδιά αυτό συνεπάγεται όφελος ύψους 220 ευρώ σε ετήσια βάση.

Τρίτον, η μόνιμη απαλλαγή από τη συμμετοχή στη δαπάνη αγοράς φαρμάκων για τους πρώην δικαιούχους του ΕΚΑΣ.

Τέταρτον, η καθιέρωση του Youth Pass για τους νέους 18 και 19 ετών, οι οποίοι από φέτος θα λαμβάνουν 150 ευρώ σε ψηφιακή χρεωστική κάρτα για την πραγματοποίηση αγορών ή τη λήψη υπηρεσιών από επιχειρήσεις που δραστηριοποιούνται στους τομείς του πολιτισμού, του τουρισμού και των μεταφορών.

Στο νομοσχέδιο έχουν συμπεριληφθεί και πρόσθετες ρυθμίσεις που αφορούν σε ουσιαστικές παρεμβάσεις στήριξης της κοινωνίας καθώς και φορολογικές ελαφρύνσεις.

Αναφέρομαι στη μείωση κατά 10% του ΕΝΦΙΑ για τις κατοικίες που ασφαλίζονται για σεισμό, πυρκαγιά και πλημμύρες με τη σαφή πρόβλεψη ότι η ασφάλιση πρέπει να καλύπτει το σύνολο του κόστους ανακατασκευής του ακινήτου, το οποίο δεν μπορεί να είναι χαμηλότερο από 1.000 ευρώ ανά τετραγωνικό μέτρο.

Ιδιαίτερης σημασίας ωστόσο είναι η διάταξη με την οποία διπλασιάζεται η χρηματοδότηση κατά 375 εκατομμύρια ευρώ για το πρόγραμμα «Σπίτι μου», που στοχεύει στη στήριξη νέων ανθρώπων και στην αντιμετώπιση του στεγαστικού προβλήματος με τη χορήγηση δανείων με ευνοϊκούς όρους. Μέσω του προγράμματος αυτού έχουν ήδη δοθεί είκοσι μία χιλιάδες εκατόν τριάντα δύο προεγκρίσεις, ενώ έχουν ήδη εγκριθεί τέσσερις χιλιάδες εξακόσια σαράντα τέσσερα δάνεια, για τα οποία έχει βρεθεί σπίτι. Εφόσον τα νούμερα μιλούν από μόνα τους, με τη διάταξη που συζητάμε προχωράμε σε πρόσθετη στήριξη του προγράμματος κατά 375 εκατομμύρια ευρώ.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει να προχωρά και να κοιτά μπροστά. Συνεχίζει να στηρίζει την κοινωνική συνοχή, προωθώντας μεγάλες και γενναίες μεταρρυθμίσεις, που βελτιώνουν ακόμα περισσότερο την εικόνα της χώρας.

Τα δύο αυτά πρώτα νομοσχέδια της νέας κυβερνητικής θητείας αποτελούν μόνο την αρχή. Η Ελλάδα συνεχίζει να προχωρά σταθερά, τολμηρά και μόνο μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στο χρόνο, κύριε Βεσυρόπουλε.

Καλώ στο Βήμα τον Υφυπουργό κ. Αθανάσιο Πετραλιά για εννέα λεπτά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομικών):** Ευχαριστώ, κύριε Πρόεδρε. Θα χρειαστεί λιγότερο.

Κύριε Υπουργέ, κύριοι Βουλευτές, θα ήθελα να ξεκινήσω εκφράζοντας τα θερμά μου συλλυπητήρια στις οικογένειες των πιλότων μας, που όπως ανέφερε και ο Πρωθυπουργός έδωσαν τη ζωή τους σώζοντας ζωές, καθώς και στα θύματα των πυρκαγιών, που δυστυχώς είναι ακόμη σε εξέλιξη. Ο θρήνος όλων μας είναι βαθύς και το καθήκον μας είναι να συνεχίσουμε με όλες μας τις δυνάμεις τον αγώνα για την προστασία των συνανθρώπων μας απέναντι στις καταστροφικές δυνάμεις της φύσης.

Κατόπιν των ανωτέρω γεγονότων θα ήθελα να περιοριστώ την εισήγησή μου επί του νομοσχεδίου στα πιο απαραίτητα. Κατ’ αρχάς θα ήθελα να ευχαριστήσω τόσο τους φορείς όσο και τους εισηγητές όλων των κομμάτων για την αναλυτική και εποικοδομητική συζήτηση που διεξήχθη τις προηγούμενες ημέρες στην επιτροπή.

Νομίζω, κοινός τόπος είναι ότι το νομοσχέδιο κινείται προς τη σωστή κατεύθυνση με θετικές δημοσιονομικές παρεμβάσεις. Είναι αλήθεια ότι δεν μπορεί να καλύψει όλα τα διαχρονικά αιτήματα των φορέων ούτε να αναπληρώσει όλες τις απώλειες των μνημονιακών ετών.

Ωστόσο δίδει σημαντικές ενισχύσεις στις οικογένειες με παιδιά, στους δημοσίους υπαλλήλους, στους νέους και σε ευάλωτες ομάδες του πληθυσμού, προσπαθώντας να κατανείμει, με κατά το δυνατόν βέλτιστο τρόπο, τους δεδομένους δημοσιονομικούς πόρους, εντός πάντα των στόχων που έχουν τεθεί στο πρόγραμμα σταθερότητας.

Με το παρόν νομοσχέδιο, λοιπόν, προχωρούμε σε συνολικές δημοσιονομικές παρεμβάσεις ύψους 4,4 δισεκατομμυρίων ευρώ εντός της τετραετίας 2024 - 2027 και σε επιπλέον παρεμβάσεις 385 εκατομμύρια ευρώ για το τρέχον έτος, πέραν της επέκτασης κατά 375 εκατομμύρια ευρώ των δανείων του προγράμματος «Σπίτι μου», το οποίο είναι χρηματοοικονομική συναλλαγή.

Οι παρεμβάσεις με τον σημαντικότερο δημοσιονομικό αντίκτυπο είναι αυτές που αφορούν στις αυξήσεις στους μισθούς του δημοσίου τομέα και είναι συνολικά έξι. Κακώς απομονώνεται μόνο η μία, που είναι τα 70 ευρώ, η οριζόντια αύξηση. Υπάρχουν έξι ρυθμίσεις. Να πούμε ότι τα 70 ευρώ, σύμφωνα με τα στοιχεία της Ενιαίας Αρχής Πληρωμής του Σεπτεμβρίου του 2022, αφορούν σε εξακόσιες εξήντα τρεις χιλιάδες εξακόσιους εξήντα τρεις δημοσίους υπαλλήλους με ετήσια δαπάνη 557 εκατομμύρια ευρώ.

Επίσης τριακόσιες τριάντα τέσσερις χιλιάδες εκατόν είκοσι επτά δημόσιοι υπάλληλοι, δηλαδή το 50,3% θα λάβουν αύξηση και της οικογενειακής παροχής, που έχουν τέκνα. Η ετήσια δαπάνη ανέρχεται σε 155 εκατομμύρια ευρώ.

Αυξάνεται επίσης κατά 30% το επίδομα θέσης ευθύνης. Αφορά εξήντα τέσσερις χιλιάδες εξακόσιους εβδομήντα οκτώ δημοσίους υπαλλήλους, με ετήσια δαπάνη 51,6 εκατομμύρια ευρώ.

Αυξάνεται για τους ένστολους κατά 30% το επίδομα παραμεθορίου σε ομάδες προκαλύψεως και στα σύνορα με την Τουρκία. Η αύξηση αυτή αφορά σε είκοσι μία χιλιάδες εκατόν ογδόντα πέντε στελέχη, με δαπάνη 7,7 εκατομμύρια ευρώ.

Επιπλέον, αναπροσαρμόζεται για τους ένστολους η προσαύξηση του επιδόματος ιδιαίτερων συνθηκών εργασίας. Το μέτρο αφορά εκατόν δώδεκα χιλιάδες στελέχη, που είναι είτε έγγαμα είτε έχουν τέκνα από τα εκατόν σαράντα οκτώ χιλιάδες και η ετήσια δαπάνη ανέρχεται σε 20,2 εκατομμύρια ευρώ.

Έκτον, αναπροσαρμόζεται αναδρομικά από 7-10-2022 το μισθολόγιο των μελών ΔΕΠ με μεσοσταθμική αύξηση 10%, επιπλέον των ανωτέρω αυξήσεων. Η μεσοσταθμική αύξηση 10% βγαίνει 5% του βασικού μισθού συν επίδομα βιβλιοθήκης. Αφορά δωδεκάμισι χιλιάδες ωφελούμενους και η ετήσια δαπάνη ανέρχεται σε 40,5 εκατομμύρια ευρώ.

Οι παρεμβάσεις στο μισθολόγιο ανέρχονται συνολικά σε 857 εκατομμύρια ευρώ μεικτά ή 530 εκατομμύρια ευρώ καθαρά. Να πούμε ότι και οι ασφαλιστικές εισφορές αποτελούν όφελος των δημοσίων υπαλλήλων, καθώς τους αυξάνουν τα συντάξιμα. Ωφελούνται όλοι οι εξακόσιες εξήντα τρεις χιλιάδες δημόσιοι υπάλληλοι. Αν διαιρέσουμε 857 εκατομμύρια ευρώ με εξακόσιες εξήντα τρεις χιλιάδες δημόσιοι υπάλληλοι βγαίνει 1.292 τον χρόνο ή 108 ευρώ τον μήνα.

Αν προσθέσουμε και τα άλλα μέτρα που ισχύουν από 1-1-2023 προς όφελος των δημοσίων υπαλλήλων -τα έχουμε αναφέρει, κατάργηση εισφοράς αλληλεγγύης, κατάργηση 1% εισφοράς υπέρ ταμείου πρόνοιας δημοσίων υπαλλήλων, αύξηση ειδικού μισθολογίου ιατρών ΕΣΥ, διευθέτηση των συλλογικών θεμάτων των ενόπλων δυνάμεων- άλλα 525 εκατομμύρια συν 857, ίσον 1,382 δισεκατομμύρια ευρώ. Αυτό διά 663.000, ίσον 2.084 ευρώ μεικτά τον χρόνο ή 1.476 ευρώ καθαρά τον χρόνο, μεσοσταθμικά πάντα, για τους δημοσίους υπαλλήλους ή αν θέλετε 123 ευρώ τον μήνα καθαρά, μεσοσταθμικά για τους δημοσίους υπαλλήλους. Αυτό είναι αύξηση 10,5%. Αν διαιρέσουμε 1,383 με 13,1 δισ. που είναι το κόστος του μισθολογίου βγαίνει 10,5% αύξηση ετησίως.

Είναι οι πρώτες αυξήσεις που δίνονται στους δημοσίους υπαλλήλους μετά από δεκατέσσερα χρόνια. Δεν καλύπτουν τις απώλειες δεκατεσσάρων ετών συν του πληθωρισμού, καλύπτουν όμως, μεγάλο μέρος αυτών, εντός των δημοσιονομικών δυνατοτήτων μας.

Πέρα από τις ρυθμίσεις με τις αυξήσεις στους μισθούς του προσωπικού δημοσίου τομέα, με το Β΄ μέρος εισάγονται ρυθμίσεις για αναπροσαρμογή συντάξεων: εννιάμισι χιλιάδες συνταξιούχοι του μικρού δημοσίου, του ΓΛΚ, το κόστος 54,7 εκατομμύρια ευρώ για φέτος. Αυξάνουμε το αφορολόγητο κατά 1.000 ευρώ για φορολογούμενους φυσικά πρόσωπα με εξαρτώμενα τέκνα, κόστος 135 εκατομμύρια ευρώ ετησίως. Μείωση ΕΝΦΙΑ για κατοικίες που ασφαλίζονται έναντι φυσικών καταστροφών, κόστος 30 εκατομμύρια ευρώ ετησίως.

Επιπλέον μέτρα οικονομικής στήριξης: Επέκταση του Market Pass με 251 εκατομμύρια ευρώ κόστος για φέτος, Το Youth Pass με κόστος 30 εκατομμύρια ευρώ για φέτος και μονιμοποίηση πλήρους απαλλαγής δικαιούχων ΕΚΑΣ με κόστος 38 εκατομμύρια ευρώ για φέτος.

Εισάγεται, επίσης, συμπληρωματικός προϋπολογισμός 700 εκατομμύρια ευρώ για να καλύψει, ακριβώς, τις ανωτέρω δαπάνες για φέτος συν τις αυτοδιοικητικές εκλογές, επειδή είχαμε δύο γύρους εθνικών εκλογών, και επιπλέον τις δαπάνες του Υπουργείου Υγείας κατά κύριο λόγο και κάποια αιτήματα φορέων για την ενεργειακή κρίση, κυρίως συγκοινωνιακοί φορείς και δήμοι.

Βασική προτεραιότητα της πολιτικής μας είναι η στήριξη της οικογένειας και των ασθενέστερων. Γι’ αυτό διπλασιάζουμε και το πρόγραμμα «Σπίτι μου», με επιπλέον 375 εκατομμύρια ευρώ και η συνολική χρηματοδότηση ανέρχεται σε 750 εκατομμύρια ευρώ. Και δίνεται χορήγηση για τη στήριξη του τουριστικού προϊόντος της βόρειας Εύβοιας με κόστος περίπου 4 εκατομμύρια ευρώ.

Σε όλες τις διατάξεις που ανέφερα με το παρόν νομοσχέδιο, προσέξατε ότι γίνεται αναφορά στη δημοσιονομική επίπτωση. Σας είπα μόνο νούμερα που έχουμε στον κρατικό προϋπολογισμό.

Θέλουμε, λοιπόν, να είμαστε απόλυτα ειλικρινείς και ακριβείς απέναντι στους πολίτες για το τι υποσχόμαστε και τι υλοποιούμε. Έτσι στην κατεύθυνση ενίσχυσης της διαφάνειας και της λογοδοσίας των πολιτικών κομμάτων προς όφελος της ενημέρωσης των πολιτών, αλλά και της δημοσιονομικής ισορροπίας, θεσμοθετείται με το άρθρο 48 η δυνατότητα ποσοτικοποίησης του δημοσιονομικού αντικτύπου των προγραμμάτων των πολιτικών κομμάτων από το Ελληνικό Δημοσιονομικό Συμβούλιο. Πρέπει όλα τα μέτρα να είναι ποσοτικοποιημένα για να μην ξαναζήσει η χώρα αυτά που έζησε επί δώδεκα χρόνια.

Συνοψίζοντας, το σχέδιο νόμου που συζητάμε σήμερα εστιάζει στην τροποποίηση συνταξιοδοτικών μισθολογικών και φορολογικών διατάξεων για την ενίσχυση του πραγματικού εισοδήματος και την εφαρμογή μέτρων οικονομικού χαρακτήρα προς περαιτέρω στήριξη των πολιτών. Υπηρετεί έναν από τους βασικούς μας στόχους, μία προεκλογική δέσμευση μας, όπως την διατύπωσε και ο Πρωθυπουργός για βελτίωση των μισθών κατά τη διάρκεια της επόμενης τετραετίας.

Το νομοσχέδιο δίνει το στίγμα της πολιτικής μας, η οποία προτάσσει την κοινωνική συνοχή και τη μείωση ανισοτήτων, δίχως να θέτει σε κίνδυνο τη δημοσιονομική ισορροπία της χώρας και δίχως να υπερβαίνει τις αντοχές μας.

Προχωράμε σταθερά και υπεύθυνα στην υλοποίηση του προγράμματός μας, επενδύοντας στα σημαντικά βήματα που έγιναν την περασμένη τετραετία, με στόχο μία οικονομία που θα αναπτύσσεται γρήγορα προς όφελος των πολιτών.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ κύριε Υπουργέ, ιδιαίτερα για τη συνέπεια στον χρόνο που διευκολύνει και τον Προεδρεύοντα.

Θα δώσω τον λόγο τώρα στον Βουλευτή του ΠΑΣΟΚ - Κινήματος Αλλαγής τον κ. Γεώργιο Νικητιάδη για επτά λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ κύριε Πρόεδρε.

Κυρίες και κύριοι συνάδελφοι, κύριοι Υπουργοί, επανέρχομαι μετά από τέσσερις δημόσιες τοποθετήσεις μου, η μία εξ αυτών από αυτό εδώ το Βήμα πριν από λίγες ημέρες, στο δράμα που συνεχίζει να διαδραματίζεται στη Ρόδο. Φαίνεται να μιλάμε σε ώτα μη ακουόντων, φαίνεται η φωνή μας να είναι φωνή βοώντος εν τη ερήμω.

Κύριοι της Νέας Δημοκρατίας, κύριοι της Κυβέρνησης, εγκαταλείψατε τη Ρόδο. Αφήσατε το νησί του ήλιου να γίνει νησί των πυρκαγιών. Είναι η ένατη ημέρα σήμερα. Σήμερα κήρυξαν τη Ρόδο σε κατάσταση έκτακτης ανάγκης μετά από εννιά ημέρες και αύριο μπαίνουμε στη δέκατη ημέρα και το νησί συνεχίζει να καίγεται.

Απευθύναμε έκκληση από αυτό εδώ το Βήμα στον Πρωθυπουργό πριν από τρεις μέρες να στείλουμε αεροπλάνα πέντε, έξι μαζί ταυτοχρόνως, αλλά τίποτα. Είπαμε για καναντέρ. Δεν θα υποδείξουμε εμείς τον τύπο των αεροπλάνων. Κάποιοι λένε ότι αυτά τα αεροσκάφη δεν είναι ικανά, σε κάποιες περιπτώσεις. Το αν βρεθούν μεγαλύτερα είναι δική σας υπόθεση, θα σας πουν οι δικοί σας αρμόδιοι τι πρέπει να σταλεί. Εμάς μας ενδιαφέρει να σβήσει η φωτιά.

Η αυταπάρνηση, ο ηρωισμός του λαού της Ρόδου συνεχίζεται. Και αυτή τη στιγμή είναι απίστευτο το τι έχει γίνει και πως όλοι οι Ροδίτες και οι Ροδίτισσες έτρεξαν και συνέχισαν να τρέχουν για να προλάβουν ότι μπορούν. Και θα επαναλάβω αυτό που είπα, ότι αν υπάρχει Νόμπελ εθελοντισμού θα πρέπει να δοθεί στους πολίτες.

Τα πλήγματα δυστυχώς, φαίνεται θα είναι οδυνηρά. Καμένη γη, χιλιάδες στρέμματα περιουσίας, κατεστραμμένα σπίτια, ξενοδοχεία, χιλιάδες ακυρώσεις. Κύριε Θεοχάρη ήσασταν Υπουργός Τουρισμού. Εχθές πληροφορήθηκα ότι η «TUI» ακύρωσε μέχρι 11 Αυγούστου όλες τις πτήσεις στη Ρόδο για σαράντα ένα ξενοδοχεία. Ξέρετε πολύ καλά τι μπορεί να σημαίνει αυτό αν ακολουθήσουν και άλλοι tour operators.

Για να κλείσω, θα μας δώσει κάποιος κάποια εξήγηση για ποιο λόγο έπρεπε να τραβήξει αυτό το δράμα τόσες ημέρες και πόσο ακόμη θα τραβήξει;

Είπε κάτι ο κ. Μπρατάκος, Υφυπουργός παρά τω Πρωθυπουργώ μέρες τώρα; Ο κ. Τριαντόπουλος ο Υφυπουργός; Συμμετέχουν σε κάποια συντονιστικά όργανα που δεν γνωρίζουμε πώς λειτουργούν και ποιος τα συγκρότησε. Δεν έχουμε ακούσει κουβέντα, δημόσια δήλωση από αυτούς τους κυβερνητικούς υπευθύνους στη Ρόδο. Δεν ενημερώνουν τον Πρωθυπουργό για το τι γίνεται και έρχεται εδώ Πρωθυπουργός και συνεχίζει για όλες τις πυρκαγιές να αναφέρεται στη μανία της φύσης και στην κλιματική αλλαγή;

Όχι, δεν δεχόμαστε ότι η κλιματική αλλαγή σώνει και καλά είναι αυτή που προκάλεσε αυτή τη μεγάλη φωτιά στη Ρόδο από τη δεύτερη μέρα, εάν είχαμε στείλει αεροσκάφη να κατασβεστεί.

Και πάω στο νομοσχέδιο. Κύριε Θεοχάρη -και απευθύνομαι και στον κ. Βορίδη που δεν είναι εδώ- θα πρέπει από το ΠΑΣΟΚ να σας κάνουμε ένα σεμινάριο για το τι σημαίνει ψήφιση επί της αρχής και τι επί των άρθρων.

Είναι σαφές ότι μπορεί να μην ψηφίσεις επί της αρχής επειδή δεν συμφωνεί η ιδεολογική σου στρατηγική διαφοροποίηση ενώ υπάρχουν άρθρα τα οποία κάνουν κάποιο καλό, προσφέρουν κάτι και αυτά μπορεί να τα ψηφίσεις.

Εσείς ξέρετε τι θέλατε; Να μην ψηφίσουμε τα άρθρα για να μας καταγγείλετε ότι δεν παρακολουθούμε τα μέτρα που είναι υπέρ του λαού, αλλά δυστυχώς, η πολιτική σας τελικά, με όλα αυτά τα ψίχουλα τα διαρκή, με αυτά τα pass μου θυμίζει αυτό που λένε οι Κύπριοι -κι αυτό θέλετε τελικά, να κάνουμε οι Έλληνες- πως ό,τι πάρουμε καλό είναι. Διότι περί αυτού πρόκειται.

Το ιδιωτικό χρέος 370 δισεκατομμύρια ευρώ νομίζετε ότι αν δεν το ρυθμίσετε, θα μπορεί ο κόσμος να ανταποκρίνεται με τα οποία pass δίνετε; Τα κόκκινα δάνεια; Δεν μπορεί ο κόσμος να ανταποκριθεί. Επιτέλους, ακούστε κάποιες προτάσεις.

Ειδικότερα στο σχετικό νομοσχέδιο στο άρθρο 54 -και αναφέρομαι στο κομμάτι της ανάπτυξης- υπάρχει αναφορά στο περιθώριο μικτού κέρδους και τίθεται μπλόκο εάν αυτό υπερβαίνει μία μονάδα από τώρα και στο εξής, με βάση την 31 Δεκεμβρίου του 2021. Παίρνουμε δηλαδή, το μεικτό περιθώριο κέρδους που υπήρχε 31 Δεκεμβρίου του 2021 και μπορεί να αυξηθεί μόνο κατά μία μονάδα μέχρι τέλος του 2023.

Πώς θα το ελέγξετε αυτό; Αναρωτιέμαι κυρίες και κύριοι συνάδελφοι, πώς θα ελέγξουμε την τιμή αγοράς για να βρούμε ποιο είναι το κέρδος και να μπλοκάρουμε το περιθώριο κέρδους. Διότι η τιμή αγοράς αν είναι από μία εταιρεία στο εξωτερικό, πώς θα βρείτε εσείς το κόστος που απαιτήθηκε και πώς θα βρείτε εσείς τι εκπτώσεις έχουν γίνει και πως θα βρείτε εσείς στο εσωτερικό αν όταν πωλήθηκε το προϊόν δόθηκαν και παροχές για να ανέβει ένα κατασκεύασμα σε ανώτερο ράφι, δόθηκαν παροχές για διευκόλυνση μεταφοράς. Δηλαδή, παροχές που μειώνουν στην ουσία την αγορά του προϊόντος, αλλά που δεν φαίνεται, διότι αυτός που το πουλάει το εμφανίζει μεγαλύτερο. Μακάρι να έχετε τους μηχανισμούς να το ελέγξετε. Εμείς το ευχόμαστε.

Το περίφημο «καλάθι», που τώρα επεκτείνεται και στους μαθητές, το χειροκροτούμε. Σωστό είναι. Έχετε, όμως, επικοινωνήσει με την Επιτροπή Ανταγωνισμού για να δούμε τις απόψεις της; Να δούμε για όλα αυτά τα «καλάθια», ποιες είναι οι θέσεις της Επιτροπής Ανταγωνισμού; Για τον εξωδικαστικό συμβιβασμό κάνετε δεύτερη απόπειρα. Δύο χρόνια έξι χιλιάδες διακόσιες πενήντα τέσσερις ρυθμίσεις, ενώ είναι εκατομμύρια αυτά που μπορούν να ρυθμιστούν.

Έμμισθοι δικηγόροι. Ξέρετε τι τραβάνε οι έμμισθοι δικηγόροι που απασχολούνται στο δημόσιο; Και τους εξαιρούν;

Τέλος, το επίδομα παραμεθορίου ορθώς το δίνετε στους ενστόλους, αλλά κάποια στιγμή υπάρχουν εκπαιδευτικοί που είναι επίσης στην παραμεθόριο. Υπάρχουν υγειονομικοί που είναι επίσης στην παραμεθόριο. Πρέπει και σ’ αυτούς να δοθεί κάποια στιγμή αυτό το επίδομα.

Εγώ, κυρίες και κύριοι συνάδελφοι, εύχομαι αυτά τα μέτρα να απαλύνουν κάπως τον ελληνικό λαό. Φοβάμαι, όμως, ότι οι διαφοροποιήσεις μας επί της αρχής που σχετίζονται με το παραγωγικό μοντέλο με το πώς αναπτύσσεται η οικονομία δεν θα φέρει αποτελέσματα και λυπάμαι γι’ αυτό.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε συνάδελφε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, τι θέλετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα τον λόγο για ένα λεπτό, παρακαλώ, επί της διαδικασίας.

**ΠΡΟΕΔΡΕΥΩΝ (Αθανάσιος Μπούρας):** Επί της διαδικασίας έχετε τον λόγο, για ένα λεπτό, όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Θα ήθελα να μας ενημερώσετε για το εξής. Έχω κάνει δύο φορές επί του προκατόχου σας στην Έδρα μία πρόταση να διακοπεί τη διαδικασία. Την πρώτη φορά την έκανα στις 21.45΄, στη συνέχεια στις 22.30΄. Έκτοτε περιμένουμε να έχουμε μία ενημέρωση για το ποια είναι η πρόθεση επί της ημερήσιας διάταξης και της συζήτησης, καθώς και για το ποια είναι η πρόθεση των υπολοίπων Κοινοβουλευτικών Ομάδων.

Η πρόταση της Κοινοβουλευτικής Ομάδας της Πλεύσης Ελευθερίας είναι να διακοπεί η διαδικασία και να συνεχιστεί το πρωί. Αυτή τη στιγμή συζητάμε σε μία άδεια Αίθουσα. Οι υπάλληλοι είναι εξουθενωμένοι και θα πρέπει να έρθουν πάλι το πρωί.

Τριάντα δευτερόλεπτα ακόμη θα χρειαστώ.

Οι Βουλευτές καταλήγουν να μιλούν μεταμεσονυκτίως και αυτή τη στιγμή, με βάση τον υπολογισμό, δεν πρόκειται να τελειώσει η συζήτηση, ακόμη και αν όλοι τηρήσουν τον χρόνο επακριβώς, πριν από τις 03.00΄.

Άρα, θα ήθελα παρακαλώ να μας ενημερώσετε: Η πρόθεσή σας είναι να γίνει ψήφιση στις 3.00΄ ή θα διακόψουμε για αύριο, να γίνει σε σωστές συνθήκες;

Και δεύτερον, κύριε Πρόεδρε, αποδέχεστε ότι θα γίνει ψήφιση σε άδεια Βουλή; Ποια είναι η πρόθεσή σας; Διότι είναι βέβαιο ότι στις 03.00΄ θα είναι πολύ λιγότεροι Βουλευτές από ό,τι αυτή τη στιγμή. Εμείς είμαστε, όπως βλέπετε, όλοι εδώ αδιαλείπτως. Ποια είναι η πρόθεσή σας σε σχέση με τη διαδικασία;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας απαντώ, πρώτον, ότι και στη Διάσκεψη των Προέδρων, όπου μετέχετε, λήφθηκε η απόφαση, η οποία ήρθε στην Ολομέλεια. Ανακοινώθηκε το πρωί. Και λέει ο Προεδρεύων πάντα: Το Σώμα συμφωνεί; Το σώμα συνεφώνησε ότι η συζήτηση επί της αρχής και επί των άρθρων είναι εν συνόλω και θα ολοκληρωθεί σε μία συνεδρίαση. Και δεν είναι η πρώτη φορά που θα πάμε μέχρι τις 03.00΄. Νομίζω ότι και με τη δική σας Προεδρία πηγαίναμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, λάθος.

**ΠΡΟΕΔΡΕΥΩΝ (Αθανάσιος Μπούρας):** Εν πάση περιπτώσει, έχω και εγώ μία θύμηση στο μυαλό μου! Κάτι θυμάμαι και εγώ!

Δεύτερον, ως προς το δεύτερο ερώτημά σας, η διαδικασία συνεχίζεται, όταν δεν τίθεται ονομαστική ψηφοφορία. Η ψηφοφορία γίνεται σύμφωνα με την αρχή της δεδηλωμένης και ψηφίζουν οι εισηγητές των κομμάτων. Αυτή είναι η διαδικασία την οποία ακολουθεί πάγια η Βουλή εδώ και χρόνια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έχω για μισό λεπτό τον λόγο;

**ΠΡΟΕΔΡΕΥΩΝ (Αθανάσιος Μπούρας):** Μην το συνεχίσουμε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για μισό λεπτό.

**ΠΡΟΕΔΡΕΥΩΝ (Αθανάσιος Μπούρας):** Πάμε πιο πίσω τον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για μισό λεπτό, δεν θα πάρω ούτε μισό λεπτό.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατ’ αρχάς, επί Προεδρίας μου δεν έγινε τέτοιο πράγμα. Μόνον Προεδρεύοντος άλλου, αφού κατέβηκα από την Έδρα, διότι διαφώνησα με την ψήφιση των μνημονίων. Ένα το κρατούμενο.

Δεύτερον, αυτή τη στιγμή υπάρχει κάποιος λόγος για να εφαρμοστεί μία τέτοια διαδικασία την ώρα που καίγεται όλη η χώρα; Εμείς λέμε να εφαρμοστεί το σώφρον.

**ΠΡΟΕΔΡΕΥΩΝ (Αθανάσιος Μπούρας):** Έχει αποφασίσει το Σώμα το πρωί, στην έναρξη της συνεδρίασης, ότι η συζήτηση είναι ενιαία επί της αρχής και επί των άρθρων θα γίνει σε μία συνεδρίαση, η οποία δεν έχει αρχή και τέλος, εννοώντας ώρες συγκεκριμένες. Και δεν είναι η πρώτη φορά. Εγώ προσωπικά τυχαίνει πολλές φορές να κλείνω τις περισσότερες συνεδριάσεις όλα τα προηγούμενα τέσσερα χρόνια και να φτάνω και μέχρι τις 03.00΄.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς, λοιπόν, κύριε Πρόεδρε, καταγράφουμε απλώς, πρώτον, την αντίθεσή μας…

**ΠΡΟΕΔΡΕΥΩΝ (Αθανάσιος Μπούρας):** Ωραία. Είπατε την άποψή σας, κατεγράφη. Υπάρχει η πρωινή απόφαση της Ολομέλειας και συνεχίζουμε, αν επιτρέπεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταγράφουμε την αντίθεσή μας και δεύτερον, καταγράφουμε και την αντίθεσή μας στην ψηφοφορία ελλείψει απαρτίας.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Βρούτσης για επτά λεπτά.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καταθέτω και εγώ με τη σειρά μου τα βαθιά μου συλλυπητήρια, τη θλίψη και την οδύνη για τον αδόκητο χαμό των αξιωματικών της Πολεμικής μας Αεροπορίας, αλλά και των θυμάτων από την πυρκαγιά.

Θέλω να ξεκινήσω με κάτι το οποίο θεωρώ ότι είναι βάσιμο για τη συζήτηση η οποία διεξάγεται για ένα νομοσχέδιο από τα πρώτα της Κυβέρνησης, ένα νομοσχέδιο το οποίο έχει κοινωνική, αναπτυξιακή, αλλά και βαθιά δημοκρατική διάσταση, όπως θα εξηγήσω.

Ως Πρόεδρος της Διαρκούς Επιτροπής Οικονομικών Υποθέσεων, θέλω να ενημερώσω το Σώμα, τους Βουλευτές του εθνικού Κοινοβουλίου, ότι αυτό το νομοσχέδιο συζητήθηκε στη Διαρκή Επιτροπή με απόλυτη άνεση χρόνου. Μίλησαν όλοι οι εισηγητές και οι αγορητές χωρίς περιορισμό χρόνου, μίλησαν όσοι Βουλευτές ήθελαν από την επιτροπή, αλλά και εκτός επιτροπής και μίλησαν πέρα από τους δέκα φορείς που προβλέπει ο Κανονισμός, δεκαέξι φορείς -και αυτοί με απόλυτη άνεση χρόνου- και κατέθεσαν την άποψή τους.

Άρα, το επιχείρημα το οποίο άκουσα εδώ από την αρχή όλη μέρα σήμερα στην Ολομέλεια, ότι πρόκειται για ένα βιαστικό, πρόχειρο νομοσχέδιο καταρρίπτεται πλήρως. Το νομοσχέδιο έχει ακολουθήσει τη διαδικασία και της διαβούλευσης και της κοινοβουλευτικής διαδικασίας της επιτροπής με απόλυτη άνεση χρόνου.

Επί της ουσίας τώρα, στη διαδικασία της επιτροπής, η κρίσιμη φωνή, κύριε Κουκουλόπουλε -που ήσασταν και εσείς παρών- στη διαδικασία της εκπροσώπησης των φορέων, όλοι οι φορείς στο σύνολό τους είχαν θετικό πρόσημο στην τοποθέτησή τους, παρά τις όποιες ενστάσεις είχαν περί περισσότερων που θα μπορούσαν να δοθούν.

Ζητήματα τα οποία έχουν να κάνουν με μία αίσθηση ότι πρέπει περισσότερα να δώσει το κράτος σε μισθούς δημοσίων υπαλλήλων κατ’ εξοχήν ή άλλα ζητήματα τα οποία έβαζαν, όλοι, μα όλοι οι θεσμικοί φορείς ήταν θετικά διακείμενοι στο νομοσχέδιο.

Άρα, λοιπόν, το νομοσχέδιο έχει συζητηθεί, έχει περάσει μέσα από την κοινωνική διαβούλευση και έχει πάρει και θετικό πρόσημο από τις τοποθετήσεις της ίδιας της κοινωνίας διά μέσου των θεσμικών φορέων.

Άλλη κριτική η οποία ακούστηκε είναι ότι το νομοσχέδιο αυτό φέρνει ψίχουλα, κύριε Νικητιάδη, όπως είπατε λίγο πριν. Το είπαν και άλλοι συνάδελφοί σας και από το ΠΑΣΟΚ - Κίνημα Αλλαγής και από τον ΣΥΡΙΖΑ. Ψίχουλα! Αλήθεια, ψίχουλα;

Να δούμε λίγο την πραγματικότητα. Εκλογές είχαμε λίγες εβδομάδες πριν. Η Νέα Δημοκρατία προεκλογικά παρουσίασε ένα κυβερνητικό πρόγραμμα το οποίο περιείχε ακριβώς τη δέσμη των μέτρων των οικονομικών, των κοινωνικών, των μεταρρυθμίσεων που θα κάνει και ανάμεσά τους είχε και τις δημοσιονομικές παρεμβάσεις, όπως είναι αυτές που περιλαμβάνονται στο νομοσχέδιο.

Μίλησε η Νέα Δημοκρατία για παρεμβάσεις περίπου 9,5 δισεκατομμυρίων ευρώ στο σύνολο της τετραετίας, κοστολογημένες, στοχευμένες και ποσοτικοποιημένες. Από αυτές τις παρεμβάσεις σήμερα έρχονται τα 4,4 δισεκατομμύρια ευρώ. Αυτά τα μέτρα τα οποία έρχονται σήμερα τα βάλαμε στην προεκλογική ατζέντα. Εγώ, προσωπικά, τα έλεγα στις Κυκλάδες στις προεκλογικές μου ομιλίες. Και τα λέγαμε και όλοι εμείς, οι συνάδελφοι της Νέας Δημοκρατίας, ότι ακριβώς θα αυξήσουμε τους μισθούς των δημοσίων υπαλλήλων, συγκεκριμένα ποσά, ότι θα κάνουμε την παρέμβασή μας για το ΕΚΑΣ και όλα τα υπόλοιπα τα οποία περιγράφονται εδώ.

Ο ελληνικός λαός αυτά ψήφισε. Αυτές τις παρεμβάσεις ψήφισε ο ελληνικός λαός.

Και εδώ έρχεται, κυρίες και κύριοι συνάδελφοι, να τεκμηριωθεί γιατί αυτό το νομοσχέδιο είναι τριών διαστάσεων: Είναι αναπτυξιακό, είναι κοινωνικό, είναι και βαθιά δημοκρατικό.

Ακούστε: Η κοινωνική διάσταση έχει να κάνει με το περιεχόμενο του νομοσχεδίου, κύριε Πετραλιά. Η κοινωνική διάσταση έχει να κάνει με το ότι έρχεται να δώσει σήμερα 10,5% μεσοσταθμικά σε εξακόσιες εβδομήντα χιλιάδες δημοσίους υπαλλήλους περίπου τα συγκεκριμένα χρήματα. Είναι ένας μισθός μεσοσταθμικά ετήσια στους δημοσίους υπαλλήλους μετά από δεκατέσσερα χρόνια. Έρχεται να δώσει το επίδομα θέσης ευθύνης. Είναι δική μας πολιτική στάση, έτσι ώστε να κινητροδοτήσουμε να υπάρχει κάποιος σε μία θέση προϊσταμένου, διευθυντή, γενικού διευθυντή. Νομίζω ότι είναι από τα αυτονόητα στη δημόσια διοίκηση για όσους τη γνωρίζουν και πρέπει να τη δούμε να βελτιώνεται, να μπει κάποιος και να λέει «ναι, θέλω να προαχθώ, αλλά να είμαι αποτελεσματικός και να έχω τα κίνητρα εκείνα, ώστε να σταθώ στις θέσεις ευθύνης».

Έρχεται και παρεμβαίνει σε άλλα ζητήματα τα οποία έχουν να κάνουν με το ΕΚΑΣ σε αυτούς που κόπηκε το ΕΚΑΣ να δώσουμε δωρεάν τα φάρμακα πλέον όχι κάθε χρόνο, αλλά μόνιμο μέτρο.

Έρχεται και φέρνει άλλα μέτρα που αφορούν στους νέους με το Youth Pass, με το Food Pass, όλα αυτά τα οποία είναι κοινωνικά.

Στο πλαίσιο αυτό, λοιπόν, το κοινωνικό, έρχεται και το αναπτυξιακό. Μα, θα μου πει κάποιος –κύριε Μπαραλιάκο, που τα είπατε πάρα πολύ ωραία, εξαιρετικά στην εισήγησή σας, και δεν μπορώ να επεκταθώ εγώ γιατί δεν έχω και τον χρόνο- πού είναι το αναπτυξιακό; Το αναπτυξιακό κρύβεται ακριβώς στο περιεχόμενο του νομοσχεδίου. Προσέξτε! Το νομοσχέδιο αυτό έρχεται με μία κοστολόγηση συγκεκριμένη που δεν θίγει τη δημοσιονομική εξυγίανση. Συγκεκριμένα -έτσι γιατί πρέπει να γνωρίζουμε ορισμένα πράγματα και να ακούγονται- σήμερα η χώρα μας προχωράει με έναν ρυθμό ανάπτυξης 2,4%, διπλάσιο από την Ευρωζώνη. Και την ίδια στιγμή που δίνονται αυτά τα μέτρα -ακούστε το- σε μία προοπτική τετραετίας με 4,4 δισεκατομμύρια ευρώ, με 1,1 δισεκατομμύρια ευρώ ανά έτος, θα έχουμε 1,1% πλεόνασμα το 2023, 2,1% πλεόνασμα το 2024, 2,3% πλεόνασμα ως ποσοστό του ΑΕΠ το 2025 και 2,5% το 2026. Απόλυτα ισορροπημένη η δημοσιονομική πορεία της χώρας μας. Και το αναπτυξιακό βρίσκεται στο μήνυμα που φεύγει και στο εξωτερικό και στους επενδυτές και στις αγορές, ότι αυτή η χώρα προοδεύει και πηγαίνει σε σταθερή τροχιά προόδου και ανάπτυξης, δεν κινδυνεύει να πέσει σε δημοσιονομικό εκτροχιασμό, έχει μία Κυβέρνηση, η οποία έχει σοβαρότητα, έχει ευθύνη, έχει συνέπεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και εδώ έρχεται να συνδεθεί το τρίτο, το δημοκρατικό. Θεωρώ ότι αυτό το πρώτο νομοσχέδιο της Κυβέρνησης δίνει οξυγόνο στη δημοκρατία. Και δίνει οξυγόνο στη δημοκρατία γιατί πυλώνας της δημοκρατίας είναι τα κόμματα. Και αυτό που κρίνεται χρόνια τώρα είναι η αξιοπιστία των κομμάτων όταν γίνονται κυβέρνηση. Να, λοιπόν, ποια είναι η αξιοπιστία, η συνέπεια και η εμπιστοσύνη, αυτή που ενέκρινε ο ελληνικός λαός προεκλογικά, τη Νέα Δημοκρατία, και της έδωσε την πλειοψηφία να κυβερνήσει σήμερα. Και σήμερα πάλι έρχεται το πολιτικό κόμμα που δεσμεύτηκε προεκλογικά για κάποια συγκεκριμένα πράγματα και με απόλυτη συνέπεια εφαρμόζει το 50% περίπου σε επίπεδο οικονομικών πόρων σε δημοσιονομική παρέμβαση για αυτά που δεσμεύτηκε προεκλογικά. Είναι αυτό κάτι το οποίο οξυγονώνει τη δημοκρατία σε επίπεδο εμπιστοσύνης των πολιτών απέναντι συνολικά στο πολιτικό σύστημα;

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως!

**ΙΩΑΝΝΗΣ ΒΡΟΥΤΣΗΣ:** Κλείνω την παρέμβασή μου με ένα τελευταίο.

**ΠΡΟΕΔΡΕΥΩΝ (Αθανάσιος Μπούρας):** Βάλτε μία τελεία, γιατί το τελευταίο που λέτε μπορεί να έχει πολλές αναφορές.

**ΙΩΑΝΝΗΣ ΒΡΟΥΤΣΗΣ:** Το κορυφαίο, κυρίες και κύριοι συνάδελφοι, από όλο αυτό το νομοσχέδιο είναι το άρθρο 48. Είναι η δημιουργία της Ελληνικής Επιτροπής Δημοσιονομικού Συμβουλίου, το οποίο θα κρίνει κάθε φορά από εδώ και πέρα ποσοτικοποιημένα και επιστημονικά τεκμηριωμένα τις προτάσεις των κομμάτων.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Βρούτση, μην με δυσκολεύετε.

**ΙΩΑΝΝΗΣ ΒΡΟΥΤΣΗΣ:** Έκλεισα.

Να σκεφτούμε μόνο πώς θα ήταν η Ελλάδα εάν είχαμε κάνει αυτό το συμβούλιο χρόνια πριν. Δεν θα υπήρχαν αποκλίσεις και θα έβλεπαν όλοι στον καθρέφτη τις προτάσεις τις οποίες κάνουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Έγινε αντιληπτό. Ευχαριστούμε, κύριε Βρούτση.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Παναγιώτης Δουδωνής για επτά λεπτά.

**ΠΑΝΑΓΙΩΤΗΣ ΔΟΥΔΩΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είχα σκοπό να αναφερθώ στην τοποθέτησή μου μόνο σε ζητήματα που αφορούν στον κοινοβουλευτικό τομέα ευθύνης μου που είναι ο τομέας της δημόσιας διοίκησης και του καθεστώτος των δημοσίων υπαλλήλων. Οφείλω, ωστόσο, να αναφερθώ σε κάποια πράγματα τα οποία ακούστηκαν σε αυτήν την Αίθουσα κατά την παρούσα συνεδρίαση.

Ακούσαμε τον κ. Βορίδη πριν από μερικές ώρες να λέει ότι δεν μπορεί να αντιληφθεί τη στάση μας σε σχέση με το ζήτημα του επί της αρχής του νομοσχεδίου και επί των άρθρων. Προφανώς ο κ. Βορίδης δεν αναρωτιέται, γιατί είναι έγκριτος νομικός, προσπαθεί, όμως, με ένα επιχείρημα σοφιστείας να δείξει ότι δεν καταλαβαίνει κάτι το οποίο είναι πάρα πολύ καθαρό. Και είναι πολύ καθαρό για όλους όσοι γνωρίζουν το αντικείμενο. Τι σημαίνει η στάση μας; Σημαίνει ότι διαφωνούμε με τη φιλοσοφία του νομοσχεδίου, αλλά συμφωνούμε με διατάξεις θεωρώντας τες ανεπαρκείς. Όταν συμφωνείς με διατάξεις, αλλά τις θεωρείς ανεπαρκείς στη μεγάλη τους εικόνα, ψηφίζεις τις διατάξεις, αλλά επί της αρχής καταψηφίζεις. Τι το περίεργο δηλαδή;

Και άκουσα τον Πρωθυπουργό, επίσης, να λέει ότι καταψηφίζουμε την αύξηση στου δημοσίους υπαλλήλους. Είναι απολύτως ψευδές, και θα το δείτε κατά την ψηφοφορία. Την υπερψηφίζουμε την αύξηση. Όπως και την αύξηση του αφορολόγητου, όπως και το Market Pass.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Όλα;

**ΠΑΝΑΓΙΩΤΗΣ ΔΟΥΔΩΝΗΣ:** Δεν είναι όλα. Άκουσα και αυτό από τον κ. Βορίδη. Επειδή είπατε «όλα», επαναλαμβάνοντας ένα επιχείρημα του κ. Βορίδη.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Να μας πείτε τι δεν ψηφίζετε, για να καταλάβουμε.

**ΠΑΝΑΓΙΩΤΗΣ ΔΟΥΔΩΝΗΣ:** Θα σας πει ο αρμόδιος ειδικός αγορητής μας, ο κ. Κουκουλόπουλος, και θα δείτε εκείνη την ώρα ότι πρόκειται για περίπου τις μισές διατάξεις. Σας είπα, λοιπόν, σε σχέση με τα κεφαλαιώδη ζητήματα που τέθηκαν ως, τάχα, ζητήματα στα οποία δεν υπερψηφίζουμε, ότι αυτά τα ζητήματα θα τα υπερψηφίσουμε, και επειδή ακριβώς τα θεωρούμε ανεπαρκή ως μέτρα -ότι χρειάζονται και άλλα δηλαδή- επί της αρχής καταψηφίζουμε. Αν τώρα κάνετε πως δεν καταλαβαίνετε, είναι δικό σας πρόβλημα. Και νομίζω ότι ο καθένας δίνει λόγο στον ελληνικό λαό για τη συνέπειά του και βέβαια για την αντιληπτική του δύναμη, σε σχέση με τη στάση ενός κόμματος της αντιπολίτευσης. Διότι εσείς, κυρίες και κύριοι συνάδελφοι, όπως πολύ σωστά επισήμανε ο Πρόεδρός μας, δεν επιδιώκετε συναινέσεις, ούτε επιδιώκετε μια κοινή συνισταμένη μεταξύ των δυνάμεων των δημοκρατικών του Κοινοβουλίου του συνταγματικού τόξου. Εσείς επιδιώκετε συμπολιτευόμενη αντιπολίτευση. Ε, λοιπόν δεν θα την έχετε! Να είναι σαφές αυτό.

Άκουσα τον κ. Βορίδη να κάνει αναλογίες με την περίπτωση της ψήφου των αποδήμων Ελλήνων, των εκτός επικρατείας εκλογέων. Είναι απαράδεκτο. Είναι απαράδεκτο να συγχέεται ένα ζήτημα για το οποίο το Σύνταγμα απαιτεί αυξημένη πλειοψηφία με ένα νομοσχέδιο, για το οποίο απαιτείται η συνήθης πλειοψηφία. Έχετε πρόβλημα σε σχέση με την πλειοψηφία σας; Γιατί σας απασχολούν τόσο πολύ αυτά τα ζητήματα; Σας απασχολούν γιατί θέλετε μέσω φίλιων μέσων να δημιουργήσετε μια στρεβλή εικόνα. Η εικόνα, λοιπόν, η ακριβής και η σαφής είναι ότι εμείς αυτά τα κρίσιμα ζητήματα, θεωρώντας ανεπαρκείς τις παρεμβάσεις σας, θα τα ψηφίσουμε. Και γιατί τις θεωρούμε ανεπαρκείς; Διότι όταν ο πληθωρισμός τόσο καιρό έχει οδηγηθεί στην κατάσταση που έχει οδηγηθεί, καλπάζοντας, και εσείς δίνετε ένα επίδομα οριζόντιο που σε καθαρά χρήματα είναι 45 ευρώ, δεν θεωρούμε ότι είναι αρκετό. Δεν θεωρούμε ότι είναι αρκετό για τους δημοσίους υπαλλήλους αυτό. Θεωρούμε ότι χρειάζονται και αξίζουν πολύ περισσότερα, και το έχουμε πει και στο πρόγραμμά μας. Μιλάμε για αυξήσεις στο ύψος του πληθωρισμού του 2022. Μην τα επαναλαμβάνουμε. Το αναλύσατε και το διαβάσατε εξαντλητικά. Ξεχάσατε, βέβαια, το ενδεχόμενο να διαβάσουμε και εμείς το δικό σας προεκλογικό πρόγραμμα, όπως και το πρόγραμμα του 2019. Αυτό δεν πήγε πολύ καλά για εσάς, αλλά, εν πάση περιπτώσει!

Και τώρα να πάμε στην έννοια της οικογενειακής παροχής. Για τους δημοσίους υπαλλήλους αυξάνεται κατά 20 ευρώ για το πρώτο παιδί και 50 ευρώ για κάθε παιδί. Μα, είναι αυτά επαρκή χρήματα -μαζί θα πω με την αύξηση του αφορολόγητου ορίου- για να πούμε ότι λύνουμε το πρόβλημα ή ότι το αντιμετωπίζουμε επαρκώς ή ότι, εν πάση περιπτώσει, αυτό θα επιδράσει ουσιωδώς στην απόφαση των δημοσίων υπαλλήλων, των νέων δημοσίων υπαλλήλων, να κάνουν οικογένεια, να λυθεί ή να αντιμετωπιστεί, έστω κατά ένα μικρό μέρος, το δημογραφικό με 20 και με 50 ευρώ; Θέλω να είμαστε ειλικρινείς.

Να είμαστε ειλικρινείς και σε σχέση με το τι συνιστά αυτό το μέτρο και αυτά τα μέτρα. Είπε ο Πρωθυπουργός ότι αποτελούν υλοποίηση των προεκλογικών του δεσμεύσεων. Πόσες φορές από τον Γενάρη του 2023 και στην προεκλογική συγκέντρωση της Νέας Δημοκρατίας τον Ιούνιο του 2023 -δύο ημέρες πριν τις εκλογές- δεν έλεγε ότι αρχές του 2024 θα έχουμε νέο μισθολόγιο; Είναι αυτό νέο μισθολόγιο; Έχουμε νέες αρχές; Έχουμε νέες αντιλήψεις; Έχουμε νέα δεδομένα; Δεν εισάγετε νέο μισθολόγια. Και αν εισάγατε, θα έπρεπε να είχατε μιλήσει με τους φορείς. Δεν μιλήσατε. Μιλήσατε μόνο κατά το στάδιο της επιτροπής, όπως επιβάλλει ο Κανονισμός.

Να αναφερθώ, βέβαια και στο επίδομα της θέσης ευθύνης. Εμείς συμφωνούμε ότι οι θέσεις ευθύνης ή αυξημένης ευθύνης πρέπει να συνοδεύονται και με μία παραπάνω αμοιβή. Όμως, πώς έχουν επιλεγεί οι προϊστάμενοι; Απουσιάζει οποιαδήποτε ρύθμιση για την επιλογή των προϊσταμένων. Οι περισσότεροι είναι με ανάθεση ή με τοποθέτησης μετακλητών. Το 40% των προϊσταμένων στο δημόσιο είναι με τοποθετήσεις ή με ανάθεση. Και αυτοί, σε σχέση με το πρόγραμμά σας για την αξιολόγηση που θα μας το φέρετε από τον Σεπτέμβρη, θα κρίνουν τους υπολοίπους; Να είμαστε λίγο ουσιαστικοί.

Χρωστάμε κάτι πολύ παραπάνω σε αυτούς πεντακόσιους εξήντα χιλιάδες ανθρώπους οι οποίοι κράτησαν τη χώρα όρθια. Χρωστάμε κάτι πολύ παραπάνω σε αυτούς τους ανθρώπους στους οποίους πρώτα στραφήκαμε όταν η χώρα πέρναγε μία κρίση. Και χρωστάμε παραπάνω σε αυτούς τους ανθρώπους γιατί εξακολουθούν να κρατάνε τη χώρα όρθια.

Και κάτι τελευταίο. Αυτές οι αλλαγές δεν συνιστούν πολυδιάστατο εκσυγχρονισμό. Όντας μέλος της Κοινοβουλευτικής Ομάδας της παράταξης που έχει συνδεθεί με τις μεγάλες μεταρρυθμίσεις της χώρας οφείλω να σας το πω. Δεν συνιστούν πολυδιάστατο εκσυγχρονισμό γιατί δεν είναι μεταρρύθμιση. Είναι επιδοματική πολιτική και μέτρα εμβαλωματικού χαρακτήρα. Εκσυγχρονισμός χωρίς μεταρρυθμίσεις αλλά μόνο με μέτρα εμβαλωματικού χαρακτήρα δεν νοείται, κυρίες και κύριοι της Κυβέρνησης.

Η ώρα είναι περασμένη. Καταλαβαίνω ότι δεν μπορούμε να υπερβούμε τον χρόνο αλλά θεωρήστε τις παρατηρήσεις μας αυτές ειλικρινείς. Αντίθετα με τη στάση σας που είναι απολύτως υποκριτική. Να είστε καλά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Δουδωνή για τη συνέπεια στον χρόνο.

Τον λόγο τώρα έχει ο Βουλευτής του Κομμουνιστικού Κόμματος Ελλάδας στην ίδια περιφέρεια με μένα, στη Δυτική Αττική, ο κ. Χρήστος Τσοκάνης. Χωρίς μεροληψία, για επτά λεπτά, κύριε Τσοκάνη. Μη θεωρηθεί ότι είμαστε συντοπίτες.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

«Είδα το παλιό να πλησιάζει, αλλά ερχόταν σαν νέο. Σερνόταν πάνω σε καινούρια δεκανίκια και βρωμούσε σαπίλα που δεν είχα ξαναμυρίσει ποτέ». Απευθυνόμαστε στον ελληνικό λαό και του λέμε: «Ξεσηκώσου. Μη σκύβεις το κεφάλι. Είτε με κυβέρνηση ΣΥΡΙΖΑ είτε με ΠΑΣΟΚ είτε με Νέα Δημοκρατία, η επίθεση που θα δέχεσαι στα δικαιώματά σου θα είναι κάθε μέρα που περνάει και μεγαλύτερη».

Δεν υπάρχει κλιματική κρίση. Την κρίση στις ζωές μας την γεννά ο καπιταλισμός, το πιο άδικο, το πιο διεφθαρμένο, το πιο σκληρό σύστημα που έχει γνωρίσει η ανθρωπότητα, που έχει φάει τα ψωμιά του και έχει έρθει η ώρα να ανατραπεί με τον οργανωμένο λαό μπροστά και το ΚΚΕ καθοδηγητή. Το κόμμα μας ένα πράγμα έχει να σας πει σε όλους εσάς που το παίζετε θλιμμένες χήρες για τον θάνατο τόσων ανθρώπων συμπολιτών μας που έδωσαν τη ζωή τους πάνω στο καθήκον. Σήμερα αποφασίστε τη μονιμοποίηση όλου του προσωπικού των συμβασιούχων που δουλεύει στην Πυροσβεστική Υπηρεσία. Σήμερα κάντε αορίστου και τους πενταετείς και τους επταετείς. Σήμερα αυξήστε 30% τον μισθό όλων των πυροσβεστών. Σήμερα εξοπλίστε με Καναντέρ κι όχι με ένα Ραφάλ που όλοι μαζί ψηφίσατε, χειροκροτήσατε και εγκρίνατε αφού σας τράβηξε το αυτάκι το ΝΑΤΟ σε αυτή εδώ την Αίθουσα. Ενισχύστε με Καναντέρ την πατρίδα μας προκειμένου να μην θρηνούμε νέους που δίνουν τη ζωή τους πάνω στο καθήκον και να προστατεύεται η περιουσία του λαού. Αλλά δεν θα τα ψηφίσετε γιατί όλα αυτά είναι κόστος για το κεφάλαιο.

Καλά, δεν ντρέπεστε; Δεν ντρέπεστε όλοι εσείς να δέχεστε και οι κύριοι της Κυβέρνησης να λέτε ότι θα κοστολογούνται τα προγράμματα; Κύριοι, ποιος θα σας θα σας το κοστολογήσει; Το κεφάλαιο, οι πολυεθνικές, η Ευρωπαϊκή Ένωση και το ΝΑΤΟ.

Εμείς απολογούμαστε μόνο στον ελληνικό λαό, στην εργατική τάξη της πατρίδας μας και της λέμε όσο είναι το ΚΚΕ δυνατό μέσα και έξω από τη Βουλή θα είναι μπροστάρης των αγώνων για να ξημερώσουν καλύτερες μέρες στην πατρίδα μας. Το ένα ψέμα διαδέχεται το άλλο. Το νομοσχέδιο τι θέλει να μας πει; Βαφτίζει τα φύκια, μεταξωτές κορδέλες. Δεν λύνει κανένα πρόβλημα. Για να δούμε στην κυριολεξία σήμερα δίνει πουθενά απάντηση; Αν ήθελε να δώσει απάντηση θα έφερνε τις 12.000 ευρώ αφορολόγητο για μισθωτούς συνταξιούχους και όλους τους ελεύθερους επαγγελματίες, θα προστάτευε τους μικρούς αυτοαπασχολούμενους. Θα καθιέρωνε την περίοδο του Αυγούστου μέρα ανάπαυσης για όλα τα επαγγέλματα. Δε θα ήταν έτοιμη η Κυβέρνηση να ξεκινήσει ένα νέο ανελέητο φοροκυνηγητό στους μικρούς επαγγελματίες προκειμένου να μεγαλώσει το κομμάτι της πίτας για το μεγάλο κεφάλαιο. Γιατί αυτό είναι το σχέδιό σας.

Προειδοποιούμε και τον ελληνικό λαό και τους μικρούς αυτοαπασχολούμενους. Πάτε και γράφετε και βάζετε πρόστιμα για βιβλία καπνού τη στιγμή που καίγεται όλη η Ελλάδα στους μικρούς αυτοαπασχολούμενους, τη στιγμή που έχετε κάνει κάρβουνο τα όνειρα τόσων και τόσων νέων εργαζομένων και συνταξιούχων. Πάτε και βάζετε πρόστιμο για μία απόδειξη και καταγγέλλετε τους μικρούς αυτοαπασχολούμενους για τη φοροδιαφυγή τη στιγμή που δουλεύουν ήλιο με νύχτα μέσα στα μικρομάγαζα τους για να καλύψουν όλες αυτές τις υποχρεώσεις που εσείς έχετε επιβάλλει για να μπορούν να ανταποκριθούν στο πλαίσιο του ανταγωνισμού με το μεγάλο κεφάλαιο και να καλύψουν τις ανάγκες της ενεργειακής φτώχειας που έχετε επιβάλλει εσείς και το υψηλό κόστος συντήρησης των καταστημάτων τους.

Εμείς θα βρεθούμε στην πρώτη γραμμή του αγώνα και λέμε στον λαό «ξεσηκώσου». Να τι έγινε τώρα με τις φωτιές. Για να τα δει ο ελληνικός λαός, να βάλει λίγο μυαλό και να καταλάβει και ποιος είναι με την πλευρά του. Ξέρετε τέτοια σημαντικά γεγονότα είναι πολύ θλιβερά αλλά μας βοηθάνε να βγάλουμε σημαντικά συμπεράσματα. Όλα τα κανάλια, όλες οι τηλεοράσεις, όλα τα μέσα κοινωνικής δικτύωσης και όλοι σας λέγατε που πήγαν και πως αξιοποιήθηκαν τα λεφτά που δώσατε στους δήμους. Να σας πούμε κάτι. Λέτε ψέματα. Τα λεφτά που δόθηκαν στους δήμους δόθηκαν όχι για να πάρουν μέτρα για τη δασοπροστασία ή για τη δασοπυρόσβεση ή για την αποψίλωση των δασών αλλά για την αποψίλωση του οικιστικού ιστού και να πάτε εσείς να ψάξετε να βρείτε πώς και αν αξιοποιήθηκαν τα λεφτά. Αλλά για τον αστικό ιστό και όχι για τα δάση. Αλήθεια τι μέτρα υποδομής, τι μέτρα δασοπροστασίας και δασοπυρόσβεσης πάρθηκαν το προηγούμενο διάστημα; Τι μέτρα παίρνονται σήμερα για τις πλημμύρες που θα έρθουν.

Έρχομαι από μία πυριτιδαποθήκη να εκπροσωπήσω λαό που ζει στα όρια της φτώχειας, της ανέχειας και μέσα στον κίνδυνο από την περιοχή του Θριασίου, του Ασπροπύργου της Δυτικής Αττικής. Και ξέρετε εκεί οι φωτιές είναι σύνηθες φαινόμενο. Είναι φωτιές από τη «FASOPLAST», είναι φωτιές από την «POLYECO», τη μονάδα επεξεργασίας τοξικών αποβλήτων, είναι φωτιές που βλέπουμε να υψώνονται μέχρι τον ήλιο και μέχρι το φεγγάρι από τα διυλιστήρια, είναι από τη χωματερή είναι και από παραβατικές ομάδες στις οποίες εσείς κάνετε πλάτη. Είδαμε και τον τελευταίο πνεύμονα δάσους να καταστρέφεται με δικές σας ευθύνες. Ούτε ένα μέτρο δεν πάρθηκε για να προστατευτεί ο ορεινός όγκος από τα Δερβενοχώρια μέχρι τη Μάνδρα.

Παρακολουθούσε το κόμμα μας από την πρώτη στιγμή όλη την εξέλιξη της φωτιάς με παρεμβάσεις που κάναμε προσπαθήσαμε να αφυπνίσουμε ό,τι υπήρχε όρθιο στην κρατική μηχανή. Και σήμερα ξέρετε τι κάνει η Κυβέρνηση με την ανοχή και όλων των άλλων κομμάτων; Ό,τι και να σας λένε εδώ μέσα ελληνικέ λαέ είναι πολύ καλά προετοιμασμένοι από επικοινωνιολόγους και δασκάλους για να σε ξεγελάνε. Γι’ αυτό μην ξεγελιέσαι. Στα καμένα της Μάνδρας, στα καμένα στο Τσακάλι όπου οι άνθρωποι κοιμούνται πάνω στις αυλές τους, πάνω στα μπαλκόνια τους και τις ταράτσες δεν έχει πάει ούτε ένα κοντέινερ για να κοιμηθούν ως άνθρωποι. Εκείνο που λέτε είναι ότι δεν κινδυνεύουν από κλοπές. Πού; Στη νούμερο ένα παραβατική περιοχή της Ελλάδας. Και τα σπίτια τους; Θέλετε να έρθετε όλοι μαζί να τα δούμε; Τα σπίτια τους είναι κατακόκκινα καμένα και τα χαρακτήρισε κίτρινα η επιτροπή που πέρασε την περασμένη βδομάδα. Είστε επιεικώς απαράδεκτοι. Εμείς και σας καταγγέλλουμε και σας ξεσκεπάζουμε και θα μας βρείτε και μπροστά στην πρώτη γραμμή του αγώνα.

Και το τελευταίο. Θέλετε να χαρακτηρίσετε δασικά τα σπίτια όλων εκείνων των Ελλήνων τα οποία κάηκαν μόνο και μόνο για να γλιτώσετε τις αποζημιώσεις. Θέλετε να χαρακτηρίσετε δασικές τις περιοχές αυτές. Αυτή την πληροφορία έχουμε σήμερα.

Ολοκληρώνω, κύριε Πρόεδρε. Στις παρυφές των πόλεων ζουν Έλληνες ομογενείς από την πρώην Σοβιετική Ένωση. Πόντιοι που τους χτυπάτε όλοι την πλάτη, αλλά τους έχετε εγκαταλείψει όλο το προηγούμενο διάστημα στις τύχες τους.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε συνάδελφε.

**ΧΡΗΣΤΟΣ ΤΣΟΚΑΝΗΣ:** Τους βάλατε τα πρόστιμα με τις πολεοδομίες, τα πρόστιμα με το ΙΚΑ, με τις εφορίες. Και σήμερα δεν τους αναγνωρίζετε ούτε την αποζημίωση των καμένων. Καμμία Κυβέρνηση έως και σήμερα δεν έκανε χρήση του νόμου 2790 που προέβλεπε τη δωρεάν υποστήριξη όλων αυτών των πληθυσμών.

Εμείς λέμε στον λαό: «Λαέ, όταν βρίσκεσαι μπροστά στο έγκλημα και στην αδικία, έχεις δύο δρόμους, ή την υποταγή ή τον ξεσηκωμό». Σε αυτόν τον ξεσηκωμό, την οργανωμένη πάλη και τον αγώνα σε καλεί το ΚΚΕ, γιατί μόνο ο λαός σώζει τον λαό στον δρόμο της ανατροπής με ισχυρό ΚΚΕ.

**ΠΡΟΕΔΡΕΥΩΝ (Αθανάσιος Μπούρας):** Από την ορμή παρασύρατε και τον χρόνο, κύριε Τσοκάνη. Σας είπα στην αρχή ότι θα θεωρηθεί ότι μεροληπτώ υπέρ της δυτικής Αττικής. Απλά φροντίζουμε τη δυτική Αττική πολλά χρόνια τώρα.

Τον λόγο έχει ο Βουλευτής της Νέας Δημοκρατίας κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ελλάδα και η οικογένεια της Πολεμικής Αεροπορίας, από την οποία προέρχομαι, θρηνεί από χθες δύο ήρωες, τον σμηναγό Χρήστο Μουλά και τον ανθυποσμηναγό Περικλή Στεφανίδη που έδωσαν τη ζωή τους εν ώρα υπηρεσίας. Εκφράζουμε τα θερμά και ειλικρινή συλλυπητήρια στις οικογένειες και τους οικείους τους. Η ευγνωμοσύνη μας θα είναι παντοτινή και η μνήμη τους αθάνατη.

Κυρίες και κύριοι συνάδελφοι, όταν προεκλογικά μιλούσαμε στους πολίτες ως υποψήφιοι Βουλευτές της Νέας Δημοκρατίας, ξέραμε ότι κρατούσαμε στα χέρια μας ένα ισχυρό χαρτί, το πρόγραμμα διακυβέρνησης της παράταξής μας με κοστολογημένα μέτρα ύψους 9,5 δισεκατομμυρίων ευρώ και με στόχο να συνεχιστεί η πολιτική μείωσης των φόρων και ενίσχυσης των εισοδημάτων. Οι πολίτες ενέκριναν το πρόγραμμά μας διότι ήξεραν ότι έχουν να κάνουν με μια αξιόπιστη Κυβέρνηση που κρατά τις δεσμεύσεις της. Ήξεραν πως ό,τι είπαμε το κάναμε, γι’ αυτό και πείστηκαν πως ό,τι υποσχεθούμε από εδώ και εμπρός θα γίνει πράξη.

Αυτό που δεν ήξεραν ήταν ότι το 50% αυτών των προεκλογικών υποσχέσεων θα γίνονταν νόμος του κράτους μόλις ένα μήνα μετά τις εκλογές. Η Κυβέρνηση της Νέας Δημοκρατίας και του Κυριάκου Μητσοτάκη συνεχίζει στο δρόμο της συνέπειας και της αποτελεσματικότητας.

Κυρίες και κύριοι συνάδελφοι, η πολιτική μείωσης των φόρων και η ενίσχυση της αναπτυξιακής διαδικασίας αποδίδει και σε αυτή την κατεύθυνση είναι και το δεύτερο νομοσχέδιο αυτής της Κυβέρνησης. Πρόκειται για τον πυρήνα των βασικών προεκλογικών εξαγγελιών με μέτρα συνολικού ύψους 4,4 δισεκατομμυρίων ευρώ για τα επόμενα τέσσερα χρόνια.

Πρώτο και σημαντικότερο μέτρο είναι η οριζόντια αύξηση κατά 70 ευρώ σε εξακόσιες εξήντα τρεις χιλιάδες δημοσίους υπαλλήλους από την 1η Ιανουαρίου του 2024 και αυτό γίνεται για πρώτη φορά μετά από δεκατέσσερα χρόνια. Πρόκειται μεσοσταθμικά για περίπου έναν επιπλέον μισθό το χρόνο, ενώ επιπλέον αυξήσεις θα δουν όσοι έχουν παιδιά.

Επίσης, αυξάνεται το επίδομα ευθύνης κατά 30%, τα επιδόματα των στελεχών των Ενόπλων Δυνάμεων και των Σωμάτων Ασφαλείας, καθώς και οι αποδοχές των πανεπιστημιακών.

Δεύτερο μέτρο: Η αύξηση κατά 1.000 ευρώ του αφορολόγητου για φορολογούμενους με παιδιά. Υπολογίζεται ότι το όφελος για μια οικογένεια με δύο παιδιά μεταφράζεται σε μείωση φόρου κατά 220 ευρώ.

Τρίτον, παρατείνεται έως τον Οκτώβρη η ισχύς του market pass με τα ίδια εισοδηματικά και περιουσιακά κριτήρια που θα υπολογιστούν με βάση τα εισοδήματα του 2022. Μάλιστα, όσοι είχαν υποβάλει αίτηση την προηγούμενη φορά δεν θα υποβάλουν νέα, θα εξεταστεί αυτομάτως και θα τους πιστωθούν τα σχετικά ποσά της ενίσχυσης.

Τέταρτον, καθιερώνεται από φέτος το youth pass για τους νέους δεκαοκτώ και δεκαεννέα ετών οι οποίοι θα λαμβάνουν 150 ευρώ σε ψηφιακή χρεωστική κάρτα για αγορές ή υπηρεσίες στους τομείς του πολιτισμού, του τουρισμού και των μεταφορών.

Πέμπτον, θεσπίζεται η μόνιμη απαλλαγή από τη δαπάνη αγοράς φαρμάκων για διακόσιες χιλιάδες πρώην δικαιούχους του ΕΚΑΣ.

Έκτον, μειώνεται κατά 10% o ENΦΙΑ για τις κατοικίες που ασφαλίζονται για σεισμό, πυρκαγιά και πλημμύρα.

Έβδομον, διπλασιάζεται το ύψος της χρηματοδότησης για το πρόγραμμα «Σπίτι μου» που περιλαμβάνει χαμηλότοκα στεγαστικά δάνεια για τους νέους. Μάλιστα, θεσπίζεται πρόσθετη χρηματοδότηση 375 εκατομμυρίων ευρώ για να καλυφθούν πέντε χιλιάδες δικαιούχοι επιπλέον των σχεδόν πέντε χιλιάδων που έχουν ήδη κάνει αίτηση.

Όγδοον: Παρατείνονται οι συμβάσεις του προσωπικού που εργάζεται στα ναυπηγεία Σκαραμαγκά με στόχο την ενίσχυση της ναυπηγικής και αμυντικής μας βιομηχανίας για διευκόλυνση της ολοκλήρωσης της συντήρησης και υποστήριξης των υποβρυχίων του Πολεμικού Ναυτικού.

Ιδιαίτερη μνεία αξίζει στη διάταξη για την κοστολόγηση των προγραμμάτων των κομμάτων από το Ελληνικό Δημοσιονομικό Συμβούλιο που στοχεύει στην ενίσχυση της αξιοπιστίας της πολιτικής.

Η ελληνική κοινωνία έχει απορρίψει υποσχέσεις χωρίς αντίκρισμα, ανεδαφικές εξαγγελίες που δεν γίνονται πράξη. Καιρός είναι, λοιπόν, όλα τα κόμματα να προσαρμοστούν σε αυτή την πραγματικότητα και ό,τι εξαγγέλλουν να συνοδεύεται πλέον από κοστολόγηση, να είναι δηλαδή ρεαλιστικό και υλοποιήσιμο.

Θετικές είναι και οι διατάξεις του Υπουργείου Ανάπτυξης πρώτον, για την περιστολή φαινομένων αθέμιτης κερδοφορίας και δεύτερον, για το Παρατηρητήριο Τιμών στα προϊόντα που περιλαμβάνονται στο Καλάθι του Νοικοκυριού, καθώς και η επέκταση του μέτρου έως 31-12-2023, δύο διατάξεις πολύ σημαντικές για την προστασία του καταναλωτή και τον έλεγχο του πληθωρισμού.

Δυο λόγια για την πολύ σημαντική υπουργική τροπολογία που κατατέθηκε και που μεταξύ άλλων αφορά σε μια κορυφαία δέσμευση της Κυβέρνησης της Νέας Δημοκρατίας, την επιστροφή των μετοχών της ΕΥΔΑΠ και της ΕΥΑΘ από το Υπερταμείο στο δημόσιο. Αυτό το λέω για να κλείσουν οριστικά τα στόματα όσων επέμεναν να μιλούν για δήθεν ιδιωτικοποίηση του νερού, οι οποίοι μάλιστα είναι οι ίδιοι που είχαν εξαρχής παραδώσει τις δύο δημόσιες εταιρείες στο Υπερταμείο. Το νερό είναι φυσικό δημόσιο κοινωνικό αγαθό, δεν ιδιωτικοποιείται, δεν πωλείται. Το λέγαμε προεκλογικά, το λέμε και σήμερα και αυτό κατοχυρώνεται οριστικά και αμετάκλητα από την Κυβέρνηση της Νέας Δημοκρατίας.

Τέλος, οφείλω να εξάρω τις διατάξεις της τροπολογίας που αφορούν την αυτονόητη απαλλαγή από τον ΕΝΦΙΑ για τρία χρόνια στις περιοχές που επλήγησαν από τις καταστροφικές πυρκαγιές του Ιουλίου, καθώς και άλλα επείγοντα μέτρα για την προστασία των θέσεων εργασίας και σε αυτές τις περιοχές και όπου αλλού υπήρξαν φυσικές καταστροφές. Είναι μέτρα απαραίτητα, αν θέλουμε να θέσουμε τον θεμέλιο λίθο για την ανάταξη των περιοχών αυτών, για να διασφαλίσουμε ότι θα υπάρξει επόμενη μέρα για τους ανθρώπους που οι περιουσίες και οι επιχειρήσεις τους καταστράφηκαν από τη μανία της φύσης.

Κυρίες και κύριοι συνάδελφοι, η Κυβέρνηση συνεχίζει τον δρόμο της συνέπειας και της αξιοπιστίας. Όπως είπε Υπουργός Οικονομικών, είπαμε λίγα για να τα κάνουμε όλα. Η Ελλάδα προχωρά σταθερά και τολμηρά μπροστά με νέα Κυβέρνηση Νέας Δημοκρατίας και Κυριάκου Μητσοτάκη, με αλλαγές, με μεταρρυθμίσεις, με αλήθεια και με τα μάτια στραμμένα στο μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ για τη συνέπεια στον χρόνο.

Τον λόγο έχει ο Βουλευτής της Νέας Δημοκρατίας κ. Αναστάσιος Μπαρτζώκας για επτά λεπτά.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, θα ήθελα να ξεκινήσω κι εγώ εκφράζοντας τα ειλικρινή μου συλλυπητήρια στις οικογένειες των δύο πιλότων που έχασαν χθες τη ζωή τους εν ώρα καθήκοντος. Επειδή έτυχε να υπηρετήσω στην Ελληνική Αεροπορία και έτυχε να γνωρίσω κάποιους από τους ανθρώπους που πετάνε, τους πιλότους μας, έχει μείνει έντονα στη μνήμη μου, στο μυαλό μου η φλόγα που έχουν μέσα τους, το πάθος που έχουν μέσα τους γι’ αυτό το οποίο κάνουν. Η ηρωική τους, λοιπόν, θυσία θα μείνει για πάντα ανεξίτηλη στον χρόνο και στη μνήμη μας.

Έρχομαι στο θέμα της σημερινής συζήτησης. Το πρώτο νομοσχέδιο που υπερψηφίσαμε χθες έστειλε ένα ηχηρό μήνυμα στήριξης σε όλους τους Έλληνες, σε όλα τα μήκη και τα πλάτη του πλανήτη. Το σημερινό νομοσχέδιο κάνει το επόμενο βήμα, κάνει πραγματικότητα τις ουσιαστικές οικονομικές εξαγγελίες της Νέας Δημοκρατίας.

Ο ελληνικός λαός υπερψήφισε πανηγυρικά στις τελευταίες εθνικές εκλογές αναγνωρίζοντας ότι η Κυβέρνηση με Πρωθυπουργό τον Κυριάκο Μητσοτάκη διακρίνεται για τη συνέπεια λόγων και πράξεων, μια αρετή που σπανίζει στη σύγχρονη πολιτική ιστορία της Ελλάδας. Αυτή η σταθερή προσήλωση στις δεσμεύσεις μας συνεχίζεται και σήμερα.

Μόλις ένα μήνα μετά τις εθνικές εκλογές βρισκόμαστε στο Κοινοβούλιο να συζητάμε και να ψηφίζουμε τα μισά από τα μέτρα οικονομικής στήριξης που είχε εξαγγείλει η Νέα Δημοκρατία προεκλογικά. Επιβεβαιώνεται, λοιπόν, πλήρως η προεκλογική στάση της Νέας Δημοκρατίας, που έκανε λόγο για κοστολογημένο πρόγραμμα που δεν θα εκτρέψει τον κρατικό προϋπολογισμό.

Αποδεικνύεται, λοιπόν, σήμερα ότι από την πρώτη στιγμή μπορούμε και εφαρμόζουμε όλα τα μέτρα που είχαμε εξαγγείλει, γιατί δεν ήταν λόγια του αέρα, δεν ήταν κενές υποσχέσεις, δεν ήταν έπεα πτερόεντα. Σε συνθήκες που κανείς ποτέ δεν περίμενε, η κυβέρνηση της Νέας Δημοκρατίας αντιμετώπισε τα προηγούμενα χρόνια κάθε είδους κρίση που θα μπορούσε να αντιμετωπιστεί, υγειονομική, οικονομική και εξωτερική. Και παρ’ όλα αυτά η κυβερνητική πολιτική δεν σταμάτησε ποτέ να δείχνει το αληθινό της κοινωνικό πρόσωπο.

Για άλλη μια φορά δίνονται χρήματα στην ελληνική οικονομία χωρίς να επιλέγουμε την αφαίμαξη, την υπερφορολόγηση των πολιτών και των επιχειρήσεων. Δεν κάνουμε σε καμμία περίπτωση -ούτε το κάναμε- πολιτική μιζέριας.

Τα οικονομικά μέτρα που ψηφίζουμε σήμερα είναι το αποτέλεσμα μιας στοχευμένης οικονομικής πολιτικής, που έφερε ανάπτυξη, έφερε μείωση της ανεργίας και οδήγησε τη χώρα στο κατώφλι της επενδυτικής βαθμίδας.

Δεν είναι απλό αυτό το οποίο κατάφερε η Κυβέρνηση της Νέας Δημοκρατίας τα προηγούμενα τέσσερα χρόνια. Τους καρπούς, λοιπόν, αυτής της προσεγμένα σχεδιασμένης πολιτικής μπορούμε σήμερα και γευόμαστε, για να δώσουμε και πάλι τόνωση σε όλους τους πολίτες, σε όλη τη χώρα.

Σήμερα, λοιπόν, ψηφίζουμε ρυθμίσεις που θα ενισχύσουν την ελληνική οικονομία με 4,4 δισεκατομμύρια ευρώ τα επόμενα τέσσερα χρόνια, χρήματα που αυξάνουν αισθητά το εισόδημα των πολιτών, και που σε συνδυασμό με τη σταθερή μείωση των φόρων και την αύξηση των συντάξεων, που ήδη εφαρμόζονται, βελτιώνουν το βιοτικό επίπεδο για όλους.

Για πρώτη φορά μετά από δεκατέσσερα χρόνια έχουμε αύξηση του μισθού για όλους τους δημοσίους υπαλλήλους, που στα χρόνια της κρίσης βίωσαν μεγάλη και απότομη περικοπή στο εισόδημά τους, με έμφαση στους χαμηλόμισθους με παιδιά, αλλά και τα στελέχη των Σωμάτων Ασφαλείας και των Ενόπλων Δυνάμεων.

Συνεχίζουμε να στηρίζουμε τα νοικοκυριά που βάλλονται από τις αυξήσεις, είναι αλήθεια, στα βασικά είδη. Το market pass παραμένει για τους μήνες μέχρι τον Οκτώβριο, για να δώσει μια ανάσα στις οικογένειες στα καθημερινά τους έξοδα. Δίνουμε σε διακόσιες χιλιάδες νέες και νέους το youth pass, μια χρεωστική κάρτα που τους δίνει πρόσβαση σε πολιτιστικά δρώμενα, τουριστικά και μεταφορές.

Απαλλάσσονται εντελώς και μόνιμα διακόσιες χιλιάδες πολίτες, πρώην δικαιούχοι του ΕΚΑΣ, από τη συμμετοχή τους στα φάρμακα. Στηρίζουμε τους νέους και επενδύουμε σε μια δίκαιη στεγαστική πολιτική, με τον διπλασιασμό της χρηματοδότησης της ΔΥΠΑ για το πρόγραμμα «Σπίτι μου».

Με τροπολογία που κατατέθηκε, ΕΥΔΑΠ και ΕΥΑΘ επιστρέφουν στο ελληνικό δημόσιο. Για άλλη μια φορά, λοιπόν, διαψεύδονται οι Κασσάνδρες και οι ανυπόστατες κατηγορίες από την Αξιωματική Αντιπολίτευση. Θυμάμαι προεκλογικά, πριν κάποιους μήνες, που έγινε τεράστια κουβέντα με πολλά fake news. Το νερό δεν ιδιωτικοποιείται. Αντίθετα, είναι και θα παραμείνει στον έλεγχο του κράτους.

Πέραν, λοιπόν, όλων αυτών των σημαντικών ρυθμίσεων, θα ήθελα να σταθώ σε όλα αυτά τα οποία συμβαίνουν αυτές τις μέρες. Όπως είπε και ο Πρωθυπουργός βρισκόμαστε, δυστυχώς, ουσιαστικά σε μια εμπόλεμη κατάσταση. Είναι αξιοθαύμαστη η προσφορά των πυροσβεστών, των αστυνομικών, των εθελοντών και γενικώς όλων όσοι συμμετέχουν στη διαδικασία της δασοπυρόσβεσης. Ως πολιτεία τους οφείλουμε ευγνωμοσύνη και έμπρακτη υποστήριξη.

Η χθεσινή απώλεια των δύο πιλότων μας, μας έχει συγκλονίσει όλους και μας έκανε να συνειδητοποιήσουμε πόσο σκληρή, πόσο επικίνδυνη είναι τελικά αυτή η καθημερινή μάχη για όλους αυτούς τους ανθρώπους, τους ένστολους, που μέρες τώρα κάθε χρόνο –και, δυστυχώς, τα τελευταία χρόνια τέτοια περίοδο, τα καλοκαίρια μας- είναι στην πρώτη γραμμή.

Αντιμετωπίζουμε ένα άγριο κλιματικό περιβάλλον που μας δείχνει το πιο δύσκολο πρόσωπό του. Παρ’ όλα αυτά το κράτος στέκεται στο ύψος των περιστάσεων. Για άλλη μια φορά η προστασία της ανθρώπινης ζωής είναι και πρέπει να είναι προτεραιότητά μας. Αν κάτι έχει αποδείξει αυτή η Κυβέρνηση είναι ότι προσαρμόζεται στις συνθήκες και ανταποκρίνεται άμεσα στις ανάγκες.

Ήδη με σημερινή διάταξη μπαίνουν σε αναστολή και λαμβάνουν έκτακτο επίδομα οι εργαζόμενοι που απασχολούνται σε επιχειρήσεις οι οποίες έχουν πληγεί από τις πυρκαγιές. Η Κυβέρνηση και όλος ο κρατικός μηχανισμός βρίσκονται διαρκώς δίπλα στους πολίτες, ιδίως σε αυτές τις δύσκολες στιγμές, γιατί οι πολίτες είναι η καρδιά της πολιτικής μας. Η Κυβέρνηση λειτουργεί με κοινωνική δικαιοσύνη, με όραμα για μια καλύτερη Ελλάδα, για όλες τις Ελληνίδες και όλους τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Μπαρτζώκα για την οικονομία του χρόνου.

Θα δώσω τώρα τον λόγο -για κάποιους λόγους που μου εξηγήθηκαν- στον κ. Μπιμπίλα, με την έγκρισή σας.

Ο κ. Μπιμπίλας, Βουλευτής της Πλεύσης Ελευθερίας, έχει τον λόγο για επτά λεπτά και αμέσως μετά ο κ. Σταμάτης, ο οποίος έλειπε από την Αίθουσα την ώρα που ήταν να εκφωνηθεί.

**ΣΠΥΡΙΔΩΝ ΜΠΙΜΠΙΛΑΣ:** Θα είμαι πιο σύντομος από τα επτά λεπτά.

Αφού πω και εγώ με τη σειρά μου ότι είμαστε όλοι πολύ καταβεβλημένοι για όλα αυτά που συμβαίνουν στη χώρα μας αυτή τη στιγμή, ψυχικά καταβεβλημένοι, όμως είμαστε εδώ επί των επάλξεων για να συζητάμε γι’ αυτά που πρέπει.

Δεν θα σας απασχολήσω επί μακρόν. Θα μείνω μόνο στο θέμα των συνταξιούχων που δεν έχουν συμπληρώσει τα απαραίτητα ένσημα για να συνταξιοδοτηθούν. Θεωρείτε ηθικό να επιβάλλετε σε κάποιον που έχει περάσει το εξηκοστό έβδομο έτος της ηλικίας του να καταπονείται και σε ποια δουλειά, αφού δεν θα μπορεί πουθενά να προσληφθεί; Κανείς δεν θα τον παίρνει, αφού προτιμούν όλοι τους νεότερους. Κανείς, λοιπόν, δεν θα μπορεί να τον προσλαμβάνει λόγω του προχωρημένου της ηλικίας του.

Ξέρετε πόσοι από αυτούς που έχουν συμπληρώσει τα συντάξιμα έχουν ήδη φύγει από τη ζωή και δεν πρόλαβαν να πάρουν ποτέ τη σύνταξή τους ή πόσοι την παίρνουν για ελάχιστο διάστημα και ζουν για λίγο για δύο, τρία χρόνια και μετά χάνονται; Αυτών οι καταβολές δεν είναι ένα ικανοποιητικό έσοδο για να μπορούν να χρηματοδοτηθούν οι συντάξεις αυτών που ζουν και δεν πρόλαβαν ή δεν μπόρεσαν να απαιτήσουν τα ένσημά τους από αυτούς που τους επέβαλαν για χρόνια ολόκληρα μαύρη εργασία;

Αυτό ισχύει και εν πολλοίς και στο δικό μας τον κλάδο, τον καλλιτεχνικό. Γι’ αυτό επιμένω σε όλες τις ομιλίες για τον αυτεπάγγελτο έλεγχο σε όλους τους τομείς της δουλειάς των καλλιτεχνών, όπως και σε όλες τις δουλειές, χωρίς να χρειάζεται προσωπική καταγγελία. Έλεγχος παντού και έτσι θα αυξηθούν τα έσοδα του κράτους.

Ξέρετε πόσες ανασφάλιστες πρόβες γίνονται τα τελευταία είκοσι χρόνια των μνημονίων και του κορωνοϊού; Όλες σχεδόν οι παραστάσεις έχουν ανέβει μαγικά -υποτίθεται- την ημέρα της πρεμιέρας. Κανείς δεν είχε βάλει ένσημα για τους δυο-τρεις μήνες των προβών. Ξέρετε πόσοι έχασαν εξαιτίας αυτής της πρακτικής και τις συντάξεις τους οι μεγαλύτεροι και τα επιδόματα ανεργίας και τα εποχικά επιδόματα, οι νεότεροι; Ας θεσμοθετηθεί, λοιπόν, ο αυτεπάγγελτος έλεγχος.

Και θα σταθώ τώρα στις συντάξεις που ορθώς δίνονται χρόνια τώρα ως τιμητικές. Αυτός ο αριθμός των τιμητικών συντάξεων, που βάσει του άρθρου 16 είναι μόνο τριάντα, θα πρέπει να ξανασυζητηθεί, γιατί το τριάντα είναι πάρα πολύ λίγο και δίνεται κατ’ έτος. Έχετε δει ότι αυτά θα κατανέμονται σε πάνω από τριάντα κατηγορίες καλλιτεχνών; Δηλαδή ούτε ένας ανά κατηγορία; Δεν το θεωρείτε λίγο;

Γνωρίζω ότι δεκάδες αιτήσεις κάθε έτος απορρίπτονται. Οι άνθρωποι αυτοί είναι ευάλωτοι. Δεν θα προλάβουν οι περισσότεροι να ενισχυθούν ποτέ από το κράτος. Είναι πολλοί, δυστυχώς. Τουλάχιστον ας αυξήσουμε τον αριθμό και ας ορίσουμε πόσοι ανά κατηγορία θα μπορούν να παίρνουν αυτό το τιμητικό επίδομα, γιατί ας πούμε ο κλάδος των ηθοποιών είναι δέκα χιλιάδες άνθρωποι. Ένας άλλος κλάδος, επί παραδείγματι, των ανθρώπων που κάνουν κουκλοθέατρο είναι πάρα πολύ λίγοι.

Επίσης, ένα άλλο μεγάλο θέμα για μας τους καλλιτέχνες μετά την ενοποίηση όλων στον ΕΦΚΑ είναι ότι αυτοί που έχουν μπλοκάκι, δηλαδή δελτίο παροχής υπηρεσιών, με ειδική διάταξη όμως που τους εντάσσει στην εξαρτημένη εργασία αφού έβαζαν ένσημα του ΙΚΑ, βρέθηκαν εξαίφνης να αντιμετωπίζονται από τον ΟΑΕΔ ως ελεύθεροι επαγγελματίες και να χάνουν τα επιδόματα ανεργίας και τα εποχικά επιδόματα. Έχουμε κάνει ερώτημα στο Υπουργείο Εργασίας και από το ΣΕΗ και από την ΠΟΘΑ και περιμένουμε απάντηση με εγκύκλιο που θα διορθώνει αυτή τη μεγάλη αδικία.

Επίσης, η ενίσχυση των νέων ανθρώπων δεκαοκτώ και δεκαεννέα ετών με την ψηφιακή κάρτα των 150 ευρώ μοιάζει λίγο σαν να είναι ένα μικρό κερασάκι σε μια τούρτα που λιώνει. Δεν ενισχύεται έτσι με θεαματικό τρόπο ο πολιτισμός. Ο πολιτισμός χρειάζεται γενναίες επιδοτήσεις και επιχορηγήσεις, για να πάνε οι τέχνες μπροστά. Ο πολιτισμός είναι ο καθρέφτης μιας χώρας και αυτές τις μέρες βρίσκεται σε απόλυτη μιζέρια. Δίνονται μικρές επιδοτήσεις που δεν επαρκούν για τίποτα. Το ποσόν που εμπεριέχει η ψηφιακή αυτή κάρτα στους νέους λέτε να πάει προς τις τέχνες ή, κυρίως, προς τον τουρισμό ή για αγορά εισιτηρίων μεταφοράς; Δυστυχώς, με τα 150 ευρώ ετησίως δεν μένουν οι νέοι στην πατρίδα μας. Θα φύγουν και οι τελευταίοι.

Σας ευχαριστώ πολύ που με προτάξατε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την πολύ μεγάλη οικονομία του χρόνου.

Καλώ τώρα τον Βουλευτή της Νέας Δημοκρατίας κ. Γιώργο Σταμάτη για επτά λεπτά.

Στη συνέχεια ακολουθεί ο κ. Μιχαηλίδης, η κ. Καραγεωργοπούλου Ελένη από την Πλεύση Ελευθερίας, ο κ. Παπασωτηρίου Σταύρος, ο κ. Παπαναστάσης και πάει λέγοντας. Μετά θα δούμε. Είναι ο κ. Στύλιος και δυο-τρεις ακόμα. Έχουμε και δευτερολογίες. Εδώ θα είμαστε.

**ΚΩΝΣΤΑΝΤΙΝΟΣ ΧΗΤΑΣ:** Όχι, δεν έχουμε δευτερολογίες, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όποιος θέλει.

Τον λόγο, λοιπόν, έχει τώρα ο κ. Σταμάτης, πιστεύοντας ότι «ουκ εν τω πολλώ το ευ».

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Ειλικρινά, με το σημερινό νομοσχέδιο νομίζω ότι είναι και τιμή μου που προεδρεύετε εσείς. Δεν ξεχνάω ότι πριν από δέκα χρόνια στα δύσκολα χρόνια της οικονομικής κρίσης με πολλές καινοτόμες δράσεις στεκόμασταν δίπλα στους ευάλωτους πολίτες στην Ελευσίνα, στα Μέγαρα και ούτω καθεξής.

Κυρίες και κύριοι συνάδελφοι, επιτρέψτε μου να πάω λίγο τον χρόνο πίσω, αν ο ελληνικός λαός είχε αποφασίσει να δώσει ένα άλλο αποτέλεσμα και να είχε τον ΣΥΡΙΖΑ στην εξουσία. Σήμερα, λοιπόν, θα ερχόταν ο ΣΥΡΙΖΑ, θα ψηφίζαμε στη Βουλή το πρόγραμμά του, θα χαιρόντουσαν οι Έλληνες γιατί θα τους έδινε αυξήσεις και την επόμενη μέρα θα ερχόταν ένα νομοσχέδιο με το οποίο η βενζίνη θα είχε πάει 3 ευρώ, όλα τα προϊόντα θα είχαν αυξηθεί και θα είχε ξεζουμίσει για ακόμα μία φορά τη μεσαία τάξη.

Κοινωνική πολιτική, ευτυχώς ή δυστυχώς, δεν γίνεται έτσι. Γίνεται με πρόγραμμα. Η κοινωνική πολιτική στη χώρα μας απέδειξε ότι μόνο μέσω των επενδύσεων μπορεί να επιφέρει –κύριοι του ΚΚΕ, είμαστε και εμείς άνθρωποι του λαού, δεν είστε μόνο εσείς- ανάπτυξη μέσω της κοινωνίας.

Κι επειδή έχουμε την κακιά Δεξιά, όπως πολλές φορές ακούμε, ας πούμε, κύριε Υπουργέ, τι κάνει η κακιά Δεξιά. Εξακόσιες πενήντα χιλιάδες δημόσιοι υπάλληλοι θα πάρουν αυτό που θα έπρεπε να έχουν πάρει τόσα χρόνια, το οποίο δεν είχε καταστεί δυνατόν να γίνει και λόγω της οικονομικής κρίσης και λόγω του ότι η κυβέρνηση η προηγούμενη του ΣΥΡΙΖΑ δεν ήθελε να το κάνει. Η κακιά Νέα Δημοκρατία το κάνει μέσω του αφορολογήτου 1.000 ευρώ για κάθε παιδί που αφορά σχεδόν ενάμισι εκατομμύριο συμπολίτες μας. Αυτό για ποιους γίνεται; Γίνεται για τους λίγους ή γίνεται για τους πολλούς;

Και ξεχνάτε κάτι που είναι πολύ σημαντικό. Η προηγούμενη κυβέρνηση είχε θεσπίσει το επίδομα γέννησης, η προηγούμενη κυβέρνηση είχε αυξήσει τις θέσεις στους βρεφονηπιακούς σταθμούς και όλα αυτά έρχονται για να ενισχύσουν την οικογένεια, την οποία πολλοί επαίρονται ότι προστατεύουν, αλλά επί της ουσίας με δογματικές αντιλήψεις μπορούν μόνο να την καταστρέψουν. Και χαιρόμαστε πλέον που ζούμε σε μια ανοιχτή κοινωνία και ο καθένας μπορεί να αυτοδιαθέτει και το σώμα του και την ψυχή του όπως θέλει και να κάνει την οικογένεια που ίδιος επιλέγει. Το κράτος είναι υποχρεωμένο να στηρίζει την οποιαδήποτε οικογένεια.

Και επιτρέψτε μου να σας πω, ερχόμενος σε αυτό το νομοσχέδιο –και να δώσω συγχαρητήρια στην πολιτική ηγεσία του Υπουργείου- ότι αυτό είναι το πρώτο πράγμα που ψηφίζεται. Θα επακολουθήσουν κι άλλα πράγματα που δεν ψηφίζονται, όπως το 8% αύξηση στο ελάχιστα εγγυημένο επίδομα που θα έρθει με ΚΥΑ, το οποίο δεν το παίρνουν οι πλούσιοι συμπολίτες μας αλλά το παίρνουν διακόσιες χιλιάδες συμπολίτες μας που επί ΣΥΡΙΖΑ ήταν διακόσιες πενήντα χιλιάδες. Ο ΣΥΡΙΖΑ δεν είχε επιλέξει να τους διασυνδέσει με την εργασία. Και ξέρετε γιατί; Διότι τους ήθελε δέσμιους στα επιδόματα.

Προηγουμένως μια συνάδελφος, εκπρόσωπος του ΣΥΡΙΖΑ, είπε ότι έχουμε το πρόγραμμα «Σπίτι μου». Θέλει να στερήσουμε από τους ανθρώπους να φτιάξουν το σπίτι, αλλά θέλει να ζουν με ένα επίδομα στέγασης. Δεν θέλει αυτή η κατηγορία των συμπολιτών μας να αποκτήσει το δικό της σπίτι, να κάνει τη δική της οικογένεια αλλά να είναι στηριζόμενη από το κράτος με ένα επίδομα.

Και επιτρέψτε μου να σας πω ότι το επάρατο και κακό Ταμείο Ανάκαμψης έχει μέσα 166 εκατομμύρια, για όσους δεν το γνωρίζουν, για τους ωφελούμενους του ελάχιστου εγγυημένου εισοδήματος. Αυτό είναι για τους πολλούς ή είναι για τους λίγους; Προφανώς είναι για τους ανθρώπους που είναι στα όρια της φτώχειας, να εκπαιδευτούν, να επανεκπαιδευτούν και να διασυνδεθούν καλύτερα με την εργασία.

Αυτά σας τα αναφέρω για να δείτε ότι η Κυβέρνηση και πριν και μετά έχει ένα πολύ συγκεκριμένο σχέδιο, το οποίο όμως έχει έναν κοινό παρονομαστή. Πάμε με αυτά που έχουμε στα ταμεία, αυτά που βγαίνουν από την ανάπτυξη και όχι αυτά που βγαίνουν από την υπερφορολόγηση.

Κι επειδή είναι εδώ και κάποιοι εκπρόσωποι του ΠΑΣΟΚ, θέλω να σας πω κάτι και για τις εκατόν πενήντα χιλιάδες κοινωνικές κατοικίες, Το έχουμε ακούσει τριακόσιες χιλιάδες φορές. Η Ελλάδα επέλεξε στο Ταμείο Ανάκαμψης να βάλει εκατό κατοικίες, εβδομήντα στην Αθήνα και τριάντα στη Θεσσαλονίκη. Ξέρετε γιατί; Διότι πρέπει να κάνουμε ένα πιλοτικό πρόγραμμα για να δούμε πώς θα δουλέψει ο θεσμός της κοινωνικής κατοικίας στην Ελλάδα μετά το κλείσιμο του ΟΕΚ το 2012. Και ποια κοινωνική κατοικία θέλουμε; Πρέπει να μας πείτε. Αυτή που φτιάχνεις το σπίτι; Αυτή που πληρώνεις το ενοίκιο; Αυτή που ο ευάλωτος συμπολίτης μας δίνει κάτι και είναι ένα μέσο ένταξής του στην κοινωνία; Και στο τέλος της ημέρας υπάρχουν αυτά τα διαμερίσματα; Και ξέρετε πολύ καλά, γιατί ο κ. Ανδρουλάκης ήταν και πρώην Ευρωβουλευτής, ότι το Ταμείο Ανάκαμψης δεν είναι ΕΣΠΑ. Έχει άλλους κανόνες και πρέπει να πετυχαίνεις τους στόχους. Άρα, εμείς κάναμε ένα πρόγραμμα και ο νυν Υπουργός Οικονομικών και πρώην Εργασίας θεσμοθέτησε στη χώρα μας τον νόμο περί κοινωνικής κατοικίας.

Γιατί τα λέμε αυτά; Τα λέμε για να δείτε ότι την κοινωνική πολιτική, όταν θες να τη φτιάξεις, πρέπει να τη φτιάξεις με πολύ συγκεκριμένους κανόνες, με πολύ συγκεκριμένα χρήματα.

Αγαπητοί συνάδελφοι, η κοινωνική πολιτική στη χώρα μας παραδοσιακά γινόταν και γίνεται - ευελπιστούμε το μοντέλο να αλλάξει μέσω της ανάπτυξης- από τα λεφτά των Ελλήνων φορολογουμένων. Και εδώ πρέπει να είμαστε πολύ ειλικρινείς στον ελληνικό λαό. Νομίζω ότι το σημερινό νομοσχέδιο μας δείχνει ότι ένα υπεύθυνο κόμμα πηγαίνοντας προς τις εκλογές είπε την αλήθεια στους πολίτες, οι πολίτες το εμπιστεύτηκαν και έρχεται σήμερα να δώσει το στίγμα του με αυτό το νομοσχέδιο, έχοντας τα χρήματα στα ταμεία όχι από την υπερφορολόγηση των Ελλήνων πολιτών, αλλά μέσω της ανάπτυξης.

Φαίνεται, δυστυχώς, για κάποιους, ότι η ιστορία έχει αλλάξει και η κοινωνική πολιτική πλέον στη χώρα μας δεν αποτελεί παράδοση της Αριστεράς, αλλά της κεντροδεξιάς. Και ως γνωστόν, ακόμα και το ελάχιστο εγγυημένο εισόδημα που αφορά τους ευάλωτους συμπολίτες μας, στην Ευρώπη θεσπίστηκε από τους χριστιανοδημοκράτες. Έτσι θα προχωρήσουμε, με τέτοιου είδους πολιτικές όχι με φωνές αλλά με συγκεκριμένο πρόγραμμα, ώστε οι συμπολίτες μας και κυρίως οι πιο ευάλωτοι, να μπορούν να στηριχτούν. Νομίζω ότι το στίγμα της Κυβέρνησης και του Πρωθυπουργού σε αυτό το νομοσχέδιο δείχνει το τι θα επακολουθήσει γι’ αυτές τις ομάδες τα επόμενα τέσσερα χρόνια.

Όσον αφορά κάτι τελευταίο, επιτρέψτε μου να πω κάτι ως Γενικός Γραμματέας Πρόνοιας που ήμουν. Οι δημόσιοι υπάλληλοι στη χώρα μας είναι αξιόλογοι και πρέπει να τους στηρίξουμε μισθολογικά και να τους δώσουμε τη δυνατότητα να εξελιχθούν ακόμα περισσότερο. Νομίζω ότι η Κυβέρνηση αυτή μέσω του Υπουργού Εσωτερικών τα επόμενα χρόνια θα το κάνει, για να τιμήσει αυτούς τους ανθρώπους που όχι μόνο στήριξαν την περίοδο του κορωνοϊού, αλλά που στηρίζουν τη χώρα κάθε μέρα, διότι το κράτος είμαστε εμείς. Εννοώ τους πολίτες, όχι τη Νέα Δημοκρατία.

Σας ευχαριστώ πολύ. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για την οικονομία του χρόνου και για την ακρίβεια.

Θα καλέσω τώρα στο Βήμα τον Βουλευτή του ΠΑΣΟΚ - Κινήματος Αλλαγής κ. Σταύρο Μιχαηλίδη για επτά λεπτά.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ζούμε τραγικές μέρες για άλλη μία φορά στην Ελλάδα. Καίγεται για άλλη μία φορά, καίγονται συμπολίτες μας, χάνονται από τις φωτιές είτε στην κατάσβεση ή ως θύματα. Πολύ φοβούμαι ότι αυτό το τραγικό φαινόμενο αντιμετωπίζεται πια ως φαινόμενο ρουτίνας. Καλλιεργείται η άποψη ότι έτσι είναι τα πράγματα, καλοκαίρι έχουμε, κλιματική αλλαγή έχουμε, ασυνήθιστα υψηλές θερμοκρασίες έχουμε, θα έχουμε και φωτιές.

Τα γεγονότα και οι απίστευτες καταστροφές που βιώνουμε αυτά τα χρόνια αποδεικνύουν ότι τα πράγματα δεν σχεδιάζονται σωστά. Δεν εξηγείται διαφορετικά ότι η μία καταστροφική πυρκαγιά διαδέχεται την άλλη, προκαλώντας απίστευτη οδύνη, απελπισία και απογοήτευση. Είναι ολοφάνερο ότι όπου πιεστεί το διοικητικό σας σύστημα ο επιτελικός σχεδιασμός για τον οποίο επαίρεται η Κυβέρνηση σπάει σαν γυάλινη, παγωμένη επιφάνεια λίμνης. Αποκαλύπτεται χάος και διάλυση, είτε αυτό είναι οι σιδηρόδρομοι είτε είναι η διακομιδή ασθενών είτε η διάσωση στην ανοιχτή θάλασσα. Σταματώ εδώ για να μην αναφερθώ σε άλλα ζητήματα που άπτονται ευαίσθητων εθνικών θεμάτων.

Δύο άνθρωποι, δύο αξιωματικοί χάθηκαν πάλι στο καθήκον και άλλοι τρεις απ’ ό,τι μάθαμε ως θύματα αυτής της λαίλαπας. Οικογένειες πλημμυρίζουν πάλι από θλίψη και πόνο και όσο είναι στην επικαιρότητα αυτή η τραγωδία θα πλανάται από δηλώσεις υποψία ελπίδας. Είναι όμως βέβαιο ότι οι χαροκαμένες μανάδες, σύζυγοι και παιδιά γρήγορα θα νιώσουν τη μοναξιά, την εγκατάλειψη και το τέρας της γραφειοκρατίας στην προσπάθειά τους να σταθούν στα πόδια τους και να μεγαλώσουν τα ορφανά παιδιά τους.

Είναι επίσης βέβαιο ότι θα εκδοθεί πόρισμα από την επιτροπή διερεύνησης. Το θέμα είναι ότι αυτά που πρέπει, δεν θα καταγραφούν. Δεν θα καταγραφούν οι κυβερνητικές ευθύνες, δεν θα καταγραφούν προβλήματα στο πρόγραμμα προμηθειών και συντήρησης από τους περιορισμούς κονδυλίων, δεν θα καταγραφεί ούτε θα ειπωθεί αν επιβαρύνονται υπέρμετρα χειριστές, πληρώματα και τεχνικοί εδάφους κάποιες φορές μόνο και μόνο για επικοινωνιακούς λόγους και για αποφυγή πολιτικού κόστους.

Επιτρέψτε μου ένα σχόλιο με την ιδιότητα του πάλαι ποτέ αεροπόρου: Αν μπείτε, κύριοι της πολιτικής προστασίας, στον θάλαμο διακυβέρνησης ενός CL215 όπως αυτό που κατέπεσε τώρα, ιδιαίτερα σε πτήση πυρόσβεσης με συνθήκες των σημερινών και χθεσινών πυρκαγιών, ίσως καταλάβετε τι σημαίνει αυτοθυσία, μαρτύριο, ανθυγιεινή εργασία, τόλμη, πατριωτισμός και καθήκον, αλλά, βεβαίως, και τι σημαίνει πλημμελής διαχείριση τόσο μεγάλων καταστροφών. Κλείνω αυτό το θέμα εδώ με τη διαβεβαίωση ότι θα επανέλθουμε.

Κυρίες και κύριοι συνάδελφοι, κάποια σχόλια τώρα αναφορικά με το νομοσχέδιο που σήμερα εξετάζουμε. Θα μπω χωρίς πολλά σχόλια στις παρατηρήσεις μου, μια και από πλευράς των Βουλευτών του κόμματός μας έχει ειπωθεί ό,τι επιβάλλεται.

Μου δίνεται η ευκαιρία να υπενθυμίσω στον κύριο Υπουργό των Οικονομικών δύο, τρία πράγματα ταπεινά αλλά με ιδιαίτερη σημασία, κύριε Θεοχάρη, για τους κατοίκους της παραμεθορίου, τους κατοίκους των νησιών του βορειοανατολικού Αιγαίου.

Κύριε Υπουργέ, είμαι βέβαιος ότι γνωρίζετε καλά την οικονομική κατάσταση των νησιών της περιοχής σε σύγκριση με άλλες περιοχές της Ελλάδας εκ του γεγονότος ότι δεν τους έχει δοθεί κανένα ουσιαστικό κίνητρο για ανάπτυξη. Με άλλα λόγια η οικονομική ζωή ιδιαίτερα στον τόπο μου, τη Χίο, κινείται εκ των ενόντων. Την τουριστική κίνηση δημιουργούν, κυρίως, οι ομογενείς που μας επισκέπτονται το καλοκαίρι και οι γείτονες από την απέναντι πλευρά. Περιηγητές, κύριε Υπουργέ, από τρίτες χώρες ή από την Ευρώπη δεν υπάρχει ούτε ένας. Είναι το απόλυτο μηδέν. Είναι γνωστό ότι η κατάσταση επιδεινώνεται από την εσωστρέφεια και τη στασιμότητα που προκάλεσε και συντηρεί το μεταναστευτικό, ο πληθωρισμός κ.λπ.. Αυτά τα προβλήματα οφείλετε να τα λαμβάνετε υπ’ όψιν.

Κύριε Υπουργέ, θα σας πω μόνο δύο, τρία παραδείγματα γιατί τελειώνει ο χρόνος μου και δεν θέλω να τον υπερβώ.

Πρώτο παράδειγμα που έχει τεθεί από τους κατοίκους και τους υπαλλήλους της περιοχής μας: Δίνετε -και πολύ σωστά δίνετε- στους ένστολους αυτό το επίδομα, αυτή την αύξηση, που εσείς λέτε την ονομάζετε 30%. Ναι, στα 100 ευρώ, 30 ευρώ είναι 30%. Γιατί δεν το δίνετε και σε όλους τους δημοσίους υπαλλήλους αυτής της περιοχής; Τον χρόνο κοστίζει 300 με 350 ευρώ. Είναι όσο ένα εισιτήριο μετ’ επιστροφής για να πάνε κάποιοι που υπηρετούν σε αυτά τα ακριτικά νησιά να δουν τους γονείς τους.

Ένα άλλο θέμα, το οποίο τίθεται πάλι γι’ αυτή την περιοχή είναι το εξής: Δίνετε το επίδομα βιβλιοθήκης μόνο στους καθηγητές της τριτοβάθμιας εκπαίδευσης. Ξέρετε ότι αυτό το επίδομα το έπαιρναν και οι εκπαιδευτικοί της δευτεροβάθμιας και της πρωτοβάθμιας και ήταν σημαντικό βοήθημα το οποίο κόπηκε λόγω της κρίσης το 2011; Ερωτώ: Γιατί δεν το δίνετε στην παραμεθόρια αυτή περιοχή και στους εκπαιδευτικούς των άλλων βαθμίδων της εκπαίδευσης; Έχετε στο μυαλό σας εκπαίδευση δύο ταχυτήτων;

Και τελειώνω με το εξής: Έχετε υπ’ όψιν σας, κυρίες και κύριοι συνάδελφοι, κύριε Υπουργέ, ότι στη μέση του Αιγαίου βρίσκεται ένα νησί, το νησί των ηρωικών Ψαρών που βρίσκεται κοντά στον 25ο μεσημβρινό παράλληλο. Το τονίζω αυτό για τον 25ο μεσημβρινό παράλληλο, διότι θα το δούμε πολύ γρήγορα μπροστά μας όταν αρχίσουν να έρχονται θέματα εθνικού ενδιαφέροντος στη Βουλή.

Ξέρετε πόσους μονίμους κατοίκους έχουν τα Ψαρά, κύριε Θεοχάρη; Εκατόν πενήντα με εκατόν ογδόντα άτομα. Το ίδιο ισχύει και για τις Οινούσσες ανατολικά της Χίου με περίπου εκατόν πενήντα άτομα. Ο μέσος όρος ηλικίας είναι πάνω από εβδομήντα έτη. Τους έχετε με 24% ΦΠΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό μόνο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι ένα λεπτό. Ολοκληρώστε.

**ΣΤΑΥΡΟΣ ΜΙΧΑΗΛΙΔΗΣ:** Ξέρετε πόσα μαζεύετε ως Υπουργός; Περίπου 200 ευρώ την ημέρα. Με 200 ευρώ την ημέρα τούς έχετε εκεί και προσπαθούμε να τους κρατήσουμε με νύχια και με δόντια. Θα καταλάβετε την αξία τους αν σηκωθούν και αυτοί οι εκατόν ογδόντα άνθρωποι και φύγουν.

Και ένα τελευταίο.

**ΠΡΟΕΔΡΕΥΩΝ (Αθανάσιος Μπούρας):** Το προηγούμενο ήταν το τελευταίο. Ας μην πάμε σε νέο τελευταίο. Σας παρακαλώ, κύριε Μιχαηλίδη, κλείστε.

**ΣΤΑΥΡΟΣ ΜΙΧΑΗΛΙΔΗΣ:** Ένα λεπτό μόνο. Σας παρακαλώ. Παντού δώσατε δύο λεπτά.

**ΠΡΟΕΔΡΕΥΩΝ (Αθανάσιος Μπούρας):** Μία πρόταση πείτε μόνο.

**ΣΤΑΥΡΟΣ ΜΙΧΑΗΛΙΔΗΣ:** Ακούστε και για τους ναυτικούς.

Έναν νέο ναυτικό, κύριε Υπουργέ, που γυρίζει στην πατρίδα του να ξεκουραστεί τρεις, τέσσερις μήνες τον υποχρεώνετε από αυτά που έχει φέρει -μια και μιλάτε για νομοσχέδιο για τους νέους- να χαλάσει μέσω της πιστωτικής κάρτας το 30%. Σε τέσσερις μήνες ένας καπετάνιος που είναι είκοσι οκτώ, τριάντα χρονών και είναι ελεύθερος μπορεί να χαλάσει δεκαπέντε ή είκοσι χιλιάρικα; Δεν μπορεί να τα χαλάσεις γιατί μπορείς μόνο να ξοδέψεις σε ρύζια, μακαρόνια και ρούχα. Δεν θα τα χαλάσει. Τι κάνετε επειδή δεν μπορεί να τα χαλάσει; Του επιβάλλετε πρόστιμο 22%. Αυτή είναι η έγνοια σας για τη νεολαία!

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Μπορείτε να υποβάλετε για το θέμα αυτό μια επίκαιρη ερώτηση ή γραπτή και θα πάρετε απάντηση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τον λόγο τώρα έχει η Βουλευτής της Πλεύσης Ελευθερίας Ελένη Καραγεωργοπούλου στην Ανατολική Αττική, την οποία υπηρέτησα και εγώ για πολλά χρόνια, πριν χωριστεί σε ανατολική και δυτική, δηλαδή στο ενιαίο Υπόλοιπο Αττικής.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι Βουλευτές, σε αυτή την ωραία άδεια αίθουσα, ενώ βοά ο ήχος της οδύνης από την τραγική απώλεια των πιλότων μας αλλά και άλλων ανθρώπων, μέσα στην πληγή της συνεχιζόμενης φυσικής καταστροφής και εγώ πραγματικά νιώθω την οδύνη αυτή σαν μαχαίρι που βαθαίνει την πληγή μας με μένος και οργή.

Η θέση μας στο Κοινοβούλιο προσδίδει στον καθέναν από εμάς έναν πολύ δύσκολο ρόλο ευθύνης απέναντι στην κοινωνία. Οι λέξεις, οι τρόποι, τα έργα σε αυτόν τον χώρο έχουν ένα ειδικό βάρος. Το νόημα όλων μαζί οφείλει να δημιουργεί ουσιαστική παρέμβαση στην κατεύθυνση της εξέλιξης των πραγμάτων για την πρόοδο, την ευημερία, τη βελτίωση συνθηκών ζωής, την ασφάλεια των πολιτών υπό το πρίσμα του σεβασμού της ζωής, όπως οι θεμελιώδεις κανόνες του Συντάγματος έχουν ορίσει.

Και έρχομαι στο προκείμενο: Στην απαρχή της κοινοβουλευτικής περιόδου ο εξεταζόμενος νόμος αποτελεί ένα παράδειγμα φαινομενολογίας, μία άκρως επιφανειακή αλλά και υποκριτική παρέμβαση στην καθημερινή πραγματική ζωή των Ελλήνων.

Φαίνεται πως απασχολεί την Κυβέρνηση η επιβράβευση των Ελλήνων ιδιοκτητών με μικρή φοροαπαλλαγή ΕΝΦΙΑ 10% σε περίπτωση που ασφαλίσουν τα ακίνητά τους από τους κινδύνους φυσικών καταστροφών, αποκαλώντας ο Υπουργός μάλιστα τη σχετική ρύθμιση ως κίνητρο.

Στην ακρόαση φορέων παρέστη η γενική διευθύντρια της Ένωσης Ασφαλιστικών Εταιρειών Ελλάδας κ. Παπασπυροπούλου. Εξήγησε με ποιον τρόπο θα διοχετεύονται οι πληροφορίες από τις ασφαλιστικές εταιρείες στην ΑΑΔΕ σε σχέση με τα ασφαλισμένα ακίνητα, ώστε να παρέχονται οι εκπτώσεις που αναλογούν στους φορολογούμενους. Εδώ πρέπει να εστιάσει κανείς στον έμμεσο τρόπο με τον οποίο για μία ακόμη φορά αναγορεύετε τις θυγατρικές των τραπεζών εταιρείες σε συνεργάτες της Κυβέρνησης, ρυθμιστές της οικονομίας και της ηλεκτρονικής καταγραφής της περιουσίας, προθερμαίνοντας το πεδίο των ακινήτων για άσκηση νέας νομοθετικής πολιτικής από θέση σημαίνουσα του ρόλου που τους απονέμετε στη διαρροή δεδομένων της ιδιωτικής σφαίρας των Ελλήνων προς τον ελεγκτικό μηχανισμό του κράτους. Πρόκειται τελικά για προαίρεση ή μήπως εντέλει για αρχική προαίρεση και μετά υποχρέωση;

Στην ίδια αυτή θεματική ενότητα της ασφάλισης κτηρίων με ιδιωτική πρωτοβουλία και αντάλλαγμα τη μείωση του ΕΝΦΙΑ αποκρύπτετε επιμελώς την έκθεση ΟΟΣΑ για βιώσιμη ανάπτυξη, που ζητά να θεσμοθετηθεί και να εφαρμοστεί η ασφάλιση της ακίνητης περιουσίας υποχρεωτικά. Μάλιστα σημειώνεται στην ίδια έκθεση πως οι κρατικές αποζημιώσεις για ζημιές από φυσικές καταστροφές στην Ελλάδα είναι πολύ υψηλές και η δημιουργία ασφαλίστρων θα ελαχιστοποιήσει τους οικονομικούς κινδύνους.

Ποιες είναι, λοιπόν, οι πραγματικές προθέσεις σας; Με ποια κριτήρια, επίσης, θα κατηγοριοποιηθούν τα ασφάλιστρα όταν στη χώρα μας τα περισσότερα κτίσματα είναι κατά κόρον μεγάλης παλαιότητας και σε πολλές περιοχές, όπως στη Λαυρεωτική, υπάρχουν πολλά διατηρητέα κτήρια και ιστορικά μνημεία; Πάλι οι ασφαλιστικές εταιρείες θα έχουν την εξουσία να κερδοσκοπούν σε βάρος των νοικοκυριών; Και όλο αυτό με την κάλυψη της πολιτείας, όπως συμβαίνει και με την πρακτική των τραπεζών; Και αποζητάτε συμμάχους σε πολιτικές νέας εξουθένωσης των Ελλήνων στοχοποιώντας τους μόχθους και τους κόπους της ζωής τους, τη στέγη, το δικαίωμα στην ιδιοκτησία, όπως ήδη συμβαίνει με την επαίσχυντη νομοθεσία των νόμων περί αυθαιρέτων, που στραγγαλίζουν τους ιδιοκτήτες απαγορεύοντας τις μεταβιβάσεις ακινήτων αν προηγουμένως δεν έχει εκδοθεί η ηλεκτρονική ταυτότητα κτηρίου, στην οποία πολύ φοβάμαι πως σκανδαλωδώς θα προσθέσετε μία ακόμα υποχρέωση, αυτήν της ασφάλισης του κτηρίου, εκβιάζοντας το αποτέλεσμα της μεταβίβασης από την υποχρέωση και όχι από την προαίρεση τελικά της ασφάλισης.

Δεύτερο σημείο στο οποίο εστιάζω στον νόμο στα λίγα λεπτά που έχω την ευκαιρία και πρέπει να πω αυτά που σκέπτομαι ως χρήσιμα και παραγωγικά για τη συνέχεια του διαλόγου σε άλλη χρονική στιγμή και με αφορμή κάποιο άλλο νομοσχέδιο θα υποθέσω.

Δικαίωμα στη στέγη και πρόγραμμα «Σπίτι μου». Σε ένα αβέβαιο περιβάλλον, με έναν καταιγισμό από νέες συνθήκες που μεταβάλλουν διαρκώς τα οικονομικά δεδομένα στη χώρα πώς είναι δυνατόν να σχεδιάσει ένας νέος άνθρωπος τη ζωή του στηριζόμενος στη φαινομενικά διευκολυντική πολιτική των προνομιακών δανείων; Πώς μπορείτε να εξασφαλίσετε ότι ένας νέος εργαζόμενος θα έχει δουλειά και αύριο, θα έχει τις ίδιες απολαβές; Η μέχρι και σήμερα αντιμετώπιση των τραπεζών σάς διαψεύδει. Η εμπειρία έχει καταδείξει ότι οι πρώτοι που βιώνουν την αντανάκλαση της βύθισης της οικονομίας με οποιονδήποτε τρόπο είναι οι δανειολήπτες. Σε αυτούς δεν μετακυλίετε διαρκώς το βάρος από την ενεργειακή κρίση, από την ιλιγγιώδη αύξηση των επιτοκίων; Τι έχετε πράξει για την προστασία τους όταν ολοένα και κάθε μέρα, κάθε λεπτό που περνάει, περισσότεροι από την κατηγορία των οφειλετών μπαίνουν στη λίστα των «κόκκινων δανείων» εξαιτίας της άνευ προηγουμένου καταχρηστικής πρακτικής των εταιρειών διαχείρισης δανείων και των δανειστριών τραπεζών;

Πώς μπορεί κανείς να εμπιστευθεί την κυβερνητική σας πολιτική της δήθεν στήριξης όταν δεν μπορείτε να εγγυηθείτε τη διατήρηση της περιουσίας που θα αποκτήσει ένας νέος άνθρωπος χωρίς πραγματική υποδομή κράτους που εγγυάται κατά τους συνταγματικούς κανόνες την προστασία της ιδιοκτησίας; Η εν λόγω διαδικασία σήμερα αφορά σε διεκπεραίωση τυπική, χωρίς ουσιαστική σκοπιμότητα.

Τρίτο σημείο. Ανάμεσα σε άλλα σκοπείτε δήθεν την ανακούφιση μιας μερίδας συνταξιούχων από απαλλαγές σε φαρμακευτικές δαπάνες. Γιατί όχι σε μεγαλύτερη ομάδα συνταξιούχων όταν είναι διαπιστωμένο ότι είναι αδύνατο να ανταποκριθούν στα έξοδα της βασικής ανάγκης διαβίωσης, βιώνοντας καθημερινά τον εξευτελισμό από τις ατελείωτες ουρές αναμονής σε επιτροπές, ΕΦΚΑ, δημόσια νοσοκομεία και ων ουκ έστιν αριθμός περιπτώσεων, ενδεικτικό της ολιγωρίας έως και της απουσίας του κράτους πρόνοιας σε βάρος της αξιοπρέπειας και της ζωής; Αλήθεια, γνωρίζετε πόσοι ηλικιωμένοι με παραπληγίες πεθαίνουν αβοήθητοι γιατί οι επιτροπές που δήθεν αποφασίζουν για την έγκριση των σχετικών επιδομάτων δεν συνεδριάζουν παρά μετά από χρόνια από την κατάθεση της σχετικής αίτησης, ώστε πλέον οι αιτούντες έχουν αποβιώσει;

Η ποιότητα ζωής στην οποία στοχεύει αυτό το σχέδιο νόμου υπονομεύεται από τη στάση σας συνολικά. Τα προσωρινά μέτρα market pass, η αύξηση μισθού 70 ευρώ είναι παντελώς υποκριτικό να θεωρείτε ότι συμβάλλουν στο κλίμα γαλήνης, εμπέδωσης της ασφάλειας που παρέχει η οικονομική ζωή ώστε να αντιμετωπιστεί το πρόβλημα της υπογεννητικότητας και κατ’ επέκταση το δημογραφικό. Γιατί πολύ απλά τα πραγματικά παραδείγματα αναιρούν την εξαγγελθείσα ανακούφιση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Κύριε Υπουργέ, οι συνεχιζόμενες αυξήσεις στην τροφική αλυσίδα, στις τιμές της ενέργειας ανεξέλεγκτα, η ιλιγγιώδης αύξηση των δόσεων των στεγαστικών δανείων και η παντελής απουσία πρόβλεψης πολιτικής παρέμβασης στην ασυδοσία των τραπεζών δεν αφήνουν καμμία αμφιβολία ότι η ολιγωρία σας είναι εκκωφαντική και αυτό που εγκληματικά εκτυλίσσεται σε βάρος της κοινωνίας με την ανοχή και την παράλειψη λήψης ειλικρινών μέτρων παρέμβασης δεν μας επιτρέπει να συναινέσουμε στη μεθοδολογία με την οποία επιχειρείτε να προσεγγίσετε το πρόβλημα επιβίωσης των Ελλήνων.

Δεν θα κουράσω άλλο το Σώμα με περισσότερες παρατηρήσεις, αλλά η όλη θεώρηση του τρόπου αντιμετώπισης των αναγκών για ριζική αλλαγή στην οικονομία μάς βρίσκει ιδιαίτερα προβληματισμένους. Το παρόν νομοσχέδιο αποτελεί μια ανεπιτυχή προσπάθεια επίλυσης των προβλημάτων, σε μία εποχή που απαιτεί περισσότερο από ποτέ να ενθαρρύνετε την κοινωνία, να δώσετε αισιοδοξία με κίνητρα και παροχές που θα ήταν ικανά να δικαιολογούν εσάς να επιχαίρετε για όσα επικοινωνείτε ως δήθεν επιτυχή και κατάλληλα μέτρα.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Σταύρος Παπασωτηρίου για επτά λεπτά. Και μένουν άλλοι τρεις συνάδελφοι, ο κ. Παπαναστάσης, ο κ. Στύλιος και ο κ. Αποστολάκης. Και μετά θα πάρουν για δευτερολογία ελάχιστα λεπτά όποιοι εκ των ειδικών αγορητών ή εισηγητών το επιθυμούν.

Ορίστε, κύριε Παπασωτηρίου, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο η νέα Κυβέρνηση της Νέας Δημοκρατίας υλοποιεί άμεσα τις μισές από τις οικονομικές της δεσμεύσεις, δεσμεύσεις κοστολογημένες προεκλογικά, με ακρίβεια και διαφάνεια. Το λέω αυτό, γιατί η Νέα Δημοκρατία ήταν το μόνο κόμμα -ξαναλέω, το μοναδικό κόμμα- που κατέθεσε στον ελληνικό λαό αναλυτικό πρόγραμμα τού τι θα κάνει μετά τις εκλογές τεκμηριωμένα, με πολύ συγκεκριμένα δημοσιονομικά στοιχεία, ένα πρόγραμμα φτιαγμένο με τεχνοκρατική επάρκεια, ειλικρίνεια και διαφάνεια. Το υπογραμμίζω, γιατί η Νέα Δημοκρατία αποτελεί τη μοναδική εξαίρεση και όχι τον κανόνα ανάμεσα στα πολιτικά κόμματα. Άλλωστε από τους υπολοίπους όσα ακούσαμε προεκλογικά ήταν είτε φανταστικές υποσχέσεις είτε ακοστολόγητες προτάσεις είτε αλληλοαναιρούμενες εξαγγελίες.

Χαρακτηριστικά παραδείγματα ο ΣΥΡΙΖΑ και το ΠΑΣΟΚ που με συνεχή «είπα ξείπα» άλλαζαν διαρκώς τους προϋπολογισμούς των προγραμμάτων τους μόλις γινόταν η οποιαδήποτε κριτική η οποία αποκάλυπτε τη γύμνια και την ανεπάρκεια της Αντιπολίτευσης. Αυτή την παντελή έλλειψη αξιοπιστίας την έκρινε τελικά ο ελληνικός λαός, ο οποίος τιμώρησε αυστηρά τους πονηρούς πολιτευτές που κατέβηκαν στις εκλογές με το σύστημα «με λένε Ρίζο και όπως θέλω τα γυρίζω». Δεν είμαι όμως τόσο βέβαιος ότι το μήνυμα των πολιτών έχει ληφθεί από όλους και πολύ περισσότερο πως έχει γίνει κατανοητό.

Κύριε Υπουργέ, παρ’ όλα αυτά θέλω να ελπίζω ότι σήμερα θα έχουμε μια συζήτηση διαφορετική από εκείνη της προεκλογικής περιόδου. Μιλώντας με την επιστημονική μου ιδιότητα, αυτή του οικονομολόγου αλλά και του ανθρώπου ο οποίος διαχειρίστηκε επί τριάμισι χρόνια δημόσια οικονομικά, θεωρώ πως ο μόνος τρόπος για να προσεγγίσουμε σοβαρά τέτοια θέματα είναι μέσα από ακριβείς και αξιόπιστους αριθμούς. Γι’ αυτόν τον λόγο είναι πολύ σημαντική η θεσμοθέτηση με το παρόν νομοσχέδιο της κοστολόγησης των προγραμμάτων των πολιτικών κομμάτων από το Ελληνικό Δημοσιονομικό Συμβούλιο, μια ανεξάρτητη διοικητική αρχή.

Πρόκειται φυσικά για μέτρο προαιρετικό, το οποίο θα βοηθήσει τα κόμματα που θα το υιοθετήσουν να συντάξουν πιο εμπεριστατωμένα προεκλογικά προγράμματα αλλά ταυτόχρονα αποτελεί και κίνδυνο για τους κάθε λογής λαϊκιστές που πλέον θα εκτίθενται δημόσια και ανεπανόρθωτα.

Κυρίες και κύριοι συνάδελφοι, επειδή η Κυβέρνηση του Κυριάκου Μητσοτάκη μιλά με συγκεκριμένα νούμερα και κυρίως με έργα, θα ήθελα να σταθώ πρώτα απ’ όλα στις πρόσθετες εισοδηματικές ενισχύσεις που έρχονται από 1-1-2024 με την αύξηση των μισθών των δημοσίων υπαλλήλων και τη συνολική αναμόρφωση του μισθολογίου τους κατά 700 εκατομμύρια ευρώ, συμπεριλαμβανομένης της κάλυψης των ασφαλιστικών τους εισφορών.

Το μέτρο αυτό το οποίο ισοδυναμεί με ετήσια αύξηση των αποδοχών κατά 6,8% εντάσσεται στον φιλόδοξο στόχο που έθεσε ο ίδιος ο Κυριάκος Μητσοτάκης προεκλογικά, την αύξηση δηλαδή των μισθών δημόσιου και ιδιωτικού τομέα πάνω από 25% εντός της επόμενης τετραετίας. Το παρόν νομοσχέδιο μέσα από τις προβλεπόμενες μισθολογικές ωριμάνσεις και για το δημόσιο θα οδηγήσει σε μέσους μισθούς ύψους 1.500 ευρώ έως το 2027.

Εμείς στη Νέα Δημοκρατία, κυρίες και κύριοι συνάδελφοι της Αντιπολίτευσης, όχι μόνο δεν αμφιβάλλουμε για την υλοποίηση του στόχου αυτού, αλλά με βάση τα μεγάλα επιτεύγματα της προηγούμενης θητείας, είμαστε απολύτως βέβαιοι ότι θα επιτευχθεί και μάλιστα, γρηγορότερα από το αναμενόμενο.

Θυμίζω μερικές μόνο από τις πρόσφατες εισοδηματικές ενισχύσεις που έφερε η προηγούμενη κυβέρνηση της Νέας Δημοκρατίας στους δημοσίους υπαλλήλους, όπως είναι η κατάργηση της εισφοράς αλληλεγγύης, η κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων και βέβαια, η αναπροσαρμογή του ειδικού μισθολογίου των είκοσι χιλιάδων γιατρών του ΕΣΥ.

Με την ίδια λογική του «τα είπαμε προεκλογικά, τα κάναμε άμεσα πράξη», το συζητούμενο νομοσχέδιο συμπεριλαμβάνει σειρά και άλλων οικονομικών παροχών και ελαφρύνσεων, όπως είναι η αύξηση από 1-1-2024 του αφορολόγητου κατά 1.000 ευρώ για κάθε παιδί που αφορά περισσότερους από ένα εκατομμύρια τριακόσιες χιλιάδες φορολογούμενους, η μείωση του ΕΝΦΙΑ κατά 10% για όσες κατοικίες ασφαλίζονται για σεισμό, πυρκαγιά και πλημμύρες, η θέσπιση από την 1η Σεπτέμβρη του Youth Pass ύψους 150 ευρώ για νέους δεκαοκτώ και δεκαεννέα ετών, ενός μόνιμου μέτρου που αφορά διακόσιες χιλιάδες νέους, η παράταση της ενίσχυσης του market pass για επιπλέον τρεις μήνες μέχρι τον Οκτώβριο του 2023, η αύξηση του επιδόματος ιδιαίτερων συνθηκών των στελεχών των Ενόπλων Δυνάμεων και των Σωμάτων Ασφαλείας που είναι έγγαμοι ή έχουν παιδιά, η αύξηση κατά 30% του επιτηδεύματος παραμεθορίου που αφορά πάνω από είκοσι μία χιλιάδες στελέχη των Ενόπλων Δυνάμεων, του Λιμενικού, της Ελληνικής Αστυνομίας και του Πυροσβεστικού Σώματος, καθώς και η οριστική απαλλαγή από τη συμμετοχή στη δαπάνη φαρμάκων διακοσίων χιλιάδων πρώην δικαιούχων του ΕΚΑΣ.

Είναι σημαντικό να επισημάνουμε με αυτήν την ευκαιρία και τη συμμόρφωση του δημοσίου με τελεσίδικες δικαστικές αποφάσεις που αφορούν το μισθολόγιο των μελών ΔΕΠ. Έτσι αναπροσαρμόζονται αναδρομικά από 7-10-2022 οι αποδοχές όλων των καθηγητών πανεπιστημίων, οι οποίες λαμβάνουν πρόσθετες αυξήσεις, πέραν, δηλαδή, των αυξημένων παροχών που περιλαμβάνει το νέο μισθολόγιο. Έτσι θεσπίζεται ειδικό επίδομα βιβλιοθήκης με συνολική μεσοσταθμική αύξηση αμοιβών κατά 10% για δωδεκάμισι χιλιάδες δικαιούχους.

Πρόκειται για ουσιαστικές παρεμβάσεις υπέρ του διδακτικού ερευνητικού προσωπικού της χώρας μας που έρχονται σε συνέχεια πολιτικών ενίσχυσης της ακαδημαϊκής κοινότητας, τις οποίες εφάρμοσε η προηγούμενη κυβέρνηση της Νέας Δημοκρατίας. Θυμίζω τις νέες ερευνητικές ευκαιρίες που δημιουργήθηκαν σε σύμπραξη με τον ιδιωτικό τομέα, για την ανάπτυξη της τεχνολογίας και της καινοτομίας από τα ελληνικά πανεπιστήμια αλλά και τις διεθνείς εκπαιδευτικές συνεργασίες τους που πλέον αποδίδουν νέα έσοδα και εξαιρετικές συνέργειες σε παγκόσμιο επίπεδο.

Κύριε Υπουργέ, όπως είπε και ο Πρωθυπουργός, το σημερινό σχέδιο νόμου είναι μόνο η αρχή, ακολουθούν και άλλα σημαντικά μέτρα που θα νομοθετηθούν στο άμεσο μέλλον, όπως το νέο φορολογικό πλαίσιο για τους ελεύθερους επαγγελματίες και τις επιχειρήσεις, η επέκταση του μπόνους παραγωγικότητας σε ολόκληρο το δημόσιο αμέσως μετά την πιλοτική εφαρμογή του, η σταδιακή κατάργηση του τέλους επιτηδεύματος για όλους μέχρι το 2027 και η μείωση των τεκμηρίων στη φορολόγηση των φυσικών προσώπων.

Κύριε Πρόεδρε, επιτρέψτε μου, κλείνοντας…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κλείστε.

**ΣΤΑΥΡΟΣ ΠΑΠΑΣΩΤΗΡΙΟΥ:** Να πω δυο λόγια για τους πιλότους της Πολεμικής Αεροπορίας, τους πιλότους του Καναντέρ που έπεσε χθες, οι οποίοι χάθηκαν εκτελώντας υπό αντίξοες συνθήκες το καθήκον τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Καλείται στο Βήμα τώρα ο Βουλευτής του Κομουνιστικού Κόμματος Ελλάδας, ο κ. Νικόλαος Παπαναστάσης, για επτά λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Αναλυτικά τις θέσεις του Κομμουνιστικού Κόμματος Ελλάδας για το νομοσχέδιο ανέπτυξε ήδη ο ειδικός αγορητής του Κομμουνιστικού Κόμματος, ο Μανώλης Συντυχάκης. Κατήγγειλε ότι τα μέτρα που περιλαμβάνει το νομοσχέδιο είναι μέτρα εξαπάτησης της λαϊκής οικογένειας, ιδίως των νέων ανθρώπων, καλλιτεχνών, λογοτεχνών, δημοσίων υπαλλήλων, πανεπιστημιακών και ερευνητών, υπαξιωματικών και αξιωματικών των Ενόπλων Δυνάμεων, πυροσβεστών, προσωπικού Λιμενικού και Αστυνομίας.

Ειδικά γι’ αυτές τις τελευταίες κατηγορίες, τις Ένοπλες Δυνάμεις και τα Σώματα Ασφαλείας, τα περισσότερα άρθρα που έφτασαν σήμερα εδώ αφορούν ελάχιστους και δεν ακουμπούν τις προσδοκίες για επίλυση χρονιζόντων αιτημάτων των αξιωματικών και υπαξιωματικών των Ενόπλων Δυνάμεων. Είναι ένα έργο που το ξαναείδαν τον Φλεβάρη που μας πέρασε στο νομοσχέδιο του Υπουργείου Άμυνας με τον ωραίο τίτλο: «Μέριμνα υπέρ του προσωπικού των Ενόπλων Δυνάμεων», που από τη μια η Κυβέρνηση τούς καλλιεργούσε προσδοκίες -και ακόμα συνεχίζει να το κάνει- και από την άλλη, μοίραζε χάντρες και καθρεφτάκια, τίποτε δηλαδή.

Ουσιαστικά τι θέλει; Θέλει να τους κρατήσει σε ομηρία και μέσω αυτού να τους χειραγωγεί. Κάποια στιγμή όμως οι μάσκες πέφτουν και αυτό το ξέρουν πάρα πολύ καλά τα στελέχη των Ενόπλων Δυνάμεων.

Το Κομμουνιστικό Κόμμα Ελλάδας είναι το μόνο κόμμα που έχει αναλυτικές, επεξεργασμένες και δημοσιοποιημένες θέσεις γι’ αυτούς τους ανθρώπους, για τους υπαξιωματικούς και τους αξιωματικούς των Ενόπλων Δυνάμεων, αλλά και τις οικογένειές τους. Κι αυτό το γνωρίζουν πολύ καλά στα στρατόπεδα. Είναι θέσεις που η συντριπτική τους πλειοψηφία αποτελείται από τα αιτήματα των ίδιων των συνδικαλιστικών τους σωματείων, πρωτοβάθμιων και δευτεροβάθμιων.

Το ΚΚΕ, έχει καταθέσει εκατοντάδες κοινοβουλευτικές ερωτήσεις για ζητήματα που όλοι αυτοί διεκδικούν λύσεις διαχρονικά. Όλα αυτά τα αιτήματα η Κυβέρνηση τα προσπερνά απαξιωτικά. Υποκριτικά σήμερα τούς λέει ότι τους νοιάζεται. Ψεύδεται ασύστολα.

Αν νοιάζεται, ας επαναφέρει τώρα τον δέκατο τρίτο και δέκατο τέταρτο μισθό. Ας πληρώσει την υπερωριακή και νυκτερινή τους απασχόληση. Ας αυξήσει τους μισθούς στους χαμηλόβαθμους υπαξιωματικούς και αξιωματικούς. Ας κάνει δίκαιη τη μοριοδότηση, όπου αυτή ρυθμίζει συνθήκες διαβίωσης, όπως είναι για παράδειγμα η στέγαση στα στρατιωτικά οικήματα. Ας τους δώσει στολές και άρβυλα. Ούτε τέτοια δεν τους δίνει. Όσο κοστίζει μια στολή στρατηγού κοστίζει και μια στολή υπαξιωματικού. Μόνο που ο στρατηγός αμείβεται με χιλιάρικα και ο υπαξιωματικός με κατοστάρικα. Εκεί τους σπρώχνουν.

Λέει επίσης η Κυβέρνηση ότι θωρακίζει την Αστυνομία, γιατί νοιάζεται για την ασφάλεια του λαού. Αν νοιάζεται για τον λαό, να καταργήσει τώρα το πλαίσιο αυτής της υπηρεσίας, που είναι προσανατολισμένο στη λαϊκή καταστολή και τη βία.

Ας γίνει μάθημα η πρόσφατη ακύρωση στην πράξη της Πανεπιστημιακής Αστυνομίας. Την κατήργησαν οι κινητοποιήσεις των φοιτητικών συλλόγων.

Στην ίδια κυβερνητική μέριμνα για τον λαό εντάσσεται και η χρήση του Λιμενικού Σώματος. Νοιάζεται η Κυβέρνηση και εδώ για τον λαό. Πώς νοιάζεται όμως; Νοιάζεται, επιτρέποντας στο Λιμενικό Σώμα να τσακίζει τους ναυτεργάτες που διεκδικούν τα δίκια τους κόντρα στους εφοπλιστές, που ήδη τούς έχει δώσει φοροαπαλλαγές συνταγματικά κατοχυρωμένες, πάμφθηνα καύσιμα και βολικά για την κερδοφορία τους ακτοπλοϊκά εισιτήρια που γονατίζουν όμως, είτε τους κατοίκους των νησιών είτε τους τουρίστες.

Ας μας πει επίσης η Κυβέρνηση τι μέτρα πήρε για να σταματήσει τις βίαιες, απάνθρωπες και επικίνδυνες για τη ζωή ταλαιπωρημένων ανθρώπων επαναπροωθήσεις προσφύγων, τι μέτρα παίρνει η Κυβέρνηση για να αποτρέπει τραγικά γεγονότα, όπως η ενδεχόμενη ευθύνη του Λιμενικού στο ναυάγιο της Πύλου, όπως διαβάζουμε σε ελληνικά και ξένα μέσα μαζικής ενημέρωσης –γιατί δεν υπάρχουν και άλλα στοιχεία- με εκατοντάδες πνιγμένα γυναικόπαιδα. Δεν κάνει τίποτα. Κι αυτό γιατί η πολιτική της Κυβέρνησης και η πολιτική όλων όσοι τη στηρίζουν, ΣΥΡΙΖΑ, ΠΑΣΟΚ αλλά και των άλλων κομμάτων, στηρίζουν τον κανονισμό του Δουβλίνου και την κοινή δήλωση Ευρωπαϊκής Ένωσης – Τουρκίας για το μεταναστευτικό-προσφυγικό από τον Μάη του 2016.

Η κορύφωση της κυβερνητικής υποκρισίας: Δεν μπορεί πλέον η Κυβέρνηση να κρύψει τα αποκαΐδια του σάπιου κράτους της. Έχει τεράστιες ευθύνες, όπως τεράστιες είναι και οι ευθύνες των άλλων κομμάτων που κυβέρνησαν, γιατί δεν έχουν πάρει ουσιαστικά μέτρα για να λυθούν τα προβλήματα πυροπροστασίας και πυρόσβεσης. Αρνούνται να δεχτούν τις σχετικές προτάσεις του Κομμουνιστικού Κόμματος.

Εμείς σμίγουμε τη φωνή μας με τη φωνή των πυροσβεστών, αναδεικνύουμε αδιάλειπτα τη μειωμένη χρηματοδότηση από τον κρατικό προϋπολογισμό, την υποστελέχωση υπηρεσιών, την ύπαρξη διαφορετικών εργασιακών σχέσεων και τα λοιπά.

Επισημαίνουμε συνεχώς τα προβλήματα των Καναντέρ. Ξεπερνούν τα σαράντα πέντε χρόνια πτητικού έργου. Αντιμετωπίζουν ελλείψεις σε ανταλλακτικά. Επιβεβαιωθήκαμε με τον πιο τραγικό τρόπο χθες. Τι έχει κάνει η Κυβέρνηση για όλα αυτά; Τίποτε απολύτως. Επιδόματα των 50 ευρώ, τριήμερα πένθη στις ένοπλες δυνάμεις, συλλυπητήρια και μετά η βολική λήθη.

Πού είναι ο δέκατος τρίτος και ο δέκατος τέταρτος μισθός των πυροσβεστών; Πού είναι η ένταξη του επαγγέλματός τους στα βαρέα, ανθυγιεινά και επικίνδυνα; Αν αυτό ίσχυε, ο πυροσβέστης που έχασε τη ζωή του προχθές στη Μακεδονία σήμερα ενδεχομένως να ήταν με την οικογένειά του.

Και σαν να μην έφταναν όλα αυτά, η Κυβέρνηση το τερματίζει. Παίρνει στρατιώτες -αν είναι δυνατόν- και πυροσβέστες αυτή την περίοδο και τους βάζει οδηγούς στο ΕΚΑΒ. Αποδυναμώνει ακόμα περισσότερο την πυροσβεστική υπηρεσία.

Στα άρθρα τώρα του υπό συζήτηση σχεδίου νόμου, που ενδιαφέρουν ένοπλες δυνάμεις και σώματα ασφαλείας. Γίνεται ένα τσουβάλιασμα ευεργετούμενων, όχι τυχαίων κατά την άποψή μας. Βλέπουμε να ομογενοποιούνται ανασφάλιστοι αγωνιστές της Εθνικής Αντίστασης -όπως τους αποκαλείτε- θύματα τρομοκρατικών ενεργειών, δικαιούμενοι πολεμικής σύνταξης.

Ποιοι είναι όλοι αυτοί; Είναι αυτοί που πολέμησαν στον Γράμμο εναντίον του ηρωικού Δημοκρατικού Στρατού; Είναι όσοι πολέμησαν στα σύνορα της Ελλάδας που βρίσκονται όμως στην Κορέα; Μήπως είναι οι άθλιοι πραξικοπηματίες της Κύπρου του 1974; Τελικά ποιους θέλει η Κυβέρνηση να χρηματοδοτήσει; Ας το πει ανοιχτά. Εμείς αυτά τα θολά άρθρα τα καταψηφίζουμε.

Από όλα αυτά γίνεται φανερό ότι λαός και εργαζόμενοι δεν πρέπει να εφησυχάζουν. Οι κομμουνιστές και οι κομμουνίστριες είναι στην πρώτη γραμμή, σε μέγιστη ετοιμότητα και πρωτοπόρα δράση σε όλα τα επίπεδα. Αυτό φάνηκε περίτρανα αυτές τις μέρες στα διάφορα μέτωπα των καταστροφικών πυρκαγιών, με τους κομμουνιστές να είναι αδιάλειπτα στην πρώτη γραμμή.

Σήμερα, από την εξέλιξη των τοποθετήσεων, επιβεβαιώνεται η θέση του Κομμουνιστικού Κόμματος ότι και σε αυτή τη Βουλή θα είναι η μόνη λαϊκή εργατική αντιπολίτευση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Θα καλέσω τώρα τον Βουλευτή της Νέας Δημοκρατίας κ. Στύλιο, ο οποίος αν και Ηπειρώτης, θα μιλήσει λακωνικά. Ουκ εν τω πολλώ το ευ, αλλά εν τω ευ το πολύ.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε. Θα προσπαθήσω.

Κυρίες και κύριοι συνάδελφοι, η σκέψη όλων μας είναι στους πιλότους μας που έπεσαν στο καθήκον. Τιμούμε τη θυσία τους με βαθιά ευγνωμοσύνη και έχουμε με σεβασμό τα μάτια μας στραμμένα στους πυροσβέστες μας, στα στελέχη των Σωμάτων Ασφαλείας και των Ενόπλων Δυνάμεων, που δίνουν και αυτή τη στιγμή τη μάχη με τη φωτιά.

Η κλιματική κρίση είναι μια πραγματικότητα, απειλεί τις ζωές, τις περιουσίες, τον φυσικό πλούτο της πατρίδας μας. Είναι μια μεγάλη δοκιμασία που καλούμαστε να αντιμετωπίσουμε. Απειλεί και τον πρωτογενή τομέα και την επισιτιστική του ασφάλεια. Η Κυβέρνηση έχει σχέδιο και εργάζεται με συνέπεια και αποφασιστικότητα για την εφαρμογή του.

Αγαπητοί συνάδελφοι, ένα μήνα μετά τις εκλογές με το νομοσχέδιο που συζητούμε σήμερα εκπληρώνουμε το 50% των προεκλογικών μας δεσμεύσεων. Αυτό είναι πράξη συνέπειας απέναντι στους πολίτες. Η φράση «το είπαμε, το κάναμε» δεν είναι σύνθημα. Είναι η βάση στην οποία χτίζεται η σχέση εμπιστοσύνης ανάμεσα στους πολίτες και την Κυβέρνηση της Νέας Δημοκρατίας.

Το σημερινό νομοσχέδιο προβλέπει αυξήσεις μισθών και συντάξεων, θεσπίζει επιδόματα και κίνητρα αποδοτικότητας, εισάγει διατάξεις για την καλύτερη οργάνωση και λειτουργία του κράτους, θεσμοθετεί φοροελαφρύνσεις. Κυρίως όμως αποδεικνύει πως μια φιλελεύθερη οικονομική πολιτική, που προσελκύει επενδύσεις και δημιουργεί πλούτο, μπορεί να στηρίξει, πραγματικά, την κοινωνία και τα εισοδήματα των πολιτών.

Πιστεύουμε ότι στέρεη και σοβαρή κοινωνική πολιτική γίνεται μόνο μέσα από τη δημιουργία πλεονάσματος με την ορθολογική και δίκαιη αναδιανομή του, όχι με υπερφορολόγηση της μεσαίας τάξης, όχι με δανεικά από τις επόμενες γενεές. Γι’ αυτό και η πρόβλεψη για την κοστολόγηση των προγραμμάτων των κομμάτων είναι μια ουσιαστική θεσμική παρέμβαση. Μας φέρνει πιο κοντά στην υπευθυνότητα, τη σοβαρότητα, τον ορθολογισμό.

Κυρίες και κύριοι συνάδελφοι, το κόστος των παρεμβάσεων του νομοσχεδίου φτάνει το 1,1 δισ. ευρώ το χρόνο, σε βάθος τετραετίας τα 4,4 δισεκατομμύρια ευρώ, χρήματα που κατευθύνονται στους νέους, στις οικογένειες, στους δημόσιους υπαλλήλους, στα στελέχη των Ενόπλων Δυνάμεων και των Σωμάτων Ασφαλείας, στους πανεπιστημιακούς, στους συνταξιούχους.

Θέλω να σταθώ ιδιαίτερα στον δημόσιο τομέα. Για πρώτη φορά μετά από δεκατέσσερα χρόνια όλοι οι δημόσιοι υπάλληλοι θα δουν καθαρές αυξήσεις έως και 800 ευρώ τον χρόνο, χωρίς αστερίσκους ή αποκλεισμούς.

Εδώ όμως αξίζει να σημειωθεί και κάτι άλλο εξίσου σημαντικό για μας. Η ανάγκη για μια αποτελεσματική δημόσια διοίκηση επιτυγχάνεται δίνοντας κίνητρα στους υπαλλήλους και το καταφέρνουμε αυτό, το κάνουμε πράξη με αύξηση κατά 30% του επιδόματος θέσεων ευθύνης. Αυτή η πρωτοβουλία, όπως και η διάταξη που καθιερώνει τη χρήση της ψηφιακής υπογραφής στους ελέγχους της ΑΑΔΕ, δείχνουν στην κυριολεξία τι κράτος θέλουμε, ένα κράτος σύγχρονο, ψηφιακό, με θεσμούς, με δομές, με διαφάνεια, ένα κράτος αποτελεσματικό.

Κυρίες και κύριοι, με το παρόν νομοσχέδιο στηρίζεται η παιδεία, η οικογένεια, η πατρίδα. Στηρίζουμε τους νέους μας. Και εξηγούμαι: Για την παιδεία δίνονται αυξήσεις που φτάνουν το 10% στους καθηγητές και ερευνητές των πανεπιστημίων. Η αναβάθμιση της παιδείας περνά μέσα από την οικονομική στήριξη και ενίσχυση των επιστημόνων μας.

Για την οικογένεια αυξάνεται το επίδομα τέκνων. Αυξάνεται κατά 1.000 ευρώ το αφορολόγητο ανά παιδί.

Επεκτείνεται το Market Pass κατά τρεις μήνες και επεκτείνεται και σε περισσότερα προϊόντα.

Μειώνεται 10% ο ΕΝΦΙΑ για όσους ασφαλίζουν τα κτήριά τους.

Οι πρώην δικαιούχοι του ΕΚΑΣ απαλλάσσονται από την εισφορά στα φάρμακα.

Δίνεται αύξηση άνω του 7% σε εννιάμισι χιλιάδες συνταξιούχους του μικρού δημοσίου.

Η στήριξη της οικογένειας είναι ένα βήμα για την αντιμετώπιση του δημογραφικού, αυτού του μεγάλου εθνικού ζητήματος.

Θα αναφερθώ τώρα στην πατρίδα. Στηρίζουμε τις γυναίκες και τους άνδρες των Ενόπλων Δυνάμεων και των Σωμάτων Ασφαλείας.

Δίνουμε αυξήσεις στα επιδόματα παραμεθορίου και ιδιαίτερων συνθηκών καθώς και μια σειρά από άλλες διατάξεις.

Είπα ότι επενδύουμε στους νέους μας, διότι στέλνουμε ένα ξεκάθαρο μήνυμα, τους στηρίζουμε, να μείνουν εδώ στην Ελλάδα, στην πατρίδα μας, να εργαστούν στον τόπο τους. Για τον σκοπό αυτό διπλασιάζονται οι πόροι του προγράμματος το «Σπίτι Μου» και επιπλέον γίνεται μόνιμο το youth pass, ώστε διακόσιες χιλιάδες νέοι δεκαοχτώ έως δεκαεννέα ετών να λάβουν μέσα στο Σεπτέμβρη 150 ευρώ.

Κυρίες και κύριοι συνάδελφοι, ο Πρωθυπουργός Κυριάκος Μητσοτάκης μίλησε για την ενίσχυση των εισοδημάτων των πολιτών, ως ένα από τα στοιχήματα αυτής της τετραετίας. Με αυτό το νομοσχέδιο στηρίζονται τα εισοδήματα χιλιάδων εργαζομένων και συνταξιούχων κι αυτό γίνεται με τρόπο δημοσιονομικά υπεύθυνο. Είναι μια πολιτική σύγχρονη και προοδευτική, μια αλλαγή κουλτούρας και πολιτικής συμπεριφοράς, ένα ακόμα βήμα στη σύγκλιση μας με την Ευρώπη.

Η Ελλάδα μπορεί να κοιτάζει το μέλλον με αυτοπεποίθηση, με σιγουριά, με αισιοδοξία, με ελπίδα.

Αγαπητοί συνάδελφοι, σας καλώ να υπερψηφίσετε αυτό το σημαντικό νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Στύλιο, γιατί, πράγματι, ήταν συνεπής στην οικονομία του χρόνου.

Και ολοκληρώνουμε τον μακρύ κατάλογο των ομιλητών συναδέλφων με τον Βουλευτή του ΣΥΡΙΖΑ - Προοδευτική Συμμαχία, κ. Ευάγγελο Αποστολάκη για επτά λεπτά.

Ορίστε, κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αρχικά θέλω να εκφράσω τη βαθιά μου οδύνη για το τραγικό δυστύχημα στην Κάρυστο. Τα ειλικρινή μου συλλυπητήρια και την αμέριστη συμπαράστασή μου στην οικογένεια του Σμηναγού Χρήστου Μουλά και του Ανθυποσμηναγού Περικλή Στεφανίδη που έπεσαν εν ώρα καθήκοντος. Επίσης τα ειλικρινή μου συλλυπητήρια στην οικογένεια του άτυχου σαρανταενάχρονου κτηνοτρόφου από την Εύβοια που χάθηκε στις φωτιές. Είναι αλήθεια ότι τα στελέχη των Ενόπλων Δυνάμεων, οι γυναίκες και οι άντρες επιτελούν το καθήκον τους με αυταπάρνηση.

Και θέλω να σας θυμίσω. Όπου η πολιτεία καλείται να αντιμετωπίσει μια δύσκολη κατάσταση, επιστρατεύονται τα στελέχη των Ενόπλων Δυνάμεων. Στο προσφυγικό οι Ένοπλες Δυνάμεις, στις φωτιές οι Ένοπλες Δυνάμεις, στο πρόγραμμα εμβολιασμού οι Ένοπλες Δυνάμεις. Ακόμη και για τον αποχιονισμό της Αττικής Οδού οι Ένοπλες Δυνάμεις.

Κάποια στιγμή πρέπει έμπρακτα η πολιτεία να τους το αναγνωρίσει. Ας πούμε, τα 600 ευρώ που δόθηκαν στα Σώματα Ασφαλείας, θα πρέπει να δοθούν και στα στελέχη των Ενόπλων Δυνάμεων επειδή με τον έναν ή τον άλλο τρόπο κατέλαβαν τουλάχιστον τις ίδιες προσπάθειες. Περιμένουμε, λοιπόν, το νέο μισθολόγιο για τα στελέχη των Ενόπλων Δυνάμεων.

Αναφορικά με το υπό συζήτηση σχέδιο νόμου του Υπουργείου Οικονομικών, θα ήθελα να σταθώ στα εξής σημεία ειδικού ενδιαφέροντος του Υπουργείου Άμυνας. Ξεκινάω με το άρθρο 57. Όπως γνωρίζετε, είναι ένα ζήτημα που το είχα χειριστεί προσωπικά, αφορά στα ναυπηγεία Σκαραμαγκά και στους εργαζόμενους, αφορά το πρόγραμμα των υποβρυχίων του Πολεμικού Ναυτικού και χάρη στο νόμο του 2014 έχουμε σήμερα υποβρύχια.

Συνεπώς, σήμερα προκύπτουν κάποια εύλογα ερωτήματα. Πρώτον, η μεταβίβαση των ναυπηγείων Σκαραμαγκά έχει ολοκληρωθεί, γιατί συνεχίζει το δημόσιο, εν προκειμένω το Πολεμικό Ναυτικό, να καλύπτει τις συμβάσεις και τους μισθούς των εργαζομένων;

Δεύτερον, η μισθοδοσία των εργαζομένων είναι περίπου στο 1 εκατομμύριο ευρώ ανά μήνα. Τα υπόλοιπα 10 εκατομμύρια ευρώ καλύπτουν λειτουργικά έξοδα; Θέτω ένα ερώτημα και περιμένω απάντηση. Πόσο είναι το κόστος ενοικίασης του χώρου των ναυπηγείων; Πότε θα προχωρήσει ο ιδιώτης στην πρόσληψη προσωπικού, ώστε να δημιουργηθούν επιτέλους νέες θέσεις εργασίας;

Θυμίζω ότι ως ΣΥΡΙΖΑ - Προοδευτική Συμμαχία είχαμε καταθέσει και συνεχίζουμε να υποστηρίζουμε την τροπολογία για την πρόσληψη των εργαζομένων στο Πολεμικό Ναυτικό και στο Λιμενικό Σώμα για την περίπτωση που δεν απορροφηθούν από τη νέα διοίκηση τα ναυπηγεία Σκαραμαγκά.

Θέλω εδώ να σας θυμίσω ότι η ολοκλήρωση των υποβρυχίων έγινε με τις προσπάθειες που κατέβαλε το προσωπικό του Πολεμικού Ναυτικού και το προσωπικό των ναυπηγείων Σκαραμαγκά. Δεν πρέπει, λοιπόν, να τους ξεχνάμε.

Όμως δεν θα σταθώ μόνο σε αυτό το ζήτημα. Η Νέα Δημοκρατία έταζε προεκλογικά ότι θα φέρει ένα νέο ειδικό μισθολόγιο για τους ένστολους. Τι βλέπουμε στο νομοσχέδιο; Βλέπουμε μια αύξηση των 15 ευρώ στο επίδομα ειδικών συνθηκών εγγάμων και στα 30 ευρώ στο επίδομα παραμεθορίου. Δεν αφορούν στο σύνολο του προσωπικού αλλά μόνο σε έγγαμους με τέκνα ή χωρίς και σε όσους είναι σε παραμεθόριες περιοχές. Ενώ οι συνθήκες εργασίας είναι ίδιες για όλους, ο άτεκνος και ο άγαμος υφίστανται διάκριση.

Εν συνεχεία, επιτρέψτε μου να εστιάσω και στις θέσεις ευθύνης. Η οριζόντια αύξηση του επιδόματος θέσης ευθύνης διαμορφώνεται στο 30% σε στρατιωτικούς και υπαλλήλους του δημοσίου. Είναι μια μικρή αύξηση επειδή είναι ήδη χαμηλή η βάση υπολογισμού του. Συνεπώς, δεν είναι επαρκής.

Δεν θα μπορούσα να μην αναφερθώ στις συντάξεις των αναπήρων πολέμου ειρηνικής περιόδου και αμάχου πληθυσμού. Το άρθρο 3 προβλέπει αύξηση των συντάξεων, όμως μειώνεται δραστικά ο συντελεστής καθορισμού της σύνταξης που σχετίζεται με το βασικό μισθό του ανθυπολοχαγού.

Για παράδειγμα, η βασική σύνταξη αναπήρου με ποσοστό αναπηρίας 40% ανέρχεται σήμερα στο ποσό των 498 ευρώ. Η Κυβέρνηση με το παρόν σχέδιο νόμου μειώνει τον συντελεστή υπολογισμού της σύνταξης και συνεπώς η σύνταξη θα αποτιμάται στα 537 ευρώ. Άρα μιλάμε για μια αύξηση μόλις 39 ευρώ. Θα πρέπει, λοιπόν, να παραμείνει ο βασικός συντελεστής και να χορηγηθούν οι πραγματικές αυξήσεις, προσαρμοσμένες τιμαριθμικά με βάση τον πληθωρισμό.

Ένα άλλο ζήτημα είναι οι αμοιβές των καθηγητών στρατιωτικών σχολών. Ενώ πληρούν τα ίδια ακαδημαϊκά κριτήρια, υφίσταται μισθολογική διάκριση μεταξύ των καθηγητών ΑΣΕΙ και των καθηγητών ΑΕΙ. Η διαφορά στις αμοιβές τους φτάνει από 194 έως 337 ευρώ. Θα πρέπει να αρθεί αυτή η ανισότητα.

Τέλος, στο άρθρο 6 παραλείπονται οι ναρκαλιευτές του Στρατού Ξηράς, δηλαδή το πολιτικό και στρατιωτικό προσωπικό παρ’ όλο που έχουν και συνεχίζουν να αναγνωρίζουν διπλά εξάμηνα, πληρώνοντας αντίστοιχες εισφορές, δεδομένου ότι οι ένστολοι ναρκαλιευτές είναι πάρα πολύ λίγοι.

Οι μόνιμοι υπάλληλοι ναρκαλιευτές, δηλαδή, το πολιτικό προσωπικό, ανέρχονται σήμερα σε μόλις επτά άτομα σε όλη την επικράτεια. Συνεπώς, η επιβάρυνση θα είναι ελάχιστη, αλλά θεωρώ ότι πρέπει να υπάρξει πρόβλεψη.

Κλείνοντας, θα πω ότι πρέπει να λάβουμε σοβαρά υπ’ όψιν ότι οι στρατιωτικοί ανήκουν στο χαμηλόμισθο προσωπικό του δημοσίου, με βάση τις αποφάσεις του Συμβουλίου της Επικρατείας. Ουσιαστικά οι συνολικές αυξήσεις που θα δουν κυμαίνονται μεταξύ 4% έως και 10%. Αυτά τα ποσοστά αύξησης δεν ανταποκρίνονται στις πραγματικές οικονομικές τους ανάγκες, δεδομένου ότι έχουν υποστεί ήδη μια σειρά μειώσεων που οφείλονται στις άμεσες και έμμεσες περικοπές στον μισθό τους.

Δεν πρέπει να ξεχνάμε πως ο πληθωρισμός είναι διψήφιος στα βασικά είδη, όπως στα τρόφιμα και πρώτης ανάγκης, δηλαδή εκεί που ξοδεύουν τον μισθό τους τα στελέχη των Ενόπλων Δυνάμεων. Θα πρέπει οι αυξήσεις να επιτυγχάνονται με γνώμονα την αυτόματη ετήσια τιμαριθμική προσαρμογή. Αυτοί οι άνθρωποι υπηρετούν την πατρίδα νύχτα μέρα με αυταπάρνηση και όπου χρειαστεί, δίνοντας ακόμα και τη ζωή τους, όπως στο πρόσφατο δυστύχημα με το πυροσβεστικό αεροσκάφος.

Συνεπώς, το ελάχιστο που θα πρέπει να γίνει είναι να αναγνωρίζεται η προσφορά τους στην πατρίδα εμπράκτως και να αμείβονται επαρκώς, να μπορούν να ζουν με αξιοπρέπεια τις οικογένειές τους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στο χρόνο.

Πάμε στο τελευταίο στάδιο της διαδικασίας. Πολλοί εκ των εισηγητών και ειδικών αγορητών δήλωσαν ότι δεν επιθυμούν δευτερολογία. Εγώ όμως είμαι υποχρεωμένος -ξεκινώντας από το τέλος, από τα μικρότερα σε κοινοβουλευτική δύναμη κόμματα- να ρωτήσω. Είδα πως θέλει να μιλήσει ο κ. Χουρδάκης.

Παρακαλώ, κύριε Χουρδάκη, έχετε τον λόγο για τη δευτερολογία σας. Θα δώσω πέντε λεπτά για τη δευτερολογία.

**ΜΙΧΑΗΛ ΧΟΥΡΔΑΚΗΣ:** Ό,τι και να δώσετε νομίζω ότι δεν θα το χρειαστώ.

Θα ήθελα να τονίσω ότι η εποπτεία ασκείται από τον Υπουργό και όχι από το Υπουργείο. Σας παρακαλώ και προτείνω να το διορθώσετε. Είναι στο άρθρο 1 για την ΕΥΔΑΠ και την ΕΥΑΘ. Αν δεν το ξέρετε εσείς, θα το ξέρουν οι σύμβουλοί σας.

Επίσης, στη μεταβατική αυτή διάταξη καλό θα είναι να υπάρχει ρητή κατάργηση του άρθρου 197Α του ν.4389/2016 και όχι απλώς μια γενικόλογη τοποθέτηση ότι ό,τι αντίθετο καταργείται. Να σας θυμίσω ότι είναι διάταξη με την οποία επιχειρήθηκε να παρακαμφθεί η κρίση της Ολομέλειας για το ότι το νερό είναι κοινωνικό αγαθό, τελεί υπό τη διαχείριση αμιγώς κρατικής οντότητας και όχι από οντότητα που θα στοχεύει στην επίτευξη κέρδους.

Είμαστε πολύ χαρούμενοι που επιστρέφει και η ΕΥΑΘ και το δημόσιο αγαθό του νερού σε δημόσιο έλεγχο. Θεωρούμε ότι είναι μια μικρή νίκη ή μεγάλη νίκη της Πλεύσης Ελευθερίας και των πολιτών, που από το 2014 και με το δημοψήφισμα που έγινε στη Θεσσαλονίκη, με συντριπτικό ποσοστό άνω του 90% δήλωσαν την αντίθεσή τους σε αυτό και για αυτόν τον λόγο, αυτό είναι ένα από τα τέσσερα άρθρα της τροπολογίας που έφερε το Υπουργείο Οικονομικών, τα οποία η Πλεύση Ελευθερίας ψηφίζει θετικά, ήτοι το 64, το 68, το 69 και το 70 στην καινούργια εκτύπωση που μας φέρατε.

Αντίθετα, ψηφίζουμε αρνητικά στο 65 και στο 66 και δηλώνουμε «παρών» στο 67 και στο 71.

Η ώρα είναι 1.52΄ και είναι απορίας άξιο που διαδικαστικά θέματα που έθεσα σήμερα κατά τις 11.30΄ φάνηκε ότι δεν ελήφθησαν καθόλου υπ’ όψιν. Πολύ σύντομα να πω ότι το διαδικαστικό πρόβλημα με παράλληλη λειτουργία της Ολομέλειας και επιτροπών αντιβαίνει τον Κανονισμό. Να ληφθεί υπ’ όψιν και να συζητηθεί στη Διάσκεψη των Προέδρων, να δίδεται μεγαλύτερη σημασία στους χρόνους προετοιμασίας για τα νομοσχέδια, να μην υπάρχει βιασύνη, να έχουμε τον χρόνο και τη δυνατότητα για μεγαλύτερες και περισσότερες συνεδριάσεις στις Διαρκείς Επιτροπές, να μην έρχονται τροπολογίες, να ενημερωνόμαστε, να, να, να. Τίποτα από όλα αυτά δεν έχει ληφθεί υπ’ όψιν.

Αντίθετα, στις λίγες εβδομάδες που συμμετέχω, ως Βουλευτής, στο Κοινοβούλιο βλέπω ότι υπάρχει μια ομογενοποίηση συμπεριφοράς μάλλον προσβλητική προς τον θεσμό. Όπου μας συμφέρει επικαλούμαστε αποφάσεις της Διάσκεψης των Προέδρων. Δηλαδή αναφέρθηκε ότι θα «συζητηθεί σε μία συνεδρίαση» και ως εκ τούτου «δεν μπορούμε να διακόψουμε» και είμαστε ήδη δεκαεπτά ώρες και διατρέχουμε αυτή τη συνάντηση. Όμως, όταν ζητάμε να τηρηθεί ο Κανονισμός και να μην υπάρχει παράλληλη συνεδρίαση επιτροπών και Ολομέλειας, αυτό δεν γίνεται δεκτό. Άρα, όπου και όπως μας συμφέρει.

Επίσης, με έκπληξη -σας παρακαλώ, κύριε Θεοχάρη!- ακούω να επαινούνται όλες αυτές τις μέρες όσοι ξεπερνούν τον χρόνο μόνο για ένα, για δύο ή για τρία λεπτά, ένα στα πέντε, 20%, δύο στα επτά, 28%, τρία στα δέκα, 30%. Αυτό δεν είναι για να λέμε «μπράβο». Μπράβο να λέμε, όταν κάποιος τελειώσει, όπως τελείωσα εγώ το πρωί, στα δεκατριάμισι λεπτά αντί στα δεκαπέντε.

Αν, λοιπόν, εμείς δεν τηρούμε βασικούς κανόνες, πώς περιμένουμε από τους πολίτες να τηρούν κανόνες και να ακολουθούν τους νόμους; Είμαστε απαράδεκτοι και βάζω το «είμαστε», παρ’ όλο που εγώ δεν είμαι, δεν ανήκω σε αυτή την κατηγορία, δεν έχω υποστεί τον μιθριδατισμό από τον οποίο οι περισσότεροι από εσάς διακατέχεστε.

Επίσης, ακούω: «Δεν πειράζει. Το ξανακάναμε μέχρι τις 2.00΄, μέχρι τις 3.00΄». Προχθές, ο κ. Οικονόμου σε μια επιτροπή είπε: «Κανένα πρόβλημα που αυτά τα δύο Μέρη Γ΄ και Δ΄ είναι άσχετα και αναρμόδια η επιτροπή. Έχει ξαναγίνει». Και επειδή είναι η πρώτη φορά; Ας είναι η τελευταία.

Ας αρχίσουμε να στεκόμαστε στο ύψος των περιστάσεων και να λειτουργούμε με τον τρόπο που πρέπει να λειτουργούμε.

Ενδεχομένως, σας ακούγονται πολύ ακαδημαϊκά αυτά, επειδή είμαι καθηγητής, αλλά έτσι πρέπει να λειτουργούμε. Πρέπει να είμαστε το παράδειγμα.

Έχω πάρα πολύ θυμό, και όλοι στην Πλεύση Ελευθερίας έχουμε θυμό για όλα αυτά που συμβαίνουν. Μέχρι τώρα έχετε συνηθίσει να διαγκωνίζονται οι Βουλευτές σε κορώνες, σε ακροατήριο κομματικό που προσπαθούν να προσελκύσουν, με εύηχα και ατακαδόρικα σχόλια. Σπανίως, όμως, χρήσιμα. Φτάνει!

Σας παρακαλώ, σας εκλιπαρώ, όταν γυρίσουμε όλοι από τις θερινές διακοπές να συμφωνήσουμε σε έναν άλλο τρόπο λειτουργίας του Κοινοβουλίου, ο οποίος θα αρέσει και σε αυτούς που μας ψηφίζουν.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για την οικονομία του χρόνου.

Μόνο επειδή έχετε επαναλάβει τρεις φορές αυτό το θέμα της παράλληλης συνεδρίασης…

**ΜΙΧΑΗΛ ΧΟΥΡΔΑΚΗΣ:** Και δέκα, μέχρι να μας απαντήσετε!

**ΠΡΟΕΔΡΕΥΩΝ (Αθανάσιος Μπούρας):** Δέκα. Απλώς να σας πω να διαβάσετε το άρθρο 36 παράγραφος 2 του Κανονισμού. Απλώς όταν, όπως σήμερα, συζητείται σχέδιο νόμου του Υπουργείου Οικονομικών, μπορεί να συνεδριάζει η Μορφωτικών Υποθέσεων. Διαβάστε το άρθρο 36 παράγραφος 2. Να το διαβάσω εγώ να το ακούσετε; «Με εξαίρεση επείγουσα περίπτωση, οι συνεδριάσεις των Διαρκών Επιτροπών δεν πρέπει να συμπίπτουν με συνεδριάσεις της Ολομέλειας και του Τμήματος διακοπής των εργασιών της Βουλής, όταν συζητούνται θέματα της αρμοδιότητάς τους». Αυτό λέει η παράγραφος 2 του άρθρου 36.

**ΜΙΧΑΗΛ ΧΟΥΡΔΑΚΗΣ:** Γίνεται επιδερμικά.

**ΠΡΟΕΔΡΕΥΩΝ (Αθανάσιος Μπούρας):** Δηλαδή δεν θα μπορούσαμε να λειτουργούμε έτσι, και πιστέψτε με εμένα που έχω μια μακρά εμπειρία στη Βουλή ότι δεν θα ήταν δυνατόν. Βλέπετε: Λίγες μέρες είστε εδώ και πόση δουλειά γίνεται! Και αν είναι δυνατόν και φτάσαμε εδώ! Εσείς βάλατε τον χρόνο 1.52΄ και εγώ τώρα το βάζω 1.55΄ και έχουμε ακόμα διαδικασία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κατ’ εξαίρεση, λοιπόν.

**ΠΡΟΕΔΡΕΥΩΝ (Αθανάσιος Μπούρας):** Όμως, εν πάση περιπτώσει, υπάρχει ο Κανονισμός ο οποίος μας οδηγεί και μας καθοδηγεί.

Τα άλλα τρία κόμματα, τέσσερα και εσείς, τα επόμενα, δηλαδή η Νίκη, η Ελληνική Λύση, οι Σπαρτιάτες και το Κομμουνιστικό Κόμμα Ελλάδος δήλωσαν ότι δεν επιθυμούν δευτερολογία. Δεν ξέρω αν το ΠΑΣΟΚ επιθυμεί.

Ορίστε, κύριε Κουκουλόπουλε, έχετε τον λόγο για τη δική σας δευτερολογία.

**ΠΑΡΙΣ ΚΟΥΚΟΥΛΟΠΟΥΛΟΣ:** Είναι η τροπολογία, κύριε Πρόεδρε, για την οποία θέλω να πω ότι είναι ένα υπόδειγμα κακής νομοθέτησης, γιατί προφανώς, ως επείγουσα διάταξη, ψηφίζουμε άπαξ και όχι τα ξεχωριστά άρθρα. Έτσι δεν είναι; Και βέβαια, έχει μείζονες διατάξεις. Έχει η διάταξη για το αεροδρόμιο, διάταξη για την επιστροφή ΕΥΑΘ - ΕΥΔΑΠ. Έχει διάταξη για μέτρα στις πληγείσες από τις πυρκαγιές περιοχές. Έχει την παράταση της προθεσμίας των φορολογικών δηλώσεων, όπου θεωρώ ότι συμβάλαμε με την ερώτησή μου πριν από εννέα μέρες, που ζητήσαμε αυτή την παράταση. Όλα αυτά είναι σε ένα άρθρο όπου εκβιαστικά πρέπει κανείς να ψηφίσει ναι ή όχι. Προφανώς, δεν μπορούμε να ψηφίσουμε ούτε ναι ούτε όχι για πολύ απλούς λόγους.

Προφανώς, συμφωνούμε με τα άρθρα για τους πληγέντες, για τους πυρόπληκτους. Προφανώς, συμφωνούμε με την παράταση των φορολογικών δηλώσεων. Προφανώς, το ΠΑΣΟΚ συμφωνεί με την επιστροφή ΕΥΑΘ - ΕΥΔΑΠ. Είναι απολύτως καθαρή η στάση μας, γιατί είμαστε το κόμμα που αναδείξαμε την παραχώρηση δέκα χιλιάδων εκατόν δεκαεννιά ακινήτων στο Υπερταμείο. Εμείς το αναδείξαμε τον Σεπτέμβρη του 2018 και το επαναφέραμε πάρα πολλές φορές στην προηγούμενη Σύνοδο της Βουλής για να υπάρξουν βελτιώσεις σε αυτόν τον τομέα και δεν θα σταματήσουμε να μαχόμαστε, γιατί είναι ζήτημα αρχής, είναι ζήτημα καίρια αναπτυξιακό να επανέλθει η δημόσια περιουσία στην Ελλάδα. Ήταν μια από τις οδυνηρές συνέπειες του τρίτου μνημονίου η εκχώρηση της δημόσιας περιουσίας στο Υπερταμείο και η ίδια η σύσταση του Υπερταμείου.

Αντίστροφα το αεροδρόμιο για εμάς -θα το ξέρουν αρκετοί στην Αίθουσα και πολύ περισσότεροι έξω από την Αίθουσα- έχει έναν εμβληματικό χαρακτήρα για το ΠΑΣΟΚ. Από τότε που με τον Ανδρέα Παπανδρέου έγινε επαναδιαπραγμάτευση μιας απαράδεκτης αποικιακής σύμβασης παραχώρησης στους Γερμανούς, το δημόσιο όφελος έχει ανέλθει μέχρι σήμερα σε εκατοντάδες. Ίσως έχει υπερβεί και το δισεκατομμύριο λόγω της αυξημένης κίνησης του αεροδρομίου το δημόσιο όφελος από τότε μέχρι τώρα από την αλλαγή των συμβάσεων και συγκρουστήκαμε έντονα με την κυβέρνηση του ΣΥΡΙΖΑ, όταν έκανε αλόγιστα και εντελώς επιπόλαια μια παράταση σύμβασης, χωρίς να αξιοποιεί τις δυνατότητες που η σύμβαση του 1995 είχε κάνει, την οποία είχε καταγγείλει τότε σφοδρά και ο κ. Βορίδης, αλλά η Κυβέρνηση θέλει σήμερα να αντιγράψει αυτό που έκανε τότε ο ΣΥΡΙΖΑ.

Προφανώς, δεν μπορούμε να ψηφίσουμε, λοιπόν, αυτή τη διάταξη.

Έτσι, λοιπόν, για να το πω συγκεκριμένα, κύριε Πρόεδρε, στην τροπολογία που ψηφίζουμε, όπως έχει διαμορφωθεί τώρα, με το χαρτί που μόλις τώρα μας διανεμήθηκε, το άρθρο 64 προφανώς το υπερψηφίζουμε, είναι η επιστροφή της ΕΥΔΑΠ και της ΕΥΑΘ. Στα άρθρα 65 και 66 ψηφίζουμε «όχι». Στα άρθρα 67, 68, 69 και 70 ψηφίζουμε «ναι». Και στο άρθρο 71 ψηφίζουμε «όχι».

Ολοκληρώνω, λέγοντας ότι σήμερα η Κυβέρνηση ασχολήθηκε -όχι οι παριστάμενοι Υφυπουργοί ομολογώ, και ευχαριστώ για την αναγνώριση της δουλειάς που τόνισε και ο Πρόεδρος της επιτροπής, ο κ. Βρούτσης, ο οποίος έκανε, πραγματικά, μια πολύ καλή δουλειά, και συνυπογράφω και εγώ αυτή τη διαπίστωση, στην επιτροπή μας, στο πλαίσιο του δυνατού των αρμοδιοτήτων της επιτροπής- ιδιαίτερα σήμερα με μια αρρυθμία, μια έλλειψη συντονισμού, όπως την είπε, που είχε η Αξιωματική Αντιπολίτευση. Δεν ξέρω! Ίσως να οφείλεται στο ότι αιφνιδιάστηκε η Αξιωματική Αντιπολίτευση από τη δικιά μας στάση και οδηγήθηκε σε μια αλλαγή στάσης.

Αιφνιδιάστηκε, όμως, μάλλον, και η Κυβέρνηση -να το μεταφέρετε στον Υπουργό και τον Πρωθυπουργό και τον κ. Βορίδη- και πείτε τους να αποφασίσουν. Από τη μία μας καταλογίστηκε ότι λέμε ναι σε όλα και ότι είναι μια αντίφαση με την καταψήφιση επί της αρχής και από την άλλη ότι δεν ψηφίζουμε τις αυξήσεις στους δημοσίους υπαλλήλους και το «market pass». Είναι μια περίπτωση ισορροπίας, όπου περίπου τα μισά άρθρα τα ψηφίζουμε και τα μισά άρθρα δεν τα ψηφίζουμε. Θα το δείτε αναλυτικά στην ψηφοφορία. Και όσοι παρακολούθησαν τις τοποθετήσεις μας από την επιτροπή μέχρι την Ολομέλεια μπορούσαν εύκολα να καταλάβουν πού κρατούμε επιφυλάξεις με «παρών», πού καταψηφίζουμε και πού υπερψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Κουκουλόπουλο για τη συνέπεια στον χρόνο.

Τώρα τον λόγο έχει για πολύ λίγο, όπως μου έκανε νόημα, ο εισηγητής του ΣΥΡΙΖΑ - Προοδευτική Συμμαχία κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε. Και λόγω του προχωρημένου της ώρας, θα προσπαθήσω να είμαι όσο πιο συνοπτικός γίνεται.

Θα επικεντρωθώ σε ένα και μόνο σκέλος που για εμάς είναι κομβικής και πρωτευούσης σημασίας, κύριε Θεοχάρη και κύριε Πετραλιά. Είναι αυτό το οποίο θέσαμε επί τάπητος σήμερα στη διάρκεια της συζήτησης. Και λέω σήμερα διότι, δυστυχώς, ενώ προφανώς το επεξεργάζεται η Κυβέρνηση επί ημέρες, το ενέκρυψε από τον ελληνικό λαό, και το Κοινοβούλιο κατ’ επέκταση. Και αναφέρομαι φυσικά, κύριε Πρόεδρε, στην περίφημη τροπολογία, αυτή την απίστευτη τροπολογία ετερόκλητη με οκτώ άρθρα άσχετα μεταξύ των, που ουσιαστικά, όμως, ο ελέφαντας στο δωμάτιο δεν είναι άλλος από την εκποίηση της μεγαλύτερης πύλης εισόδου της χώρας μας, του μεγαλύτερου asset που διαθέτει το ελληνικό δημόσιο αυτή τη στιγμή, που δεν είναι άλλο από το Διεθνές Αεροδρόμιο Αθηνών «Ελευθέριος Βενιζέλος».

Και το λέω αυτό, διότι πολύ έντεχνα -ο κ. Χατζηδάκης άλλωστε είναι μετρ αυτών των νομοτεχνικών κινήσεων- ενσωμάτωσε μέσα σε μία τροπολογία θετικές ρυθμίσεις, το περίφημο αυτό με την ΕΥΔΑΠ και την ΕΥΑΘ. Άλλωστε με δική μας τροπολογία διακριτή το είχαμε θέσει επί τάπητος στο ελληνικό Κοινοβούλιο στην προηγούμενη κοινοβουλευτική θητεία. Δεν το απεδέχθει η κυβέρνηση. Συρθήκατε διά των αποφάσεων του Σ.τ.Ε., αλλά και του συμβουλίου συμμόρφωσης, του Συμβουλίου της Επικρατείας. Πιεστήκατε και ουσιαστικά αναγκαστήκατε προφανώς να αλλάξετε πολιτική για την ιδιωτικοποίηση του νερού. Έπρεπε να έρθει το Συμβούλιο της Επικρατείας. Αυτό θα το κρίνει ο κόσμος. Όμως, από εκεί και πέρα φυσικά οι παρατάσεις στις φορολογικές δηλώσεις, όπως επίσης ζητήματα που αφορούν τα εργασιακά θέματα και φυσικά τους πυρόπληκτους, είναι θέματα στη σωστή κατεύθυνση.

Αλλά υπάρχει ειδοποιός διαφορά, κύριε Πρόεδρε. Και πρέπει επιτέλους αυτή η επιτομή της κακής νομοθέτησης να σταματήσει το συντομότερο δυνατό. Το ζήσαμε τέσσερα συναπτά έτη στο ελληνικό Κοινοβούλιο και εγώ προσωπικά, με μεταμεσονύχτιες τροπολογίες οι οποίες είναι κομβικής σημασίας. Ένα νομοσχέδιο θα έπρεπε να ήταν αυτό, η ιδιωτικοποίηση ή, τέλος πάντων, η εκχώρηση μετοχών στο Χρηματιστήριο Αθηνών του «Ελευθέριος Βενιζέλος». Θα έπρεπε να είναι διακριτό νομοσχέδιο που θα συζητείτο και θα ανταλλάσσαμε απόψεις, θα συζητούσαμε για τη στρατηγική που επιθυμούμε, την αναπτυξιακή στρατηγική της χώρας, και όχι να γίνεται εν κρυπτώ και ώρα δύο παρά το βράδυ να συζητάμε για ένα τέτοιο ζήτημα. Νομίζω ότι υποτιμά κατ’ αρχάς τον ελληνικό λαό, αλλά και το σύνολο του ελληνικού Κοινοβουλίου και των συναδέλφων του συμπολίτευσης ακόμα. Και το λέω αυτό διότι τα στοιχεία είναι αμείλικτα.

Μας είπε ο κ. Χατζηδάκης, μετά από μια πίεση βέβαια, το καταλαβαίνω -δεν το είπε στις επιτροπές, το είπε εδώ στην πρωτολογία του, αν δεν κάνω λάθος- ότι ουσιαστικά το ασφαλιστικό ταμείο εκ Καναδά ορμώμενο θα έχει πλέον εδώ στη χώρα μας το 51% των μετοχών του «Ελευθέριος Βενιζέλος». Εκεί φτάσαμε! Και εν πάση περιπτώσει, δεν γνωρίζουμε καν ποιος θα στρατηγικός σχεδιασμός υπάρχει. Δεν γνωρίζουμε καν την εκτίμηση των ορκωτών γύρω από το τίμημα το οποίο ενδεχομένως θα προκύψει. Και όταν τα στοιχεία είναι αμείλικτα. Θα τα παραθέσω πάρα πολύ σύντομα. Εντός χρόνου θα είμαι, κύριε Πρόεδρε, ούτε ένα δευτερόλεπτο δεν θα παρεκκλίνω.

Όμως, τα στοιχεία είναι αμείλικτα. Και το λέω αυτό διότι μόνο το 2019 -και το τονίζω αυτό- ήταν η χρονιά που προ-COVID, μία καλή χρονιά -πολύ καλή θα έλεγα- αλλά νομίζω ότι το μέλλον στη χώρα όλοι πιστεύουμε και ελπίζουμε ότι θα είναι καλό και ευοίωνο για τον ελληνικό τουρισμό και το προϊόν μας. Ήταν –προσέξτε- 508 εκατομμύρια ευρώ ο τζίρος, τα λειτουργικά έσοδα. Ήταν 337 εκατομμύρια ευρώ το «EBIDA» που για όσους δεν γνωρίζουν είναι Earnings Before Interest, Depreciation and Amortization. Και επίσης καθαρά έσοδα μόνο για τη χρονιά του 2019 ήταν 287 εκατομμύρια ευρώ, στα οποία το ελληνικό δημόσιο, οι Έλληνες πολίτες είχαμε 55% συμμετοχή, 30% και 25% ΤΑΙΠΕΔ και Υπερταμείο αντίστοιχα. Και τώρα τι συμβαίνει; Εκποιείται το 30%. Απομειώνετε, ταπεινώνετε τη συμμετοχή του ελληνικού δημοσίου στο ύψος του 25%. Γιατί; Το ερώτημα είναι αμείλικτο και παραμένει επί τάπητος. Γιατί; Για ποιον λόγο;

Ο κ. Χατζηδάκης, μετρ των ιδιωτικοποιήσεων σε ΔΕΗ, σε Ολυμπιακή –τα έχουμε δει στο παρελθόν-, εκποιούσε εταιρείες οι οποίες είχαν πρόβλημα οικονομικό. Εδώ; Στο φιλέτο; Στο καλύτερο φιλέτο της χώρας; Και συζητάμε μια τέτοια περίπτωση μέσα σε μια τροπολογία, σε ένα άρθρο, από το σύνολο οκτώ, σε μια τροπολογία! Δεν τιμά κανέναν. Δεν περιποιεί τιμή για κανέναν, πολλώ δε μάλλον για εσάς που νομοθετείτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Νομίζω και μόνο αυτή η επιχειρηματολογία που εδράζεται σε ένα κομβικό θέμα, τεκμαίρει στον απόλυτο κοινοβουλευτικό βαθμό την άρνησή μας στο επί της αρχής σκέλος. Και προφανώς –το είπε και ο συνάδελφος, ο κ. Κουκουλόπουλος- θέματα που έχουν θετική χροιά για τους Έλληνες πολίτες, πολλώ δε μάλλον τους δημοσίους λειτουργούς, προφανώς και θα μας βρουν και εμάς υπέρ. Αλλά επί της αρχής και με τέτοιο τρόπο νομοθέτησης δεν μπορεί κανένας καλοπροαίρετος σε επίπεδο κοινοβουλευτικό να συμφωνεί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Κλείνουμε με τον εισηγητή της Νέας Δημοκρατίας τον κ. Ξενοφώντα Μπαραλιάκο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ, κύριε Πρόεδρε. Και εγώ σύντομος θα είμαι.

Παρ’ όλο που ήρθαμε σήμερα να συζητήσουμε ένα νομοσχέδιο στην Ολομέλεια της Βουλής του Υπουργείου Οικονομικών που περιέχει μόνο θετικά μέτρα, και θετικά μέτρα ειδικά για την ελληνική κοινωνία, βρεθήκαμε για ακόμη μία φορά σε μια κακογραμμένη παράσταση, ειδικά από την πλευρά της Αντιπολίτευσης. Διαφωνία για τη διαφωνία, που ενώ επί της αρχής δεν συμφωνούν με το νομοσχέδιο, τελικά να ψηφίζουν τις θετικές διατάξεις! Να δούμε πόσες θα είναι αυτές, γιατί το νομοσχέδιο έχει μόνο θετικές διατάξεις.

Ακούσαμε, λοιπόν, «ασπιρίνες τα μέτρα», «κοροϊδία το youth pass». Προφανώς δεν μιλάτε συχνά με τους νέους μας, κύριοι συνάδελφοι της Αντιπολίτευσης. Ακούσαμε «μικρό το πρόγραμμα «Σπίτι Μου»», «αβάντα στις ασφαλιστικές το κίνητρο της μείωσης του ΕΝΦΙΑ». Τον ΕΝΦΙΑ που καταργήσατε προφανώς, κύριε συνάδελφε! Ή αναφέρεστε σε κάποιον άλλον ΕΝΦΙΑ! Εμείς πάντως τον μειώσαμε 35% και τον μειώνουμε άλλο 10% με αυτό το κίνητρο που δίνουμε. Ακούσαμε «ψίχουλα η αύξηση των δημοσίων υπαλλήλων». Ο κ. Φάμελλος είπε και ξανά είπε «40 ευρώ τον μήνα». Αλλά τελικά ένας μισθός τον χρόνο επιπλέον βγαίνει το άθροισμα, μαζί με τα υπόλοιπα μέτρα που έχουν ήδη θεσπιστεί. Αυτά και άλλα πολλά ακούσαμε από τους καλούς συναδέλφους της Αντιπολίτευσης σήμερα στην Ολομέλεια κατά τη συζήτηση του νομοσχεδίου.

Κυρίες και κύριοι συνάδελφοι, μπορείτε να χαρακτηρίσετε τη βελτίωση του βιοτικού επιπέδου της μεσαίας τάξης της χώρας μας όπως θέλετε, αλλά πρέπει τουλάχιστον να παραδεχτείτε ότι με το καλημέρα αυτή η Κυβέρνηση έχει έτοιμο νομοσχέδιο που δίνει μετά από δεκατέσσερα χρόνια -μετά από δεκατέσσερα χρόνια!- αύξηση σε όλους τους δημοσίους υπαλλήλους, ενισχύει τους νέους και προστατεύει τους ευάλωτους πολίτες. Δεν ισχυριζόμαστε ότι αυτές οι αυξήσεις λύνουν όλα τα προβλήματα των συμπολιτών μας αλλά γίνεται, τουλάχιστον, μια σημαντική αρχή βάσει των δεσμεύσεών μας απέναντι στον ελληνικό λαό.

Ας πούμε μερικές ακόμα αλήθειες τώρα που φτάσαμε στο κλείσιμο της διαδικασίας της συζήτησης του νομοσχεδίου. Παρουσιάσαμε ένα προεκλογικό πρόγραμμα κοστολογημένο και αξιόπιστο το οποίο υποσχόταν πολύ λιγότερα από αυτά που έταζε η Αντιπολίτευση και ο κόσμος τελικά το επέλεξε. Θα μπορούσαμε να πούμε ότι η αλήθεια κέρδισε τον λαϊκισμό. Από τα 9,1 δισεκατομμύρια ευρώ των προεκλογικών δεσμεύσεων, τα 4,4 δισεκατομμύρια εμπεριέχονται στο υπό συζήτηση νομοσχέδιο. Δηλαδή, εφαρμόζουμε άμεσα σχεδόν το 50% των προεκλογικών μας δεσμεύσεων. Το είπαμε και το κάναμε άμεσα παρά την αμφισβήτηση που δεχτήκαμε κατ’ επανάληψη.

Σε ό,τι αφορά σε κάποια άρθρα των τροπολογιών νομίζω ότι η παράταση χρόνου στις φορολογικές δηλώσεις είναι κοινά αποδεκτή από όλους μας. Ήταν αίτημα, βέβαια, και των λογιστών. Ακούσαμε κριτική και από την ΕΥΔΑΠ και την ΕΥΑΘ ειδικά από τους συναδέλφους του ΣΥΡΙΖΑ οι οποίοι ξέχασαν ότι είχαν στήσει προεκλογική φιέστα πάνω στα υποτιθέμενα σενάρια και τα fake news περί ιδιωτικοποίησης. Πήγατε να κοροϊδέψετε τον κόσμο. Τον βγάλατε στις πλατείες. Κάνατε και συναυλίες. Μια συγγνώμη γι’ αυτό από εσάς θα την περίμεναν.

Κυρίες και κύριοι συνάδελφοι, η Ελλάδα καταγράφει ιστορικό ρεκόρ εξαγωγών, μείωση της ανεργίας, αύξηση των μισθών, τιθασεύει το εθνικό χρέος ως ποσοστό του ΑΕΠ, αυξάνει τις επενδύσεις και ενισχύει την ανταγωνιστικότητα. Στοιχεία αδιαμφισβήτητα τα οποία αναγνωρίζουν και οι ευρωπαίοι εταίροι μας και τα οποία δείχνουν πως η πατρίδα μας βαδίζει στον σωστό δρόμο. Στοιχεία που οι Ελληνίδες και οι Έλληνες αναγνώρισαν με την ψήφο τους.

Σας καλώ, λοιπόν, να ψηφίσετε το παρόν νομοσχέδιο και όλα τα θετικά μέτρα που περιέχει για την άμεση και έμμεση ενίσχυση ολόκληρης της ελληνικής κοινωνίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Πριν κλείσουμε τη διαδικασία θα μου επιτρέψετε κι εμένα ως Προεδρεύοντος να εξάρω τον ηρωισμό και την αυτοθυσία -όπως όλοι εξάλλου του τονίσατε στις ομιλίες σας- του Σμηναγού Χρήστου Μουλά και του Ανθυποσμηναγού Περικλή Στεφανίδη, των δύο αυτών ηρώων της Πολεμικής μας Αεροπορίας. Να εκφράσω τα ειλικρινή συλλυπητήριά μου στους οικείους τους.

Κηρύσσεται περαιωμένη η συζήτηση επί της αρχής και των άρθρων, του σχεδίου νόμου του Υπουργείου Οικονομικών: «Ενίσχυση του εισοδήματος των μισθωτών, των νέων, της οικογένειας και της εργασίας – Συνταξιοδοτικές ρυθμίσεις και άλλες επείγουσες διατάξεις».

Προχωρούμε στην ψήφιση επί της αρχής, των άρθρων των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, 63 άρθρα,μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενίσχυση του εισοδήματος των μισθωτών, των νέων, της οικογένειας και της εργασίας - Συνταξιοδοτικές ρυθμίσεις και άλλες επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΠΡΝ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΝΑΙ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. Τροπ. 3/1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):**Συνεπώς το σχέδιο νόμου του Υπουργείου Οικονομικών: «Ενίσχυση του εισοδήματος των μισθωτών, των νέων, της οικογένειας και της εργασίας – Συνταξιοδοτικές ρυθμίσεις και άλλες επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 682α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 2.30΄ λύεται η συνεδρίαση για σήμερα Πέμπτη 27 Ιουλίου 2023 και ώρα 9.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων, και του συνόλου του σχεδίου νόμου του Υπουργείου Υγείας: «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**